


amt Ba 
Hz råb < 5 
1 


Få 


Så 


BT ESE 
Te rs 


ar rer res 


TRT 


== 


my im: 


sælsprey 


AE atST 


452 øyt 








TE «MIDDELALD 


'» , 
U 








LIBRARY : 
UNIVERSITY OF CALIFORNIA | : 


RIVERSIDE AL 








Google 





Gou…gle 








NEN REE te RARE RE 


Digitized by Goc ) le 
8 


Original from 


UNIVERSITY OF CALIFORNIA 





AV, sn ' 
3 te 
i x ] i y 
- Æ «+A 
VÆG ? SA 
X us z is 
i i. L 
! & - 725 - 
i" ude 2 
Ka -feS 
mu, 
E 
; IN SEN 
: (SM 
el rr "4 É i i 
å . 
” » å 
X H 
a » 
W 
[" 
f 
; å za 
w PE: 
Es VÅ 
NV 
pg 
c sa 
kJ 
' 
— 
i 
— 
i 
x 
i 
' 
i i 
i 
å - 
. '. 
TV 
n Ad ( 
Ar 
SX 
j 
y 
f- 
' vi 
6 ' at 
. eg å 
ol 0 
W 
- 
|| JA 
« 
' mø. 
k 2 0 
zEÉ 
r 
EL 
U 
I | å ed pa 
2 AR Ye an 





| from SELER lee 


2 "Ofiginalfi f 
UNIVERSITY OF CALIFORNIA 














En Side af det i Angers fundne Brudstykke af et Haandskrift . 
af Sakses Danesaga. 


Original from 


Digitized by Google UNIVERSITY OF CALIFORNIA 




















> NE rs Ø 


SAKSES 
DANESAGA 


OLDTID OG ÆLDSTE MIDDELALDER 


OVERSAT 


AF 


JØRGEN OLRIK 


MED INDLEDNING OM SAKSE OG HANS VÆRK 


ANDEN GENNEMSETE UDGAVE 














SEER GG 
Es 


W am bå, ll 2k- SA 
Br 








VED UDVALGET FOR FOLKEOPLYSNINGS FREMME 


KØBENHAVN 
I KOMMISSION HOS G. E. C. GAD 
1925 


al from 


ERSITY OF CALIFORNIA 


ar Cl gle UN 








< 


KBHVN. — NIELSEN & LYDICHE (AXEL SIMMELKIÆR) 


Google 


FORORD. 


Aarene 1908—9 udgav »Udvalget for Folkeoplys- 

nings Fremme« den sidste Halvdel af Sakses store 
Historieværk (Danesaga) i dansk Oversættelse, omfat- 
tende hans Samtids og den nærmeste Fortids Historie 
(1076—1185), altsaa den Del af Sakses Værk, der rent 
historisk set er af størst Værd. Hertil sluttede sig 
1911—12 en Oversættelse af Værkets første og større 
Halvdel, omfattende alle Oldsagnene samt Vikingetid 
og ældste Middelalder. I begge Afsnit fandtes Indled- 
ninger af Oversætteren, nemlig forud for den egentlige 
historiske Del en fyldig Indledning om Sakse og hans 
Værk, og foran Oldsagnsafdelingen en kortere Indled- 
ning om Sakse og hans Oldhistorie. 

Da »Udvalget for Folkeoplysnings Fremme« har 
ønsket en ny Udgave af Oversættelsen af Sakses Værk, 
har Oversætteren underkastet hele sit Arbejde et for- 
nyet Gennemsyn. Først og fremmest er de Ulæmper 
fjærnede, som var en Følge af Værkets ejendommelige 
Udgivelsesmaade: de to Indledninger er sammenarbej- 
dede til én, og der er tillige ved denne Omarbejdelse 
taget et vist Hensyn til de siden Udarbejdelsen af den 
første Udgaves Indledning fremkomne nyere Forsknin- 
ger. Endvidere er selve Oversættelsen paa ny gennem- 
set med Grundteksten ved Siden, og mindre Rettelser er 
hist og her foretagne, ligesom ogsaa Indledninger og 
Noter hist og her er ændrede eller udvidede en Smule. 
Den ny Udgave vil ikke som den første falde i fire 
Bind, men kun i to, svarende til de to ovennævnte 
Hovedafsnit af Sakses Værk. Med sidste Bind vil følge 
fælles Navneregister for hele Værket (samt Liste over 

Tekstrettelser). De Gengivelser af samtidige Billeder, 
Oldsager og Mindesmærker, som i første Udgave var 
anbragte som Indlednings- og Slutvignetter i det rent 
historiske Afsnit (1076—1185), vil ikke blive medtagne 
i den ny Udgave, da en tilsvarende Illustrering ikke 
har kunnet gennemføres for Oldhistoriens Vedkom- 
mende. 

Idet jeg saaledes hermed udsender første Bind af 
den ny Udgave af Oversættelsen af Sakses Værk, hen- 
viser jeg om Grundsætningerne for denne til Indled- 
ningen og skal til Slut udtale det samme Haab, som i 
Fortalen til Oversættelsen af Oldhistorien (1911): at 
denne Gengivelse paa Modersmaalet af den danske 
Middelalders litterære Storværk maa bidrage sit til at 
udsprede Kundskab om og Kærlighed til den gamle 
fædrelandssindede Klerks Historiebog, saa den vinder 
Indgang i stedse videre Kredse og mere og mere fæst- 
ner sig i Folkets Bevidsthed som et dyrebart natio- 
nalt Eje. 


Januar 1924. 
Jørgen Olrik. 

Ved Udarbejdelsen af denne Indledning er især nyttet A. D. Jør- 
gensen, Bidrag til Nordens Historie i Middelalderen (Kbh. 1871), 
Rosenberg, Nordboernes Aandsliv II (Kbh. 1880), Axel Olrik, Sakses 
Oidhistorie I—II (Kbh. 1892—4), samt C. Paludan Muller, Bidrag til 
Kritik af Saxos Historieværk (Hist. Tidsskr. 4. R. V). Af Skrifter ved- 
rørende Sakse og hans Danesaga, der er udkommet efter Udarbejdel- 
sen af Indledningen til første Udgave af nærværende Oversættelse, 
maa navnlig fremhæves Vilbelm Andersen, Tider og Typer I; Curt 
Weibull, Saxo (Hist. Tidskr. f. Skåneland VI); Knud Fabricius, Saxos 
Valdemarskrønike og hans Danesaga (Hist. Tidsskr. 8. R. VI). 

Sakse og hans Danesaga. 


Nz vi Danske skal nævne den ypperste Frugt af 
vort Fædrelands Aandsliv i Middelalderen, da 
falder Sakses Navn os naturligt paa Læberne. Intet 
andet dansk middelalderligt Skrift kan i Omfang eller 
Indhold jævnstilles med det folkelige Mindesmærke, 
som han har rejst sine Landsmænd; og hans Værks 
Storhed vil især falde i Øjnene, naar man sammen- 
stiller hans Fylde og Rigdom med de spredte Tilløb 
hos hans Forgængere og med den aandelige Armod 
hos hans Efterfølgere paa Historiens Omraade. Saa- 
ledes er hans »Danesaga« et mærkeligt, ja enestaaende 
Vidnesbyrd om det store folkelige Opsving, Valdemars- 
tiden bragte, mærkeligt ikke mindst ved den dybe og 
varme Kærlighed til Folk og Fædreland, der aander 
en i Møde fra hvert et Blad i Bogen, og som er den 
egentlige Drivkraft for hans Arbejde: det er ham en 
Hjærtesag at redde Danernes Daad fra Glemsel og 
sætte sit eget Land et Æreminde, der fuldt ud kan 
maale sig med andre Folks. Sakses Værk er himmel- 
højt hævet over tør Aarbogssnak og sødlig Legende- 
stil; ikke heller stiller han sin Lærdom skabagtig til 
Skue; men han tumler det fremmede Sprog med fuld- 
endt Mesterskab og fortæller levende og anskueligt om 
hver en dansk Daad, han finder værd at mindes, den 
være øvet i Oldtiden eller i hans egne Dage. Saaledes 
bliver hans Værk et uudtømmeligt Skatkammer af 
Folkets Minder; han øser med begge Hænder af den 
fyldige mundtlige Overlevering fra Oldtiden, som 
eridnu da levede paa Folkets Tunge; og for den senere 

Tids Vedkommende havde han den Lykke at kunne 
raadspørge den Mand, der bedst af alle var i Stand 
til at fortælle ham alt hvad han ønskede at vide, fordi 
han baade sad inde med rige Slægtminder fra en svun- 
den Old og selv mere end nogen anden var Skaber af 
sin egen Tids Historie: hans Herre og Mester, Ærke- 
biskop Absalon. 

Medens de ældste danske Aarbogs- og Krønikeskri- 
vere (i Lund og Roskilde) kun optegnede hvad de vid- 
ste om Danmarks kristne Konger, og for hele den ældre 
Tids Vedkommende endda væsentlig skrev ud af Bre- 
merklerken Adams Værk om de nordiske Folks Om- 
vendelse (affattet i 1070'erne), omfatter Sakses Histo- 
rieværk (ligesom hans nærmeste Forgængers, Sven 
Aggesøns) ogsaa Danmarks hedenske Oldtid, og han 
har optegnet en saadan Fylde af Oldsagn, at de udgør 
godt Halvdelen af hele Værket. Om Rækkefølgen i 
Udarbejdelsen af dette Kæmpeværk har Meningerne 
været saare delte; dog er der almindelig Enighed om, 
at det meste af Oldhistorien er senere udarbejdet end 
det egentlige historiske Afsnit af Danesagaen. Da man 
ved Bedømmelsen af disse Forhold ikke har synderligt 
andet at holde sig til end (ofte ret usikre) indre Kende- 
mærker i selve Værket, er det ifølge Sagens Natur 
næppe muligt at naa nogen endelig og bindende Afgø- 
relse, og den her i Indledningen givne Fremstilling af 
Rækkefølgen i Sakses Forfatterskab maa derfor ikke 
opfattes som andet end Oversætterens skønsmæssige 
Mening om det sandsynlige Forløb af Værkets Udar- 
bejdelse. 

Om Sakses ydre Kaar véd vi egentlig ikke stort 
andet end at han var Absalons Klerk (Haandskriver, 
Sekretær, hvis Hovedarbejde var at affatte og udfær- 
dige Ærkebispens Breve); men det var jo ogsaa dette, 
der blev af afgørende Betydning for hans Livs Værk. 
I den omtrent 1340 affattede »jydske Krønike«, der 
hovedsagelig er et Uddrag af Sakses Værk, kaldes han 
»en ypperlig Sprogmand (Grammaticus), Sællandsfar 
af Byrd«; denne sidste Opgivelse er uden Tvivl rigtig, 

og det kaster nyt Lys over Sakses nære Forhold til 
Absalon, at de var Landsmænd ogsaa i snævrere For- 
stand og begge stammede fra den Del af Danmark, 
hvor Valdemarstidens folkelige Opsving især havde sin 
Rod. Han maa have tilhørt en anset Æt; selv med- 
deler han i Fortalen til sit Værk, at baade hans Fader 
og hans Farfader har tjent i Kongens Gaard som Val- 
demar den stores Mænd (Hærmænd). Han maa saa- 
ledes antages født omkring Midten af det 12. Aarhun- 
drede eller lidt senere, og er rimeligvis allerede som 
ung Mand traadt i Ærkebisp Absalons Tjeneste; dog 
har han vistnok forinden studeret ved et udenlandsk 
Universitet, maaske i Paris ligesom Absalon selv; i al 
Fald forekommer henimod Aar 1200 en Magister Sakse 
som Vitterlighedsvidne ved en Stadfæstelse af Sorø 
Klosters Stiftelsesbrev, og han er rimeligvis den samme 
som vor Historieskriver. Det er ikke usandsynligt, at 
han som Absalons Klerk har deltaget i nogle Vender- 
tog; selv fortæller han intet herom, men naar hans 
ældre samtidige, Historieskriveren Sven Aggesøn, kal- 
der ham sin Stalbroder (contubernalis), ligger der vist- 
nok heri, at de begge har tjent Kongen i Leding og 
været paa Togt sammen. Sven har, som vi véd af hans 
Krønike, set Absalon jævne Julin med Jorden (1184), 
samt været Øjenvidne til Hertug Bugislavs 'Hylding af 
Kong Knud om Bord paa den danske Flaade i de pom- 
merske Farvande (1185); og det synes ikke urimeligt 
at antage, at Sakse ogsaa har været med paa nogle af 
de Tog, der førte til Pommerns Erobring. 

Omtrent ved denne Tid maa Absalon have udset sin 
lærde og fædrelandssindede Haandskriver til at føre 
hans egen rige Viden om Folkets og Landets Fortid i 
Pennen og forfatte et større historisk Værk om »Daner- 
nes Id« (gesta Danorum) i svundne Tider; og det er 
saa heldigt, at vi med Bestemthed kan sige, hvad for 
et Afsnit af Danmarks Historie han først gik i Lag 
med at fortælle Sakse; ti dennes nærmeste Forgænger 
og Aandsfrænde, Sven Aggesøn, hvis kortfattede Dan- 
markshistorie saa Lyset i AÅarene nærmest efter 1185, 

udtaler sig i dette Skrift saaledes: »Siden kom Sven 
(Estridsøn) atter til Magten og stod i Fred for Lan- 
dets Styre. Ham har Landalmuen givet Navn af 
Kongefader, fordi han havde en stor og talrig Sønne- 
flok, hvoraf fem paa Rad bar Kongekronen. Disses Id 
har jeg holdt det for overflødigt at gennemgaa helt og 
fuldt, for at ikke Tilhørerne skal blive lede og kede 
af at faa det samme fortalt flere Gange; ti efter hvad 
den højædle Ærkebiskop Absalon har meddelt mig, 
var min Stalbroder Sakse netop da ivrig sysselsat med 
at ville give en udførligere og finere udarbejdet Frem- 
stilling af alle deres Værker.« 

Svens Ord viser os, at Sakse allerede da har været 
kendt for sit Mesterskab i at tumle det latinske Sprog; 
og dette har sikkert været en meget væsentlig Grund 
for Absalon til at vælge netop ham til sin Historieskri- 
ver; ti vi ser af Sakses Fortale, at Absalons Ønsker gik 
ud paa intet mindre end at tilvejebringe et dansk hi- 
storisk Værk, der fuldt ud kunde staa Maal med Ud- 
landets og bringe Bud til de fjerneste Egne om Dane- 
folkets store Minder. Men det er bedst at give Sakse 
selv Ordet: »Efterdi andre Folk har for Skik at sætte 
en Ære i navnkundig Id og frydes ved Fædrenes 
Minde, saa kunde Danernes Ærkebiskop Absalon ikke 
udholde, at vort Fædreland, for hvis Hæder hans 
Hjærte altid brændte, skulde savne slig Navnkundig- 
hed og herligt Eftermæle; og da ingen andre vilde paa- 
tage sig det Stykke Arbejde, paanødte han mig, den 
ringeste af hans Mænd, at skrive en Bog om Danernes 
Id, og bad og bød mig saa længe, til han fik mig til 
at tage mig et Arbejde paa, der langt oversteg mine 
svage Ævner. Hvo skulde nemlig ellers skrive om al 
den Id der er øvet i Danmark? Ret længe siden er det 
ikke at Landet er optaget i den hellige almindelige 
Kirkes Skød; og før den Tid laa Folket i Dvale og 
kendte lige lidt til Troen og til Latinen. Siden, da 
Kirketjenesten kom her til Landet, var man lige saa 
dvask som man før var dum; saa havde man før syn- 
det af Uvidenhed, gjorde man det nu af Dovenskab. 

Dette er Aarsagen til, at jeg — saa ringe jeg end er — 
ikke har sat mig op mod hans Bud, men hellere valgt 
at anspænde mig over Ævne, hvor lidet jeg end mæg- 
tede at løfte slig Byrde; ti naar Naboerne havde deres 
Glæde af at mindes svunden Id, saa skulde vort Folks 
gamle Navn og Ry dog nødig gaa i Glemme, i Steden 
for at optegnes og staa som et Mindesmærke over os. 
Derfor er det at jeg har set mig nødt til at løfte den 
Byrde, som mine skrivende Formænd har ladet ligge, 
og læsse den paa mine uøvede Skuldre: jeg turde ikke 
lade hans Ord uænset, men adlød hans Bud og vovede 
mere end jeg kunde vinde; og indgød mine svage 
Ævner mig Mistro, saa trøstede jeg mig med, at saa 
stor en Mand havde sat mig til Arbejdet.« 

Sven Aggesøns ovenfor anførte Ord oplyser os med 
ret stor Sikkerhed om, at Sakse ved Aar 1185, da Sven 
sluttede sin lille Danmarkskrønike, var ifærd med at 
skrive Afsnittet om Svensønnerne (den sidste Halvdel 
af 11., samt 12. og 13. Bog), og ifølge hele Sammen- 
hængen af Svens Ord er det mere end sandsynligt, at 
Sakse allerede her aldeles overvejende bygger paa 
Absalons Meddelelser, der uden Tvivl væsentlig har 
været øste af den rige Slægtoverlevering, som denne 
har siddet inde med (Absalons egne Minder kommer 
jo endnu ikke i Betragtning for dette Tidsrums Ved- 
kommende). Lige saa sikkert som vi kan slaa dette 
fast, lige saa vaklende staar vi, naar det gælder at ud- 
finde Aarsagen til at Absalon har ønsket at begynde 
sin Danmarkshistorie netop her. Rimeligvis har han 
haft for Øje, at den ovennævnte bremiske Historieskri- 
ver Adam havde behandlet de ældre kristne Kongers 
Tid ret udførligt; Adams Værk var almindelig kendt 
og brugt i danske kirkelige Kredse, og det har maaske 
paa dette Tidspunkt forekommet Absalon usandsyn- 
ligt, at man kunde gøre det bedre end den lærde Bre- 
merklerk. At han foreløbig ogsaa lod de egentlige Old- 
sagn ligge, kan have haft sin Grund i at han vidste, 
at Sven Aggesøn var godt i Gang med at optegne de 
hedenske Kongers Storværker. Men tillige har han 

maaske haft en vis Følelse af, at Danmarks nyere 
politiske Historie først ret begyndte med Svensønner- 
nes rigt bevægede Tidsalder, da nye Strømninger paa 
alle Omraader gjorde sig gældende i Folket, og navn- 
lig Isøretinget traadte frem som et nyt Udtryk for 
Rigets Enhed ved Siden af Kongemagten. I hvert Fald 
synes Valdemarstidens samlede Overlevering om Dan- 
marks Historie — den Overlevering, hvis røde Traad 
er Rigets vekslende Skæbne — ikke at gaa længere 
tilbage i Tiden end til Kongevalget efter Sven Estrid- 
søns Død. 

Vi kommer nu til Hovedafsnittet af Sakses Dane- 
saga, om hvis Plads ved Værkets Udarbejdelse Menin- 
gerne har været stærkt delte: hans fjortende Bog, der 
omfatter Tiden fra 1134 til 1177 og udgør næsten en 
Fjerdedel af hele Værkets Omfang. Allerede ved dette 
Misforhold mellem den fjortende Bogs og de øvrige 
Bøgers Størrelse følte den danske Historiker Caspar 
Paludan-Miller sig i sin Tid tilskyndet til den For- 
modning, at man her havde Værkets oprindelige Kærne 
for sig, og at de mange og udførlige Skildringer fra 
Vendertogene for en stor Del byggede paa Sakses egne 
personlige Oplevelser, optegnede umiddelbart efter Be- 
givenhederne. Dette sidste maatte nu i hvert Fald 
anses for særdeles omtvisteligt og ubevisligt, da de 
mange, for Handlingens Gang ligegyldige Smaatræk, 
hvormed disse Skildringer er udstyrede, og som Palu- 
dan-Miiller beraabte sig paa som Beviser for sin Øjen- 
vidne-Theori, lige saa godt kunde skyldes Absalons ud- 
førlige Fortællinger til Sakse som bero paa dennes 
egne personlige Oplevelser. Men heller ikke Antagel- 
sen af at den fjortende Bog skulde udgøre den oprin- 
delige Kærne i Sakses Historieværk, syntes tilstrække- 
lig afhjemlet af Paludan-Miller til at kunne gælde for 
mere end en Formodning. 

Den nyeste Forskning er imidlertid ad andre Veje 
kommet til beslægtede Antagelser. Den svenske For- 
sker Curt Weibull har nemlig for Aarene 1146—85 
fastslaaet en Række meget indgaaende Overensstem- 

melser mellem Sakses og den ved Tiden om 1260 for- 
fattede islandske »Knytlingasaga«s Skildringer af Bor- 
gerkrigene og Vendertogene — Overensstemmelser, der 
omfatter en saadan Mængde Enkeltheder, at man nød- 
vendigvis maa antage en litterær Forbindelse mellem 
de to Værker. Lige saa slaaende som Weibulls Paavis- 
ning af Lighederne mellem de to Værker er, lige saa 
uheldig er hans Forklaring af Aarsagen hertil. Han 
antager nemlig, at de begge har benyttet en (nu tabt) 
fælles Kilde, en Art udførlige Rigsaarbøger el. lign. 
Men denne Antagelse af saadanne ellers aldeles ukendte 
Aarbøgers Eksistens er i sig selv lidet sandsynlig og 
har heller ikke vundet synderlig Tilslutning hos For- 
skerne. Den danske Historiker Knud Fabricius har 
derfor til Forklaring af de uomtvistelige Ligheder mel- 
lem de to Værker opstillet den Gisning, at Knytlinga- 
sagas Forfatter har benyttet Sakses Værk, ikke i det- 
tes nu kendte Skikkelse, men paa et tidligere Trin, da 
det i Hovedsagen endnu kun udgjorde en Krønike om 
Valdemar den store og paa mange Punkter indeholdt 
langt mindre Stof end den nuværende Tekst udviser. 

Som Forklaring af de ovennævnte store Ligheder 
mellem Sakse og Knytlingasaga har denne Gætning 
noget tiltalende ved sig; men der er dog ogsaa andre 
Maader hvorpaa man kan tænke sig Overensstemmel- 
sen tilvejebragt. Navnlig er der her Grund til at fæste 
Opmærksomheden paa den islandske Skjald Olaf 
Thordsøn (Hvitaskald), som gæstede Valdemar Sejr 
paa hans gamle Dage, og om hvem Knytlingasaga selv 
beretter, at han lærte mange udmærkede Frasagn af 
Kongen. Valdemar Sejr maa sikkert have kendt Sakses 
Værk, som jo var dediceret til ham, og kan meget godt 
tænkes at have genfortalt store Stykker deraf til den 
islandske Skjald, navnlig da saadanne, der drejede sig 
om hans Faders personlige Skæbner og Oplevelser (det 
er for en stor Del saadanne Stykker der udgør Sakses 
og Knytlingasagas Fællesstof), og paa denne Maade kan 
en Del af Sakses Fortællinger i forkortet Form være 
naaede til Island. 

Nogen tvingende Nødvendighed synes der altsaa ikke 
at være for denne Antagelse af en kortere Valdemars- 
krønike som den oprindelige Kærne, hvoraf Sakses 
Danmarkshistorie skal være fremgaaet. Imod den 
synes ogsaa at tale, at den er ret vanskelig at forlige 
med Sven Aggesøns ovenanførte positive Opgivelse om 
hvad Sakse i 1180'erne var sysselsat med. Lægger man 
Hovedvægten paa denne, maa man da snarere for- 
mode, at Afsnittet om Svenssønnerne er det ældste, og 
at Sakse, da han i sin Skildring var naaet frem til 
Nils's Død (1134), og Forsøget havde vist sig at falde 
heldigt ud — navnlig den trettende Bog er baade fra 
Formens og Indholdets Side noget af det bedste i hele 
Værket — ganske naturligt har fortsat sin Fortælling: 
Nils's Drab var jo kun en Mærkepæl i de indre Fejders 
Historie, men betegnede ingen endelig Afgørelse. Med 
Liv og Lyst har Sakse da taget fat paa at skildre først 
Erik Emunes og Erik Lams Historie for dernæst at 
give en udførlig og i sin Art ypperlig Fremstilling af 
Brydningerne mellem Sven, Knud og Valdemar: her 
begyndte jo allerede Absalons egne Minder at gøre sig 
gældende, og havde han end ikke selv spillet nogen 
stor Rolle i disse Kampe, saa sad han dog som Valde- 
mars bedste Ven inde med en enestaaende Viden om 
alt hvad der var sket. Hele dette Afsnit hører da ogsaa 
ved sin paa én Gang livfulde og velordnede Fortælling 
til de ypperste Dele af Værket. 

Da Sakse — sikkert efter adskillige Aars Arbejde — 
var naaet frem til Slaget paa Gradehede, stod han og 
hans Hjemmelsmand overfor en ny og vanskeligere 
Opgave end hvad de hidtil havde været i Lag med: 
nu gjaldt det ikke længere om at fortælle de svundne 
Tiders Tildragelser, som man havde noget paa Afstand 
og derfor bedre kunde overskue i Sammenhæng, men 
om at skildre Samtidens Historie — den Absalon i saa 
stort Omfang havde præget med sin Personlighed. 
Hvornaar Sakse er gaaet i Gang med at skildre Absa- 
lons eget Livsværk (og da især hans utrættelige Kampe 
med Venderne), er ikke let at afgøre; snarest har det 

vel været mellem 1190 og 1195. I hvert Fald er det 
sandsynligt, at Absalon ud af sine egne Erindringer 
forsynede Sakse med et saa overvældende Stof, at han 
næppe kan have arbejdet sig helt igennem det inden 
sin Herres og Mesters Død, der indtraf den 21. Marts 
12017). Det kan derfor ikke synes underligt, at dette 
nye omfangsrige Afsnit af Sakses Værk — halvanden 
Gang saa stort som alt hvad han hidtil havde skrevet 
— med alle sine glimrende Enkeltskildringer, der fører 
Datidens Hærmandsliv og navnlig Absalons Helteskik- 
kelse saa lyslevende frem for vore Øjne, dog som Hel- 
hed ikke er fuldt saa afrundet og fastbygget som det 
foregaaende, men ofte falder fra hinanden i Stumper 
og Stykker, og i det hele er noget ujævnt skrevet. Vel 
hidrører en Del af disse Mangler sikkert fra at det 
aldeles overvejende er Absalons egne personlige Min- 
der, som Sakse har ført i Pennen; ti Absalon har — 
som alle Mennesker plejer — blandet stort og smaat 
sammen i sin Erindring og næppe alle Vegne over- 
holdt den rigtige Rækkefølge, ligesom hans Hukom- 
melse sagtens ikke har været aldeles ufejlbar — han 
var jo paa den Tid en gammel Mand, op imod de 70 
Aar; men nogle af Sakses Fejl, især i Tidsfølgen, er 
dog saa paafaldende, at man umulig kan tænke sig, at 
de stammer fra Absalon selv, men maa antage, at de 
skyldes Sakses urigtige Anbringelse af enkelte Stykker 
i Teksten?). 


1) Muligvis er det kun fordi Sakse er blevet helt overvældet af det 
nye omfattende Stof, at han har glemt den Inddeling i Bøger, som 
han havde begyndt, og først er kommet i Tanke om at sætte Skel, 
da han var naaet til Absalons Valg til Ærkebisp (1177). Femtende 
og sekstende Bog, der slutter hans Historie, er i Modsætning til den 
fjortende atter af rimelig Størrelse. 

2) Navnlig er et helt Aars Tildragelser (bl. a. et Tog mod Stettin 
og et vendisk Overfald paa de syddanske Øer sent om Høsten) 
anbragte paa en aldeles urigtig Plads; de hører hjemme i Aaret 1175 
(eller maaske 1176), men skulde efter deres Plads i Sakses Tekst 
have fundet Sted 1170 eller 1171. Dette i Forbindelse med den Iagt- 
tagelse, at Sakse saa godt som intet véd at fortælle om Aarene 
1172—74, har ledet A. D. Jørgensen (Bidrag til Nordens Historie i 
Middelalderen) til den Antagelse, at Absalons oprindelige Plan kun 

Hvorom alting er, saa førte Sakse sin Historie lige 
saa langt ned i Tiden, som hans Formand Sven Agge- 
søn havde ført sin, men heller ikke længere; med den 
afgørende Sejr over Venderne 1184—85 var Absalons 
egentlige Storværk som Helt og Statsmand jo ogsaa til 
Ende, og han helligede sig fra den Tid mere til rent 
kirkeligt Arbejde; men denne Side af hans Virksom- 
hed synes Sakse — underligt nok — at have staaet 
noget fjernt; i hvert Fald har den kun sat yderst svage 
Spor i hans Værk. 

Hvor stort et Skel Absalons Død har sat i Sakses 
Liv og Kaar, véd vi intet om; i hans Testamente hed- 
der det blot: »Sin Klerk Sakse havde han laant halv- 
tredje Mark Sølv; dem skænkede han ham; Sakse 
skulde give de to Bøger, han havde laant ham, tilbage 
til Sorø Kloster.« En yngre Overlevering vil vide, at 
Sakse var Provst i Roskilde; men den er ikke godt af- 
hjemlet og beror sandsynligvis paa en Forveksling af 
vor Historieskriver med en ældre samtidig af samme 
Navn, der virkelig havde ovennævnte Embede inde. 
Han kan næppe heller antages at være den samme som 
den Lundekannik Sakse, der nævnes i et af Absalons 
Breve. — Hvorom alting er, saa maa Sakse, der hørte 
til en anset Æt, økonomisk set have været saa uaf- 
hængig, at Ærkebispens Død ikke i saa Henseende var 
af afgørende Betydning for ham; og han tabte da hel- 
ler ikke Modet paa at fortsætte sit Arbejde; ti den 
første og større Halvdel af hans Værk, omfattende hele 
Oldhistorien (1.—8. Bog), er vistnok overvejende ud- 
arbejdet efter Ærkebispens Død, om man end maa an- 
tage, at det er Absalom selv, der har tilskyndet Sakse 


var at føre Danmarks Historie ned til 1170, og at alt hvad der 
omhandler Tiden efter dette Aar, er Sakses eget Værk og skrevet til 
allersidst (efter Oldhistorien). Dette er dog næppe sandsynligt; men 
at der er et vist Skel i Sakses Arbejde paa dette Sted, er sikkert 
rigtigt set; og dette maa da snarest forklares ved at Absalon er død, 
inden Sakse har naaet at give Værkets sidste Afsnit dets endelige 
Form, saa denne har savnet Ærkebispens Vejledning ved Sammen- 
arbejdelsen af sine løse Optegnelser til et afrundet Hele, 

til ogsaa at tage denne store Opgave op, da han saa, 
hvor godt hans Arbejde gik fra Haanden, saa han 
rimeligvis har været i fuld Gang dermed allerede inden 
Ærkebispens Død. Den Kærlighed til Fædrelandets 
historiske Minder, som Absalon og hans Omgivelser 
var besjælede af, maatte nemlig ganske naturligt ud- 
vide deres Synskreds, saa de ikke alene saa tilbage 
paa den nærmeste Fortid, men ogsaa genkaldte sig 
de gamle Sagn og Sange fra Hedenold, der afspejlede 
Folkets Liv og Færd i fordums Dage; ja i deres Iver 
for Fædrenes Minder førtes de til at opstille Oldtiden 


som Nutidens Forbillede i Heltedaad og Heltedyd. . 


Allerede i Sven Aggesøns kortfattede Danmarkshistorie 
var dette den bærende Grundtanke; men først i Sakses 
store Værk naaede den dog sin fulde Udfoldelse. 

Som rimeligt er, afspejler Samtidens Storhedsdrøm- 
me sig i Sakses Forestillinger om Rigets Magtstilling 
i Oldtiden; og i det hele gik Sakse — ligesom hele hans 
Samtid — ganske naivt ud fra, at alt hvad de havde 
hørt oldkyndige Mænd fortælle, ogsaa var historisk 
Sandhed. Ganske særlig nærede han Tillid till Old- 
kvadenes Udsagn, ud fra den i og for sig rigtige Be- 
tragtning, at den bundne digterske Form snarere holdt 
sig uforandret ned gennem Tiderne end Prosaen. Ja 
Sakses Tillid til den mundtlige Overleverings Trovær- 
dighed er saa stor, at han endog vrager de skriftlige 
Kilder for den, selv paa Steder, hvor han godt kunde 
have brugt dem og havde let Adgang til dem. Dette 
gælder ikke saa meget de egentlige Oldsagn som den 
begyndende historiske Tid; Sakses Behandling af dette 
sidste Afsnit er derfor meget mangelfuld, fordi han 
ofte foretrækker selv en tarvelig mundtlig Overleve- 
ring for de ældre skriftlige Kilders Vidnesbyrd, og 
Følgen bliver adskillige Steder, at det som Sakse her 
meddeler os, ikke er virkelige Folkesagn, men kun 
Adam af Bremens og andre ældre Krønikeskriveres 
Frasagn i omdannet og misforstaaet Skikkelse. 

For os har det meste af Sakses Oldhistorie ikke di- 
rekte historisk Værd; dens Betydning maa søges i at 

den afspejler Folkets digterske Syn paa dets egen For- 
tid igennem alle de Sagn og Sange, som Sakse har 
hørt paa Folkemunde; og selv om man kun dunkelt 
kan skimte de virkelige Tildragelser, som ligger til 
Grund for disse, saa bringer de dog et Pust af Old- 
tidens Aand med sig og afspejler de svundne Tiders 
Tankegang. Det bliver da Forskningens Sag at efter- 
spore de forskellige Tidsaldres Aflejringer indenfor det 
enkelte Sagn og afgøre hvor gammelt man tør antage 
dets Kærne at være; i Indledningerne til de enkelte 
Sagn vil der kortelig blive gjort Rede for disse Forhold. 

Det er et Livs Arbejde som Sakse har nedlagt i Ind- 
samlingen og Optegnelsen af disse Oldsagn; og han 
har sanket dem sammen mange Steder fra. Hoved- 
mængden af dem har han uden Tvivl hørt fortælle i 
Absalons Kreds; mange har han sikkert fra Absalon 
selv, ikke mindst saadanne Sagn, der særlig er sted- 
fæstede i Absalons egen Hjemstavn. Flertallet af de 
danske Sagn han-+ beretter, stammer uden Tvivl fra 
Sælland; dog øser han ogsaa af de jydske Folkesagns 
Kilde,, og nogle af de ypperste Sagn (Amled, Uffe) 
hører netop herhen; noget sparsommere er de Sagn 
han kender fra Skaane. Men Sakse har ikke indskræn- 
ket sig til de egentlige danske Sagn; han nævner selv 
i sin Fortale, hvormeget han skylder de oldkyndige 
Islændinge, og man kan virkelig ogsaa af indre Grunde 
udskille omtrent Halvdelen af Sakses Oldhistorie som 
Gengivelse af norsk-islandske Æventyr- eller Vikinge- 
sagaer a: Fortællinger, der vel delvis bygger paa gamle 
Sagn, men som er omdigtede i en bestemt, noget kunst- 
let Æventyrstil, der stivner i en Række ensartede Typer 
— i Modsætning til de danske Sagns mere naive og 
ukunstlede Fortællemaade. Disse Sagaer stammer uden 
Tvivl fra Nordmænd og Islændinge blandt Absalons 
nærmeste Omgangsfæller; Sakse nævner os selv én 
saadan oldkyndig Islænding i Absalons Følge, ved 
Navn Arnold, og senere hen, i 1190'erne, da Striden 
mellem Sverre og de norske Bisper var paa sit høje- 
ste, opholdt adskillige af disse sig lange Tider ved 

Ærkebispens Hof i Lund, saa Sakse har baade paa den 
ene og paa den anden Maade haft let Adgang til denne 
rigt flydende, men i digtersk Henseende ikke aldeles 
rene Kilde. Ogsaa disse Sagaer opfatter Sakse i det 
hele naivt som historisk Sandhed; dog stiller han sig 
noget skeptisk til alle de overnaturlige Væsener og Til- 
dragelser, hvoraf de — i Modsætning til de danske 
Sagn — er vrimlende fulde, og giver stundom ratio- 
nalistiske Udtydninger af de mest usandsynlige Træk. 

Det er dog, som før nævnt, ikke alene de i ubunden 
Form overleverede Oldsagn, men ogsaa de i Verseform 
klædte Oldkvad, som udgør Sakses Kilder; og Sakse 
har i sit Værks otte første Bøger nedlagt et stort og 
omfattende Arbejde i at omdigte alle disse Sange paa 
sirlige latinske Vers. Det er ikke alene større Kvad 
han saaledes gengiver, som Bjarkemaal og Ingelds- 
kvadet, men ogsaa spredte Brudstykker og saakaldte 
»løse Viser«, Smaavers, der især forekommer i Mængde 
i de norsk-islandske Æventyrsagaer. Først henimod 
Slutningen synes han at være blevet træt og har nøje- 
des med at genfortælle adskillige Kvad paa Prosa eller 
blot hentyde til dem, saasom Braavallakvadet, Regner 
Lodbrogs Dødskvad m. fl. Dette store Oversættelses- 
og Omdigtningsarbejde maa sikkert have taget ham 
saa lang Tid, at han begyndte at blive til Aars, da 
han omsider fik ført sit Værk ned til Kristendommens 
Indførelse og den egentlige historiske Tids Dæmring. 
Heri maa da søges en af Aarsagerne til, at netop det 
Afsnit, der skulde danne Overgangen og Bindeleddet 
mellem den rige Sagnskat og hans forlængst udarbej- 
dede Skildring af Svensønnernes Historie, er det sva- 
geste i hele Værket; det vrimler af grove historiske 
Fejl, og det er særlig i dette Afsnit, at man sporer den 
ovenfor omtalte mangelfulde Udnyttelse af ældre 
skrevne Kilder — selv saadanne, som man skulde an- 
tage maatte have staaet til Sakses Raadighed; og naar 
desuagtet denne Del af Værket langtfra er uden histo- 
risk Værd, beror det nærmest paa, at Sakse ogsaa i 

dette Afsnit har indflettet adskillige ypperlige Folke- 
sagn. — Ogsaa Fortalen hører til de senest skrevne 
Stykker”); i denne tilegner han Absalons fromme og 
højlærde Efterfølger, Ærkebiskop Anders Sunesøn, sit 
Værk, og beder dernæst Valdemar Sejr skænke det sin 
kongelige Naade; og da han taler om, at Kongen har 
lagt Elbens skiftende Vande under sit Herredømme, 
kan Fortalen ikke være skrevet før efter 1208 eller 
snarere 1216, da Valdemar gik over den islagte Elb- 
flod og indtog en stor Del af Landet paa dens Sydside. 
— Naar Sakse er død, vides ikke; men han maa alle- 
rede da have været en gammel Mand, og vi fejler der- 
for næppe meget ved at sætte hans Død til Tiden om 
1220—25. Om han har naaet at give sit Værk det sid- 
ste Gennemsyn og personlig aflevere det til en af de 
Mænd, det er tilegnet, er et aabent Spørgsmaal; bortset 
fra Knytlingasagas ovenfor omtalte, sandsynligvis indi- 
rekte, Benyttelse af det synes det ikke at have været 
kendt herhjemme før i 13. Aarhundredes anden Halv- 
del, da den unavngivne Forfatter af den saakaldte »sæl- 
landske Aarbog« indflettede enkelte Stykker af Sakses 
Danmarkshistorie i sit Arbejde. Et Par Slægtled senere, 
kort efter Aar 1340, gav den ukendte Forfatter af den 
saakaldte »jydske Krønike« et meget fyldigt Udtog af 
Sakses. Værk; det vandt stor Udbredelse, men stod vist 
netop derved noget i Lyset for det originale Arbejde. 
— Først under Indflydelse af Renaissancens humani- 
stiske Dannelse lærte man atter at holde Sakses Stor- 
værk i tilbørlig Ære; og under sit Studieophold i Paris 
tog den skriftlærde og fædrelandssindede Lundekannik 
Kristjern Pedersen sig for at redde den uerstattelige 
nationale Skat fra Undergang og udgive den i Tryk- 
ken. Vel havde han ondt ved at skaffe sig et fuld- 
stændigt Eksemplar hjemme fra Danmark; men det 


1) Dog bør maaske herfra undtages den topografiske Redegørelse 
for Nordens forskellige Egne, der udgør dens sidste Halvdel, og 
som synes skrevet som en Årt Indledning til Oldhistorien, 

lykkedes ham dog, og ved hans Udgave (Paris 1514) 
var Sakses Værk sikret for Eftervernenen”). 


Sakses Stil og Fortællemaade er ordrig og malende, 
ofte lyrisk og svulmende. 'Han ejer ikke de islandske 
Sagamænds sikre Herredømme over Stoffet eller deres 
overlegne Fremstillingskunst; ikke heller stiller han sig 
med roligt Overblik udenfor sit Æmne; nej, han lever 
og aander i den skildrede Daad og giver idelig sin 
Glæde og sin Harme Luft i Ord; ofte afbryder han og- 
saa Fortællingens Gang og vender sig direkte til Læse- 
ren for at udrede Bevæggrunden til denne eller hin 
Handling eller for at uddrage en gavnlig Lære af det 
fortalte. Dette hans Hang til at forklare alt giver sig 
ikke altid lige heldige Udslag; saaledes har han ofte 
den Uvane at give en omstændelig Tydning af hvad 
der tilsigtes med denne eller hin Ytring, selv om dens 
Spids (Pointe) er nok saa umiddelbart indlysende. — 
Sakse har udpræget Sans for sproglig Velklang; han 
bruger saaledes meget ofte Bogstavrim, især i Ord- 
sprog og andre Fyndord, som han i stort Omfang 
ynder at anvende; og i det hele giver han ofte sin 
Prosa et vist rytmisk Sving, selvfølgelig især paa saa- 
danne Steder, hvor han ønsker at slaa dybere Strænge 
an hos Læseren. Navnlig bygger han ofte sine Sætnin- 
ger paa den Maade, at han med Forkærlighed opsøger 
saadanne Ord og Udtryk, der egner sig til at side- 
stilles eller modsættes hverandre, og grupperer dem i 
kunstfærdigt udarbejdede og indbyrdes ligeligt af- 


1) Kristjern Pedersens Udgave er i Virkeligheden saa godt som 
vor eneste Kilde for Sakses Tekst; ti af Haandskrifter findes kun 
nogle ubetydelige Stumper bevarede. Mærkeligst blandt disse er 
fire i Angers i Frankrig fundne Blade (nu paa det kongelige Bibliotek 
i København), der især frembyder Interesse ved at Teksten er rettet 
og forbedret mange Steder, og ved at disse Rettelser og Tilføjelser 
til Dels genfindes i Kristjern Pedersens Tekst. Man kunde da med 
en vis Grund antage, at man her havde Sakses eget Udkast for sig 
eller et efter Sakses Diktat gennemrettet Eksemplar; fra Skriftens 
Side er der intet i Vejen herfor. 

vejede Led"). Al denne Sirlighed i Stilen falder unæg- 
telig stundom noget søgt; og man kan næppe helt fri- 
kende Sakse for, at han har ladet sig friste af sin ene- 
staaende Færdighed i det latinske Sprog til at lege 
lidt med Ordene og jage efter Aandrigheder; særlig 
har han den Uvane at hobe en urimelig Mængde Ord 
af beslægtet Betydning (Synonymer) op paa et enkelt 
Sted og blive ved med at variere den samme Tanke 
baade tre og fire Gange. Disse Mangler gør sig mindst 
gældende i det egentlige Absalonsparti; her har Stof- 
fets Rigdom været saa stor, at han ikke ret har faaet 
Lejlighed til at anvende hele sin Ordfylde. Men i Old- 
historien og ikke mindst paa Overgangen til den hi- 
storiske Tid skæmmes hans Stil paa sine Steder stærkt 
af dette Ordgyderi. Det samme gælder om Oldkva- 
dene, som han har gendigtet i alle mulige latinske " 
Versemaal, hvorved de ordknappe oldnordiske Vers 
ofte er blevet meget udtværede. 

Dog maa det til hans Forsvar siges, at dette Forhold 
mulig for en Del har sin Aarsag i, at han ved Udarbej- 
delsen af Kladden har nedskrevet en Række forskel- 
lige Udtryk for én og samme Tanke, for saa senere 
at udvælge det der syntes ham mest træffende, men 
ikke har faaet Tid til at gennemarbejde Værket inden 
sin Død”). Ogsaa tjener det til hans Undskyldning, 
at de latinske Forfattere fra den romerske Litteraturs 
Sølvalder (første og andet Aarhundrede e. Kr.), som 
han især tog til Forbillede, og da navnlig Historie- 
skriveren Valerius Maximus, ofte forfalder til en lig- 
nende søgt og skruet Stil som den der sine Steder 
skæmmer Sakses Værk. — I det hele er Sakse saa 
bjærgtagen af den klassiske Litteraturs Fylde og Skøn- 








1) Prøver herpaa vil findes paa næsten hver eneste Side i den 
følgende Oversættelse. — Slige indbyrdes modstillede Vendinger 
(Antiteser) i Sakses Tekst er ofte aldeles symmetrisk byggede, saa 
de bestaar af lige mange og lige lange Ord, ofte med en halv 
Rimklang. 

?) Hvis de ovenfor S. 23 omtalte Blade fra Angers er Sakses eget 
Haandskrift, har man her et Fingerpeg i denne Retning. 

hed, at hans romerske Forbilleder ikke alene præger 
hans Stil, men gennemsyrer hele hans Ordvalg og 
trænger de særlig kirkelige Tanker og Udtryk, der 
skulde synes at ligge ham nær som Klerk, helt hen i 
Baggrunden; i Sammenligning med andre middelalder- 
lige Forfatteres flittige Brug af Skriftsteder er det saa- 
ledes aldeles paafaldende, hvor faa Spor Bibelen og 
dens ejendommelige Udtryksmaade har sat i hans 
Værk. 

Man har stundom bebrejdet Sakse, at han ikke 
skrev sit Værk paa Modersmaalet og saaledes gjorde 
det tilgængeligt for langt videre Kredse af Folket; men 
denne Tanke var sikkert baade ham og hans Samtid 
i det hele aldeles fremmed: Danmark var jo det af 
Nordens Lande, der stod i livligst Forbindelse med 
Datidens almene kirkelige og litterære Kultur; og man 
kan af Sakses Fortale se, at det aldeles ikke er faldet 
ham ind, at man kunde skrive Historie uden paa 
Romerkirkens Maal; det hedder nemlig her om de he- 
denske Forfædre: »Hvad kunde dog ikke Mænd af saa- 
dant Snille have drevet det til i Historieskrivning, om 
de blot havde været Latinen mægtige, aldenstund de 
selv uden Kendskab til Romermaalet havde en saadan 
Trang til at efterlade sig Minder om deres Daad, at de 
ristede dem ind i Stene og store Heller i Mangel af 
rigtige Bøger.« Og om Uffe hedder det: »Saa lidet véd 
jeg at fortælle om hans senere Id, fordi Savnet af Skrif- 
ter har røvet vort Folks store Mænd deres navnkun- 
dige Eftermæle. Men havde Lykken været os saa god, 
at den latinske Tunge i tidligere Tid havde været kendt 
her til Lands, da havde vi nu haft utallige Bøger om 
dansk Daad mellem Hænder.« Endelig maa man ikke 
overse, at hvad Sakse især har for Øje er at udbrede 
Danernes Navn og Ry blandt fremmede og vise dem, 
at hans Fædreland ikke staar tilbage i store Minder”); 
men for at naa et saadant Maal var han aldeles nødt 
til at skrive paa Datidens Fællessprog og ikke paa sit 


1) Se hans egne Ord i Fortalen, oversatte ovenfor S. 12—13. 

Modersmaal. Saaledes er Sakses Brug af Romerspro- 
get kun et naturligt Udslag af den stærke Brydning 
mellem hjemlig folkelig og almenevropæisk kirkelig 
Kultur, som han selv og hans Land stod midt i; det 
var da ogsaa det Sprog, som alle hans Forgængere og 
alle hans Efterfølgere skrev; og det bør næppe paa- 
virke vor Dom over ham og hans Værk, at der paa 
Island (og til Dels i Norge) — under helt andre For- 
udsætninger og Vilkaar — netop da spirede en frodig 
Historieskrivning paa Folkesproget. 

Paa et andet Omraade maa man derimod erkende 
de bedste islandske Sagamænds, og da navnlig Snor- 
res, store Fortrin fremfor Sakse: han mangler Snorres 
Ævne til at vælge og vrage mellem de indbyrdes af- 
vigende Kilders Udsagn og staar i det hele ret ukritisk 
overfor sit Stof, saa han f. Eks. uden videre kan tage 
norske Æventyrsagaer til Indtægt for Danmarks Hi- 
storie; og medens Tidsregningen hos Islændingene er 
højt udviklet, har Sakse ikke et eneste Aarstal”). — 
Men naar det er saa, at Sakse i det hele blindt følger 
sine Hjemmelsmænds Udsagn, kan man kun glædes 
ved at hans 'Hovedkilde var en saa fremragende Mand 
som Absalon; og netop fordi Sakse har haft saa ube- 
tinget Tillid til hans Ord, kan man være vis paa, at 
han har gengivet dem saa nøje han kunde; han siger 
det selv i sin Fortale: »Fuldt saa meget (som efter Is- 
lændingene) har jeg taget efter Absalons Frasagn, og 
har trolig stræbt nøje at nemme og flittig at optegne 
baade alt hvad han selv har øvet, og hvad han har 
fortalt mig om andres Id; ja hvert et oplysende Ord 
af den ærværdige Mands Mund har jeg holdt i Hævd 
som en himmelsk Lærdom«. Saaledes er Sakses Frem- 
stilling et tro Spejl af Absalons Syn paa Danmarks 
Historie — i al Fald for hele det egentlig historiske Af- 


1) De i den historiske Del i Randen tilføjede Aarstal maa derfor 
alle staa for Oversætterens egen Regning; de er langtfra alle lige 
sikre, åsær paa saadanne Steder, hvor Sakse er vor eneste Kilde, 
og hvor man derfor maa slutte sig til Aarstallet ud fra hans egne 
omtrentlige og unøjagtige Tidsangivelser. 

snits. Vedkommende, som aldeles overvejende er byg- 
get paa den store Ærkebiskops Meddelelser; og dette 
Fortrin er saa stort, at det langt opvejer alle de Fejl, 
han kan have som Historieskriver. 

Hvad Sakse skildrer i sit Værk, er væsentlig de ydre 
Tildragelser; kun yderst sjældent søger han at tegne 
et samlet Karakterbillede (se dog hans Skildring af 
Erik Egode); og det ligger ham i det hele ret fjernt 
at gøre Rede for indre Samfundsforhold eller Til- 
stande, undtagen hvor disse griber afgjort ind i Be- 
givenhedernes Gang. Underligt nok mærkes dette især 
i Absalonspartiet; man faar et vist Indtryk af, at Ab- 
salon næppe har fortalt Sakse alt hvad han vidste, 
men med Vilje mest har holdt sig til Begivenhedernes 
Yderside og ikke har givet ham synderligt Indblik i 
sin egentlige Statsmandsvirksomhed. — Ogsaa paa 
anden Maade har Absalon draget Grænserne for sine 
Meddelelser til Sakse ret snævert: saa godt som alt 
hvad han fortæller handler om Rigets vekslende 
Skæbne, og da især dets Forhold til de ydre Fjender, 
hvorimod han kun sjælden strejfer egentlige Sam- 
fundsforhold, og kun rent i Forbigaaende kommer ind 
paa Kirkens Liv og Kaar. — Sikkert har det herved 
været Absalons Tanke især at fremdrage saadanne 
Tildragelser, der kunde virke æggende og ansporende 
paa Folket og mane det til djærv Daad for Land og 
Rige; og i Lys heraf maa da alle de ypperlige Enkelt- 
skildringer ses, som Sakses Værk fremfor nogen anden 
Historiebog vrimler af, og som trods hans Mangler i 
Retning af Orden og Oversigt dog former sig til saa 
rigt og fyldigt et Billede af Datidens Hærmandsliv med 
Absalons store Heltefigur i Forgrunden. 

Ogsaa Oldhistorien maa ses i Lys af den Grund- 
tanke, at de stolte Minder fra Hedenold skulde holdes 
frem som et Spejl for den vanslægtede Nutid; og trods 
sine Mangler, trods Værkets brogede og uensartede 
Indhold, som Sakse ingenlunde har ævnet at sammen- 
svejse til en fuldkommen Helhed, har hans Oldhistorie 
dog sit varige og blivende Værd for os Danske, ikke 

alene fordi den er det rigeste Skatkammer vi ejer af 
Sagn og Sange fra Hedenold, men især fordi Sakse 
staar i et saa levende og personligt Forhold til de 
fædrene Minder, saa hans Værk bæres af et virkelig 
historisk Grundsyn, idet han overalt holder Fortidens 
Dyd og Ære frem som et Spejl for den nydelsessyge 
Nutid. Derfor er der da ogsaa især én Sagnfigur, som 
er Kød af hans Kød og Blod af hans Blod, og som han 
har tegnet med saa kraftige Træk og saa inderlig en 
Forstaaelse som ingen anden: det er den gamle Kæmpe 
Starkad, der revser Frodes vanslægtede Børn, maner 
dem til at følge i Fædrenes Fodspor, og haaner de 
ny fra Sønden indtrængende blødagtige Sæder. I 
Skildringen af Starkads Haardførdhed og Heltesind og 
af hans Afsky for alskens Vellevned har Sakse lagt 
hele sin Sjæl, og det er her lykkedes ham at skabe 
en Skikkelse af høj digterisk Værd; men herover skal 
ikke alle de andre Oldtidskæmper glemmes, som han 
med saa levende Farver afmaler for os, og som vi 
for en stor Del slet ikke kender uden fra hans Skil- 
dringer; jeg behøver blot at nævne Navne som Rolf, 
Amled, Uffe, Erik den maalspage, Hagbard og Signe, 
hvor fattig vilde ikke vor Sagnhistorie være uden dem! 


Naar man i store Træk vil gøre sig Rede for Sakses 
hele Aandspræg, da falder det straks i Øjnene, at det 
er de mandige Dyder, han sætter højest af alle, me- 
dens Fejghed og Blødagtighed er Genstand for hans 
dybeste Ringeagt. Mod og Manddom vækker altid og 
under alle Omstændigheder hans Beundring, hvad 
enten de giver sig Udslag i dristig Daad eller i stand- 
haftig Udholdenhed; og Sakse gør i saa Henseende 
ingen Forskel paa Ven og Fjende; saaledes udbryder 
han ved Omtalen af en vendisk Vikings djærve Kamp 
med Danerne under Esbern Snares Anførsel: »Saa stor 
Agt og Ære viste Sejrherrerne den fangne Kæmpe, at 
at købe sig løs og vilde hellere hædre Helten end 
uagtet han havde fortjent Døden, gav de ham Lov til 

straffe Misdæderen; vel havde han forbrudt sit Liv, 
men for hans Manddoms Skyld skænkede de ham det 
atter«; og at denne Esberns Adfærd mod den over- 
vundne har haft hans fulde Tilslutning, ses af hans 
Skildring af en anden Kamp mellem Absalons Mænd 
og vendiske Sørøvere, hvori det bl.a. hedder: »Af de 
andre, der ej vilde ende deres Liv i Bølgen, blev stør- 
ste Delen hugget ned, skønt der havde været god 
Grund til at spare de kække, der ej som deres Stal- 
brødre vilde lade Livet med Skam.« Paa lignende Vis 
udbryder han ved Omtalen af Sigurd Slembes pine- 
fulde Død: »Lykkelige maatte for sand Kirkens Søn- 
ner prise sig, om de kunde se Døden under Øjne saa 
modigt som denne Stridsmand. Lad være at han var 
svigefuld, lagde Landets Fred øde og yppede Strid 
med dets Sønner: for hans Mandemods Skyld burde 
dog hans Fjender have eftergivet ham Straffen.« Saa- 
ledes er i Sakses Øjne Ædelmod overfor den over- 
vundne et naturligt Udslag af den rette Manddoms- 
aand. I det hele er den enkelte Mands personlige Ære 
hans egentlige Helligdom; og den ytrer sig ikke alene 
i udadvendt Daad, men lige saa fuldt i streng Selv- 
tugt, Ordholdenhed, og Troskab mod den Herre, man 
har valgt at tjene. Ja Æresfølelsen indgaar som et 
væsentligt Led i Hvermands moralske og religiøse 
Pligt; i saa Henseende er Sakses Brug af selve det la- 
tinske Ord Religion meget betegnende: det kan ganske 
vist i hans Mund betyde Kirkens Tro som saadan, 
men bruges dog langt oftere i en saadan Sammenhæng, 
at det snarere gengiver den personlige Æres- og Pligt- 
følelse, altsaa »Tro« i den mere nordiske Betydning 
af urokkelig Troskab; særlig anvender han Ordet om 
Edens Ukrænkelighed, altsaa svarende til hvad vi kal- 
der »Æresord«"). 

Denne Æresfølelse bør dog ej alene besjæle den en- 
kelte, men ogsaa være hele Folkets Eje. Saaledes ytrer 

1) Udtrykket kan ogsaa sammenstilles med Ordet Mandhelg, der 
i Datidens Sprog betød den personlige Ære og Ukrænkelighed (»bor- 
gerlig Ære«). 

Absalon: »Ingen skal kunne sige om os, at vi ej holdt 
vort Ord, da Dansken ellers aldrig har for Skik at 
vige et Haarsbred fra sit Løfte!« Og da han sender 
Gudskalk til Vendland for at faa Folket til at falde 
fra Sakserne, beder han ham vogte sig for at give 
noget falsk Løfte paa Danmarks Vegne; »ti det var 
hans Vilje, at Landets Ære blev uden Lyde; og han 
glemte ej, at det Rige, der har fuldt op af raske 
Svende, bør stride med Sværd og ej med Løgne.« — 
I det hele adles den mandige Dyd først fuldt ud ved 
at træde i Kongens og Rigets Tjeneste. En stærk og 


vaagen Fædrelandsfølelse er det allervæsentligste Træk 


i Sakses Personlighed; men ved nøjere Eftersyn op- 
dager man snart, at denne hans Patriotisme er sam- 
mensat af flere uensartede Bestanddele, der vel ind- 
byrdes er i Slægt med hverandre, men dog ej helt kan 
kaldes rundne af samme Rod. Først maa da nævnes 
hans helt hjemmegroede danske Sind — Følelsen af 
ved Sprog og Slægt åt høre Danefolket til. Denne 
umiddelbare Frændskabsfølelse maatte dog i Datiden 
naturligt udvide sig ud over Landets Grænser til de 
andre nordiske Folkeslag, der alle talte samme Sprog 
(dansk Tunge), om end med indbyrdes Afvigelser; og 
Sakse savner da heller ikke Blik for Nordens folke- 
lige Enhed; saaledes siger han i Fortalen, at »dette 
Land (Danmark) omslutter tillige Sverige og Norge, 
der ikke alene i Rum, men ogsaa i Sprog ligger os 
næst.« Men hans Sans for Nordens Enhed er dog 
langt svagere og mindre udpræget end de islandske 
Sagamænds; det er som om hans stærke Følelse for 
Danmark som Fædrelandet i egentlig Forstand har 
taget Magten fra den videre nordiske Fællesfølelse, der 
dog i og for sig paa Grund af de tre Folks fælles Sprog 
og nære Slægtskab maatte kaldes det naturlige Udslag 
af Folkeaanden. Vi kan da ikke nøjes med at udlede 
Sakses stærke Patriotisme af hans umiddelbare dan- 
ske Sind, men maa opsøge andre Sider af hans Tanke- 
gang, der i større Omfang kan have bidraget til at ud- 
forme hans dybe Følelse for sit Fædreland, 

Her maa vi da i første Række nævne hans Konge- 
troskab. Det er en ej alene oprindelig nordisk, men 
fælles germansk Tankegang, at Troskab mod den 
kaarne Høvding er Hærmandens ypperste Dyd; alle- 
rede i den olddanske Heltedigtnings ypperste Kvad, 
Bjarkemaalet, er Grundtonen dette ideelle Hengiven- 
hedsforhold mellem Herren og hans Mænd. Troskab 
og Huldskab mod Kongen er da god gammel Hævd 
og Skik her i Norden; men i intet af de nordiske Lande 
har denne Følelse udviklet sig saa tidligt og stærkt 
som her i Danmark, hvor det længe før Oldtidens Ud- 
gang var lykkedes Kongedømmet at knække de sted- 
lige Høvdingers Magt og skabe en fast Rigsenhed. 
Denne arvede Hengivenhed for Kongehuset var endnu 
lyslevende paa Valdemarstiden og udgjorde en af Ri- 
gets stærkeste Støtter; den findes ret udpræget hos 
Sakses Forgænger, Sven Aggesøn, og spores ogsaa 
mangfoldige Steder hos Sakse selv; sit fyldigste Ud- 
tryk faar den i den Henvendelse, han i sin Fortale 
retter til Valdemar Sejr, og hvori det hedder: »Des- 
uden er det min rette fædrene AÅrvelod at tjene dig 
tro; og min Hu staar derfor til at kæmpe for dig, om 
ikke med andet, saa dog med Aandens Vaaben; ti, som 
vitterligt er, tjente baade min Fader og min Farfader 
i din høje Faders Gaard og fulgte tro hans Banner i 
Striden.« 

Her staar vi sikkert overfor Grundstammen i Sakses 
Fædrelandskærlighed; men denne gammeldags Konge- 
troskab adles tillige hos ham til virkelig Rigsfølelse, 
idet han ævner at hæve sig op over alle Stands- og 
Særinteresser og se alt i Lys af hele Landets Tarv: 
det gælder ikke alene om at tjene den enkelte Konge 
tro, men om ved al sin Id at have Kronens og Rigets 
Gavn for Øje. Denne Synsmaade havde uden Tvivl 
sine Rødder langt tilbage i Fortiden og deltes sikkert 
ogsaa af de fleste af Valdemarstiden Stormænd; men 
det var dog især Absalon, hvem Sakse med Beundring 
saa op til som det lysende Forbillede paa dette Om- 
raade: uegennyttigt Arbejde for Land og Rige var jo 

Hovedtrækket i den store Ærkebiskops Livsværk, og 
Absalon var langt mere end sin Konges ypperste Tje- 
ner, han var hans Ven og Ligemand, der mødtes med 
ham i enigt Arbejde for Folkets Vel. — For ret at 
lodde denne Følelses Dybde maa man holde sig for 
Øje, hvor mærkelig fri Sakse er for tilfældige lokale 
eller provinsielle Særmærker, og det paa en Tid, da 
Rigets enkelte »Lande« i et helt andet Omfang end 
nu til Dags gjorde sig gældende som selvstændige Led 
af Helheden. Vel kan man hist og her i hans Værk 
spore en vis Forkærlighed for hans Fødeø Sælland, 
der, som han siger i sin Fortale, »maa loves for sin 
mærkelige Fylde paa alle Livsfornødenheder og bærer 
Prisen for alle Danmarks Lande ved sin Dejlighed, 
ligesom den har Ord for at ligge midt i Danmark, lige 
langt fra alle Rigets Yderender«; men herved maa det 
ikke glemmes, at det var denne Landsdel, som under 
Venderkampene trak det tunge Læs og aldrig svigtede 
Absalon i hans udholdende Fejde mod Vikingerne; og 
uagtet Sakse selv er Sællandsfar, er det sjældent at 
høre ham udtale egentlig nedsættende Domme over de 
andre »Lande« i Riget. Køligst omtaler han Jyderne, 
der jo ogsaa forholdt sig mest lunkne overfor Absalons 
og Valdemars store Arbejde for Land og Rige; men 
dette har dog ikke hindret ham i at øse med begge 
Hænder af de jydske Folkesagns rige Kilde. — Værd 
at mærke er det ogsaa, hvor lidet den egentlige Æt- 
følelse betyder hos Sakse, i skarp Modsætning til de 
islandske Sagamænd, hvis uudtømmelige Hovedæmne 
er de stadige Slægtfejder baade hjemme paa Island og 
— om end i noget mindre Omfang — i Norge; dette 
hænger aabenbart sammen med, at i disse mere gam- 
meldags Lande holdt den fra Hedenold arvede Æt- 
deling sig endnu urokket og hæmmede Spirerne til en 
særlig islandsk (og til Dels ogsaa en særlig norsk) 
Fædrelandskærlighed, medens Rigsenheden allerede da 
var saa stærkt udviklet i Danmark, at den kendelig 
havde slappet de ældgamle Slægtbaand og samlet alle 
Daner i fælles national Følelse om den ene Æt, der 
havde gammel Arveret til Riget. 

Endelig er Sakses Fædrelandskærlighed ikke helt 
upaavirket af de romerske Oldtidsforfattere, som han 
kendte saa godt, og som uden Tvivl har hjulpet ham 
til et klarere og fyldigere Udtryk for hans Følelser for 
Land og Rige, end Modersmaalet ævnede at yde; ti hos 
dem fandt han et ved Romerstatens tusindaarige Ud- 
vikling fast udformet og skarpt afgrænset Fædrelands- 
begreb, der paa væsentlige Punkter faldt sammen med 
hans egne (og Absalons) Tanker om hvad Landet 
kunde kræve af sine Børn: næsten paa hvert Blad af 
de romerske Forfattere, han læste, fik han indskærpet 
den dybe Forskel mellem privat og offentlig, mellem 
Særinteresse og Ålmenvel, og overalt opfattedes det som 
en Selvfølge, at hin altid og under alle Omstændighe- 
der maatte vige for denne. Denne Synsmaade er da 
ogsaa gaaet Sakse over i Blodet; blandt alle de Mod- 
sætninger, han ynder at anvende i sin Stil, er ingen 
hyppigere end netop den fremhævede Forskel mellem 
offentlig og privat"); og ret beset var jo ogsaa et saa- 
dant opofrende Arbejde for det almene Bedste Kernen 
i al hans Herres og Mesters Id. — I det latinske Sprog 
fandt Sakse ogsaa selve det Ord Fædreland (patria), 
der stemmede saa godt med hans Opfattelse af Landets 
Minder som Folkets fædrene Arv, men som Moders- 
maalet den Gang endnu ikke ejede, selv om det havde 
andre Udtryk for det samme Begreb (»Rige« eller 
»Land og Rige«). 

Ligesom det overvejende er Rigets ydre Skæbne, der 
er Genstand for Sakses Fremstilling, saaledes har ogsaa 
hans Fædrelandskærlighed et udadvendt Præg: hvad 
der især ligger ham paa Sinde, er at hævde sit eget 
Lands Ære overfor alle andre Riger og Lande. Denne 
Synsmaade vil let afføde en større eller mindre Uvilje 
mod de omgivende Nabofolk; og en saadan kan ogsaa 
spores hos Sakse, om end yderst ulige overfor de for- 


1) Dog er det ingenlunde altid for at angive Modsætningen mellem 
den enkelte og Staten, at han bruger disse Ord; de kan ogsaa hos 
ham betegne en blot og bar Forskel mellem højere og lavere Sam- 
fundsstilling og Tillidshverv i Statens eller Kirkens Tjeneste. 

Sakses Danesaga. I, 3 

skellige Folkeslag. Mindst mærkes den overfor Nord- 
mænd og Sveer, dem han i det store og hele opfatter 
som sit Folks nære Stammefrænder, selv om han 
stundom kan have et og andet at udsætte paa deres 
Adfærd. Ret paafaldende er det, at man (bortset fra 
et enkelt Oldsagn) ikke hos Sakse — saa lidt som hos 
Sven Aggesøn — kan spore noget Had til Venderne, 
der dog paa Absalons Tid var Landets værste Svøbe 
og Folkets saa at sige daglige Plage; han opfatter dem 
ingensteds som fuldt jævnbyrdige Modstandere, men 
som et uudviklet og slet bevæbnet hedensk Folkefærd, 
som det var Danernes Opgave at lære kristen Tro og 
Skik; og man kan overalt læse mellem Linjerne, at 
naar de vendiske Vikinger i saa lang Tid fik Lov til 
ustraffet at hærge Landet, laa Skylden mest hos Daner- 
nes egen Mangel paa Daadskraft. — Kun mod ét Nabo- 
folk, det tyske, nærer han — ligesom Sven Aggesøn — 
en stærk og levende Uvilje. Dette hans Fjendskab mod 
alt hvad tysk er, har uden Tvivl sin egentlige Rod i 
hans nationale Harme over det mægtige Nabofolks 
stærke og stadig voksende Indflydelse paa Sæd og Skik 
i Danmarks Rige — en Strømning, som Sakse opfat- 
ter som ensbetydende med fremmed Blødagtigheds Sejr 
over gammel dansk Haardførhed og Helteskik; men 
tillige ægges og øges hans Uvilje mod de Tyske ved 
deres i hans Øjne utaalelige Hovmod. Især harmes 
han over den tysk-romerske Kejsers ugrundede Krav 
paa Overherredømme over Danmark, der lige fra Mag- 
nus Nilssøns Dage var blevet halvt eller helt godkendte 
af Kongerne og først blev grundigt afviste af Absalon 
kort efter Knud Valdemarsøns Tronbestigelse; og man 
kan heller ikke undres over, at Kejserens Stræben ef- 
ter Verdensherredømme føles af Sakse og hans Sam- 
tid som et utaaleligt Overgreb. Men ikke mindre stærk 
er dog hans Uvilje mod den tyske Stamme, der boede 
Danmark næst: Hovmod og Falskhed er i hans Øjne 
de mest fremtrædende Egenskaber hos Sakserne og 
da navnlig hos deres Hertug, Henrik Løve; og hans 
Dom over denne store Fyrste er saa skarp, at den 

næppe kan siges helt at retfærdiggøres af selve Kends- 
gerningerne. Her mærker man da stærkt Sakses na- 
tionale Ensidighed, der ogsaa giver sig Udslag i, at han 
ikke helt har Øje for Saksernes store — og hensyns- 
løse — Erobrings- og Koloniseringsværk i Vendland, 
der skred støt frem samtidig med Danernes mange 
Søtog og i Længden bar helt anderledes Frugter end 
disse: ved Saksernes mægtige og energiske Fremtræn- 
gen mod Øst inddroges hele den dødsdømte nordsla- 
viske Folkeæts Omraade under tysk Kultur, og denne 
naaede at sætte sit Præg selv paa de Lande, som det 
lykkedes Danerne at vinde: Rygen og Pommern. I 
Modsætning hertil satte de Danske forholdsvis ringe 
Kraft ind paa Kolonisering; de synes at have manglet 
baade Lyst og Ævne dertil, hvad der i og for sig er 
overmaade mærkeligt, naar man mindes, hvordan de- 
" res Forfædre et Par Aarhundreder tidligere havde 
grundlagt store Riger i England og Frankrig. Helt blind 
for dette Forhold har nu Sakse ingenlunde været, som 
man bl. a. kan se af hans Skildring af Absalons og Val- 
demars mislykkede Forsøg paa at grunde en dansk 
Koloni i Volgast (1164). Men unægtelig er Afstanden 
stor mellem Sakses Skildring af de Danskes daadrige 
Vendertog og den lidt ældre holstenske Historieskriver 
Helmolds Karakteristik af Danerne (c. 1170): hjemme 
var de stridbare nok, men ude tabte de Lysten til 
Kamp. Dog maa man ikke glemme, at Helmolds Ytring 
er skrevet med de langvarige Borgerkrige i frisk Minde, 
medens Sakse netop har sat sig til Opgave at udmale 
det folkelige Opsving, som det ved ihærdigt Arbejde 
efterhaanden lykkedes Absalon og Valdemar at sætte 
i Værk. — Denne Sakses ensidigt nationale Syns- 
maade er der selvfølgelig ingen Grund til at lægge ham 
til Last, da han ud fra sine Forudsætninger næppe 
kunde dømme anderledes; men den maa blot ikke ta- 
bes af Sigte, naar man ønsker en ædru historisk Værd- 
sættelse af hans Skildringer. 

Sakses Samfundsopfattelse er i nær Slægt med hans 
Fædrelandssind og falder uden Tvivl ret nøje sammen 

med Absalons Syn paa Sagen. Sakse gaar ud fra det 
ældgamle Skel mellem Adel og Almue; til den første 
hører de store Ætter med deres rige Arvegods, til den 
sidste alle de andre frie Mænd, de egentlige Bønder; 
under disse staar atter Trællene og de frigivne. Men 
ingensteds adskiller en uoverstigelig Mur de forskellige 
Stænder; ti den ypperlige Manddomsdaad hæver Træl- 
len til frie Kaar og gør Bonden til Hærmand, medens 
den sløve og fejge Ædling atter synker ned blandt Al- 
muen. I det hele og store staar dog de højbaarne Mænd 
Kongen næst og udgør som hans Hærmænd en sluttet 
Kreds uden om ham, der hæver sig højt over Almuen; 
og det er blandt Ædlingerne, at Kongen søger sine 
Raadgivere og Ombudsmænd (Fogeder). Saaledes er 
Sakse en fuldblods Aristokrat; »det er Folket, der skal 
lystre sine Fædre, og ikke omvendt; ej heller hører det 
sig til, at Stormænd sætter Smaafolk for Styret«; men' 
han kræver ogsaa af de store, at de skal tjene Kongen 
og Riget tro og ikke i Kraft af deres Æts arvede An- 
seelse blandt Bønderne optræde som Almuens Ord- 
førere mod Kongemagten eller endog lægge onde Raad 
op mod Riget. Hans varme Beundring for den raske 
Heltedaad, som adler sin Mand, giver ham dog et 
friere og højere Syn paa Samfundsforholdene end vi 
f. Eks. møder hos hans Forgænger Sven Aggesøn, der 
er adskilligt snævrere i sin aristokratiske Opfattelse; 
" Sakse samstemmer aabenbart aldeles med den Lov af 
Kong Frode, »at om nogen Almuesmand gik frem 
foran Mærkesmanden i Slaget, blev han fri, hvis han 
før var Træl; Ædling, hvis han var Bonde; Høvding, 
hvis han var ædelbaaren«; ti efter at have anført 
denne Lov tilføjer han bifaldende: »Saaledes var i 
gamle Dage Mandemod det sande Adelsmærke; ti det 
var i vore Forfædres Øjne ret og rigtigt, at Æren skul- 
de raade for Lykken, og Lykken ej for Æren.« Om- 
vendt laster han Frode for en anden af hans Love, der 
bestemte højere Løn til Huskarlene end til de menige 
Krigere, »ti herved værdsatte han sine Mænd ej efter 
Mod, men efter Stand.« 

Over Bønder og Ædlinge, der tilsammen udgør det 
læge Folk, staar Kongen som den egentlige Bærer af 
Rigets Enhed; han bør derfor være »enevældig«, ao: 
hans Magt bør ej være delt mellem flere; og Kronen 
skal helst gaa i Arv fra Fader til Søn. Under Svensøn- 
nernes Styre havde Tanken om Kongevalg trængt sig 
noget stærkere frem end tidligere og havde blandt an- 
det ved adskillige Tronskifter affødt almindelige Rigs- 
møder ved Isøre, hvor Ledingsbønder og Hærmænd i 
Fællesskab kaarede Konge; disse Møder ser Sakse ret 
velvilligt paa som et Pant paa Haandhævelsen af Ri- 
gets Enhed i de daværende urolige Tider; men da først 
Rigsenheden under Valdemars Styre synes betryggende 
sikret paa anden Vis, er Sakses Interesse for Isøre 
Ting vejret bort med det samme. — Kongens Hoved- 
opgave er at føre Ledingen i Strid og at haandhæve 
Lov og Ret i Landet. Overfor Almuens skiftende Stem- 
ninger bør han staa fast og urokkelig og hverken lade 
sig smigre af Hobens Hyldest eller skræmme af dens 
Vrangvilje; end ikke naar Ædlingerne optræder som 
Bøndernes Talsmænd, bør han ubetinget give efter. 
Men iøvrigt er det langtfra Sakses Mening, at Kongen 
skal være haard mod Almuen; tværtimod, hans Virk- 
somhed som Lovens Haandhæver, Landefredens Vær- 
ner og alles uvildige Dommer, der enten selv eller ved 
sine Ombudsmænd bringer alle de idømte Straffe til 
Udførelse, kommer netop overvejende Almuen til Gode, 
idet han værger de smaa og svage mod al Overlast, 
om end Voldsmanden er nok saa højt paa Straa. Der- 
for hedder det til Erik Egodes og Erik Emunes Ros, 
at »de var en Skræk for de store, men elskede af de 
smaa«; og i det hele falder Sakses Tanker om Kongens 
Gerning nøje sammen med Valdemar Sejrs velkendte 
Ord i Fortalen til Jydske Lov: >» Dette er Konges Em- 
bede — og Høvdings som er i Landet — at haand- 
hæve Domme, og gøre Ret, og frelse den der med Vold 
tvinges, saa som er Enke og værgeløst Barn og Pile- 
grim og udenlands Mænd og fattige Mænd, dem gaar 
tiest Vold over; og lade ej Ildværkesmænd, de der ej 


Google 


38 Indledning. 


vil staa til Rette, i sit Land leve; fordi at idet han pi- 
ner eller dræber Udaadsmænd, da er han Guds Tjene- 
stemand og Lovens Værnsmand; ti ligesom den hellige 
Kirke styres med Pave og Biskop, saa skal hvert Land 
styres med Konge eller hans Retter (Ombudsmand) 
og værges dermed. Er og alle skyldige, der i hans 
Land boer, at være ham hørsomme og lydige og under- 
danige og tjenstfærdige; derfor er han dem alle Fred 
skyldig«. I det hele opfatter Sakse Kongen som den 
selvskrevne Foregangsmand paa alle Omraader, der i 
al sin Færd maa følge Ærens Bud, ligesom han ogsaa 
bør vise Kirken skyldigt Hensyn, dog uden al Over- 
drivelse. 

Sakses Forhold til Kirken spiller i det hele en mær- 
kelig ringe Rolle i hans store Værk, især naar man 
mindes, at han selv var en Kirkens Mand og tilmed 
Klerk hos Danernes Ærkebiskop. Sjælden omtaler han 
Kirken for dens egen Skyld; kun hvor dens Historie 
griber afgjort ind i Rigets Skæbne, skænker han den 
en mere indgaaende Omtale”). Mærkeligt er det hos 
en Klerk at finde saa udpræget en Sans for at se alt 
fra Kronens og Rigets Stade, uden Spor af særskilt 
kirkelig Synsmaade eller Hang til at opfatte Kirken 
som en Stat i Staten; men her afspejler hans Værk 
aabenbart en væsentlig Side af Absalons store Person- 
lighed. Det er en Sjældenhed hos Middelalderens kir- 
kelige Forfattere at høre saa fordomsfri og fædrelands- 
sindet Tale som den Dom, Sakse fælder over Harald 
Hens overdrevne Gudelighed og deraf følgende Van- 
røgt af Land og Rige. Sakse er ogsaa mærkelig spar- 
som med at fortælle kirkelige Jertegn”); selv de Un- 
dere, der skete ved de to Folkehelgeners Knud Konges 
og Knud Hertugs Grave, omtales kun i al Almindelig- 
hed; og hans Skildring af disse to Mænd er i det hele 
mærkelig lidt præget af ensidig kirkelig Sagndannelse: 


1) Jfr, ovenfor S. 18. 
Ogsaa i Oldhistorien tager han ofte Forbehold overfor det 
altfor æventyrlige eller udlægger Sagnene i rationalistisk Aand, 
naar den bogstavelige Opfattelse forekommer ham altfor usandsynlig. 

de opfattes mere som Helte end som Helgener og frem- 
stilles væsentlig som bolde og ridderlige Kæmper, hvis 
højeste Ønske var at fremme Landets Velfærd. Sakse 
har uden Tvivl været en from Kristen, og han omtaler 
da ogsaa overalt Kirken med skyldig Ærefrygt; men 
det er som han egentlig kun. har rigtig Sans for den 
Gudsfrygt, der giver sig Udslag i djærv og mandig 
Daad, være sig i Kongens eiler i Kirkens Tjeneste; ti 
disse to Samfundsmagter staar for ham som jævnbyr- 
dige og uadskillelige. Derfor hedder det om Absalon: 
»Straks efter sit Valg lagde han for Dagen, at han var 
fuldt saa vel Viking som Bisp og skøttede lidet om at 
røgte Troen i Ro og Mag her hjemme, naar den stod 
paa Spil hist ude. Det er jo ogsaa fuldt saa god en 
Gudsdyrkelse at slaa Troens Fjender paa Flugt som 
at tage Vare paa Kirketjenesten.« Og om det stolteste 
Øjeblik i Absalons Liv, da han anden Pinsedag Aar 
1184 i Sundet ved Rygen afbrød Messen for at lægge til 
Kamp mod Hertug Bugislav af Pommern, udbryder 
Sakse: »Nu vilde han tjene Herren, ikke med Bøn, men 
med Sværdslag; og kan man vel tænke sig noget Offer 
der er Gud til større Velbehag end Uslingers Død?« — 
Denne Sakses Aandsretning gør ham noget uforstaa- 
ende overfor en saa udpræget Kirkens Mand som ÅAb- 
salons store Formand Eskil, der baade ifølge hele sin 
Natur og paa Grund af sin vanskelige Stilling mellem 
Borgerkrigenes Kongsæmner ofte havde haft ondt ved 
at forlige Kirkens særskilte Interesser med hele Rigets 
Tarv; Eskils Strid med Valdemar opfatter han saa- 
ledes udelukkende som Udslag af en stivsindet Præ- 
lats oprørske Sindelag. Munkevæsenet, som Eskil var 
saa ivrig for at fremme, og som ogsaa Absalon tog sig 
meget af, staar Sakse ogsaa ret fremmed for; de Ud- 
tryk han bruger ved Omtalen af Erik Lams Kloster- 
løfte, synes at tyde paa, at han har anset Tilliden ti 
sligt for et halvt overvundet Standpunkt. — Paa andre 
beslægtede Omraader tilhører Sakse dog den ny kir- 
kelige Aandsretning; saaledes holder han afgjort paa 
Præsternes ugifte Stand og stiller i det hele store Krav 

til Klerkenes Afholdenhed og rene Levned; blandt an- 
det kan han knap finde Ord stærke nok til at udtrykke 
sin Harme over den skaanske Biskop Henriks Druk- 
kenskab, der endog blev Aarsagen til hans Død (1060): 
»Et usselt Endeligt for en Lægmand, endsige for en 
Bisp, hvis skammelige Udgang for stedse mindes med 
Spot og Spe! Denne drikfældige Biskop skamskændede 
sit høje Kald ved sit lumpne Fylderi i levende Live og 
lagde det ved sin Død aldeles øde; og ved sit Hang til 
den jordiske Kalk forbrød han sin Ret til den him- 
melske. Han, der burde have højnet sin Stands Hæder, 
var den til Skam og Skændsel og øvede ondt i Stedet 
for godt ..... Hans Minde er en Skamplet i Dan- 
marks Aarbog; ti ved sin latterlige Dødsmaade har 
han bragt sin egen Vanhæder over alle sine Lands- 
mænds Hoveder«. — Men paa den anden Side spores 
en særskilt præstelig Standsfølelse yderst sjælden hos 
ham, og det er i saa Henseende betegnende, at han 
egentlig kun tegner os Billedet af Absalon som Sæl- 
landsfarernes verdslige Høvding, men ikke som deres 
kirkelige Overhoved. 

Ogsaa paa andre Omraader mærker man, hvordan 
det er Oldtidens Kæmpedaad, der helt igennem fylder 
Sakses Sind. Saaledes findes der i hans Værk kun 
yderst svage Spor af det høvisk-ridderlige Forhold til 
Kvinden, der paa hans Tid var i Frembrud, og som 
endog slaar igennem hos hans ældre samtidige Sven 
Aggesøn, der i blomstrende Ord udmaler Thyre Dane- 
bods Dyd og Skønhed og er helt betagen af Valdemars 
Dronning Sofias Dejlighed. Hos Sakse mærkes intet af 
alt dette; Dronnig Sofia omtales yderst lidt og dadles 
etsteds for sit Hang til ydre Glimmer; i samtlige Absa- 
lons Meddelelser til ham spiller Kvinden i det hele en 
ringe Rolle — i det egentlige Absalonsparti optræder 
hun saa godt som ikke; og de fremragende Kvinde- 
skikkelser, som Sakse tegner i adskillige af Oldsagnene, 
har lidet af Riddertidens Præg over sig, men afspejler 
nærmest den hedenske Heltedigtnings  viljestærke 
Kvindeideal. Mærkelig er ogsaa hans Lovprisning af 

Erik Egodes Dronning Bodil, fordi hun ikke alene 
taalmodig fandt sig i sin Ægtemands Utroskab, men 
endog selv pyntede de Tærner, han havde kastet sine 
Øjne paa; men atter her er det hans oldtidsagtige 
Kæmpesind, der giver sig Udslag i den Opfattelse, at 
naar Manden er en djærv og bold Helt, maa Kvinden 
kunne bære over med mangt og meget hos ham. — 
Jøvrigt er Sakses Fremhæven af Bodil som et lysende 
Spejl paa Kvindetaalmod saa stærkt understreget, at 
man ikke kan vægre sig ved en vis Mistanke om at 
han her tager Sigte paa samtidige Forhold, muligvis 
Dronning Sofias i forskellige Folkeviser skildrede 
Skinsyge. 

Paa andre Omraader er Sakse derimod ikke uberørt 
af Riddertidens Aand; det er saaledes et ret udpræget 
ridderligt Træk, naar han saa ofte lovpriser Højmod 
overfor de overvundne og fremhæver det som Høv- 
dingernes Pligt at værne om de smaa og svage; og hans 
Forkærlighed for Tvekampen staar ogsaa i en vis Sam- 
menhæng hermed; — stundom giver han den endog 
Præg af en ridderlig Dyst, som naar han (i 3. Bog) 
lader den norske Vikingehøvding Koller udtale, at selv 
om Hadet skiller Sjælene, saa er der dog et naturligt 
Venskabsbaand, der ener dem med hverandre. Hans 
udprægede og bevidste Natursans røber ligeledes en 
Synsmaade, der er Oldtiden fremmed, men nær i Slægt 
med middelalderlig Ridderdigtning; han har et aabent 
Øje for det danske Landskabs Dejlighed og især for 
den grønne Skovs blide Skønhed, som det ikke alene 
fremgaar af hans ovenfor anførte Ord om Sælland (S. 
32), men ogsaa af flere andre Ytringer hos ham; saa- 
ledes hedder det om Ærkebisp Eskils Dattersøn Karl, 
at »han udaandede sin Heltesjæl under Træernes 
hulde Løvtag«; og om Anledningen til Tvekampen mel- 
lem den jydske Høvding Ørvendel og den norske Vi- 
king Koller fortæller Sakse (i 3. Bog), at de lagde til 
hver paa sin Side af en Ø, og udmaler dernæst, hvor- 
dan den yndige Strandbred lokkede dem i Land; »saa 
skønt var Synet udefra, at det indbød til ret at nyde 

Skuet af det vaarfriske Løv inde i Lunden og trænge 
langt ind i Skovens Løndom.« 

Hvor meget af Sakses Aandspræg der skyldes Absa- 
lons Paavirkning, og hvor meget han selv har lagt til 
af sit eget, er det næppe muligt at afgøre, saa meget 
mindre, som de sandsynligvis paa de fleste Hovedpunk- 
ter har stemt overens i Synsmaade og Aandsretning. 
Dog tør vi tro, at Absalon som den større og rigere 
" Aand i stort Omfang har præget Sakses Værk, især i 
det Afsnit, der aldeles overvejende er bygget paa hans 
egne Meddelelser: Svensønnernes, Borgerkrigenes og 
Absalons egen Tidsalder; og de mange stærke Lovord 
eller skarpe Domme over Kongernes eller deres Mænds 
Daad, som især denne Del af Værket vrimler af, stam- 
mer sikkert hovedsagelig fra den store Ærkebisp selv. 
Hvor fængslende det end er at følge Absalon i dette 
hans Syn paa Danmarks Historie, saa maa det dog 
indrømmes, at adskillige af de Domme, der fældes, 
næppe er aldeles fri for en vis Ensidighed; og hvor 
kunde det være andet? Absalon var jo ogsaa Barn af 
sin Tid og maatte ifølge hele sin historiske Stilling 
have et bestemt udpræget Syn paa Udviklingen, saa 
at han saa med Forkærlighed paa de Mænd baade i 
og udenfor Kongeslægten, der især havde været med 
til at bane den ny Tid Vej og kæmpet for de samme 
Maal, som han ansaa for de rette. Saaledes lovprises 
Knud og Erik stærkt paa de andre Svensønners Be- 
kostning; og navnlig skifter han næppe Sol og Vind 
lige mellem de to Brødre Harald Hen og Knud den 
hellige. Sakses ensidige Uvilje overfor Eskil er oven- 
for omtalt (S. 39); men heller ikke af Sven Grade og 
især af dennes Mellemværende med Valdemar tør man 
vente en helt upartisk Bedømmelse; i hvert Fald er det 
hele udelukkende set med Valdemars Øjne. Endelig 
er der vel en vis Sandsynlighed for, at der — sikkert 
Absalon selv uafvidende — kan have indsneget sig no- 
gen Ensidighed i Skildringen af Forholdet mellem ham 
og Valdemar; i hvert Fald har Samtiden næppe haft 
saa udpræget et Indtryk af, at Valdemar overalt var 

den svagere og ubetydeligere Natur, der gennemgaa- 
ende traadte i Skygge for sin Vens overlegne og hand- 
lekraftige Personlighed; saaledes nævner Sven Agge- 
søn i sin kortfattede Omtale af Valdemars Kongetid 
end ikke Absalon ved Navn, men fremhæver ene Val- 
demars egne fremragende Egenskaber; og af de tre 
Storværker, Sven tillægger denne Konge, skildres kun 
det ene (Rygens Indtagelse) fyldigt hos Sakse, medens 
det andet (Danevirkes Forstærkning med en Teglstens- 
mur) omtales helt i Forbigaaende paa et andet Sted i 
Værket, og det tredje (Opførelsen af et Taarn paa 
Sprogø) end ikke nævnes med et Ord. 

Hermed faar det nu være, som det være vil; noget 
afgørende lader der sig vanskeligt sige derom, da 
Sakses Fortælling paa saa mange Punkter er vor ene- 
ste udførlige Kilde til Datidens Historie; og det vilde i 
hvert Fald være ubilligt at kræve fuld Upartiskhed 
af en'Mand, der i saa stort Omfang som Absalon selv 
prægede sin Samtids Historie. Lige saa lidt kan der 
være Tale om at lægge Sakse til Last, at han trofast 
gengav hele Absalons ejendommelige Synsmaade; 
tværtimod maa det atter og atter fremhæves, at netop 
det nære Samarbejde mellem disse to Mænd — den 
store Biskop og hans snildrige Klerk — var den nød- 
vendige Betingelse for Tilblivelsen af den danske Mid- 
delalders aandelige Storværk: Sakses Danesaga. 


Sakses Værk er siden dets Udgivelse ved Kristjern 
Pedersen (1514) blevet oversat adskillige Gange. Alle- 
rede i det 16. Aarh. satte den genfødte danske Historie- 
skrivning Frugt i en Fordanskning deraf; det var Da- 
tidens ypperste danske Historiker, Anders Sørensen 
Vedel, der udførte dette Arbejde (1575) som Indled- 
ning til den omfattende Danmarkshistorie, som han 
aldrig naaede at faa skrevet. Vedels Oversættelse (ny 
Udgave ved Wegener 1851) er i sin Årt et ypperligt 
Arbejde, skrevet i et frisk og kærnefuldt dansk Sprog; 
men den maa snarere kaldes en Genfortælling end en 

egentlig Oversættelse, og dens Udtryksmaade er nu 
mange Steder forældet. Først henved to hundrede Aar 
senere udkom en ny Oversættelse ved Sejer Schous- 
bølle (1752), der holdt sig nærmere til Originalen, men 
til Gengæld stod langt tilbage i dansk Sprogtone. — 
Den bedste Oversættelse, der hidtil er fremkommet, 
skyldes N. F, S. Grundtvig (1818 ff.). Den er udsprun- 
get af et virkeligt aandeligt Samliv med den gamle 
Klerk og udgør et væsentligt Led i hele Grundtvigs 
ihærdige Arbejde for at vække sit Folk til Forstaaelse 
af dets egen Fortid og til Ærbødighed for dets store 
Minder. Han har derfor ønsket at gøre Sakses Værk 
til en let tilgængelig Folkebog, og dette hans Øjemed 
har sat sit Præg paa hans Oversættelse som Helhed. 
Han gengiver ypperligt det brede og svulmende i Sakses 
Stil og finder ofte slaaende danske Udtryk for Sakses 
mange Ordsprog og Talemaader; men det kan ikke 
nægtes, at han stundom forfalder til en Art Borgestue- 
sprog, der er Originalens Stil ret fremmed (skønt Sakse 
langtfra skyer plumpe Udtryk, men overalt nævner 
Tingen ved dens rette Navn), og adskillige Steder 
skæmmer han sit eget ypperlige Værk med unødige 
Platheder. Alt i alt er det dog Grundtvigs Fordansk- 
ning, der i alle Maader for den historiske Tids Ved- 
kommende har ydet mig størst Hjælp ved Udarbejdel- 
sen af nærværende Oversættelse, især fordi han næsten 
altid træffer Sakses Mening rigtigt, selv om Ordene er 
noget frit valgte; i mindre Grad gælder dette om Old- 
historien, hvor Grundtvig tager sig langt større Frihe- 
der end i det senere Afsnit, saa hans Gengivelse ofte 
bliver noget vilkaarlig, selv om den mange Steder inde- 
holder udmærkede Ting; Kvadene har han omdigtet 
i sin egen Stil og i vilkaarlige Versemaal, saa de ikke 
kan kaldes Oversættelser, men frie Digtninger, der 
stundom er af stor Kraft og Skønhed, men ofte dog 
baade udtværede og smagløse. — Den sidst udkomne 
Oversættelse af Sakses Værk, der skyldes Fr. Winkel- 
Horn (1898), er i mange Maader et agtværdigt Arbejde: 
Winkel-Horn har i det hele stræbt at følge Sakses 

Tekst ret nøje; men det kan ikke nægtes, at han der- 
ved stundom er gaaet glip af den egentlige Mening; og 
hans Ordvalg er ofte noget skødesløst, hvoraf Følgen 
paa mange Steder er blevet en vis Mangel paa Hold og 
Stil i Sproget. Dog er det ofte lykkedes ham at finde 
ret træffende Ord og Udtryk uden at omdanne Sakses 
Sætninger saa stærkt som Grundtvig gør; og jeg har 
derfor helt igennem raadført mig med hans Oversæt- 
telse og stundom optaget et enkelt af hans Udtryk, der 
forekom mig at gengive Sakses Tekst særlig godt. 
For Oldhistoriens Vedkommende har jeg kunnet 
raadspørge ikke alene de ældre danske Oversættelser, 
men hele tre udenlandske: to tyske og en engelsk; ti 
paa Grund af Oldhistoriens Betydning for den nordiske 
og i det hele den gotiske Sagnforskning har adskillige 
fremmede lærde udarbejdet Oversættelser, deraf"). Af 
de fremmede Oversættelser er Herrmanns udarbejdet 
med størst Omhu og gengiver stundom næsten for sla- 
visk alle Snirkler og Slyng i Sakses Tekst; men da 
han hidtil er den eneste, der har oversat Kvadene i 
Sakses egne Versemaal, har jeg i saa Henseende kun-, 
net bruge hans Oversættelse med adskilligt Udbytte; 
de to andre udenlandske Oversættere har taget sig dette 
lettere og har kun gengivet Kvadene paa Prosa. 
Det har overalt været mig om at gøre at give en saa 
tro Oversættelse som vel muligt, der ikke alene gengav 
Sakses Ord, men ogsaa hele hans ejendommelige Stil 
og Udtryksmaade (se ovenfor S. 23), uden dog i nogen 
Maade at synde mod det danske Sprogs Love. I det 
hele har jeg holdt det for vigtigere at træffe Sakses 
"Mening ret end at hænge mig i de enkelte Ord; at Ord- 
stillingen næsten overalt har maattet ændres, er en 
Selvfølge; men ogsaa ved Ordvalget har jeg tilladt mig 
visse Friheder i Retning af at omskrive et eller andet 
Udtryk, der vanskeligt lod sig gengive ordret paa 
Dansk. Meget afhænger jo paa dette Omraade af et 


1) Oversat paa Engelsk af Elton (1894) med Noter af Powell; paa 
Tysk af H. Jantzen (1900) og Herrmann (1901). 

vilkaarligt Skøn; men det er dog mit Haab, at min 
Oversættelse maa findes at være saa tro som det under 
de ovennævnte Forudsætninger er muligt. Navnlig har 
jeg stræbt at efterligne hele Sakses ejendommelige Stil 
og Sprogtone, hans Forkærlighed for symmetrisk Sæt- 
ningsbygning, hans rytmiske Sving og udstrakte Brug 
af Bogstavrim, og hans mange ordsprogsagtige Ud- 
tryk. Sakses latinske Vers er i nærværende Oversæt- 
telse for første Gang gengivne paa Dansk i de samme 
Versemaal som han selv anvender; tidligere Oversæt- 
tere har enten gengivet dem i Prosa eller i fri Omdigt- 
ning; Winkel-Horn tilstræber at give sine Vers Lighed 
med de oldnordiske Kvad, som maa have foreligget 
Sakse, men en virkelig Gendigtning af de danske Old- 
kvad, som Sakse har omskrevet paa Latin, er dog først 
udført af Axel Olrik (Danske Oldkvad i Sakses Hi- 
storie, Kbh. 1898)"). — Paa et enkelt Punkt har jeg 
med Vilje taget mig større Frihed: Sakse gengiver ofte 
længere Udsagn og Samtaler i indirekte Taleform, men 
jeg har — ligesom Grundtvig — næsten overalt hvor 
det lod sig gøre omsat dem i direkte Tale, hvad der 
vistnok stemmer bedre med dansk Sprogtone. — Per- 
sonnavne har jeg i det hele ladet staa i omtrent samme 
Skikkelse som i den originale Tekst; de mest alminde- 
lige Navne som Bent, Knud og Nils har jeg dog givet 
i deres almindelig kendte senmiddelalderlige Form; 
paa Sakses Tid har man sagt Bendikt, Knut og Nikles. 
Hvad Stednavne angaar, har jeg fulgt en vis Mellem- 
vej: hvor Sakse gengiver Navnet i forstaaelig olddansk 
Form eller selv har Rede paa Betydningen af dets en- 
kelte Led, har jeg beholdt hans egen Navneform no- 
genlunde uforandret; men iøvrigt har jeg — navnlig 

1) De latinske Vers bygger paa et helt andet Princip end de danske, 
nemlig paa Forskellen mellem korte og lange Stavelser; i den danske 
Gengivelse maa denne Forskel nødvendigvis erstattes af den mellem 
betonede og ubetonede Stavelser. De fleste latinske Versemaal har 
en ret simpel og letfattelig Rytme; kun ganske enkelte er mere 


indviklede i deres Bygning. Det har overalt ved Oversættelsen været 


mig magtpaaliggende at gøre Versenes Rytme saa iørefaldende som 
muligt. 


Google 


Sakse og hans Danesaga. 47 


for Landsdelenes og de mere kendte Steders Vedkom- 
mende — anvendt de yngre og velkendte Former. — 
Jeg skylder min afdøde Broder Axel Olrik adskillige 
Raad og Vink; i Afsnittet om Sven, Knud og Valdemar 
har jeg stundom nyttet en af ham i hans yngre Aar 
udarbejdet Oversættelse; de sagnhistoriske Indlednin- 
ger er væsentlig byggede paa hans grundlæggende 
Skrifter Sakses Oldhistorie I—II (1892 og 1894) og 
Danmarks Heltedigtning I—II (1903 og 1910). 

Noternes Antal og Omfang har jeg i det hele søgt 
at indskrænke til det mindst mulige, og har i det hele 
kun medtaget de nødvendigste Forklaringer og Berig- 
tigelser; hvor Sakses Fortælling er eneste Kilde, og 
dens Sandsynlighed saaledes kun kan afgøres ud fra 
indre Grunde, har jeg for det meste overladt Læseren 
selv at fælde Dommen. Oplysninger af almindelig In- 
teresse har jeg overalt i Oldhistorien sammenarbejdet 
til smaa Indledninger foran de enkelte Kongesagn. 

Til Grund for Oversættelsen er lagt P. E. Millers 
og Velschows Udgave (Kbh. 1839), dog med en Del 
Tekstrettelser, hvoraf de fleste er foreslaaede af afdøde 
Overlærer Kinch (i Aarbøger for nordisk Oldkyndig- 
hed og Historie 1874), og som vil findes i et med anden 
Del følgende Tillæg. 


Google 


Digitized by Google 


Original from 


UNIVERSITY OF CALIFORNIA 


z RA 


SAKSES FORTALE 


Sakses Danesaga. I. 4 


) Google 


Original from 


Digitized by Google UNIVERSITY OF CALIFORNIA 


fterdi alle andre Folk har for Skik at sætte en 

Ære i navnkundig Id og frydes ved Fædrenes 
Minde, saa kunde Danernes Ærkebiskop Absalon ikke 
udholde, at vort Fædreland, for hvis Hæder hans 
Hjærte altid brændte, skulde savne slig Navnkundighed 
og herligt Eftermæle; og da ingen andre vilde paatage 
sig det Stykke Arbejde, paanødte han mig, den ringe- 
ste af hans Mænd, at skrive en Bog om Danernes Id, 
og bad og bød mig saa længe, at han fik mig til at 
tage mig et Arbejde paa, der langt oversteg mine svage 
Ævner. Hvo skulde nemlig ellers skrive om al den 
Id der er øvet i Danmark? Ret længe siden er det 
ikke at Landet er optaget i den hellige almindelige 
Kirkes Skød; og før den Tid laa Folket i Dvale og 
kendte lige lidt til Troen og til Latinen. Siden, da 
Kirketjenesten og med den Latinen kom her til Land- 
et, var man lige saa dvask som man før var dum; 
saa havde man før syndet af Uvidenhed, gjorde man 
det nu af Dovenskab. Dette er Aarsagen til at jeg 
— saa ringe jeg end er — ikke har sat mig op mod 
hans Bud, men hellere valgt at anspænde mig over 
Ævne, hvor lidet jeg end vidste mig i Stand til at løfte 
slig Byrde; ti naar Naboerne havde deres Glæde af 
at mindes svunden Id, saa skulde vort Folks gamle 
Navn og Ry dog nødig gaa i Glemme, i Steden for 
at optegnes og staa som et Mindesmærke over os. Der- 
for er det, at jeg har set mig nødsaget til at løfte den 
Byrde, som alle mine skrivende Formænd har ladet 
ligge, og læsse den paa mine uøvede Skuldre: jeg turde 
ikke lade hans Ord uænset, men adlød hans Bud og 
vovede mere end jeg kunde vinde; indgød mine svage 

4" 

Ævner mig Mismod, saa trøstede jeg mig med, at saa 
stor en Mand havde sat mig til Arbejdet. 

Men da han er gaaet heden, inden jeg naaede at 
fuldføre mit Værk, véd jeg ikke bedre end at vende 
mig til dig, Anders), som til alt Held er valgt til 
hans Eftermand paa Ærkesædet og kaaret til vor 
Kirkes Øverste, og bede dig bane Vej for mit Værk 
og tage det i din Varetægt, saa jeg i Tillid til slig Tals- 
mand kan trodse det Nid og Nag, der ellers skam- 
skænder alt stort og mærkeligt; ti din Sjæl rummer 
saa rig en Fylde af Kundskaber og slig Overflod af 
hellig Visdom, at du er som et Skatkammer fuldt af 
himmelsk Liggendefæ. Du har for at nemme slig 
boglig Lærdom og sanke slig Kundskabsfylde afsøgt 
Frankrigs, Italiens og Englands Enemærker, og efter 
langvarig Omvanken opnaaede du den store Ære at 
holde Skole i Udlandet”), og svang dig her op til en 
saadan Højde, at du snarere maatte kaldes en Hæder 
for Embedet end Embedet en Ære for dig. Dernæst 
blev du for dine enestaaende Dyders og Fortjenesters 
Skyld udnævnt til Kongens Kansler, — et Hverv, der 
hidtil ej havde været synderlig agtet, men som du ved 
stort og ihærdigt Arbejde har hævet til en saadan 
Højde, at det efter din: Forfremmelse til dit nuværende 
høje Embede attraas som en Gunst af de ypperste 
Mænd i Landet. Derfor er det ogsaa en vitterlig Sag, 
at Skaane er fro og glad over at det har taget sig en 
Bisp i Nabolandet”) i Steden for at kaare en af sine 
egne; ti et sligt Valg, der er Landet selv til største 
Ære, volder med Rette Fryd og Gammen. Lige ud- 
mærket ved Byrd, boglig Lærdom, og Aandens Gaver, 
leder du Folket med Visdoms Fylde i Raad og Daad, 
hvorved du ikke alene har gjort dig inderlig elsket af 


1) Søn af Absalons Fætter Sune Ebbesøn til Knardrup i Nord- 
sælland; Ærkebisp 1201—23, død 1228. 

2) Efter endt Læretid havde Anders Sunesøn en Tid lang været 
Magister (Docent) ved Højskolen i Paris. 

8) Der menes Sælland. Skaane, Sælland og Jylland (med Fyn) 
var de tre store »Lande« i Riget. 

din Hjord, men ogsaa har hævet dit Kald og Embede 
til Hæderens Tinde ved at røgte det med Pris og Ære. 
Ej har du ønsket at kaldes Ejer, men kun Bruger af 
din fædrene Jord, og har derfor fromt og gavmildt 
givet Herrens Huse Løfte paa dit vidtstrakte Arvegods 
efter din Død; saa du har frivillig med Ære frasagt 
- dig dit Liggendefæ med samt de Sorger, der følger 
med sligt, fremfor at hildes i griske Tanker og vorde 
Guldets Træl. Fremdeles har du i et kosteligt Værk 
sammenfattet den hellige Tro og Lære”), og har altid 
attraaet at sætte den almindelige Kirkes Tjeneste over 
Enkeltmands Tarv: hvo der vægrede sig ved at give 
Kirken den Skyld der tilkom den”), har du ved gode 
Raad og gavnlig Lærdom bragt til at vise den tilbørlig 
Lydighed, og har opvejet den mangeaarige Uret mod 
Herrens Huse ved fromt at øge deres Indtægter. Og 
hvo. der lagde sig efter ukysk Levned og ej holdt 
sømmeligt Styr paa sig selv, dem har du ved utrætte- 
lig at mane dem og ved dit eget lysende Forbillede 
paa Afholdenhed omvendt fra slappe Uslinger til Mænd 
af Ære. Om du mest har virket paa dem med Ord 
eller med Id, er ej godt at afgøre; men saa meget er 
vist, at du ene ved dine vise Raad har udrettet hvad 
det ej blev givet nogen af dine Formænd at opnaa). 

Nu maa man vide, at Danernes Forfædre, der øvede 
mangen en ypperlig Manddomsid og altid ønskede 
at kappes i Ros og Ære, i Lighed med Romerne ej 
alene har skildret deres navnkundige Storværker i 
udsøgte Ord, paa en Art Versemaal, men ogsaa ristet 
Runer paa Stene og Heller til Kundskab om Fædrenes 
Daad, den der gik fra Mund til Mund i Rim paa Mo- 
dersmaalet. Disse Kvad har jeg eftersporet som rene 


1) Der sigtes til Anders Sunesøns store latinske Læredigt 
»Hexaémeron« (de seks Dage >: Skabelsens seks Dage), bestaaende 
af 8040 Verslinjer. I Digtet er mange teologiske Betragtninger 
indflettede. 

2?) Der menes Tiende til Kirken og ganske særlig Bispetiende. 

3) Om de Vanskeligheder Absalon havde med at faa Bispetiende 
indført se Sakses Danesaga, 15. Bog. 

Oldskrifter, og søgt at gengive deres Udtryk i en tro 
Oversættelse, Vers for Vers; og paa dem støtter mit 
Skrift sig, saa det er, som man ser, ikke ny og selv- 
gjorte Frasagn jeg giver, men Oldtidens egne Ord; ti 
i dette Værk skal man ej finde Tant og tom Ordbram, 
men tro Kundskab om gamle Dage. Hvad kunde dog 
ikke Mænd af saadant Snille have drevet det til i Hi- - 
storieskrivning, om de blot havde været Latinen mæg- 
tige og saaledes haft Adgang til at styre deres Skrive- 
lyst, aldenstund de selv uden Kendskab til Romer- 
maalet havde en saadan Trang til at efterlade sig 
Minder om deres Daad, at de ristede dem ind i Stene 
og store Heller i Mangel af rigtige Bøger! 

Ej heller skal de flittige Islændinge glemmes; ti 
disse Folk, hvis golde Fødejord ej frister dem til 
nogen Overdaadighed, spæger sig ved uafbrudt Af- 
holdenhed, tilbringer gerne hele deres Liv med at 
fremme Kundskab om andres Daad, og opvejer deres 
Årmod med aandelig Idræt; det er deres Glæde at 
kende alle Folkefærds Id og fortælle den videre, og 
de sætter lige saa stor Ære i at omtale andres Dyd 
og Manddom som æi selv at øve sligt. Deres rige Skatte 
af Sandsagn fra svundne Tider har jeg flittig raad- 
spurgt; jeg har i en ikke ringe Del af mit Værk lagt 
deres Fortælling til Grund, og har ingenlunde villet 
kaste Vrag paa slige Hjemmelsmænd, som jeg vidste 
var saa vel forfarne i alle Oldsager. Fuldt saa meget 
har jeg taget efter Absalons Frasagn, og har trolig 
stræbt nøje at nemme og flittig at optegne baade hvad 
han selv har øvet og hvad han har fortalt mig om 
andres Id: ti hvert et oplysende Ord af den ærværdige 
Mands Mund har jeg holdt i Hævd som en himmelsk 
Lærdom. 

Nu vender jeg mig til dig, vor sejrrige Fyrste og 
fredsæle Fader, vort Fædrelands straalende Lys, Kong 
Valdemar”), hvis navnkundige Rod og ældgamle 
Stamme jeg her skal omtale, og beder dig tage mit 


1) Valdemar Sejr (1202—41). 

Værk i din Naades Varetægt, hvor lidet jeg end tør 
tro at det er lykkedes mig; ti jeg føler mig tynget af 
hvad jeg her har taget mig paa, og er bange for, at jeg 
langtfra mægter at fremstille din fædrene Æt paa fyld- 
estgørende Vis, men snarere kommer til at røbe min 
egen Ukyndighed og svage Ævne. Du er ikke alene 
Årveherre over et stort Rige, men har selv svarlig øget 
dets Omfang ved at underlægge dig Naboerne; du 
har udstrakt dit Herredømme over Elbens skiftende 
Vande, og har ved dette Værk hævet dit store Navn 
og Ry til end større Højde. Du har ved dine Stor- 
værker langt overstraalet dine Formænds Ros og Ære, 
og har endog vist dine Vaaben paa det romerske Riges 
Enemærker”). Rig er du paa Mod, og rig paa Mildhed, 
saa det er et Spørgsmaal, om ikke din Vennesælhed 
gør dig end mere elsket af dit Folk, end dine Vaaben 
gør dig frygtet af Fjenden. Dertil kommer, at din 
herlige Farfader”) er kaaret til vor Kirkes Helgen og 
ved sin uskyldige Død har vundet sig udødelig Ære, 
saa hans Helligheds Straaleskær blænder nu de Folk, 
som hans Sejre underlagde ham, og det Blod, der 
randt af hans hellige Vunder, er for intet at regne mod 
det Kraftens Væld, som deraf udsprang. Desuden er 
det min rette fædrene Arvelod at tjene dig tro, og min 
Hu staar derfor til at kæmpe for dig om ikke med 
andet saa dog med Aandens Vaaben; ti, som vitterligt 
er, tjente baade min Fader og min Farfader i din høje 
Faders Gaard og fulgte tro hans Mærke i Striden. 
Under dit Banner vil jeg da trygt lægge Haand paa 





1) Sakse maa her snarest sigte til Valdemars Erobringer i Nord- 
Ds i Aaret 1216, da han gik over den islagte Elbflod og indtog 

amborg. Sakse opfatter nemlig Holsten som Danmarks naturlige 
Opland og tænker sig først det romerske Rige begynde paa den 
vestre Elbbred; den tyske Konge, Frederik Il, havde i Aaret 1214 
stadfæstet den danske Konges Herredømme Nord for Elben og Elde. 
Udtrykket »Elbens skiftende Vande« sigter til Tidevandet i Elb- 
mundingen. — Våldemar havde iøvrigt allerede 1208 gjort et mindre 
Tog over Elben, men det synes snarere at være det senere og mere 
betydningsfulde Tog, som Sakse her sigter til. 

?) Knud Lavard. 

Værket, og vil for større Tydeligheds Skyld indlede 
det følgende med at beskrive vort Fædrelands Egne, 
da alt vil træde klarere frem, naar jeg som Udgangs- 
punkt for min Fortælling begynder med at gennemgaa 
de Steder hvor hver Ting har tildraget sig, og gør Rede 
for hvor de ligger. 

Dette Lands Ydergrænser udgøres dels af de til- 
stødende Nabolande, dels af det omgivende Hav, og 
dets Indre er ogsaa omflydt af Vand, der snor og 
slynger sig paa mange Maader og skyder sig ind over- 
alt, snart som smalle Fjorde og snart som brede Bugter, 
og skaber en Mængde Øer. Saaledes er Danmark 
gennemfuret af Havet og har kun faa landfaste Dele, 
indbyrdes adskilte af Bælt og Sund, der bugter sig 
ud og ind. Af disse er Jylland Hovedlandet, baade for 
sin Størrelse og fordi det danske Rige begynder her; 
ti det ligger forrest og strækker sig helt ned til Tysk- 
lands Grænser. Fra dette skilles det ved Ejderfloden, 
og bliver alt bredere mod Nord, hvor det løber ud i 
Nordhavsstranden”). I dette Land ligger den saakaldte 
Limfjord, der er saa rig paa Fisk, at den sikkert yder 
Indbyggerne lige saa megen Føde som hele Agerlandet 
tilsammen. Op til Jylland støder Lille Frisland?), og 
her krummer Landet sig atter ind fra Jyllands 'Horn?) 
og har lave og side Marker, der som Følge af Strandens 
Oversvømmelser giver overmaade rig Afgrøde. Dog er 
det et Spørgsmaal, om Havets vældige Flod ikke truer 
Indbyggerne fuldt saa meget som den baader dem; ti 
ved stærk Storm bryder Brændingen gennem de Diger, 
som de plejer at bygge imod den, og overskyller Agrene 
med saadan Vandflom, at den stundom river ikke alene 
Afgrøden, men ogsaa Huse og Mennesker med sig. 

Øst for Jylland ligger Fyn, kun skilt fra Fastlandet 


1) Der menes Jyllands nordligste Halvø, Skagen; en Skage er en 
langt fremspringende Odde. 

2) Nordfrisland i det sydvestlige Sønderjylland. 

3) Der menes sikkert Blaavandshuk; efter dette Horn har Herredet 
heroppe Navn af Horne Herred, og Jyllands vestligste Rev Navn af 
Horns Rev, 

ved et smalt Sund; og ligesom Fyn har Jylland i Vest, 
saaledes vender det i Øst ud mod Sælland, en Ø, der 
maa loves for sin mærkelige Fylde af alle Livsfornø- 
denheder og bærer Prisen for alle Danmarks Lande 
ved sin Dejlighed; desuden har den Ord for at ligge 
midt i vort Land, lige langt fra alle Udkanter. — Mel- 
lem Sællands Østkyst og Skaanes Vestkyst skærer Ha- 
vet sig ind i et Sund, hvor Fiskerne hvert Aar plejer 
at gøre en umaadelig Fangst; ti hele Sundet er saa 
fuldt af Sildestimer, at Fartøjerne stundom sidder fast 
og næppe er til at drive frem med Åarerne, saa de be- 
høver hverken Garn eller Krog, men kan fange Fisken 
med de bare Hænder. j 

Fra Skaanes Hovedland skyder Halland og Blekinge 
ud som tvende Grene paa en fælles Stamme, der bøjer 
sig vidt ud fra hinanden og strækker sig hver til sin 
Side, dels mod Gøtland og dels mod Norge. I Blekinge 
er der en Aas med en Fodsti over, som er oversaaet 
med sære Skrifttegn. Fra Havet i Syd og op i Væ- 
rends') Ødemarker fører der nemlig en Fjældsti; og 
langs med den løber der paa et langt Stykke to Stre- 
ger, en paa hver Side, med smalt Mellemrum, hvis 
Flade overalt synes furet af Runeskrift; og uagtet Stien 
er yderst ujævn, og fører snart over høje Fjælde, snart 
gennem dybe Dale, ser man dog hele Vejen Spor af én 
og samme Bogstavrække. Disse Tegn undrede saare 
Kong Valdemar, hellig Knuds signede Søn; han vilde 
gerne have dem tydede og sendte desaarsag Folk did, 
der skulde fare over Fjældet og omhyggelig opspore og 
sammenstille den Række Runer, der var at se, samt 
skære dem ind i Stave aldeles som de stod paa Klippen. 
Men de kunde ikke faa Mening deri, fordi Ridserne var 
jævnede med Jord eller udslettede af Fodtrin, saa Teg- 
nene løb i hverandre paa Grund af Stiens Slid. Heraf 
ser man, at selv de Runer der ristes i den haarde Sten, 


1) Værend er et Landskab i det sydøstlige Smaaland, Nord for 
Blekinge. 

i Tidens Løb vejres bort af Regn og Dryp eller Dynd 
og Skarn"). 

Eftersom vort Land omslutter Sverige og Norge, der 
ej alene i Rum, men ogsaa i Sprog ligger os næst, vil 
jeg tillige gøre Rede for deres Egne og Vejrlig lige saa 
fuldt som for selve Danmarks. Disse to Lande ligger 
op mod det høje Nord, under den store Bjørn og Nord- 
stjærnen, og strækker deres Yderende helt op i den 
Kreds, hvor Frosten raader; hinsides dem kan ingen 
Mennesker bo og bygge for den haarde Kulde, der her- 
sker her oppe. Norge er dertil i sig selv et stygt og ste- 
net Land, fuldt af golde Fjælde og kantet med Skær og 
Klipper overalt, og frembyder med sine vidtstrakte 
Urer og Ødemarker et sørgeligt Skue. Længst mod 
Nord svinder Dagslyset aldrig bort, end ikke om Nat- 
ten, og Solen viger ej fra Himlen, men lader haant om 
Tid og Time og skinner hele Døgnet med samme 
Styrke. 

Vest ud for Norge, midt i det store Hav, findes den 
Ø der hedder Island, lidet lystelig at bo og bygge paa, 
men mærkelig ved de uhørte og fast utrolige Vidun- 
dere, der findes heroppe. Der er blandt andet en Kilde, 
hvis rygende Vand lægger alt levende øde, ti alt hvad 
der udsættes for dens Damp, bliver haardt som Sten. 
Underligt maa det vel kaldes og tillige ængsteligt, at 
det bløde flydende Vand har slig hærdende Magt, at alt 
hvad der kommer i Nærheden af dets Røg og Dunst, 
med ét omskabes til Sten, om det end beholder sit 
gamle Ydre. Der skal ogsaa findes nogle andre Væld, 
der snart stiger og sprudler saa højt, at Straalen staar 
op af Kilden som et Springvand, og snart svinder helt 
bort og synker dybt ned i Jordens Skød, saa de næppe 
er at øjne: snart vælder Vandet frem og stænker alt til 
med hvidt Skum, snart bliver det aldeles borte, saa selv 
det skarpeste Syn intet kan opdage. — Paa denne Ø er 
der ogsaa et Fjæld, der ligesom Himlens Sol uafbrudt 


1) Sakse taler her om den saakaldte Runamo i Blekinge, der endnu 
findes, men kun er et Naturspil. 

staar i brændende Glød og evig spruder Ild; og det er 
intet mindre Under, at et Land, hvor Frost og Kulde 
ellers raader, dog gemmer saadan Hede i sit Skød, at 
det i Dybet kan holde en evig Ild ved lige og uafbrudt 
nære sligt Baal og Brand). 

Denne Ø rammes ogsaa paa visse Aarstider af en 
umaadelig Mængde Drivis, og naar den brydes mod 
de bratte Skær, saa lyder det som om Klippen svarer 
med hule Drøn, og det klinger sælsomt fra Dybet, som 
Gny af Stemmer og gjaldende Skrig. Derfor har man 
tænkt sig, at det var syndige Menneskers Sjæle, der her 
maatte bøde for deres onde Levned og var dømte til 
at døje slig Frost og Kulde til Straf for deres Misger- 
ninger. Hugger man et Stykke af Drivisen af og bin- 
der det fast med aldrig saa stærke Knuder, saa lader 
det sig dog ikke holde, men sprænger alle Baand, saa- 
snart den øvrige Is bryder op; og det maa vel kaldes 
et ufatteligt Under, at selv uløselige Knuder og al an- 
den Laas og Lukke ej kan hindre et saadant Brud- 
stykke i at følge med, naar Isens Hovedmasse atter 
drager af Lande; saa det hjælper ej at passe nok saa 
godt paa: det kan dog ej undgaas at det river sig løs. 
— Der er ogsaa en anden Slags Is deroppe, der ligger 
paa Fjældaase og i Klippekløfter, og den vender sig 
nok helt om til visse Tider, saa det øverste kommer 
ned og det underste op. Til Vidnesbyrd herom fortæl- 
ler Folk, at nogle Mænd en Gang gik tværs over slig en 
Isbræ og styrtede dybt ned i en gabende Revne, men 
kort efter fandtes de døde oven paa Isen, uden at no- 
gen Sprække var at øjne. Desaarsag er det mange 
Folks Tro, at Issvælget har slugt dem, men siden atter 
har vendt sig og givet dem fra sig igen”). Deroppe skal 
der ogsaa findes et Væld med saa skadeligt Vand, at 


1) Hvad Sakse her fortæller om Hekla og om Islands hede Kilder, 
stemmer i det hele med de virkelige Forhold. Ligesaa det mineral- 
holdige Vand fra de vulkanske Kilder, der overtrækker Genstandene 
med en Skorpe af Sten. 

2?) At Isbræerne stundom vender sig, er en mindre rigtig Frem- 
stilling af Isens Forskydninger. 

den mindste Mundsmag virker som dræbende Gift. 
Der er ogsaa andre Kilder, hvis Vand skal smage al- 
deles som Øl; endvidere en Slags Ild, der skyer Ved, 
men brænder Vand; og endelig en Sten, der uden at 
nogen rører ved den, af sig selv flyver hen over stejle 
Fjælde”). 

Men for at vende tilbage til Norge igen og beskrive 
det lidt nøjere, saa maa man vide, at det mod Øst 
grænser til Sverige og Gøtland, og paa de to andre Si- 
der omgives af det vilde Hav; men i Nord vender det 
mod et Land, hvis Navn og Omfang ingen véd Rede 
paa; her oppe bor der ingen Mennesker, men der er 
fuldt op af sælsomme Utysker, og Landet skilles fra 
det egentlige Norge ved en stor og bred Havarm, hvor 
det er saare utrygt at sejle, saa det er kun yderst faa, 
der er sluppet vel hjem fra den Søfærd?”). 

Den indre Havarm?), der skærer Danmark midt 
over, løber i en bred Bugt ind Syd om Gøtland; men 
det ydre Hav strækker sig Nord om dette Land og om 
Norge, og derfra mod Øst, hvor det breder sig stærkt 
og ender i en stor Bugt, som vore Fædre kaldte Gand- 
vig"). Mellem Gandvig og den søndre Havarm findes 
kun en smal Landtunge med Vand paa begge Sider, og 
var den ej blevet lagt der som Skel mellem de tvende 
Have, der er lige ved at mødes, da vilde Sverige og 
Norge have udgjort en Ø, helt omflydt af Vand”). I 
disse østlige Egne bor Skridfinnerne, et Folkefærd af 
ivrige Jægere, som paa deres mærkelige Skier færdes 
over uvejsomme Fjælde og er saa smidige til at sno sig, 


1) De saakaldte »Ølkilder« paa Island er Kilder med boblende 
kulsyreholdigt Vand med en syrlig mineralsk Bismag. De giftige 
Kilder lader sig derimod ikke eftervise, Stenen, der bevæger sig 
hen over Fjældene, sigter maaske til de fra Kraterne udslyngede 
Stene. 

2) Man troede i Middelalderen paa Tilværelsen af et stort Jætte- 
land (Risaland) i Polarhavet nord for Norge (jf. Fortællingen om 
Thorkel Adelfar i Sakses 8&de Bog). 

3) Kattegat og Østersøen. 
4) Det hvide Hav. Navnet Gandvig af Gand, Trolddom, 
5) Dette er som bekendt mindre rigtigt. 


Google 


Del høje Nord; Oldfolket i Danmark. 61 


at de kan naa frem saa langt dem lyster: der findes 
ingen Skrænt saa stejl, de kan dog sagtens vinde til 
Tops ad en eller anden sindrig Omvej. Fra Dalbunden 
klavrer de paa skraa op ad Bjærgets Fod og krydser 
sig stadig frem i Sving og Bugter og Sneglegange, indtil 
de er oppe paa den øverste Tind. De købslaar med 
Naboerne, og de Varer, de handler med, er Pelsværk. 

Sverige grænser mod Vest til Danmark og Norge; 
i Syd, og for en stor Del tillige i Øst, er det omflydt af 
Havet; højere oppe, mod Øst, bor der mange forskel- 
lige vilde Folkeslag. 

Her i Danmark maa der i længst svundne Tider 
have boet Jætter, hvorom de mægtige Overliggere paa 
Oldfolkets Dysser og Stenstuer noksom bærer Vidne. 
Skulde nogen tvivle om at sligt er Kæmpers Værk, da 
tage han nogle af vore højeste Bakker og Aase i Øje- 
syn, og sige saa, om han kan, hvem der ellers skulde 
have slæbt saa vældige Blokke op ad Liderne! Usand- 
synligt vil det forekomme enhver, der ret iagttager 
dette Vidunder, at almindelige dødelige med Jævnmaal 
af Mandskræfter skulde have væltet den Klippeblok, 
der paa flad Mark knap var til at rokke af Stedet, op 
paa slige Højder. Men om Ophavsmændene til alt dette 
har været Jætter, der har levet selv efter Syndfloden, 
eller blot Mænd af ualmindelig Legemsstyrke, derom 
véd vi intet at sige. Om slige Folk tror man her til 
Lands, at de har det i deres Magt at nærme og fjærne 
sig i et Nu, paa vidunderlig Vis, og at de kan skifte 
Ham og gøre sig synlige og usynlige; og de bor nok 
endnu den Dag i Dag i den stenede Udørk, som jeg 
ovenfor har omtalt. Adgangen dertil er fuld af de fryg- 
teligste Farer, og kun faa er de der har indladt sig paa 
sligt og er vendt uskadte hjem igen. 

Lad mig nu gaa over til mit egentlige Æmne. 

Dan og Skjold. 


Som rimeligt er, begynder Sakse sin Danmarkshistorie med Sagn 
om Rigets Grundlæggelse og Kongeættens Stamfader. To forskellige 
Sagn om disse Æmner levede paa hans Tid paa Folkemunde; det 
ene gjorde Dan (Navnet dannet af Folkenavnet Daner), det andet 
Skjold til den første danske Konge; Skjold nævnes særlig som 
Stamfader til den danske Kongeslægt (Skjoldungerne). Sakse søger 
at forene begge Sagn; dog gaar han noget flygtigt hen over Dan- 
Sagnet, som han sagtens forudsætter kendt andenstedsfra, og betoner 
straks fra første Færd Englændernes nære Slægtskab med Danerne 
ved at stille deres Stamfader Angul ved Dans Side som hans Broder. 
For intet af Sagnene ligger nogen historisk Tildragelse til Grund; 
de er kun Udslag af Folkets Trang til at personliggøre sit Udspring 
i en enkelt Helt, der tænkes at samle Landet til et Rige ved sejr- 
rige Kampe med Naboerne. Skjoldsagnet er det ældste; det hænger 
sammen med Ordet Skjoldunger >: Skjoldmænd, et ældgammelt 
Navn paa Danernes Hærmænd; men de enkelte Træk som Sakse 
fortæller om ham, røber intet Spor af høj Ælde, og en stor Del af 
dem synes han endog med Forsæt senere at have indføjet for at 
tegne hans Billede som Kongeideal i Valdemarstidens Aand1). Skjolds 
Sakserkamp er nærmest en Genspejling af Valdemarstidens Tysker- 
had (se Indledningen S. 34 f.), og om Dan har ganske lignende Sagn 
levet paa Folkemunde, som kendes andensteds fra, og som Sakse kun 
lige. hentyder til. Til Dan-Sagnet er hos Sakse løseligt knyttet en 
Overlevering om en Tronstrid mellem Humble og Løder, der oprin- 
delig slet ikke hører hjemme i den danske Kongerække, men er 
laant fra gamle Sagn om Kampe mellem Hunner og Goter paa Folke- 
vandringstiden. 


Fra Dan og Angul, Humbles Sønner, har da Daner- 
nes Æt sit Udspring; ti det var dem der var vort Folks 
Stamfædre og Styresmænd tillige; selv om Dudo i sin 


1) Dette synes at fremgaa af det ældste Haandskrift, Angers- 
fragmentet; se herom Indledningen S. 23 (Noten) og 24. 

Frankriges-Krønike vil vide, at Danerne stammer fra 
Danaerne og har Navn efter dem”). Disse to var Lan- 
dets kaarne Herrer og Høvdinger, og var til Tak for 
deres ypperlige Manddomsid af Almuen valgte til Ri- 
gets Fyrster; men Konger kaldtes de dog ikke, ti det 
Navn var endnu dengang ukendt og uhjemlet her i 
Landet. 

Fra den ene af dem, Angul, skal efter Sagnet Ang- 
lerfolket nedstamme; han gav det Landskab, han 
raadte for, Navn efter sig selv”), for paa en nem Maade 
at sætte sig et evigt Mindesmærke; og da hans Efter- 
kommere siden indtog Bretland, skilte de Øen ved dens 
gamle Navn og gav den et nyt, nemlig deres eget Hjem- 
lands — hvad de gamle holdt for at være en stor og 
ypperlig Daad. Herom bærer Beda Vidne, der selv var 
født i England og har et stort Navn for sine gudelige 
Skrifter; ti han indflettede med Flid sit Fædrelands 
Minder i sine dyrebare Værker om den hellige Tro, og 
holdt det for en lige saa from Idræt at optegne sit 
Lands Oldsagn som at udlægge Guds Ord). 

Fra Dan er efter Oldtidens Vidnesbyrd Kronen med 
Ære gaaet i Arv i vor Kongestamme, og den har saa at 
sige sit Udspring fra ham. Hans Sønner var Humble 
og Løder, og deres Moder var Grida, en ædelig Frue 
af tysk Æt. 


Det var Danernes Sæd i gamle Dage, at naar de 
skulde kaare Konge, stod de paa jordfaste Stene og 
gav deres Stemme, til Vartegn om at Valget skulde 
være lige saa fast og urokkeligt som de Stene de stod 
paa. Paa den Maade blev Humble efter Faderens Død 
kaaret af Folket til Landets første Konge, men havde 


siden saa ond en Lykke, at han fra Konge atter blev 


1) Dudo, Normannernes Historieskriver i 11. Aarh. — Danaerne, 
det gamle Navn paa Grækerne, der især bruges i de homeriske Digte. 

2?) Angel i Sønderjylland. 

3) Beda den ærværdige (672—735), berømt for sin kirkelige og 
videnskabelige Forfattervirksomhed; hans mest kendte Værk er 
»Anglerfolkets Kirkehistorie«. 

AÅlmuesmand. Han blev nemlig hærtagen af Løder, og 
købte sig Livet mod at afstaa Riget, da der ej var lev- 
net den slagne Mand anden Udvej. Saaledes blev han 
ved Broderens Overvold nødt til at frasige sig Styret 
— et Vidnesbyrd om Sandheden af det Ord, at vel 
fører Herre prægtigt Hus, men i Hytten er tryggest at 
bo og bygge. Han bar ellers sin Vanskæbne med stort 
Taalmod, saa man fast skulde tro, at han med Glæde 
havde givet Afkald paa Æresædet og netop deri fandt 
sin sande Lykke; saa han har sikkert dømt som en Vis- 
mand om Kongers Stand og Kaar. 

Løder var ej mere medgørlig som Konge end han 
havde været som Kongsmand; det var som han ret 
med Overmod og Ulov vilde indvarsle sit Styre: røve 
alle de ypperste Folk Liv eller Gods og rydde Riget 
for gode Mænd var i hans Øjne ret og billigt; og i hver 
en jævnbyrdig Ædling saa han en Medbejler til Mag- 
ten. Ret længe varede det dog ej, før hans Ondskab 
fik sin Straf: han faldt for et Almueoprør, saa det var 
én og samme Magt, der før havde hævet ham i Høj- 
sædet og nu atter røvede ham Livet. 


Løders Søn var Skjold; men det var kun i Skind og 
ej i Sind at han slægtede ham paa; ti alt som Dreng 
søgte han ivrig at undgaa sin Faders Fejl og skyede 
at træde i hans skammelige Fodspor; han vendte vise- 
lig Ryggen til Faderens Ondskab, men lignede sin Far- 
fader i Dyd og Ære og tog den gode gamle Årv op efter 
ham. Ålt i sine unge Aar vandt han et stort Navn 
blandt sin Faders Jagtsvende ved at overmande et glu- 
bende Vilddyr, og indvarslede ved slig underfuld Daad 
den Manddomsidræt han senere skulde øve. Han 
havde nemlig en Gang faaet Lov af sine Fosterfædre, 
der opdrog ham med største Omhu, til at være med og 
se paa Jagten, og her mødte han, selv vaabenløs, en 
usædvanlig stor Bjørn, men bandt da Bamsen med sit 
eget Bælte og holdt den fast, indtil hans Følgesvende 
kom til og fældede den. — I samme Alder skal han 

ogsaa have sejret i Tvekamp over adskillige navnkun- 
dige Kæmper, særlig over Atle og Skate, der havde stort 
Ry som bolde Helte. Femten Aar gammel var han alt 
en fuldvoksen Mand med Kæmpekræfter; og han lagde 
et saadant Storsind for Dagen, at Danernes Konger 
siden er opkaldte efter ham og hedder Skjoldunger alle 
til Hobe. 

Saaledes var Skjold tidlig mandvoksen, men dog end 
tidligere moden af Sind, og øvede slig Kampens Id, 
som han ellers, efter sine unge Aar at regne, knap 
kunde været Tilskuer ved. 

Det var dog ej alene i Vaabendyst at han udmær- 
kede sig, men ogsaa i Kærlighed til sit Land. Han af- 
skaffede onde Love og gav gode i Steden for; og alt 
hvad der tjente Landets Tarv, søgte han af al Magt at 
fremme; saa Riget, som hans Fader havde mistet ved 
sin lovløse Færd, genvandt han ved sin Dyd og Mand- 
dom. Han gav først en Lov om at Frigivelser kunde 
kaldes tilbage, og tog saaledes stræng Straf over en 
Træl, som han havde skænket Friheden, men som dog 
i Løn havde lagt onde Raad op imod ham”). Havde 
nogen af hans Undersaatter Gæld, da godtgjorde han 
den ud af sit eget Skatkammer, og det var ret som han 
kappedes med andre Konger ej alene i Manddom, men 
ogsaa i Gavmildhed og Storsind. De syge hjalp han til 
Lægedom og lindrede gerne dem der led ilde, for ret 
at vise, at det ej var hans Kald at tjene sit eget, men 
Landets og Rigets Tarv. Ædlingerne lønnede han ikke 
alene med Land og Len, men gav dem ogsaa alt det 
Bytte der toges fra Fjenden, med de Ord, at Guld og 
Fæ var Hærmands Lod, men Hæder hørte Høvding til. 
Var der nogen Uslinger der ej kendte til Selvtugt, men 
førte et yppigt og tøjlesløst Levned, da søgte han ihær- 
digt at ægge dem til Daad og øve dem op i Mod og 
Manddom?). 


1) Her tilføjes i den trykte Tekst: »ret som det ej var mere end 
billigt at lade alle frigivne bøde for hvad den ene havde brudt«; 
men disse Ord findes ikke å Angersfragmentet og skyldes sandsyn- 
ligvis en yngre Afskriver. 

?) Da Sætningernes Rækkefølge her er blevet forstyrret ved 

Paa dette Trin af Alder og Storsind bejlede han til 
Alvild for hendes store Skønheds Skyld, og blev æsket 
til Strid af sin Medbejler Skate, Jarl af Tyskland. 
Kampen stod i den tyske og den danske Hærs Paasyn, 
og dér vog Skjold Skate og gjorde ved Høvdingens 


Drab hele det tyske Folk skatskyldigt under sig. 


Indskud i Haandskrifterne, der allerede har fundet Sted i Angers- 
fragmentet (se S. 65), er de i Oversættelsen ordnede i Overens- 
stemmelse med Knud Fabricius' Forslag (Hist. Tidsskr. 8. R. VI 
S. 302 ff.). Hele Stykket paa S. 68 fra L. 12 f. o. og Siden ned er en 


yngre Tilføjelse, der dog antagelig skyldes Sakse selv. 

Sakses Fortælling om Kong Gram bærer tydelige Spor af at være 
en genfortalt Æventyrsaga af norsk-islandsk Oprindelse; dens Kærne 
er Brudstykker af Kvad, overvejende i Samtaleform; af de andre 
Træk, der fortælles indimellem, hører de fleste til Sagamændenes 
Fællesgods og er ikke særlig ejendommelige for denne Saga. Sakses 
Hjemmelsmand synes at have opfattet den som en Indledning til den 
følgende, langt større og betydningsfuldere Fortælling: Haddings Saga. 


Den Ungmø som Skjold bar Elskov til, hjemførte 
han som Sejrens Løn, da han var blevet af med sin 
ivrigste Medbejler, og fæstede hende til sin Brud. En 
Tid efter fik han med hende Sønnen Gram, der i mær- 
kelig Dyd og Højsind aldeles var sin Fader op ad Dage 
og i alle Maader tyktes at træde i hans Spor. Alt i sine 
unge Aar udmærkede han sig ved herlige Gaver paa 
Legem og Sjæl og naaede op til Hæderens Tinde; ja 
saa stort var hans Ry i Eftertiden, at i Danernes æld- 
gamle Kvad kaldes selve de højbaarne Konger med 
hans Navn. Alt hvad der tjente til at styrke og skærpe 
Kraft og Mod, lagde han sig ivrigt efter; hos Kæm- 
perne af Fag gik han flittigt i Lære og nemmede af dem 
den Kunst at give og afbøde Hug og Stik. — Hans Fo- 
sterfader Roar havde en Datter, der var hans jævnal- 
drende og Diesøster, og hende fæstede han til Brud til 
Tak for sin Barndoms Røgt og Pleje; men siden over- 
lod han hende som Hustru til en Mand ved Navn 
Besse, til Løn for at han ofte djærvt havde ydet ham 
sin Hjælp og Støtte. Besse var hans tro Fælle i Kamp 
og Strid, og det er svært at sige om han indlagde sig 
størst Ære ved sin egen eller ved Besses Manddom. 

Engang fik han at vide, at Sveernes Konge Sigtryg 
havde en Datter ved Navn Gro, der var lovet bort til 
en Jætte; og harmfuld over at en Kongedatter skulde 
ægte sligt Utyske, faldt han ind i Sverige for som en 
anden Herkules at yppe Strid med Uhyrer. Han drog 
nu ind i Gøtland, hvor han for at skræmme alle som 
han mødte foer frem hyllet i Gedeskind og omgjordet 
med alskens Dyrehuder, samt med en vældig Kølle i 
Haanden, for ret at ligne en Jætte. Her mødte han 
Gro selv, der kom ridende med nogle faa Tærner og 
var under Vejs til en Skovsø hvor hun vilde bade. Hun 
troede at det var hendes Fæstemand, og blev paa Kvin- 
devis saa slagen af Skræk over hans sælsomme Ydre, at 
hun tabte Tøjlen og rystende over hele Kroppen kvad 
saalunde paa Modersmaalet: 


Syner for Øjne jeg ser: den Jætte som Høvdingen hader 
møder mig her paa min Vej, skygger alt over min Sti. 

Svige dog kan mig mit Syn, ti dulgt under Dyrehams Dække 
stundom den djærveste Helt skjuler sit Aasyn og Navn. 


Besse tiltalte hende nu saalunde: 


Højt paa din Hest du 
høre mig, Ungmø — 
Ord du nu skifte, 

svare paa Spørgsmaal — 
Navn du mig nævne, 
Slægt du mig sige, 
hvad er dit Ophav? 


Gro svarede: 


Gro jeg mig nævner, 
Datter af Drotten, 
højbyrdig, hædret, 
sejersæl Høvding. 
Meld du nu ogsaa, 
hvem du vel selv est, 
hveden du stammer! 


Besse genmælte: 


Besse jeg kaldes, 
vaabendjærv, kampglad, 

grum mod min Fjende, 
'Folkenes Gru, naar 
Sværdet jeg svinger: 
Uvenners Blod fra 
Armen mig drypper. 
Gro sagde: 
Sig, hvem I nævner 
Hærfører, Høvding? 
Hvis er det Mærke 
hvorved I mødes? 
Sig, hvem i Kampen 
Konge I kalder, 
Folkenes Fører, 
Fylkingens Herre? 


Besse svarede: 
Gram er vor Hærdrot, 
sejersæl Høvding, 
Trusler og Vold ham 
lidet kan tvinge; 
brændende Baal og 
bidende Ægge, 
brusende Bølge: 
intet ham ængster. 
Hærkongens gyldne 
Mærke vi fører, 
Mø, hvor vi færdes. 


Gro genmælte: 


Vender og vandrer 
Vejen tilbage! 

Ellers vil Sigtryg, 
Fylkingens Fører, 
sejrende slaa jer, 
baste og binde, 
snære med Snor i 
Galgen den grumme 
Svendenes Struber: 
'Knuden han strammer, 
'Kroppene svajer, 
grum vil han give 
rovgriske Ravne 
Aadsel at æde. 

Åtter tog Besse til Orde: 


Snarere Gram til 
Graven ham vier, 
giver til Hel ham; 
end er hans egne 
Timer ej talte; 
dybt ned i Dødens 
grufulde Gab han 
styrter den slagne. 
Lidet os skræmmer 
Sveernes Styrke. 
Ve du os varsler, 
tungt dog ej vejer, 
Mø, dine Trusler. 


Gro genmælte: 


Vige nu vil jeg, 
søge min Faders 
hjemlige Haller. 
Modet mig brister, 
ej vil din Broders 
Fylking jeg møde!?. 
Eder jeg ønsker 
ynkelig Hjemfærd: 
Hel eder hente! 


Besse svarede: 


Glad du ved Gensyn 
favne din Fader; 

ej dog saa ivrig 
ondt du os ønske; 
bøj du i Barm din 
blussende Harme. 
Første Gang Brud er 
besk mod sin Bejler, 
Trods hun ham byder, 
føjér til Slut dog 
Fæstemands Vilje. 





me. Gro antager aabenbart Gram for en Broder til Jætten, hendes 
ejler. 

Derefter tog Gram til Orde og søgte ved hæse Lyde 
at give sin Stemme en raa og rædsom Klang; han 
kunde ikke længere dy sig, men tiltalte Jomfruen 
saalunde: 


Ræddes ej, Mø, for mig, en Broder til Jætten hin gramme; 
mødes vi end paa vor Vej, ej du dog tabe dit Mod! 
Grip") har mig skikket til dig, og aldrig jeg agter at favne 
modvillig Mø, eller grum øve mod Jomfruer Vold. 


Gro svarede ham: 


Viv som har Vid og har Sans vist aldrig med Jætter vil bole; 
søge med Uvætter Seng lidet kun lyster en Mø. 


Hvo vil vorde en Svartalfs Viv, 

under Hjærte med Gru bære et Troldebarn? 
Slet ingen Ungmø lider vist 

Leje at dele med Jætter grumme. 


Hvo vil klappe den hvasse Tjørn? 

Hvo vil søle sin Mund, slænge i Skarnet Kys? 
Ja lade Jætten raa og ful 

skænde med Favntag de fagre Arme? 


Elskov nydes ej helt og fuldt, 

naar de elskende selv ej er af lige Kaar; 
for Troldtøj sømmer det sig ej 

Kvinde at tækkes og Viv at favne. 


Gram svarede: 
Rige Konger fuld tit jeg tvang, 
sejrsæl svang jeg mit Sværd, under mit Aag de gik; 
de stolte Nakker bøjed sig, 
turde ej trodse min stærke Højre. 


Røde Guldring jeg rækker dig, 

Gaven være dig Pant, knytte et varigt Baand, 
med Guld jeg fæster dig til Brud, 

lover dig Tro som skal aldrig brydes. 


Med de Ord skød han sin Ham og viste sit eget favre 
Aasyn, og havde han før ved sit paatagne Ydre ind- 
jaget hende Skræk, saa vandt han nu straks hendes 


1) Det var altsaa Jættens Navn. 

Elskov, da hun fik hans virkelige Skabning at se; ja 
ved sin statelige Vækst lokkede han hende til at være 
sig til Vilje, og skænkede hende fluks Elskovsgaver. 

Nu drog han videre frem og fik af de vejfarende at 
vide, at der laa to Stimænd paa Lur. Dem vog han 
med ét Slag, da de rovgriske brød frem for at ud- 
plyndre ham; men da han ej vilde have Ord for at 
gavne sin Fjendes Land, stivede han de døde Kroppe 
af med Stokke og stillede dem op som om de støttede 
paa Benene, for at de selv efter Døden kunde tjene til 
Skræmsel for dem de i Live havde skadet, saa de og- 
saa som Lig kunde kyse Folk og ved deres fæle Aasyn 
gøre Vejen lige saa ufarbar som den før var ved deres 
Haandværk. Saa meget er vist, at det var for sin egen, 
og ej for Sveernes Skyld at han slog de to Stimænd 
ihjel; ti ved sin mærkelige Daad lagde han netop sit 
Fjendskab mod Sverige for Dagen. 

Siden hørte han Spaamænd sige, at kun ved Guld 
kunde Sigtryg fældes, og fluks bandt han en Guld- 
klump til et Skaft af Træ, og med den Kølle drog han i 
Kamp mod Kongen og naaede sine Ønskers Maal. — 
Om denne hans Daad lagde Besse dette Lovkvad: 


Gram med Kraft og Held om sin Kølle krysted, 
Staal han ænsed ej, hvert et Sværd han mødte 
segned for hans Bul, med sit Hug han søndred 
Høvdingens Vaaben. 


Nornens Bud han lød og de højes Vilje: 
Sveers ranke Ryg maatte myg sig bøje, 
da han Kongen vog, og det gyldne Værge 
knuste hans Hoved. 


Sinmdrig han i Strid vidste Maal og Veje, 

krysted haardt sin Haand om den gyldne Kølle, 
slog et herligt Slag, med sit Hug han Fyrsten 
strakte i Støvet. 


Staalet ej ham bed, saa var Skæbnens Vilje; 
Gram dog snildt ham traf med sin tunge Guldstav; 
Sværdet baaded ej, men et bedre Malm han 
brugte i Striden. 

Kosteligt Klenod skal den Kølle nævnes, 
vidt dens Navn og Ry skal i Verden vandre, 
ja paa Ærens Tind skal den evig stande 
højt med sin Herre. 

Da Gram havde fældet Kong Sigtryg af Sverige, øn- 
skede han at sikre sig Herredømmet over hans Rige, 
som han havde vundet med Vaaben i Haand, og da 
han havde Gøtejarlen Svarin mistænkt for at stræbe 
efter Riget, æskede han ham til Kamp, fældede ham, 
og vog ogsaa alle hans Brødre — syv ægtefødte, og ni 
Frillebørn — da de æskede ham ud til en ulige Kamp 
for at hævne deres Broders Drab. 

Da hans Fader blev højt til Aars, skænkede han 
ham til Løn for hans Storværker Lod og Del i Konge- 
dømmet, og holdt det baade for godt og gavnligt at 
give sin Søn det halve Rige, i Steden for paa sine gamle 
Dage at sidde aldeles ene for Styret. Men en ædelbaa- 
ren Sællandsfar ved Navn Ring fandt den ene alt for 
ung til slig Højhed og Ære, og den anden for gammel 
og aflægs, og søgte da at ægge Størstedelen af Danerne 
til Oprør under Paaskud af at begge Konger efter de- 
res Alder var for svage til at staa for Styret: den ene 
var barnagtig, og den anden gik i Barndom, saa begge 
duede de lige lidt til at have Kongedømmet. Men han 
faldt i Kampen mod dem, og godtgjorde ved sin 
Skæbne, at Mod og Manddom er ej bundne af Aare- 
maal. 

Mangen anden Daad øvede Kong Gram. Med Fin- 
nernes Konge Sumble yppede han Strid, men ved Sy- 
net af hans Datter Signe lod han Sværdet synke, 
Fjende blev til Bejler, han fæstede hende til Brud og 
lovede at forskyde sin Viv. Men medens han havde 
travlt med at fejde mod Kong Svipdag i Norge, der 
havde taget hans Søster og hans Datter med Vold, fik 
han Nys om at Sumble havde sveget ham og trolovet 
hende med Kong Henrik af Saksland; og da han havde 
Møen kærere end sine Mænd, lod han Hæren blive 
hvor den var, foer i Løn til Finland, kom dertil netop 
som Brylluppet skulde staa, iført de usleste Pjalter, 

og satte sig langt nede i Hallen. Da han blev adspurgt 
om hvad godt han havde at bringe, svarede han, at 
han var kyndig i Lægekunsten; og siden, da alle var 
øre af Øllet, fæstede han sit Blik paa Møen, og gav 
midt under det larmende lystige Lag sin Vrede Luft 
i et Kvad, hvori han ønskede alt ondt over vægelsin- 
dede Møer og lovpriste sin egen Dyd og Manddom, saa 
lydende: 


Otte mod én skræmmed mig ej: Spyddød jeg gav dem alle; 
ni jeg dertil vog med mit Sværd, rask jeg det drog af Skeden; 
Svarin jeg slog, Livet han lod, Løgn var hans stolte Tale; 
fræk han sig gav Navn af en Helt, ej var han værd slig 
"Hæder. 
Ofte jeg har rødnet min Ægg, farvet i Fjenders Saarstrøm; 
Odden jeg tit dypped i Blod, ræd har jeg aldrig været; 
Sværdenes Hvin, Hjælmenes Blink kunde mit Mod ej bøje. 
— Nu har en Mø, Signe ved Navn, Datter af Sumble 'Konning, 
brudt mig sit Ord, bøjet sin Ed, haanlig 'hun har mig vraget, 
skiftet sit Sind andensteds hen, ærbar var ej den Elskov. 
Ej tør man tro Kvindernes Ord, nys jeg den Lære nemmed : 
Høvdinger selv hildes å Garn, lokkes i Skam og Skændsel, 
højbaarne Mænd holdes for Nar værre end alle andre. 
Aldrig kan Mø nøjes med én, altid hun skifter og svajer, 
løs i sin Tro, tvetunget Viv, lunefuld, vægelsindet. 


Med de Ord fløj han op fra sit Sæde og fældede Hen- 
rik ved selve Bryllupsgildet, hvor han sad midt i sine 
Venners Lag, rev Bruden ud af Brudekvindernes 
Klynge, slog en stor Del af Gæsterne ned for Fode, og 
førte hende med om Bord. Saalunde blev Bryllup 
vendt til Gravøl, og Finnerne maatte lære, at man ej 
bør blande sig i andres Elskov. 

Derefter vendte han sig atter mod Kong Svipdag i 
Norge, til Hævn for at han havde skændet hans Sø- 
ster og røvet hans Datter hendes Ære, men faldt i 
Kampen mod ham. Dette Slag var især mærkeligt ved 
at en saksisk Styrke kom Svipdag til Hjælp, ikke saa 
meget af Venskab for ham som af Åttraa efter at 
hævne Henriks Drab. 

Fortællingen om Hadding er en af de mest udprægede norske Æven- 
tyrsagaer i Sakses Værk. Den er som disse sammenvævet af en 
Mængde brogede Smaahistorier og Episoder, der kun rent løseligt er 
knyttede til hverandre; den er fuld af Smaadigte, »løse Viser«; Guder 
og Jætter blander sig idelig i Handlingens Gang og Heltens Skæbne. 
Men foruden alt dette mytologiske Væsen indeholder Sagaen dog til- 
lige et noget mere historisk Stof: det er Vikingetidens Mod og Snille, 
der afspejler sig i alle Fortællingerne om Haddings Kampe og Krigs- 
puds i fjærne Lande, og det er ikke usandsynligt, at der i Haddings 
Navn gemmer sig Mindet om en af Vikingetidens navnkundigste Høv- 
dinger, snarést den Hasting, der i 2. Halvdel af 9. Aarh. var Vester- 
landenes Skræk; at Sagaen henlægger hans Bedrifter til Norden og 
Østerleden i Steden for til det vestlige Evropa, har i denne Sammen- 
hæng kun liden Betydning. Den egentlige bærende Tanke i Sagaen 
synes at være Modsætningen mellem Haddings Gude- og Jætteven- 
skab: oprindelig fostret af Jætterne og Ven med disse lærer han 
efterhaanden Odins Magt og Vælde at kende og vindes helt for Gu- 
dernes Dyrkelse; det skønneste Optrin i Sagaen og det som længst 
ned gennem Tiderne vil bevare Haddings Navn for Glemsel, er vel 
nok Skildringen af hvorledes den ukendte Kvinde ad en lønlig Sti 
fører ham gennem Dødens Rige til Muren om Udødelighedslandet. 
Sakse har ikke helt forstaaet denne Modsætning mellem Aser og 
Jætter; han kender bl. a. slet ikke Odin igen, naar denne optræder 
i den i Sagaerne vante Forklædning (som en enøjet Gubbe med en 
sid Hat), og enkelte Punkter i Sagaen er derfor næppe blevne helt 
klare i hans Gengivelse. Men hvorom alting er, saa viser baade 
Kampsagnene og den religiøse Tendens i Haddingsagaen tilbage til 
Hedenskabets sidste Tid, og Kærnen af Sagaen maa da antages at 
være blevet til i denne Brydningstid mellem gammelt og nyt; selve 
Haddings Person træder noget i Skygge for alle disse Magter der 
strides om ham. — Den rationalistiske Opfattelse af Guderne som 
trolddomskyndige Mennesker maa staa for Sakses egen Regning; den 
hører naturligvis ikke hjemme i Oldsagnet i dettes oprindelige Form; 
dog kan Sakse godt have faaet de enkelte Træk af sine islandske 
Hjemmelsmænd. 

Gram havde Sønnerne Gudorm og Hadding, den 
første med Gro, den anden med Signe; og da Svipdag 
indtog Danmark, bragte deres Fosterfader Brake dem 
om Bord og sejlede til Sverige med dem, hvor Jætterne 
Vagnhoved og Havlide fik dem at fostre og værne. 

Men naar jeg nu kort skal gøre Rede for deres Vær- 
ker, vil jeg nødig tykkes at udgive noget for sandt, der 
ej kan forliges med Folks Tro og strider imod sund 
Sans; og det er derfor vel værd at vide og kende, at i 
gamle Dage fandtes der tre Slags Troldmænd, der hver 
paa sin Vis øvede alskens sælsomme Underværker og 
Heksekunster. 

Først var der en Slags Utysker, som Oldtiden kaldte 
Jætter, og som var saa kæmpestore af Vækst, at de 
helt saa Menneskene over Hovedet. 

Det andet Folkefærd var de første der ejede Spaa- 
domsgave og kendte Sandsagnenes Kunst; de stod i 
Vækst og Højde tilbage for de første, men overgik dem 
i Aand og Vid"). Mellem dem og Jætterne var der ide- 
lig Strid om Overherredømmet, indtil Sejdmændene 
sejrrigt undertvang Jættefolket, og vandt sig ej alene 
Herredømmet, men til og med Navn af Guder. — 
Begge Folkefærd var overmaade kyndige i Kogleri og 
Blændværkskunster, og kunde snildt skabe baade sig 
selv og andre om, saa de ej lignede sig selv, samt skjule 
deres sande Aasyn under skuffende Skin. 

Den tredje Slags Folk udsprang af at begge de andre 
indbyrdes indlod sig i Ægteskab, men slægtede kun li- 
det deres Ophav paa, hverken i Krop og Vækst eller i 
Vid og Kunst. Desuagtet lod Folk sig skuffe af deres 
Gøgl og gav ogsaa dem Navn af Guder”). — Og ingen 
kan undres over at Hedningerne her oppe i Nord lod 
sig lokke af deres Tegn og Trolddom til falskelig at 
dyrke dem som Guder, naar selv de kloge Latinere 
lod sig narre af slige dødelige Mennesker og hædrede 
dem som Himlens Herrer. 

1) Sakse maa her sigte til Aserne. 


2) Maaske tænker Sakse her paa Vaner eller Alfer; men det er 
meget tvivlsomt hvad han egentlig sigter til. 

Dette vilde jeg gerne nævne, for at Læseren ej van- 
tro skal sige mig imod naar jeg melder om Jærtegn 
og Tryllekunster. Lad mig nu gaa videre og tage fat 
hvor jeg slap. 

Efter Grams Drab havde Svipdag faaet Magten i 
Danmark og Sverige, og han sendte paa sin Dronnings 
idelige Bønner Bud efter hendes landflygtige Broder 
Gudorm, hentede ham hjem og satte ham til skatskyl- 
dig Høvding over Danerne. Hadding kaarede derimod 
Faderhævn fremfor Fjendes Venskab. Alt i sin første 
Ungdomsvaar var han saa fremmelig af sin Alder, at 
han maatte regnes for en moden og fuldvoksen Mand; 
han skyede stedse Vellyst, men brændte af Iver for at 
øve sig i Vaabenbrug, og mindedes at han var Søn af 
en Helt og derfor alle sine Dage burde vinde sig Hæ- 
der ved Kæmpedyst. Men Vagnhoveds Datter Hard- 
grep søgte at lokke ham til Elskov og saalunde tæmme 
hans haarde Sind, og hun lod ham uafbrudt høre, at 
hun var den første han burde tage i Favn som Ægte- 
viv, hun som med Omhu havde plejet ham i hans 
spæde Alder og rakt ham hans første Rangle. Og hun 
nøjedes ej med slet og ret Bøn, men kvad ogsaa denne 
Vise: 

Hvi vil du sløse og spilde dit Liv? 

Ensom du lever, og Aarene gaar, 

Kamp er din Lyst, kun til Krig staar din Hu, 
Skønhed ej mægter at trylle dit Sind. 
Vanvid dig driver, og vildt du dig ter, 

lukt er dit Hjærte for Elskovens Lyst. 
Altid du drypper af Fjendernes Blod, 
aldrig du favner paa Lejet din Viv, 

fryder ej Sindet ved Lyst og ved Leg. 
Aldrig du under dig Rist eller Ro, 

Gammen du vrager, og grum du dig ter. 
Ilde du handler, og Uret du gør, 

naar du saa haanlig paa Elskov slaar Vrag. 
Stæng da for Had og for Harme dit Sind, 
Glæde og Godvilje lukke du ind, 

skænk mig din Elskov og fæst mig til Viv! 
Husk at som Barn du ved Brystet mig 1aa, 
Mælk jeg dig gav, og for Moder dig var, 

fostred den spæde med Omhu og Agt, 
stræbte at tjene din Tarv og din Trang. 


Og da han saa svarede, at hun var alt for stor af 
Vækst til at kunne favnes af Mænd, da hele hendes 
Skabning noksom røbede at hun var af Jætteæt, sagde 
hun: »Bryd dig bare ikke om at jeg ser ud til at være 
usædvanlig stor, ti jeg kan efter eget Tykke skabe mig 
baade høj og lav, tyk og tynd, lang og bred: snart gør 
jeg mig saa høj at jeg naar til Himlen, snart skrum- 
per jeg atter ind og tager mig menneskelig Skabning 
paa.« Og da han endnu tøvede og havde ondt ved at 
tro hendes Ord, kvad hun: 


Ungersvend, ræddes kun ej for med mig dit 'Leje at dele! 
Tvefold jeg skaber mig om, og Ham efter Tykke jeg skifter, 
strækker i Længden mig ud eller skrumper mig ind naar 
mig lyster. 
Stedse jeg ændrer min Skabning og Vækst efter Vilje og 
Ønske, 
alt som det falder mig ind: snart hæver jeg højt mig i Vejret, 
Issen i Sky rager op, hvor Thor over Himmelen ager, 
snart jeg mig nærmer til Jord, og nedad med Nakken jeg 
luder, 
sænker mit Hoved der før var saa højt, og et Menneske 
ligner. 
Let kan jeg skabe mig om, i et Nu jeg min Skikkelse ændrer, 
mangefold skifter jeg Ham; snart skrumper sig Lemmerne 
sammen, 
svinder og snævrer sig ind; snart vokser mit Legem i Læng- 
den, 
vældigt det vider sig ud, saa mit Hoved til Himmelen rager. 
Nu er jeg lille og lav, men paa Stand jeg i Længden mig 
strækker, 
blødt jeg mig bøjer som Voks, og mit Aasyn er aldrig det 
samme. 
Hvo der har Frasagn om Proteus hørt, over sligt kan ej 
undres). 
Snart kan jeg korte min Krop, og snart jeg min Skikkelse 
øger, 
1) Den græske Havgud Protevs kunde efter Sagnet omskabe sig i 
alle mulige Skikkelser for at undgaa Forfølgere. 


Sakses Danesaga. I. 6 


Google 


82 Hadding. 


aldrig min Skabning er fast eller vis, men mangfoldig og. 
flygtig, 
Lemmerne vider jeg ud, eller og deres Omfang jeg mindsker, 
strækker dem naar de er smaa, men det langstrakte Legem 
jeg stækker, 
spalter mit Væsen i to, og vekslende Aasyn jeg viser, 
ændrer med Vilje min Vækst; jeg er stor for at skræmme 
de stærke, 
liden jeg gør mig og lav, naar Mand det mig lyster at favne. 


Ved saalunde at trænge ind paa Hadding opnaaede 
hun ogsaa, at han tog hende i Favn, og hun fattede nu 
saa brændende Elskov til Ungersvenden, at hun ufor- 
tøvet iførte sig Mandsklæder og slog Følge med ham, 
da hun hørte at han længtes hjem til sit Land, og holdt 
det for en Fryd at dele Møje og Fare med ham. De 
drog da af Sted i Fællesskab og søgte Nattely i en 
Gaard, hvor Husbonden var død og laa Lig paa Baare. 
Hardgrep fik nu Lyst til at udforske de højes Vilje ved 
at galdre Tryllekvad; hun ristede ramme Runer paa 
en Kævle, lod Hadding lægge den under den dødes 
Tunge, og nødte ham derved til med rædselsfuld Røst. 
at istemme dette Kvad: 


Du som har fra Hel mig draget, Død og Ufærd skal du faa,. 
mig du fra de døde maned, svart du bøde skal din Synd. 

Du som fra Skyggernes Land stævned den døde, 

kaldte den henfarne Sjæl hjem fra dens Bolig, 

maned mig atter af Muld, drog mig af Dybet, 

selv skal til Straf du nu dø, Hel skal dig hente; 

grumt skal du lade dit Liv, Ve jeg dig varsler. 

Modvillig tvinges jeg her Tungen at røre, 

ondt er at høre mit Ord, ilde jeg spaar dig. 

Snart skal I styre jert Fjed bort fra min Bolig; 

frem da I naar til en Skov, vildsom og skummel; 

der skal for Uvætters Klo Bytte I blive. 

Da skal hun angre sin Færd, hun som den døde 

maned af mørkeste Bo, drog ham for Dagen, 

lagde hans Legem i Baand, tvang ham med Runer, 

stævned ved Trolddom og Sejd Sjælen tilbage; 

frygteligt sone hun skal Frækhed og Brøde. 
Du som har fra Hel mig draget, Død og Ufærd skal du faa, 
mig du fra de døde maned, svart du bøde skal din Synd. 

Dog naar af Troldtøj en Sværm, Utysker lede og graa, 
flænger og flaar hendes Krop, graver til Hjærtet sig ind, 
grumt de i Kødet slaar Klo, Hænderne slæber paa Jord, 
Lemmer de slider af Krop, river og flaar hendes Lig, 
da skal dig skærme dit Held, Hadding, mod Fare og Død, 
levende slipper du frem, ej skal du fare til Hel, 
ej skal til Skyggernes Land færges paa Floden din Sjæl. 
Kvinden den arge skal dø, bøde for Udaad og Synd, 
ej lod i Fred hun mit Støv, sone hun skal med sit Liv, 
Sjælen hun kogled og tvang, Støv skal hun vorde til Straf. 
Du som har fra Hel mig draget, Død og Ufærd skal du faa, 
mig du fra de døde maned, svart du bøde skal din Synd. 


Om Natten kom de da til den nævnte Skov og søgte 
Ly i en Risbod”), men her fik de Øje paa en kæmpe- 
stor Haand, der famlede rundt i deres Rum. Skræk- 
slagen herover bad Hadding sin Fostermoder om 
Hjælp, og Hardgrep gjorde sig da baade lang og bred, 
foer i Jætteham, greb fast om Haanden og bød sin 
Fostersøn skære den af; og det var mere Edder end 
Blod der flød ud af det afskyelige Saar. Men til Straf 
herfor blev hun siden revet sønder af sine egne Fræn- 
der, og hverken hendes Æt eller kæmpemæssige Skab- 
ning skærmede hende mod hendes Avindsmænds 
grumme Klger. 

Da Hadding havde mistet sin Fostermoder, mødte 
han en enøjet Gubbe?), der ynkedes over ham i hans 
Ensomhed og fik ham til at indgaa Fostbroderskab 
med Vikingehøvdingen Liser. Det var nemlig Sæd hos 
de gamle, at to Kæmper svor sig sammen i Lag ved 
gensidig at udgyde deres Blod i hinandens Fodspor, og 
saalunde stadfæstede deres Venskabsløfte ved at blande 
Blod. Paa den Maade sluttede nu Liser og Hadding 
fast Forbund og Venskab og yppede i Fællesskab 
Strid med Kurernes Høvding Loker, men blev slagne 
i Striden; Hadding flygtede, og den nævnte Gubbe førte 
ham paa sin Hest hjem til sin Hal, kvægede ham dér 
med en sød Drik og lovede ham i Fremtiden større 


1) Hyite af flettede Grene. 


2) Odin, jfr. Indledningen til Haddings Saga S. 78. 
6? 

Legemsstyrke. Denne Spaadom stadfæstede han i føl- 
gende Kvad: 


Drager du videre frem, vil Fjenden som Flygtning dig gribe, 
spænde i Fjeder dig fast, og for Vilddyr han grumt vil dig 
slænge, 
Bytte for rovgriske Ulv, at med Klo den dig sønder kan rive; 
da skal med Æmter og Sagn dine Vogteres Øren du fylde; 
er de først øre af Drik, og i dybeste Søvnrus de slumrer, 
sprænge du brat de Lænker og Baand som paa Lemmerne 
tynger. 
Dvæl ikkun der fuld stakket en Stund; naar da fremad du 
stævner, 
Vilddyr dig møder paa Vej, men frem du med Vælde dig 
trænge; 
fanger det Mand å sin Vold, i hans Krop sine Kløer det fæster; 
brat skal du kryste .din Arm med Kraft om dets buskede 
Bringe, 
bore det blinkende Sværd i dets Bryst, saa til Hjærtet det 
trænger. 
Sug saa dets Hjærteblod ind og drik af den dampende 
Saarstrøm, 
raat skal du æde dets Kød, og dets Hjærte med Tænderne 
tygge. 
Da skal en ny og mærkelig Kraft gennem Kroppen dig 
strømme, 
Lemmerne svulmer af Styrke og Mod, og en Fylde af Kræfter 
vokser i Armen dig frem, ja til Ben og til Marv den dig 
trænger. 
Selv vil jeg hjælpe dig Maalet at naa: jeg vil Svendene dysse 
ned i den dybeste Søvn, al den udslagne Nat skal de døse. 


Med de Ord satte han atter Ungersvenden paa Hesten 
og førte ham did hvor han havde hentet ham. Had- 
ding kastede nu et Spejderblik ud gennem Rifterne i 
hans Kappe, hvorunder han angst krøb sammen, og 
saa da til sin største Undren, at Hesten travede hen 
over Havet; men han fik snart Paabud om ej at titte 
ud uden Forlov, og maatte da tage sine Øjne til sig og 
ej længer fæste sine undrende Blikke paa den frygtelige 
Færd. — Han blev nu fangen af Loker, og det gik al- 
deles som forudsagt: han oplevede nøjagtig de selv- 
samme Hændelser som der var spaaet ham. 

Siden yppede han Strid med Kong Handvan i Øster- 
leden, men denne søgte Ly bag Dynaborgs uindtage- 
lige Volde og Mure og mødte ham ej i aaben Mark). 
Da nu Værnet var saa højt, at det var umuligt at ind- 
tage Byen, lod han Fuglefængere indfange alskens 
Fugle som holdt til derinde; dem bandt han brændende 
Svamp ved Vingerne, og da de saa fløj hjem til deres 
Reder, stak de vidt og bredt Ild paa Byen. Bymæn- 
dene ilede nu til for at slukke og lod Portene staa uden 
Værn. Hadding stormede da Staden, tog Handvan til 
Fange, og gav ham Lov til at købe sig løs ved at veje 
sit Legem op med Guld; saa uagtet han kunde have 
fældet Fjenden, vilde han hellere skænke ham Livet, 
ti han var for mild til at vise sig grum. 

Siden overvandt han en stor Styrke af Østerlæn- 
dinge, vendte saa tilbage til Sverige, mødte Svipdag 
med en stor Flaade under Gulland, og slog ham i Strid. 
Saalunde vandt han ikke alene Bytte i fjærne Lande, men 
hævnede ogsaa sin Fader og sin Broder; og da han 
ved slige Sejre var naaet op paa Ærens Tinde, drog han 
hjem fra sin Udlændighed for at styre Land og Rige, 
og havde den Lykke først som Konge at gense sit 
Fædreland. 

Paa den Tid var der en Mand ved Navn Odin, der 
med Urette æredes som Gud over hele Evropa; men 
mest opholdt han sig dog i Upsal og havde især Hu til 
at bo og bygge paa dette Sted, enten fordi Indbyggerne 
var saa dorske eller Egnen saa dejlig. For nu yder- 
mere at hylde hans Guddomsmagt lod Kongerne i Nor- 
den hans Billede gøre i Guld, og sendte det som en 
Ærestøtte og Helligdom til Byzants?); og tillige var 








1) Dynaborg ved Dynafloden, i det vestlige Rusland. Sakse kalder 
ham Konge i Hellespont, et Navn der her overalt gengives med Øster- 
leden, da Sakse bruger det for at betegne de vidtstrakte Lande Øst 
for Østersøen. 

2) Sakses Byzants maa vistnok opfattes som en Gengivelse af det 
nordiske Asgaard. I det hele er det en besynderlig Brug som Sakse 
i Oldhistorien gør af Navnene Byzants og Hellespont; maaske har han 
sammenblandet Asgaard med Møglegaard, Nordboernes Navn paa 
Konstantinopel — en Fejltagelse, hvortil det gamle nordiske Navn 

Støttens Arme tæt besatte med tunge Ringe. Odin glæ- 
dedes over sit store Navn og Ry og tog med Kyshaand 
mod Givernes Godvilje. Men hans Hustru Frigg lod i 
Ledtog med nogle Smede Støtten plyndre for dens 
Guld for selv at pynte sig dermed. Dem lod Odin 
hænge, satte Støtten højt til Vejrs og magede det til- 
lige med mærkelig Kunst saa, at den fik Mæle naar 
nogen rørte ved den. Alligevel tænkte Frigg fremdeles 
mere paa sin egen Pynt og Glimmer end paa sin Ægte- 
fælles Guddomsære; hun indlod sig i Hor med en af 
sine Trælle og fik ved hans Hjælp Støtten taget ned, 
saa den fælles Hedendoms hellige Guld maatte tjene en 
enkelt Kvindes Glimrelyst: hun regnede det for intet 
at være sin Ægtefælle utro for at kunne stille sin Have- 
syge tilfreds, og var for vist uværdig til at bære Navn 
af Guddoms Viv"). Dog, hvad andet er hertil at sige 
end at slig Guddom ej var bedre værd? Saa let lod 
Folk sig fordum lede vild. Men Odin, der havde lidt 
tvefold Uret af sin Ægtefælle, tog sig den Vanære saare 
nær, der var overgaaet baade hans Billedstøtte og hans 
Ægteseng, og dobbelt skamfuld drog han af Lande, da 
han som ærekær Mand bluedes ved at blive og tænkte 
at han derved kunde aftvætte sin Spot og $Skændsel. 

Ved hans Bortfærd var der en navnkundig Trold- 
mand ved Navn Mid-Odin, der greb Lejligheden til 
selv at gøre sig til Gud, som om han havde faaet et 
Vink fra oven, og ved sit Trolddomsry hildede Hed- 
ningernes Sind i ny Vildfarelse og drev dem til at 
hylde ham som Guddom. — Han lærte dem at Guder- 
nes Vrede og Voldsfærd mod de høje Magter ej kunde 
sones ved at Folk blotede til dem i Flæng, og forbød 
derfor at bede til alle under ét, men fastsatte særskilte 
Ofre til hver enkelt af Himlens Herrer. 

Men da Odin vendte tilbage, glemte den anden at ty 


paa det af Nordboer grundlagte russiske Rige: Gaardene (gardar) nok 
kunde lede ham. 

") Myten om Friggs Utroskab staar i Forbindelse med en (noget 
sjældnere forekommende) Opfattelse af Odins Hustru som Elskovs- 
gudinde. 

til sine Tryllekunster; han flygtede til Fyn for at søge 
Skjul, men Indbyggerne stimlede sammen og slog ham 
ihjel. Men selv Døden dulgte ej hans Ondskab; ti 
hver og en som nærmede sig hans Grav, fik en brat og 
voldsom Død, og saa stor Mén voldte han selv under 
Mulde, at det var næsten som om han havde sat sig 
værre Spor i Døden end i levende Live, ret som vilde 
han hævne sit Drab paa dets Ophavsmænd. Omsider 
blev det Indbyggerne saa galt, at de grov hans Lig op 
igen, huggede Hovedet af det, og drev en spids Pæl 
gennem Kroppen; og det hjalp. 

Siden, da Odin ved sin Ægtefælles Død havde gen- 
vundet sit gamle Navn og Ry, og saa at sige udslettet 
den Plet der var sat paa hans Guddomsære, kom han 
hjem fra sin Udlændighed og nødte alle dem, der i 
hans Fravær havde tiltaget sig guddommelig Hæder, 
til at give Afkald paa hvad der ej hørte dem til; han 
sprængte Sejdmændenes lønlige Stævner og splittede 
saa at sige Mørket, da han kom til Stede i sin Gud- 
domsglans. Og han tvang dem ved sit Bud til ej alene 
at frasige sig himmelsk Højhed, men ogsaa fly Land 
og Rige; ti han mente, at slige Folk, der saa frækt 
hævede sig selv til Himlen, ej var bedre værd end at 
udryddes af Jorden”). 

Imidlertid yppede Asmund, Svipdags Søn, Strid 
med Hadding for at hævne sin Fader; og da han hørte 
at hans Søn Henrik, der var ham kærere end hans eget 
Liv, var faldet efter at have værget sig fast, fattede han 
Lede ved Livet, ønskede sig selv Døden og kvad: 
Hvor er den Helt som arve mine Vaaben vil? 

Ak, Guldhjælm gavner lidet kun paa Gravens Rand, 
og Brynjen baader ej den Mand som Bane faar. 
Min Søn er vejet, Vaaben ej mig fryder mer. 

I Døden med mit dyre Barn jeg fro vil gaa, 

ti ledt mig tykkes Livet uden ham paa Jord. 


1) Myten om Odins midlertidige Fortrængen, der i en anden Form 
genfindes i Høderssagaen (i Sakses 3. Bog), staar i Forbindelse med 
at Odin forholdsvis sent i den hedenske Oldtid opnaaede Anseelse 
som Gudernes øverste; hans Dyrkelse har derfor været af en noget 
omstridt Art. 

Med baade Hænder kryster jeg det kolde Staal, 

med Skjold paa Ryg jeg fremad gaar, med blottet Bryst; 
hvor Staalet blinker, stævner jeg i Kæmpestrid. 

Saa vidt om Land det spørges skal, hvor djærvt jeg stred: 
jeg Fjenden slaar for Fode ned, hvor frem jeg gaar. 

Ej længe skal det vare før den Leg er endt, 

ti aldrig vil jeg stille ræd mit Sværd til Ro. 


Med de Ord fattede han med begge Hænder om Svær- 
dets Fæste, skød Skjoldet paa Ryggen, foer frem uden 
at ænse Faren og fældede mange Fjender. Hadding 
kaldte nu sine Venner blandt Vætterne til Hjælp, og 
straks var Vagnhoved ved Haanden for at hjælpe ham 
i Kampen. 

Da Asmund fik Øje paa Haddings Krogspyd”), kvad 
han med høj Røst: 


Hvi vil saa kry du dit Krogspyd svinge? 
Sværdet for vist skal Døden dig volde, 
flyvende Spær skal i Strid dig fælde. 
Fjenden, du burde med Vaaben veje, 
trøster du dig til med Ord at tugte, 
stoler kun lidt paa din egen Styrke, 
sætter din Lid til Sejd og Trolddom. 
Vover du mig med dit Skjold at trænge? 
høde mig haanlig med hvasse Spydsod? 
Du som er dækket med Skam og Skændsel, 
Mand som har argeste Udaad øvet! 
Nidding du nævnes, med Vanry mærket, 
led er din Kæft, og af Last du stinker!?) 


Ordene var endnu i hans Mund, da Hadding fæstede 
Kastespydet i ham. Dog fandt Asmund den Trøst i Dø- 
den, at det lykkedes ham — fast livløs — at give sin 
Drabsmand et Saar i Foden, der voldte at han siden 
stedse var halt, saa ved slig ringe Hævn satte han sig 
dog selv i Døden et Minde. Saalunde fik den ene en 


1) Krogspyd er et med Modhage forsynet Spyd. 

?) Baade dette og de to følgende Smaakvad bærer Vidne om den 
gamle Tro paa den i Ordet liggende magiske Kraft, som ogsaa førte 
de homeriske Helte til at begynde Striden med at haane og udskælde 
Modstanderen (for ved den i Skældsordene liggende Kraft at svække 
dennes Kampævne). 

Legemslyde, og den anden mistede sit Liv. — Asmunds 
Lig blev højtidelig ført til Upsal og gravlagt med al 
kongelig Pragt. Hans Hustru Gunild vilde ej overleve 
ham, men tog sig selv af Dage med Sværd, og vilde 
hellere følge sin Husbond i Døden end leve videre uden 
ham. Hendes Lig blev jordet af hendes Venner ved 
Siden af hendes Ægtefælles Aske, ti de holdt hende 
værdig til at dele hans Grav, hvem hun havde elsket 
højere end Livet. Der hviles da Gunild hos sin Hus- 
bond, og deler hans Grav med fast større Hæder end 
hun i Live delte hans Leje. 

Siden hærgede den sejrrige Hadding i Sverige. As- 
munds Søn Uffe, der ej turde tage det op med ham, 
drog da med sin Hær til Danmark: han vilde hellere 
hjemsøge Fjendens Bo end bjærge sit eget, og tænkte 
at det bedste Værn mod Vold og Uret var at gengælde 
Fjenden hvad ondt han havde gjort. Saaledes blev 
Danerne nødte til at vende hjem og værge deres eget: 
de vilde hellere redde deres Hjemstavn end raade for 
fremmede Riger, og Uffe kunde atter drage hjem til 
sit Rige, da Fjendehæren var rømmet af Lande. 

Da nu Hadding kom hjem fra sit Sverigestog, fandt 
han at der havde været Tyve i hans Skatkammer, hvor 
han gemte det Guld og Gods han havde vundet i Hær- 
færd. Han lod straks sin Skatmester Glum hænge, og 
var dernæst snedig nok til at kundgøre, at om nogen 
af de skyldige kom igen med det stjaalne Gods, skulde 
han faa den Højhed og Ære, som Glum hidtil havde 
haft. Ved det Løfte lod en af de skyldige sig lokke, 
tænkte mere paa at skaffe sig Gunst og Gave end paa 
at skjule sin Brøde, og bragte Kongen det stjaalne 
Gods. Hans medskyldige troede nu, at Kongen virke- 
lig havde optaget ham blandt sine nærmeste Venner, 
og mente, at den Hæder han blev overøst med, ogsaa 
var oprigtigt ment; de kom da ogsaa med deres Koster 
i Haab om en lignende Løn, og røbede saalunde deres 
Skyld. Deres Tilstaaelse blev ogsaa i Førstningen løn- 
net med Hæder og Højhed samt Gunst og Gave, men 
snart efter blev de straffede paa Livet, og godtgjorde 

saalunde ved den Skæbne de fik, at man ej blindt bør 
tro hvad der bindes en paa Ærmet. Dog, de var ej 
bedre værd end at dingle i Galgen til Straf for at de 
havde snakket over sig: de kunde have holdt sig tavse 
og reddet deres Liv, men var dumme nok til at lade 
Munden løbe og styrtede sig saalunde selv i Døden. 

Om Vinteren derefter rustede Hadding sig vældigt 
til at genoptage Kampen, og da Vaarsolen smeltede 
Isen, faldt han atter ind i Sverige og krigede i sam- 
fulde fem Aar. Omsider slap Kosten op paa de ende- 
løse Hærtog, saa hans Folk fast ej var andet end Skyg- 
ger af sig selv og gav sig til at stille deres Sult med 
Skovens Svampe; og da de af haard Nød havde ædt 
deres Heste, lod de sig til Slut nøje med Hundekød, 
ja holdt det end ej for Skam at æde Menneskekød. 
Som nu Danerne havde mistet alt Haab og var drevet 
ud i den yderste Elende, hørte de om Natten en Røst i 
Lejren, uden at vide, hvorfra den kom, og den kvad 
saalunde: 


Til Ve og Vanheld drog I fra Hjemmets Stavn 
og agted Svithjod vinde ved Vaabendyst. 

Hvad flygtigt Haab har hildet jer Dømmekraft? 
Hvi har saa blindt I stolet paa Sejrens Held, 

at trygt I troede: Landet jer aabent laa? 

Ej viger Svithjods Vælde for Vaabenmagt, 

ej rokkes Sveers Rige af Fjenders Flok. 

Nej, grumt vil Døden hærge i Eders Hær, 
maar først med os I vover at yppe Strid. 

Naar Fjenden flyr og glemmer sit Mandemod, 
naar veg han vakler, viger fra Vaabendyst, 

og rømmer ræd, han rammes af Sejrens Sværd: 
den stærke frit paa Flugten ham fælde kan, 

ti trygt han svinger Sværdet i aaben Strid, 

naar Skæbnen slaar hans Fjender med skyndsom Flugt; 
hvor Frygten raader, røres ej Haand til Værn. 


Den Spaadom indtraf ogsaa den følgende Dag, ti Da- 
nerne faldt i Hobetal. Men næste Nat hørtes i Sveer- 
nes Hær dette Kvad, uden at nogen vidste hvorfra 
det kom: 

Hvi æsker Uffe mig saa fræk, 
ypper saa svarlig en Strid? 
Med Livet brat han bøde skal, 
segne for Spydenes Odd, 

for svære Hug i Hobetal 

synker han livløs til Jord, 

at sone slig dumdristig Daad. 

Ej skal hans Ondskab og Nid 
faa Lov til frit at sætte Frugt: 
Ve jeg ham varsler paa Stand. 
Saa snart han Ufred yppe vil, 
styrter i Striden sig ind, 

da skal hans Legem, Led for Led, 
flænges af flyvende Spær; 

ej dækkes skal med bløde Bind 
Saarenes blodige Svælg, 

ti aldrig kan tilsammen gro 
Vundernes vældige Gab. 


Da Hærene samme Nat mødtes til Strid, saa man 
ved Stjærnernes Skin to skaldede Gubber, saa grum- 
me og lede at skue som næppe noget Menneske, og 
disse to Utysker stod hinanden imod og søgte hver 
især at fremme sin egen Sag: den ene holdt med Da- 
nerne, den anden stod paa Sveernes Side. 

Hadding blev slagen og flygtede til Helsingland. 
Her badede han sig en Gang i Havets svale Bølger for 
at køle sin solbagte Krop, og fandt da et mærkeligt 
Dyr, som han fældede med mange Hug og Stik og 
lod bringe hjem til Lejren. Men som han nu gjorde 
sig til af sin Daad, mødte han en Kvinde, der kvad 
til ham: 


Enten du færdes paa Land, eller Sejl du paa Søen vil hejse, 
vred er dig Vætternes Hær, over alt deres Had vil dig følge, 
Magterne staar dig imod, og alt til det værste de vender. 
Jages du skal over Jord, og dit Skib skal af Bølgerne brydes, 
Stormen dig følger paa Vej, og af Frost skal dig Sejlene 
stivne; 
søger du Ly under skærmende Tag, skal det lidet dig baade: 
Uvejr skal hærge dit Hus, og Kulde dit Kvæg lægge øde. 
Vanheld du bringer og Ve, og ingen til Huse dig ønsker, 
alle dig skyr som det skabede Øg, som den argeste Smitsot. 

Vældig er Vætternes Straf, og svart maa den skyldige bøde. 
En af de høje det var, som i Dyrehams Dække sig dulgte; 
ham har du vejet med vanhellig Haand, en velsindet Guddom 
frækt har du røvet hans Liv. Naar paa Skib over Søen du 
farer, 
Vindene løses af Baand, og vildt mod din Snække de bryder. 
Baade fra Øst, fra Nord og fra Syd vil dig Stormene hærge, 
alle som én vil de suse om Kap for din Snække at splintre, 
indtil med Offer og Bøn du Vætternes Vrede vil bryde, 
sone din Synd, og med sømmeligt Blot gøre Bod for din 
Brøde. 

Hadding drog nu hjem, og maatte uafbrudt døje 
alt det onde der var spaaet, ti hvor han kom hen 
var det ude med Freden: foer han til Søs, brød Uvejr 
løs og slog hans Snækker i Kvag, og søgte han saa 
som skibbruden Mand Herberg og Ly, styrtede Huset 
med ét sammen over Hovedet paa ham. Og der var 
intet Raad mod hans onde Lykke, før han med Blot 
kunde sone sin Brøde og genvinde de høje Magters 
Gunst. For at stille dem tilfreds ofrede han sorte 
Okser til Guden Frø, og gentog det Blot for hvert 
Aar der gik; Eftertiden fulgte i hans Spor, og det er 
det Offer som Sveerne kalder Frøblot. 

Siden spurgte han at Nidrernes Konge Haakons 
Datter Regnild var lovet bort til en Jætte; han har- 
medes over at saa ond en Skæbne skulde falde i 
hendes Lod, og af inderlig Afsky for sligt tiltænkt 
Giftermaal vilde han djærv og højmodig hindre at 
. Brylluppet fandt Sted, drog til Norge, og fældede 
Kongedatterens fule Bejler i Strid; ti han vilde hellere 
yppe mandig Daad end sidde hjemme i Ro og Mag, 
og uagtet han kunde leve højt som Konge, vår det dog 
hans største Lyst at afværge Ufærd, og det ej alene 
sin egen, men ogsaa andres. 

Svært medtagen var han af alle de Saar han havde 
faaet, men Møen lægede sin Velgørers Vunder uden 
at vide hvem han var, og for at hun selv efter en rum 
Tids Forløb kunde være i Stand til at kende ham igen, 
mærkede hun hans Ben ved at lægge en Guldring i 
et af hans Saar. Siden fik hun Lov af sin Fader til 

frit at vælge sin Ægtefælle, og hun mønstrede da de 
unge Mænd efter at have budt dem til Gilde, og følte 
dem omhyggelig efter for at finde det Mærke hun selv 
havde sat. Alle de andre vragede hun, men da hun 
kom til Hadding, kendte hun ham paa den skjulte 
Ring, tog ham i Favn og fæstede sig til ham som hans 
Brud, til Tak fordi han ej havde undt Jætten at føre 
hende hjem. 

Medens Hadding dvælede hos hende, hændte der 
ham et sælsomt Under: medens han sad ved Bordet, 
saa han en Kvinde med Skarntyder i Favnen stikke 
Hovedet op af Gulvet henne ved Arnen, og det tyktes 
ham at hun holdt sit Kaabeskød frem og spurgte ham, 
hvor i al Verden der groede saa friske Urter ved Vin- 
tertide. Det havde Kongen nok Lyst til at vide, og 
hun hyllede ham da ind i sin Kappe og sank atter i 
Jorden. med ham, aabenbart fordi Underverdenens 
Guder vilde lade ham se i levende Live, hvorhen han 
skulde efter Døden. Først maatte de trænge gennem 
tæt Taage og Mørke, og gik saa frem ad en i lange 
Tider tiltraadt Sti, hvor de fik Øje paa nogle Ædlinge, 
prægtigt klædte i Skarlagens Skrud. Dem gik de forbi 
og kom saa ud påa en sollys Eng, hvor den Slags 
Urter groede som Kvinden havde bragt. De gik nu 
videre og kom til en graaladen, rivende Elv, hvis rul- 
lende Strøm hvirvlede alskens Vaaben med sig. Over 
Elven var lagt en Bro; den gik de over, og saa da to 
Fylkinger i indbyrdes Strid; og da Hadding spurgte 
hvem det var, svarede Kvinden: »Det er de Mænd der 
er faldet for Sværd, som her stedse ypper en Skygge- 
kamp og fælder hverandre i Strid, saa deres Færd er 
som et Genskin af hvad de har gjort i levende Live.« 
De gik nu videre, men maatte standse foran en fast 
uoverstigelig Mur; Kvinden søgte at sætte over den, 
men uden Held, og hvor lille og let hun saa gjorde 
sig, hjalp det hende ikke. Hun rev da Hovedet af en 
Hane som hun havde haft med, og kastede det over 
Murens Tinde. Fluks fik Fuglen Liv igen og kund- 
gjorde ved højlydt Hanegal, at den atter kunde drage 
Aande. 

Hadding drog nu hjem med sin Brud til sit eget 
Land; og vel laa der Vikinger paa Lur for at opsnappe 
ham, men dem sejlede han fra og gjorde ved sin Il 
deres Anslag til intet; ti selv om Børen var ens for 
begge, saa havde hans Snække dog Forspring paa sin 
Færd over Søen, og de kunde kun holde nær efter 
ham, men ikke indhente ham. 

Imidlertid kundgjorde Uffe, at hvem der tog Had- 
ding af Dage, vilde han give sin overmaade fagre Dat- 
ter til Ægte. Af det Løfte lod en Mand ved Navn Thu- 
ning sig lokke; han fik en Hob Bjarmer”) i Ledtog 
med sig og søgte ved deres Hjælp at fremme sin Vilje. 
Hadding drog imod ham, og da han stævnede forbi 
Norges Kyst, saa han en Gubbe”) staa inde paa Bred- 
den og vifte med Kappen af alle Kræfter til Tegn paa 
at han skulde lande. Han tog ham ogsaa om Bord 
med sig, uagtet hans Stalbrødre satte sig derimod og 
kaldte det et unyttigt Svinkeærende; og Gubben lærte 
ham da at fylke Hær; han havde nemlig for Skik om- 
hyggelig at stille Rækkerne op, saaledes at der stod to 
i den forreste, fire i den næste, i den tredje steg Tallet 
til otte, og stadig skulde den følgende Række være dob- 
belt saa talrig som den foregaaende. Han lærte ham 
ogsaa at sætte Slyngekasterne yderst paa Fløjene og 
stille Bueskytterne jævnsides med dem. 

Efter saalunde at have fylket Hærskarerne som en 
Kile, stillede han sig selv bag Stridsmændene, og tog 
en Bue frem af en Sæk han havde hængende om Hal- 
sen, og den Bue tyktes i Førstningen liden, men snart 
øgedes dens Spændvidde stærkt; han lagde nu ti Pile 
ad Gangen paa Strængen, skød med vældig Kraft dem 
alle paa én Gang af mod Fjenden, og traf lige saa 
mange af hans Mænd. 

Bjarmerne greb da til Tryllekunster i Steden for at 
værge sig med Vaaben: de koglede ved Runekvad Regn 
frem paa Himlen og mørknede den lyse Luft med sorte 


1) Bjarmerne var et finsk Folkefærd, der boede ved det hvide Hav; 


de gamle Nordboer holdt dem for meget tryllekyndige. 
2) Odin, se Indledningen til Haddings Historie S. 78. 

Skyer. Men Gubben sendte en anden Sky ud, der drev 
Regnvejret paa Flugt, og brød ved det Modtræk Bygens 
Magt. Hadding fik da Sejr, og da Gubben skiltes fra 
ham, spaaede han ham at han ej skulde falde for 
Fjendehaand, men frivillig tage sig selv af Dage, samt 
raadede ham til ej at vælge hæderløst Smaakævl for 
ærefuld Kamp, og hellere fejde paa fjærne Lande end 
yppe Strid med Nabofolk. 

Da Hadding havde taget Afsked med Gubben, blev 
han af Uffe lokket til Upsal under Paaskud af et Maal- 
stævne, og her faldt hans Stalbrødre i Fælden, men 
selv undslap han, dækket af Nattens Mørke. Da nem- 
lig Danerne søgte mod Udgangsdøren i det Hus hvor 
de var budne til Gilde, var der en Mand ved Haanden, 
der huggede Hovedet af hver og en, som keg ud af 
Døren. Til Hævn for den Udaad yppede Hadding Strid 
med Uffe og fældede ham; men med Døden var og- 
saa hans Vrede vejret bort, han tuede en anselig 
Kæmpehøj over hans Lig og satte ham et herligt Grav- 
mæle til Vidnesbyrd om hans Højhed. Saalunde hæd- 
rede han efter Døden den samme Mand, som han i 
levende Live havde hadet som Fjende. Og for at vinde 
sig det overvundne Folks Venskab gav han Uffes Bro- 
der Hunding Riget at styre, for at give det Udseende 
af, at Høvdingedømmet blev ved AÅsmunds Æt og ej 
gik over paa fremmede Hænder. 

Efter at have ryddet sin Avindsmand af Vejen lod 
han i adskillige Aar Vaabnene hvile helt og rørte ej 
en Haand til Strid; men omsider blev han led ved det 
stadige Landbrug, længtes mod Søen som han aldrig 
saa, fandt Fejde lysteligere end Fred, skyldte sig selv 
for søvnig Dvaskhed, og kvad denne Vise: 


Hvi skal jeg dvæle i Skjul og Skygge, 
stængt i en Kløft af de bratte Bjærge? 
Aldrig som før jeg paa Havet farer. 
Ulvene hyler saa højt i Natten, 

aldrig for Larm jeg et Øje lukker, 
Vargene tuder i vilden Sky, og 
Bjørnene grumt efter Bytte brummer, 

skingrende Skrig jeg af Rovdyr hører. 

Afsides Aase og Ødemarker 

fylder med Gru kun de gæve Helte. 

Fule dem tykkes de bratte Fjælde, 

ilde dem huer at bo blandt Bjærge, 

Havet dem lokker, og did de længes. 

Bølgen med Skibenes Stavn at bryde, 

Hæder og Bytte paa Voven vinde, 

fremmede Skatte i Skrin at sanke, 

herligste Rov sig paa Havet hente, 

sligt er et Haandværk for raske Helte, 

fremfor at dvæle blandt barske Fjælde, 

bygge og bo i de øde Skove. 
Men hans Hustru holdt mest af Landlivet og ledtes 
ved Søfuglenes Skrig aarle om Morgenen, og hun 
yppede dette Kvad for at udtrykke, hvor meget hendes 
Hu stod til Skovens Egne: 
Fæster jeg mit Bo ved Stranden, plages jeg af Fugleskrig; 
vildt det skingrer i mit Øre, vækker mig af bedste Blund. 
Bølgen bruser højt mod Stranden, bryder sig med Brag mod 

Kyst, 
aldrig vil den Søvn mig unde, røver mig min Fred og Ro; 
Maagen skriger højt om Natten, aldrig slaar den sig til Taals, 
fylder mine fine Øren med sit fule Skrig og Skraalj; 
vil et Øjeblik jeg blunde, ej den lader mig å Fred, 
stedse mig i Øret skurrer Fuglens 'hæse Varselskrig. 
Mere trygt og mere lifligt tykkes mig da Lundens Ly. 
Aldrig faar man Fred og Hvile, ej ved Dag og ej ved Nat, 
" naar ved Havets Strand man dvæler, ved det bratte Bølge- 
slag”). 
Paa den Tid var der en Jyde af lav Byrd ved Navn 

"Toste, hvis vilde Færd rygtedes vide; han plagede 
Almuen med alskens Ondskab, gjorde sig vidt og bredt 
kendt ved sin Grumhed, og havde saa ilde et Rygte, 
at han fik Øgenavnet »hin arge«. Selv Udlandet lod 
han ej i Fred for Vold, men hjemsøgte ogsaa Saks- 
land efter først at have hærget sit Fædreland grumt. 
Sakslands Hertug Sigfrid bad om Fred, fordi hans 
Folk døjede ondt under Krigen, og Toste var ogsaa 


1) Samme Vekselsang kendes fra Eddaen, hvor den er Ordskifte 
mellem Havguden Njord og hans Viv, Jagtgudinden Skade. 

villig til at opfylde hans Bøn, hvis han blot vilde love 
at stride mod Hadding sammen med ham. Sigfrid stod 
imod og var ræd for at samtykke i slige Kaar, men 
Toste tvang ham ved haarde Trusler til at give ham 
det ønskede Tilsagn: hvad der ej gaar med det gode, 
opnaas ofte med det onde. Han overvandt Hadding 
i et Slag til Lands; men paa Flugten stødte denne paa 
Sejrherrens Flaade, borede Huller i Skibenes Sider, 
saa de ej kunde holde Søen, tog sig en Baad og stæv- 
nede ud i rum Sø. Toste troede at han havde fældet 
ham; men da han ej kunde finde hans Lig, skønt han 
ledte længe blandt alle de faldne trindt paa Valen, 
vendte han tilbage til sin Flaade. Her saa han langt 
ude paa Havet den lille Snække tumles om af Vind 
og Vove, og lagde straks ud med sine Skibe for at for- 
følge den, men maatte snart vende om, da der var 
Fare for at Skibene sank, og naaede med Nød og 
næppe atter ind paa Stranden. Han fik sig nu andre 
Skibe, der intet fejlede, og tog atter fat hvor han sidst 
slap. Hadding saa at han vandt ind paa ham, og 
spurgte derfor sin Følgesvend om han kunde svømme; 
og da denne svarede nej, opgav han alt Haab om 
Flugt, kæntrede med Vilje sin Baad, og skjulte sig i 
dens Hulrum, saa hans Forfølgere troede at han var 
død. Men siden overfaldt han Toste, som troede at 
der var Fred og ingen Fare, og rovgrisk kun tænkte 
paa at samle hvad der var tilovers af Bytte, slog hans 
. Folk, tvang ham til at give Slip paa sit Rov, og tog 
Hævn for sin Flugt ved at nøde ham til at fly. 

Men ogsaa Toste tørstede efter Hævn, og da han 
havde lidt saa stort et Tab, at det ej var ham muligt 
at faa sin Hær bragt paa Fode igen hjemme i sit 
Fædreland, drog han i Sendefærd til England. Under- 
vejs lokkede han i Kaadhed sine Rejsefæller til at lege 
Tavl med sig, og da de kom op at kives om Tærnin- 
gernes Kast, lærte han dem at skille Trætten ved at 
slaa hverandre ihjel. Saaledes lykkedes det ham ved 
Hjælp af et fredeligt Spil at udsaa Tvedragt over hele 
Skibet, saa Legen udartede til Kiv, hvoraf atter opstod 

blodig Kamp. Og for nu at drage Nytte af andres. 
Ufærd tilegnede han sig de faldnes Gods og Guld, og 
købte sig dermed Hjælp af en paa den Tid navnkun- 
dig Viking ved Navn Kolle. I Følge med ham vendte 
han snart efter hjem til sit Fædreland; her blev han 
æsket til Tvekamp af Hadding, der hellere vilde sætte 
sit eget end sine Mænds Liv paa Spil, og faldt i Stri- 
den. Ti fordum var Høvdingerne slige Helte, at de 
ej vilde udsætte alle for Fare for at vinde frem til et 
Maal, som de lige saa fuldt kunde naa ved at vove 
nogle faa. 

Siden viste Haddings afdøde Hustru sig for ham i 
Drømme og kvad: 
Vilddyr saa grumt er dig født, som de fraadende Rovdyr 

kan tvinge, 

trodsigt og barsk er hans Blik, Øjet kan tæmme en Ulv. 


Og lidt efter lagde hun til: 


Vel maa du vogte dit Liv, ti den ledeste Fugl har du avlet, 
ond som en Ugle af Sind, sød som en Svane af Røst. 


Om Morgenen, da Kongen vaagnede, forelagde han en 
Drømmetyder Synet. Han udlagde det saalunde, at 
der med Ulven sigtedes til hans Søn og hans frem- 
tidige Grumhed, men med Svanen til hans Datter, og 
spaaede ham at Sønnen vilde vorde Fjenderne gram, 
men Datteren svige sin Fader. Saalunde indtraf det og- 
saa. Hadding havde nemlig givet en Mand af Folket 
ved Navn Gudorm sin Datter Ulvild til Ægte, men 
hvad enten nu dette Giftermaal huede hende ilde, eller 
det var Ærgerrighed der drev hende, nok er det, hun 
æggede hensynsløst sin Ægtefælle op til at tage hen- 
des Fader af Dage, med de Ord at hun hellere vilde 
hedde Konges Viv end Kongedatter. Hendes manende 
Ord vil jeg her gengive nogenlunde i samme Udtryk 
som hun selv brugte; de lød omtrent saaledes”): »Usæl 
er jeg, hvis ædle Byrd skæmmes af ulige Giftermaal! 
Elendig er jeg, der trods min høje Æt er en uselig 


1) Sakse synes her at gengive et Kvad, men hans Behandling er 
meget fri og retorisk i sin Udmaling. 

Bondes Ægteviv! Hvor ondt er det ej for høvdinge- 
baaren Mø at dele Leje med Almuesmand! Hvad Ynk 
for et Kongebarn, naar hendes Fader sløvt har givet 
hendes Ære til Pris for en lavbyrdig Mand, hvem 
ingen agter! I en usæl Stund har min Moder født mig, 
ti mig har mit Ægteskab kun bragt Vanheld: grove 
Bondehænder klapper min fine Kind, hæderløs Al- 
muesmand øder min Ære, min Husbonds Kaar skam- 
skænder min høje Byrd. Dog, om du ejer det mindste 
Mod og Mandshjærte i Livet, om du vil vise dig vær- 
dig at være Konges Maag, saa røv din Svigerfader hans 
Spir, bød ved ædelt Sind paa hvad dig fattes i Byrd, 
opvej ved Daad dit usle Udspring, og indhent ved 
Manddom hvad du mangler i Æt. Arvet Højhed kan 
ej maale sig i Værd med den, du vinder ved modig 
Id, og det er bedre at opnaa Kronen ved egen Kraft 
end overtage den som sin Faders Søn; Daad giver større 
Ære end Byrd. Desuden er det ingen Uret at styrte 
en Olding, der tynget af sin høje Alder alt gaar paa 
Gravens Rand. Længe nok har din Svigerfader staaet 
for Styret; nu bør Gubbens Magt gaa over til dig, og 
griber du den ej, vil en anden faa den. Oldings Liv 
luder mod Fald”)). Han maa være glad ved de Aar han 
har hersket; din Tid maa dog ogsaa en Gang komme. 
Heller en Husbond end en Fader i Høvdingesædet; 
bedre at hedde Konges Viv end Kongebarn. Hellere 
favne Fyrsten hjemme end hylde ham ude; større 
Hæder at have en Konge til Husbond end lyde ham 
som Herre. Iøvrigt bør du ønske dig selv Spiret og 
ej unde din Svigerfader Magten: enhver er sig selv 
nærmest. Lejlighed finder du nok til at øve dit Værk, 
naar først det er din faste Vilje. For snild Mand føjer 
sig alt. Du maa gøre Gæstebud og prægtigt Gilde med 
alt hvad der sig hører til, og saa indbyde din Sviger- 
fader. Under Skin af Venskab fremmes Svigen; Ræn- 
ker dølges bedst under Frændskabs Dække. Ølrus vil 
snart aabne Vej for Drabet. Naar Kongen sidder og 








1) Sakses Ord spiller over mod Ordsproget: Gammelt Træ er Fald 
i Vaane (Vente). 

glatter sit Haar, stryger sit Skæg og lytter til Frasagn, 
reder sit filtrede Hovedhaar med Kløpind eller Kam, 
da skal han mærke Staalet bore sig dybt i hans Bringe; 
hvo der er sysselsat med andet har ej Tanker for at 
vare sig selv. Da skal din Højre straffe al hans Ond- 
skab; det er kun Ret at række ulykkelige Stakler 
Haand til Hævn.« 

Med slige Ord trængte Ulvild ind paa sin Mand, og 
han lod sig daare og lovede at hjælpe hende til at 
fremme Svigen. Men Hadding var i Drømme blevet 
varet mod sin Svigersøns onde Anslag; og vel gav han 
Møde ved det Gilde, som hans Datter under Venskabs 
Dække gjorde for ham, men i Nærheden stillede han 
væbnede Mænd paa Vagt for i Nødsfald at kalde dem 
til Hjælp mod de onde Anslag. Mens han nu sad og 
holdt Maaltid, stod den Hirdsvend, der var udset til 
at øve Udaaden, med Sværdet skjult under Kappen, 
og ventede tavs paa den rette Stund til at sætte sit 
Forsæt i Værk. Men Kongen fik Øje paa ham og gav 
med Luren de i Nærheden opstillede Hærmænd et 
Tegn; de ilede ham fluks til Hjælp, og nu slog Falsk 
sin egen Herre paa Hals. 

Imidlertid fik Sveernes Konge Hunding falsk Ti- 
dende om. Haddings Fald. Han agtede nu at gøre hans 
Gravøl, indbød de høje Herrer, og lod et vældigt Kar 
med Øl sæfte midt ind i Hallen til Gammen for sine 
Gæster; og for ret at gøre det højtideligt tog han sig 
selv en Tjeners Skikkelse paa og undsaa sig ej ved 
at gaa for Borde og skænke. Men som han nu travlt 
sysselsat færdedes rundt i Kongehallen, gjorde han et 
Fejltrin, faldt i Karret, og druknede i Øllet. Saaledes 
maatte han bøde med Livet, enten fordi han havde 
sveget Hel ved at ære hende med et usandt Gravøl, 
eller fordi han havde løjet 'Hadding død. Men da 
Hadding spurgte det, vilde han gøre Hunding samme 
Ære og ej overleve ham, og han hængte sig da for 
Almuens Øjne. 

Frodes Historie er hos Sakse ret nøje knyttet sammen med Had- 
dings og er ogsaa fra Indholdets Side nær i Slægt med den: det er 
de samme æventyrlige Kampe og Krigspuds i fjærne Egne. Fortæl- 
lingen gemmer paa enkelte Erindringer om Vikingetidens Bedrifter 
(Frodes irske Herredømme og svigefulde Død; Melbrik Jarl i Skot- 
land). Til Slut er nogle Stumper af gamle Skjoldungesagn om Fred- 
Frode indflettede i hans Historie, men i en ganske kortfattet Opreg- 
ning, medens Skildringen af hans Englandstog er udpyntet med flere 
vidtløftige Taler, for hvis sirlige Stil Sakse selv maa bære Ansvaret; 
de passer ikke ret til Sagaen selv. 

Et Oldkvad om Kongesønnen Regners og Valkyrien Svanhvits Elskov 
er løselig indsat i Sagaen, uden at der er mindste Grund til at an- 
tage at det oprindelig skulde høre hjemme her, 


Efter Hadding”) fulgte hans Søn Frode, der oplevede 
mangt og meget mærkeligt. Da han var ude over sine 
Drengeaar, lagde han alle Ungdommens Dyder for 
Dagen, og for at de ej skulde lægges øde ved Ledig- 
gang, afholdt han sig fra al Vellyst og hærdede sit Mod 
ved idelig at øve sig i Vaabenbrug. Men under alskens 
Kamp og Hærfærd slap hans fædrene Skat op, og 
han havde ej længer Sold at lønne sine Mænd med. 
Som han nu spejdede efter Udvej til at skaffe hvad 
han havde Brug for, kom en Mand dér fra Landet til 
ham og æggede ham med følgende Kvad: 

Hist sig hæver en Ø, og blødt dens Bakker sig højner, 
Guld den ejer i Gem, og de herligste Skatte den huser; 
Ormen i Bjærget dog bor, paa det rigeste Bytte den ruger, 
vrider og vender sin Krop i mangfoldige Kredse og Busgter. 
Halen den ringler og snor, og i smidige Slyng den sig ruller, 


1) Her begynder Sakses anden Bog. 





Google 


102 Frode. 


krummer i Bøjler sin Krop, og den argeste Edder den udspyr. 
Dog, vil du Ormen tillivs, maa Skind du af Okserne spænde 
stramt om dit Skjold, naar å Kampen du gaar, og i Huder 
af Kvæget 
hylle din Krop, for at ej dens ædende Gift skal dig ramme. 
Fraadende Edder den spyr, og som Ild gennem Huden det 
brænder; 
Tungen er kløftet i tre, og rædsom i Gabet den spiller; 
Kæverne spiler den op, og stygt den med Tænderne truer. 
Ej du dog tabe dit Mod, men fast du i Møde den træde; 
tornet er Tændernes Rad, og Edder den udspyr af Svælget; 
rædelig er den at se, men urokkelig frem skal du fare; 
Sværdet ej bider dens skællede Krop, men i Bug kan den 
saares; 
let vil du finde det Sted, hvor med Staal du til Døde den 
stinger; 
der skal du fæste din Odd, og dit Sværd gennem Ormen du 
støde. 
Siden kan trygt du gaa til dens Bjærg, og med Spaden dig 
grave 
ned i dens Hule, at finde dens Skat, og din Sæk kan du fylde; 
bring saa dit Bytte om Bord, og styr imod Hjemmet din 
i Snække! 


Frode troede hans Ord og satte alene over til Øen, 
for ej at møde mere mandstærk til Strid med et Udyr 
end det var Skik at være i Kæmpedyst"). Ormen havde 
været ude at drikke Vand og krøb nu atter hjem til 
sin Hule, da Frode svang sit Sværd imod den; men 
Hug bed ej paa dens haarde tornede Hud; og de Spyd 
han slyngede mod den, prellede af uden at gøre den 
Skade, saa det var spildt Umage. Men det var kun 
Ryggen der var hærdet mod Hug; han spejdede nøje 
efter det bløde Sted paa Bugen, og stak Odden i, da 
det bød sig frem. Ormen søgte at bide fra sig til 
Hævn, men naaede kun at sætte sine tornede Tænder 
i hans Skjold. Siden spillede den kun mangefold med 
sin Tunge og udspyede med Edderen sit Liv. 

De fundne Skatte gjorde Kongen rig, saa han ved 
deres Hjælp kunde ruste en Flaade, og med den stæv- 





1) Sakse sigter naturligvis til Tvekamp. 

nede han til Kurernes Land. Deres Konge Dorne blev 
grebet af Frygt for den farlige Strid, og Sagnet mel- 
der: at han talte saalunde til sine Mænd: »Ædlinge! 
Fremmed Fjende er i Lande med fast hele Vesterlands 
Vaabenmagt. Lad os søge Redning ved at trække Stri- 
den i Langdrag, og overvinde ham ved Hungerens 
Magt. Sult er en Orm der Indvolde nager; det er svært 
at byde de skrigende Tarme Trods; over sulten Mand 
er Sejren let. Bedre er at møde vor Fjende med Hun- 
ger end med Vaabenmagt; Sult er det skarpeste Spyd, 
vi kan slynge mod ham. Hærgende Farsot følger i 
Hungersnødens Spor, Mangel paa Føde mindsker 
'Sværdenes Magt; lad os kun holde os stille, og lade 
Sulten slynge sit Spyd, lad den føre Kampen i vort 
Sted; selv uden Nød steder vi andre i Nød og tager 
Fjendens Blod uden selv at bløde. Det er ret at ramme 
sin Uven i Ro og Mag. Hvo vil hellere lide Tab i Stri- 
den end kæmpe trygt og farefrit? Hvo vil frivillig 
fange Skade, naar han kan slippe skadesløs fra Kam- 
pen? Lykken vil være vore Vaaben huld, naar Hun- 
geren baner os Vej i Striden; den skal gaa forud og 
vise OS den første Lejlighed til Kamp. Vor Lejr skal 
være fri for Vaabengny; lad Sulten stride i vort Sted; 
først hvis den vorder slagen og viger, er det Tid for 
os til at ende vor Hvile. Friske Kræfter kan uden 
Møje fælde mat og mødig Mand. Den 'Haand der er 
tæret af Sot, svinger Sværdet uden Kraft. Sen er den 
Mand til at slynge Spyd, der forud er medtagen af 
megen Møde. Sejren er let, naar den stærke Mand 
gaar i Strid med syg og svag. Saalunde kan vi selv 
farefri bringe Fare over andre.« 

Med de Ord opgav han uden Sværdslag alt hvad 
der tyktes ham vanskeligt at værge, lagde selv sit Land 
øde for at komme Fjenden i Forkøbet, og hærgede 
saa grumt, at der intet var tilovers for den fremryk- 
kende Fjende at tage. Dernæst kastede han sig med 
Størstedelen af sin Hær ind i en stærk og sikker Borg, 
og lod Fjenden slutte sig inde. Frode turde ej haabe 
at kunne tage Staden med Storm, og han lagde da 

adskillige overmaade dybe Grave gennem Lejren, samt 
lod i Løn Mulden bære ud i Kurve og tyst kaste i Flo- 
den som løb under Muren. Dernæst dulgte han sin 
Fælde ved at lægge tykt med Græstørv over Gravene, 
for at Fjenden, naar han ej foer varlig frem, kunde 
styrte i Dybet; ti han forudsaa at de uden at ane Svig 
vilde gaa ud paa Græstørvene, og naar de gav efter, 
synke ned i Gravene. Dernæst lod han som om han 
var ræd, og drog lidt bort fra Lejren; Bymændene faldt 
over den, men tabte trindt om Fodfæstet og faldt ned 
i Gruberne, hvor da Frode lod dem fælde ved Spyd- 
kast fra oven. 

Dernæst vendte han sig mod Russerfyrsten Tranne, 
og for at udspejde hans Flaade lod han en Mængde 
Pinde skære til Tolle og bringe om Bord i en Baad, 
og med den sneg han sig om Natten hen til den fjendt- 
lige Flaade og borede Huller forneden i Skibenes Sider; 
men for at Vandet ej lige med ét skulde strømme ind, 
lukkede han de aabnede Gab med de Tolle han havde 
ladet lave, og udbedrede med Pinde hvad Skade Boret 
havde gjort. Da han saa fandt at der var Huller nok 
til at bringe Flaaden til at synke, tog han med ét Tol- 
lene ud og aabnede Vandet Vej; og dernæst skyndte 
han sig at omringe Fjendens Flaade med sine Skibe. 
Russerne var nu stedte i tvefold Fare, og vidste knap 
om de helst skulde værge sig mod Vaabnenes Hug eller 
mod Vandet der trængte frem: Skibet sank under dem, 
naar de søgte at holde Fjenden et Stykke fra Livet, 
og den Fare, der truede dem fra Snækken selv, var 
endnu værre end den der kom udefra; ti mens de drog 
Sværd mod den ydre Fjende, trængte Vandet ind i 
Snækken og tvang dem til at vige. Tvende Farer 
truede paa én Tid de arme Stakler, og det var uvist, 
om man hurtigst bjærgede Livet ved at svømme eller 
ved at stride. Netop som Kampen var i fuld Gang, 
holdt de inde med Striden, da de øjnede den anden 
Livsfare for sig. Tvende Dødsmaader stormede sam- 
tidigt ind paa dem; tvende Veje til Hel viste sig for 
dem, og begge førte til Død og Ufærd. Det var ej godt" 

at sige, om Vaabnene eller Vandet var dem værst. 
Hvo der værgede sig mod Hug, blev overskyllet af 
Havets Bølger, der steg jævnt og tyst; hvo der vær- 
gede sig mod Voverne, blev mødt med Sværdhug. 
Det indtrængende Vand farvedes rødt af Blod i 
Strømme. 

Efter saalunde at have overvundet Russerne drog 
Frode hjem til sit eget Land. Siden spurgte han at 
de Mænd han havde sendt til Rusland at kræve Skat, 
grumt og svigefuldt var myrdede af Folkene derovre, 
og harmfuld over slig dobbelt Haan lejrede han sig for 
Rotal By") og trængte den haardt. Der løb en Flod 
mellem ham og Byen, og for at den ej skulde sinke 
hans Sejr, ledte han Strømmen ind i nye Løb, saa 
hvor der før var en Flodseng, hvis Dybde de ej vidste, 
der blev der flakt Vand og Vadested; ja han helmede 
ikke, før den stride Strøm var skilt i flere, hvor Van- 
det ej løb nær saa stærkt, men rislede jævnt og sagte 
med ringe Hast og bredte sig til flade og stillestaaende 
Vande. Saalunde tvang han Elven og røvede derved 
Byen dens rette Værn; og Staden faldt, uden at Bor- 
gerne satte sig til Modværge mod hans indtrængende 
Mænd. — Dernæst drog han for Paltiska By”); og da 
han ej turde haabe at vinde den med Magt, valgte 
han List for aaben Kamp: han skjulte sig med nogle 
faa indviede i et ukendt og afsides Smuthul, og lod 
udsprede det Rygte, at han var død, for at dæmpe 
Fjendens Frygt. For at man skulde fæste Lid dertil, 
holdt de Gravøl og tuede hans Høj; og hans Mænd 
sørgede paa Skrømt over deres skindøde Høvding. Ved 
Rygtet herom blev Vespasius, Kongen i Byen, saa sorg- 
løs som om han alt var Sejren vis, og førte Værnet saa 
svagt og slapt, at han gav Fjenden fri Adgang til Byen 
og blev fældet i Leg og lystigt Lag. 

Da Frode havde indtaget Byen, fattede han Haab 
om at vinde Herredømmet i Østerleden og drog frem 

1) I Estland. 


2) Pleskow i det nordvestlige Rusland, Syd for Estland og Øst 
for Lifland. 

for Handvans By. Men denne kom i Hu hvorlunde 
Hadding i sin Tid havde sat Ild paa Staden, og lod 
alle Husene rydde for Fuglereder, for ej at udsætte 
sig for samme Fare”). Dog Frode fandt let paa en 
ny List: han skiftede Klæder med Tærnerne, udgav 
sig for en stridskyndig Mø, lagde sin Mandsdragt og 
foer i Kvindekjortel, og slap ind i Byen som Over- 
løber. Her udspejdede han omhyggelig alt, og næste 
Dag sendte han sin Følgesvend ud med det Bud, at 
Hæren skulde rykke frem for Muren, saa skulde han 
nok sørge for at Portene stod aabne. Saaledes over- 
listede han Vagterne og plyndrede Byen mens den 
laa i Søvn og Dvale; saa den bødede med sit Fald, 
fordi den havde følt sig tryg, og kunde snarere takke 
eget Sløvsind end Fjendens Manddom for den Ulykke 
der ramte den. Ti i Strid er intet til større Skade 
end sorgløst i Ro og Mag at lade alt skøtte sig selv 
og lettroende lægge Hænderne i Skødet. — Men da 
Handvan saa sit fædrene Rige omstyrtet og lagt øde, 
bragte han sine Kongeskatte om Bord og sænkede dem 
i Dybet for hellere at gøre Bølgen end Fjenden rig; 
og det uagtet det havde været bedre at bruge Guldet 
til at indynde sig hos sin Modstander fremfor ej at 
unde de dødelige Nytten deraf. — Siden bejlede Frode 
ved Sendebud til hans Datter, og Handvan svarede 
ham, at han skulde tage sig i Agt for at lade sig blænde 
af sin Lykke, og ikke være alt for stolt af Sejren, men 
hellere skaane de overvundne, holde den faldne Stor- 
hed i Ære, og selv i Ulykken vide at værdsætte hans 
fordums Højhed. »Agt vel«, sagde han, »at du ej 
røver den Mand hans Rige, du ønsker til Maag, og 
styrter ham ned i Usseldom og Vanhæder i samme 
Nu, du vil ære ham ved Giftermaal; ti paa den Maade 
mindsker du af Magtsyge Ægteskabets Værd.« Ved 
slig venlig Hilsen vandt han baade Sejrherren til Svi- 
gersøn og reddede sit Riges Frihed. 


1) Se ovenfor S. 85. 

Imidlertid havde Sveakongen Hundings Hustru 
Thorild sat sig for at stede sine Stifsønner Regner og 
Thorald, dem hun hadede af fuldt Hjærte, i alskens 
Nød og Fare, og havde da til Slut gjort dem til Hyrder 
for Kongens Hjord. Men Haddings Datter Svanhvit 
tog sine Søstre i Følge med sig og foer til Sverige for 
ved Kvindesnille at redde de unge Ædlinge fra Under- 
gang. Her saa hun da Ungersvendene paa Vagt hos 
Kvæget i Nattens Mørke, omsværmede af alskens 
Utysker; og da hendes Søstre vilde stige af Hestene, 
forbød hun dem det i følgende Kvad: 


Uvætter sværme jeg ser, og rask de i Ringdans sig svinger, 
trindt de sig tumler paa Vang midt i den mørkeste Nat. 
Troldtøjet kæmper og slaas, og Kiv de med Argelist ypper, 
Hoben saa led og saa ond møder os her paa vor Vej. 
Utysker, fule og arge at se, er nu ude at færdes, 
Vangen er vrimlende fuld, ej kan man flytte sin Fod. 
Frem de nu farer med hastige Fjed, gennem Luften de fejer, 
nøder os brat til at staa, standser paa Stedet vor Færd, 
varer os om at vende vort Ridt fra de viede Vange, 
spærrer os Ager og Eng, stænger hver Vej os og Sti. 
Aandernes hujende Hob er os nær, gennem Luften de farer, 
fule og arge at se, hyler i vildene Sky. 
Thurser og Jætter i Flok, og Genfærd med Trolde sig mænger, 
alle de kæmper i Flæng, fæle af Aasyn og Lød. 
Vætters og Svartalfers Hær samt ulykkebringende Aander 
søger med Heksenes Hob helt os at spærre vor Vej. 
Huldrerne svinger sig hist, med Genfærd i Følge de farer. 
Dravgers og Dødningers Hær følger i Hælene tæt. 
Farer der er for hvert Fjed, som til Fods man paa Vejen 
maa vandre; 
højt dog paa Hestenes Ryg færdes vi roligt og trygt. 


Regner udgav sig nu for Kongens Træl, og sagde at 
naar han færdedes saa langt fra Hjemmet, var Åar- 
sagen den, at han var sat til at vogte Kongens Kvæg 
langt ude i Landet, og da han havde mistet sin Hjord 
og ej turde haabe at finde den igen, vilde han hellere 
blive borte end udsætte sig for Straf naar han kom 
hjem. Og for ogsaa at nævne sin Broder kvad han 
dernæst denne Vise: 

Ej er vi Trolde, men Menneskebørn, og som Trælle vi tjener, 
Hjorden vi vogter paa Vang, Kvæget vi driver paa Græs. 
Dog, mens vi korted vor Tid med Skæmt og med lystige Lege, 
Køerne løb deres Vej, strejfed saa viden om Land. 
Længe vi ledte, men fejl slog vort Haab om at finde det tabte, 
slagne af Angst og af Skræk grued for Straffen vi svart. 
Intetsteds traf vi et Spor som os Oksernes Vej kunde vise, 
Skræk os da fyldte vor Sjæl, svarlig os tynged vor Skyld. 
Derfor vi frygter, at Stokken til Straf vore Rygge skal svirpe, 
tungt det os tykkes for sand hjem til vor Husbond at gaa. 
Tryggere fandt vi vor Lod, naar fjærnt vi fra Hjemmet os 
holder, 
her hvor den straffende Haand ej kan de skyldige naa. 
Her kan vi slippe for Straf, ti aldrig tilbage vi vender, 
søger os Fristed og Skjul, holder vor Husbond for Nar. 
Saalunde undgaar vi Hævn for vor Vanrøgt af Høvdingens 
Hjorder, 
finder os Udvej til Flugt, andre ej aabne os staar. 


Nu saa Svanhvit nøjere paa ham, undredes svarlig 
over hans herlige Vækst og Aasyn, og udbrød: »Konge- 
søn er du fød, din Fader var ej Træl, det røber dit 
Øjes tindrende Spil. Af Mands Ydre skønnes hans 
Æt, og i Øjnenes Straaler lyser det ædle Udspring. 
Hvast Blik røber høj Byrd, og den Mand er for sand 
ej af lav Æt, der kan rose sig af fagert Ydre som sit 
rette Adelsmærke. Øjnenes ydre Glans er Tegn paa 
Sjælens indre Lys. Fra Aasyn tænker man sig til Æt, 
og i det herlige Udtryk øjner man Fædres Højhed. 
Saa huldt og ædelt et Ydre kunde ej have sit Udspring 
af ufri Æt. Med ædelt Blod følger ogsaa ædelt Aasyn, 
og i Udtrykket ser man Slægten som i et Spejl. Saa 
ypperlig en Billedstøtte er ingen ringe Kunstners Værk. 
Vig da hurtig af Vejen, skynd jer til Side, og undgaa 
at møde Uvætterne, for ej at give Eders fagre Kroppe 
til Rov og Føde for den lede Sværm.« 

Men Regner undsaa sig svart ved sin usle Dragt 
og øjnede ingen anden Udvej end at dølge sin ædle 
Byrd. Han svarede derfor, at Trælle teede sig ej altid 
umandigt; ofte dulgtes rask Haand i reven Kappe, og 
kraftig Arm bag sværtet Skind; Manddom kunde bøde 


Google 


Regners og Svanhvits Vekselsang. 109 


paa ringe Byrd, og ædelt Sind opveje ussel Æt. »Jeg 
for min Del«, sagde han, »er ikke ræd for noget 
Utyskes Magt og Vælde, og frygter ene Guden Thor, 
ti med hans vældige Kræfter kan ingen, være sig Men- 
nesker eller Guder, for Alvor tænke paa,at maale sig. 
Men for Uvætter, der ene ved deres fule ligblege Aasyn 
søger at skræmme Folk, ræddes ingen Mand med Mod 
i Brystet; det er kun Blændværk og blege Billeder, som 
for en stakket Stund laaner Legeme og Krop af den 
tynde Luft.« Svanhvit var derfor paa Vildspor, sagde 
han, ifald hun havde sat sig for at rokke fast Mands- 
mod med Kvindefrygt, og indjage sejrvante Kæmper 
Kærlingeskræk. 

Svanhvit undredes over Ungersvendens Fasthed; 
hun spredte nu Taagerne og lod Lys skinne tværs gen- 
nem det Mulm og Mørke der laa tæt om deres Øjne, 
lovede at give ham et Sværd, som han kunde bruge i 
hver en Strid, og aabenbarede sig med ét for ham i 
vidunderlig Straaleglans som fager Ungmø. Saalunde 
optændte hun Ungersvendens Elskov, fæstede sig til 
hans Brud, rakte ham Sværdet, og kvad: 


Sværd jeg dig rækker, at Ram du kan faa til de Uvætter arge, 
tag det da, Konge, som Skænk først af din Fæstemøs Haand. 
Vis dig nu værdig at svinge mit Sværd, saa din Haand gør 
dig Ære, 
kappes med Staalet i Kraft, hædrer sit Værge i Strid. 
Staalet skal hærde og styrke dit Sind, og dit Mod skal det 
skærpe, 
Hjærte skal følges med Haand, fælles om Hug og om Stik. 
Arm skal sig maale med Ægg, og Hug med den kraftige 
Klinge, 
Haanden og Værget er ét, sammen de virke paa Val. 
Lidet kun baader dig Spyd, om Mod der dig mangler i Bringe; 
ryster du ræd paa din Haand, svagt du kun svinger dit Spær. 
Modet staa Maal med din Ægg, ti begge skal Livet dig bjærge, 
haardt om det hærdede Staal kryste din kraftige Haand. 
Ros du da vinder i Kamp, ti naar sammen de virker i Striden, 
vanker der vældige Hug; skilte de baader ej stort. ? 
Derfor, saa sandt som din Hu staar til Hæder at vinde i 
i Striden, 
Haanden paa Værget nu lagt, mandig du svinge dit Sværd! 

Hun kvad endnu meget af samme Slags i tilsvarende 
Vers; dernæst lod hun sit Følge tilbage, og stred Natten 
igennem mod de arge Uvætters Sværme; og da Dagen 
brød frem, saa hun alskens Troldehamme og sælsomme 
Skikkelser ligge spredte trindt paa Marken, og blandt 
dem ogsaa en i selve Thorilds Lignelse, oversaaet med 
Saar i Mængde. Dem dyngede hun op i Hob, tændte 
et vældigt Baal, og brændte dem til Aske, for at ej den 
onde Lugt af raadne Lig skulde udbrede Smitte og volde 
de Mennesker Sot og Skade, der færdedes der i Nær- 
heden. Derefter gjorde hun Regner til Konge over 
Sverige, og sig selv til hans Ægteviv; og uagtet Regner 
kun holdt det for en ringe Ære at indvie sin Heltebane 
med at holde Bryllup, kom han i Hu, at hun havde 
reddet hans Liv, og holdt godt nok hvad han havde 
lovet. 

Imidlertid var der en Mand ved Navn Ubbe, der alt 
tilforn havde ægtet Frodes Søster Ulvild, og som nu i 
Lid til sin Hustrus høje Byrd tiltog sig Kongedømmet 
i Danmark, som han hidtil havde styret som Frodes 
Jarl. Desaarsag saa Frode sig nødt til at opgive sine 
Krige i Østerled, og yppede nu i Sverige et stort Slag 
med sin Søster Svanhvit. Her gik det ham ilde, og om 
Natten steg han da om Bord i en Baad og listede sig 
lønlig frem for at se sit Snit og bore Fjendens Flaade 
i Sænk. Hans Søster fik nu Øje paa ham og spurgte 
ham, hvorfor han laa der og roede rundt i Smug; men 
han svarede blot med at rette samme Spørgsmaal til 
hende; ti Svanhvit var ligesaa roet ud alene ved Natte- 
tid, og kredsede rundt allevegne, frem og tilbage, ud 
og ind. Hun mindede nu sin Broder om at han i sin 
Tid, før han foer paa Tog til Rusland, havde givet 
hende Raadighed over sig selv og fuld Frihed til at 
vælge sin Ægtefælle, og bad ham nu lade hende beholde 
den Husbond hun havde taget sig, og godkende som 
fuldført Værk, hvad han selv havde givet hende Lov til 
at gøre. Ved slig rimelig Bøn lod Frode sig røre, slut- 
tede Fred med Regner, og tilgav paa Søsterens Ord den 
Haan som han tyktes at have lidt ved hendes dristige 

Færd. De gav ham nu ogsaa saa meget Mandskab 
som han havde mistet i Kampen med dem, og han 
glædede sig ved slig ærefuld Gave, der opvejede hans 
hæderløse Tab. 

Han drog nu til Danmark, fangede Ubbe, lod ham 
føre frem for sig, og skænkede ham Naade; ti han vilde 
hellere tilgive end straffe ham for hans onde Id, fordi 
han tyktes ham at have stræbt efter Riget mere efter 
sin Vivs Raad end af egen Vilje, saa han ej selv var 
Brødens Ophav, men gik i andres Ledebaand. 

Ulvild tog han fra hendes Mand og nødte hende til 
at ægte hans Ven Skotte, efter hvem Skotterne har 
Navn; saa han lod hende blot skifte Ægtefælle til Straf, 
men fulgte hende ellers paa Vej med kongelige Vogne, 
og lønnede ondt med godt: han saa paa Søsterens 
Byrd og ej paa hendes Sind, og havde mere Tanke for 
sit eget Ry end for hendes Ondskab. Men trods Brode- 
rens Godhed aflod hun ej det mindste fra sit gamle 
haardnakkede Had, og plagede sin ny Ægtefælle med 
stadig at raade ham til at fælde Frode og tage Danernes 
Rige: sent giver man Slip paa hvad stærkt man attraar, 
og onde Raad fra Ungdoms Dage svinder ej med ét af 
Sinde; Barnelune bærer Varsel om voksen Vilje, og 
langsomt slettes Spor af onde Lyster, som man har 
nemmet i Livets Vaar. 

Da hun kun fandt døve Øren hos sin Husbond, 
stræbte hun ham efter Livet i Steden for sin Broder, 
og lejede nogle Mænd til at skære Halsen over paa ham 
i Søvne. Men Skotte fik af en Tærne Nys herom, og 
den Nat han havde hørt at Drabet skulde gaa for sig, 
lagde han sig brynjeklædt paa Lejet. Ulvild spurgte 
ham, hvor det kunde være, at han havde klædt sig i 
Staal og ej fulgte den vante Natteskik, og han svarede 
at det havde han nu haft Lyst til den Aften. Da de 
nu troede at han laa i dyb Søvn, brød Lejesvendene 
frem, men han sprang ud af Sengen og slog dem ihjel. 
Saaledes afholdt han Ulvild fra at lægge onde Raad op 
mod sin Broder, og gav tillige andre et Efterdømme paa 
at vare sig for troløs Viv. . 

Under alt dette fik Frode Lyst til at yppe Strid 
med Frisland, ti hans Hu stod til at lade det Ry der 
gik af hans Sejre i Østerleden, lyse ogsaa for de vest- 
lige Folkefærds Øjne. Han stak da i Søen og holdt 
først Slag med en frisisk Viking ved Navn Vitthe; og 
i det Slag bød han sine Folk holde Skjoldene for sig 
og i Førstningen rolig opfange Fjendens Skud, samt 
ej bruge deres Kastevaaben, før de mærkede at Fjen- 
dernes Spydregn var helt stilnet af. Friserne skød nu 
lige saa hidsigt paa Fjenden som Danerne tog sindigt 
imod, ti Vitthe troede at Frodes Taalmod kom af Attraa 
efter Fred. Nu gjaldede Luren lydt, og Spydene fløj 
med vældigt Brag. Uoverlagt skød de nu alle deres 
Spyd af, saa de ej havde ét til overs, og blev da over- 
vundne af Danerne, der dængede dem til med Skud; 
de flygtede ind mod Land, men blev fældede i de smalle 
bugtede Strømme. — Dernæst foer han op ad Rhinen 
og lod de fjærneste Egne af Tyskland føle sin Vælde. 
Saa stak han atter i Søen, overfaldt en frisisk Flaade, 
der var løbet paa Grund og strandet, og sendte de skib- 
brudne Folk i Døden. 

Men hvormange Fjendehære han end havde knust, 
saa var det ham endnu ikke nok; han foer over til 
Bretland, overvandt Kongen her, og drog dernæst mod 
Melbrik Jarl i Skotland. Undervejs paa sin Hærfærd 
mod denne spurgte han af en Spejder, at Brittekongen 
var i Hælene paa ham; og da han ej kunde værge sig 
baade for og bag paa samme Tid, stævnede han Hær- 
mændene til Tings, og bød dem lade Vognene i Stikken, 
kaste deres Udstyr fra sig, og strø det Guld som de bar, 
trindt om paa Ager og Eng; ti den eneste Redning, 
sagde han, var at saa deres Skatte paa Marken, da de 
var afskaarne og ej havde anden Udvej end at lokke 
Fjenden til at føje sin Havesyge og glemme Kampen: 
de burde med Glæde give det Bytte hen, som de havde 
vundet i fjærne Lande, for at slippe ud af den store 
Vaande; ti de vilde faa at se, hvordan Fjenden snart 
vilde være lige saa ivrig til at kaste det opsamlede Bytte 
fra sig som nys til at gribe det fundne, da det snarere 
vilde blive ham til Byrde end til Gavn. 

Da stod en Mand ved Navn Thorkel frem; han var 
gerrigere end de andre, men vidste ogsaa bedre at føje 
sine Ord; han tog Hjælmen af Hovedet, støttede sig 
paa sit Skjold, og sagde: »Mange er de Mænd, som dit 
haarde Bud huer ilde, fordi de værdsætter højt hvad 
de ved Blod har vundet. Ugærne slænger man de Skatte 
fra sig, som man har høstet i Nød og Fare; uvillig 
giver man Slip paa hvad man har købt ved at vove 
sit Liv. Det er jo det rene Vanvid at vrage som en 
Kærling hvad man med Mands Mod og Arm har vundet, 
og overlade Fjenden en uventet Rigdom. Gives der 
en større Skam end at foregribe Kampens Udfald ved 
haanligt at kaste det Bytte vi bærer, og slippe det sikre 
Gode af Hænde af Frygt for et uvist Onde? Endnu 
har vi ingen Skotter set, og skulde dog saa vort Guld 
paa Marken? Hvordan vil vi staa os i selve Slaget, 
naar vi inden Kampen overvældes af den blotte Tanke 
om Strid? Skal vi, der før var Fjendernes Skræk, nu 
gøre os til Narre, og ombytte Hæder med Haan? Undres 
vil Britten over at han er veget for Folk, som han nu 
ser bukke under for den blotte Frygt. Skal vi nu 
ræddes for dem, som vi før indgød Skræk? Skal vi 
frygte dem paa Frastand, som vi agtede for intet, Aasyn 
mod Aasyn? Naar skal vi med Manddom købe de 
Skatte tilbage, som vi af Skræk lader i Stikken? Selv 
har vi kæmpet os til vort Gods; skal vi nu øde det 
bort for at undgaa Kampen? Vi burde gøre Fjenden 
arm; skal vi da overhobe ham med Rigdom? Modigt 
har vi vundet vort Bytte; skal vi da fejgt kaste det 
bort? Kan vi gøre os selv større Skam end at skænke 
dem Guld, som vi burde tvinge med Staal? Lad os 
aldrig miste af Frygt hvad vi med Manddom har vun- 
det! Hvad vi med Sværd har sanket slipper vi ej uden 
Sværdslag. Lad os sælge vort Bytte saa dyrt som vi 
har købt det, og veje dets Værd med skarpen Staal! 
Bedre er at dø med Ære end hænge ved Livet med 
Spot og Skam. Åt skilles ved Livet er kun et Øjebliks 
Sag; men Skændselen følger os selv efter Døden. Derti! 
kommer, at i Fald vi selv slænger vort Guld fra os, 

vil Fjenden trænge des haardere paa, naar han tror 
at vi er Frygtens Trælle. Og hvordan det saa gaar, 
har vi ingen Grund til at kaste Vrag paa Guldet: 
sejrer vi, vil vi glæde os over det Gods vi har i Gemme; 
men taber vi, skal det ligge efter os som Løn for dem 
der vil stede os til Jorde.« Saalunde lød Oldermandens 
Ord. 

Men Hærmændene rettede sig hellere efter deres 
Konges end efter deres Ligemands Ord; de kaarede 
det første Raad fremfor det sidste, og alle kappedes 
om hver især at tage sine Skatte frem af Sækkene; 
ogsaa Hestene, der bar alskens Byrder paa Ryggene, 
lettede de for deres Last; og da først Pungene var tømte, 
greb de des raskere til Vaaben og drog videre frem. 

”" Britterne fulgte efter, og spredte sig nu for at sanke 
det Bytte der vidt og bredt bød sig til. Men da Kongen 
saa, hvordan de med usømmelig Griskhed styrtede sig 
over Fjendens Skatte, bad han dem vare sig for at 
trætte deres Hænder med tyngende Guld, da deres 
rette Id dog var at svinge Sværd; de maatte jo vide, 
at først maatte man fange Sejr, og siden Skat. »Derfor«, 
sagde han, »skal I lade Guldet ligge og sætte efter 
Guldets Ejermænd, give Agt ej paa Malmens men paa 
Sejrens Glans, og mindes at vundet Slag er mere værd 
end Gods og Guld. Manddom er bedre end Malm, naar 
man maaler begge Dele med det rette Maal: for Malm 
kan man kun skaffe sig ydre Pynt, men Manddom 
giver baade den indre og den ydre Pryd sit Værd. 
Vend derfor Øjnene bort fra at stirre paa disse Skatte, 
slaa Havesygen af Sinde, og sæt Eders Hu til Kampens 
Id! Vide maa I, at Fjenden med Vilje har slængt sit 
Bytte og strøet sit Guld, ej til Eders Gavn, men som 
Lokkemad; Sølvets rene Glans er en dulgt og svige- 
fuld Snare; ti man har svært ved at tro, at den Fjende 
er flygtet, der før har drevet Britternes tapre Folk paa 
Flugt. Der gives intet værre end Skatte som tager 
déres. Ransmand til Fange, mens han tror at de gør 
ham rig; ti Danerne har sikkert i Sinde at fare frem 
med Hug og Drab mod dem, som de synes at overlade 

deres Skatte. Hvis I derfor raner de strøede Skatte, 
tykkes I netop at fremme Fjendens Tarv. Lader I jer 
friste af det fremlagte Guld, saa dets Glans stikker jer 
i Øjnene, da vil I miste ikke alene det, men tillige 
" hvad Gods I selv endnu ejer. Hvad Nytte gør det at 
samle op hvad I dog straks bliver nødte til atter at 
afstaa? Hvis I kan lægge Baand paa jer selv, saa 
disse Skatte ej faar Bugt med Eder, da vil I sikkert 
faa Bugt med Fjenden. Bedre rank og djærv end duk- 
ket og rovgrisk; sænk ej Sjælen i Havesyge, men ret 
den op mod Ærens Tinde; med Sværd skal vi kæmpe, 
og ej med Guld!« 

Da Kongen havde talt ud, traadte en bretsk Ridder 
op med Favnen fuld af Guld, viste det frem for dem 
alle, og sagde: »Din Tale, Konge, tyder paa tvende 
Stemninger i dit Sind, hvoraf den ene bærer Vidne 
om Frygt, den anden om avindsyg Hu: for Fjendens 
Skyld forbyder du os at drage Nytte af disse Skatte, 
og vil hellere se os, dine Mænd, stedte i Armod end i 
Velstand. Kan man tænke sig et skammeligere Ønske 
og et taabeligere Bud? Her kender vi vore egne Skatte 
igen, skal vi da tøve med at tage dem op? Vi drog ud 
for at kræve dem tilbage med Vaaben, vi agtede at 
genvinde dem med vort Blod, og saa skulde vi sky 
dem naar de frivilligt gives os i Hænde? Skal vi tøve 
med at tage vor Ejendom til os? Hvem er mest ræd: 
den der strør sit Bytte paa Marken, eller den der ej 
tør samle Strøguldet op? Se bare: hvad vi ved Tvang 
har mistet, giver Tilfældet os atter i Hænde. Dette er 
ej Fjendebytte, men vort eget Eje; Danerne har ej ført 
det hid til Bretland, men ført det bort her fra Landet. 
Hvad vi slagne har mistet mod vor Vilje, skulde vi 
vise fra os naar det af sig selv atter kommer os i 
Hænde? Det er Synd at tage vrangvilligt mod en saa 
mærkelig Lykkens Gave. Kan man tænke sig værre 
Vanvid end at vrage de Skatte der ligger aabne for 
alle, og attraa dem der ligger stængte bag Laas og 
Slaa? Skulde vi kaste Vrag paa hvad der ligger lige 
for Næsen, og gribe efter hvad der glipper? Skulde 

vi slippe hvad vi har lige ved Haanden, og stunde efter 
fjærne og fremmede Skatte? Vil vi nogensinde naa 
at gøre Bytte hos Fjenden, naar vi end ikke ænser 
vort eget Eje? Gid Guderne aldrig maa vorde mig 
saa gramme, at jeg skulde være nødt til at slænge den 
ærefulde Byrde af fædrene Skatte hvoraf jeg har 
Favnen fuld. Jeg kender Danernes Fylderi; aldrig 
havde de efterladt Fade fulde af Mjød, hvis ikke 
Frygten havde drevet dem paa Flugt; de havde snarere 
opgivet Aanden end Vinen: denne Lyst har vi tilfælles, 
i saa Henseende ligner vi dem. Men lad saa være at 
de er flygtede paa Skrømt; de vil dog først støde paa 
Skotterne, inden de kan være her igen. Aldrig skal 
dette Guld søles i Mulde eller trædes under Fod af 
Svin og Vilddyr; langt heller skal det tjene Mennesker 
til Gavn. Ydermere, naar vi raner den Hærs Bytte 
der har overvundet os, fører vi Sejrherrens Lykke over 
paa os. Kan noget være vissere Sejrsvarsel end at man 
vinder Byttet inden Kampen og før Slaget indtager 
Fjendens forladte Lejr? Det er bedre at vinde Sejr 
ved Skræk end ved Sværdslag.« 

Knap havde Ridderen endt sin Tale, før man saa 
alle række Hænderne ud efter Byttet og griske rage 
det glimrende Malm til sig. Her maatte man med 
Undren se, hvordan skiden Vindesyge greb deres Sind, 
saa det hele var ret et Billede paa tøjlesløs Griskhed. 
Man kunde se, hvordan de rev Græsset op sammen med 
Guldet, hvordan der opstod indbyrdes Kiv, saa Lands- 
mænd drog Sværd mod hverandre uden at skænke 
Fjenden en Tanke, hvordan de brød Slægtskabs Ret 
og Broderskabs Baand, hvordan alle tænkte paa Vinst, 
og ingen paa Venskab. 

Imidlertid var Frode dragen langt af Led, og da han 
var naaet gennem den Skov der skiller Skotland og 
Bretland, bød han sine Mænd gribe til Vaaben. Da 
Skotterne fik Øje paa hans Hær, og indsaa at de selv 
kun ejede lette Spyd, medens Danerne var rustede 
langt bedre, flyede de uden at indlade sig i Kamp. Frode 
forfulgte dem kun kort af Frygt for Britternes Over- 

fald, og mødte dernæst Ulvilds Husbond Skotte med 
en stor Hær, som denne havde ført did fra Skotlands 
fjærneste Egne af Lyst til at bringe Danerne Hjælp. 
Han raadede Frode til at opgive Forfølgelsen af Skot- 
terne og atter vende sin Kaas mod Bretland; og nu 
genvandt denne djærvt det Bytte han paa Skrømt havde 
slængt fra sig: med Sindsro havde han ladet sine Skatte 
i Stikken, i en Haandevending vandt han dem after. 
Nu angrede Britterne den Byrde de slæbte, da de 
maatte bøde med Blod for deres Griskhed; de ærgrede 
sig over at have rakt Haand til slig umættelig Have- 
syge, og skammede sig over at de ej havde fulgt deres 
Konges Bud, men deres egen Lyst. 

Dernæst drog han for Øens Hovedstad London; og 
da det var umuligt at storme dens stærke Mure, tog 
"" han sin Tilflugt til en List og lod som om han var død. 
Da Høvedsmanden i London, Daleman, havde faaet 
det falske Budskab om hans Død, tog han mod Daner- 
nes Hyldest, og tilbød dem at kaare en af de indfødte 
til Høvding, samt lod dem slippe ind i Byen, for at 
de kunde have et stort Tal at vælge imellem. De lod 
nu ogsaa som om de med Omhu skred til Valget, men 
om Natten lagde de sig paa Lur, overfaldt ham, og slog 
ham ihjel. 

Dernæst vendte Kongen hjem til sit Land, og her 
blev han budt til Gæst hos en Mand ved Navn Skate, 
der gerne vilde gøre ham ret til gode og afløse hans 
haarde Hærfærd med Lyst og Leg. Som nu Frode sad 
bænket hos ham paa gyldne Hynder efter Kongers 
Sæd, blev han æsket ud til Kamp af en Mand ved Navn 
Hunding; og uagtet han alt havde vendt sin Hu til 
Gildesgammen, frydedes han ej saa meget ved det frem- 
satte Maaltid som ved den nærforestaaende Strid, og 
gik fra Gilde til Kamp, fra Kamp til Sejr; dog fik han 
et livsfarligt Saar i Striden. Atter blev han æsket ud 
af en Kæmpe ved Navn Haakon, og fældede ham til 
Straf for at han havde brudt hans Ro ved at stævne 
ham til Strid. — To af hans Kammersvende blev en 
Gang fundne skyldige i aabenbar Svig, og dem lod han 

binde store Stene fast paa, og saa styrte i Havet med 
Kroppen tynget af svære Vægte til Straf for Sindets 
svare Synd. — Efter nogles Frasagn skal Ulvild da 
have givet ham en Kjortel som Jærn ej bed paa, saa 
han med den paa Kroppen ej kunde saares af Odd og 
Ægg. — Lad mig ej glemme at fortælle, at Frode havde 
for Skik at strø knust og malet Guld paa sin Føde, som 
Middel mod deres onde Anslag, der i hans eget Hus 
vilde give ham Gift. — Engang yppede han Strid med 
Kong Regner af Sverige, der med Urette var skyldt for 
Svig, og i den Kamp fandt han sin Død, ej for Odd eller 
Ægg, men kvalt af sin egen Krops Hede under Trykket 
af sin tunge Brynje.7) 





1) Slutningen af Frodes Historie er underlig afsnuppet i Sakses 
Gengivelse og lader formode, at han næppe har naaet at give dette 
Afsnit dets endelige Form. Ej heller synes Sakse at have lagt Mærke 
til den Sammenhæng, som der i Oldsagnet utvivlsomt har været mel- 
lem Frodes mærkelige Dødsmaade og den Usaarlighedskjortel som 
IJlvild havde skænket ham. 

Fra Skjoldungetræets yngste og indpodede Kviste kommer vi nu 
" til dets egentlige Hovedstamme: Rolf Krake og de nærmest fore- 
gaaende Slægtled. I Modsætning til de foregaaende Sagaers roman- 
tisk flimrende Æventyrverden, finder vi her, i de ældgamle Sagn om 
Lejrekongerne, i en vis Forstand fast Grund under Fødderne; ti der 
kan ingen Tvivl være om, at Haldan, Roe, Helge og Rolf er historiske 
Personer, der virkelig ved Aar 500 har siddet som Danekonger i 
Lejre; de nævnes som saadanne ikke alene i de hjemlige Sagn, men 
ogsaa i de oldengelske Digtninge Widsid og Beovulfkvadet, der stam- 
mer fra 7.—8. Aarhundrede. Men heraf følger naturligvis ikke, at alt 
hvad Sakse véd at melde om dem, tør regnes for virkelig Historie; 
tværtimod, i Tidernes Løb har Digtningen spundet sit kunstfærdige Net 
tættere og tættere om deres Skikkelser, og Sagnene om dem har i Dan- 
mark været i stærk og stadig Vækst, især i Løbet af Vikingetiden. Kær- 
nen i disse af Sakse optegnede danske Sagn er Rolfs Vælde og hans 
Fald paa Lejre for Fjendehaand; men om Rolfs Helteskikkelse har an- 
dre Sagn ranket sig, og navnlig har Digtningen med stedse større For- 
kærlighed dvælet ved den Kreds af Kæmper, der samlede sig om den 
navnkundige Danekonge. Særlig i norsk-islandsk Overlevering ud- 
males levende den Kæmpetylvt, der altid omgav Rolf; de danske Sagn, 
som Sakse har optegnet, er langtfra saa vidt fremme i denne For- 
skydning af Interessen bort fra Kongen selv til hans Kæmpeskare. 
Selve Rolfs Fald og Lejres Undergang maa vi opfatte som en histo- 
risk Tildragelse; men over den har Digtningen kastet sit Straale- 
skær: i Vikingetiden har en dansk Skjald paa Grundlag af disse 
Minder fra Folkevandringstiden digtet det navnkundige Oldkvad 
Bjarkemaal, der som Helhed kun kendes af Sakses latinske Gendigt- 
ning. Dette Kvad, der snart bredte sig ud overalt hvor »dansk Tunge« 
taltes, d. v. s. over hele Norden, lovpriser Hærmændenes Troskab mod 
deres kaarne Herre og skildrer i Form af Opsange og Samtaler, 
hvorledes de er deres Husbond tro til Døden til Tak for alt godt de 
har nydt af ham. Intet kunde stemme bedre med Sakses egen Tanke- 
gang; og man mærker da ogsaa paa hans Gengivelse, hvor inderligt 
han har tilegnet sig Kvadets Grundtanke. Kvadets Hovedpersen 
Bjarke og hans Kamp med Agner Ingeldsøn er rimeligvis historisk, 
om end Skikkelsen i alle Enkeltheder er digtersk udformet; overfor 
ham har Digtningen stillet den unge Hjalte som Personliggørelse af 

Kæmpernes inderlige Troskabsforhold til deres Konge, Hvad Sakse 
iøvrigt fortæller om Rolfs Kæmper, er Sagn fra Vikingetiden, der har 
uddannet sig i nær Tilslutning til Bjarkemaal; saaledes tilhører f. Eks. 
Rolfs Hævner Vigge ikke Virkelighedens, men Digtningens Verden. 
Derimod er det nok muligt, at der i Sagnet om Rolfs Besøg hos Kong 
Adisl af Sverige gemmer sig et halvt udvisket Minde om en Kamp 
paa Fyrisvoldene ved Upsal, hvor Rolf strøede Guldet ud for at sinke 
sine Fjenders Fremfærd, — Blandt Rolfs Forfædre har Digtningen 
udvalgt sig Helge som sin Yndling; men kun lidet af de Sagn der for- 
tælles om ham har historisk Præg. Yrsa som Navn paa Rolfs Moder 
er vistnok historisk; men at hun skulde være Helges egen Datter, og 
Rolf saaledes født i Blodskam, er kun Digtningens Værk. De store 
Sejre, som Sagnene tillægger Helge, udmales i flere Eddakvad, der 
dog ikke opfatter ham som Skjoldung; hvad Sakse ellers fortæller om 
Helge, er mere præget af Middelalderens end af Oldtidens Aand; 
dette gælder navnlig hans Vender- og Tyskerkampe. Skuld, der 
ægger sin Husbond Hjarvard mod Rolf, er egentlig den samme 
som Nornen Skuld; at hun gøres til Rolfs Søster hænger ude- 
lukkende sammen med Oldsagnets indre Vækst. Saaledes har 
Sagnet ned imod Oldtidens Slutning skabt nye Ætbaand mellem 
Personerne, men samtidig udvisket Mindet om andre og mere 
historiske Frændskaber, der nu kun genfindes i den oldengelske Digt- 
ning: Hjarvard, som fælder Rolf, er hans kødelige Fætter, Søn af 
Roes og Helges Broder Hjargar, og Rørik, den gerrige Fyrste, hvis 
Fald for Rolfs Haand mindes i Bjarkemaal, er ligesaa hans kødelige 
Fætter, Roes Søn. Al denne Ætfejde er i den hos Sakse overleverede 
Sagnform ført to Slægtled længere tilbage, idet Helges og Roes Fader 
Haldan vinder Riget ved at fælde sine Brødre. — Endnu skal be- 
mærkes, at alt hvad Sakse — bortset fra Bjarkemaal — véd at for- 
tælle om Haldans Æt, har Folkesagnets enkle og ukunstlede Præg i 
Fortællemaade og Stil; hvert Sagn danner en lille Helhed for sig 
selv, og de enkelte Træk er ikke, som i norsk-islandsk Overlevering, 
sammenarbejdede til en Saga. 


Frode efterlod sig tre Sønner: Haldan, Roe og 
Skate, alle lige vaabendjærve, og lige griske paa Land 
og Rige; hver tænkte kun paa sin egen Vælde, og lod 
sig ej hæmme af Broderskabs Baand: hvo der elsker 
sig selv overvættes højt, har intet tilovers for sin 
Næste, og ingen kan paa én Gang varetage sin egen 
Nytte og sit Venskab for andre. Den ældste, Haldan, 
fældede sine Brødre Roe og Skate, og skamskændede 
saalunde med Brøde sin høje Byrd, idet han vandt Ri- 
get ved Frændemord; og for ej at lade nogen Art 
Grumhed uforsøgt, lod han deres Tilhængere gribe og 

straffede dem først med Baand og Fængsel, siden med 
Døden i Galgen. Dog føjede Lykken sig saa underligt 
for ham, at uagtet han alle sine Levedage havde øvet 
en Bøddels grumme Id, faldt han ej for Sværdet, men 
fandt som Olding en rolig Død. 


Haldans Sønner var Roe og Helge. Roe mindes 
som Grundlægger af Roskilde, der senere blev udvidet 
og øget med nye Borgere af Sven, kendt under Til- 
navnet Tjugeskæg. Roe var lille og lavstammet, Helge 
høj af Vækst. Helge delte Riget med sin Broder, og fik 
selv Kongedømmet over Søen. Han yppede Søslag med 
Vendlands Konge Skalk, vandt over ham, og under- 
lagde sig hans Land. Siden strejfede han rundt paa 
Havet og hjemsøgte hver en Vig paa sin Vej. Vild og 
haard var han af Sind, men dog ej mindre gejl end 
han var grum, ja han var saa ustyrlig i sin Attraa, at 
man havde ondt ved at sige om det var Herskesygen 
eller Vellysten der brændte stærkest i hans Sjæl. Paa 
Thorø?) tog han en Ungmø ved Navn Thora med Vold, 
og fik en Datter med hende, som hun siden gav Navn 
af Yrsa. — Sakserkongen Siriks Søn Hunding over- 
vandt han i et Slag ved Stade By”), og siden æskede 
han ham til Tvekamp og fældede ham. Deraf blev han 
kaldt Hundings Bane, og vandt sig et ærefuldt Tilnavn 
af Sejren”). Jylland friede han af Saksernes Vælde og 
satte Jarlerne Eske, Eir og Ler for Lands Lov og 
Styre"). I Saksland gav han den Lov, at Drab paa fri- 
baaren og frigiven sonedes med én og samme Mande- 
bod, for tydeligt at give tilkende, at alle tyske Hjem 


1) Turø syd for Fyn. 

2?) Syd for Elben. 

3) Sakse opfatter Skjoldungen Helge som identisk med Edda- 
kvadenes Helge Hundingsbane; hvad han fortæller om hans Sejr 
over Sakserne ved Stade, er kun en Genspejling af Valdemar Sejrs 
Elbkampe. 

4) Ægir (hos Sakse Eir) og Hler er oprindeligt Navne paa Hav- 
jætter (den første har givet Ejderen, den anden Læsø Navn). Men 
allerede i Oldkvadet om Helge Hundingsbane er de opfattede som 
Høvdinger i Helges danske Rige. 

var undergivne samme Trældom: alle som én havde 
de tabt deres Frihed og var kun hverandres Lige i 
Skam og i Vanære. 

Engang kom han atter paa sin Vikingefærd tilbage 
til Thorø; og Thora, der endnu ej havde aflagt sin 
Harme over Tabet af sin Ære, udtænkte med ond Svig 
en ryggesløs Hævn over Boleren. Hun sendte nemlig 
med Vilje sin nu mandvoksne Datter ned paa Stranden 
og bød hende dele Leje med Faderen for at bringe den 
Skam over hans Hoved. Han lod sig ogsaa i Kødet 
hilde af den lokkende Lyst, men paa Sjælen tør man 
dog tro at han ej tog Skade, ti han havde i sin Uviden- 
hed den bedste Undskyldning for sin Synd. Hvad for 
en Daare var ikke den Moder, der lod sin Datters Ære 
røve for at hævne sin egen, og ej brød sig om sit Barns 
Uskyld, naar hun blot kunde opnaa at læsse Blodskams 
Skyld paa den Mands Hoved, der i sin Tid havde spildt 
hendes egen Ære! Haard af Hu har den Kvinde væ- 
ret, der saa at sige udstod en ny Voldtægt for at straffe 
Voldsmanden, uagtet hun herved snarere maatte sy- 
nes at øge end at mindske Uretten. Ti ved den Daad, 
hvormed hun troede at naa sin Hævn, tog hun en 
svar Synd paa sig, og netop idet hun attraaede at af- 
tvætte sin Skam, lagde hun ny Skændsel til, ved at 
handle som en Stifmoder mod sit eget Barn, og ej 
spare det for Uære, til Bod for egen Skam. Sikkert 
maa hun have været fræk og skamløs til Sinds, da 
hun bar sig saa ublufærdig ad, at hun ej undsaa sig 
for at søge Bod for Skade ved at lade sin egen Datter 
skænde. Svar var hendes Synd, og kun ét kunde bøde 
derpaa: et Barn blev født, hvis gode Lykke slettede 
Favntagets Brøde ud; og blev den end ilde omtalt af 
Rygtet, saa bar den dog liflig Frugt; ti den Søn Yrsa 
fødte, var Rolf, der raadede Bod paa sin Fødsels 
Skændsel ved talrige og ærefulde Storværker, hvis 
Glans straaler i Eftermælet til de seneste Tider og 
fejres af Rygtet med Pris og Ære. Saalunde kan Sorg 
endes i idel Glæde, og ond Indgang kan faa ærefuld 
Udgang. Saaledes maatte Faderen være paa én Gang 

skamfuld og glad ved sin Brøde, den hans Søn raa- 
dede Bod paa ved det mærkelige Navn og Ry han si- 
den vandt sig. 

Imidlertid var Regner død i Sverige, og hans Hustru 
Svanhvit sørgede sig snart efter ihjel, og fulgte den 
Mand i Døden, som hun ej havde villet skilles fra i 
levende Live. Saaledes møder man stundom Folk, der 
har elsket hinanden saa højt i Live, at de attraar at 
følges selv i Døden. Efter dem fulgte deres Søn Hød- 
brodd, der for at udvide sit Rige yppede Strid i Øster- 
led og fældede Folk i Hobetal. Han fik Sønnerne 
Adisl og Høder og gav dem til Fosterfader en Mand 
ved Navn Gevar, som han ved Gunst og Godhed havde 
knyttet til sig”). 

Men Hødbrodd kunde ej nøjes med sin Sejr i Øster- 
led, og derfor hjemsøgte han Danmark, æskede trende 
Gange dets Konge Roe til Kamp, og fældede ham. Da 
Helge spurgte dette, satte han sin Søn Rolf bag Laas 
og Slaa i Lejre Borg, for i hvert Fald at redde sin År- 
vings Liv, hvordan saa Lykken legede med hans eget. 
Dernæst sendte han sine Svende rundt i Byerne og lod 
dem hugge Hødbrodds Vagthold ned, for at udfri 
Fædrelandet af fremmed Vold. Ydermere slog han 
. Hødbrodd selv med alle hans Mænd i et Søslag, og tog 
saalunde med Vaaben fuld Hævn ej alene for sin Bro- 
ders, men ogsaa for sit Lands Ufærd. Saaledes gik 
det til, at han, der nys havde vundet Navn af Hun- 
dings Bane, nu ogsaa fik Tilnavn af Hødbrodds?). 
Endvidere straffede han Sveerne, som var de ej haardt 
nok medtagne i Strid, med at byde dem usle Trælle- 
kaar, idet han fastslog ved Lov, at ingen af dem ved 


1) Begyndelsen af dette Stykke hører ikke til Rolfsagnene, men til 
Fortællingen om Regner og Svanhvit (ovenfor S. 107—110); Slutningen 
(om Høder og hans Fosterfader Gevar) danner Indledning til Høders 
Saga hos Sakse (nedenfor S. 144 ff.). 

2) Helges Sejr oved Hødbrodd omhandles ogsaa i et af Edda- 
kvadene om Helge Hundingsbane, hvor han dog ikke opfattes som 
Skjoldung. 

lovlig Rettergang kunde kræve Bod for Skade”). Der- 
næst drog han atter øst paa, led ved sit Hjem og sit 
Fædreland for den Skams Skyld der var overgaaet 
ham, og fandt der sin Død. Nogle holder for, at han 
af Rædsel for den Skændsel man gav ham Skyld for, 
selv styrtede sig i sit dragne Sværd, og af egen fri Vilje 
søgte Døden. 


Efter ham fulgte hans Søn Rolf, der var herligt ud- 
styret paa Legem og Sjæl, ti høj og stor var han af 
Vækst, og stod ej tilbage i Dyd og Ære. Paa hans Tid 
hørte Sverige under Danevældet, og Adisl Hødbrodds 
Søn fandt da paa et sindrigt Raad til at udfri sit Fæd- 
reland, idet han tog Rolfs Moder Yrsa til Ægte: ved 
det nye Svogerskabs Baand vilde han give sine Bøn- 
ner om at faa Skatten eftergivet større Vægt, naar det 
var sin egen Stifsøn han bad derom; og det gik ham 
da ogsaa efter Ønske. Alt fra Barnsben nærede han 
Afsky for Gavmildhed og var saa pengegerrig, at han 
holdt det for en Skam at hedde rundhaandet. Da nu 
Yrsa indsaa, hvor dybt han var sunken ned i lumpen 
Havesyge, og desaarsag gerne vilde være af med ham, 
lagde hun Rænker op imod ham, og dulgte under en 
mærkelig sindrig List den Svig hun havde for imod 
ham. Hun lod nemlig som om hun var sin Søn gram, 
raadede sin Husbond til at stræbe efter Frihed og æg- 
gede ham til Oprør, men lokkede samtidig sin Søn til 
Sverige med Løfter om store Gaver. Paa den Maade 
mente hun nemlig snarest at kunne naa sine Ønskers 
Maal, naar hun kunde skaffe sin Søn hans Stiffaders 
Guld og flygte med Kongens røvede Skatte; saa hun 
sveg sin Ægtefælle ej alene for Favntag, men ogsaa for 
Liggendefæ: hun tænkte, at gerrig Mand kunde ej 
straffes bedre end ved at miste sit Gods. Denne sind- 
rige Svig var udpønset med det største Snille, og alt 
andet end let at opdage, ikke mindst fordi hun brugte 


1) Meningen er vel, at ingen af Sveerne kunde kræve Straf over 
en dansk, naar han led Uret af denne. 

den attraaede Friheds Navn som Skalkeskjul for sit 
Ønske om at skilles fra sin Ægtefælle. Hvor blind har 
ikke den Mand været, naar han kunde tro, at Moder 
stod Søn efter Livet, og ej fattede, at det nok snarere 
var hans egen Skade hun pønsede paa! Hvad for en 
Taabe af en Husbond, der ej opdagede sin Hustrus 
rastløse Iver, som under Skin af Sønnehad kun søgte 
Lejlighed til at bryde Ægteskabets Baand! Kvindesind 
er aldrig at stole paa, men han var saa meget større 
Taabe ved sin Tillid til hende, som han uden videre 
troede at hun var ham selv huld og mente sin Søn 
det ilde"). 

De store Løfter lokkede Rolf; men da han saa 
traadte ind i Adislis Hal, kendtes hans Moder næppe 
ved ham for den lange Skilsmisses Skyld, der havde 
gjort hende uvant med at se ham. Han bad da først 
for Spøg om noget at stille sin Sult paa, men hun bad 
ham vende sig til Kongen om Mad. Han viste hende 
da en Flænge i sin Klædning og bad hende hjælpe sig 
med at sy den sammen; og da han mærkede at hans 
Moder ej vilde laane ham Øre, udbrød han: »Vanske- 
ligt er at finde trofast Venskab, naar Moder nægter 
Sønnen Mad, og Søster ej vil sy for Broder!« Saaledes 
revsede han sin Moder for hendes Fejl, og fik hende til 
at rødme dybt, fordi hun havde afslaaet ham den Tje- 
neste. Siden, da Adisl ved Maaltidet saa Rolf sidde 
bænket hos sin Moder, gav han dem begge Skyld for 
uhøvisk Færd, og kaldte det usømmeligt, at Broder og 
Søster sad paa Bænk hos hinanden. Men Rolf svarede 
ham, at det var netop en ærlig Sag naar Moder kærlig 
tog Søn i Favn, og tog saaledes deres mistænkte 
Uskyld i Forsvar ved at henvise til Blodets stærkeste 
Baand. 

Siden spurgte Gæsterne Rolf, hvad for en Slags Mod 


1) Denne Fremstilling er næppe Sagnets oprindelige Form; den 
synes at have gaaet ud paa at Adisl svigefuldt har indbudt Rolf, og 
at Yrsa i Førstningen har taget køligt mod sin Søn og er blevet vist 
til Rette af ham derfor (se lige nedenfor). 

han satte højest af alle, og han svarede: Taalmod. 
Dernæst bad de Adisl sige, hvad for en Dyd han især 
havde sat sin Hu til at øve, og han udtalte: Gavmild- 
hed. Nu kræver man da at se den ene øve modig, den 
anden gavmild Id, og Rolf æskes til først at give en 
Prøve paa sin Dyd. Han blev da sat tæt op ad Ilden, 
og skød sit Skjold for dér hvor den sved værst, men 
det gav kun Læ for den ene Side, og den øvrige Krop 
var uden Skærm; dog, han væbnede sig med Taalmod 
og gjorde sig haard. Stort var hans Snille, at han 
brugte sit Skjold til at dæmpe Heden, og saaledes holdt 
sig Luerne fra Livet med selv samme Skærm, som han 
ofte havde bjærget sig med i raslende Spydregn. Dog, 
Heden bed værre end Vaaben, og da den ej kunde faa 
Tag dér hvor Skjoldet skærmede, foer den løs paa den 
anden Side af Kroppen, som var blottet for Værn. Men 
en Tærne, der netop stod nær ved Arnen, og kunde se 
hvordan den utaalelige Hede sved ham i Siden, tog 
Tappen af en Tønde, og dæmpede Luen med den ud- 
strømmende Drik, og netop som Baalet pinte ham 
værst, fik hun det i rette Tid kvalt ved at skaffe Væde 
til Veje. Rolf lovpristes nu for sit svare Taalmod. — 
Siden spørges der efter Adisls Gaver. Der gaar Sagn 
om at han gav sin Stifsøn store Skatte og til Slut 
skænkede ham en saare vægtig Kæde for ret at øge sin 
Gaves Værd. 

Paa Gildets tredje Dag saa Yrsa sit Snit til at sætte 
sin Svig i Værk; hun lod Kongeskatten læsse paa 
Vogne uden at hendes 'Husbond anede det mindste, 
stjal sig i Løn ud af sit eget Hus, og rømmede af 
Gaarde i Nattens Dæmring sammen med sin Søn. Sla- 
gen af Skræk for sin forfølgende Husbond blev hun 
angst for at det ej skulde lykkes at undfly, og bad 
sine Følgesvende kaste Skattene fra sig med de Ord, 
at nu gjaldt det enten Gods eller Liv: den eneste Ud- 
vej til Flugt var at slænge Guldet, og de kunde kun 
redde sig selv ved at give deres Rigdom til Pris. Der- 
for maatte de nu følge det samme Raad, som Frode ef- 

ter Sagnet hjalp sig med overfor Britterne"). »Des- 
uden«, sagde hun, »kan det ej kaldes dyrt Køb at strø 
Sveernes eget Guld ud, saa de selv maa sanke det op 
af Marken; ti det samme som fremmer vor Flugt hæm- 
mer deres Forfølgelse, og man maa snarere sige at vi 
giver andre deres Gods igen end at vi skiller os af med 
vort eget.« 

Som sagt saa gjort: for at fremskynde Flugten følger 
de Dronningens Raad, tager Guldet frem af Sækkene, 
og lader Rigdommen ligge til Rov for Fjenden. Nogle 
vil vide, at Yrsa beholdt Skattene, og at det kun var 
forgyldt Kobber som hun paa Flugten lod strø i Spo- 
ret. Det var jo da ogsaa troligt nok, at en Kvinde, der 
var Ophav til saa svar en Id, kunde have givet de 
Skatte hun vilde strø paa Marken, en tom ydre Glans, 
og efterlignet det ædle og lødige Malm med falsk Glim- 
merguld. — Da nu Adisl saa den Kæde han havde gi- 
vet Rolf, ligge paa Vejen mellem andre gyldne Smyk- 
ker, kunde den gerrige Konge ej faa Øjnene fra denne 
sin dyreste Skat, men lagde sig ned paa sine Knæ for 
at sanke Byttet op, og lod Havesygen raade, uden at 
agte paa Højhed og Ære. Da Rolf saa ham bøjet og 
bukket ovér Skatten, lo han ad ham, fordi han slængte 
sig i Støvet for sin egen Skænk og Gave, og grisk tog 
igen hvad han fus havde givet. Mens Sveerne nu lod 
sig nøje med Byttet, red han rask ad Skibene til, og 
roede bort med vældige Tag. 

Der siges at Rolf var saa gavmild, at han straks ved 
første Bøn plejede at være rede til at give hvad der 
blev bedt om, og aldrig lod sig bede to Gange om no- 
get: han vilde hellere være snar til at give og saaledes 
forebygge gentagen Bøn end skæmme Gaven ved sen- 
færdigt Sind. For den Sags Skyld søgte mange Kæm- 
per til hans Gaard; ti Manddom næres ved Sold og 
Løn, hvis ej den ægges ved Pris og Ære. 

Paa den Tid skulde en Mand ved Navn Agner In- 

1) Der sigtes her til en Fortælling i Frodes Saga (ovenfor S. 112 ff.) 


om hvordan Frode ved en lignende Krigslist havde overvundet 
Britterne, 

geldsøn tage Rolfs Søster Rut til Ægte, og fejrede sit 
Bryllup med et stort Gilde. Her gav Kæmperne ret de- 
res Kaadhed Luft i alskens Ustyr, og kastede blandt 
andet ogsaa til Maals med knudrede Knokler efter en 
Svend ved Navn Hjalte, og det hændte da, at en af 
dem tog fejl Sigte og ramte hans Sidemand Bjarke 
haardt i Hovedet. Ægget af Svien saa vel som af 
Skammen kylede Bjarke Knoklen tilbage i Hovedet 
paa ham der havde sendt den, og ved det Kast slog 
han hans Næse om i Nakken og Nakken i Pandens Sted, 
og straffede saalunde hans vrange Sind ved at vride 
" hans Hoved af Led. Paa den Vis holdt han de raa og 
frække Legebrødre i Ave, og drev Kæmperne ud af 
Kongens Gaard. Harmfuld over dette Brud paa Laget 
æskede Brudgommen Bjarke til Vaabendyst, og vilde 
ved Tvekamp tage Hævn over ham, der havde gjort 
Vold paa Gildet. Før Kampen trættedes de længe om 
hvem der havde Ret til første Hug; ti i Oldtidens Tve- 
kampe søgte man ej at skifte Sværdslag saa hyppigt 
som muligt, men Huggenes Tidsafstand og Rækkefølge 
var nøje fastsat, og Kampene afgjordes ved faa men 
vældige Sværdslag, saa det tyktes større Ære at slaa 
dybe Saar end talrige Skrammer. Agner fik Fortrin for 
sin høje Byrds Skyld, og det Hug han førte, var efter 
Sigende saa fast, at han flakte Hjælmen fortil og rid- 
sede Huden øverst paa Issen; men han maatte give 
Slip paa Sværdet, der blev stikkende i Hjælmens 
Sprækker. Nu skulde da Bjarke slaa sit Slag; for at 
svinge Sværdet med større Kraft satte han Foden mod 
en Bul, og skar med Odden tværs igennem ÅAgners 
Krop. Nogle vil vide, at Agner lo i Døden og opgav 
Aanden uden at røbe ringeste Smærte. De Kæmper, 
der søgte at hævne hans Drab, fik til Tak af Bjarke 
samme Død og Ufærd. Det Sværd som Bjarke brugte 
i Striden, var overmaade skarpt og usædvanlig langt; 
det hed Løvi. 

Næppe havde han fuldbragt slig stolt og herlig Daad, 
før et af Skovens Vilddyr bød ham ny Lejlighed til 
Sejr. Han mødte nemlig i Skovens Tykning en vældig 

Bjørn, fældede den med sit Spyd, og lod sin Følge- 
svend Hjalte lægge Munden til og drikke Udyrets ud- 
strømmende Blod for derved at fremme hans Mod og 
Styrke. Det var nemlig Folks Tro, at en slig Slurk 
øgede Legemskraften. Ved saadan djærv og mandig 
Id vandt han sig de ypperste Ædlinge til Venner og 
Fæller, og blev ogsaa Kongen overmaade kær; han fik 
hans Søster Rut til Ægte, og vandt saaledes til Løn for 
Sejren den overvundne Kæmpes Brud. Over Adisl tog 
han med Vaaben Hævn for hans Fejde mod. Rolf, og 
slog ham i Strid. Derefter indsatte Rolf til Jarl i Sve- 
rige en overmaade snild ung Mand ved Navn Hjarvard; 
han gav ham sin Søster Skuld til Ægte, og paalagde 
ham at udrede aarlig Skat, i den Tanke at han som 
Kongens Maag vilde føle Savnet af Frihed mindre 
dybt. 

Paa dette Sted skal indflettes noget som er morsomt 
at mindes. En ung Mand ved Navn Vigge faldt en 
Gang helt i Staver ved Synet af Rolfs høje Vækst, og 
fuld af Forundring derover spurgte han for Spøg, hvad 
det var for en Krage, som Skaberens gavmilde 
Haand havde udstyret med slig Vækst og Rejsning, og 
hentydede saalunde med en fin Spøg til Kongens ual- 
mindelige Højde. Paa Dansk betyder nemlig en Krage 
en Stamme med stynede Grene, hvorpaa man kan stige 
opad, idet man søger Fodfæste paa de afkortede Side- 
skud ligesom paa en Trappes Trin, og lidt efter lidt 
klavrer til Vejrs indtil man er naaet saa højt som man 
ønsker. Dette Ord, der slap ham ud af Munden, kaa- 
rede Rolf sig til Hædersnavn, og rakte ham til Tak for 
hans træffende Vid en stor Guldring til Gave. Den 
satte Vigge som Smykke paa højre Arm, og holdt den 
højt i Vejret, men gemte den venstre paa Ryggen som 
om den skammede sig, og med slige latterlige Fagter 
gik han rundt og sagde, at hvo der længe havde haft 
tynd Lykke var glad selv ved en lille Gave. Da man 
spurgte ham, hvorfor han teede sig saa, svarede han, 
at den Haand, der var smykkeløs og ej havde nogen 
Pynt at prale med, undsaa sig ved sin Årmod i Sam- 

menligning med den anden. Ved dette snilde Ord op- 
naaede han en ny Gave, Mage til den forrige; og Rolf 
sørgede for, at han kunde holde den Haand, som han 
havde gemt, frem ved Siden af den anden. Vigge 
glemte ej heller at gengælde Gaven: han lovede højt 
og dyrt, at hvis Rolf skulde falde i Strid, vilde han tage 
Hævn over hans Drabsmænd. Her maa jeg ej glemme 
at nævne, at efter gammel Sæd plejede de Ædlinge, 
der søgte til Kongens Gaard, at begynde deres Tjeneste 
med at love deres Høvding at øve en eller anden Stor- 
daad, og indviede saalunde deres Læreaar med Dyd 
og Manddom. 
Imidlertid nagedes Skuld af Skam over at skylde sin 
Broder Skat, og vendte derfor sin Hu til grum Svig: 
hun foreholdt sin Husbond hans usle Kaar, æggede 
ham til at afkaste sin Trældom, lokkede ham til at 
lægge onde Raad op mod Rolf, og fyldte ham med arg 
Trods og med oprørske Tanker, idet hun sagde, at alle 
og enhver havde Ret til at se mere paa egen Frihed end 
paa Frændskabs Baand. Hun lod nu en stor Mængde 
Vaaben pakke ned i alskens Gemmer, og bød Hjarvard 
føre dem som Skat til Danmark, hvor de skulde bruges 
til at myrde Kongen ved Nattetid. Han lod den falske 
Skat bringe om Bord i Skibe og stævnede til Lejre, en 
By som Rolf havde bygget og udstyret med store Konge- 
skatte, og som overgik alle Stæder i Nabolandene ved 
det Navn den havde som det af Kongen grundlagte 
Kongesæde. Kongen fejrede Hjarvards Komme med 
Gæstebud og lystigt Gilde, og fik sig her en fuldgod 
Rus, hvorimod Gæsterne mod Sæd og Skik afholdt sig 
fra overflødig Drik. Medens nu de andre laa i dyb 
Søvn, holdt Sveerne sig aarvaagne for at øve deres 
onde Anslag, og listede sig i Løn ud af deres Soverum. 
Fluks aabner de for den skjulte Vaabendynge: hver 
tager sit, og ruster sig tyst og stille. Dernæst drager 
de mod Kongens Gaard, bryder ind i Hallen, og styrter 
med dragne Sværd løs paa de sovende Kæmper. Mange 
foer op af Søvne, skrækslagne over det bratte Blodbad, 
hvor dybt de end laa i Døs og Dvale, og satte sig vak- 

lende til Modværge, ti i det vildsomme Nattemørke 
kunde de ej skelne, om det var Venner eller Fjender 
de mødte. 

Samme Nat havde Hjalte, en af de ypperste af Kon- 
gens Ædlinge og vel kendt for Dyd og Manddom, sne- 
get sig ud paa Landet for at tage sin Frille i Favn. Her 
hørte han med Undren paa Frastand det stigende Gny 
og Bulder af Kampen, og straks valgte han djærv Daad 
fremfor Lyst og Leg, og vilde hellere vove sit Liv i 
Kampen end lade sig lokke af kælen Kvinde. Hvor 
højt maa ej denne Hirdmand have elsket sin Konge! 
Han kunde meget godt have holdt sig borte og und- 
skyldt sin Udebliven med at han intet vidste, men fandt 
det dog rettest at sætte sit Liv paa Spil i aaben Kamp 
i Steden for at frelse det og følge sin Lyst. Idet han 
gik bort, spurgte hans Slegfred ham, hvor gammel en 
Mand hun skulde tage, hvis hun nu mistede ham. 
Hjalte bad hende komme lidt nærmere, som om han 
havde noget at hviske til hende, og harmfuld over den 
Tale om hans Eftermand skamskændede han hende 
ved at skære Næsen af hende, og tilføjede hende et van- 
ærende Saar til Straf for hendes liderlige Spørgsmaal, 
i den Tanke at den Skade paa hendes Aasyn nok 
skulde svale hendes hede Lyst; derefter svarede han, 
at det overlod han aldeles til hendes eget Skøn. Der- 
paa skyndte han sig hjem til Staden, styrtede sig ind i 
de tætteste Stimer, og drev Fjendens modstaaende Fyl- 
king paa Flugt, alt medens han gav og fik Saar i 
Mængde. Da han kom forbi den endnu sovende Bjar- 
kes Bur, bød han ham vaagne op, og talte ham saa- 
lunde til: 


Vaagn nu af Slummer, enhver som Ven af sin Konge vil 
hedde 7), 
Høvdingens prøvede Mænd, og alle som Drotten vil ære! 
Ædlinge, op nu af Søvn! utidig er Døs nu og Dvale! 
Aarvaagent lue vort Mod! Hvo mandelig Sværdet vil svinge, 
vinder sig Hæder og Ros, men Uslingen Skam kun og Vanry. 


1) Ved Oversættelsen af Bjarkemaal er Professor Gertzs kritiske 
Tekst benyttet (Axel Olrik, Danmarks Heltedigtning I, S. 344—52). 

Dødsens vi er nu i Nat, om ej vi den Niddingsdaad hævner. 
Ikke jeg æsker jer ud til kælent med Kvinder at gantes, 
Jomfruer klappe paa Kind, og Møer paa Munden at kysse, 
Bruden at tage i Favn, og Brysterne spæde at kryste; 

nu er ej Tid til at tømme sit Bæger for Vinen den klare, 
stirre paa snehvide Arme, og spædlemmet Frille at favne; 
nej, til Hildes den haardeste Leg jeg kalder jer alle! 
Stunden er inde til Strid, og ej til Lyst og til Leflen; 
Kæmper har Kongen behov, men ej Brug for klynkende 


Kvinder. 

Hver som med Troskab vil tjene sin Drot, han gribe til 
Vaaben! 

Først naar Nøden er størst, staar Heltenes Manddom sin 
Prøve. 


Ingen, som Kæmpe vil hedde, tør vige og vakle i Striden; 
Legen og Lysten er slut; nu gælder det Sværdet at svinge. 
Hæder er Kampens den vinkende Løn, og enhver kan sig 
vinde 
ærefuldt Navn, naar han ret vil bruge sin Arm og sit Værge. 
Elskov og Yppighed være os fjærn; alvorlig er Stunden; 
strængt den maner os til at vende det truende Vanheld. 
Attraar du Ære og Navn, hvad heller en ypperlig Kampløn, 
ufejg gange du frem, uræd du Mændene møde, 
aldrig du blegne ved Synet af Staalet, det blinkende, kolde. 


Ved disse Ord vaagnede Bjarke, kaldte paa Stand 
sin Kammersvend Skalk op af Søvne, og tiltalte ham 
saalunde: 


Rejs dig, min Smaasvend, og pust til Ilden saa stærkt som 
i du orker; 
tag saa lidt Kviste og fej den flygtige Aske af Arnen; 
Luen paa Ildstedet lokke du frem, saa de ulmende Gløder 
blusser paa ny, og blinkende Ild af Emmerne bryder. 
Baalet er døsigt og mat, kast Kvas og Knuder paa Ilden! 
Snart vil de glødende Kul da knitre i lysende Lue. 
Godt skal det gøre at tø de valne Fingre ved Gruen: 
varm maa man være om Haand, naar sin Ven man skal 
favne og fejre; 
lidet er Manden kun værd, naar hans Lemmer er klamme 
af Kulde?). 





1) Bjarke tror nemlig, at der er kommet Gæster til Gaarde. 

Hjalte tog atter til Orde: 
Gammen det er at gengælde Gaver, som Høvdingen gav os; 
fast staar Heltenes Hu til at følge den gavmilde Fyrste, 
stande om Kongen i Kreds, og ham værdelig vogte og værne, 
bruge de Sværd, som Drotten os gav, med Ære i Striden. 
Sakssværd”), skinnende Hjælme, og straalende Ringe tillige, 
fodside Brynjer af Jærn har Rolf sine Kæmper jo givet; 
sligt maa vel ægge og mane hans Mænd til modigt at stande. 
Alt hvad i Freden vi fik, i Striden først rettelig tjenes; 
mandigt vi vinder os Hævd paa det Gods, som vi fik uden 
Møje; 
ej blot i Leg og i Lyst, men i Fare vi Høvdingen følge, 
tjener ham tro i Ulykkens Stund som i Medbørens Dage, 
Vanheld og Held skal Ædlinge bære med urokket Sindsro; 
lidet det sømmer sig Mænd at trælle for lunefuld Lykke; 
fælles om godt og om ondt vil vi være med Fyrsten den fejre, 
Modgangens Kaar som Medgangens Dage med Drotten vi 
dele. 
Alt hvad vi loved i lysteligt Lag, og øre af Øllet, 
gælder det nu at staa ved med uvægerligt Mandsmod og 
holde 
Ederne svorne ved Thor og ved alle de ypperste Guder. — 
Danernes Drot er min Herre og Husbond; ham følge de 
bolde! 
Fejge og frygtsomme Folk har ej hjemme i Høvdingens Følge; 
nej, han har Brug for djærve og haandfaste Mænd, der i 
Nøden 
ej vender Ryg, eller ræddes for Økser og rammende Pile. 
Sande man maa, at Hærmænd raader for Høvdingens Hæder: 
tryggest gaar Fyrsten i Strid, naar Hirden trofast ham følger, 
Skulder ved Skulder de Ædlinge staar for Drotten at værge. 
Haardt skal Huskarle kryste om Hjaltet, og Sværdene svinge 
fast i den kraftige Haand, naar Hug med Fjenden de skifter; 
Skjoldet de kaste paa Ryg, for Saar kun lidet de ræddes. 
Ingen tør vige og fejgt vende Ryg, saa af Fjenden han fanger 
skammeligt Saar paa sin Bag, og Sværdet i Nakken ham 
bider; 
Bringen han boldt byde frem, og staa fast for Skud og for 
Sværdhug! 
Bryst imod Bryst og Næb imod Næb vil Ørnene nappes: 
Rovfugle rives med Klo; med Bil?) skal Kæmperne bides; 
aldrig de ræddes for ærlige Hug, som skiftes i Striden. — 


1) Kort tveægget Sværd til enhændig Brug. 
7) Stridsøkse. 

Frem bryder Fjendernes Hob, harmfnysende, fræk uden Lige, 
jærnklædt fra Top og til Taa, paa Hovedet Guldhjælmen 
blinker; 
sikre paa Sejren de er, og midt mod vor Fylking de stævner, 
urædde drager de frem, og ingen dem ævner at standse: 
hovmodigt Sveernes Hær os fattige Daner ej ænser. 
Gøterne ganger i Strid, af Aasyn grumme og vilde, 
kamsmykket er deres Hjælm, og Spærene rasler og klirrer, 
skærpede er deres Sværd, og slebne er Øksernes Ægge, 
vældige Vunder de slaar, og Livet med Blodet udrinder. 
Hvad skal jeg sige om ham, som den argeste Udaad har øvet? 
Hjarvard har yppet den Svig, af Skuld er han ægget til 
Ondskab. 
Niding skal være dit Navn, for Vaande og Ve du har voldt os; 
gæveste Konge du sveg, og grisk efter Riget du griber; 
ør og afsindig du er, slig gruelig Udaad at øve; 
Skammen og Brøden er Skulds, men Hjarvard har Svigen 
iværksat. 
Daare du er, at du Danerne sveg og Drotten den fejre; 
Vanvittig er du og vild, ustyrlig og arg i din Ondskab; 
.Afsind det er, som til rænkefuldt Raad har dig hidset og 
ægget. 


Ledet saa er nu vort Liv; den sidste Skaal er os skænket; 
dødsens er Drotten, hans Borg til Ve og til Undergang viet; 
Sol har vi sidste Gang set — medmindre da nogen iblandt os 
findes saa veg, at han viger for Hug og ej selv tør sig værge, 
eller saa dvask, at han ej tør hævne sin Drot i hans Døds- 
stund, 
svigter ham fejgt, og følger ham ej, som Æren ham byder"). 


Rejs du dig, Rut, og kom ud! lad skue de Lokker saa gule! 
Gak af dit Bur, nu gælder det Liv eller Død om du bier! 
Ud dig nu æsker den standende Strid: se Borgen alt brydes, 
Dørene drøner af Hug, og Leddet ej længe kan holdes. 
Brynjerne bides af Ægg, alt brister de flettede Ringe, 
bart er nu Mændenes Bryst, og Huggene hagler saa tætte. 
Skaaret og søndret er Høvdingens Skjold af de vældige Økser; 
vidt gjalder Vaabnenes Gny, naar Bil og naar Slagsværd os 
bider, 


1) De følgende Ord henvender Hjalte til Bjarkes Hustru, Rolfs 
Søster Rut, der sammen med sin Mand endnu dvæler inde i Borgen. 

skærer i Skuldren os gabende Saar, og Bringerne kløver. 

Hvo vil da ræd vende Ryg, og tøve sit Slagsværd at drage? 

Folketom Døren alt staar, men Fjendernes Stormløb den 
fylder. 


Da Hjalte havde øvet en vældig Mandslæt og ud- 
gydt Blod i Strømme, hjemsøgte han for tredje Gang 
Bjarke i hans Bur; og da han troede, at han holdt sig 
i Ro fordi han var ræd, satte han ham paa Prøve ved 
"at foreholde ham hans Fejghed i følgende Ord: 


Bjarke! hvor bliver du af? er du bunden af Søvnruner stærke? 
Sig mig, hvad bier du paa? Gak ud, eller inde du brændes! 
Følg nu med mig, og vælg den Vej som Æren dig byder! 
Bjørne man skræmmer med Blus; lad Borgen da brænde til 

Aske! 
Først for dens Indgang saa lægger vi Ild; lad Luerne lege 
højt under Loft og viden om Væg! lad Taget kun styrte! 
Bedre da blusser vort Baal, og Bjælkerne Ilden kun øger. 
Huset er viet til Ve, og ej bedre værd end at brænde. 


Selv lad os holde vor Ed, som dyrt vi Drotten har svoret: 

fast vil vi fylke vor Flok, og samlede drage i Striden. 

Frem lad os gange, som Kongen os bød, og følge vor Fyrste, 

Røriks Banemand bold, som vog den karrige Bøks Søn”); 

modløs Mand han sendte til Hel, og fældte den fejge. 

Rig var Rørik paa Gods, og havde sin Gammen i Fæmon; 

fattig dog var han med alt sit Guld, umandig og gerrig, 

tænkte alene paa Gods, og agtede Æren for intet, 

sankede Skatte i Hob, men glemte at samle sig Stridsmænd, 

uvennesæl han var, og arm paa Kæmperne bolde. 

Rolf ham gæsted med Hær, og styred sin Snække for Lande; 

da kom Guldet af Kisterne frem, og han bød sine Svende 

bære det ud af sin Borg og strø det for alle dens Porte; 

Mandskab havde han ej, med Gaver Fjenden at møde 

tyktes ham bedst, en djærvelig Dyst han turde ej vove, 

ret som om Rigdom ham hjalp til at sejre i Strid, saa han 
ingen 


1) Sakse har her misforstaaet et Udtryk i det danske Odkvad; fra 
de islandske Kilder ved vi nemlig, at Røriks Tilnavn var hnåggvan- 
baugi, ad: karrig paa Ringe (Guldringe). Sakse har ikke kendt det 
olddanske Ord baugr (Ring) og har derfor opfattet det som et Egen- 
navn. 

Huskarle havde behov til at værge sig selv og sin Kongs- 
gaard. 

Malmtunge Kister han brød, og aabned de bugnende Gemmer; 

Spanger af Guld tog han frem, og Skrin med de herligste 


Skatte, 

ulykkessvangre for ham, da han kun havde sanket sig 
Rigdom: 

fattig paa Hærmænd han var, og Fjenden han selv gav i 
Hænde 


alle de Skatte, han ej havde undt sine Mænd og sit Følge. 
Han, der var ræd for at skille sig af med en Guldring i Gave, 
Dynger af Malm maatte strø, og øde den ældgamle Guldskat. 
Ringe dog agted ham Rolf, og viselig vraged hans Rigdom: 
Gods han ham røved, og Liv; kun Ugavn den gerrige Konge 
høsted af hele den Skat, som han aarevis havde sig sanket. 
Brat over Rørik kom Rolf, den raske Konning, og vog ham, 
skifted den hærtagne Skat med alle de trofaste Svende: 

alt hvad den gerrige Drot i Aar og Dag havde samlet. 

Borgen han brød, hvor kun Guldet var Værn, men ej Kæm- 


perne gæve; 

ypperligt Bytte han vandt uden Blod, og blandt Vennerne 
skifted. 

Intet saa fagert han fandt, at han ej blandt sit Følge det 
delte, 


intet saa dyrt, at han ej gav det bort, og han ænsed ej Guldet 
mere end Støv, ti Ære og Navn var hans eneste Livsmaal. 


Slig var den herlige Drot, som nu ligger slagen paa Valen: 
hæderfuldt led ham hans Liv, med Ære han segned i Døden, 
kæmped og faldt som en Mand, og endte med Glans sine Dage. 
Sejersæl var han og bold, utrættelig, djærv uden Lige, 
Kæmpe af Vækst og af Krop, og Kæmpe å Kraft og å Styrke. 
Stedse han higed mod Kamp, som Strømmen stunder mod 
Havet; 
redebon var han til Dyst, og rask han i Slaget sig styrted, 
rap som den pilsnare Hjort, naar paa spænstige Klove den 
' springer. 


Mænd ser jeg slagne paa Val, af Saar rinder Strømmene 
stride; 
knuste er Kæbernes Ben, i Blodpølen Tænderne blinker, - 
rives med Strømmen afsted, og skures helt glatte i Sandet, 
hænger i Dyndet sig fast, og glimter og griner saa hvide; 
splintrede Knokler og søndrede Lemmer i Saarstrømmen 
skylles. 

Vidt flyder Danernes Blod, af dampende Aarer det rinder, 
breder sig mere og mer, og ruller i rivende Strømme: 
rød rinder Vundernes Aa, og Valdyngens Kroppe den væder. 
Haardt ganger Hjarvard mod Daner i Strid, svart øger han 
Hildes 
Leg, til Kamp han svinger sit Spyd, og æsker til Hærfærd. 
Dog, mellem Dynger af Lig jeg Drotten smilende skuer: 
frejdig i Døden han gik, den herlige Frænde af Frode, 
glad, som da Fyrsten sit Guld paa Fyrisvoldene saaede-”). 
Herligt er Høvdingens Smil, til Manddom det maner os alle: 
Drotten vi følger i Død, med Ære vi Livet vil lade! 
Djærvt lad os vove en Dyst, og ægge hverandre til Striden! 
Frygten vi jager paa Flugt med kække og frejdige Kampraab, 
øver i Døden en Daad, som til seneste Tider skal mindes. 
Frygt være fjærn fra vort Aasyn og Sind! lad os stræbe at 
stride 
fast, med urokkeligt Mod, og ej i den ringeste Maade 
lade os mærke med skammelig Skræk, eller rædde os røbe. 
Maale nu vil vi vort Mod paa de Hug, som med Fjenden 
vi skifter. 
Lader end Helten sit Liv, dog Hæderen følger den faldne; 
Mindet ej synker i Muld, men lever til seneste Tider: 
Ord vil der gange af Daad, som de gæveste Helte har øvet. 


End ser jeg Indgangen stængt med Laas og med Slaa, og 
jeg undres, 

Bjarke, at Døren du end holder lukt, naar jeg byder og 
kalder 

tredje Gang ud dig af Hus, og æsker dig frem til at kæmpe. 


Da genmælte Bjarke: 


Hugprude Hjalte, hvi hæver saa højt du din Røst for at 
stævne 
mig, Rolfs Maag, til at møde i Kamp? Hvo andre vil kalde 
ud til standende Strid, og Stormod fører paa Læben, 
han maa og selv være villig at vove sit Liv, for at vise, 
djærv han er i sin Daad og ej kun i Tale. Men bi kun! 
Snart skal du hærklædt mig se; den blinkende Brynje jeg 
spænder 
fast om mit Liv, og gjorder mig fluks med Sværdet det 
skarpe: 


1) Jfr. ovenfor S. 1% f. 

Staalhjælm paa Hovedet sat, mod Hug min Isse at skærme, 
haardeste Panser af Jærn om Bryst og om Hærder jeg lægger. 
Sidst af alt staar min Hu til i Bure inde at brænde: 

bie bag Laas og bag Slaa, mens Luen om Huset sig lukker. 


Liden er Holmen og bar, hvor til Verden jeg født er og 
baaren; 

Bol dog ej færre end tolv har Kongen til Hæder mig skænket; 

sligt skal jeg lønne ham nu, og gengælde Drotten hans 
Gaver”). 


Hører nu, Helte, mit Ord! Af Kroppene Brynjen I krænge! 
Dødsens i hvert Fald vi er; lad Usling sig klæde i Staalsærk! 
Skjoldet vi skyder paa Ryg, med aaben Bringe vi stride! 
Tungeste Ringe af Guld skal tæt I paa Armene sætte, 
sværeste Spanger om Haandleddet sno, at den kraftige Højre 
Hugget kan føre med Vægt, og Æggen des hvassere bide. 
Ingen tør vige en Fod; nej, frem skal mod Fjenden vi gange, 
møde hans Sværd og hans hvæssede Spyd, og kappes i 
Mandsmod, 
her hvor det gælder om Hævn for vor dyreste Herre og 
Husbond. 
Sæl er den Mand, der har Magt til den argeste Udaad at 
straffe: 
Dom over Svig, over Synd med Odd og med Ægg kan han 
holde. 


Et vil jeg sige for sand: den vildene Hjort har jeg vejet?); 
slaget jeg har ham i Strid med mit Sakssværd, som Snirtir 
man nævner, 
Sværdet, hvorved jeg vandt Navn af Kampens Ven), da jeg 
vog ham, 
Agner, Ingelds Søn, og en straalende Sejer jeg vandt mig. 
Høking?) i Luften han svang, i Hovedet Sværdet mig ramte; 
Klingen dog sprang, ti slidt var dens Ægg; en dybere Vunde 
havde den voldt, hvis det bidende Staal ej sønder var brustet. 


1) Med disse Ord styrter Bjarke sig ud i Kampen. 

2?) »Den vilde Hjort« er aabenbart Navnet paa en af Hjarvards 
ypperste Kæmper. 

3) Bjarke synes at være bleven kaldt bådgvar-Bjarki, >: Kampens 
Bjarke; men dette hans Tilnavn synes dog i tidlig Tid at være blevet 
opfattet som Egennavn (Bågvarr). 

4) Navnet paa Agners Sværd. 

Sværdet imod ham jeg svang, saa Klingen i Midjen ham 
kløved; 
Hugget jeg førte saa fast, at den venstre Haand og den højre 
Fod jeg af Kroppen ham skar, og Odden hans Hjærterod 
rørte. 
Sandelig, aldrig for Øjne en djærvere Kæmpe jeg skued: 
halvdød han sad, og segnede ej, men paa Albuen støttet 
leende lod han sit Liv, kun lidet han ænsede Døden, 
glad gik han heden, og foer til Heltenes Hjem i det høje. 
Stort var tilvåsse hans Mod: i et Smil han dulgte sin Døds- 
kval; 
dybeste Vaande og Ve i sit Legem han led, og i Sjælen, 
tvang dog sit Aasyn med Magt, og lo kun ad Saar og ad 
Smærte. 


Nu har med selv samme Sværd en Ædling jeg saaret til Døde; 

højbaaren var han og prud, i Hjærtet jeg traf ham med 
Staalet, 

dybt i hans Bringe sig skar den skarpe, den blinkende 
Sværdsodd. 

Kongesøn var han af Byrd, et Skud af en glimrende Stamme, 

ung kun af Aar, men ædel af Sind, og en ypperlig Kæmpe. 

Brynjen ham baaded kun lidt, ej hjalp ham den flettede 
Staalsærk, 

ikke hans Sværd og hans buklede Skjold ham skærmed i 
Kampen: 

snar er min Sniårtir til Hug, og sen fil at standse i Striden. 


Hvor er nu Gøternes Drotter og Hjarvards gæveste Hær- 
mænd? 
Kommer til Dyst, i den blodige Strid, Eders Kræfter at prøve! 
Hvo svinger Glavind og Spyd, som ikke er høvdingebaaren? 
Ædlinge ypper den Strid; kun højbaarne ganger i Hærfærd; 
lidet nu er det kun værd hvad Almuen vover i Kampen; 
ene om Drotternes Liv og Død det gælder i Striden. 
Højbaarne Høvdinger segner i Strid; se, Rolf, dine Kæmper 
slagne alt ligger paa Val; de ædleste Ætter nu ødes; 
ej er det Tjener og Træl, som Hel til sit Rige sig henter; 
ikke med Uslinge nøjes hun vil; nej de ypperste Helte 
tager hun til sig, og fylder sin Hal med navnkundige Kæmper. 
Ej kan jeg mindes en Strid, hvor Huggene hagled saa tætte; 
Klingerne krydses helt rapt, det regner med Stik og med 
Sværdslag: 
trende jeg faar i et Nu, mens kun ét jeg kan Fjenderne give. 

Saalunde Gøternes Hær for Hug giver rigelig Gengæld: 
Sværdslag tilbage med Renter vi faar af de sejrende Fjender. 
Ene i Striden jeg staar, men dog har i Døden jeg skikket 
mange af Fjendernes Flok; af Lig og af Lemmer sig højner 
vældig en Dynge paa Val, et Bolværk af Dødninge bygget; 
Kroppene tuer sig højt, som en Vold er den voksende Lighob. 


Hvor er at finde den Svend, som nys til Kampen mig stævned? 

Højlig han roste sig selv, os andre med Spot og med Skælds- 
ord 

hovmodigt æsked han ud, og frækt med sin Haan han os 
tirred, 

ret som om tolv Mands Liv og Styrke i Bringen ham boede. 


Hjalte genmælte: 


Faa kun i Følge jeg har, dog fjærn er jeg ej fra din Side; 
haardt har vi Hjælp nu behov i den Vaande og Nød vi er 
stedt i; 
uldrig var større vor Trang til haandfaste Fæller i Striden. 
Skaaret er Skjoldet i Kamp, og søndret af Odd og af Ægge, 
splintret og kløvet af Klingen saa hvas i Stumper og Stykker, 
hærget af Fjendernes Hug, og gnavet af Økserne gramme. 
Trygt paa mit Ord kan du tro, da selv du med Øjne det skuer; 
Syn gaar for Sagn, og vissere Vidne er Øjet end Øret: 
se, af det søndrede Skjold har jeg Haandfanget ene tilbage; 
hullet er Buklen og brudt, og kun Bøjlen i Hænde jeg 
holder. — 
Bjarke, saa er du da vaagnet af Blund! Fuld længe du bied! 
Vil du da nu med mandelig Id raade Bod paa din Nølen? 


Bjarke svarede: 


Hold nu dog op med din Haan, og spot mig ej længer med 
Skældsord! 

Mangt kan hindre en Mand i hans Værk; mig har Sveernes. 
Sværdsodd 

nødt til at standse mit Løb, og har spærret min Vej og min 
Fremfærd : 

dybt har mig Fjenden i Bryst sit Glavind boret med Vælde; 

spæd var ej Haanden og svag, som haardt om Hjaltet sig 
knuged: 

Brynjen ej mer var til Værn, end om helt uden Vaaben og 
Værge 

selv jeg var gangen i Strid; saa skarp var den Klinge jeg 
mødte: 
kløved det håardeste Staal saa let som de vigende Vande; 
tykt var mit Panser og tungt, dog slet det mig skærmed i 
— Striden"), — 
Sig mig, hvor finder jeg ham, som paa Folkemaal Odin man 
nævner? 
Vaabenvældig i Strid, og altid han enøjet færdes; 
vis mig ham, Rut, saafremt du paa Val ham nogensteds 
øjner”). 


Rut genmælte: 


Sku med dit Øje herhid, igennem min bøjede Albu; 
først du dog signe dit Syn med Sejrens mægtige Mærke, 
trygt du da fæste dit Blik og kende den vældige Kampgud. 


Da udbrød Bjarke: 


Fik jeg nu Friggs Husbonde, den frygtelige, at skue, 
lidet da skulde hvidt skinnende Skjold, ej heller hans høje 
Hest ham skærme mod Hug, ej slap han med Livet fra Lejre; 
Ret det kun er, at Stridsguden selv vorder slagen i Striden. — 
Hugprude Hjalte, for os det nu stunder mod Dagenes Ende; 
segne vi vil hos vor Drot, med Hæder til Hel vil vi fare, 
stride for ærefuld Død, saa længe som Livet vi ejer, 
vinde i Graven os Navn, og ende med Glans vore Dage. 
Her ved min Høvdings Hoved med Hæder paa Val vil jeg 
segne, 
du ved hans Fødder til Hvile dig lægge, og Leje dig finde; 
sande da skal hver Svend, som søger blandt Ligenes Dynger: 
slig har vi lønnet vor gavmilde Drot for hans Guld og hans 
Gaver. 
Snart er vi Bytte for Ravn og for Valens rovgriske Fugle: 
sultneste Ørne slaar Klo i vor Krop, og vil sønder den slide. 
Saalunde højbaarne Helte det sømmer at segne i Striden: 
trofast de følger den herlige Drot, og i Døden ham favner. 


Denne Række Opsange til Kamp har jeg udsat paa 
Vers for den Sags Skyld, at deres Indhold og Mening 


1) De følgende Ord henvender Bjarke til sin Hustru Rut, der op- 
søger sin døende Husbond paa Slagmarken. 

?) Efter gammel Tro rider Odin selv over Slagmarken for at hente 
de faldne. 

er udtrykt i et kortere dansk Kvad, som adskillige old- 
kyndige kan fremsige efter Hukommelsen. 

Det gik da saalunde, at da Gøterne havde Sejren 
vunden, var hele Rolfs Hird falden, og ikke en eneste 
var igen af hele hans store unge Mandskab paa nær 
Vigge. Saa villigt gav Mændene sig i den Kamp hen 
for deres store og herlige Konge og Herre, at hans Fald 
indgød dem alle Attraa efter selv at søge Døden, og de 
fandt deres Lyst i at dø sammen med ham fremfor at 
blive i levende Live. 

Glad lod Hjarvard sætte Borde frem for at holde 
Maaltid, og gjorde Gilde lige efter Kampen, for at fejre 
Sejren med lystigt Lag. Da han her havde drukket sig 
ør, udbrød han, at det undrede ham overmaade, at der 
ikke fandtes én af Rolfs mange Kæmper, der ved at 
flygte eller lade sig tage til Fange havde reddet Livet. 
Deraf kunde man grant skønne, hvor trofast de havde 
elsket deres Drot, aldenstund de ej havde villet over- 
leve ham. Han kærede ogsaa over sin onde Lykke, at 
ikke én af dem var i Live og kunde blive ham huld og 
tro, og kundgjorde at han grumme gerne vilde tage 
slige Mænd i sin Tjeneste. Da saa Vigge bød sig til, 
blev han glad og fro som havde han faaet en Skænk 
og Gave, og spurgte ham om han vilde være hans 
Mand. Da Vigge sagde ja, rakte han ham sit dragne 
Sværd"). Men Vigge afslog at tage mod Odden og kræ- 
vede at faa rakt Fæstet, med de Ord at saaledes havde 
Rolf plejet at række sine Mænd Sværdet. Fordum var 
det nemlig Sæd, at inden Kæmperne optoges i Konger- 
nes Hird, svor de dem Tro paa Sværdets Haandfang. 
Da Vigge paa den Vis havde faaet Fæstet i Hænde, 
rendte han Odden gennem Hjarvard og fuldbragte saa- 
lunde den Hævn, som han havde lovet Rolf at øve. 
Frydefuld over sin Daad bød Vigge fro sit Legem frem, 
da Hjarvards Mænd foer løs paa ham, med de Ord, 
at han følte langt større Glæde over Voldsherrens Død 
end Sorg over selv at miste Livet. Saalunde blev Gilde 


1) Nemlig for at han skulde sværge Troskabsed paa Klingen. 

vendt til Gravøl, og paa frydefuld Sejr fulgte drøvelig 
Ligfærd. Evigt Ry og Eftermæle var den Mand visse- 
lig værd, fordi han mandig holdt sit Ord, frivillig søgte 
Døden, og selv udgød Voldsherrens Blod ved Gildebor- 
det. Saa stor var hans Sjælsstyrke, at han lidet fryg- 
tede de fældende Hug, da han først havde set det Sted, 
hvor Rolf havde færdedes aarle og silde, farvet med 
hans Banemands Blod. Saaledes var én og samme Dag 
den første og den sidste i Hjarvards Kongetid; men 
saadan gaar det: hvad der vindes med Synd er svige- 
fuldt Eje, og sjælden bærer træsk Udaad varig Frugt. 
Følgen blev, at Sveerne, der nys var Danmarks Her- 
rer, nu end ikke kunde bjærge deres eget Liv: de 
blev straks huggede ned af Sællandsfarerne, og maatte 
med Rette bøde for hvad de havde brudt mod den 
døde Rolf, saa det slog til her, at haard er ofte 
Lykkens Hævn, naar Svig og Falsk har Spillet 
vundet. 

Sakses Fortælling om Høder og Balder er sammenarbejdet af 
danske og norske Sagn; dog udgør Grundstammen i den en Æventyr- 
saga af norsk Oprindelse, der maa være digtet efter Hedenskabets 
Ophør, i Stil med de andre »Fornaldarsagaer«; Guderne er nemlig 
trukket ned i disse Sagaers Helte- og Æventyrverden, og Sympatien 
er ej paa deres, men paa den mod dem stridende Helts, Høders, 
Side. Denne Saga har slet intet Præg af Gudemyte; den handler om 
den rent menneskelige Modsætning mellem Høder og Balder, og 
Sakse har ved sin Karakterskildring yderligere bidraget til at forøge 
denne Modsætning. Høder er den lyse djærve unge Helt, en Mester 
ikke alene i Legemets, men ogsaa i alle Aandens Idrætter, ikke mindst 
i Harpespil; Balder derimod fortæres af sin egen voldsomme Elskovs- 
attraa. I Kampen mellem dem griber overnaturlige Magter idelig 
ind; men Sakse har næppe overalt faaet fat paa den rette Sam- 
menhæng; i al Fald lider hans Gengivelse paa adskillige Punkter 
af Mangler og Fejl. — Ind i denne norrøne Saga er saa vævet de 
jævne danske Folkesagn, som gør Høder og Balder til to Konger 
der kæmper om Riget, og som særlig knytter sig til enkelte Steder 
paa Sælland (Balders Brønd og Balders Høj). — Til Fortællingen 
om Balders Fald knytter sig Skildringen af hvordan der blev født 
ham en Hævner; den staar der som en Lævning fra den Tid, da 
Balder og ikke Høder var Sagaens Hovedperson. — Hele Sagaen 
er aldeles fremmed for Skjoldungdigtningen, og det er Sakse selv, 
som vilkaarligt har skudt Høder ind paa dette Sted i Kongerækken, 
rimeligvis fordi han antog ham for at være Søn af Sveakongen 
Hødbrodd; naar Sakse gør Rørik til Høders Søn, skyldes det ogsaa 
hans egen vilkaarlige Tilpasning af Sagnene. Men selv bortset herfra 
rummer Sagaen selvfølgelig ingen historisk Kærne, men er en fri 
Æventyrdigtning paa Grundlag af hedenske Gudemyter. 


Høder"), Adisls Broder og Fostersøn af Kong Gevar, 
som jeg ovenfor har omtalt”), tog efter Hjarvard Styret 
i begge Riger. For ret at skildre hans Liv og Levned. 


1) Her begynder Sakses tredje Bog. 
2?) Se Side 123. 

vil jeg begynde helt forfra; ti Billedet af hans senere 
Aar vinder baade i Skønhed og Fylde, naar hans tid- 
ligere Liv ej forbigaas i Tavshed. 

Da altsaa Hødbrodd var falden for Helges Haand, 
tilbragte hans Søn Høder sine første Barneaar under 
Kong Gevars Varetægt. Som Ungersvend overgik han 
langt sine jævnaldrende og Fostbrødre i Legemsstyrke, 
og paa Sjælen var han rigt udstyret med alskens Kunst 
og Snille: han var kyndig i at svømme, skyde med Bue, 
og i Brydekamp, udmærkede sig i det hele ved alle 
Færdigheder som han efter sin Alder kunde eje, og var 
ikke alene i sig selv stor og stærk, men øvede ogsaa sin 
Legemskraft. Ved sine rige Aandens Gaver var han 
langt forud for sine unge Aar. Ingen kunde som han 
spille paa Harpe og Lyre; paa Lut og Fedel samt i al- 
skens Strængeleg var han en Mester. Ved sine Toners 
vekslende Spil kunde han røre Menneskers Hjærter 
og drive dem til hvad han vilde: Glæde, Sorg, Ynk el- 
ler Had ævnede han at indgive Folk. Gennem Øret 
fangede han Folks Hjærter og fyldte dem med Fryd 
eller Rædsel. Al denne Ungersvendens Kunst var til 
stor Glæde for Gevars Datter Nanna, og der opstod hos 
hende en ÅAttraa efter at tage ham i Favn: ofte er det 
Ungersvends Manddom der tænder Møens Hjærte i 
Brand, og hvo der ej har saa stort et ydre Tække, kan 
vinde sig Gunst ved Dyd og Ære; ti mangfoldige er 
Elskovs Veje: én aabner sig Adgang ved stateligt Ydre, 
en anden ved djærvt og mandigt Sind, atter andre ved 
Kunst og Snille; nogle daarer Viv ved venligt Væsen, 
mangen vinder Mø ved sin fagre Vækst. Djærve Helte 
slaar fuldt saa dybe Saar i Vivs Hjærte som væne 
Svende. 

Nu hændte det engang, at Odins Søn Balder saa 
Nanna i Bad, og ved det Syn blev grebet af mægtig 
Elskov; hans Brynde blev vakt ved det skønne Legems 
lyse Glans, og hans Sind blussede op ved Synet af hen- 
des fagre Skabning: Mands Attraa ægges mest ved 
Kvindes Ynde. Han satte sig desaarsag for at fælde 
Høder med Sværd, da han især frygtede for at han 

Sakses Danesaga. I. 10 

skulde staa i Vejen for hans Ønske; ti hans Elskov 
kunde ej taale at bie, og han vilde ej ved nogen Hin- 
dring sinkes i at stille sin Lyst. 

Ved den Tid hændte det sig, at Høder paa Jagt foer 
vild i Taagen, og kom til nogle Skovmøers Bur. De 
hilste ham med hans rette Navn, og han spurgte dem 
da hvem de var. De svarede ham, at det var dem der 
mest raadte for Kampenes Udfald: ofte var de usyn- 
lige tilstede i Striden og hjalp i Løn deres Venner, saa 
de havde alt ønskeligt Held i Slaget; de kunde, sagde 
de, efter eget Tykke skænke Medgang og Modgang. 
Desuden fortalte de ham, hvordan Balder havde set 
hans Fostersøster Nanna i Badet og var bleven greben 
af Brynde, samt raadede ham til ej at anfalde ham med 
Vaaben, hvor bittert et Had han end med god Grund 
bar til ham, ti han var en Halvgud, avlet i Løn af en 
af de høje. — Saasnart Høder havde hørt dette, stod 
han brat uden Tag over Hovedet, og saa sig med ét 
alene, under aaben Himmel, midt paa Heden, uden 
mindste Læ. Han undredes saare over Møernes bratte 
Flugt, samt over Stedets Omskiftelse og det skuffende 
Syn af deres Hus. Han vidste nemlig ikke, at hvad der 
var hændt ham kun var Skin og tomt Blændværk af 
Tryllekunster”). 

Da han atter kom hjem, fortalte han Gevar om alt 
det Kogleri, han havde oplevet da han foer vild, og 
bejlede straks til hans Datter. Gevar svarede, at han 
grumme gerne vilde være ham til Vilje, men han fryg- 
tede at paadrage sig Balders Vrede ved at give ham 
Nej; »han har nemlig«, sagde han, »allerede rettet 
samme Bøn til mig, og hans hellige Krop er saa haard 
at end ikke Staal bider paa den. Men«, føjede han til, 
»jeg véd et Sværd som kan volde ham Døden; men det 
ligger under Laas og Lukke bag den stærkeste Slaa, 
og er i Skovtrolden Mimings Eje. Han har ogsaa en 


1) Den sidste Sætning med dens rationalistiske Betragtninger maa 
staa for Sakses egen Regning. Sakse har iøvrigt glemt at fortælle, 
at Valkyrierne gav Høder en Særk som Jærn ej bed paa, hvortil 
han hentyder senere hen i Fortællingen (S. 150 og 154). 

Ring, der ved en mærkelig lønlig Kraft øger sin Ejers 
Rigdom. Men Adgangen til disse Steder er ufarbar, og 
mange 'Hindringer møder undervejs, saa dødelige 
Mænd har ej let ved at vinde frem. Paa Størstedelen 
af Vejen raader der hele Aaret rundt saa stærk en 
Kulde som man ellers ej kender. Derfor raader jeg dig 
til at skaffe dig en Slæde med Rensdyrspand, og ved 
Hjælp af disse raske Dyr at fare over de iskolde frosne 
Fjælde. Naar du saa kommer frem, skal du rejse dit 
Telt og vende det bort fra Solen, saaledes at det vel 
rammes af den Skygge som Mimings Hule kaster, men 
ej selv kaster nogen Skygge did, for ej at skræmme 
Trolden bort fra Døren ved at volde et uvant Mørke i 
hans Stue. Paa den Vis faar du uden videre fat paa 
Ring og Sværd; med Ringen følger Rigdom, med Svær- 
det Sejrslykke, og begge Dele er af stort Værd for deres 
Ejer.« Saalunde lød Gevars Ord. 

Høder var ej sen til at sætte hans Lærdom i Værk, 
han slog sit Telt op som ovenfor er meldt, holdt Vagt 
om Natten og gik paa Jagt om Dagen, saa han var hele 
Døgnet aarvaagen og uden Søvn, men med den Forskel 
at han om Natten tænkte over sin Lod, men brugte Da- 
gen til at skaffe sig Levnedsmidler. Som han nu sad 
vaagen en saadan Nat med sorrigfuld Hu, træt og mø- 
dig, faldt Troldens Skygge paa hans Telt; han slyn- 
gede sit Spyd imod ham, fik Ram paa ham, og lagde 
ham i Lænker inden han var i Stand til at fly. Der- 
næst talte han ham til med de haardeste Ord, truede 
ham paa Livet, og krævede Sværdet og Ringene; og 
Trolden var ej sen til at fly ham det Løsemon han for- 
drede af ham: Liv gælder hos alle mere end Gods og 
regnes af dødelige for det dyreste Eje. Høder frydedes 
over de vundne Skatte, og drog hjem til sit Land, glad 
ved sin lille men ypperlige Fangst. 

Men da Sakslands Konge Gelder fik Nys om hans 
Held, æggede han ideligt sine Mænd til at røve ham saa 
herligt et Bytte; og Ungersvendene adlød Kongen og 
skyndte sig med at ruste en Flaade. Dette havde Ge- 
var forudset, fordi han var saare spaakyndig og ud- 

10? 


Google 


148 Høder og Balder. 


lært i den Kunst at varsle om de kommende Tider, og 
han kaldte nu Høder til sig og raadede ham til i Ro at 
tage mod Gelders Spyd, naar denne nu snart overfaldt 
ham, og ej svare ham med Spydkast, før han mærkede 
at de slap op for Fjenden; desuden skulde han tage 
Stavnleer”) med sig til at søndre Fjendens Skibe og rive 
Hjælme og Skjolde fra de væbnede Mænd. Høder 
fulgte hans Raad og havde derfor Held med sig: han 
bød sine Mænd blot holde Stand overfor Gelders første 
Anfald og skærme Kroppene med Skjolde; »ti«, sagde 
han, »i denne Strid vil vi ved Taalmod fange Sejr.« 
Fjenden sparede nu ej paa sine Spyd, men ødslede dem 
bort i blind Kamplyst, og skød Spær og Pile af med 
saa meget større Iver, som han mærkede at Høder taal- 
modig tog imod dem; men de fæstede sig i Skjolde og 
i Skibe og voldte sjælden noget Saar, saa de fleste Skud 
og Kast var uskadelige og til ingen Nytte. Ti Høders 
Mænd fulgte deres Konges Bud og værgede sig mod 
Spydkast med Skærmtag af Skjolde, og det var ej faa 
af Fjendens Spyd, der kun fæstede sig let i deres 
Skjoldrande og siden faldt ned i Vandet. Da Gelder 
havde brugt hele sit Forraad op, og mærkede at nu var 
det Fjenden der greb Spydene og sendte dem tilbage 
med Fynd og Klem, hejsede han rødt Skjold i Maste- 
toppen (det var Tegn paa Fred) og overgav sig for at 
redde sit Liv. Høder tog imod ham med mildt Aasyn 
og venlig Tale, og overvandt ham fuldt saa vel ved sin 
Godhed som ved sit Snille. 

Ved den Tid bejlede Kong Helge af Haalogaland”) 
gentagne Gange ved Sendemænd til Thora, Datter af 
Finnernes og Bjarmernes Fyrste Kuse: hvo der ej kan 
staa paa egne Ben, trænger til andres Hjælp og Støtte. 
Ellers var det paa den Tid Sæd, at Ungersvendene selv 
førte Ordet naar de bejlede til Mø; men Helge havde 
saa styg en Røst og saa fejlfuldt Mæle, at han undsaa 
sig ikke alene for fremmede Folks Øren, men ogsaa 


1) Entrehager. 
?) I det nordligste Norge. 

for at lade sine nærmeste høre sin Tale: ingen ønsker 
egen Lyde kendt af alle, og medfødt Mangel føles des 
tyngre, jo tydeligere den træder frem. Kuse ænsede ej 
hans Sendefærd, og svarede at han ikke var Bruden 
værd, naar han ej turde stole paa egen Kraft, men 
maatte bede andre hjælpe sig med at bejle. Da Helge 
spurgte det, bønfaldt han Høder om at tale hans Sag, 
fordi han vidste at han havde en sleben Tunge, og 
lovede til Gengæld, at han med Glæde vilde udføre 
alt hvad han bød. Høder lod sig røre af Ungersven- 
dens indtrængende Bøn, rustede en Flaade, og drog til 
Norge, for med Magt at gennemføre hvad Ord alene 
ej kunde udvirke. Han talte nu Helges Sag med de 
aller fagreste og blideste Ord, og Kuse svarede, at 
han maatte høre sin Datters Mening, for at det ej 
skulde hedde sig, at han var en haard Fader der hand- 
lede tvært imod hendes Vilje. Han sendte da Bud efter 
hende og spurgte hende hvad hun tyktes om den 
Bejler, og da hun gav sit Ja, fæstede han hende som 
Brud til Helge. Saaledes aabnede Høder ved sin Tunge- 
færdighed, sine søde Ord, og sin flydende Tale Kuses 
hidtil lukkede Øren, saa han bønhørte hans Bejlen. 
Mens dette gik for sig i Haalogaland, drog Balder 
med væbnet Hær ind i Gevars Land for at bejle til 
hans Datter Nanna. Gevar bad ham spørge Nanna 
selv, og han vendte sig da til Møen med fagre Ord 
og udsøgt Smiger, men vandt ej Øre for sit Ønske. 
Han trængte da ind paa hende for at faa Aarsagen 
at vide til hendes Afslag, og hun svarede, at en Gud 
kunde ej tage en dødelig til Ægte, ti den uhyre ind- 
byrdes Forskel tilstedte ej at slutte slig Aftale. »Og- 
saa de høje«, sagde hun, »kan af og til bryde Tro og 
Love, og brat sønderrive det Baand som to Parter af 
ulige Byrd har knyttet. Naar to ej passer for hinan- 
den, kan de ej indgaa varig Pagt, ti i de høje Guders 
Øjne er Jordens Børn og deres Lykke kun lidet værd. 
Overflod og Fattigdom fæster ej Bo under fælles Tag; 
straalende Rigdom og skummel Armod trives ej Side 
om Side. Kort sagt: himmelsk og jordisk kan ej gaa 

i Spænd sammen, da de i deres Udspring er saa vidt 
adskilte; ti mellem de høje straalende Guder og de 
dødelige Mennesker er der et umaadeligt Skel.« Med 
sligt drillende Svar afviste hun Balders Bejlen, og stil- 
lede sindrig de Grunde sammen, som hun havde til at 
vægre sig ved at ægte ham. 

Da Høder spurgte dette af Gevar, kærede han 
mangt og meget til Helge over Balders Overgreb; men 
ingen af dem vidste ret hvad her var at gøre, og talte 
frem og tilbage om Sagen: i Modgang er det altid godt 
at tales ved med sin Ven; fjærner det end ej Faren, 
saa lindrer det dog Sorgen. Men blandt alt hvad der 
rørte sig i deres Sjæl sejrede dog deres Manddoms- 
aand, og de indlod sig i Søslag med Balder. Det var 
som Mennesker kæmpede med Guder: paa Balders 
Side stod Odin og Thor og Gudernes hellige Skarer, 
saa her fik man et Slag at se, hvor Guddoms- og Men- 
neskekraft stødte sammen. Høder var iført sin usaar- 
lige Særk”); han brød gennem Gudernes tætteste Fyl- 
king, og foer saa grumt frem som en Jordens Søn 
ævner mod Himlens Magter. Men Thor svang sin 
Hammer med vældig Kraft og knuste alle Skjolde der 
holdtes frem til Skærm imod den, saa han æggede lige 
saa fuldt Fjenden til at anfalde som Vennerne til at 
værge ham. Der fandtes ej den Rustning der ej gav 
efter for hans Slag, og ingen kunde uden Fare udsætte 
sig for at blive ramt: alt hvad der skærmede mod hans 
Hug slog han sønder og sammen. Hverken Skjolde 
eller Hjælme kunde staa for hans Hammerslag; mod 
dem hjalp hverken stor Vækst eller svar Styrke. Des- 
aarsag vilde Sejren sikkert være tilfaldet Himlens Her- 
rer, hvis ikke Høder hastigt var kommen sin vigende 
Fylking til Hjælp, og havde hugget Skaftet af, saa 
Hammeren var til ingen Nytte. Da Guderne mistede 
det Vaaben, gav de sig med ét paa Flugt. Det klinger 
. jo fast utroligt, men er dog Sandsagn fra gamle Dage, 
at Mennesker overvandt Guder i Strid. Dog, det er 


1) Jfr, ovenfor S. 146 Note 1. 

kun af Navn, men ej af Væsen at jeg kalder dem 
Guder; jeg holder dem ej for virkelige Guder, men 
nævner dem kun efter de hedenske Folks Sæd med 
Guddomsnavn. 

Balder reddede sig ved ilsom Flugt. Hans Skibe 
huggede Sejrherrerne sønder med Økser eller sænkede 
dem i Havet: det var dem ej nok at have overvundet 
Guder, de foer ogsaa grumt frem mod Levningerne 
af deres Flaade og søgte at stille deres rasende Strids- 
lyst ved at lægge dem øde; men det gaar jo ofte saa, 
at Held ægger til Hovmod. Den Vig som var Vidne 
til Slaget, minder endnu ved sit Navn om Balders 
Flugt”). — Ogsaa Sakslands Konge Gelder faldt i 
samme Slag; hans Lig lod Høder lægge ovenpaa hans 
Mandskabs, paa Toppen af et Baal bygget af Skibe, 
og hyldede ham saalunde i Døden med en pragtfuld 
Jordefærd. Asken der levnedes efter Kongens Lig, jor- 
dede han ikke alene i en anselig Høj, men hædrede 
den ogsaa ved et ærefuldt Gravøl. — Siden drog han 
hjem til Gevar, for at ej yderligere Modgang skulde 
sinke det attraaede Ægteskab, og tog efter Ønske 
Nanna i Favn. Dernæst skænkede han Helge og Thora 
rige Gaver, og drog med sin unge Brud til Sverige; og 
alle ærede ham lige saa højt for hans Sejr som de lo 
ad Balder for hans Flugt). 

Paa den Tid var Sveernes Stormænd dragne til Dan- 
mark for at udrede Skat, og imidlertid blev Høder æret 
af Almuen som Konge for sin Faders Storværkers 
Skyld; men snart skulde han prøve Lykkens svige- 
fulde Lune: han blev overvunden i Strid af Balder, 
som han nys havde sejret over, og saa sig nødt til at 
ty til Gevar; saa han spildte som Konge den Sejr han 
som Hærmand havde vundet. Balder sejrede, og for 

1) Rimeligvis Vaagen ved Balsnes paa Øen Hiteren et Stykke Syd 
for Throndhjemsfjord. ' 

3) Den hidtidige Fortælling danner egentlig et Hele for sig, med 
Nannas Elskov, Sværdet og Valkyriernes Hjælp som de væsenlige 
Træk; den har da sluttet med Balders Fald i den efter ham opkaldte 
Vig. Senere har en Sagafortæller passet den ind i en længere Frem- 


stilling ved at lade Gelder i Stedet for Balder falde og lægges paa 
Baal. 

at kvæge sine tørstige Mænd ved at skaffe dem en 
Læskedrik, lod han grave dybt i Grunden og kaldte 
en ny Kilde frem af Mulde, af hvis sprudlende Væld 
hele den tørstige Hær drak med vidt opspærrede 
Munde. Sporene af denne Brønd, opkaldt for evig 
efter ham, er nok endnu ikke helt udslettede, om end 
det gamle Væld er tørret svarligt ind"). 

Balder plagedes idelig om Natten af Drømmebille- 
der i Nannas Lignelse, saa han tilsidst faldt i Sot og 
Sygdom og end ikke kunde støtte paa Fødderne; des- 
aarsag lagde han sig efter at age frem i Vogn eller 
Karm; den vældige Attraa han bar i sit Hjærte, havde 
fast styrtet ham ned i den yderste Afmagt og Ussel- 
dom; og han regnede ej den Sejr for nogen Vinding, 
som ikke bragte ham Nanna som Bytte. 

Samtidig fæstede Frø som Gudernes Jarl Bo i Nær- 
heden af Upsala, og i Steden for den gamle Slags Blot, 
som saa mange Folk i lange Tider havde brugt, ind- 
førte han en ny og skammelig Skik: han gav sig nem- 
lig til at bruge Mennesker som Slagtekvæg, og fuld- 
byrdede fæle Ofre til Himlens Herrer. 

Imidlertid spurgte Høder, at Danmark var høvdinge- 
løst, og at Hjarvard brat havde maattet bøde for Rolfs 
Drab, og han udbrød da, at nu havde Lykken spillet 
ham i Hænde hvad han ellers knap havde kunnet 
gøre sig Haab om: Rolf, som han selv burde have 
røvet Livet fordi han vidste at hans Fader var hans 
egen Faders Bane, var faldet for en andens hævnende 
Haand, og ved et uventet Held aabnede der sig Ad- 
gang for ham til at faa Danmark i sin Vold; Riget 
tilkom ham jo som ret Fædrenearv, naar man rigtig 
regnede hans Stamtræ efter. Han drog da til Sælland 
med en mægtig Flaade og søgte Havn ved Isøre”?) for 
at bruge det gunstige Øjeblik. Her mødtes han med 
Danefolket og blev kaaret til Konge; og snart efter 


1) Der sigtes til Landsbyen Baldersbrønd Øst for Roskilde. Denne 
Historie om Balders Kilde synes at have sin rette Plads i det senere 
Slag paa Sælland, ikke i dette i Sverige, 

2?) Ved Indløbet til Isefjord. 

spurgte han sin Broder Adislis Død — ham havde han 
sat til Jarl over Sveerne — og forenede nu Sverige 
med Daneriget. — Iøvrigt var det et uhæderligt Ende- 
ligt Adisl fik: han fejrede Rolfs Gravøl i overmaade 
lystigt Lag, men tog altfor rigeligt for sig af Drikke- 
varer, og bødede med en brat Død for sit fule Fylderi; 
saa ved at gøre sig en glad Dag for at fejre en andens 
Endeligt hidførte han sin egen Død. 

Balder drog nu ogsaa med en Flaade til Sælland, 
og da han baade tyktes mandstærk og en mægtig Høv- 
ding, gav Danerne ham gerne deres Stemmer, og me- 
dens Høder var i Sverige, opfyldte de hans Ønske om 
at blive kaaret til Konge. Saa vægelsindede kunde 
vore Forfædre være i derés Valg. Høder kom nu hjem 
fra Sverige og yppede Strid med ham, og nu opstod 
der den haardeste Kamp mellem de magtlystne Med- 
bejlere om Herredømmet; den endte med at Høder 
flyede og undveg over til Jylland. Her lod han den 
By, hvor han stadig dvælede, opkalde med sit eget 
Navn”). Der blev han den Vinter, og drog saa ene 
og uden Følge tilbage til Sverige. Her satte han Stor- 
mændene Stævne, og ytrede, at for al den Modgangs 
Skyld der var overgaaet ham, da han to Gange havde 
maattet give tabt overfor Balder, var han ked af Lyset 
og Livet; han tog derfor Afsked med dem alle, søgte 
til afsides og uvejsomme Egne, og strejfede rundt paa 
øde og folketomme Enemærker. Hvo der nages af 
utrøstelig Sorg, tyer jo gerne til afsides Skygge og 
Skjul for paa den Vis at jage sit Mismod paa Flugt, 
og kan i sin store Vaande og Kvide ej udholde Men- 
neskers Omgang; Sjælesot har Ensomhed til Ven, Myr 
og Ødemark er mismodig Mands største Trøst. — Før 
havde Høder haft for Skik at give Kendelser for Fol- 
ket, naar han blev spurgt, fra Toppen af en Høj; og 
de der nu kom did, kærede desaarsag over at de havde 
en lad og løj Konge, der krøb i Skjul; og alle udgød 
sig i svare Klager over at han holdt sig borte. 


1) Høder (nu Højer) i Sønderjylland. 

Men som nu Høder flakkede rundt i fjærne og af- 
sides Egne og færdedes i folketomme Skove, fandt 
han en Hule, der tjente nogle ukendte Møer til Bolig, 
og det viste sig at være de samme som i sin Tid havde 
skænket ham en usaarlig Særk. De spurgte ham hvor- 
for han var kommen did, og han fortalte dem da om 
sit Uheld i Striden, sagde at de ilde havde holdt deres 
Ord, og kærede højlydt over sit Uheld og sin Van- 
skæbne: det var gaaet ham helt anderledes. end de 
havde lovet ham. Men Alfemøerne svarede ham, at 
selv om han sjælden havde sejret, havde han dog voldt 
Fjenden samme Skade og tilføjet ham lige saa store 
Tab som han selv havde lidt; men iøvrigt vilde han 
være Sejren vis, hvis han kunde tilrane sig en mær-. 
kelig sød og velsmagende Spise, der var bestemt til at 
øge Balders Styrke; ti intet vilde falde ham svært at 
øve, naar han skaffede sig den Kost, der skulde styrke 
Fjendens Kræfter. De selvsamme Møer skænkede ham 
ogsaa gavmildt en straalende Gjord, et Sejrsbælte”). 

Ved de Ord fattede Høder frisk Mod paa at yppe 
Strid med Balder, uagtet det egentlig tyktes at over- 
stige jordisk Kraft at maale sig med Guder i Kamp; 
og der var da ogsaa mange af hans Mænd, der spaaede 
at det vilde gaa ham ilde, hvis han indlod sig i Slag 
med Himlens Herrer. Men Høder ænsede i sin glødende 
Iver kun lidet hvad han skyldte de høje Guder: ej altid 
styrer Helten sit Ilsind med Overlæg og roligt Raad. 
Maaske mindedes Høder ogsaa, at selv den ypperste 
Mand er ingenlunde Magten vis, og at liden Tue kan 
vælte stort Læs. 

Balder kaldte nu Danerne under Vaaben og holdt 
Slag med Høder. Der faldt mange paa hver Side, og 
begge havde fast lidt lige store Tab, da Mørket faldt 
paa og endte Slaget. Noget over Midnat gik Høder ud 
uden at nogen lagde Mærke dertil, for at udspejde 
Fjenden; ti han kunde ikke sove af Angst og Uro for 
den truende Fare: under stærkt Sindsoprør kan Lege- 


1) Den sidste Sætning er i Oversættelsen flyttet herhen fra en urigtig 
Plads længere fremme; se S. 155 Note 1. 

met ej falde til Ro, og rastløs Sjæl hindrer Kroppens 
Hvile. Da han saa kom til Fjendens Lejr, saa han 
tre Alfemøer bære Balders lønlige Føde ud af Lejren; 
han løb efter dem — Fodspor i Duggen røbede ham 
deres Flugt — og naaede omsider det Hus, hvor de 
holdt til. De spurgte ham nu hvem han var; han sva- 
rede, at han var Harpespiller, og gav en Prøve paa 
sin Kunst der stod i Samklang med hans Ord: da de 
rakte ham en Harpe, stemte han Strængene til Spil, 
og slog dem med øvet og kunstfærdig Haand, saa 
Klangen lød liflig i deres Øren. De havde tre Orme, 
hvis Gift de plejede at blande i Balders styrkende 
Føde; og af deres aabne Gab flød allerede megen Edder 
ned i Maden. To af Alfemøerne vilde gerne af Godhed 
for Høder have givet ham med af Maden, men den 
ældste forbød dem det, og sagde, at de øvede Svig mod 
Balder, hvis de øgede hans Fjendes Legemskræfter. 
Han sagde da, at han var ikke Høder selv, men hans 
Følgesvend”). — — 

Høder gik nu samme Vej tilbage som han var kom- 
met, mødte Balder, saarede ham i Siden og strakte 
ham halvdød til Jorden. Da Høders Mænd fik Nys 
herom, brød hele Lejren ud i lydelige Fryderaab, me- 
dens Danerne i Fællesskab sørgede over Balders Lod. 
Da Balder mærkede, at Døden var ham vis, drog han 
atter i Kamp næste Dag, hidset af sit smærtefulde 
Saar; midt i Kampens Hede lod han sig føre paa Baare 
frem i Slaget, for ej at ligge i sit Telt og lade sit Liv 
uden Hæder. Næste Nat saa han i Drømme Hel staa 
for sig og melde, at hun vilde favne ham den følgende 
Dag; og Drømmevarslet slog ej fejl, ti efter tre Dages 
Forløb døde Balder af sit pinefulde Saar. 'Hans Hær 
jordede hans Lig med kongelig Pragt og kastede en 
Høj op over ham. 

Denne Høj søgte i vore Dage nogle Mænd med Ha- 


1) Her mangler aabenbart et Stykke i Teksten, der maa have 
skildret hvordan Høder alligevel fik noget af Tryllespisen at æde. 
— Paa dette Sted er fejlagtigt indskudt den ovenfor omtalte Sætning 
om et Sejrsbælte, der ikke hører hjemme her; se S. 154 Note 1. 

rald") i Spidsen at grave ud ved Nattetide, i Haab 
om at finde Skatte, ti den gamle Gravhøj havde stadig 
et stort Navn paa Folkemunde. Men med ét blev de 
slagne af en saadan Skræk, at de opgav deres Forsæt; 
ti fra Toppen af den udgravede Høj tyktes der dem brat 
at bryde en brusende Vandstrøm frem, der i rask og 
rivende Løb udgød sig over de omliggende Agre og 
oversvømmede alt, hvad den mødte. Ved dens Frem- 
brud blev Højgraverne skræmte, kastede deres Spader, 
og flyede til alle Sider; ti de troede, at de vilde blive 
slugte af den frembrydende Strøm, hvis de søgte at 
føre deres Forsæt videre. Saaledes indjog Højens Væt- 
ter brat Ungersvendene en saadan Skræk, at de glemte 
åeres Havesyge og kun tænkte paa at hytte sig selv, 
ja opgav deres griske Forsæt for at bjærge Livet. Kilde- 
vældet var dog uden Tvivl ej virkeligt, men kun et 
skuffende Gøglesyn, og det kom ej fra Jordens Indre, 
men var frembragt ved en Art Trolddomskunst, ti af 
tør Grund sprudler ingen Væld frem af sig selv. Siden 
har alle ladet Højen ligge urørt, naar Sagnet om Ud- 
gravningen er kommet dem for Øre; og desaarsag véd 
man ej om den indeholder nogen Skatte; ti siden Ha- 
ralds Dage har ingen af Frygt for Faren vovet at røre 
dens dunkle Grund. 


Uagtet nu Odin holdtes for den øverste af Guderne, 
raadspurgte han dog Spaamænd og Tegntydere og alle 
andre som han vidste havde særlig Indsigt i Frem- 
tiden, om hvordan han skulde hævne sin Søns Død: 
ofte kan mangelfuld Guddomsmagt have Menneskers 
Hjælp behov. Rosthiof Finne spaaede ham da, at.han 
med Rind, Russerkongens Datter, skulde avle en Søn, 
som skulde skaffe Bod for sin Broders Drab; ti saa 
var Gudernes Vilje, at der skulde fødes Balder en Bro- 
der, der kunde hævne deres Fælles Død. Da Odin 





1) Man har tænkt sig, at denne Harald maaske kunde være den 
samme som Erik Egodes Søn Harald Kesje, der havde et ondt Rygte 
som Røver og Ransmand og derfor ogsaa nok kunde være optraadt 
som Gravrøver. Men det er selvfølgelig kun Gætteværk. 

hørte dette, duigte han sit Aasyn dybt under Hatten, 
for ej at røbes ved sit Ydre, og drog hen til Russer- 
kongen for at tage Tjeneste hos ham. Kongen gjorde 
ham til Høvedsmand og gav ham Hær at føre; og 
med den vandt han en straalende Sejr over Fjenden. 
For denne hans Djærvhed i Kampen tog Kongen ham 
op blandt sine nærmeste Venner og lønnede ham 
baade med Guld og Ære. Kort Tid efter drev han 
alene hele Fjendernes Fylking paa Flugt, og drog hjem 
som Sejrherre for selv at bringe Bud om sin mærke- 
lige Mandslæt; og alle undredes over, at én Mand 
havde haft Styrke til at fælde en saa utallig Mængde. 
— I Lid til slig ypperlig Daad talte han i Løn til Kon- 
gen om sin Elskov, og da denne tog det overmaade 
naadigt op, dristede han sig til at bede Møen om et 
Kys, men fik et Munddask i Steden derfor, 

Dog hverken Spe og Spot eller Harme over den 
krænkende Haan kunde skræmme ham fra hans For- 
sæt; og for ej med Skam at slippe hvad han saa ivrig 
havde indladt sig paa, foer han næste Aar i fremmed 
Dragt og drog atter til Kongens Gaard; og mødte han 
nogen under Vejs, skulde de have ondt ved at kende 
ham igen, ti hans rette Aasyn og Træk dulgtes under 
et Dække af Smuds, og hans tidligere Ydre skjultes 
under det Lag af Støv, hvormed han nys havde smurt 
sig ind. Han kaldte sig Roster og gav sig ud for Mester 
i Smedekunst; og han udførte ogsaa alskens fine og 
ypperlige Værker i Malm med saa stor Kunst, at han 
høstede stor Ros for sit Haandværk, og Kongen gav 
ham meget Guld og bød ham smede det til Kvinde- 
smykker. Han hamrede nu flere Bukler og Bradser”) 
til Kvindeklæder, og omsider smedede han en Spange, 
der var finere udført end alle de andre, og rakte Møen 
den tilligemed adskillige Ringe, der var udarbejdede 
med samme Omhu. Men Vrede kan ej bøjes ved 
Gunst og Gave, og Rind langede ham et Munddask, 





1) Bradse er det gamle Navn paa Kvinders Brystsmykker, endnu 
bevaret paa Læsø og i Skaane. 

da han bad om et Kys: ukær er Avindsmands Gave, 
men velkommen er Venneskænk; af Giveren afhænger 
Gavens Værd. Møen stod nemlig stift paa sit, og tviv- 
lede ikke om, at den træske Gubbe med sine svigefulde 
Gaver kun vilde bane Vej for sin Elskov; hun havde 
et haardt og ubøjeligt Sind, og vidste godt, at der stak 
Svig under hans Venskab, og at hans Gavmildhed var 
et Skalkeskjul for hans onde Attraa. Hendes Fader 
gav hende haarde Ord, fordi hun ej vilde føje sin 
Bejler; men hun vilde ikke gives bort til en gammel 
Mand, og svarede, at det sømmede sig ej for Ungmø at 
overile sig med Ægteskab; saa hun brugte sin unge 
Alder som Paaskud for at afværge Giftermaal. 

Men Odin vidste meget vel, at intet fremmer Elskov 
mere end fast og udholdende Vilje, og uagtet han to 
Gange havde faaet haanligt Afslag, kom han atter 
tredje Gang igen til Kongen: han tog sig en anden 
Skikkelse paa og gav sig ud for en udlært Kæmpe, 
dreven ej alene af Elskovslyst, men ogsaa af Attraa 
efter at slette sin Skam. Saa let havde de tryllekyn- 
dige i gamle Dage ved at skifte Aasyn og Ham: for- 
uden deres oprindelige Ydre ævnede de at tage sig 
enhver Alder og Skikkelse paa. For nu ret at give 
en Prøve paa sin Kunst plejede Gubben at tumle sin 
Ganger med dristigt Mod og ride frem blandt de ra- 
skeste Hovmænd. Men heller ikke ved slig Idræt kunde 
han bøje Møens haarde Hjærte: hvo der én Gang er 
vorden en anden gram, tager ham vanskeligt atter 
til Naade; og da han til Afsked vilde tage et Kys, gav 
hun ham et saadant Stød, at han tumlede omkuld og 
slog Hagen i Jorden. Men da rørte han hende med 
en Runekævle, saa hun blev lig en rasende, og tog saa- 
lunde en maadelig Hævn for al den Haan han saa ofte 
havde lidt. 

Dog afstod han endnu ikke fra at udføre sit Forsæt; 
— han stolede paa sin Højhed, og det gav ham Haab; 
og efter at have klædt sig ud som Tærne, vandrede 
han for fjerde Gang paa utrættet Fod til Kongens 
Gaard. Her blev han modtaget og teede sig ej alene 

ivrig i Tjenesten, men til og med paatrængende; og 
da han helt var iført Vivs Dragt, holdt de fleste ham. 
for en Kvinde. Han nævnede sig Vekka, sagde sig at 
være kyndig i Lægekunst, og var altid rede til at til- 
byde sin Tjeneste for at lægge sin Dygtighed for Da- 
gen. Omsider blev han optaget blandt Dronningens 
Møer og tjente hendes Datter som Tærne; hver Kvæld 
itvættede han hendes Fødder rene, og havde under Fod- 
vasken ogsaa Adgang til at føle paa hendes Laar og 
Lægge. Dog, ofte skifter Lykkens Gang, og hvad han 
ej kunde naa ved List, gav et Tilfælde ham i Hænde: 
Møen faldt en Gang i Sygdom og Sot”), og som hun nu 
saa sig om efter Lægedom, søgte hun Helsebod af de 
samme Hænder som hun før havde stødt bort, og kaa- 
rede ham til Redningsmand, som hun hidtil havde 
kastet Vrag paa. Han undersøgte med Omhu alle Syg- 
domstegn, og udtalte, at for at modvirke hendes Sot 
var det nødvendigt at give hende en Lægedrik, der var 
brygget saa stærk og besk, at Møen ej kunde udholde 
saa haard en Helsebod uden at lade sig binde; ti Syg- 
domsspiren maatte rykkes op med Rode, om det saa 
gik hende til Marv og Ben. Da Faderen fik dette at 
vide, lod han hende ufortøvet binde og lægge paa Lejet, 
. og bød hende finde sig taalmodig i alt hvad Lægen 
gjorde ved hende; saa han lod sig skuffe af Gubbens 
kvindelige Dragt og Ydre, som denne kun havde taget 
sig paa for at dølge sin haardnakkede Stræben. Der- 
ved fik Odin Lejlighed til under Skin af Lægedom at 
stille sin Lyst: Lægen nyttede Øjeblikket til Elskov, 
lod Helbredelsen vente indtil videre, og .skyndte sig 
med at favne Møen inden han gav sig til at drive Syg- 
dommen paa Flugt; før, da hun var frisk, havde hun 
altid ladet ham føle sit Fjendskab, men nu drog han 
Fordel af hendes Svaghed. — Dog er der ogsaa en an- 
den Mening om den Sag, som det ikke vil være af 
Vejen at nævne: der er nemlig nogle der siger, at da 


1) Sakse har ikke opfattet, at denne Sygdom var en Følge af at 
Odin havde kastet Runer paa hende (jfr, ovenfor). 

Kongen mærkede, hvordan den elskovssyge Læge in- 
gen Vegne kom trods al den Umage han gjorde sig 
baade paa Sjæl og Legeme, vilde han ej svige sin Vel- 
gører for skyldig Sold, og lod ham i Løn ligge hos sin 
Datter. Saa grumt kan stundom en Fader fare frem 
mod sit Barn, naar vild Vrede faar Bugt med hans 
medfødte Mildhed. Dette Fejltrin skulde han senere 
angre med Skam, da Datteren fødte et Barn til Verden. 

Men Guderne, der havde deres Hovedsæde i By- 
zants”), fandt det rettest at udstøde Odin af deres Lag, 
da de saa hvordan han ved alskens vanærende Id 
havde skamskændet sin Guddomshøjhed; og de afsatte 
ham ikke alene som Overhoved, men unddrog ham og- 
saa al Hæder og Dyrkelse som han var vant til, og 
drev ham i Landflygtighed; ti det tyktes dem bedre at 
styrte en skammelig Høvding fra Magten end van- 
hellige den fælles Tro, paa det at de ikke skulde blive 
inddragne i andres Brøde, og, skønt selv sagesløse, 
komme til at bøde som Følge af den skyldiges Synd. 
De saa nemlig, hvordan de Folk, som de havde lok- 
ket til at vise sig guddommelig Hæder, vendte Hyldest 
til Haan og Ærefrygt til Undseelse, da de spurgte Ho- 
vedgudens Spe og Spot: de regnede Helg for Helgbrud 
og kaldte de hævdvundne Højtider for Barnestreger. 
Døden stod dem for Øje, de var ilde til Mode, og det 
lod som om én Mands Brøde skulde komme over alles 
Hoveder. Ham straffede de da med Landflygtighed, paa 
det at ej den fælles Tro skulde vorde fredløs i Landet 
for hans Skyld, og valgte i hans Sted Oller til Efter- 
følger, ej alene som Høvding, men ogsaa som Guddom, 
ret som om det kom ud paa ét at kaare til Konge og 
til Gud”). Og uagtet de kun havde valgt ham til at 


1) Ligesom i Haddings Saga (se ovenfor S. 85) bruger Sakse her 
Navnet Byzants for at gengive det Sted hvor Aserne har deres Bolig, 
altsaa rimeligvis det nordiske Asgaard. 

?) Ollers Navn skrives som Regel Uller; blandt Vikingetidens Aser 
spillede han kun en ringe Rolle, men hans Navn indgaar i mange 
norske og svenske Stednavne, og før Odinsdyrkelsens Opkomst synes 
han hos disse Folk at have været den øverste af Guderne. 

varetagne Godord”) paa Formandens Vegne, viste de 
ham dog fuld Hæder, for at han ej skulde hedde en 
anden Høvdings Ombudsmand, men hans lovlige Ef- 
termand i Kongesædet; ja for at der ej skulde skorte 
ham noget i Højhed, kaldte de ham ogsaa Odin, for 
ved Hjælp af Navnets Yndest at forebygge al Uvilje 
mod deres Nyvalg. I henved ti Aar førte han Forsædet 
i Gudernes Raad; men omsider ynkedes de over Odin 
i hans haarde Fredløshed, og fandt at han havde bødet 
nok, og da steg han fra Skam og Usseldom op i sit 
gamle Æresæde; den lange Tid, der var gaaet, havde 
slettet Sporene af hans fordums Skændsel. Dog var der 
nogle, der holdt ham for uværdig til atter at genvinde 
sin gamle Højhed, fordi han ved at give sig ud for 
andre og tage sig Kvindesyssel paa havde voldt Gude- 
navnet den værste Skam. Der er Folk som vil vide, at 
han dels ved gode Ord, dels ved Gods og Fæ vandt 
Guderne for sig, saa han for Guld købte sig sin tabte 
Højhed tilbage og gav store Skatte ud for at skaffe sig 
den Hæder igen, som han forlængst havde mistet. Men 
vil nogen vide hvor høj Pris han gav derfor, saa spørge 
han dem som har lært hvad Guddomsmagt koster i 
Køb og Salg; jeg tilstaar at jeg intet ved derom. — Ol- 
ler blev altsaa af Odin dreven ud af Byzants?) og drog 
til Sverige, og her, hvor han saa at sige følte ny Jord 
under sine Fødder, søgte han atter at rejse sit Navn og 
Ry, men fandt Døden for Danernes Haand. Efter Si- , 
gende var han saa kyndig i Sejd, at han i Steden for 
Skib satte over Vandet paa et Ben, hvori han havde 
ristet ramme Runer, og fik Bugt med de.vilde Vovers 
Modstand ligé saa rask som ved at ro. 

Men da Odin havde genvundet sit Guddomssæde, 
vandt han saa straalende Navn og Ære i alle Jordens 
Egne, at alle Folkeslag fejrede ham som Verdens gen- 
fødte Lys, og der var ej det Sted paa Jorden, som ikke 


1) Godord er det gamle nordiske Navn for en Godes (Offerpræsts) 
Embede. 


2) Se Side 160 Note 1. 
Sakses Danesaga. I. 11 


Google 


162 Høder og Balder. 


adlød hans Guddomsvælde. — Da han saa, at Bo, den 
Søn som han havde faaet med Rind, ivrig lagde sig 
efter Kamp og Strid, sendte han Bud efter ham, og bad 
ham mindes sin Broders Død, saa han hellere tog 
Hævn over Balders Banemænd end slog sagesløse Folk 
ned for Fode, ti det var en god og gavnlig Kamp, naar 
retfærdig Hævn gav gyldig Grund til Striden. 

Imidlertid rygtedes det, at Gevar med Svig var fæl- 
det af Gunne, sin Jarl. For at tage den haardeste Hævn 
for hans Drab satte Høder efter Gunne, fangede ham, 
kastede ham paa Baal og brændte ham op, til Løn for 
at han selv med Svig havde overrumplet Gevar om 
Natten og brændt ham levende inde. Saalunde hæd- 
rede han sin Fosterfader efter Døden, og gjorde der- 
næst hans Sønner Herlek og Gerik til Jarler over 
Norge. 

Siden stævnede han de store til Tings og lod dem 
vide, at han vilde falde i den Strid, som han nu snart 
skulde yppe med Bo; og det var en Visdom han ej 
havde af løst Gætteværk, men af sandfærdige Spaa- 
domme. Han bad dem derfor kaare hans Søn Rørik 
til Konge, for at ej Retten til Riget ved onde Folks 
Stemmer skulde gaa over til udenlandske og ukendte 
Ætter; det vilde være ham saa stor en Glæde at vide 
sin Søn som sin Efterfølger, at han glemte at grue ved 
Tanken om sin nære Død. Han fik straks sin Vilje, 
og faldt dernæst i det Slag, han yppede med Bo. Men 
Bo havde liden Glæde af Sejren: kun haardt saaret 
slap han fra Striden, hans Mænd maatte løfte ham paa 
Skjold og skiftes til at bære ham hjem, og næste Dag 
døde han af sine svære Saar. Hans Lig blev jordet med 
stor Højtid og Pragt af Russernes Hær, og over det 
tuede de en Gravhøj, der er opkaldt efter ham, for at 
Mindet om en saadan Mand ikke saa snart skulde 
svinde Eftertiden af Hu. 

Naar baade Sakse og Sven Aggesøn anbringer en Kong Rørik i 
Kongerækken nær efter Rolf Krake, da staar vi overfor den danske 
Overleverings svage og afblegede Minde om den historiske Kong 
Rørik, Roes Søn, som Rolf fældede (ovfr. S. 120); og hans Tilnavn 
Slænganbøgi (ao: Ringslængeren) stammer fra Bjarkemaals Skildring 
af hvordan han slængte sit Guld uden for Borgens Porte for at 
købe sig Fred af Rolf (S. 135 f). Først da dette helt var gaaet i 
Glemme, er det Sagn opstaaet, som Sakse fortæller, til Forklaring af 
hans underlige Tilnavn. Ogsaa af andre Grunde kan Sakses For- 
tælling om Rørik regnes til de yngste Sagn; i Skildringen af hans 
Kampe med Venderne findes der nemlig Træk, der tydelig er hentede 
fra Absalons og Valdemars Vendertog og ikke har nogetsomhelst 
Præg af Oldtid. Den pyntelige retoriske Udmaling af Sagnet maa 
staa for Sakses egen Regning. 

Heller ikke Sakses Fortælling om Amleds Fader Ørvendel bærer 
noget synderlig gammelt Præg; hans Tvekamp med den norske 
Vikingehøvding Koller er udstyret med saadanne Træk, at den 
næsten nærmer sig til at være en ridderlig Kampdyst, og helt mid- 
delalderlig er den Glæde over Skovens foraarsfriske Skønhed, som 
spores i Sakses Skildringer her paa dette Sted. 

Sakses udførlige Fortælling om Amled falder i to indbyrdes saare 
forskellige Hovedafsnit. Det første — det der handler om hans 
Faderhævn — er et ypperligt hjemmegroet jydsk Sagn om Konge- 
sønnen, der ter sig som Taabe for at naa sit Maal; med sine Gaade- 
taler, sit bitre Vid og sin ramme Hævnlyst er Amled en af Olddigt- 
ningens ypperste Skikkelser, og gennem hele Skildringen slaar en 
stærk, næsten ram Duft fra Hedenold os i Møde. Dog er den Tale, 
som Amled efter Fenges Drab holder til Folket, Sakses egen retoriske 
Komposition (ligesom flere Taler i Frodesagaen, se ovenfor S. 113 ff.). 
— Allerede i dette Afsnit er dog indflettet en Episode, der har en 
helt anden Oprindelse; det er Fortællingen om hvordan Amled som 
Følge af sit Vid og sin Kløgt finder meget at udsætte paa Mad og 
Drikke ved den engelske Konges Hof samt ogsaa paa Kongen og 
Dronningen selv — Ting som ingen andre har Øje for; denne For- 
tælling er et fra Østerlandene indvandret Æventyr, der kendes 


— i skiftende Former — fra mange andre Lande, men som op- 
rindelig synes at stamme fra Arabien; det maa i den tidlige Middel- 

alder være naaet til Danmark, snarest vel over Rusland, og er endnu 
i vore Dage optegnet som Folkeæventyr i Vestjylland. — Det andet 
Afsnit af Fortællingen om Amled — det der handler om hans videre 
Livsløb efter fuldbragt Faderbhævn — er en selvstændig Novelle, der 
har saa lidt som muligt med Oldtiden at skaffe, men synes opstaaet 
paa Sakses egen Tid under stærk Paavirkning af vestevropæisk 
Ridderdigtning; den har en forholdsvis kunstig slynget Intrige og 
munder ud i noget for den nordiske Oldtid saa fremmed som at 
Helten indgaar Dobbeltægteskab — et Motiv, som derimod spiller 
en betydelig Rolle i det 12. Aarhundredes evropæiske Ridderdigtning. 
Som Sakses Hjemmelsmand for denne Novelle kunde man tænke 
sig den Lukas Engelskmand, Klerk hos Valdemar den stores Søn 
Kristoffer, hvem Sakse lejlighedsvis i sin Skildring af Vendertogene 
nævner som en god Fortæller. Denne Del af Amledsagnet er saaledes 
kun et Vidnesbyrd om fremmed Kulturs Indtrængen i Danmark 
paa Valdemarernes Tid, og indeholder ikke det ringeste af historisk 
Stof; derimod er det vel næppe udelukket, at en historisk Tildragelse 
kunde ligge til Grund for Sagnet om Amleds Faderhævn, der i hvert 
Fald sikkert gaar langt tilbage i Oldtiden. 


Kurerne og Sveerne følte sig nu ved Høders Død fri- 
tagne for at svare Skat og fik i Sinde at hjemsøge Dan- 
mark med Vaaben, i Steden for at hylde det med aar- 
lig Afgift; og det gav ogsaa Venderne og mange andre 
Lydfolk Mod til at falde fra og fejde mod Danmark. 
For at afværge slig Overlast kaldte Rørik Landet un- 
der Vaaben og æggede ved Frasagn om Fædrenes Id 
ivrig Folket til at tage Mod og Mandshjærte til sig. De 
vilde Vender tyktes dog ej om at yppe Strid uden Fø- 
rer, men indsaa at de maatte have et Hoved, og valgte 
sig derfor en Konge; dernæst lod de to Skarer Krigs- 
mænd lægge sig paa Lur i en lønlig Vraa, og viste de 
andre Stridskræfter frem. Men Rørik anede Uraad; 
og da han saa, at hans Flaade sad fast i det snævre 
Indløb til et grundet Sund, lod han den slæbe bort fra 
de Sandbanker, hvor den stod paa Grund, og lægge 
ud paa det dybe, for at den ej skulde stikke i Sump og 
Dynd og saa blive overfaldet af Fjenden fra modsat 
Hold. Desuden lod han nogle af sine Folk lægge sig 
paa Lur om Dagen, saa de uventet kunde bryde frem 
af deres Skjul og falde over dem, der angreb Skibene, 
hvorved det, som han sagde, var hans Haab, at Falsk 

kunde slaa sin egen Herre paa Hals. De Vender, der 
var lagte i Baghold, vidste derimod intet om de Dan- 
skes Forsynlighed, men brød dumdristigt frem, og blev 
slagne alle til Hobe. Vendernes øvrige Styrke, der in- 
tet havde hørt til deres Fællers Nederlag, undredes 
saare over Røriks Tøven, og udlagde den paa forskel- 
lig Vis. Længe laa de og biede paa ham med Angst og 
Uro i Sinde, og da Ventetiden for hver Dag faldt dem 
tungere, tog de sig omsider for at opsøge ham med 
Flaaden. 

Nu var der iblandt dem en Mand af mærkelig stor 
Vækst, og Troldkarl af Fag. Da han paa Frastand 
saa Danernes Hærskarer, udbrød han: »Lad de faa 
sætte Livet paa Spil for de mange, og lad den enkelte 
styrte sig i Fare for at forebygge alles Ufærd. Jeg for 
min Del skal ej holde mig for god til slig Aftale om 
Tvekamp, hvis nogen af Eder har Mod til at dyste med 
mig. Først og fremmest kræver jeg dog det Vilkaar 
overholdt, som jeg forud har sat, og som jeg udtryk- 
ker saalunde: sejrer jeg, da tilstaas der os Skattefri- 
hed; taber jeg, udreder vi. Eder den gamle Afgift. Idag: 
vil jeg enten som Sejrherre udfri mit Land af Træl- 
dommens AÅAag eller som overvunden atter bringe det 
ind derunder. I begge Tilfælde maa I tage mig for 
god som sikkert Pant paa at Aftalen holdes.« 

Det hørte en af Danerne, hvis Mod var større end 
hans Styrke, og han spurgte nu Rørik, hvad den Mand 
fik i Løn, der tog Kampen op med den udæskende 
Fjende. Rørik havde seks Armbaand, der indbyrdes 
var saa sammenslyngede, at de ej kunde skilles ad, 
men var knyttede uopløseligt sammen i Række; dem 
udlovede han i Kampløn til den der turde vove Dysten. 
Men den unge Mand satte ej synderlig Lid til sin 
Lykke og udbrød: »Ja Rørik, hvis jeg har Held med 
mig, da vil du gavmild tilstaa Sejrherren hans Løn, og 
skønne som Dommer om Kampens Pris; men hvis 
det nu ej gaar efter Ønske, hvad Løn under du da 
den overvundne, der rammes enten af haard Død eller 
svar Skændsel? Disse er Fejghedens vante Følge- 

svende, og de overvundnes Sold; dem venter ej andet 
end Spot og Skam. Hvad Løn og Tak skal han da 
have, der gaar glip af Kampens Pris? Hvo har nogen 
Tid kranset den sejrløses Hoved, eller smykket ham 
med Ærens Pris? Modig Mand faar Sejrens Løn, men 
slagen Stridsmand intet; Ulykke er æreløs. Hin op- 
naar Pris og Ære, denne en daadløs Død eller usselt 
Liv. Jeg for min Del véd ikke, til hvad Side Kam- 
pens Lykke vil vende sig, men saa dumdristig er jeg 
ingenlunde, at jeg vover at kræve en Løn, der maaske 
ej tilkommer mig med Rette; ti hvo der er uvis paa 
Sejren, tør ej tiltage sig Sejrherrens visse Løn. Tvivl- 
raadig om Kampens Udfald tør jeg ej kræve Kransen 
som min sikre Vinding; jeg tager endnu ej mod Kam- 
pens Pris, der lige saa godt kan blive mig Dødens som 
Livets Sold. Kun Taabe lægger Haand paa umoden 
Frugt, og vil plukke den før han er vis paa at den er 
hans med Rette. Denne Haand skal enten bringe mig 
Sejr eller Død!« 

Med disse Ord hug han til Venderen med sit Sværd, 
men Heldet svarede ej til hans gode Vilje: den anden 
slog igen, og for det første svære Hug sank han død 
til Jorden. Danerne var det en Sorg at skue, men Ven- 
derne hyldede deres sejrrige Landsmand med stort Op- 
tog og modtog ham med Pragt og Højtid. Næste Dag 
kom han igen, og overmodig af den nysvundne Sejr, 
hvad heller opsat paa at vinde en ny traadte han Fjen- 
derne nær og æskede dem til Kamp med samme Ord 
som forrige Gang; han tænkte nemlig som saa, at nu 
havde han fældet den djærveste af Danerne, og til- 
troede derfor ingen af de andre Mod til at vove en 
Dyst med ham: i Lid til at den ene Kæmpes Fald 
havde rokket hele Hærens Mod, troede han, at han 
sagtens kunde magte alt hvad han ydermere gav sig 
i Lag med; ti Held avler Hovmod, og liden er ej Lyk- 
kens Ævne til at ægge Overmod frem. 

Rørik harmedes over at én Mands frække Færd 
skulde gøre alles Mod til Skamme, og at de ellers sejr- 
sæle Daner ikke alene blev mødte med Hovmod af de 

fordums overvundne, men endog haanede og agtede 
ringe; det var ogsaa hans Sorg, at der mellem saa 
mange Stridsmænd ej fandtes én saa villig eller vaa- 
bendjærv, at hans Hu stod til at vove Livet for sit 
Land. Denne Skam og Vanære for Danerne, at de her 
holdt sig tilbage, gjorde først Ubbe højsindet Ende paa. 
Han var stor og stærk af Krop, og ogsaa kyndig i 
Tryllekunster. Paa hans udtrykkelige Spørgsmaal om 
Kampens Pris lovede Kongen ham Armbaandene, men 
han svarede: »Hvor kan jeg fæste Lid til dit Løfte, 
naar du selv beholder dit Pant i Hænde og ej overla- 
der Gaven til andres Varetægt? Lad én træde frem, 
som du kan betro dit Pant, saa du er afskaaret fra at 
tage dit Løfte tilbage. Uvægerlig Vished om Kampens 
Løn ægger Kæmperne Mod.« Dette sagde han sikkert 
kun for Spøg, ti det var ene Mod og Manddom der 
havde staalsat ham til at afbøde Fædrelandets Skam. 
Men Rørik troede at han var grebet af Guldtørst, og 
for at man ej skulde tro at han tvært imod Kongers 
Sæd vilde tage Gaven tilbage eller bryde sit Løfte, vilde 
han fra sit Stade om Bord paa sit Skib slynge Armrin- 
gene over til ham med et vældigt Kast og saalunde op- 
fylde hans Bøn. Men for den store Afstands Skyld 
forfejlede han Maalet: Kastet var vegt og ej kraftigt 
nok, og Ringene faldt i Vandet inden de havde naaet 
Maalet. Deraf fik Rørik Tilnavnet Slyngebaand). 
— Dette gav Ubbe Lejlighed til ret at røbe sin Dyd og 
Ære; ti Tabet af Lønnen, der jo var gaaet til Bunds, 
rokkede ham ej i hans djærve Forsæt, da han ej vilde 
have Ord for at hans" Mod stod i Gerrighedens Sold. 
Han attraaede derfor med Iver Kampen, og lagde for 
Dagen at hans Hu stod mere til Hæder end til Have- 
syge, og at Mod gjaldt ham mere end Pengegriskhed; 
ti han vilde vise at hans Selvtillid ej afhang af Sejrens 
Pris, men havde sin Grund i hans eget Højsind. Uden 
Tøven drages Kredsen, Krigerne stiller sig tæt i Ring, 
Kæmperne tørner sammen med Brag og Bulder, T;jl- 


1) Se Indledningen S. 163. 

skuerskaren raaber og skriger dertil med tvefold Ønske 
om Kampens Udfald. Kæmperne blusser af Mod, og 
segnende under gensidige Saar ender de begge deres 
Liv i Kampen. Sikkert har Lykken føjet det saa, for 
at ingen af dem skulde høste Ære og Glæde af den an- 
dens Fald. Den Daad fik de oprørske Sind til at falde 
til Føje for Rørik, og genvandt ham den tabte Skat 
og Skyld. 





Ved den Tid blev Ørvendel og Fenge, hvis Fader 
Gervendel havde været Jydernes Jarl, indsatte.af Rø- 
rik til hans Efterfølgere som Landeværnsmænd i Jyl- 
land. Da Ørvendel i tre Aar havde haft Høvdinge- 
dømme og med stor Hæder havde færdedes paa Vi- 
kingetog, vilde Kong Koller af Norge kappes med ham 
i Stordaad og Ry, og tænkte at det var en Ære for ham, 
hvis han kunde vinde Sejr over saa navnkundig en Vi- 
king og overskygge hans Rygtes Glans. Han strejfede 
viden om paa Vandet for at finde hans Flaade, og 
stødte omsider paa den. En Ø laa midt i Havet, hvor 
Vikingerne lagde til Land med deres Skibe hver paa 
sin Side. Den yndige Strandbred lokkede Høvdingerne 
1 Land; saa skønt var Synet udefra, at det indbød til 
ret at skue det vaarfriske Løv inde i Lunden og trænge 
langt ind i Skovens Løndom. Her mødtes Koller og 
Ørvendel ved et Træf, begge vandrende ad enlig Sti 
uden Følgesvende. Nu spurgte Ørvendel først Kongen, 
hvad for en Kampmaade han ønskede skulde skille 
Trætten, og lagde til, at den ypperste var den der kræ- 
vede saa faa Stridsmænd som muligt; Tvekamp vilde 
derfor egne sig bedre end nogen anden Kampart til at 
afgøre hvem der bar Pris i Djærvhed, fordi den alene 
afhang af Kæmpernes egen Manddom og udelukkede 
andres Hjælp. Den unge Mands djærve Tale undrede 
Koller, og han sagde: »Da du overlader mig selv at 
vælge Kampmaaden, kaarer jeg helst den der frier os 
for Slagets Tummel og ene omfatter tvende Kæmpers 
Daad; den gælder jo baade for mere djærv og mere 
snar til at fremme Sejren. Heri er vi aldeles enige og 

fælder begge selvsamme Dom. Men saasom Udfaldet 
er uvist, bør vi gensidig vise hinanden Huldskab, og 
ej lade vort Egensind raade saa vidt at vi ringeagter 
hvad der skyldes de døde. Gramme i Hu er vi mod 
hinanden, men dog tør vi ej glemme den Godvilje, der 
til Slut i Tide bør afløse Hadet. Om end vore Tanker 
skilles og gaar hver sine Veje, saa binder Livets Vil- 
kaar og Love os sammen; ti dem har vi fælles Lod og 
Del i, hvormeget saa Fjendskab skiller vore Sind. Lad 
os da af god Vilje sætte det Kaar, at Sejrherren skal 
stede den overvundne til Jorde; ti. dette maa kaldes den 
sidste Vennetjeneste, som ingen from og god Mand 
vægrer sig ved. Lad begge Hære glemme Hadet og 
enigt udføre denne Pligt. Al Avind høre op med Dø- 
den; Had og Fjendskab hvile ved Graven. Det være 
langt fra os at vise slig Grumhed, at vi endog forfølger 
hinandens Støv, selv om Avind har skilt os i levende 
"Live. Det er en Hæder for Sejrherren at stede den over- 
vundne med Højtid til Jorden; thi hvo der viser sin 
døde Fjende Agt og Ære, vinder sig den efterlevendes 
Yndest, og ved at lade Godvilje kende overfor den he- 
dengangne Åvindsmand fanger han ved slig Velgerning 
Sejr over den levende. — Der hænder ogsaa af og til 
en anden Ulykke, ej mindre tung end hin: man kan 
miste en Legemsdel og dog forblive i Live. I saa Til- 
fælde bør vi efter mit Skøn lige saa fuldt træde til som 
naar Døden indtræffer. Ofte lemlæstes Kæmpe uden 
dog at miste Livet, og den Lod plejer at kaldes. værst 
af alle, ti død Mand kan intet mindes, men den levende 
kan ej slippe fra sit eget Legems Brøst. Ogsaa paa 
dette Onde bør vi raade Bod. Lad os derfor aftale, at 
hvo der lemlæster sin Modstander skal bøde ham ti 
Mark Guld. Er det nemlig from og god Gerning at yn- 
kes over andres Ufærd, hvormeget mere da over sin 
egen! Ingen kan undlade at handle efter Livets Krav; 
hvo der ej vil ænse dem, drager Sværd mod sig selv.« 

Herpaa gav de hinanden deres Ord, og yppede der- 
næst Strid; og hverken det bratte og mærkelige Møde 
eller den vaarfriske Lunds Ynde kunde bringe dem fra 

at lade Sværdene skifte imellem sig. Ørvendel var saa 
hidsig paa Kampen, at han langt mere var til Sinds 
at anfalde Fjenden end værge sig selv, og skøttede li- 
det om sit Skjold, men greb om Sværdet med begge 
Hænder. Lykken fulgte da ogsaa den kække: han 
kløvede med sine raske Hug Kollers Skjold, og hug- 
gede dernæst Foden af den værgeløse, saa han segnede 
livløs til Jorden. For ej at svigte Aftalen gav han ham 
en kongelig Jordefærd og hædrede ham med en stor 
og prægtig Høj og med et glimrende Gravøl. Dernæst 
satte han efter Kollers Søster Sæla, der var øvet i Vi- 
kingefærd og kyndig i Krigskunst, og fældede hende. 

I tre Aar færdedes han i Kamp, og øvede mangen 
djærv Daad; det ypperste Rov og det bedste Bytte tog 
han fra som Skænk til Rørik for at indynde sig des 
mere hos ham. For deres Venskabs Skyld gav Rørik 
ham sin Datter Gerud til Ægte, og med hende fik han 
Sønnen Amled. 


Denne hans store Lykke stak Fenge i Øjnene, saa 
han lagde onde Raad op mod sin Broder: hvo der er 
dannis og dydefuld, tør ej være tryg for sin næste 
Frænde. Saasnart han saa sit Snit til Brodermordet, 
dyppede han sin Haand i Blod for ret at stille sin onde 
Attraa. Han tog ydermere sin dræbte Broders Hustru 
og føjede saalunde Blodskam til Brodermord: hvo der 
lader sig friste til én Synd, falder snart i en anden, og 
den første Udaad avler flere. Tillige var han saa fræk 
og lumsk, at han for at dække over sin grumme Daad 
og undskylde sin Brøde søgte at give den Skin af Vel- 
gerning, og smykkede Brodermordet med Navn af 
Vennesind. Han fortalte nemlig, at uagtet Gerud var 
saa blid af Sind at hun aldrig i mindste Maade voldte 
nogen noget ondt, havde hun dog været Genstand for 
sin Ægtefælles vilde Had, og det var for at frelse hende 
at han havde fældet sin Broder, fordi det tyktes ham 
utaaleligt, at en Kvinde saa blid og saa blottet for al 
Gift og Galde skulde døje slig svar Harm af sin Hus- 
bond. Hans Forsøg paa at bilde Folk sligt ind slog 

heller ikke fejl; ti ved Hove fæster man ikke sjælden 
Lid til en Løgn, ofte sættes Gøglere til Højbords, og 
. Øretudere kommer til Hæder og Ære. Fenge veg da 
ej tilbage for ublu at favne hende med sine bloddryp- 
pende Arme, og læssede lige fræk den dobbelte Synde- 
skyld paa sig. 

Da Amled saa dette, vilde han ej ved kløgtig Færd 
vække sin Farbroders Mistanke, men teede sig som en 
afsindig Taabe, og lod som om han havde taget Skade 
paa Forstanden; og ved den List dulgte han ikke alene 
sit Vid, men bjærgede ogsaa sit Liv. Dag ud, Dag ind 
sad han sløv ved sin Moders Arne, fuld af Støv og 
Smuds, eller slængte sig paa Gulvet og væltede sig i 
det værste Skarn og Møg. Med tilsølet Lød og over- 
smurt Aasyn lignede han en latterlig og vanvittig 
Taabe. Alt hvad han ytrede var det rene Vanvid, og 
hvad han foretog sig røbede dyb Daarskab. Kort sagt, 
man skulde knap tro, at han var en Mand, men et lat- 
terligt Misfoster af en lunefuld Skæbne. Stundom 
havde han for Skik at sidde ved Arnen og rage i Glø- 
derne med sine Fingre, samt krøge Grene til Kroge og 
hærde dem i Ilden, og i Spidsen udstyrede han dem 
med Modhager, for at de kunde holde des bedre fast. 
Paa Spørgsmaal om hvad han dér havde for, svarede 
han at han lavede Spydspidser til sin Faders Hævn. 
Dette Svar vakte ikke liden Moro, idet alle lod haant 
om slig latterlig og unyttig Syssel, men siden hjalp 
netop dette Værk ham til at udføre sit Forsæt. Denne 
hans Flid og Omhu vakte egentlig først skarpsindige 
Tilskueres Mistanke om at det hele kun var en List 
fra hans Side; ti selve den ihærdige Syslen med sligt 
Puslespil røbede Haandværkerens skjulte Kløgt, og in- 
gen kunde tro at det var en svagsindet Taabe der var 
saa fingernem og kunstfærdig. Endelig havde han for 
Skik at lægge de hærdede Grene i Hob og gemme dem 
med største Omhu. 

Desaarsag var der flere der paastod, at han var tænk- 
som nok, og at han kun dulgte sit Snille under Skin af 
Enfold og snedig skjulte sit sande Sindelag under et 

paataget Væsen. Det sikreste Middel, sagde de, til at 
bringe hans List for Dagens Lys var at føre en fager 
Kvinde til ham i Løndom, for at hun kunde lokke ham 
til Elskovs Lyst; ti, sagde de, den medfødte Attraa ef- 
ter at favne Viv var saa voldsom at den ej kunde hol- 
des nede med List, den Drift var for stærk til at kunne 
dæmpes med Snille, og hvis han kun hyklede Sløv- 
sind, saa vilde han derfor straks gribe Lejligheden og 
følge sin stærke Lyst. Der skaffedes da Folk til Veje, 
som skulde ride dybt ind i Skoven med den unge Mand 
og der friste ham paa saadan Vis. Mellem dem fand- 
tes der ogsaa ved et Tilfælde en Fostbroder af Amled, 
der ej havde glemt, hvordan de var opfødte i Fælles- 
skab, men satte Mindet om det svundne Samliv højere 
end det nys givne Bud; og naar han nu drog ud sam- 
men med de andre udtagne Følgesvende, var det der- 
for snarere for at våre Amled ad end for at lokke ham 
i Fælden; ti han tvivlede ikke paa at han var Døden 
vis, om han røbede blot det ringeste Tegn paa sund 
Sans, og da især hvis han indenfor deres Synsvidde 
tog Kvinden i Favn — noget som Amled ej heller 
skjulte for sig selv. Da man saa bad ham stige til Hest, 
satte han sig med Vilje bagvendt paa den, saa han 
vendte Ryggen til dens Hoved og Ansigtet ud imod 
dens Hale, og han lagde ogsaa Tømmen om Halen paa 
den, som om han herfra vilde styre Hestens vilde Løb. 
Ved sligt sindrigt Paafund spottede han sin Farbroders 
List og gjorde hans onde Raad til intet. Latterligt var 
det for sand at skue, da Hesten sprang afsted uden 
Tømme, og Rytteren sad og holdt den ved Halen. 
Undervejs mødte Amled en Ulv i Skovens Tykning, 
og da Følgesvendene sagde at det var en ung Fole, 
føjede han til, at af den Slags havde Fenge kun faa i 
sin Hær, og stiklede saalunde paa en baade vittig og 
sagtmodig Maade til sin Farbroders Fejl"). Da de 
andre saa udbrød at det var klogt svaret, bad han dem 


1) Amled synes at sigte til Fenges Fejghed: han gav ej ved sine 
Hærtog Ulvene Føde. 

ogsaa selv være visse paa, at han med Vilje havde talt 
saadan, for at han ikke i nogen Maade skulde faa Ord 
for at fare med Løgn. Han ønskede nemlig at kunne 
sige sig fri for Falskhed og Svig, og blandede derfor 
Sandsagn med List paa en saadan Maade at hans Ord 
ej kunde kaldes usandfærdige, uden dog at røbe sit 
Vid ved at give sin rette Mening til Kende. — Siden 
kom han ud paa Stranden, hvor hans Følgesvende 
fandt Roret af et strandet Skib, og da de sagde at det 
var dog en vældig Kniv de der havde faaet fat paa, 
svarede han: »Den er jo ogsaa til at skære den aller 
største Skinke med«, hvormed han selvfølgelig mente 
det vildene Hav, som det vældige Ror passede til. De 
kom ogsaa forbi Klitterne og vilde bilde ham ind at 
Sandet var Mel, og han svarede at det var nok malet 
af Bølgernes skummende Brænding. Følgesvendene 
roste hans Svar, og han føjede til, at det var ogsaa 
klogt sagt. 

Nu lod de ham ene tilbage for at han des lettere 
kunde faa Mod til at stille sin Lyst, og den Kvinde som 
hans Farbroder havde sat ud paa ham, traadte ham 
ret som ved et Tilfælde i Møde fra en lønlig Vraa. Han 
vilde ogsaa have nydt hendes Ære, hvis ikke hans 
Fostbroder ved et dulgt Raad havde røbet ham deres 
Rænker. Han overvejede nemlig, hvordan han bedst 
kunde advare ham i Løn og lægge Baand paa den 
unge Mands farlige Lyst, og da i det samme en Bremse 
fløj forbi, bandt han et Straa, han tog op fra Jorden, 
fast i Bagen paa den, og dernæst jagede han den hen 
ad de Kanter, hvor han kunde tænke sig at Amled 
dvælede; og dermed gjorde han den tankeløse Unger- 
svend en stor Tjeneste. Tegnet blev nemlig tydet lige 
saa snildt som det var givet, og da Amled fik Øje paa 
Bremsen og ved nøjere Eftersyn saa at den havde en 
Avne i Bagen, indsaa han straks at det var et lønligt 
Vink om at vare sig for Svig"). Straks blev han bange 

1) Der sigtes her uden Tvivl til Ordet Agnbak, Avne-Bag, Øgenavn 


for den der stjal Negene paa Marken og røbede sig selv ved de 
Avner der hang fast ved hans Klæder; for denne Art Tyveri gjaldt 

og anede Uraad, og for trygt at kunne opnaa sit Ønske 
tog han Kvinden i sine Arme og slæbte hende langt af 
Led ud i en ufarbar Mose. Dér laa han hos hende og 
bad hende saa bønlig ikke at røbe det til nogen; og 
Pigen var lige saa ivrig til at love Tavshed som Amled 
til at tigge hende derom; de var nemlig fra gammel 
Tid gode Venner, fordi de var blevne opfostrede i Fæl- 
lesskab og som Børn havde staaet under ét og samme 
Opsyn. 

De fulgte ham nu atter hjem, og da alle for Spøg 
spurgte ham om han havde styret sin Lyst, kundgjorde 
han at han havde nydt Møens Ære. Videre spurgte de 
ham hvor han havde drevet den Leg, og hvad han 
havde haft til Brudelagen, og han svarede, at han 
havde ligget paa Hestehov, Hanekam og Tagrør; han 
havde nemlig taget lidt af alle disse Dele med sig den- 
gang han skulde ud at fristes, for ej at se sig nødsaget 
til at lyve”). Denne Ytring vakte stor Moro hos de 
omstaaende, uagtet han i sin Spøg ej var veget et 
Haarsbred fra Sandheden. De spurgte ogsaa Møen 
derom, men hun paastod at han ej havde øvet sligt, 
og man fæstede Lid til hendes Nej, saa meget villigere 
som Svendene intet vidste om hvad der var hændt. 
Nu tog den Svend til Orde, som havde mærket Brem- 
sen for at give Amled et Vink, og for at lade Amled 
forstaa at han havde hans snilde Paafund at takke for 
sit Liv, sagde han, at han nys havde vist ham et sær- 
ligt Vennestykke. Snildt var det Svar som Amled gav, 
for at hans Velgører ej skulde tro at han agtede hans 
Advarsel ringe; han udbrød nemlig: »Ja jeg saa jo 
nok at der med ét kom flyvende noget med en Avne i 
Bagen.« Ved det Ord slog de andre en høj Latter op, 
men Amleds Ven glædede sig over det sindrige Svar. 

Da nu alle var gjorte til Skamme og ej ævnede at 


særlig strænge Lovregler (se Valdemars sællandske Lov 3,13). Ved 
at minde ham om dette Ord advarer saaledes Vennen ham mod 
at røbe sig selv. 

1) Sakse har her misforstaaet Overleveringen; baade Hestehov, 
Hanekam og Tagrør er Planter der vokser i og ved Mosen. 

aabne den lønlige Laas for Ungersvendens Kløgt, tog 
en af Fenges Venner til Orde, der var rigere paa Selv- 
tillid end paa Skarpsind, og sagde at et saa uudgrun- 
deligt Snille ej ved almindeligt Sned kunde bringes til 
at røbe sig selv; han var altfor haardnakket til at man 
kunde komme ham til Livs med løst Rænkespind, og 
en saa mangesidig Listighed skulde man ej lokke i slig 
enfoldig Fælde. Derfor havde han selv ved dybere 
Eftertanke udfundet en mere skarpsindig Fremgangs- 
maade, der ej var svær at sætte i Værk og sikkert vilde 
give dem Kundskab om alt hvad de ønskede at vide. 
Fenge skulde nemlig med Vilje holde sig borte under 
Paaskud af et vigtigt Ærende, og Amled skulde saa 
lades ene med sin Moder i et Kammer, men forinden 
skulde man stille en Mand op i en lønlig Vraa af Hu- 
set, uden at nogen af dem vidste det, for at han kunde 
høre nøje efter hvad de taltes ved. Hvis nemlig Søn- 
nen i nogen Maade var ved sit Vid, vilde han uden 
Tøven tale rent ud i sin Moders Paahør og ej være 
bange for at betro sig til hende. Han tilbød ogsaa vil- 
lig selv at gøre Tjeneste som Spejder, for ej at hedde 
snar til Raad, men sen til Daad. Fenge glædede sig 
over hans Raad, og drog bort, idet han lod som om 
det var paa en lang Rejse. 

Raadgiveren gik nu i Løn til det Bur hvor Amled 
blev lukket ind med sin Moder, og skjulte sig i Gul- 
vets Halm. Dog, Amled vidste Raad mod Rænker: 
han var bange for at der i Løn var en Lurer til Stede 
for at lytte til hans Ord, og tyede derfor i Førstningen 
til sin vante Narresæd: galede højt som en Hane, slog 
ud med Årmene som var det Vinger han baskede med, 
traadte op i Halmen og hoppede baade hid og did for 
at prøve om nogen laa gemt derunder. Da han saa 
mærkede noget fast under sine Fødder, stak han sit 
Sværd ned paa det Sted, traf Lureren der laa dernede, 
trak ham frem af hans Skjul og slog ham ihjel; hans 
Krop huggede han i Stykker, varmede Vand og kogte 
dem, og smed dem dernæst i Rendestenen til Æde for 
Svinene, saa hans arme Lemmer blev sølede ind i 
uhumsk Skarn. 

Efter saalunde at have gjort hans Svig til Skamme 
vendte han tilbage til Buret, og da nu hans Moder 
med lydelig Veklage gav sig til at jamre over sin Søns 
Sløvsind, udbrød han: »Hvor tør du, skændige Kvinde, 
komme med dine falske Klager, der kun er et Skalke- 
skjul for din svare Brøde? Lysten som en Skøge har 
du samtykket i et ondt og afskyeligt Ægteskab, favner 
i Blodskam din Mands Morder, og kysser og klapper 
uden mindste Blu den Karl som slog dit Barns Fader! 
Saaledes slutter Hoppen sig til den Hingst, der gaar 
af med Sejren; kun umælende Dyr har for Skik at 
parre sig i Flæng; men du har paa selv samme Vis ud- 
slettet Mindet om din forrige Ægtefælle. Ikke for intet 
ter jeg mig som en Taabe, ti jeg tvivler ej paa, at han, 
der har taget sin Broder af Dage, vil fare lige saa 
grumt frem mod sine Frænder. Bedre derfor at te sig 
som Taabe end at røbe sit Vid, og at bjærge sit Liv 
ved at lade helt ør og afsindig. Stedse staar dog min 
Hu til Faderhævn; men jeg lurer paa gunstig Lejlig- 
hed, og ser indtil videre Tiden an. Hver Ting til sin 
Tid; mod et dulgt og umildt Sind maa man bruge Kløgt 
og Snille. Du for din Del har ej nødig at jamre over 
mit Afsind; du skulde hellere sørge over din egen 
Skam; vist har du Grund til at græde, ikke fordi andre, 
men fordi du selv har taget Skade paa Sjælen. Se 
nu til at holde Tand for Tunge!« Med slig Haan hud- 
flettede han sin Moder, kaldte hende tilbage paa Dy- 
dens Vej, og manede hende til at sætte sin fordums El- 
skov over Øjeblikkets Lyst. 

Da Fenge kom tilbage, kunde han ingensteds finde 
den listige Lurer, og ledte længe og ihærdig efter ham, 
men der var ingen der vidste af at have set ham, hver- 
ken her eller der. Ogsaa Amled blev for Spøg adspurgt 
om han ikke havde set noget Spor af ham, og svarede 
da at han var gaaet hen i Vandhuset og var faldet ned 
gennem Hullet, hvor han var blevet kvalt i alt Skarnet 
og siden ædt op af Svinene, der havde deres Gang der. 
Dette Udsagn indeholdt ej andet end den nøgne Sand- 
hed, men tyktes desuagtet Tilhørerne saa taabeligt, at 
de gjorde sig lystige derover. 

Da nu Fenge havde sin Stifsøn mistænkt, og følte 
sig overtydet om hans Rænker, havde han i Sinde at 
rydde ham af Vejen, men turde ej for hans Morfader 
Rørik og for sin egen Ægtefælle, og holdt det desaar- 
sag for raadeligst at faa Bretlands Konge til at tage 
ham af Dage, for selv at staa med et Skin af Uskyld, 
naar det var en anden der lagde Haand til Værket. Af 
lutter Iver for at dølge sin Grumhed vilde han saale- 
des hellere søle sin Vens Navn i Skarnet end selv tage 
Skammen paa sig. Ved Skilsmissen gav Amled i Løn 
sin Moder det Hverv at tjælde Hallen med vævede Tæp- 
per og naar Aar var omme falskelig at holde Gravøl 
over ham, samt lovede selv at komme hjem ved samme 
Tid. To af Fenges Svende fulgte ham og førte med sig 
en Stav med indristede Runer (saadan saa nemlig Bre- 
vene ud i gamle Dage), der indeholdt Bud til Kongen 

af Bretland om at tage den Ungersvend af Dage, der 
" var sendt over til ham. Men medens de andre laa og 
sov, ransagede Amled deres Gemmer, opdagede Bre- 
vet, læste dets Indhold, slettede de Runer ud der var 
ristede i Staven, satte andre Tegn i Steden derfor, og 
overførte Dødsdommen fra sig selv til sine Rejsefæller 
ved at ændre Budskabets Ordlyd. Han nøjedes end 
ikke med at afvende sin egen Dom og Død og styrte 
andre i den Vaande der var ham tiltænkt, men tilføjede 
ogsaa falskelig i Fenges Navn en Bøn til Kongen af 
Bretland om at give den snilde Ungersvend, han sendte 
over til ham, sin Datter til Ægte. 

Da de kom til Bretland, søgte Sendemændene Kon- 
gen paa Haand, og overrakte ham deres Brev, som de 
troede skulde udvirke en andens Drab, men som in- 
deholdt deres egen Dødsdom. Kongen lod sig ej mærke 
med noget, men bød dem gæstfri til Gilde. Her vra- 
gede Amled alt hvad der stod paa Kongens Bord, som 
om det var en ussel Kost der bødes ham, afholdt sig 
til alles Undren aldeles fra det rige Maaltid, og rørte 
hverken Mad eller Drikke. Alle undredes over denne 
fremmede Ungersvend, der vrængede ad de fine Retter 

paa Kongens Bord og vragede al den lækre Mad, som 
var det ringe Bondekost. 

Da Gildet var endt, og Kongen bød sine Bordfæller 
god Nat, lod han en af dem liste sig ind i Sovekamret 
for i Løn at lure paa, hvad de fremmede Gæster tal- 
tes ved om Natten. Amled blev nu adspurgt af sine 
Rejsefæller, hvor det kunde være at han Dagen i For- 
vejen havde ladet al Gildekosten urørt som var det ren 
Gift, og han svarede, at Brødet var gennemsyret med 
Blod, Drikken smagte af Jærn, Kødet lugtede af Lig 
og havde ligesom en raaden Stank af Graven ved sig. 
Dertil kom, sagde han, at Kongen havde Trælleøjne, 
og Dronningen havde røbet tre Trælkvindelader; saa 
det var mindre Gildet end Værtsfolkene han havde 
meget at udsætte paa. Nu lod hans Rejsefæller ham 
høre ilde for hans gamle Svagsind og drillede ham med 
alskens kaade Ukvemsord, fordi han lastede hvad der 
burde roses, talte ondt om hvad der var godt, kræn- 
kede en ypperlig Konge og en høvisk Viv med lidet 
ærefuld Omtale, og overøste prisværdige Folk med den 
værste Spot og Spe. 

Da Kongen fik dette at høre af sin Haandlanger, 
udbrød han, at hvo der førte slig Tale maatte enten 
være den viseste eller den vanvittigste af alle dødelige, 
siden han i saa faa Ord kunde røbe sligt fuldendt 
Skarpsind. Han sendte dernæst Bud efter Hushovme- 
steren og spurgte ham, hvor han havde det Brød fra. 
Han svarede at det var hans egen Bager der havde bagt 
det, og Kongen udspurgte ham da hvor det Korn havde 
vokset som Melet var malet af, og om der fandtes no- 
get Tegn paa at en eller anden var tagen af Dage dér 
paa Stedet. Han svarede at i Nærheden af Kongens 
Gaard laa der en Mark oversaaet med faldne Mænds 
Ben og med tydelige Spor af fordums Mandslæt, og 
den ventede han sig særlig god Afgrøde af fremfor de 
andre, og havde derfor om Vaaren tilsaaet den i Haab 
om rig 'Høst. Desaarsag var det vel ej umuligt at Brø- 
det kunde have faaet en ilde Smag af det levrede Blod. 
Da Kongen hørte det, troede han at Amled havde talt 

sandt, og ønskede dernæst at vide, hvor Flæsket var 
kommet fra. Hushovmesteren svarede at hans Svin 
ved Uagtsomhed var slupne ud af Stien, og havde ædt 
en Røvers raadne Lig, og det var maaske Aarsagen til 
den urene Smag Kødet havde. — Da Kongen ogsaa i 
denne Sag maatte sande Amleds Ord, spurgte han, 
hvad han havde blandet i Mjøden. Da han hørte at 
den var brygget af Honning og Vand, lod han dem 
vise sig Kilden og satte Folk til at grave i Grunden, og 
der fandt man saa flere rustne Sværd, som nok kunde 
have givet Vandet dets Afsmag. Andre siger, at han 
lastede Drikken fordi han ved at smage paa den havde 
opdaget, at Bierne havde suget Næring af en død 
Mands Indvolde og derved smittet Vokskagerne, og den 
Afsmag var siden gaaet over i Mjøden. 

Da nu Kongen saa, at han havde givet gode Grunde 
for sin kræsne Smag, og da han nok kunde tænke at 
Amled ved at haane ham for hans lumpne Øjne sig- 
tede til hans uærlige Byrd, opsøgte han i Løn sin Mo- 
der og spurgte hende hvem der var hans Fader. Hun 
svarede at hun havde aldrig kendt andre end Konegn, 
men han truede med at pine Sandheden ud af hende, 
og fik da at vide at han var Trællesøn: ved det tvungne 
Skriftemaal fik han Løsning paa sine Tvivl om hvad 
Amled havde at udsætte paa hans Byrd. Skamfuld 
over sin egen Skæbne, men glad overrasket over Un- 
gersvendens Snille spørger han Amled, hvorfor han 
havde lastet Dronningen for Trællelader. Men hvor 
meget han saa ærgrede sig over at hans Gæst i sin nat- 
lige Samtale havde haft noget at udsætte paa hans Vivs 
høviske Adfærd, saa maatte han dog nu høre at hun 
var trællefødt. Amled sagde nemlig at han havde mær- 
ket sig tre Trælkvindelader hos hende: for det første 
at hun ligesom et Tyende trak Kappen op over Hove- 
det, for det andet at hun løftede op i sin Kjortel naar 
hun gik, og for det tredje at hun sad og stangede Tæn- 
der med en Stikke og tyggede de Madlevninger som 
hun gravede frem. Han fortalte ham ogsaa at hendes 
Moder var hærtagen Tjenestekvinde, for at han ej 

skulde tro, at hun ej lige saa fuldt var trællebaaren som 
trællevant. 

Kongen agtede Amleds Snille saa højt som en Årt 
himmelsk Visdom; han gav ham sin Datter til Ægte, 
og ærede hans Ord som et Vidnesbyrd fra oven. Hans 
Følgesvende lod han næste Dag hænge, for at gøre sin 
Vens Bud Fyldest. Denne Tjeneste optog Amled som 
en Uret der blev øvet mod ham, og lod som om han 
var opbragt derover. Kongen gav ham Guld i Mande- 
bod, og det smeltede han i Ilden og hældte det lønlig 
i to hule Stokke. 

Et Aar dvælede Amled hos ham, men saa bad han 
sig Orlov og drog atter hjem, uden at tage andet med 
sig af Kongens rige Skat end de to Stokke med Guldet 
i. Da han landede i Jylland, aflagde han sin hidtidige 
Adfærd og genoptog sine gamle Lader, idet han med 
Vilje gav sit Væsen et latterligt Skær i Steden for sin 
hidtidige ærefulde Fore. — Oversølet med Skarn 
traadte han ind i Gildeshallen, hvor de drak hans 
Gravøl, og alle gjorde store Øjne, fordi et falsk Rygte 
havde fortalt om hans Død. Omsider slog Skrækken 
over i Latter, og Gæsterne gjorde indbyrdes Nar ad 
hverandre, fordi den Mand, hvis Gravøl de fejrede, 
med ét stod lyslevende midt iblandt dem. Nu spurgte 
de efter hans Følgesvende, og han viste dem da de to 
Stokke han havde med sig, og sagde: »Her er de begge 
to.< Dette Udsagn var lige saa vittigt som det var 
sandt; ti uagtet de fleste holdt hans Ord for Tant, af- 
veg han dog ej fra Sandheden, men fremviste blot i de 
hængte Mænds Sted den Mandebod han havde faaet 
for dem. Siden gik han for Borde med de andre 
Mundskænke, og drak ivrig Gæsterne til for at øge Gil- 
dets Lyst og Gammen; og for ej at hæmmes i sin Gang 
af sine lange Klæder, spændte han dem op om Lænden 
med sin Sværdrem. Tit og ofte drog han med Vilje 
Sværdet ud af Skeden, og saarede sig derved i Spidsen 
af Fingrene; og desaarsag lod de omstaaende slaa en 
Staalnagle gennem Sværdet og Skeden. — For des 
tryggere at kunne øve sin Svig fyldte han flittig Æd- 

lingernes Bægere, saa de blev tunge og øre af Drik, 
og dyssede dem alle i en saadan Søvnrus, at de ej 
kunde støtte paa Fødderne, men ravede om til de faldt 
til Ro i selve Kongens Hal og redte sig Leje i Gildes- 
huset. Da han nu fandt dem i en Tilstand, der tjente 
hans Formaal, og kunde se sit Snit til at øve sin Hævn, 
sankede han de i sin Tid tildannede Kroge op i sin 
Kjortel, gik med dem ind i Gildeshuset, hvor de høje 
'Herrer laa slængte rundt paa Gulvet og spyede i deres 
Søvnrus, og skar Stropperne af den Vægdræt, som hans 
Moder havde virket, og som klædte Hallens indre 
Vægge; og da han havde skaaret Drættedugen ned, 
lagde han den over de sovende, tog de krogede Grene 
frem, og fæstede den med dem saa kunstfærdigt og 
uopløseligt at ingen af dem der laa derunder havde 
Magt til at rejse sig, hvor stærkt han saa sled i det. 
Dernæst stak han Ild paa Huset; Branden bredte sig 
vidt og bredt, Luerne løb hid og did og omspændte 
hele Huset, saa Kongehallen blev lagt i Aske, og alle 
brændte inde, hvad enten de laa i dyb Dvale eller 
gjorde frugtesløse Forsøg paa at rejse sig. Dernæst 
gik han til Fenges Bur — det var alt en Stund siden at 
hans Mænd havde fulgt ham hen at sove — og tog 
hans Sværd der hang ved hans Seng, samt hængte sit 
eget op i dets Sted. Saa vakte han sin Farbroder og 
meldte ham at hans Ædlinge brændte inde, og at Am- 
led var paa Spil med sine gamle Kroge og agtede at 
tage skyldig Hævn for sin Faders Drab. Ved de Ord 
sprang Fenge ud af Sengen, men fandt ej sit eget Sværd 
og blev fældet under sine frugtesløse Forsøg paa at 
drage det andet ud af Skeden. 

Djærv og evig mindeværdig var den Helt, der sind- 
rigt lod som om han var en Taabe, og med vidunderlig 
Kunst dulgte under Daarskabs Skin sit overlegne 
Mandevid, ti ved sin List frelste han ikke alene sig 
selv, men naaede ogsaa frem til at hævne sin Fader. 
Snedigt hjalp han sig selv, og mandigt hævnede han 
sin Frænde, saa det er svært at sige hvad der var størst: 
hans Mod eller hans Snille. 

Efter at have dræbt sin Stiffader") turde Amled ikke 
straks udsætte sin Daad for Bøndernes uvisse Dom, 
men fandt det rettest at søge Skjul, indtil han mær-. 
kede hvordan den menige Almuehob var til Sinds. Da 
nu Nabolaget, der om Natten havde øjnet Skæret af 
Branden, tidlig næste Morgen mødte for at skønne 
Aarsagen til den Ild de havde set, fandt de Kongehal- 
len lagt i Åske, søgte i de varme Emmer, men øjnede 
intet andet end de forkullede Kroppe som Ilden havde 
levnet. Alt havde den graadige Lue opædt, saa end 
ikke det ringeste Spor røbede hvor Aarsagen var at 
søge til denne frygtelige Ufærd. Fenges gennembo- 
rede Lig kom nu ogsaa tilsyne under hans blodige Klæ- 
der. Nogle var grebne af aaben Harme, andre af Sorg, 
atter andre af lønlig Glæde; hine udbrød i Klage over 
Høvdingens Død, disse i Glæde over at Brodermorde- 
rens Herredømme var endt. Saa delte var Tilskuernes 
Tanker om Kongens Drab. 

Denne Almuens rolige Holdning gav Amled Mod til 
at komme frem af sit Skjul; han sendte Bud efter dem, 
som han vidste gemte hans Fader i trofast Minde, 
traadte frem paa Tinge, og talte saalunde: »Sørger ej, 
Ædlinge, over dette Ulykkessyn, saa sandt som nogen 
af Eder føler Sorg over Ørvendels ynkelige Udgang! 
Jeg siger: sørger ikke, alle I som har holdt Eder hulde 
og tro mod Eders Konge og Eders Fader. Hvad I her 
ser for Eders Øjne er ej en Konges, men en Brodermor- 
ders Lig. Værre var det for sand at skue — hvad I jo 
selv har set med egne Øjne — da vor rette Konge laa 
ynkelig myrdet af sin egen skændige Broder eller ret- 
tere Brodermorder. Selv har I skuet Ørvendels lem- 
læstede Lig, og med Ynk øjnet hans Ulivssaar. Hvo 
tvivler om at den grumme Bøddel har røvet ham Livet 
for siden at rane Fædrelandets Frihed? En og samme 
Haand er Aarsag i hans Død og i Eders Trældom. Hvo 
er da vanvittig nok til at vælge den grumme Fenge 
fremfor den gode Ørvendel? Drag Eder til Minde, 

hvor blid, retsindig og mild Ørvendel altid har været 
imod Eder, og venlig draget Omsorg for Eder alle; 
tænk paa at I tabte en god Konge og retfærdig Fader, 
og fik i hans Sted en Voldsherre, en Brodermorder, 
der røvede Eder Lov og Ret, sølede alt i Skarnet, bragte 
Land og Rige i Vanry ved sin Skændsel, tvang Eders 
Nakker under Åaget, og ranede Eders Frihed og 
Frelse. Nu er alt dette slut: her ser I Ophavsmanden 
ligge slagen af sin egen Ondskab, Brodermorderen har 
sonet sin Brøde. Hvor kan nogen, der ser sligt blot 
med en Smule Omtanke, tage ilde op hvad der tjener 
ham selv til Baade? Er det muligt, at nogen der er 
ved sit Vid kan føle Sorg over at Falsk har slaget sin 
egen Herre paa Hals? Hvo vil græde over slig blod- 
stænket Bøddels Død, og ynkes over den grumme 
Voldsmands velfortjente Endeligt? Her staar Ophavs- 
manden til det Værk I har for Øjne. Jeg kalder mig 
Faders og Fædrelands Hævner. Den Daad, som det 
lige saa vel tilkom Eder at øve, har jeg fuldbragt; hvad 
I burde have yppet sammen med mig, har jeg alene 
udrettet. Ingen har haft Del i min herlige Daad, in- 
gen har hjulpet mig med Værket. Vel véd jeg at I med 
egne Hænder vilde have fremmet Sagen, i Fald jeg 
havde bedt Eder derom, da I jo uden Tvivl har holdt 
Eder hulde' og tro mod Eders Herre og Konge; men 
jeg har villet tage Hævn over Niding uden at udsætte 
Eder for Fare, og jeg har ej ønsket at læsse den Byrde 
paa andres Skuldre, som jeg troede mig selv stærk nok 
til at løfte. De andre har jeg brændt til Aske; alene 
Fenges Krop har jeg undtaget, for at I i al Fald kunde 
have den at kaste i Ilden, og saalunde styre Eders lov- 
lige Hævnlyst. Flokkes da brat, og kappes om at bære 
Ved til hans Baal, brænd den Nidings Lig, steg hans 
syndefulde Krop, split hans usle Aske ad, strø hans 
arge Støv for alle Vinde! Ingen Askekrukke, ingen 
Gravhøj skal gemme paa hans brødefulde Ben; Bro- 
dermorderens Spor skal slettes; for hans ryggesløse 
Legem har Fædrelandet ikke Rum; ej skal det smitte 
nogen ved sin Nærhed; hverken Hav eller Land skal 

skændes ved at huse hans æreløse Lig. Alt det andet 
har jeg fuldbragt; kun dette Hverv har jeg levnet Eder 
som hellig Pligt. Slig Baalfærd sømmer sig for selv- 
gjort Herre; saalunde bør Brodermorders Lig stedes til 
Jorde; Fædrelandet skal ej gemme i sit Skød den 
Mands Støv, der har ranet dets Frihed! 

Hvi skulde jeg tale om egne Sorger, nævne Eder al 
min Nød, male Eder min svundne Modgang? Alt det 
kender I bedre end jeg. Truet paa Livet af min Stif- 
fader, ringeagtet af min Moder, vraget af mine Venner 
har jeg set Aarene gaa med Angst og Kvide, mine Dage 
er rundne med Sorg og Savn, med uvis Lykke er mit 
Liv ledet, fuldt af Frygt og Farer; kort sagt, jeg har 
ynkeligt tilbragt al min Tid i den værste Modgang og 
Vanskæbne. Ofte har I sukket i Løn for jer selv fordi jeg 
var afsindig, saa Fader ej blev hævnet, ej heller Morder 
straffet. Dette var mig et dulgt Tegn paa Eders Huld- 
skab, og jeg indsaa at Kongens Død endnu ej var gan- 
gen Eder af Minde. Hvo er saa kold og saa haardhjær- 
tet, at han ej røres til at føle med mig i min Modgang, 
og ynkes over min Sorg og Kvide? Fat da Medynk med 
Eders Fostersøn, tag Eder mit Vanheld nær til Hjærte, 
alle I hvis Hænder er uden Del i Ørvendels Drab. Yn- 
kes ogsaa over min sorrigfulde Moder, Eders fordums. 
Dronning, og fryd Eder med mig over at hendes Skam 
nu er slettet ud — den tvefold tyngende Skændsel som 
hun svage Kvinde nødtvungen bar, saa ofte hun fav- 
nede sin Ægtefælles Broder og Banemand. For at 
dølge min Hævnlyst og skjule mit Snille teede jeg mig 
som en Taabe uden virkelig at være det; under Daar- 
skabs Dække spandt jeg mine snilde Rænker; om jeg 
har udrettet noget derved, om jeg har naaet mit Maal, 
det ligger aabenlyst for Eders Øjne, jeg er tilfreds med 
den Dom I fælder over min Daad. 

Træd selv Morderens Åske under Fødder; skam- 
skænd hans Støv! Sin Broder vog han, hans Viv 
sølede han i Skændsel og Vanære, sin Herre slog han, 
sin Konge sveg han med Synd og Skam, Eder lagde 
han grum under Aaget, Eders Frihed ranede han, og 

føjede Blodskam til Brodermord. Tager da højsindet 
mod mig, der tjener Hævnens gode Sag og kæmper 
for retfærdig Straf; viser mig skyldig Agt og Ære, kvæ- 
ger mig med huldt og venligt Aasyn. Jeg har aftvættet 
Fædrelandets Skam, slettet min Moders Skændsel ud, 
styrtet den selvgjorte Herre, fældet Brodermorderen, 
trodset min Farbroders Snarer, og taget det op med 
ham i Rænkespil; levede han endnu, vilde fra Dag til 
Dag hans Udaad øges. Jeg harmedes over min Fa- 
ders og mit Fædrelands Ufærd; jeg har taget ham af 
Dage, hvis grumme Herredømme over Eder var mere 
end Mænd burde taale. Overvej min Velgerning, ær 
mit Snille, kaar mig til Konge, om jeg er det værd! 
Her kommer jeg til Eder med herlig Skænk og Gave, 
Arving til min Faders Magt, ej vanslægtet, ej Frænde- 
morder, nej lovlig Efterfølger, og retfærdig Hævner 
af Mord og Brøde. Mig skylder I at Eders Frihed er 
vundet tilbage, at Plageaandens Herredømme er endt, 
Bøddelens Aag brudt, Morderens Magt styrtet, Volds- 
herrens Spir traadt under Fode. Jeg har friet Eder 
af Trældom og ført Eder til Frihed, genvundet Eders 
Ære, genoprettet Eders Ry, ryddet Voldsmanden af 
Vejen, overvundet Eders Bøddel. Lønnen er i Eders 
Haand; I véd selv hvad godt jeg har gjort Eder; det er 
af Eders Højsind jeg udbeder mig min Sold.« 

Med denne Tale rørte Ungersvenden alles Hjærter; 
han vakte Medynk hos mange og lokkede endog Taarer 
frem hos andre. Da saa deres Vemod var stilnet af, 
kaarede alle ham ivrigt og enstemmigt til Konge. Alle 
satte de nemlig stort Haab til hans Snille, da han med 
saa dybsindig List havde udpønset saa stor en Daad 
og med fast utrolig Kunst vidst at sætte den i Værk; 
og mange viste synlig Undren over at han i saa lange 
Tider havde ævnet at dølge sit sindrige Raad. 

Efter at have fuldbragt slig Daad i Danmark ud- 
rustede han tre Skibe med Glans og Pragt, og foer 
atter til England for at opsøge sin Svigerfader og sin 
Ægtefælle. Til sit Hærfølge havde han valgt lutter 
vaabendjærve Ungersvende, klædte i rige og kostelige 

Dragter; ti lige saa lurvet han fordum havde været i 
sit Ydre, lige saa storslaaet vilde han nu optræde alle- 
vegne, og havde han før med Flid givet sig et fattigt 
Udseende, saa stod nu hans Hu til Pragt og Rigdom. 
Blandt andet lod han sig gøre et Skjold, hvorpaa i ud- 
valgte Billeder stod skildret hele hans Livsværk lige 
fra hans første Ungdom. Dette bar han altid paa sig 
som Vidne om sin Manddom, og øgede derved stedse 
sit Ry. Der saa man afbildet Ørvendels Drab, Fenges 
Brodermord og Blodskam, den onde Farbroder og 
hans fjantede Brodersøn, de krøgede Grene, Stiffade- 
rens Mistanke, Stifsønnens Skalkeskjul, de forskellige 
Fristelser: Kvinden der skulde lokke ham i Fælde, den 
rovgriske Ulv, det fundne Ror, Klitterne de gik forbi, 
Lunden de kom ind i, Bremsen med Straaet, den ved 
Tegnet advarede Ungersvend, de narrede Følgesvende, 
og hans lønlige Handel med Møen dem uafvidende. 
Videre saa man afbildet Kongens Gaard, Dronningens 
Møde med hendes Søn, Lurerens Drab, fremdeles hvor- 
dan den døde Krop blev kogt, kastet i Rendestenen, 
slængt for Svinene, sølet i Skarnet, givet Galtene til 
Æde. Videre saa man hvorledes Amled opdagede sine 
sovende Følgesvendes lønlige Ærende, hvordan han 
slettede Skrifttegnene og satte andre i Steden derfor, 
hvorledes han vragede Maden og viste Drikken tilbage, 
talte ondt om Kongens Øjne, og sigtede Dronningen 
for ej at føre sig med Anstand. Der saa man ogsaa 
afbildet Sendemændene i Galgen, Ungersvendens Bryl- 
lup, hans Søfærd hjem til Danmark, det højtidelige 
Gravøl, hvordan han viste dem sine Stokke da de 
spurgte efter hans Følgesvende, hvordan Ungersven- 
den gik for Borde som Skænk, drog sit Værge og med 
Vilje skar sig i Fingeren, hvordan de slog en Nagle 
gennem hans Sværd, hvordan Gæsterne stadig blev 
mere glade og støjede jo længere jo værre, hvordan 
han bredte Tjæld over de sovende, gjorde det fast med 
de krumme Kroge, og svøbte de søvndrukne Gæster tæt 
ind deri, stak Ild paa Huset, og brændte dem op, hvor- 
dan Kongens Gaard lagdes i Aske og sank i Grus, hvor- 

dan han gik til Fenges Soveloft, greb hans Sværd, og 
hængte sit ubrugelige i dets Sted, og hvordan Kongen 
faldt for sin Stifsøns Haand og fik Banesaar af sit 
eget Vaaben. Alt dette havde den flittige Mester med 
det kunstfærdigste Arbejde skildret paa hans Hær- 
skjold i Tegn og Billeder, der afspejlede hele Amleds 
Værk. — Alle hans Følgesvende førte ogsaa uden Und- 
tagelse forgyldte Skjolde, for ret at optræde med Prunk 
og Pragt. 

Bretlands Konge tog blidt imod dem og gjorde et 
kongeligt Gæstebud for dem. Ved Gildet spurgte han 
ivrig til Fenge, om han endnu var i Live og havde 
Lykken med sig, men fik at høre af sin Svigersøn at 
han var falden for Odd og Ægg, saa det var spildt 
Møje at spørge om hans Velfærd. Da han blev ved 
med at spørge efter hans Drabsmand, fik han at vide, 
at den samme som havde meldt ham Fenges Fald og- 
saa havde fuldbragt Drabet. Da han hørte det, blev 
han i sit stille Sind slagen af Skræk, fordi han indsaa 
at nu tilkom det ham at hævne Fenge, som han i sin 
Tid havde lovet. Han og Fenge havde nemlig fordum 
givet hinanden deres Ord paa at de gensidig skulde 
hævne hinanden. Saaledes droges Kongen hid og did: 
paa den ene Side var han sin Datter god og undte sin 
Svigersøn vel, paa den anden Side var der hans Ven- 
skabsbaand og hans dyre Ed, som han højt og helligt 
havde svoret, og som det var Nidingsværk at bryde. 
Omsider skød han Frændskabet til Side og valgte at 
holde sin Ed og sit Ord; han satte sin Hu til Hævn, 
og saa mere paa Tro og Love end paa Slægtskabs 
Baand. Men da det holdtes for Synd at bryde Gæste- 
fredens Helg, vilde han hellere lade andre om at ud- 
føre Hævnen, for at kunne give sig Skin af Uskyld, 
naar Daaden øvedes i Løndom. Han dulgte derfor 
sine Rænker under høviske og vennesæle Lader, og 
dækkede over sin onde Attraa ved at hykle Godhed 
og Velvilje. Hans Ægtefælle var nylig død i Sotteseng, 
og han bad nu Amled tage sig det Hverv paa at drage 
ud og atter fæste ham en Brud, med de Ord at han 

havde glædet sig overmaade meget over hans sjældne 
Snille, og nu boede der i Skotland en Dronning, som 
han ivrig ønskede sig til Viv. Han vidste nemlig, at 


hun ej alene havde sin Ære saa kær at hun aldrig 


iovede nogen Mand, men ogsaa var en stolt og grum 
Kvinde, der var sine egne Bejlere gram og altid havde 
straffet dem paa Livet, saa der var ikke én af dem 
alle, der ej havde maattet bøde med sit Hoved fordi 
han havde ønsket hende til Viv. 

Amled drog da ogsaa afsted, uagtet det var saa far- 
lig en Sendefærd han havde faaet overdraget, og und- 
slog sig ej for at udføre det ønskede Ærende, men 
satte sin Lid dels til sine egne tro Tjenere, dels til Kon- 
gens Husfolk. Han drog ind i Skotland, og da han ej 
var ret langt fra Dronningens Gaard, red han ind paa 
en Eng ved Siden af Vejen for at lade Hestene bede 
lidt. Lokket af Stedets Skønhed lagde han sig til Ro; 
en yndig rislende Bæk dyssede ham i Slummer; dog 
havde han først stillet nogle af sine Folk paa Vagt i 
Frastand. Dette fik Dronningen Nys om og sendte ti 
Ungersvende ud for at udspejde de Fremmedes Færd 
og Fore'). En af dem var rask og snild nok til at 
narre Vagtholdene, sneg sig uhindret hen og listede 
med Læmpe Skjoldet ud under Hovedet paa den so- 
vende Amled, uden at vække ham af hans Slummer 
eller skræmme nogen af hans Følge op af Søvne, og 
kunde nu ej alene bringe sin Frue Bud tilbage, men 
ogsaa vise hende et synligt Tegn; og Brevet, som 
Amled havde med, listede han lige saa snildt ud af 
hans Gemmer. Da Dronningen fik disse Ting i 'Hænde, 
stirrede hun nøje paa Skjoldet, læste hele Sammen- 
hængen ud af de vedføjede Skrifttegn, og indsaa at 
her havde hun en Mand for sig, der ved sit sindrigt 
udregnede Raad havde hævnet sin Faders Drab paa 
sin Farbroder. Hun kastede ogsaa et Blik i Brevet, 
hvori Kongen æskede hende til Viv, slettede hele Skrif- 
ten ud, fordi hun ej vilde giftes med en Gubbe, men 
attraaede en Ungersvends Favntag, og skrev et andet 


1) Fore d. e. Optræden. 

Bud og Brev, der saa ud til at være sendt hende af 
Bretlands Konge og tegnet med hans Navn og Mærke, 
og som gik ud paa at han bad hende tage Overbringe- 
ren til Ægte. Hun indføjede ogsaa i Brevet de Til- 
dragelser som hun havde læst ud af hans Skjold, saa 
Skjoldet kunde synes at stadfæste Skriften, og Skriften 
tolke Skjoldets Tegn. Dernæst bød hun de Folk, hun 
havde sendt ud at spejde, at bringe Skjoldet tilbage og 
lægge Brevet paa Plads igen, og brugte saaledes den 
samme List mod Amled som hun havde set at han 
havde narret sine Følgesvende med. 

Imidlertid havde Amled mærket at Skjoldet var listet 
bort under Hovedet paa ham, men laa med Vilje med 
lukkede Øjne og lod som om han sov, for ved sin 
Skindøs at faa igen hvad han virkelig havde mistet i 
Søvne; ti han tænkte som saa, at da Lureren én Gang 
havde haft Held til at overliste ham, havde han sik- 
kert Mod paa at narre ham endnu en Gang. Heri tog 
han heller ikke fejl: Spejderen listede sig lønligt der- 
hen og søgte at lægge Skjold og Brev paa deres for- 
rige Pladser; men nu sprang Amled op, greb ham og 
lagde ham i Lænker. Dernæst vakte han sine Følge- 
svende og red til Dronningens Gaard, hilste hende fra 
sin Svigerfader, og overrakte hende Skrivelsen med 
hans Segl under. Da Ermuthrud — saa hed Dron- 
ningen — havde modtaget Brevet og læst det igennem, 
udtalte hun store Lovord over Amleds Værk og Snille, 
og sagde at Fenge havde faaet Straf som forskyldt, 
samt at Amled selv med ufatteligt Snille havde ud- 
tænkt en Daad, der var højt hævet over Menneskers 
Dom, idet han ikke alene med uudgrundeligt Skarp- 
sind havde fundet paa Hævn for sin Faders Drab og 
sin Moders Skændsel, men ogsaa ved ypperlig Mand- 
domsdaad vundet Riget fra den Mand, hvis onde AÅn- 
slag han saa ofte havde været udsat for. »Men der- 
for«, sagde hun, »undrer jeg mig ogsaa over, at der 
dog er én Sag hvor du kloge Mand har grebet fejl, 
og det er dit Ægteskab; ti netop som du var nær ved at 
overgaa alle andre i Navn og Ry, nedlod du dig til at 
fæste en uædelig lavbyrdig Brud: din Viv er Datter af 

ufri Forældre, selv om Lykken har klædt dem i Konge- 
kaabe. Naar klog Mand skal kaare sig Brud, ser han 
ej paa fagert Aasyn, men paa ædel Byrd; hvo der vil 
bejle ret som sig hør og bør, tager Ætten i Agt og 
lader sig ej lokke af et skønt Ydre, der har Magt til 
at tænde Bejlers Attraa; ti ofte har det tomme Skin 
lagt mange Mænds Ære øde. Dog staar det endnu til 
dig selv at vinde dig en jævnbyrdig Brud. Jeg egner 
mig til din Ægteviv; jeg er ikke fattig paa Gods og 
Guld, ej heller lav af Byrd, ti hverken i Kongeskatte 
eller i navnkundig Æt staar jeg tilbage for dig. Dron- 
ning er jeg, og om det ej stred mod mit Køn, kunde 
jeg godt gælde for Drot; eller rettere: Konge er den 
Mand som jeg er til Sinds at tage til Ægte, ti med 
min Haand skænker jeg ham ogsaa Høvdingenavn: 
Konge og Husbond kommer her ud paa ét. Ej hel- 
ler tør du agte det ringe, at jeg selv frivillig tilbyder 
dig min Haand, jeg som ellers har for Skik at lade 
Sværdet bringe Bejlerne Bud om mit Nej. Nu beder 
jeg dig da overføre din Yndest til mig, vende dit Sind 
til at vælge mig til Viv, og indse at Byrd er bedre end 
Vænhed.« 

Med de Ord tog hun ham tæt i Favn, og Amled fry- 
dede sig over Møens fagre Ord og gengældte hendes 
Kys, slyngede ligesaa sine Arme om hende, og sagde 
at hendes Vilje var ogsaa hans. Nu redes der til Gilde, 
Vennerne stævnes did, de høje Herrer indbyrdes, Bryl- 
luppet fejres. Da det var til Ende, drog han med sin 
Brud til Bretland, og bød en stor Hob Skotter følge 
tæt efter, for at have Hjælp ved Haanden mod alskens 
Anslag undervejs. 

Ved sin Hjemkomst mødte han Britterkongens Dat- 
ter, som han havde til Ægte. Hun kærede vel over den 
Uret, der var overgaaet hende ved den Slegfred, han 
havde bragt hende paa Halsen, men kaldte det dog 
utilbørligt at glemme sin Godhed for sin Husbond af 
Had til hans Frille, og sagde at hun ej vilde være sin 
Mand saa gram, at hun vilde tie og dølge det for ham, 
naar hun vidste at der blev lagt onde og svigefulde 
Raad op imod ham; ti hun havde jo i sin Søn et syn- 

ligt Tegn paa deres Samliv, og alene Tanken paa ham 
maatte minde hans Moder om hvad hun skyldte sin 
Husbond. »Lad saa min Søn selv«, sagde hun, »hade 
sin Faders Frille; jeg vil hellere holde af hende; min 
Elskov til dig mindskes ej af nogen Modgang, slukkes 
ej af Nid og Nag; nej alle onde Anslag mod dig vil jeg 
aabenbare, og røbe alle de Rænker jeg opdager. Der- 
for beder jeg dig vare dig for din Svigerfader, fordi 
du selv har tilrevet dig Sendefærdens Frugt og med 
fast Haand selv har høstet hele Udbyttet, men ladet 
haant om hans Ønske, der havde udsendt dig.« Ved de 
Ord lagde hun for Dagen, at hun elskede sin Husbond 
højere end sin Fader. 

Endnu medens hun talte, kom Bretlands Konge til, 
tog mod sin Svigersøn med aabne Arme, men med 
avindsyge Tanker, og bød ham til Gilde, for at lade 
gæstfri og saalunde dølge sit Forsæt. Amled anede 
Uraad, men dulgte sin Frygt, bød to hundrede Hest- 
folk følge med sig, tog Brynje paa under sin Kjortel, 
og efterkom Indbydelsen; ti han vilde hellere med 
Fare for sit Liv følge Kongens falske Bud end med 
Skam vægre sig derved: Ærens Lov vilde han i ét 
og alt holde i Hævd. Han red da videre frem mod 
Portens aabne Fløje, men under selve Dørtræet foer 
Kongen ind paa ham og vilde have jaget sit Spyd 
igennem ham, hvis ikke den haarde Brynje, han bar 
under Kjortelen, havde standset den stingende Odd. 
Amled fik kun en liden Rift, og undveg hen til det 
Sted, hvor han havde budt de skotske Ungersvende 
vente indtil videre; men til Kongen sendte han sin nye 
Hustrus fangne Spejder, for at han skulde vidne, at 
det var ham der i Løn havde listet det til hans Frue 
bestemte Brev ud af dets lukkede Gemme, og saaledes 
vælte Skylden over paa Ermuthrud, men godtgøre 
hans egen Uskyld og sige ham selv aldeles fri for Svig. 
Nu stod Amleds Hu til Flugt, men Kongen satte ufor- 
tøvet efter ham og fældede saa mange af hans Folk, 
at Amled næste Dag ikke følte sig stærk nok til at 
holde ham Stangen; men for at staa sig i Slaget og 
faa sit Mandskab til at syne af mere rejste han de 

faldne Kampfællers Lig, stivede nogle af med Støtte- 
kæppe, lænede andre op til nærliggende Stene, satte 
atter andre til Hest, aldeles som i levende Live, og stil- 
lede dem i fuld Rustning som Kæmper i Rækker og 
Rad i sin Fylking; og Dødningeskaren var ej mindre 
mandstærk end de levendes Hær. Det var for sand et 
underligt Syn: de døde blev atter drevne i Kamp, de 
hedengangne tvungne til Strid. Ørkesløs Id var det ej 
for Ophavsmanden, ti selve Synet af de døde virkede 
som en vældig Hær, naar Solens Straaler spillede paa 
dem: Dødningernes livløse Lig gjorde atter Fylkingen 
fuldtallig, saa det ej var at se, at Mandskabet var mind- 
sket ved Gaarsdagens Tab. Skrækslagne ved dette Syn 
flyede Britterne inden Kampen, overvundne af de 
døde, som de i levende Live havde slaget. Om denne 
Sejr mest skyldtes hans List eller hans Lykke, er ej 
godt at afgøre. Kongen selv var noget sen til Flugt og 
blev fældet af de forfølgende Daner. Amled vandt Sejr 
og gjorde stort Hærfang, og med rigt Bytte fra Bretland 
drog han hjem med begge sine Hustruer. 

Imidlertid var Rørik død, og Viglek, der var kom- 
men til Magten, havde pint og plaget Amleds Moder 
paa alle mulige Maader samt unddraget hende Kronens 
Gods; og nu kærede han over at hendes Søn havde 
røvet Lejrekongen hans Ret til at ind- og afsætte Hø- 
vedsmænd, og opkastet sig til Herre i Jylland. Denne 
Sigtelse tog Amled med stor Sindsro: han skænkede 
Viglek de ypperste Stykker af sit Sejrsbytte, og syntes 
at lønne ondt med godt. Men senere, da han troede, 
at Tiden var inde til at tage Hævn, lod han sit dulgte 
Fjendskab komme for en Dag, yppede Strid med ham 
og overvandt ham. Fjaller Skaanejarl drev han ud af 
Landet; han siges at være flygtet hen til et Sted der 
hedder Undensakre”), ukendt for Folk her til Lands. 
Siden udbød Viglek Sællands og Skaanes Mandskab 
og følte sig nu stærk nok til at skikke Sendemænd til 
Amled og æske ham til Kamp; og med sit mærkelige 

1) Dette Ord synes at betyde de sydøstlige Vange og er rimeligvis 


et gammelt Navn paa Dødsriget; men denne Betydning maa have 
været glemt paa Sakses Tid. 

Skarpsind indsaa denne, at han stod overfor tvende 
Muligheder, hvoraf den ene vilde bringe ham i Vanry, 
den anden volde ham Nød og Vaande; han vidste nem- 
lig meget vel, at tog han imod Kampen, satte han sit 
Liv paa Spil, men greb han til Flugten, da var Skam- 
men Helten vis. Dog, altsom han overvejede sin Mand- 
domsid, sejrede i hans Sind Ønsket om at redde Æren, 
og hans stærke ÅAttraa efter Hæder trængte hans Døds- 
frygt tilbage: han vilde ej skamskænde sit urokkede 
Navn og Ry ved fejgt at undfly sin Skæbne; og han 
indsaa tillige, at mellem lumpent Liv og herlig Død er 
der omtrent samme Forskel som mellem ærlig Mand 
og Usselryg. Men saa højt elskede han Ermuthrud, at 
han tænkte med større Sorg paa hendes fremtidige Tab 
af Ægtefælle end paa sit eget Fald, og for ramme Al- 
vor overvejede, hvordan han inden Kampen kunde 
sikre hende et nyt Giftermaal. Derfor lovede ogsaa 
Ermuthrud at lægge Mandemod for Dagen, og gav sit 
Ord paa at hun end ikke i selve Slaget vilde vige fra 
ham; det var en ussel Kvinde, sagde hun, der frygtede 
at følge sin Mand i Døden. — Dette ualmindelige Løfte 
holdt hun dog ingenlunde, ti saa snart Amled var fal- 
det i Kamp med Viglek ovre i Jylland, lod hun sig fri- 
villig tage til Fange og tog Sejrherren i Favn. Saa- 
ledes svajer Vivs Løfte for hvert et Lykkens Lune, og 
smuldrer alt som Tiderne skifter; Kvindetro er ej at 
lide paa, men svinder brat ved Skæbnens Spil; snar til 
at give, men sen til at holde sit Ord lader hun sig 
lokke af lunefuld Attraa, og higer og tragter altid med 
stundesløs Længsel efter det nye, men glemmer det 
gamle. — Dette var Amleds Udgang; havde han haft 
Held som han havde Snille, da vilde han i Navnkun- 
dighed have kappedes med Himlens Herrer, og over- 
gaaet Herkules i Manddomsid. Hans Gravhøj findes 
paa en Hede i Jylland, der er opkaldt efter ham"). — 
Viglek stod længe i Ro for Rigets Styre og døde i Sotte- 
seng. 

4) Ammelhede Syd for Randers Fjord. 


Sakses Danesaga. I. 13 

Sagnet om Vermund og Uffe er det andet i Rækken af de ypper- 
lige jydske Folkesagn, som Sakse har opbevaret os. Dets historiske 
Kærne er Mindet om en Grænsestrid mellem Anglerne (inden deres 
Udvandring til England) og deres Naboer Svaverne, der løstes ved 
Uffes (Offas) Sejr i Tvekamp ved Grænsefloden, saaledes som vi 
kender det fra oldengelske Kvad; men længe inden Oldtidens Ud- 
gang havde Digtningen omdannet Sagnet helt og indgydt det et nyt 
fråsk og folkeligt Indhold, saa det ej længer handlede om den mindre 
Grænsekamp, hvori Anglerne sejrede, men om Hævdelsen af det 
samlede Danerige; Uffes Strid blev til Danernes sejrrige Kamp for 
Frihed og Uafhængighed af de mægtige Naboer mod Syd: Sakserne, 
og netop paa Grund af denne Sagnets Uvilje mod Tyskerne har 
det holdt sig saa livskraftigt langt ned i Valdemarstiden og suget 
Næring af det Had til alt Tysk som dengang levede i Folket (se 
herom Indledningen S. 34f.). — Under denne sin Omdannelse har 
Sagnet draget andet Stof ind under sig, som oprindelig slet ikke 
hører hjemme i denne Sammenhæng: Frøvinsønnernes Faderhævn 
paa Kong Adisl har oprindelig været et selvstændig besunget Stor- 
værk, og Frøvin og hans Søn Vig nævnes i engelsk Overlevering 
blandt den vestsaksiske Kongeslægts Stamfædre; men i vor Digtnings 
Glanstid opfattedes det som en Skam for det danske Folk, at Frøvin- 
sønnerne i deres Kamp mod Adisl havde været to mod én; og det 
blev da Uffe som ved alene at fælde begge Saksernes Kæmper skaffede 
Folket Oprejsning for Skammen. Derved maatte Frøvin ganske 
naturlig synke ned til kun at være Vermunds Jarl, da han jo i 
Uffesagnet er en underordnet Person. — Uffe er da ved Sagnets 
Udvikling i Ordets egentlige Forstand blevet Nationalhelten, der 
redder Danefolkets Ære; og i det hele er det Æresfølelsen der gen- 
nemtrænger Sagnet indtil de mindste Enkeltheder (som det skønne 
lille Optrin med Folke, der lover sin Konge, at han paa Valpladsen 
vil tømme et Bæger med sit eget Blod). Som helstøbt Digterværk er 
Sagnet vistnok det ypperste af alle dem som Sakse har opbevaret os; 
de enkelte Personer er karakteriserede med slaaende Kunst, og 
Sagnet vrimler med en Rigdom af Smaatræk, der hvert paa sin 
Maade bidrager til at fremme Helhedsvirkningen og give Fremstil- 
lingen dens Troværdighedspræg. 

Efter Viglek fulgte hans Søn Vermund. Han levede 
længe og lykkelig i uafbrudt Ro og haandhævede alle 
sine Dage en tryg og varig Landefred. I sine yngre 
Aar var han barnløs, men som ældre Mand opnaaede 
han — om end sent — den Lykke at avle en Søn ved 
Navn Uffe, uagtet han intet Afkom havde faaet i alle 
de svundne Aar. Uffe overgik alle sine jævnaldrende 
i Legemsførhed, men gjaldt i sine unge Aar for en sløv 
og tvær Taabe, der duede til intet og hverken kunde 
styre sine egne eller Landets Sager. Fra Barnsben af 
tog han aldrig Del i Spil eller Leg, og var saa fremmed 
for andre Menneskers Morskab, at han aldrig aabnede 
sin Mund for at mæle et Ord, og altid viste et alvorligt 
Aasyn uden det ringeste Smil paa Læben. Men havde 
han i sin grønne Vaar kun Ord for at være en ussel 
Taabe, saa vendte han siden Folks Ringeagt til ære- 
fuldt Omdømme; og havde han før taget sig ud som 
en Daare, saa blev han nu et Forbillede paa Snille 
og Mod. Hans Fader havde godt nok Øje for hans Sløv- 
sind, og gav ham derfor en Datter af Frøvin Jarl i Sles- 
vig”) til Ægte, for at han ved at faa en anselig Mand 
til Maag kunde vinde sig en god og gavnlig Støtte som 
Rigsstyrer. Frøvins Sønner var Kæte og Vige, to Unger- 
svende af ædelt Sind; af dem ventede Vermund sig ej 
mindre end af Frøvin, og stolede paa at deres Mand- 
dom i Fremtiden vilde komme hans Søn tilgode. 

Paa den Tid var Adisl Konge i Sverige, en navnkun- 
dig og daadrig Kæmpe. Han havde sejrrig yppet Strid 
med Naboerne viden om Land, men det Ry han saa- 
lunde havde vundet ved sin Manddom vilde han ej lade 
raadne i Ro og Mag, og søgte derfor stadig ny Lejlig- 
hed til Kamp, af Trang til altid at øge sin Id. Blandt 
andet havde han for Skik hver Dag at gaa ud pragt- 
fuldt rustet, men helt alene, dels fordi ideligt Vaaben- 
brug var den ypperste Kæmpeidræt han vidste, dels 
for ved slig ivrig Syssel ydermere at øge sit Ry. Hans 

1) Danmarks Riges Jarl var Landeværnsmand for Grænsen og 
havde sit Sæde i Slesvig By; de sydlige Sysler af den jydske Halvø 


(Sønderjylland) var ham underlagte. 
13” 

Selvtillid stod ej tilbage for hans Ærgerrighed; han 
troede at han aldrig i Verden kunde møde den Ting 
der havde Magt til at rokke hans Mod og Styrke. — 
Engang foer han med sin Hær til Danmark og yppede 
Strid med Frøvin ved Slesvig; og netop som Mande- 
faldet var stort paa begge Sider, hændte det sig at de 
to Hærførere mødtes i Slaget, saa Striden løb ud i Tve- 
kamp, og jævnsides det almindelige Slag skifter de to 
Høvdinger særskilte Hug med hinanden. Denne Kamp- 
maade attraaede de nemlig begge med samme Iver, for 
ret at lægge deres Manddom for Dagen, uden Hjælp 
af deres Mænd, kun i Lid til egen Styrke. Huggene 
faldt nu tæt og tættere fra begge Sider; men Enden 
blev at Adisl overvandt og fældede Frøvin, og ikke 
nok hermed vandt han ogsaa Sejr over hele hans Hær, 
splittede Danernes Fylking til alle Sider, og slog dem 
aldeles. Dernæst vendte han hjem til Sverige og ind- 
skrev ikke alene Frøvins Drab mellem sine Storvær- 
ker, men havde ogsaa for Skik at skryde højlydt deraf, 
og ødelagde saalunde med uoverlagt Tale det Navn 
hån havde indlagt sig ved sin Id. Ofte har man nem- 
lig større Ære af at holde sig tilbage og tie med sin 
Daad end af at fuse frem og raabe den ud for alle 
Vinde. 

Frøvins Sønner fik af Vermund overdraget deres 
Faders Høvdingedømme; ti til Tak for at hans Ven 
var falden for Fædrelandet, vilde Kongen vise hans 
Børn skyldig Godhed. Deraf tog Adisl Anledning til 
atter at bære Avindskjold mod Danmark. Han kom 
da tilbage i Lid til den forrige Kamps Udfald, og det 
var ikke en svag og faatallig Stridsmagt han førte med 
sig, men hele Sveriges Heltestyrke, som var det hans 
Agt at opkaste sig til Herre over hele Danmark. Dette 
bød Frøvins Søn Kæte sin Mærkesmand Folke melde 
Vermund, som den Gang sad paa Jælling Kongsgaard. 
Han fandt Kongen og hans Venner bænkede ved Gil- 
desbord, sagde sit Ærende, og føjede de manende Ord 
til: »Her er den Lejlighed til Kamp du saa længe har 
spurgt efter; af sig selv sker Vermunds Ønske Fyldest; 

her bydes dig ypperlig Anledning til at slaa dine Fjen- 
der, og det stilles dig frit for om du snarlig vil vinde 
Navn af sejrsæl Fyrste. En stor og uventet Lykke og 
Glæde, som du længe har gaaet og sukket efter, falder 
nu ved Skæbnens Spil i din Lod. Her er Adisl kommen 
med en utallig Hær af Sveer, og synes forud saa vis 
paa Sejren som om der aldrig kunde være Tvivl om 
den Sag; og da Fjenden sikkert i den forestaaende 
Strid hellere vil falde end fly, bydes der os i denne 
Kamp Udsigt til med Held at hævne vort sidste Tab.« 

Vermund svarede, at han havde røgtet sit Ærende 
ypperligt og djærvt, og bad ham gøre sig lidt tilgode 
med et Maaltid Mad, »ti fastende Mand er ilde faren«. 
Men han svarede at han havde slet ingen Tid til at 
sidde til Bords; og Vermund bad ham da blot slukke 
sin Tørst. Det gik han ind paa, og Vermund bad ham 
saa med det samme beholde Bægeret (som var af 
Guld), med de Ord at hvo der havde gaaet sig varm 
maatte hellere skænke sig Vand i Skaal end i sine 
bare Næver, og det var bedre at drikke af Bæger end 
øse med sin hule Haand. Slig venlig Tale lod han 
følge med sin store Gave; og i sin Glæde baade over 
Ord og Skænk lovede Ungersvenden at før skulde han 
drikke sit eget Blod i saa bredfuldt Maal som Mjøden 
nys, før han for Kongens Øjne vilde fly og vende Ryg. 
Dette hans djærve Løfte skattede Vermund som run- 
delig Tak for Gunst og Gave, og glædede sig endnu 
mere over at have givet end Hærmanden over at have 
faaet slig kostbar Skænk. Han skulde snart faa at se, 
at Folke ikke alene talte kækt, men ogsaa stod ved sit 
Ord i Kampens Stund. 

Da det kom til Slag, hændte det sig nemlig at Folke 
og Adisl mødtes inde mellem de fremstormende Fylkin- 
ger og længe skiftede Hug med hinanden; Enden blev 
at Adisl saaret maatte fly fra Kampen ned til sine 
Skibe, og Sveernes Hær fulgte i sin Høvdings Fod- 
spor og vendte sig til Flugt. Da nu Folke, mat og 
mødig af sine Saar, medtaget af Dagens Hede og Møje 
og plaget af Tørst holdt inde med at forfølge Fjenden, 

fyldte han for at læske sig sin Hjælm med sit eget 
Blod, satte den for Munden og drak. Ved den Daad 
gengældte han med stor Ære Kongen hans gyldne 
Skaal. Vermund saa det, og priste ham højt fordi 
han havde holdt sit Ord; men Folke svarede kun at 
hvad ærligt loves fuldt skal holdes, og fremførte der- 
med en Lovtale over sin Daad, der ej stod tilbage for 
Vermunds. 

Da nu Sejrherrerne — som altid efter Slag — lagde 
Vaabnene fra sig, holdt Hvil, og skiftede Ord med 
hverandre, ytrede Kæte Jarl af Slesvig, at han undre- 
des svarlig over, at Adisl trods alle Hindringer dog 
havde fundet Lejlighed til at undvige, især da han i 
Kampen var forrest af alle, men sidste Mand paa Flug- 
ten, og der jo ikke var nogen anden af Fjendehæren 
som Danerne saa ivrigt havde attraaet at fælde. Hertil 
svarede Vermund, at han maatte vide, at i hver Hær 
var der fire forskellige Slags Kæmper. »Den første 
Årt«, sagde han, »er dem der baade har Mod og véd 
at holde Maade, og som hugger løs af al Magt saa- 
længe de møder Modstand, men undser sig ved at for- 
følge Flygtninge. Det er Folk hvis mangeaarige Vaa- 
benbrug vidner højt om deres Manddom, og som ej 
sætter en Ære i de overvundnes Flugt, men i at kæmpe 
sig frem til Sejren. — Saa er der en anden Slags Kæm- 
per, der i Lid til deres Legems og Sjæls Styrke skaan- 
selsløst farer frem mod Fjenden, hvad enten de ser 
hans Bryst eller Ryg, og grumt hugger ned for Fode. 
Det er Mænd der blusser af Ungdomsmod, og ved Ind- 
gangen til deres Heltebane higer efter at udmærke sig 
ved vundne Sejre; de brænder af Ynglinge-Iver og 
Ærelyst, og indlader sig lige sorgløst paa hvad der er 
Ret og hvad der er Uret. — Den tredje Slags er dem, 
der vakler mellem Frygt og Blu og mangler Mod til 
at gaa frem, men undser sig ved at vige tilbage; det 
er Mænd af høj Byrd, der ene udmærker sig ved tomt 
Adelskab, og som kun tæller med i Hæren uden at 
øge dens Styrke; Fjenden viger snarere for deres 
Skygge end for deres Vaaben og Værge, og i Kæmpe- 

flokken regnes de kun med fordi de fylder et Hul i 
Rækken. Med Tiden skal de raade for meget Gods, 
de er ædle af Byrd men ikke af Sind, for deres Rig- 
doms Skyld hænger de ved Livet, og lyder derfor hel- 
lere Fejghedens Stemme end de følger Ådelsærens Bud. 
— Saa er der endelig andre, der kun for et Syns Skyld 
gaar i Kamp, altid holder til i de bageste Rækker, og 
er de første til Flugt, de sidste til Strid. Deres fejge 
Holdning er et vist og aabenbart Tegn paa Frygt: de 
søger altid med Flid at fjæle sig, er trevne og trykker 
sig ved at gaa frem, og holder sig gerne bag de kæm- 
pendes Rygge. — Heri maa da Aarsagen søges til at 
Kongen har kunnet redde sig ved Flugt: den første 
Slags Hærmænd har ikke forfulgt den flygtende videre 
skarpt, fordi de ej bryder sig om at spærre de over- 
vundne Vejen, men hellere vil vogte vel paa Lykken, 
og derfor staar støt i sluttet Fylking for at hegne og 
værne om det nysvundne Held, saa Sejren kan blive 
fuld og hel. Den anden Slags Kæmper, hvis Hu staar 
til at rydde alt af Vejen og slaa ned for Fode, har — 
ej af Brist paa Mod, men paa Held — ikke faaet Ram 
paa Adisl; de har ej manglet Lyst til Drabet, men Lej- 
lighed dertil. Den tredje Slags Mænd, som under selve 
Slaget flakker ængsteligt hid og did og endog staar i 
Vejen for deres egne Fællers Sejr, har i hvert Fald 
manglet Mod til at maale sig med Kongen, selv om de 
skulde have haft Lejlighed til at faa Ram til ham.« — 
Saalunde løste Vermund Kætes Tvivl og Undren, og 
lod ham vide at han havde i sit Svar gjort Rede for 
den rette Aarsag til Kongens Redning. 

Siden flyede Adisl hjem til Sverige, men blev ved 
med at skryde af Frøvins Drab, og førte evig og altid 
med skvaldrende Selvros Mindet om denne sin Daad 
i Munden, ikke fordi han med Sindsro bar sit Neder- 
lags Vanhæder, men for at dulme Smærten over det 
sidste Uheld med sin gamle Sejrs Glans. Derover har- 
medes Kæte og Vige, som rimeligt var, og svor i Fæl- 
lesskab at hævne deres Fader. Men da de ej havde 
synderlig Tro paa at kunne naa deres Maal i aaben 

Krig, drog de, helt alene og kun let rustede, til Sve- 
rige, naaede den Lund hvor de havde hørt at Kongen 
færdedes uden Følge, og skjulte her deres Vaaben. 
Siden dvælede de en Tid lang hos Adisl og gav sig ud 
for fredløse Mænd; og da han spurgte dem om deres 
Hjemland, svarede de at de var fra Slesvig og var 
dragne af Lande for et Drabs Skyld. Dermed troede 
Kongen at de sigtede til en fuldbragt Daad som de 
havde gjort sig skyldige i, og ikke til en Id som de 
agtede at øve; men netop ved sligt tvetydigt Svar øn- 
skede de ogsaa at lede den spørgende Konge paa Vild- 
spor, saa deres i og for sig rigtige Frasagn blev tydet 
fejl af den frittende Fyrste, og deres sandfærdige Svar 
opfattedes falsk som Følge af den Antydning af Usand- 
hed der laa gemt deri. Ti i gamle Dage holdt gæve 
Mænd en Løgn for den største Skam. Nu ytrede Adisl 
at han nok kunde have Lyst til at vide, hvem der 
blandt Danerne gjaldt for Frøvins Drabsmand. Hertil 
svarede Kæte at man vidste ikke ret hvem man skulde 
give Æren for slig ypperlig Daad, især da alle var 
visse paa, at han havde fundet sin Død i Fylkingens 
Rækker. Adisl svarede at det var hen i Vejret at til- 
lægge andre Frøvins Drab, saasom han selv havde 
fældet ham i Tvekamp. Siden spurgte han om Frøvin 
ej havde efterladt sig Børn. Kæte sagde, at hans to 
Sønner begge var i Live; og Adisl ytrede da at han 
grumme gerne vilde vide lidt om deres Alder og Ud- 
seende. Kæte svarede at de var omtrent hans Lige i 
Vækst, jævnaldrende og jævnhøje. Da udbrød Adisl: 
»Har de deres Faders Sind og Manddom, da kan jeg 
vente mig et hvast Uvejr fra den Kant.« Siden spurgte 
han om de ofte talte om deres Faders Drab, og Kæte 
svarede, at Ubodemaal var det til ingen Nytte idelig 
at mindes, og det gavnede intet evig og altid at klage 
over uoprettelig Skade. Med de Ord godtgjorde han 
at ingen skal høde før han hævner. 

Da Kæte nu saa at Kongen havde gjort sig det til 
Lov daglig at gaa ud helt alene for at hærde sin Le- 
gemsstyrke, tog han og hans Broder deres Vaaben 

frem af Skjulet og fulgte efter ham paa Frastand. Da 
Adisl blev dem vaer, standsede han sin Gang, ti han 
holdt det for en Skam at vige for Hug. De sagde ham 
nu, at de kom for at hævne Frøvins Død paa hans 
Drabsmand, ikke mindst fordi han skrød saa over- 
modigt af at han alene var Aarsag til hans Fald. Adisl 
bad dem nu tage sig vel i Vare, at de ej i dumdristig 
Hævntørst maalte deres svage og marvløse Arme med 
hans, saa de ej i deres Attraa efter anden Mands Fald 
selv kom til at smage Døden, og saaledes af overilet 
Ærelyst ødede deres lovende unge Liv. »Spar Eders 
fejre Ungdom«, sagde han, »spar den ædle Spire, og 
længes ej letsindig efter Eders egen Død, men giv mig 
Lov til at udrede Mandebod for Eders Faders Drab, 
og regn jer det til største Ære, at I vil faa Ord for at 
have nødt saa stor en Høvding til at give Bod og paa 
en Maade skræmmet ham med Tvang og Trusler. Dette 
taler jeg ikke af Frygt, men af Medynk med Eders 
Ungdom.« Men Kæte svarede: »Alt dit Ordskvalder 
er kun Tidsspilde, og gaar ene ud paa at rokke os i 
vor retfærdige Hævnlyst ved Løfter om Pengebod; 
træd nu hellere frem og prøv i Enekamp med mig, 
om jeg har saa faa Kræfter; jeg giver Afkald paa min 
Broders Hjælp, og stoler ene paa egen Styrke, men 
indlader mig ej paa en ulige Kamp der kun kan bringe 
mig selv i Vanry«. At kæmpe to mod én holdtes nem- 
lig i gamle Dage ikke alene for Uret, men ogsaa for 
Skam og Skændsel, og det regnedes ingen til Ære at 
sejre i saadan Kamp, der snarere var til Haan end til 
Hæder; naar to overvandt en, kaldte man det en let- 
købt Sejr, der tjente dem selv til største Vanære. Men 
Adisl var saa selvtillidsfuld at han æskede dem begge 
til sammen at træde frem imod ham, med de Ord at 
da han ej kunde rokke dem i deres Stridslyst, vilde 
han i al Fald unde dem lidt tryggere Kaar i Kampen. 
Denne Gunst viste Kæte tilbage med de Ord, at før 
vilde han dø end samtykke deri; ti han tænkte at dette 
Tilbud om Kampens Vilkaar kunde blive lagt ham 
selv til Last. Han søgte nu ivrig at komme AÅdisl til 

Livs, men denne vilde helst fare frem med Læmpe, 
og førte kun lette Sværdslag mod hans Skjold, alt for 
stolt til for Alvor at værge for sig. Da dette havde 
varet en Tid, manede han Kæte til at tage sin Broder 
med i Laget og ej undse sig ved at bede andre om 
Hjælp, da han jo maatte indse at han alene intet ud- 
rettede. Da Kæte viste ham af, sagde han at nu vilde 
han ikke skaane ham længere, og for straks at gøre 
Alvor af sin Trusel hug han til ham af al Magt, men 
fik til Gengæld saa vældigt et Sværdslag at det flakte 
hans Hjælm, og Æggen skar ind i hans Isse. Opbragt 
over dette Saar og over alt det Blod der flød ud af 
Hovedet paa ham, overfaldt han Kæte med mange og 
haarde Hug, og satte ham tilsidst i Knæ. Det kunde 
Vige ej se paa i Ro, han fulgte sit eget Hjærtes Trang 
og brød med fælles Skik og Brug, Brodersindet var 
stærkere end Ærens Bud, han gik løs paa Adisl og 
vilde hellere støtte sin Broder i hans Svaghed end staa 
og se til. Men derved høstede han mere Skam end 
Hæder, ti ved at hjælpe sin Broder brød han Tvekam- 
pens Lov og Vedtægt, og den Haandsrækning han gav 
ham, var nyttig nok, men ej ham selv til Ære: paa 
den ene Side lød han Blodets Røst, paa den anden 
Side gav han sig Vanæren i Vold. Saalunde fik de 
efter Folks Skøn Adisls Drab lige saa rask som hæder- 
løst fra Haanden. Dog vilde de ej dølge det for Folket, 
men hug hans Hoved af, lagde Liget paa Hesteryg, 
førte det ud af Skoven, og overgav det til Bønderne 
i den nærmeste Landsby, med de Ord at det var Frø- 
vins Sønner der havde hævnet deres Faders Drab paa 
Adisl Sveernes Konge. Da de nu kom hjem med denne 
Sejr, blev de modtagne af Vermund med stor Hæder, 
ti han dømte som saa, at de havde fuldbragt et saare 
nyttigt Værk, og saa mere paa Æren de havde indlagt 
sig ved at rydde deres Avindsmand af Vejen end paa 
Folks Snak om den Skam de havde paadraget sig der- 
ved; desuden mente han ikke at en Voldsherskers 
Drab i nogensomhelst Maade kunde være nogen til 
Vanære. Men i Udlandet blev det et staaende Mund- 
held, at Kongens Bane brød gammel Kæmpevane. — 

Siden, da Vermund blev blind af Ælde, mente Saks- 
lands Konge at Danmark var høvdingeløst, og skik- 
kede derfor Bud til ham om at overlade ham Rigets 
Styre, som han ej i sin høje Alder var skikket til at 
røgte: han burde ej trække sit Herredømme saaledes 
i Langdrag, at Fædrelandet laa lovløst og værgeløst 
hen. Hvor kunde en Mand gælde for Konge, der paa 
Sjæl og paa Syn var lige blind og ynkelig omtaaget af 
Ælde? Vilde han ikke gaa ind herpaa, da havde han 
maaske en Søn, der turde møde hans egen i Tvekamp; 
Sejrherren skulde saa have Riget. Vilde han ingen af 
Delene, saa maatte han vide at der ej længer vankede 
Venneraad, men Sværdslag, saa han blev nødt til at 
afstaa hvad han ej frivillig havde villet give. Ved disse 
Ord sukkede Vermund dybt, og svarede, at det var 
skammeligt at smæde ham for hans Alder; »ti vel er 
jeg nu«, sagde han, »ussel af Ælde, men det er ikke 
fordi jeg i mine unge Dage var modløs og sen til Strid. 
Ej heller er det sømmeligt at lægge mig min Blindhed 
til Last, ti i saa høj en Alder er det almindeligt 
at Synet svigter, og den Ulykke bør man snarere 
ynke end haane. Med større Ret kunde man revse 
Sakslands Konge for hans ringe Taalmod; det søm- 
mede sig bedre for ham at oppebie en Oldings Død 
end komme med Krav paa Land og Rige, ti det er 
bedre at arve en afdød end udplyndre ham i levende 
Live. Dog, jeg vil selv følge hans Kald og gaa i Kam- 
pen, for at ingen skal sige at jeg er taabelig nok til at 
trælbinde min gamle og hæderfulde Frihed under 
fremmed Herskab.« 

Hertil svarede Sendemændene, at de var visse paa 
at deres Konge aldrig indlod sig paa slige Narrestre- 
ger som at maale sig med blind Mand i Kamp, ti en 
saa latterlig Holmgang vilde snarere regnes ham til 
Skam end til Hæder. Det var bedre at begge lod deres 
Børn og Afkom raade for Sagens Udfald. Ved disse 
Ord blev Danerne aldeles stumme og vidste slet ikke 
hvad de skulde svare; men da tog med ét Uffe til Orde 
midt iblandt dem alle og bad sin Fader om Lov til at 

svare; saa det var som om den maalløse paa én Gang 
fik Mæle. Vermund spurgte nu hvem det var der bad 
ham om Ordet, og da saa hans Mænd sagde ham at det 
var Uffe, udbrød han, at det kunde være nok med at Ud- 
lændinge overmodigt drev Gæk med hans Ulykke og 
Legemslyde; hans egne Folk havde ikke behov at 
saare ham med den Slags smædende Tale. Men da 
Svendene haardnakket blev ved med at sige at det vir- 
kelig var Uffe, ytrede Vermund: »Hvo du end er, saa 
tal frimodig hvad du tænker!« Uffe sagde da: »Eders 
Konge kan spare sig at kræve et Rige, der hegnes 
baade af egen Høvdings Styre og af bolde Ædlinges 
Sværd og Snille. Til og med har Kongen en Søn og 
Arving til Riget; agt vel paa mit Ord! Jeg er villig til 
at mødes ej alene med Eders Konges Søn, men tillige 
med den boldeste Kæmpe af hans Folk som han kan 
faa i Følge med sig.« Ved dette hans Svar brast Sende- 
mændene i Latter, ti hans Ord tyktes dem tomt Pral. 
Ufortøvet aftales nu Sted og fastsættes Frist for Kam- 
pen. Men Uffe havde ved sin uventede Tale og sit 
overraskende Tilbud fyldt dem alle med saa svar Un- 
dren, at det var svært at sige hvad der slog dem mest: 
hans Tilsagn eller hans Tro paa sig selv. 

Siden, da Sendemændene tog Afsked, lovpriste Ver- 
mund den Mand der havde givet dem Svar paa Tiltale, 
fordi han stolede saa trygt paa sit Mod at han ud- 
æskede ikke én, men to ad Gangen, og ytrede, at hvo 
han end var, saa undte han hellere ham end den hov- 
modige Fjende sit Rige. Alle som én vidnede nu, at 
det var hans egen Søn, der i stolt Selvtillid havde vist 
de hovmodige Sendemænd Vintervejen; og han bød 
ham da komme nærmere for med Hænderne at for- 
visse sig om hvad der var hans Øjne nægtet. Dernæst 
følte han omhyggelig paa hans Krop, og da han paa 
Lemmernes Førhed og Omfang kunde kende, at det 
var hans Søn”), fæstede han Lid til deres Ord og gav 

1) Her indskyder Sven Aggesøn i sin Danmarkskrønike det Træk, 


at Vermund efter at have følt paa Sønnens Krop udbryder: Saadan 
kan jeg mindes at jeg selv var i min fejre Ungdom. 

sig til at spørge Uffe, hvorfor han med Flid havde 
lagt Dølgsmaal paa sin favre Røst, og hvor han havde 
kunnet udholde at leve saa længe uden Mæle og uden 
at skifte Ord med andre, saa Folk maatte tro at han 
helt var røvet Stemmens Brug og fra Fødselen af en 
stum Stakkel. Uffe svarede, at hidtil havde hans Fa- 
ders Værgemaal været ham nok, saa han havde ej 
haft behov at tale før nu, da han mærkede at de vise 
Mænd herhjemme blev satte til Vægs af tungerappe 
Udlændinge. Atter spurgte Vermund ham hvorfor han 
æskede ikke én, men to til Kamp; og han svarede, at 
saalunde havde han ønsket at stride, for ved én 
Mands Daad at opveje den Skam der var overgaaet 
Danerne ved Adisls Drab, som de var to om at øve, 
og for ved ny Manddomsprøve at omstyrte Mindet om 
svunden Skændsel; det gamle Vanry maatte udslettes 
ved nyvunden Ros og Hæder. 

Vermund svarede, at han i alle Maader havde skøn- 
net ret, og bad ham nu i Tide at nemme Vaabenbrug, 
som han var aldeles uvant med. De rakte nu Uffe 
Vaaben; men for hans brede Bryst var alle Brynjer 
for trange, han sprængte deres Ringe og Baand, og 
det var ikke muligt at finde nogen der var rummelig 
nok til ham; ti han var for stor af Vækst til at kunne 
bruge andres Vaaben. Omsider sprængte han ogsaa 
sin Faders Brynje, da han med Vold og Magt vilde 
spænde sin Krop ind deri, og Vermund bød ham da 
skære den op i venstre Side og hægte den sammen i 
Sprækken, da det ej havde stort at sige, om den Side 
som han kunde holde Skjoldet for, stod aaben for 
Odd og Ægg. — Han bød ham nu ogsaa omhyggelig 
udsøge sig et Sværd som han kunde stole paa. De 
bragte ham det ene efter det andet, men naar Uffe 
fattede med sin Haand om Fæstet og svang Sværdet 
til Hug, brast Klingen altid i Stumper og Stykker, og 
der var aldrig saa stærkt et Sværd, han brød det jo 
sønder ved første Hug. Nu havde Kongen et sjælden 
skarpt Sværd der hed Skrep, og som med et eneste Hug 
kløvede alt hvad det traf paa sin Vej, ti intet var saa 

haardt at det kunde holde Stand for dets Ægg. Dette 
havde han ej villet overlade Efterslægten at bruge; 
han undte ikke andre saa ypperligt et Vaaben, og 
havde derfor gravet det ned i Jorden, for at unddrage 
andre Brugen af Sværdet, da han næppe troede at 
hans Søn blev til noget. Men da de nu spurgte ham om 
han ikke ejede et Sværd der stod Maal med Uffes 
Styrke, svarede han: jo han havde nok ét der egnede 
sig for Uffes Kræfter, hvis han bare kunde kende det 
Sted igen, hvor han fordum havde gravet det ned i 
Jorden, og atter finde det frem. Han lod sig nu føre 
ud paa Marken, og ved idelig at spørge sig for hos 
sine Følgesvende fandt han det rette Sted, hvor han 
af visse Kendemærker sluttede sig til at det var gra- 
vet ned. Han drog saa Sværdet frem af dets Gemme 
og rakte det til sin Søn. Da Uffe nu saa, hvor skørt 
det var af Ælde og opædt af Rust, havde han knap 
Mod paa at bruge det til Slag, men spurgte om han 
ikke ogsaa skulde prøve det ligesom de forrige, da 
han jo dog maatte kende dets Kraft, inden det for 
Alvor gjaldt at hugge. Men Vermund svarede, at hvis 
det Sværd brast sønder for ham i Luften, saa var der 
intet andet at faa der stod Maal med hans Kræfter; han 
burde derfor afholde sig fra en Id, hvis Udfald stod 
hen i det uvisse. 

Nu stævner man da efter Aftale til Kamppladsen. 
Denne var en Holm trindt omflydt af Ejderstrømmens 
Vande, helt afskaaret fra Land, og kun tilgængelig 
med Baad”). Uffe gav Møde helt alene, men Sakser- 
kongens Søn havde en overmaade stærk Kæmpe i 
Følge med sig. Langs begge den bugtede Strøms Bred- 
der stod skuelystne i tætte Skarer; og medens nu alle 
rettede deres Blikke mod det Syn der var i Vente, tog 
Vermund Plads yderst paa Broen, for at styrte sig i 
Strømmen, hvis hans Søn skulde blive overvunden; 
han vilde nemlig hellere følge sit Barn i Døden end 
med Sorg i Sinde opleve Fædrelandets Undergang. Nu 


1) Ejderøen, hvorpaa senere Rendsborg byggedes. 


Google 


Vermund lader Skrep grave op; Tvekampen paa Ejderøen. 207 


trængte begge Ungersvende ind paa Uffe, og da han 
ej ret turde lide paa sit Sværd, afbødede han med 
Skjoldet deres Hug; han vilde nemlig se Tiden an for 
at komme paa det rene med, hvem af de to han især 
skulde tage sig i Agt for, og i al Fald faa Ram paa 
ham med et eneste Sværdslag. Men Vermund troede 
det var af Fejghed at han saa taalmodig tog imod 
Hug, og rykkede efterhaanden længere og længere ud 
mod Broens bratte Rand, ti hans Hu stod til at dø: 
saa snart det var ude med hans Søn, vilde han selv 
styrte sig ned og ende sit Liv. Men Lykken holdt sin 
Haand over den gamle Konge, der elskede sin Søn saa 
højt. Nu æggede Uffe nemlig Kongens Søn til at gaa 
haardere paa, og manede ham til at øve en ypperlig 
Manddomsdaad, der kunde staa Maal med hans høje 
Byrd, at ikke han, den kongebaarne, skulde synes at 
staa tilbage i Manddom for sin uadelige Følgesvend. 
Dernæst æggede han Kæmpen for at prøve hans Mod, 
advarede ham mod at stille sig ræd bag sin Herres 
Ryg, og manede ham til at udmærke sig i Kampens 
Id til Tak for den Tillid Kongens Søn havde vist ham 
ved at vælge ham til sin eneste Fælle i Striden. Da 
saa Kæmpen lød hans Ord og Ærens Bud og gik ham 
ind paa Livet, skar han ham midt over med første 
Sværdslag. Den Lyd kaldte atter Vermund til Live; 
han udbrød: »Der hørte jeg min Søns Sværd!« og 
spurgte hvor paa Kroppen han havde ramt Fjenden. 
Da hans Mænd saa fortalte ham, at han ej havde truf- 
fet en enkelt Legemsdel, men skaaret Manden midt 
over, rykkede han bort fra den bratte Rand, flyttede 
længere ind paa Broen, og attraaede nu lige saa ivrig 
at leve som han før havde ønsket sig død. Nu higede 
Uffe efter at gøre det af med den anden paa lignende 
Maade, og æggede med indtrængende Ord Kongesøn- 
nen til at hævne sin faldne Følgesvend for ret at hædre 
ham i Døden. Nødtvungen lød den anden hans Ord 
og gik løs paa ham; Uffe udsaa sig nu med Omhu det 
rette Sted at ramme ham, vendte Sværdet om, fordi 
han var bange for at dets tynde Ægg ikke skulde holde 

til hans vældige Hug, og kløvede med ét Sværdslag 
hele hans Krop. Da Vermund hørte det, udbrød han: 
»Der klang Skrep i mit Øre for anden Gang!« Da saa 
hans Mænd kundgjorde ham, at hans Søn havde fæl- 
det begge Fjender, blev han saa overvættes glad at 
han brast i Graad; Glæden voldte hvad Sorgen aldrig 
havde ævnet, og vædede hans Kinder med Taarer. 
Skamfulde og sørgmodige stedte Sakserne med besk 
Blu deres Kæmper til Jorde, men Uffe modtoges af 
Danerne med frydefulde Sejrsskrig. Fra nu af tav de 
onde Tunger om Adisls Drab, og Vanæren sluktes i 
Saksernes Skam. 

Saaledes lagde Uffe Saksland under Danerne. Siden 
tog han Styret efter sin Fader, og blev saalunde Høv- 
ding for begge Riger, og det uagtet ingen havde troet 
at han kunde magte blot det ene af dem. Adskillige 
kalder ham Olaf og giver ham for hans Sagtmodigheds 
Skyld Tilnavnet »hin spage«"). Hans senere Id er ved 
Tidens Tand svundet alle ud af Minde, men vi tør tro, 
at han har høstet Ros i sit følgende Livsløb, der ind- 
varsledes saa ærefuldt. Saa lidet véd jeg at fortælle 
om hans Værker, fordi Savnet af Skrifter har røvet 
vort Folks store Mænd deres Ros og Eftermæle. Men 
havde Lykken været os saa god, at den latinske Tunge 
fordum havde været kendt her til Lands, da havde 
vi nu haft mellem Hænder utallige Bøger om dansk 
Daad. 


1) Nemlig Islændingene (jfr. S. 209), 

Efter Uffe følger hos Sakse fire-fem Konger, som han gennem- 
gaaende kun véd lidet at fortælle om. Den første Kong Dan (den 
storladne) har Sakse utvivlsomt fra norsk-islandsk Kilde; i islandske 
Kongerækker følger nemlig Dan mikilldti efter Oldfr litilldti, og 
denne sidste Konge har Sakse med Urette opfattet som lig med 
Uffe. Den anden Dan med hans Kampe mod Sakserne er egentlig 
kun en Genganger af den rigtige Kong Dan i Begyndelsen af første 
Bog; Skildringen af hans Overgang over Elben synes stærkt paa- 
virket af Valdemarstidens politiske Forhold og hører aabenbart til 
de alleryngste Sagndannelser. Hvad Sakse fortæller om disse Konger, 
er da ikke grundet paa virkelig Begivenhed. Derimod indeholder 
Sakses kortfattede Optegnelse om Huglek, der synes bygget paa jydsk 
Overlevering, et afbleget historisk Minde om Jyders (Geaters) Kampe 
med Sveer ved Tiden om 500, saaledes som vi kender dem af old- 
engelske Kvad; Huglek er en virkelig historisk Høvding, som vides 
at være faldet 0. 516 paa Vikingetog til Frankerriget. — Hvad Sakse 
véd at melde om Frode hin frøkne (oa: tapre) og Fridlev hin hvate 
(»: raske), er helt igennem Gengivelse af et Par smaa Æventyrsagaer 
af norsk-islandsk Oprindelse, og aldeles blottet for historisk Grund; 
selve Hovedpersonerne er Gengangere af fremragende Sagnkonger 
af samme Navn, og flere af Fridlevs Bedrifter er laante andensteds- 
fra. I Fridlevsagaen er et Slag stedfæstet til Hurrildshavn i Syd- 
sælland, hvad der gør det sandsynligt, at Sagaen er fortalt af en 
Islænding i Absalons Følge, utvivlsomt den Arnold Islænding, som i 
Slutningen af 1160erne vides at have opholdt sig hos ham (se Indled- 
ningen S. 20). 


Efter Uffe fulgte hans Søn Dan. Han vendte sine 
Vaaben mod fremmede Lande og udvidede sin Magt 
ved mange Sejre, men skadede ved skammeligt Hov- 
mod det straalende Ry han havde vundet, og vanslæg- 
tede fra sin navnkundige Faders Retsind: denne havde 
overgaaet de andre i Maadehold, men Dan var saa 

Sakses Danesaga. I. 14 

overmodig og opblæst at han saa alle over Hovedet”). 
Ydermere sløsede han bort til Skændselsid ej alene sit 
Fædrenegods, men ogsaa det Bytte han havde vundet 
fra fremmede Folk, og hans Udlæg var saa store, at de 
slugte alt det Guld der burde have tjent Kongen til 
Hæder. Saaledes kan Børn stundom vanslægte. fra 
deres Fædre og ligne arge Uvætter. 


Efter ham var Huglek Konge, der i Søslag skal have 
fældet de svenske Høvdinger Ømod og Øgrim. 


Efter ham fulgte Frode med Tilnavnet den frøkne?), 
der baade ved Legems- og Sjælsstyrke lagde for Da- 
gen at han bar sit Navn med Rette. Han overvandt 
ti norske Jarler i Strid og landede saa paa den Ø, der 
siden fik Navn efter ham, for til Slut at overfalde 
Kongen selv. Denne hed Frøger og udmærkede sig 
påa tvende Maader: han var lige navnkundig for sine 
Kampe og for sine Skatte, hædrede sin Kongemagt 
med Kæmpeid, og glimrede lige saa meget ved sine 
vundne Sejre som ved sin høje Værdighed. Nogle vil 
vide, at han var Søn af Odin, og at de udødelige Guder, 
da han bad dem om en Skænk og Gave, tilstod ham, 
at han ej kunde overvindes af andre end den, der 
under Kampen kunde sanke en Haandfuld af det Støv 
som han traadte under Fødder. 

Uagtet nu Frode vidste, at de høje Magter saalunde 
havde skænket ham Styrke, æskede han ham dog til 
Tvekamp, og agtede med List at overvinde Gudernes 
Gave. Han lod derfor først uvidende og bad Frøger 
lære sig Kampens Love, da han vidste at han var over- 
maade vant til sligt og vis paa Sæd og Skik i Striden. 
Frøger glædede sig over at hans Fjende ikke alene 
stod tilbage for ham i Krigskunst, men endog paa- 


1) Sakse sigter her til Dans Tilnavn: den storladne (mikillåti). 
2) a: den djærve, den tapre. 

kaldte hans Indsigt, og sagde, at det var klogt af ham. 
at tøjle sit Ungdomsmod og underkaste sig Gubbens 
Snille; »ti«, sagde han, »dit Aasyn, som er uden År, 
og din Pande, der ej er mærket af Odd og Ægg, røber 
dit ringe Kendskab til sligt.« Han ridsede nu i Jorden. 
to Firkanter lige overfor hinanden, hver en Ålen paa 
begge Ledder, for at begynde sin Lærdom med hvor 
de skulde staa i Striden; og da de var tegnede, indtog 
hver især sin Plads. Nu bad Frode Frøger bytte Vaa- 
ben og Plads med sig, og opnaaede let hans Samtykke 
dertil; Fjendens glimrende Vaaben stak nemlig Frøger 
i Øjnene, ti Frode havde et gyldent Sværdfæste og en 
skinnende Brynje samt en Hjælm, der ligesaa straa- 
lede med den herligste Glans. Frode sankede nu Stø- 
vet op paa det Sted hvor Frøger havde staaet, og tog 
det som et Varsel om Sejr; og det slog heller ikke 
fejl, ti straks efter fældede han Frøger og vandt sig 
ved en ringe List det største Ry for Mandemod; ti 
hvad ingen havde kunnet opnaa ved Magt, udrettede 
han ved Snildhed. 


Efter ham fik Dan Riget. Da han var tolv Aar gam- 
mel, hjemsøgte Sakserne ham med en overmodig 
Sendefærd og bød ham enten føre Krig eller give Skat. 
Men Æren bød ham at kaare Kamp fremfor at ud- 
rede Skat, og drev ham til at vælge en djærv Død 
fremfor et fejgt Liv: han tog Kampen op, og det unge 
danske Mandskab fyldte Elben med saa vældig en 
Flaade, at Skibsdækkene dannede ligesom en sammen- 
hængende Bro, hvorpaa man sagtens kunde gaa tværs 
over Floden. Som Følge deraf maatte Sakslands Konge 
underkaste sig samme Kaar som han nys havde kræ- 
vet af Danerne. 


Efter Dan fik Fridlev med Tilnavnet den hvate”) 
Riget. Paa hans Tid sluttede Ølands Høvding Hvirvil 


1) g: den rappe, den raske. 

Forbund med Danerne og fejdede paa Norge. Hans 
"Værkers Ry voksede svart, da han med Vaaben over- 
vandt Skjoldmøen Rusla og ved Sejr over Viv vandt 
sig Manddoms Hæder. Tillige svor han sig i Lag med 
hendes fem Fæller, Brodd, Bild, Buge, Fanning og 
Gunnolm, alle Fins Sønner, for deres Storværkers 
Skyld; og i Lid til slige Stalbrødres Hjælp skar han 
med Sværdet det Baand sønder, som han havde knyt- 
tet med Danerne. Stor var den Ve og Vaande, hans 
svigefulde Overfald voldte; ti Danerne kunde aldrig 
tænke, at Ven saa brat vilde vorde Fjende. Saa let 
kan ofte Venskab vendes til Had; og man kunde næ- 
sten kalde ham Foregangsmand for vor egen Tids Sæd 
og Skik, da Løgn og Svig ej længer regnes for Last 
og Skam. Han hjemsøgte nu det sydlige Sælland, men 
her yppede Fridlev Strid med ham i den Havn der 
siden bærer hans Navn"). Kæmperne kappedes i Dyd 
og Ære og stred saa mandeligt mod hverandre, at 
begge Hære blev helt oprevne, og kun faa undgik 
Døden ved at fly; og da begge havde lidt samme Tab, 
fik ingen af dem Sejren i Hænde. Saalunde havde alle 
Æren kærere end Livet. De tiloversblevne af Hvirvils 
Hær lod om Natten Levningerne af deres Flaade binde 
sammen, Skib til Skib, for at staa Last og Brast med 
hverandre; men samme Nat skar Bild og Brodd Re- 
bene sønder, som holdt deres Skibe fast, skilte i Løn 
deres Snækker ud fra de andre, lod af Skræk deres 
Brødre i Stikken og fulgte Frygtens i Steden for Frænd- 
skabets Bud. Ved Daggry saa Fridlev, at Hvirvil, 
Gunnolm, Buge og Fanning endnu var i Live efter den 
store Mandslæt, og tog sig for at kæmpe ene med dem 
alle, for at ikke de usle Levninger af Hæren paa ny 
skulde være nødte til at sætte Livet paa Spil; og for- 
uden sit medfødte Mod stolede han ogsaa paa sin Kjor- 
tel, som Staal ej bed paa; ti baade i store Slag og i 
Enekampe var han iført en saadan skærmende Klæd- 
ning. Han kæmpede lige saa heldigt som djærvt, saa 


1) Hurrildshavn ved Glenø (Bisseruphavn). 

Striden fik en lykkelig Udgang: han slog først Hvirvil, 
Buge og Fanning, og fældede dernæst ved Slag med sit 
Sværdfæste Gunnolm, der ved Sejd kunde døve Fjen- 
dens Klinge; men da han altfor ivrigt greb om Æggen, 
skar han Senerne i sin Haand sønder, saa Fingrene 
bøjede sig ind mod Fladen og siden altid sad krumme. 

Siden lejrede han sig for Dublin By i Irland, og da 
han saa, at Murene var saa faste at der intet Haab var 
om at kunne storme Staden, brugte han samme Krigs- 
list som Hadding”) og lod binde brændende Svampe til 
Svalernes Vinger; og da de fløj hjem til deres Reder, 
slog Ilden med ét ud af Husene. Borgerne styrtede til 
for at slukke, og medens de kun tænkte paa at dæmpe 
Ilden og ej paa at tage sig i Vare for Fjenden, indtog 
han Dublin. 

Siden mistede han mange Mænd i et Slag i Bretland, 
og da han saa, at han havde ondt ved atter at slippe 
ud til Stranden, rejste han de faldnes Lig op og stillede 
dem atter i Fylking, og gav saalunde Skin af at han 
havde lige saa mange Folk som før, saa Hæren ej syn- 
tes mindsket ved det store Mandefald?). Paa den 
Maade røvede han ej alene Fjenden Mod paa Kampen, 
men vendte endog hans Hu til Flugt. 


1) Jr. ovenfor S. 85. 
2) Dette Træk er laant fra Amledsagnet, se ovenfor S. 192. 

Grundstammen i Sakses meget udførlige Fortælling om Frode er 
en norsk Saga fra 11. Aarh., hvih Hovedperson er den unge ord- 
snilde norske Kæmpe Erik den maalspage, som vækker Frode til 
at tage sig sammen, vrage sine slette Omgangsfæller og yppe ærlig 
Manddomsid. Den særdeles livlige Fortælling om hvordan Erik kom- 
mer til Kongens Gaard og snarraadig klarer sig ud af alle Vanske- 
ligheder samt tilsidst vinder Kongens Søster, udgør oprindelig en 
særskilt Saga, der navnlig præges af alle de Ordsprog og Mundheld 
som overalt er indflettede i den. Til denne livlige og malende 
Æventyrsaga med dens fastbyggede Handling (som Sakse dog ikke 
overalt har lige god Rede paa) er føjet en Række løst sammenknyt- 
tede Skildringer af Frodes store Erobringstog mod Nord, Øst og 
Vest — Tog hvorved Erik spiller en betydelig Rolle som Hjælper 
og Raadgiver. De fleste af disse Krigstog ser temmelig nyopfundne 
ud, og Fortællingerne om dem kan med stor Sandsynlighed antages 
at skyldes Sagamanden Arnold Islænding (se S. 209); Arnold, der 
0. 1170 opholdt sig i Absalons Følge, har da udvidet den ældre Saga 
om Erik den maalspage til en stor Frodesaga, idet han har opfattet 
Eriksagaens Frode som identisk med Fred-Frode og tillagt ham en 
Række Erobringstog; flere Træk i Fortællingerne genkalder de 
samtidige Vendertog under Absalons Anførseli). Dog har Sagamanden 
ogsaa indflettet Bestanddele af langt ældre Sagn, f. Eks. om Hiden 
og Hogne, om Hunekampen (Efterklang af Hunnefolkets mægtige 
Indgriben i Folkevandringerne i 4. og 5. Aarhundrede) og om de 
svenske Kongesønners, Eriks og Alriks, Broderstrid. Derimod synes 
det at være Sakse selv, der har inddraget Sagnet om Holmgangen 
paa Samsø i Frodesagaen, idet han har sammenblandet to forskellige 
Personer af Navnet Arngrim, — Af danske Sagn er ogsaa indflettet 
adskillige: først og fremmest en Række gamle Lovregler, der af 
Overleveringen har været knyttede til Frodes Navn, og hvoraf de 
fleste stammer fra Hærmandskredse; endvidere Sagnene om Frode- 
freden og Henlæggelsen af Guldringe paa Alfarvej, der afspejler 
Folkets Syn paa Kongemagten som Rettens Haandhæver, samt Sagnet 
om Frodes Død og om Hjarne Skjald, der vandt Kronen ved sit 
Mindekvad over Frode. 


1) Se Axel Olrik, Arnold Islænding (Letterstedtske Tidsskrift 
1911). 

Saaledes er det et broget Væv af forskelligartede Sagn, der udgør 
Afsnittet om Frode den fredgode i Sakses Værk; de er uden historisk 
Værd, men navnlig Erik den maalspages Saga staar som Kunstværk 
højt ved sin livfulde Menneskeskildring og sine vel tilrettelagte 
Optrin. Ældst og oprindeligst er uden Tvivl Sagnet om Frodes 
Død, som dog snarere har et mytisk end et historisk Præg; det 
afspejler den fra mange Landes primitive religiøse Høstskikke kendte 
Sorg over Vækstgudens Død. 


Efter Fridlevs Død") kaarede Danerne enstemmig 
hans syvaarige Søn Frode til hans Efterfølger; desuden 
vedtog de paa Tinge at vælge Formyndere til at tage 
Vare paa Kongebarnet, for at Riget ej skulde falde 
sammen som Følge af Fyrstens unge Aar. Saa højt 
holdt alle Fridlevs Navn og Minde i Ære, at de valgte 
hans Søn til Konge, uagtet han endnu var saa ung og 
spæd. De holdt altsaa Valg og udsaa Brødrene Vest- 
”" mar og Kole til Kongens Fosterfædre; Isulf og Agge 
samt otte andre Ædlinge fik ej alene Værgemaal for 
Kongen overdraget, men ogsaa Ret til at styre Riget 
paa hans Vegne. De medbragte dertil baade Styrke og 
Mod i rigeligt Maal, og udmærkede sig ved mange Ga- 
ver ikke alene paa Legeme, men ogsaa paa Sjæl. Saa- 
ledes stod Danernes Rige under Formynderskab, ind- 
til Kongen voksede sig stor og stærk. 

Koles Hustru hed Gøtvar og var saa mundrap og 
kaalhøgen, at selv de ordsnildeste og snaksomste Mænd 
ej kunde hamle op med hende: hun var stærk i at 
mundhugges med Mænd og rigt rustet til alskens Ord- 
skifte; og naar hun kæmpede med Ord, var hun ikke 
alene sikker i sine Spørgsmaal, men ogsaa væbnet med 
slaaende Svar. Ingen kunde afvæbne den vaabenløse 
Kvinde, der stred med Tungens hvasse Spyd. Nogle 
satte hun til Vægs med en Strøm af frække og skam- 
løse Ord, andre hildede hun saa at sige i et Net af Tve- 
tydigheder og svigefuld Tale, og trak saa Strikken sam- 
men om deres Hals. Slig Kraft boede i denne Kvindes 
Sjæl. Desuden var hun myndig til at indgaa og atter 
ophæve Aftaler, ti hendes hvasse Tunge gav hende 


1) Her begynder Sakses femte Bog. 

Magt til begge Dele; hun var snild til at slutte og bryde 
Forlig, og kunde bruge sin Mund baade til det ene og 
til det andet. 

Vestmar havde tolv Sønner, hvoraf tre hed Grep; de 
var Trillinger og kaldtes derfor med ét og samme 
Navn til Tegn paa den fælles Fødselsstund. De var alle 
store Mestre i Nævekamp og i Vaabendyst”). Kole 
havde tre Sønner”). Kongen havde en Søster, der hed 
Gunvar og for sin store Skønheds Skyld bar Tilnavnet 
»den fagre«. — Vestmars og Koles Sønner var unge og 
kaade, selvsikre indtil Overmod; de forfaldt til arge 
og onde Vaner og skæmmede deres Aand ved Skænd- 
selsid. De teede sig nemlig saa frækt og tøjlesløst, af 
de tog andres Fæstemøer og Døtre med Vold, gjorde 
saa at sige Kyskheden fredløs og spærrede den inde i 
Horehus; de skændede ogsaa Ægtehustruernes Seng og 
lod end ikke Ungmøernes Leje urørt. Ingen var tryg 
for sin Ægteseng, og fast paa hvert eneste Sted i Landet 
satte deres onde Lyster sig Spor. Ægtemændene pintes 
af Skræk, Hustruerne døjede ondt ved den Spot og Spe 
som de led paa Legemet. Alle maatte være Voldsmæn- 
dene til Vilje; ingen holdt Fæstemaal i Ære, og Vold- 
tægt var almindelig Sæd. Elskov øvedes i Flæng, Ægte- 
skabets Hæder svandt, og Vellyst toges med Vold og 
Magt. Aarsagen laa i Landefreden, da Folk intet havde 
at bruge deres Kroppe til og derfor henfaldt til Ledig- 
gang, som er alle Lasters Amme. Omsider gik det saa 
vidt, at den ældste af de tre Brødre, der hed Grep, satte 
sin flygtige Attraa et fast Maal, søgte Havn for sin om- 
flakkende Elskov og vovede at kaste sine Øjne paa 
Kongens Søster, dog aldeles uden Føje; ti vel var det 


1) Her er følgende Ord indføjede i Originalteksten: »Tillige havde 
Frode overdraget sin nære Frænde Odd Herredømmet til Søs.« Denne 
Sætning maa være et senere og uheldigt anbragt Indskud. Om Odd 
fortælles længere fremme i Erikssagaen (S. 223). 

2) Her er i Originalteksten indføjet følgende Sætning: »Paa den 
Tid var en Søn af Frodes Farbroder Flaadehøvding og Landeværns- 
mand til Søs.« Disse Ord, der væsentlig er en Gentagelse af de i 
Note 1 anførte, maa ligeledes være et senere og uheldigt anbragt 
Indskud. 

ret og rigtigt at tøjle den vidtsvævende og vildfarne Vel- 
lyst med Ærbarhedens Baand, men dog maatte det kal- 
des frækt af en Mand af Folket at attraa Kongedatter 
til Viv. Men Gunvar frygtede den frække Bejler og 
tyede ind i et Bur, der var hegnet med Vold og Værn, 
for at være tryg for Overlast; og her holdt hun tredive 
Trælle som Livvagt, der uafbrudt skulde vaage over 
hende. 

Men Frodes Huskarle følte Savnet af Kvinder, der 
kunde hjælpe dem med deres Klæder — ti de saa ingen 
Udvej til at faa syet nyt eller bødet de gamle Huller — 
og raadede derfor ivrigt Kongen til at fæste sig Brud. 
Han undskyldte sig i Førstningen med sin unge Alder, 
men omsider gav han efter for sine Mænds indtræn- 
gende Bønner og udspurgte for Alvor dem der havde 
raadet ham saa, om de kendte en Mø der egnede sig for 
ham. De nævnede nu især Hunekongens Datter med 
Pris og Ære; men Frode, der stadig søgte nye Udflug- 
ter, svarede dem, at han havde lært af sin Fader, at det 
var bedst for Konger ej at søge sig Fæstemø i fjærne 
Lande, men tage sig Viv hos Naboerne. Da Gøtvar 
hørte dette, mærkede hun at Kongen paa Dril sagde 
sine Venner imod, og for nu at styrke hans vaklende 
Mod og give hans svage Sind Tillid til sig selv, sagde 
hun: »Ungersvend baader Bryllup bedst, men Gubbens 
Lod er Graven; Ungdoms Fjed gaar fremad mod Øn- 
skers Fylde, men hjælpeløs Olding stunder mod Hel. 
Yngling har Haab i Følge, men Alderdom hælder mod 
haabløst Fald. Ungersvends Lykke er i Opgang og la- 
der aldrig ufuldført hvad den sætter sig for.« — Frode 
holdt hendes Ord i Ære og bad hende selv bejle paa 
hans Vegne, men hun undskyldte sig med sit Aaremaal 
og sagde at hun for sin Alders og Svagheds Skyld ej 
kunde tage sig saa vanskeligt et Ærende paa. Kongen 
mærkede nu at her kunde en Gave gøre Nytte, han tog 
en gylden Kæde frem og lovede hende den til Løn for 
Sendefærden. Kæden var sammenleddet af drevne Buk- 
ler og Kongebilleder, som ved et Drag i en indvendig 
Snor snart kunde trækkes sammen og snart atter skil- 

les, og den var snarere smedet til Sir og Smykke end til 
at gøre Gavn. — Ogsaa Vestmar og Kole samt deres 
Sønner maatte efter Frodes Ønske drage med paa Fær- 
den, ti han holdt det for umuligt at saa raske Mænd 
med Skam fik Nej til deres Bejlen. 

De drog da af sammen med Gøtvar, og Hunekon- 
gen tog vel imod dem og gjorde i tre Dage Gilde for 
dem, inden de fik fremsat deres Ærende: saa var den 
gamle gæstfri Sæd. Da Laget havde varet tre Dage, 
tren Kongedatteren frem for ved hulde og høviske Ord 
at vinde Sendemændenes Venskab; hendes livsalige Væ- 
sen øgede ikke lidet Gildets Gammen for Gæsterne. 
Medens nu Bægrene gik flittigt rundt, tolkede Vestmar 
i skæmtefulde Ord hvad han havde paa Hjærte, og 
søgte ved fortroligt Ordskifte at udforske Møens Hu: 
for ej at hente sig et Afslag slog han det hele hen i 
Spøg, men gav hende dog en Forsmag paa sit Ærende 
og tillod sig midt i Gildets Støj at tale mangt et Gam- 
mensord med hende. Hun svarede, at hun vilde ikke 
vide af Frode, der hverken ejede Navn eller Ry. Ti 
fordum holdtes ingen Mand værdig til at ægte høj- 
baaren Viv, naar han ej ved straalende Storværker 
havde vundet sig ypperlig Pris og Ære; Lediggang 
var Bejlers værste Lyde; om navnløs Ungersvend giljede 
Mø, fik han aldrig andet end Nej; men var han blot 
rig paa Hæder, førte det al anden Slags Rigdom med 
sig; Ungmøerne brød sig ej saa meget om Bejlerens 
Ydre som om deres ærefulde Id. Desaarsag opgav 
Sendemændene Ævred og overlod til Gøtvars Snille at 
forfølge Sagen videre. Hun søgte nu ej alene med Ord, 
men ogsaa med Elskovsdrikke at mildne Møens Hu: 
hun fortalte hende, at Frode kunde bruge sin venstre 
Haand saa godt som sin højre, og var den største Mester 
i at svømme og bruge Vaaben; tillige gav hun hende 
en Drik der ændrede Møens Uvilje til Attraa, saa hun 
glemte sin Haardhed og vendte sin Hu til Elskov. Der- 
næst bød hun Vestmar og Kole samt deres Sønner høj- 
tideligt gaa til Kongen og atter trænge ind paa ham 
med deres Ærende, samt til syvende og sidst, saafremt 

de fandt ham uvillig, komme hans Nej i Forkøbet ved 
at æske ham ud til Kamp. 

Vestmar gik altsaa med sine vaabenklædte Mænd 
ind i Kongens Hal og talte saalunde: »Nu er Stunden 
inde, da man enten maa føje vor Bøn eller fælde os 
i Strid; vi har sat os for at dø med Ære hellere end 
at vende tilbage med uforrettet Sag, ti vi vil ej komme 
hæderløse 'hjem fra det Land hvor vi haabede at vinde 
Ære, med tomme Hænder og haanligt Afslag. Nægter 
du os din Datter, saa lad os kæmpe; en af Delene maa 
du kaare! Vi vil enten dø eller bønhøres af dig; Ende 
skal der være paa Sagen, hvad heller den bliver ond 
eller god. Frode vil hellere spørge vort Fald end at vi 
har faaet Afslag.« Mere sagde han ikke, men truede 
Kongen paa Livet med sit Sværd. Drotten svarede at 
det sømmede sig ej for hans kongelige Højhed at maale 
sig i Strid med sin Undermand: hvo der ej var af 
samme Stand, kunde ikke mødes i Kampen som Lige- 
mænd. Men Vestmar aflod ej med sit Krav om Kamp, 
og omsider bad Kongen ham udforske Møens eget 
Sind; ti de gamle havde for Skik at overlade de gifte- 
færdige Døtre frit Valg af Ægtefælle. Kongen vaklede 
nemlig ængstelig frem og tilbage mellem Frygt og Blu 
og kunde ej blive enig med sig selv om Kampen. Saa- 
ledes var Vestmar henvist til Møens egen Hjærtens 
Mening. Han vidste vel, at Viv er vægelsindet og skif- 
ter om som Vejr og Vind, og han lagde derfor saa me- 
get tryggere Haand paa Værket, som han kendte Ung- 
møers ustadige Attraa. Desuden gav det ham Selv- 
tillid og Haab om at fremme sin Sag, at den troskyldige 
Mø helt var overladt til sit eget Skøn, saa han ved favre 
Ord og Smiger kunde virke paa hendes frie Valg: hun 
var ikke alene let at lokke, men endog fus til at følge 
hans Raad. For nu at være vis paa sin Datters Vilje 
fulgte Faderen Sendemændene did. — Men Møen havde 
alt forinden som Følge af Drikkens lønlige Virkning 
fattet Elskov til sin Bejler, og udtalte nu, at vel havde 
hun ej spurgt visse Frasagn om Frodes Højsind, men 
dog ventede hun sig meget af ham, ti han var Søn af 

ædel Fader, og Sindelag svarede gerne til Æt; derfor 
havde hun vendt sin Hu til Ungersvenden, ej for den 
Hæders Skyld han i Øjeblikket havde, men for den 
han i Fremtiden monne vinde. Ved at høre disse Ord 
undredes hendes Fader; men da han havde givet hende 
Lov til at vælge frit, vilde han ej tage sit Ord tilbage 
og fæstede hende som Brud til Frode. Nu lod han 
sørge for rundelig Farkost, tog dernæst sin Datter med 
sig, slog Følge med Sendemændene og drog med stor 
Pomp og Pragt ilsomt ad Danmark til; ti han vidste 
vel, at Datter ej kunde faa bedre Brudefører end sin 
egen Fader. Frode tog med Fryd og Glæde mod sin 
Brud og viste ogsaa sin fremtidige Svigerfader den stør- 
ste Hæder; og da Brylluppet var fejret, skænkede han 
ham til Afsked store Skatte af Guld og Sølv. 

Nu levede Frode i trende Aar fredsælt sammen med 
Hanunde (saa hed Hunekongens Datter). Men hans 
Huskarle fik onde Lyster af den lange Lediggang, deres 
Frækhed trivedes under Freden og gav sig Udslag i 
alskens skammelig Id. Nogle hængte de op i Reb og 
plagede dem med at slænge dem frem og tilbage lige- 
som en Legebold; andre lagde de Gedeskind for Fød- 
derne og fik dem til at snuble ved i Løn at trække i 
et Tov, naar de uden at ane Uraad traadte paa den 
glatte Hud; atter andre trak de Klæderne af og hud- 
flettede dem med Hug og Slag. Nogle surrede de til 
Nagler ved en Art Strikke og straffede dem med at 
hænge dem paa Skrømt: andre sved de Skæg og Hoved- 
haar af med brændende Stikker; atter andre lagde de 
Ild under Lem og Lyske. Ungmøer gav de ej Lov til 
at holde Bryllup uden at de først havde nydt deres 
Ære. Fremmede Folk kylede de Knokler i Hovedet; 
andre tvang de til at fylde sig over Maal og Maade, 
saa de tilsidst brast af overflødig Drik. Ingen turde 
fæste sin Datter bort uden først at købe sig deres Huld- 
skab og Naade; ingen tage Viv til Ægte uden i For- 
vejen at vinde deres Samtykke med Gods og Guld. 
løvrigt lagde de ikke alene liderlige Hænder paa Møer, 
men skændede frækt alle i Flæng, ogsaa Hustruer i 

Hobetal. Vilde og gale i Hu og Sind teede de sig tvefold 
tøjlesløst. Fremmede og Gæster bød de Skældsord tii 
Velkomst. Saa mangfoldig var den Spe og Spot, som 
de udfandt i deres frække Luner og Lyster; saa svart 
øgedes deres Overmod ved den Frihed, som Kongens 
Ungdom gav dem; ti intet ægger mere til ubunden 
Synd end det, at ingen revsende Haand er rede til 
Hævn. 

Denne Huskarlenes tøjlesløse Frækhed lagde Kon- 
gen for Had ej alene i fremmede Lande, men ogsaa 
herhjemme; Danerne sukkede under det overmodige 
og grumme Styre. — Men Grep nøjedes ej med Friller 
af lavere Byrd: hans Frækhed gik saa vidt, at han 
indlod sig i Elskovshandel med Dronningen og ikke 
alene var ond mod de andre, men til og med sin Konge 
utro. Rygtet om Brøden bredte sig lidt efter lidt, Mis- 
tanken sneg sig lønligt om blandt Folk, og til sidst 
vidste alle derom undtagen Kongen. Men Grep havde 
for Skik at fare haardt frem mod alle, der kun med 
et Ord antydede sligt, og derfor var det en farlig Sag 
at sigte ham derfor. Dog hviskedes der i Løn om Brø- 
den og ymtedes saa smaat et og andet, indtil Rygtet gik 
rundt paa Folkemunde: det er svært at dølge hvad 
man véd om andres Udaad. 

Gunvar havde mange Bejlere. Desaarsag søgte Grep 
ved lønlig List at tage Hævn for det Afslag, hun havde 
givet ham, og bad om Ret til at sidde til Doms over 
Bejlerne, med de Ord, at kun det allerypperste Gifter- 
maal var godt nok for Møen; og samtidig dulgte han 
sin Harme, for at det ej skulde lade, som om det var 
af Had til Møen at han udbad sig dette Hverv. Paa 
hans Bøn gav Kongen ham Lov til at prøve Unger- 
svendenes Værd. Han indbød nu først paa Skrømt 
alle Gunvars Bejlere til Gilde, og dernæst huggede han 
deres Hoveder af og satte dem i Kreds uden om Ung- 
møens Bur til Skræk og Advarsel for de andre. Dog 
led hans Yndest hos Frode intet Skaar derved, og han 
vedblev som før at være hans nære Ven. Han fastsatte, 
at man med Gods og Guld maatte købe sig Adgang til 


Google 


222 Frode hin fredgode. 


Kongen, og kundgjorde, at ingen kunde faa ham i Tale, 
uden at han bragte ham en Gave; ti — sagde han — 
for saa stor en Høvding skulde man ej kunne stedes 
paa vanlig Vis, men kun med stor Møje og Umage op- 
naa at faa Adgang til ham. Saaledes søgte han at 
mindske sit eget Vanry for Grumhed ved at lade ven- 
lig og huld mod Kongen. Det ilde medtagne Folk suk- 
kede og klagede kun i Løndom over alle sine Trængsler; 
ingen havde Mod til aabenlyst at kære over de onde 
Tider, ingen vovede ved offentligt Søgsmaal at oplyse 
den Uret, der overgik dem. Alle nagedes i Sindet af 
Sorg, saa meget dybere som de maatte lægge Dølgs- 
maal derpaa. 

Da Norges Konge Gøtar spurgte dette, holdt han 
Ting med sine Hærmænd og sagde til dem, at Danerne 
var kede af deres egen Konge og længtes efter at faa 
en anden, om de blot saa Lejlighed dertil; »derfor«, 
sagde han, »agter jeg mig did med min Hær; Dan- 
mark er let at vinde, naar man kommer derned med 
Vaaben i Haand; Frode er baade gerrig og grum i sit 
Landestyre.« — Nu traadte Erik frem, raadede derfra 
og sagde Kongen imod med disse Ord: »Tit mister den 
sit eget, som staar efter andres, det mindes vi vel; hvo 
der jager efter tvende Ting, gaar Glip af dem begge; 
det skal være en stærk Fugl, der kan tage fra en an- 
den, hvad han har i Kløerne. Unyttigt er at sætte sin 
Lid til indre Avind i Landet, ti den er oftest endt, naar 
Fjenden staar for Døren. Selv om Danerne nu tykkes 
splidagtige, vil de alle som én tage varmt mod Fjen- 
den. Ulv gør stridbare Svin saatte") Alle ønsker 
Landsmand og ej fremmed til Fyrste; hvert Land hyl- 
der hellere egen Konge end udenlandsk Høvding.. 
Frode vil ej oppebie dig hjemme, men møde dig paa 
Halvvejen. Med Næb nappes Ørne, med Klo kæmper 
Fugle. Du véd selv, at vis Mand ej bør angre sit eget 
Raad. Du har jo Ædlinge under dig i Mængde; hold 
dig da selv i Ro; du kunde jo dog lade andre spejde, 
om Øjeblikket er inde til at yppe Strid. Lad først dine 


1) forligte. 


Google 





Erik fraraader Gøtar hans Danmarkstog; Rafn og Odd. 223 


Mænd prøve, om Lykken er deres Konge huld! Sid i 
Fred og skaan dit Liv, men lad andre om Sagens Møje 
og Fare. Tjeneren maa hellere fare ilde end Herren. 
Hvad Tangen er for Smeden, skal dine Svende være 
for dig; Smeden har Tænger af Jærn for ej at brænde 
sine Hænder og hytte sine Fingre for Ilden; lær du 
af ham at bruge dine egnes Hjælp til at skaane og 
skærme dig selv!« — Saalunde lød Eriks Ord. Gøtar 
undredes over alle de udsøgte Ordsprog og Fyndord, 
som Erik havde smykket sit Svar med, uagtet han 
ellers havde været holdt for uvittig, og kaldte ham 
den maalspage"), for ved et hædrende Tilnavn at ud- 
mærke hans sjældne Snille; ti hidtil havde hans Broder 
Rollers straalende Ry stillet Ungersvendens Navn i 
Skygge. Erik bad nu om noget i Navnefæste og sagde, 
at med et nyt Navn maatte ogsaa følge en Gave, og 
Kongen skænkede ham da et Skib, som Søfolkene 
kaldte Skrøter”). — Erik og Roller var Sønner af 
Kæmpen Regner, men havde kun Fader, ej Moder til- 
fælles. Rollers Moder og Eriks Stifmoder hed Kraaka?). 

Nu var der en Mand ved Navn Rafn, som efter Gø- 
tars Vilje fik overdraget det Hverv, at drage paa 
Vikingefærd mod Danerne. Han mødtes af Odd"), der 
paa den Tid var øverste Høvding for Danernes Ud- 
liggerskibe og saa tryllekyndig, at han uden Fartøj 
kunde færdes paa Havet og ofte ved sine Runekvad 
rejste Storme, der fik Fjendens Snækker til at strande; 
og for ej at indlade sig i Kamp paa Vandet med 
Vikingerne voldte han ved Sejd vældig Søgang og blev 
saalunde Skyld i deres Skibbrud. Han var Købmæn- 
dene gram, men Bønderne huld, maalte ej Varer og 
Plov med samme Maal, men led bedre det rene Land- 
brug end det skidne Pengestræb. Han yppede nu Strid 


1) den ordsnilde, veltalende. 

2) Skibets Navn betyder pragtfuld. 

3) Denne Episode forudsætter den senere følgende Fortælling om 
hvordan Erik spiste den tryllekraftige Grød fra sin Broder Roller 
og derved øgede sit Mandevid (nedenfor S. 225 f.); denne sidste 
burde derfor have været fortalt først. 

4) Se om denne ovenfor S. 216 Note 1—2. 

med Nordmændene og blændede ved sine ramme 
Runekvad Fjendernes Blik, saa de paa lang Afstand 
troede at se Danernes dragne Sværd lyne og flimre 
for deres Øjne som Ildsluer. Saa svækket var deres 
Syn, at deres Øjne ej kunde taale at se Sværdene 
dragne af Skede; deres Blik var blændet af Lyset og 
kunde ej udholde Trylleglansen. Der faldt da Rafn 
med en stor Del af sine Mænd, og kun seks Skibe slap 
hjem til Norge, til Lære for Kongen, at Danerne ej var 
saa lette at knuse. — Ved dem rygtedes det ogsaa, at 
Frode kun styrede ved sine Kæmpers Hjælp, men 
havde Almuen imod sig, og ej var Høvding men Volds- 
hersker”). 

For nu at skaffe Rede paa dette Rygte lovede Roller 
at drage til Frodes Gaard, da han var lysten efter at 
se fremmede Lande og lære nyt. Erik lod ham nu vide, 
at det var et ubesindigt Løfte han havde aflagt, selv 
om han var en Kæmpe af Krop; men omsider, da han 
saa, hvor haardnakket han holdt fast ved sit Forsæt, 
bandt han sig selv med samme Løfte. Kongen lovede 
at give dem med i Følge hvem de selv vilde vælge 
dertil. Nu fandt Brødrene det bedst først at gaa til 
deres Fader og bede ham om Farkost og hvad de ellers 
havde nødig til saa lang en Rejse. Han tog faderligt 
imod dem og førte dem næste Dag ud i sin Skov for at 
se paa Kvæget; Gubben var nemlig rig paa Fæ. Til- 
lige aabnede han sine Skatkister for dem, som længe 
havde ligget skjulte i Huler under Jorden, og gav dem 
Lov til at tage saa meget de lystede. De greb hans 
Tilbud med begge Hænder, bragte Godset op af Hulen 
og tog hvad de fandt for godt. 

Deres Søfolk tog imidlertid Vare paa deres Kroppe 
eller øvede sig i at slynge Stene; nogle rørte sig i Spring, 
andre i Løb; nogle prøvede deres Kræfter paa vældige 
Stenkast, andre øvede sig i at spænde Bue og skyde 
med Pile. Saaledes tumlede de sig paa mangfoldig 


1) Denne Sætning er mindre velvalgt, da det af det foregaaende 
ses, at Gøtar alt var bekendt hermed. 

Vis for at hærde deres Styrke; dog var der ogsaa nogle 
der drak sig fulde og faldt i Søvn. 

Dernæst sendte Faderen Roller”) hjem for at se, 
hvad der imidlertid var hændt der. Da han saa Røg 
stige op fra sin Moders Stue, gik han hen til Væggen, 
lagde i Løn sit Øje til en lille Sprække og keg ind i 
Huset, hvor han saa Moderen røre rundt i en vældig 
Gryde, hvori hun kogte Grød; han saa endvidere tre 
Orme hænge derover i en tynd Snor; Edder dryppede 
af deres Munde og gav Maden den fornødne Væde. To 
af dem var sorte af Lød, men den tredje havde hvidlige 
Skæl og hang lidt højere oppe end de andre; den 
havde en Knude paa Halen, men paa de andre var den 
Snor, der holdt dem, bundet midt paa Bugen. Det 
hele saa ham ud til at være Heksekunster, og han tav 
derfor med hvad han havde set, for ej at skylde sin 
Moder for Sejd og Trolddom. Han vidste nemlig ej, 
at Ormene var uskadelige, og anede intet om den Kraft, 
som de gav Grøden. — Nu kom Regner og Erik til, 
og da de saa Røg stige op fra Huset, gik de ind og tog 
Plads paa Bænken. Da de havde sat sig til Bords, satte 
Kraaka et Fad med spraglet Mad frem for sin Stifsøn 
og sin Søn, der skulde holde Maaltid sammen; til den 
ene Side var Grøden sort, men gulspættet, til den anden 
Side var den hvid; ti den havde faaet tvefold Farve 
efter Ormenes indbyrdes afvigende Art. Da de nu 
begge havde smagt en Mundfuld deraf, drejede Erik 
i en Hast Fadet rundt, saa den sorte Grød med den 
stærke Saft vendte ud mod ham selv, og den hvide, 
som var ham tiltænkt, blev Roller til Del; ti han værd- 
satte ej Maden efter dens Lød, men efter dens indre 
Kraft. Nu aad han videre, saaledes som det tjente ham 
bedst, og for at ingen skulde mærke, at han med Vilje 
havde byttet om, sagde han: »Saalunde gaar Skibet 
over Stag”), naar Søen er høj!« Den Mand var ej arm 


1) Skal vist være Erik. Sakse har her aabenbart misforstaaet For- 
tællingen noget. 
2) stagvende 5: vende imod Vinden. 

paa Vid, naar han kunde dølge sin forsætlige Daad 
med et gængs Sømandsudtryk. 

Erik følte sig nu styrket af den livsalige Spise og 
naaede ved dens indre Virkning op paa det højeste Trin 
af menneskelig Visdom; ti den Kraft, der var i Føden, 
gav ham en fast utrolig Indsigt i alt, saa han endog 
kunde tyde de vilde Dyrs og Kvægets Sprog: han var 
ikke alene klog paa Menneskers Færd, men vidste ogsaa 
at tolke de umælendes sjælfulde Lyde som Udtryk for 
visse Stemninger. Desuden vidste han saa snildt at 
smykke sin Tale, at han stedse havde vittige Ordsprog 
paa rede Haand til Pryd for hvad han vilde sige. 

Men da Kraaka kom til og saa, hvordan Erik havde 
drejet Skaalen og ædt den bedste Del af Grøden, sørgede 
hun over, at den Lykke, hun havde tiltænkt sin Søn, 
var blevet hendes Stifsøn til Del; og hun bad ham nu 
med Suk og Graad om aldrig at svigte sin Broder i Nød, 
hvis Moder havde overvældet ham med saa rige og 
uventede Lykkens Gaver; ti ved at smage paa denne 
ene Ret havde han opnaaet det ypperste Vid og den 
største Veltalenhed samt den Gave altid at have Held 
i Kampen. Ydermere lagde hun til, at Roller var jo 
meget raadsnild og ej vilde vise sig helt uden Andel i 
den ham tiltænkte Ret. Hun gav ham ogsaa det Raad, 
at i den yderste Nød og Fare skulde han hastig søge 
Hjælp ved at.nævne hendes Navn; »ti«, sagde hun, » jeg 
ejer halvt om halvt Guddomsmagt og har paa en 
Maade Lod og Del med Himlens Herrer, og i mit Indre 
bor Kraft fra det høje«. Erik svarede, at selve Fødse- 
len drev ham til at hjælpe sin Broder; »det er ond 
Fugl«, sagde han, »som søler sin egen Rede«. — Men 
Kraaka ærgrede sig endnu mere over sin egen Mangel 
paa Omhu, end hun sørgede over Sønnens Vanheld; 
ti en Kunstner, hvem hans eget Snille slog fejl, havde 
i gamle Dage god Grund til at græmme sig over sin 
Skam. 

Dernæst fulgte hun sammen med sin Mand Brødrene 
paa Vej ned til Vandet. De drog ud med ét Skib, men 
føjede snart dertil tvende andre. Alt var de nær ved 

den danske Kyst, da de ved at udspejde Stedet fandt, 
at tæt derved laa syv Skibe for Anker. Nu bød Erik 
to Mænd, der talte flydende Dansk, drage did uden 
Klæder paa Kroppen for at udspejde Sagen nøje; de 
skulde kære for Odd over Erik, som var Skyld i, at 
de kom nøgne did, og naar de varligt havde udforsket 
alt, skulde de atter bringe ham Bud. De blev ogsaa 
venligt modtagne hos Odd og opsnappede snildt alt 
hvad der kom dem for Øre om Høvdingens Forsæt. 
Han agtede nemlig ved Daggry uventet at overfalde 
Fjenden for des snarere at kunne slagte ham, naar 
han laa indsvøbt i Sovetæpper; ti — sagde han — paa 
den Tid af Dagen var Folk især stive og tunge i Krop- 
pene. Han bød ogsaa at laste Skibene med brugbare 
Kastestene, og drev saaledes paa det Værk, der snart 
skulde volde ham Død og Ufærd. Spejderne undveg 
nu i Nattens Mørke og meldte Erik, at Odd havde fyldt 
Skibene med udsøgte Kastestene, samt gav ham ogsaa 
til Kende, hvad de ellers havde hørt. Da Erik havde 
faaet alt at vide, overvejede han, hvor faa Skibe han 
havde, og fandt det derfor bedst at vinde Bølgerne til 
Forbundsfæller og bruge dem til Fjendens Skade. Han 
gik derfor om Bord i en Baad og roede med lydløse 
Aaretag tæt hen til Fjendernes Skibe, borede efter- 
haanden Huller i de Planker, der laa lige i Vandgangen, 
og foer atter tilbage med saa sagte Åareslag, at der 
knap blev det svageste Sus i Luften; saa varlig foer 
han frem, at ingen af Vagterne sporede enten hans 
Komme eller hans Flugt. Medens han nu sneg sig bort, 
sivede Vandet efterhaanden ind i Odds lække Skibe, 
saa de tog til at synke; alt som Bølgen bredte sig der- 
inde, droges de længere ned i Dybet; og dertil bidrog 
ikke lidet den tunge Last af Kastestene. 

Alt skyllede Bølgerne over Rorbænkene, og Havet 
stod paa Højde med Dækket; men da Odd saa, at Far- 
tøjerne fast var fyldte til Randen, bød han tage Kar og 
øse alt det Vand ud, der var trængt saa voldsomt ind. 
Medens nu Søfolkene stræbte at skærme de synke- 
færdige Skibe mod de indstrømmende Bølger, viste 

Fjenden sig lige ved; greb de til Vaaben, trængtes de 
værre af Vandet; som de stod og rustede sig til Strid, 
blev de nødt til at svømme bort fra Skibet. Erik kæm- 
pede mere med Vand end med Vaaben; Havet hjalp 
ham i Striden, og han havde selv vist det Vej og givet 
det Magt til at gøre Skade. Saaledes havde Erik Held 
i Kampen, den han førte med Vove og ej med Værge; 
det var som om han ved Vandenes virksomme Hjælp 
holdt Slag uden selv at være til Stede, blot med Havet 
til Forbundsfælle. Ved sit Snille vandt han Sejr, ti 
Snækkerne, der løb fulde af Vand, duede ej til Striden. 
Saaledes fældede han Odd og hans Mænd og fangede 
Vagtholdene, og der undslap ikke én, som kunde bringe 
Bud om Blodbadet. 

Da Erik havde gjort det af med Fjenden, skyndte 
han sig atter tilbage og lagde ind under Læsø; men 
her fandt han intet at stille Sulten med og sendte da 
de to Skibe hjem med Byttet, for at de kunde hente 
Levnedsmidler for det følgende Aar. Selv satte han 
med kun ét Skib sin Kaas mod Kongens Gaard; og 
saa snart han var landet paa Sælland, spredte Sø- 
folkene sig langs Stranden og slagtede det Fæ, de fandt; 
ti de maatte enten stille deres Sult eller dø af Hunger. 
De slog altsaa Kvæget ned, trak Huderne af og bragte 
de flaaede Kroppe om Bord. Da Ejerne spurgte dette, 
satte de skyndsomt efter Røverne til Søs. Da nu Erik 
mærkede, at Oksernes Ejere halede ind paa Livet af 
ham, lod han de dræbte Køers Kroppe sænke i Havet 
ved Hjælp af særskilt mærkede Reb, og skjulte dem 
saalunde; og da Sællandsfarerne saa kom til, gav han 
dem Lov til at lede overalt, om der hos ham kunde 
findes nogen af de savnede Kroppe, og tilføjede, at 
Smuthullerne paa Skibet var temmelig smaa til at 
skjule sligt. Men de fandt ingen Kroppe nogensteds og 
vendte derfor deres Mistanke andensteds hen, men 
holdt de skyldige for sagesløse: da der ej var Spor at 
øjne af Rovet, troede de, at det var andre der havde 
gjort dem Skade, men lod de egentlige Syndere slippe. 
Da de saa var sejlede bort, lod Erik atter Kroppene 
hejse op af Vandet. 

Imidlertid spurgte Frode Tidende om Odds og hans 
Mænds Fald, ti Ulykken var rygtedes vide; men ingen 
kunde nævne dens Ophav; dog var der nogle, der for- 
talte, at de havde set trende Skibe stævne ind mod 
Stranden og siden atter sejle Nord paa. — Nu lagde 
Erik ind i Havn nær ved det Sted, hvor Frode dvælede; 
men i det samme han gik fra Borde, snublede han al- 
deles uventet og rørte i Faldet ved Jorden med sin 
Krop. Men han tog Faldet som et Varsel om heldig 
Færd”) og spaaede, at hvad smaat var begyndt, vilde 
blive bedre mod Enden. Saa snart nu Grep spurgte 
hans Komme, skyndte han sig ad Stranden til for med 
skarpt og udsøgt Vid at prøve en Mand, som han havde 
hørt var ordsnild fremfor alle andre. Ti Grep over- 
vandt alle med sin hvasse Tunge, om end han var 
mere fræk end maalrap. Saa yppede de da Ordskifte 
med smædende Tale, og Grep faldt over Erik med 
følgende Ord: 


Taabe, hvem er du? hvad Tant har du for? hvorhen? eller 

hveden? 
Sig mig din Syssel og Færd, nævn mig din fædrene Æt! 
Djærv er den Mand og flink til at færdes i Høvdingehaller, 
som fra sin fædrene Gaard aldrig har flyttet sit Fjed?). 
Faa kun det er, som tager for godt, hvad en Usling mon øve; 
Værk af en ugleset Skalk værdsættes ilde af Mænd. 


Erik svarede: 


Regner min Fader er kaldt, og mit Fag er den flydende Tale, 
ene mod Ære og Dyd stunder jeg stedse med Lyst. 
Våsdom jeg attraar at naa, og derfor de skiftende Sæder 
forsker med Omhu jeg ud, færdes saa viden om Land. 
Taabe kan ej holde Maade og Maal eller træffe det rette, 
ussel og arg er hans Færd, ej kan han styre sit Sind. 
Snarere Skib skrider frem ved Sejl end ved Aarer at føre, 
Børen den blæser paa Hav, argere Luftning paa Land: 
Skibet kan fare paa Sø, men Løgnen den løber om Lande, 
Mundsvejr har Magten paa Jord, Havet kan tvinges med 
Haand. 


1) Her sigtes til det norske Ordsprog: Fall er farar heill, 
2) Denne Sætning er naturligvis ironisk ment. 

Grep genmælte: 


Gaardhanen ligner du mest, som paa Møddingen stridslysten 
galer, 
stinker af Skarn og af Møg, lugter af Last og af Skam. 
Unyttigt er det at spilde sit Ord paa en vanvittig Taabe, 
Tungen ham løber saa let, tom er hans Tale for Vid. 


Erik svarede: 


Tosset og taabeligt Ord slaar tilbage paa den, som det taler, 
sligt kan vist aldrig slaa fejl, sige jeg vil det for sand. 
Uvittigt Ord slaar sin Herre paa Hals og med Rette ham 
fælder, 
gram er ham Gudernes Hu, Daarskaben dømmer sig selv. 
Skimter man kun den yderste Spids af Ulvenes Øren, 
straks er man vis i sin Sag: Ulven maa selv være nær. 
Ingen tør fæste sin Tro eller Lid til den troløse Selle-), 
ham, som af Rygtet er dømt skyldig i Svig mod sin Drot. 


Grep: 


Dyrt skal du bøde, du Skælm, for din frække og skamløse 
Tale, 

flagrende Ulykkesfugl, Ugle, som ej taaler Sol! 

Angre du skal hvert et Ord som i Afsind af Munde du 
udspyr, 

sone du skal med dit Liv alt hvad du ublu har mælt. 

Død skal du ligge paa Val, og Ravne skal sønder dig slide, 

Vilddyr skal æde din Krop, Ørne skal hugge dit Lig. 


Erik: 
Ræd Mand ilde kun spaar, og ondt til det værre sig vender, 
Vilje og Vane til Synd arges med 'Aarene svart. 
Hvo der kan svige sin Drot, hvo skændige Kunster kan øve, 
Snare han sætter sig selv, Fælde for Stalbroders Fod. 
Hvo der vil holde til Huse en Ulv, han fostrer og føder 
selv ved sin Arne en Tyv, øder sit Hjem og sit Hus. 


Grep: 


Ej har jeg øvet mod Dronningen Svig, som du synes at mene, 
værget jeg har hende tro, staa't for den svage paa Vagt. 


1) Svend. 

Guld hun mig skænked og Gods, af Huldskab og Naade hun 
gav mig 
dyreste Skatte og Fæ, Rigdom og raadende Magt. 


Erik: 
Skyldig du føler dig selv og trykket af tyngende Brøde, 
ene med uplettet Sind frit kan man leve og frygt. 
Sveget vil vorde den Mand, der en Træl til Ven tør sig vælge, 
Tyendets tjenende Flok sjælden sin Herre er huld. 


Hertil havde Grep intet rimeligt Svar paa rede Haand 
"og gav derfor sin Hest af Sporerne. Da han kom hjem, 
støjede han op i Kongens Gaard med Skrig og Bulder, 
raabte, at han var overvundet i Ordstrid, og kaldte 
alle Hovmænd under Vaaben, saa det lod, som om 
han med væbnet Haand vilde hævne sig for sit Uheld 
1 Mundkampen; og han svor, at Ørne skulde slide de 
fremmedes Lig. Men Kongen lod ham vide, at rasende 
Mand var bedst tjent med roligt Overlæg; ilsomt Raad 
slog ofte fejl; ingen kunde fare baade varligt og snar- 
ligt; Hastværk var Lastværk; desuden sømmede det sig 
ej at være saa mange om saa faa. Den Mand var vis, 
der vidste at styre sit Sind og i Tide tøjle sin rasende 
Harme. Med slige Ord fik Kongen den hidsige Unger- 
svend til at dæmpe sin Vrede og give sig Tid til Om- 
tanke. Dog kunde han ej helt tale hans 'hæftige og 
vilde Sind til Rette, ti Mesteren i Ordstrid var ude af 
sig selv over sit Uheld i Kampen, og da han ej maatte 
hævne sig med Vaaben, krævede han i alt Fald Ret til 
at bruge Trolddom i Stedet derfor. 

Det fik han ogsaa Lov til, og drog saa atter ud ad 
Stranden til i Følge med en udsøgt Skare Sejdmænd. 
Først skar han Hovedet af en Hest, som var ofret til 
Guderne, og satte det op paa en Stage, samt spilede 
med Pinde Gabet højt op, i det Haab, at han ved sligt 
grueligt Skræmsel kunde gøre Eriks første Anslag til 
intet; han troede nemlig, at de fremmede vilde være 
dumme nok til at lade slig Horsepande kyse dem af 
Lande. Erik var alt undervejs imod dem, da han paa 
Frastand fik Øje paa Hovedet; han indsaa, at det var 

en arg Nidstang, og bød sine Stalbrødre tie og fare var- 
ligt samt ej lade noget ugrundet Ord falde, for ej ved 
en uoverlagt Ytring at give Trolddommen Rum; var 
det nødvendigt at tale, sagde han, da skulde han nok 
føre Ordet for dem alle. Nu var der kun en Aa, der 
skilte dem, og for at skræmme Erik bort fra Broen 
rejste Troldkarlene Stangen med Hestehovedet helt 
nede paa Bredden. Men Erik gik uræd frem paa Broen 
med de Ord: »Nidstangs Lykke nyde den, som den 
bærer, men os bie bedre Held! Ilde gaa det Ildgernings- 
mænd, ond Byrde raade sin Bærer Bane, men for os 
vende Varslet sig til Held og Lykke!« Det gik ogsaa, 
som han ønskede, ti i det samme faldt Hovedet af, og 
Stangen styrtede om og slog Mærkesmanden ihjel. Saa- 
ledes var alle deres Trolddomskunster uvirksomme og 
til ingen Nytte, men svandt hen til intet ved én Mands 
tryllekraftige Ord. i 

Nu gik Erik videre frem; men lidt efter faldt det 
ham ind, at fremmede Gæster skulde bringe Kongen 
en Gave; han fandt saa undervejs en Isklump og svøbte 
den omhyggeligt ind i sin Kappe for at bringe Kongen 
den som Skænk. Da han saa kom til Kongens Hal, gik 
han først ind og bød sin Broder følge tæt efter. Nu 
lagde Kongens Trælle det glatte Skind paa Tærskelen 
for at drive Spot med den indtrædende; og da Erik 
traadte derpaa, trak de rask i Tovet og havde nær faaet 
ham til at falde, hvis ikke Roller, der gik lige bagved, 
med Bringen havde støttet sin snublende Broder. Da 
udbrød Erik, idet han gled: »Bar er broderløs Bag.« 
Nu sagde Gunvar, at Kongen ej burde taale sligt; men 
han svarede, at det var en uvittig Sendemand, der ej 
vidste at vare sig for en Fælde; saa han undskyldte 
deres Spot ved at kalde den Mand sorgløs, der saaledes 
lod sig spotte. 

Nu brændte der i Hallen et Baal, som rimeligt var 
efter Aarstiden, ti det var Midvinter. Paa den ene Side 
deraf sad Kongen, paa den anden hans Kæmper; og da 
Erik gik op langs deres Rækker, istemte de et rædsomt 
Skraal og hylede som vilde Dyr. Kongen søgte at dæmpe 

deres Bulder og lod dem vide, at det sømmede sig ej 
for Folk at brøle som Fæ; og Erik lagde til: »Saa er 
Hundes Skik: naar én tuder, tuder de alle med; ti en- 
hver røber ved sin Adfærd sin Æt, og lægger saalunde 
sit Udspring for Dagen.« Kole, som skulde tage Vare 
paa de Gaver, der overraktes Kongen, spurgte nu Erik, 
om han ikke bragte nogen Skænk med sig. Erik tog 
da Isklumpen frem, som han havde skjult i Kappen, 
og rakte ham den tværs over Baalet, men lod den med 
Vilje falde i Ilden og magede det saaledes, at det saa 
ud, som om det var Modtageren, der tabte den. Alle, 
der stod hos og saa den skinnende Klump, troede, at 
det var noget straalende Malm, som de havde set falde 
i Ilden. Erik paastod, at det var Modtageren, der af 
Vanvare havde tabt den, og spurgte, hvad Straf den 
Mand var skyldig at faa, som spildte Kongens Gaver. 
Kongen spurgte Dronningen til Raads, og hun lod ham 
vide, at han ej selv kunde bryde sin egen Lov, som 
satte Dødsstraf for dem, der ødte de Gaver, som over- 
bragtes ham. Ogsaa de andre sagde, at det sømmede 
sig ej at eftergive lovlig Straf. Saaledes raadede de 
Kongen til at lade Retten have sin Gænge, og han lod 
da ogsaa Kole klynge op. 

Dernæst vendte Frode sig til Erik med disse Ord: 
»Du, som bryster dig med Ordbram og gør dig til af 
din favre og flydende Tale, hvorfra og hvorfor er du 
kommen hid?« Erik svarede: »Fra Renmesø') er jeg 
kommen, og siden holdt jeg Rast ved en Sten.« Frode 
genmælte: »Sig saa, hvor du siden kom hen!« Erik 
svarede: »Fra Stenen foer jeg bort om Bord, og satte 
mig atter ved en Sten.« Frode: »Sig saa, hvor du siden 
kom frem, og hvor du laa om Natten!« Erik: »Fra 
Klippe foer jeg til Fjæld, og siden laa jeg atter ved en 
Sten.« Frode: »Det var svært mange Skær at sejle 
imellem.« Erik: »Flere er de Sandskorn, der ses påa 
Stranden.« Frode genmælte: »Sig, hvad du saa tog dig 
for, eller hvorhen du siden satte din Kaas!« Erik: »Jeg 
foer fra Fjældet og fandt paa Skibets Vej et Marsvin.« 


1) Ved Stavangerfjord. 

Frode: »Nu kommer du dog med noget nyt, skønt 
ingen af Delene er sjældne i Havet; men nu gad jeg 
vidst, hvad Vej du foer videre.« Erik svarede: »Fra 
Marsvinet kom jeg til et Marsvin.« Frode: »Det var 
mange Marsvin, du mødte.« Erik: »Der svømmer dog 
flere ude i Havet.« Frode: »Jeg gad vide, hvor din Vej 
førte dig hen, da du foer fra Marsvinene.« Erik: »Siden 
stødte jeg paa en Stub.« Frode: »Hvor drog du saa siden 
hen?« Erik: »Fra Stubben kom jeg til en Stamme.« 
Frode: »Der maa have været mange Træer, siden du 
nævner alle de Steder, du gæstede, med Navn af 
Stubbe.« Erik: »Flere findes dog i Skoven.« Frode: 
»Sig saa, hvor du dernæst styred dine Fjed!« Erik: » Jeg 
trængte stadig længere frem og stævnede mod Skovens 
Egestubbe; men medens jeg dvælede der, kom der 
Ulve, som var mætte af Menneskers Lig, og slikkede 
Spydspidserne; der blev Odden slagen af Kongestam- 
men, og det var Fridlevs Frænde.« Frode: »Nu ved 
jeg hverken ud eller ind, thi du har vildledt min Tanke 
med Gaader og mørk Tale.« Erik svarede: »Saa har 
jeg ogsaa gjort mig værdig til at faa Løn af dig for 
vunden Væddekamp; ti i dulgte Ord har jeg meldt dig 
Frasagn, som du ej ret har kunnet fatte; det var Odds 
Fald for min egen Haand, som jeg nys meldte dig, 
da jeg nævnede Spydsodden.« 

Da nu ogsaa Dronningen tilkendte ham Prisen for 
Veltalenhed til Løn for hans sejrrige Ordsnille, strøg 
Kongen fluks en Ring af Armen, rakte ham den efter 
Aftale") som Kamppris og tilføjede: »Jeg gad nok 
af din egen Mund høre om den Ordstrid, du havde med 
Grep, og hvori han uden Blu aabenlyst tilstod sig over- 
vunden«. Erik svarede: »Han følte sig slagen, da jeg 
skyldte ham for Hor; den Sigtelse kunde han ej værge 
sig imod og tilstod saalunde, at han havde bolet med 
din Hustru«. Kongen vendte sig nu til Hanunde for 
at se, hvorledes hun optog hvad han saalunde skyldte 
hende for; og hun tilstod ikke alene i Ord sin Synd, 
men røbede ogsaa kendelig sim Brøde ved den Skam- 


1) Denne Aftale har Sakse ovenfor glemt at nævne. 

rødme, der dækkede hendes Aasyn som tydeligt Tegn 
paa hendes Skyld. Kongen hørte vel hendes Ord og 
saa, hvad der stod skrevet paa hendes Pande, men vid- 
ste dog ej, hvad for en Lov han skulde straffe den 
skyldige efter, og overlod omsider Dronningen selv at 
idømme sig tilbørlig Straf for Synden. Medens hun 
nu tænkte paa den Dom, der var overladt hende, og 
som gjaldt hendes egen Brøde, og derfor en Tid lang 
sad tvivlraadig om, hvor stor en Straf hun skulde 
idømme sig selv, sprang Grep op og foer frem for at 
jage sit Spyd i Erik og frelse sit eget Liv ved at fælde 
sin Anklager. Men Roller kom ham i Forkøbet med 
sit dragne Sværd og lod ham vederfares samme Ret, 
som han havde tiltænkt Erik. Da sagde Erik: »Frænde 
er næst til Hjælp i Nød«; og Roller svarede: »I Nød 
og Vaande skal Venner kendes.« Men Frode svarede: 
» Jeg tror, at det vil gaa eder, som Ordsproget lyder: 
Stakket Stund har Haand Glæde af Hug, og Sværd- 
slag staar ej længe ved sit Værd.« Erik sagde dertil: 
»Ingen kan give den Mand Skyld, der kan aarsage”) 
sig ad lovlig Vej; mellem min og Greps Daad er der 
lige saa stort Skel, som der i Rettergang er mellem 
Værn og Søgsmaal. « 

Nu sprang Greps Brødre op med Skrig og Skraal 
og svor paa, at enten vilde de hævne sig paa hele Eriks 
Flaade, eller ogsaa vilde de holde Strid med ham til- 
lige med ti andre Kæmper. Erik svarede: »Svage Folk 
maa fare med Liste; uskarp Ægg egner sig ikke til at 
hugge haardt; hvo der har en sløv Kniv, maa skære 
Kødet Led for Led. I Nød er det nyttigt at vinde Tid, 
og Frist er i Fare den bedste Hjælp; derfor beder jeg 
om tre Dage til at gøre mig rede, saafremt da Kongen 
vil tilstaa mig en nyslagtet Okses Hud.« Frode svarede: 
»Skind sømmer sig ham, der paa Skindet faldt«, og 
stiklede saalunde aabenbart til hvad der for lidt siden 
var hændt Erik. — Da nu Erik havde faaet en Hud, 
gjorde han Saaler deraf, smurte dem med Tjære blandet 
med Sand for at faa des tryggere Fodfæste, og skar dem 


1) undskylde, retfærdiggøre. 

efter sine egne og sine Stalbrødres Fødder. Da han saa 
havde overvejet, hvad for en Slagplads han skulde 
vælge, sagde han, at han var ukendt med Kamp paa 
Landjord og med al Hærmandsid og derfor ønskede 
at yppe Strid paa Isen. Derom enedes da begge Parter. 
Kongen gav ham Frist til at ruste sig til Kampen og 
bød Vestmars Sønner at gaa andensteds hen; ti — 
sagde han — det sømmede sig ej at drive en Gæst af 
Gaarde, selv om han gjorde Ugavn. 

Nu kom Kongen tilbage til at overveje Straffen, som 
han havde givet Dronningen Ret til at raade for. Hun 
vilde dog ej fælde nogen Dom, men bad kun om Naade 
for sin Synd, og Erik lagde til: »Ofte skal man bære 
over med Kvindebrøde, og kun straffe for ramme Alvor, 
naar Irettesættelse ej har kunnet afvende hendes Fald. « 
Saa tilgav Kongen da Hanunde. 

Nu faldt Mørket paa, og Erik sagde: »Hos Gøtar er 
det Skik, at Hovmændene ej alene bydes til Gildesbord, 
men ogsaa faar anvist hver sit særskilte Sæde.« Kon- 
gen lod dem da sætte sig paa Kæmpernes Plads. Nu 
satte Trællene Maden frem; og Erik, der vel vidste, 
at ifølge høvisk Sæd i Kongens Gaard sømmede det 
sig ej at bruge Levninger af Mad, smagte kun paa hvert 
Stykke og smed det siden bort, samt kaldte hele Retter 
for Smuler og Stumper. Saaledes gik der Svind i Ma- 
den, og Tjenerne kom med nye Fade for at stille Sulten 
og ej støde an mod høvisk Sæd; saa til et lidet Gæste- 
bud gik der saa meget med, at det godt kunde have 
forslaaet til et stort Gilde. Da sagde Kongen: »Har 
Gøtars Mænd ogsaa for Skik at røre én Gang ved Ret- 
terne og saa smide dem bort som smuldrede Brødkrum- 
mer, eller kaste Vrag paa de ypperste Spiser, som om 
det var usle Levninger?« Erik svarede: »I Gøtars 
Gaard er Grovhed ukendt; ej heller trives der hos ham 
hvad der strider mod Tugt og Sømme.« Frode gen- 
mælte »Saa ligner du ej din Herre i Sæder og lægger for 
Dagen, at du ej altid tager Klogskaben med paa Raad: 
ti hvo der handler tvært imod Høvdings Forbillede, ter 
sig som frafalden og Forræder.« Erik svarede: »Klog 

Mand nemmer den klogeres Ord; ti som man nemmer, 
saa læres man, og som man læres, saa nemmer man.« 
Frode genmælte: »Hvad for billedlig Advarsel vil du 
give mig med denne Prøve paa overflødig Tale?« Erik 
svarede: »Faa og tro er Kongen et tryggere Værn end 
mange Mænd og utro.« Frode: »Er du os da mere huld 
og tro end de andre?« Erik svarede: »Ondt er at baase 
for ufødt Fæ eller binde nyfødt Føl ved Krybbe. Endnu 
har du ej prøvet alt. I øvrigt har Gøtar for Skik at give 
Drikke til Føden; naar Øl og Mad følges ad, er Gæster- 
nes Gammen des større.« Frode: »Aldrig har jeg hørt 
nogen, der saa frækt krævede Mad og Drikke.« Erik: 
»Faa agter den tiendes Trang eller tager Vare paa den 
stummes Tarv.« Kongen bød nu sin Søster bringe ham 
en stor Bolle med Øl. Erik greb om hendes højre 
Haand tillige med den Skaal hun rakte, og spurgte: 
»Høje Konge, har du i Huldskab tiltænkt mig denne 
som Gave? Indvilger du i, at det, som jeg her holder i 
Haanden, uigenkaldelig tilfalder mig som Skænk?« 
Kongen troede, at det kun var Skaalen som han bad 
om, og sagde ja dertil. Men Erik trak Møen til sig 
som givet ham sammen med Skaalen. Da Kongen saa 
det, sagde han: »Taabe røber sig ved sin Id. Hos os er 
det Sæd at lade Møerne raade for sig selv.« Erik lod 
nu som om han med Sværdet vilde afhugge Møens 
Haand, der var givet ham sammen med Bægeret, og 
sagde: »Har jeg taget mere end du har givet, eller er 
det frækt af mig at beholde det hele, saa maa jeg dog 
i al Fald have Lov til at tage min Del.« Kongen indsaa, 
at han var gaaet i Fælden med sit Løfte, og gav ham 
Møen, da han ej ved Vægelsind vilde bøde paa hvad 
han af Vanvare havde fejlet; ti naar han havde givet 
sit Ord, skulde det ogsaa staa ved Magt; og det uagtet 
det snarere maatte kaldes Visdom end Vankelmod at 
kalde en taabelig Aftale tilbage. 

Siden lod Kongen ham gaa ned til sine Skibe, men 
tog først det Løfte af ham, at han atter vilde komme 
did. Da Kampens Stund nu var for Haanden, gik Erik 
med sme Mænd ud paa Isen, hvor han ved Hjælp af 

sine Saaler havde sikkert Fodfæste, og fældede Fjenden, 
der stadig gled og ej kunde staa paa Benene; Frode 
havde nemlig fastsat, at ingen maatte hjælpe dem, der 
tumlede eller trængtes haardt. Sejrrig drog han nu 
tilbage til Kongens Gaard. . 

Men Gøtvar harmedes over, at hendes Æt var kom- 
men saa ynkelig af Dage; hun higede ogsaa efter at 
hævne sine Sønner og lod sig da forlyde med, at hun 
nok kunde have Lyst til at kappes med Erik i Ord- 
strid; men det Vilkaar skulde gælde for Væddemaalet, 
at hun selv gav en tung Guldkæde i Pant, men Erik 
skulde sætte Livet paa Spil: sejrede han, vandt han det 
gyldne Smykke, men tabte han, var Døden hans Lod. 
Erik gik ind paa Ordstriden, og Pantet lagdes i Gun- 
vars Hænder”). — — 

Gøtvar blev ham Svar skyldig og saa sig nødt til at 
give den Mand Guldet i Hænde, hvem hun havde til- 
tænkt Død, saa hun ikke alene ingen Hævn fik over 
sine Sønners Banemand, men endog maatte skænke 
ham en ypperlig Gave. Saaledes øgedes blot hendes 
Ulykke, uden at hendes Ondskab skete Fyldest; først 
var hun gjort sønneløs og siden sat til Vægs i vældig 
Ordstrid, saa hun paa én Gang gik Glip af sit Guld og 
af Prisen for Tungeraphed. Hun gjorde sine Børns 
Banemand rig, gav Skænk og Løn til ham, der var 
Skyld i at hun var vorden sønneløs, og i Stedet for at 
hævne sine Sønners Fald opnaaede hun intet andet 
end at faa Skam for sin Dumhed og miste sine Skatte. 

Da Vestmar saa, hvor overlegen han var i Ord, tog 
han sig for at prøve Kræfter med ham, paa det Vilkaar, 
at Sejrens Pris var den overvundnes Død, saa begge 
satte Livet paa Spil. Erik sagde ej nej til dette For- 
slag, for at ingen skulde tro, at han kun havde sin 
Styrke i Munden, men ej i Armen. Fremgangsmaaden 
ved Kampen var denne: de kæmpende sad gerne med 
en Løkke, tvunden af Vidjer eller Tove, og stemmede af 
alle Kræfter mod hinanden med Hænder og Fødder for 


1) Her følger i Originalteksten et Ordskifte paa Vers af et saa 
uhøvisk Indhold, at det er udeladt i Oversættelsen. 

hver især at rive den til sig, og den stærkeste vandt: 
naar en af Kæmperne kunde trække Løkken fra den 
anden, gjaldt han for Sejrherre. Erik trak nu om Kap 
med den anden, og det lykkedes ham ved et rask Tag 
at rive ham Rebet ud af Haanden. Da Frode saa det, 
udbrød han: »Ondt er med rask Mand Reb at drage.« 
Erik svarede: »Ja, især naar man er skævhalset og 
skrutrygget«, og i det samme satte han Foden paa Gub- 
ben og brød hans møre Nakke og Ryg. Saaledes havde 
Vestmar ikke Held med sin Hævn, men opnaaede ved 
al sin Iver kun at dele Skæbne med dem han vilde 
hævne, og bukkede under lige saa fuldt som de andre, 
for hvis Død han havde villet øve Gengæld. 

Nu pønsede Frode paa at ramme Erik ved at kaste 
sin Dolk efter ham; men Gunvar mærkede sin Broders 
Forsæt og sagde for at advare sin Fæstemand mod Fa- 
ren: »Ingen Mand er vis, som ej véd at vare sig selv.« 
Med de Ord raadede hun Erik til at agte sig for Svig, 
og han opfattede snildt den Advarsel, som laa gemt 
deri; han sprang straks op og sagde: »Vis Mand fanger 
Sejr og Ære, men Falsk slaar sin egen Herre paa Hals«, 
og hudflettede saalunde med et sindigt Ord Kongens 
svigefulde Forsæt. I det samme slyngede Kongen sin 
Kniv efter ham, men traf ham ej, da han undveg, saa 
Kastet glippede for ham, og Klingen fløj ind i Væggen 
lige over for Kongen. Da sagde Erik: »Ej er det ret at 
slænge sin Skænk, men roligt skal rækkes Vennegave; 
mere sømmelig havde din Skænk været, om du havde 
ladet Skede og Klinge følges ad.« Kongen løste fluks 
Skeden fra Bæltet og rakte ham den paa hans Ord; ti 
den fremmedes Sindsro nødte ham til at styre sin 
Harme. Saaledes blev hans Vrede dæmpet ved den 
snilde Maade, hvorpaa en anden udlagde hans Daad; 
og det Vaaben han af Avind havde udsendt, skænkede 
han bort som Vennegave. Saalunde vidste Erik at lægge 
Dølgsmaal paa hans Fjendskab og vende det til Gunst 
og Gave, og det Staal, der skulde have voldt hans Død, 
blev overladt ham som en ypperlig Skænk; hvad Frode 
havde gjort for at komme 'ham til Livs, smykkede han 
med Gavmildheds skønne Navn. 

Siden gik de alle til Ro; men om Natten vakte Gun- 
var ham i Løn og sagde, at de maatte fly; »ti«, sagde 
hun, »godt er med hel Vogn hjem at age.« De fulgtes 
nu ad ned til Stranden, hvor Kongens Flaade laa truk- 
ket paa Land, og her huggede Erik Skibenes Sider søn- 
der, saa at de ej kunde holde Søen, og stoppede atter 
Hullerne med Trætolle, for at Skaden ej skulde være 
synlig for nogen. Dernæst lod han sit eget Skib, hvor 
han selv og hans Mænd var gaaede om Bord, lægge sig 
ikke ret langt fra Stranden. Nu søgte Kongen at sætte 
efter dem med de hullede Skibe; men Vandet stod snart 
i Højde med Dækket, og trods sin tunge Rustning søgte 
han nu at svømme bort blandt de andre, ti nu var han 
mere opsat paa at bjærge sig selv end staa andre efter 
Livet. Stavnene hvirvledes ned i Havet, og Rorskarlene 
dreves fra deres Sæder af de indtrængende Bølger. Da 
Roller og Erik saa dette, sprang de fluks i Havet uden 
at ænse Faren og svømmede hen for at redde Kongen 
op af de rullende Vover. Alt havde Bølgerne trende 
Gange skyllet over ham og opslugt ham, da Erik fik 
ham fat i Haaret og trak ham op af Vandet. De andre 
skibbrudne gik enten til Bunds eller naaede med Nød 
og næppe Kysten. De trak nu det vaade Tøj af Kongen 
og gav ham tørre Klæder paa, og han spyede mange 
Gange en Mængde Vand ud af Munden; han hev uaf- 
brudt efter Vejret og kunde knap komme til Orde for 
den stadige Rallen. Omsider fik han atter Varme i 
Kroppen, og ny Kraft strømmede gennem de kolde og 
stive Lemmer. Dog kunde han kun sidde op, men ej 
rejse sig, da han endnu ej helt var sig selv mægtig. Ef- 
terhaaden fik han dog sin gamle Styrke tilbage, og da 
de spurgte ham, om han vilde have Liv og Fred skæn- 
ket, førte han Haanden op til Øjnene og søgte at hæve 
det sænkede Blik. 

Lidt efter lidt vendte hans Legemskraft tilbage, og da 
han havde vundet større Herredømme over sin Stemme, 
udbrød han: »Ved Dagens Lys, som jeg modvillig 
skuer, ved Luften, som jeg ugerne indaander og har for 
Øje, beder og besværger jeg eder: vend ej eders Hu til 

at lade mig blive længere i Live! Lidet baader det eder 
at bjærge den, der selv ønsker sig død; har I hindret 
mig i at drukne, saa vil jeg alligevel falde for Odd og 
Ægg. Hidtil har jeg ej veget for nogen; først du, Erik, 
har ved dit Snille vundet Sejr over mig, og min Ulykke 
er saa meget større, som jeg har ladet mig slaa af Mar- 
ken af en Almuesmand, jeg, der aldrig er bleven over- 
vunden af Ædlinge. Stor Skam og Skændsel er sligt for 
en Konge; det alene er nok til at drive en Høvding i 
Døden; ti for ham sømmer det sig at sætte Æren over 
alt, og har han ej den, saa holdes han ogsaa for arm i 
andre Maader; ti Navn og Ry er Konges ypperste Eje. 
Jeg ejede den ypperste Veltalenhed og Snille, men nu 
har jeg mistet begge Dele, som jeg troede at udmærke 
mig ved, og tykkes saa meget mere usæl, som jeg, der 
har sejret over Konger, er bukket under for en Bonde. 
Hvi røver du mig Æren for siden at skænke mig Livet? 
Søster, Rige, Skat og Indbo har jeg tabt, og hvad der 
vejer endnu mere: Æren har jeg mistet; dig var Lykken 
stedse huld, men mig stod den lige saa ofte imod. Hvi 
skulde jeg blive i Live for at høste saa stor en Skam? 
Kan jeg glemme Fangenskabets Skændsel og glæde mig 
over en genvunden Frihed? Hvad tør jeg vente mig af 
Fremtiden, der jo dog altid vil minde mig om svundet 
Vanheld og stedse føde Anger i Sindet? Hvad gavner 
mig et længere Liv, der kun kan kalde Mindet om min 
Sorg tilbage? I Vanheld er Døden den bedste Ven; vel 
den, som faar den Ende, han selv ønsker; den røver 
ham ej Lykkens Sødme, men frier ham for Lede ved 
Livet. I Medgang attraar man Liv og Helse, i Modgang 
ønsker man sig hellere Døden. Jeg nærer intet Haab 
om bedre Tider, der kunde friste mig til at blive i Live. 
Hvad skulde atter kunne hele mit Livs sønderflængede 
Lykke? Alt dette havde allerede nu været gemt og 
glemt, hvis I ej havde reddet mig af Fare. Om du gav 
mig mit Rige, min Søster, mine Skatte igen, mit Ry kan 
du ej atter bringe paa Fode. Lappet Kjortel kommer 
aldrig til at skinne som ny. Rygtet vil for stedse melde, 
at Frode har været hærtagen Fange. Og naar I opreg- 
Sakses Danesaga. I. 16 

ner al den Uret, jeg har øvet mod eder, saa vil I se, at 
jeg har fortjent at falde for eders Haand; naar I mindes 
hvad Skade I har lidt, vil I angre al eders Godhed; I 
vil blues ved at være komne Fjenden til Hjælp, naar I 
tænker paa hans store Grumhed imod eder. Hvi sparer 
I den skyldige? Hvi holder I eders Haand tilbage og 
lader den ej falde paa eders Fjendes Nakke? Det er 
kun billigt, at den Lod, jeg havde tiltænkt eder, falder 
tilbage paa mig selv. Jeg tilstaar, at om jeg havde faaet 
eder i min Magt, som I nu mig, da vilde jeg ej have vist 
Skaansel. Og skulde I ogsaa finde mig sagesløs i Daad, 
saa maa jeg i al Fald kaldes skyldig, hvad Viljen an- 
gaar. Lad da det onde og brødefulde Forsæt, der stun- 
dom agtes ligt med udført Daad, falde tilbage paa mig 
selv. Vægrer I eder ved at veje mig med Sværd, vil jeg 
vide at søge Døden for min egen Haand.« 

Nu genmælte Erik: »Gid Guderne vende din Hu fra 
slig taabelig Tanke og afværge, at du med Skam vil 
gøre Ende paa et ærefuldt Liv; de har jo da ogsaa selv 
forbudt, at den der gør vel mod andre, handler ilde 
mod sig selv. Lykken har villet sætte dig paa Prøve 
for at se, hvad for et Sindelag du vilde vise i Modgang. 
Skæbnen har villet friste dig, men ej bringe dig til Fald. 
Du har ej lidt værre Sorg og Harm, end at bedre Held 
kan raade Bod derpaa. Din Lykke er ej skiftet om, men 
Skæbnen har blot villet varsko dig lidt. Ingen ter sig 
i Medgang med Tugt og Sømme, naar han ej har lært 
at bære Modgang vel. Lykken smager des sødere, naar 
man først har lært Ulykken at kende; Glæden er des 
større, naar den følger efter bitter Sorg. Vil du skille 
dig af med Livet, fordi du en Gang er bleven vaad i 
Vandet? Bryder Voverne dit Mod, hvor kan du da rolig 
bie Staalet? Hvo vil ej snarere regne sig det til Hæder 
end Skam at svømme bort i fuld Rustning? Hvor 
mange vilde ej kalde sig lykkelige, hvis de ej havde 
værre Vanheld end du! Du har Magten i Hænde, du 
er i din fulde Aandskraft og din Ungdoms Vaar, du kan 
endnu haabe mere af Fremtiden end du alt har udret- 
tet. Gid du aldrig maatte vise et saadant Letsind, at du 

ej alene ønsker at undgaa Modgang, men ogsaa saa 
lidet ævner at staa imod, at du selv sløser Livet bort. 
Det er den værste Kvindekarl, der af Frygt for Van- 
held taber Troen paa Livet. Klog Mand giver ej Livet 
hen for at købe sig fri for Modgang. Det er taabeligt 
at arges paa andre, men Galskab at vredes paa sig selv. 
Den Mand er baade ræd og afsindig, som vil dømme 
sig selv til Døden. Naar du frivillig søger Døden for en 
Smule Modgang eller Røre i Sindet, hvem vil du saa 
lade tilbage som din Hævner? Hvo er saa vanvittig, 
at han til Bod for en tvivlsom Lykke vil volde sin egen 
Undergang? Hvo er saa lykkelig, at han aldrig ram- 
mes af noget Uheld? Du har hidtil levet uanfægtet, du 
har alle dine Dage haft Lykken med dig, og tænker 
nu ved den mindste Modgang at skille dig ved Livet for 
at undgaa Svien? Hvordan vil du kunne bære det, om 
Lykken for Alvor blev dig gram, naar du er saa utaal- 
modig overfor ringe Vanheld? Uvis er den Mand, der 
aldrig har nippet til Sorgens Bæger. Ingen, som ej har 
døjet ondt, kan taale, at alt føjer sig for ham. Du som 
burde være ypperst i Manddom, vil du være et Forbil- 
lede paa Usseldom og Svaghed? Du, som har en Helt 
til Fader, vil du give ynkelig Fejghed til Kende? Vil 
du vanslægte saa vidt fra Fædrene, at du viser dig sva- 
gere end en Kvinde? Endnu er du ej moden Mand, og 
allerede mæt af Dage? Hvo har før givet Foredømme!”) 
paa sligt? Ætling af en ædel Farfader, Søn af en uover- 
vunden Fader, skulde du ej mægte at taale den sva- 
geste Modvind? Dit Sindelag svarer til din Farfaders 
Dyd og Ære. Ingen har overvundet dig; kun din egen 
Vanvare har voldt dig Skade. Vi har udrevet dig af 
Faren, men ej undertvunget dig. Vil du regne Venskab 
for Avind og kun give det Skam til Tak? Vor Huld- 
skab og Troskab burde stemme dit Sind blidt i Steden 
for at vække din Vrede. Gid Guderne aldrig vil lade 
dig komme saa vidt i Vanvid, at du virkelig regner din 
Redningsmand lig med en rænkefuld Fjende. Vil du 
1) Eksempel. 

virkelig lægge os til Last hvad godt vi har gjort dig, 
saa vi ved at tjene dig vel paadrager os din Vrede? Vil 
du holde den Mand for din Fjende, hvem du skylder 
dit Liv? Vi har jo ej fanget dig for at røve din Frihed, 
men er blot kommet dig til Hjælp i Nød. Dine Skatte, 
dit Gods, dit Indbo, alt giver jeg dig atter tilbage. Mener 
du, at du ej kan staa ved, at du har lovet mig din 
Søster, saa giv hende bort til hvem dig lyster; endnu 
er hun urørt Mø. Men i øvrigt vil jeg gerne tjene dig, 
hvis du vil tage derimod. Vogt dig, at du ej til dit 
eget Vanheld haardnakket holder din Vrede fast. Du 
har jo ej taget virkelig Skade, din Frihed har ej lidt 
noget Skaar. Du vil snart se, at jeg ikke byder, men 
lyder dig. Hvad Dom du end lader udgaa over mit Liv, 
saa samtykker jeg villig deri. Vær vis paa, at her har 
du samme Magt som i Kongens Gaard, du kan byde 
lige saa fuldt som i Høvdingehallen. Gør med os her 
paa dette Sted hvad du havde villet gøre i Kongens 
Gaard; vi er rede til at lyde.« 

Saalunde lød Eriks Ord, og ved den Tale dæmpedes 
Kongens Harme baade mod sig selv og mod sin Gæst. 
Da nu alt var læmpet og bragt i Lave, gik de atter i 
Land, og Kongen lod Erik og hans Søfolk komme op 
at age. Da de saa kom til Kongens Gaard, lod han 
siævne til Tings, sendte Bud efter Erik og lovede ham 
sin Søster til Viv samt Hersedømme”); dernæst lagde 
han til, at han var ked af sin Dronning og ønskede 
sig Gøtars Datter til Ægte, og det Ærende maatte Erik 
udrette for ham, ti han var en Mand, hvem intet tyktes 
for svært, og kunde derfor bedst fremme hans Sag. 
Endvidere dømte han Gøtvar til at stenes, fordi hun 
havde været vidende om Dronningens Brøde, men 
havde dulgt med hende; men Hanunde vilde han sende 
hjem til hendes Fader, for at undgaa at hun blev i Dan- 
mark og lagde onde Raad op mod hans Liv. Erik roste 
hans Raad og lovede ham sin Hjælp til at sætte dem i 
Værk, paa én Ting nær, og det var, at han fandt det 





1) Herse, d. e. Høvding, den ypperste næst efter Jarlen. 

bedre at give den forskudte Dronning Roller til Ægte, 
ti af ham havde han ingen onde Anslag mod sin Høj- 
hed at frygte. Dette Raad holdt Frode højt i Ære som 
en himmelsk Visdom; og ogsaa Dronningen føjede sig 
paa Kvindevis for ej at blive tvungen med Magt, og 
sagde, at i og for sig var der jo ingen Grund til at 
græmme sig; al Sorg og Sjælekval stammede kun fra 
ens egne Tanker, og ingen kunde klage over en Straf, 
som ramte ham med Rette. Saa holdt da Brødrene 
Bryllup til Hobe; den ene ægtede Kongens Søster, den 
anden hans forskudte Dronning. 

Dernæst satte de atter deres Kaas mod Norge sam- 
men med deres Ægtefæller; ti Hustruerne lod sig hver- 
ken af Frygt for de vidtstrakte Veje eller de kommende 
Farer rive fra deres Mænd, men sagde, at de begge 
vilde hænge ved deres Husbond saa fast som Fjer i 
Faareuld. 

Deroppe spurgte de nu, at Regner var død, og at 
Kraaka havde ægtet en Mand ved Navn Brak. De kom 
nu den fædrene Skat i Hu, grov Guldet op af Jorden 
og tog det med sig. — Men Gøtar havde alt hørt om 
Eriks Held og Lykke, ti Rygtet var ilet forud for Man- 
den; og da han nu spurgte, at Erik selv var i Landet, 
frygtede han for, at han i sin store Selvtillid skulde 
lægge de værste Raad op mod Nordmændene, og ønske- 
de derfor at fratage ham hans Viv og i hendes Sted 
fæste sin egen Datter til ham; ti hans Dronning var 
nylig død, og han havde intet højere Ønske end selv 
at ægte Frodes Søster. Da Erik var kommen til Kund- 
skab om hans Forsæt, kaldte han sine Mænd sammen 
og meldte dem, at endnu havde hans Lykke ej lagt alle 
Skær bag sig; »men«, lagde han til, »jeg sætter min Lid 
til, at det Knippe er løst, som ej Knude holder, og at paa 
samme Maade den svareste Straf med ét vejres hen, 
naar Brødens Baand ej binder den fast. Det har vi 
jo nys prøvet hos Frode, hvor vi har set, at Uskyld 
ved Gudernes skærmende Naade kan holde sig oppe 
i den argeste Modgang, og holder vi os blot fremdeles 
sagesløse, kan vi gøre os Haab om lignende Hjælp i 

Nød. Nu maa I lade som om I flygter lidt, ti hvis I 
bliver overfaldet først af Gøtar, har I des gyldigere 
Grund til Strid; ti hver Mand har Lov til at løfte Haand 
til Hoveds Værn; men hvo der ypper Strid med sages- 
løs Mand, har ondt ved at føre den heldigt til Ende. 
Derfor maa I først ægge Fjenden til at overfalde eder, 
for at have Retten paa eders Side i Kampen.« 

Mere sagde han ikke, men drog hjem for at finde 
Brak. Dernæst vendte han sig til Gunvar og spurgte 
for at prøve hendes Troskab, om hun havde Gøtar 
kær, samt lod hende vide, at det ej sømmede sig for 
en kongebaaren Mø at have en Almuesmand til Ægte. 
Men hun svor ham til ved de høje Guder, at han ende- 
lig maatte sige hende, om det var noget han sagde 
for Spøg, eller det var hans Hjærtens Mening. Da han 
saa svarede, at det var hans ramme Alvor, udbrød hun: 
»Du er da altsaa til Sinds at volde mig den værste Skam 
og lade den Mø, du har elsket, sidde tilbage som Enke! 
Ofte høres usand Ros af Almuens Læber; ogsaa jeg har 
ladet mig daare af dit Ry. Jeg troede, at jeg havde 
ægtet en viljefast Mand, men nu mærker jeg, at han 
er vegere end Vinden, han hvem jeg holdt for en Mand 
af usvigelig Tro.« Ved de Ord brast hun i Graad og 
fældede sine modige Taarer. Erik glædede sig over sin 
Hustrus Harme, tog hende i Favn og sagde: »Jeg vilde 
jo kun vide, hvor tro du var mig. Kun Døden ævner 
at skille os ad. Dog tænker Gøtar at tage dig fra mig 
og fremme sin Elskov ved Rov og Ran. Naar han nu 
har røvet dig, saa lad som om det er gaaet dig efter 
Ønske, men sørg for at faa Brylluppet udsat, indtil han 
har fæstet sin Datter til mig i dit Sted. Naar jeg har 
opnaaet det, vil jeg og Gøtar holde Bryllup paa én og 
samme Dag. Sørg saa for at vi kommer til at holde 
Gilde i to særskilte Haller, som dog har en Væg til 
fælles, for at du ej skal sende Kongen mindre kælne 
Blikke som Følge af, at du har mig for Øje. Ved denne 
List kan vi sagtens opnaa at gøre Ransmandens Attraa 
til intet.« Dernæst bød han Brak lægge sig i Skjul i 
Kongsgaardens Nærhed med en udvalgt Skare haand- 

faste Svende for at kunne komme ham til Hjælp, om 
saa skulde være. 

Dernæst gik han om Bord med Roller og gav sig i 
skrømtet Skræk paa Flugt med samt sin Brud og alt 
sit Gods, for at ægge Kongen til Angreb. Da han nu 
saa Gøtars Flaade sætte efter sig, udbrød han: »Der 
fløj Snarens Pil fra Svigens Bue!«, og i det samme 
raabte han paa Søfolkene og bød dem lægge Roret 
om. Gølar sejlede nu helt hen til ham og spurgte, 
hvem der var Styresmand paa Skibet; og da han hørte, 
at det var Erik, spurgte han atter med høj Røst, om 
det var ham, der var saa mærkelig ordsnild, at han 
helt gjorde andres Veltalenhed til intet. Da Erik hørte 
det, svarede han, at Kongen selv i sin Tid havde givet 
ham Tilnavnet »den maalspage«, og at det ej var for 
intet, han havde taget det Varsel op som laa i Navnet. 
Nu gik begge Parter i Land paa den nærmeste Strand, 
og da Gøtar hørte Eriks Ærende, sagde han, at han 
havde sat sin Hu til Frodes Søster og hellere vilde give 
hans Sendemand sin Datter, for at han ej skulde 
græmme sig over at maatte afstaa sin Ægtefælle til en 
anden; og derfor var det ej uden Føje, om Sendefærdens 
Frugt tilfaldt Sendemanden selv: 'han vilde gerne have 
Erik til Svigersøn, naar han blot tillige ved Gunvar 
kunde blive Frodes Maag. Erik tog med Kyshaand 
mod Kongens Naade og indvilgede i hans Ønske med 
de Ord, at her havde han af fri Vilje gjort ham et Til- 
bud, der var saa godt, at han ej kunde ønske sig mere 
af de udødelige Guder; dog maatte Kongen selv udfor- 
ske Gunvars Hu og Hjærte. Da Kongen saa søgte at 
indynde sig hos hende, lod hun som om hun var ham 
huld og tyktes rede til at opfylde hans Ønske, men bad 
ham blot først lade Eriks Bryllup bo"); ti først naar 
det var overstaaet, kunde Kongen med Sømme holde 
sit, især for den Sags Skyld, at ikke hun, naar hun 
skulde staa Brud for anden Gang, skulde faa genop- 
frisket Mindet om sit gamle Ægteskab og derved faa 

Lede ved det nye; og i øvrigt var det heller ikke tjen- 
ligt at slaa to Gæstebud sammen til ét. Kongen bøjede 
sig for Svaret og priste Forslaget af fuldt Hjærte. Siden 
talte han ofte med Erik og lærte mange ypperlige Ord- 
sprog af ham, som kunde fryde og kvæge Hjærtet; og 
til Tak gav han ham ikke alene sin Datter til Ægte, 
men overlod ham ogsaa Lidarfylke"), da han mente, at 
han maatte skænke sin Maag en Gave. — Erik havde 
taget Kraaka med paa Færden, fordi hun var forfaren 
i Tryllekvad; og hun lod som om hun havde Øjensyge, 
og havde hyllet sit Aasyn saa tæt i Sløret, at ikke det 
ringeste af hendes Hoved stak frem, hvorpaa man 
havde kunnet kende hende. Paa Spørgsmaal om hvem 
hun var, svarede hun, at hun var Gunvars Søster, og 
at de havde Moder, men ej Fader til fælles. 

Da de saa naaede Gøtars Gaard, fejrede de Alvilds 
Bryllup (saa hed Kongens Datter). Erik og Kongen 
sad bænket hver i sin Hal, hvis Tagværk dog hvilede 
paa en fælles Væg; Hallerne var indvendig tjældede 
over det hele med ophængte Tæpper. Gunvar sad hos 
Gøtar, og Erik havde Plads midt imellem Kraaka og 
Alvild. Under Gildets Skæmt og Gammen løsnede han 
lidt efter lidt en Fjæl i Væggen, saa der blev et Hul, 
saa stort, at et Menneske kunde smutte igennem, og 
aabnede en Gennemgang, uden at Gæsterne vidste af 
det. Dernæst gav han sig midt under Maaltidet til 
ivrigt at udspørge sin Brud, om hun ikke heller vilde 
ægte Frode end ham, især for den Sags Skyld, sagde 
han, at naar det gjaldt Giftermaal, burde Kongebarn 
kun favne jævnbyrdig Ædling, for at ikke den ene 
Ægtefælles Adel skulde spildes ved den andens uædle 
Udspring. Hun svarede, at hun ønskede ej andet Gifter- 
maal, end hvad hendes Fader indvilgede i; men da 
lovede han 'hende, at hun skulde blive Dronning og 
overgaa alle andre i Rigdom, og derved brød han hen- 
des Modstand, saa hun blev føjelig til Sinds, og fangede 
hende ved at stille hende baade Rigdom og Hæder i 





1) Landskab i Norge. 


Google 


Eriks skrømtede Bryllup med Alvild; Listen med den løse Fjæl. 249 


"Udsigt. Det siges ogsaa, at Kraaka rakte Møen en 
Trylledrik, der voldte, at hun fattede Elskov til Frode. 

Efter endt Maaltid gik Gøtar over i Eriks Hal for 
at øge Bryllupsgildets Gammen. I det samme han gik 
ud, tog Gunvar efter Aftale Fjælen til Side, krøb igen- 
nem Hullet i Væggen og satte sig næst ved Erik. Gøtar 
undredes saare over at se hende sidde ved hans Side 
og udspurgte hende ivrigt, hvorlunde og hvi hun var 
kommen did. Hun svarede, at hun var Gunvars Søster, 
og at Kongen tog fejl som Følge af deres store ind- 
byrdes Lighed. For at undersøge den Sag brød Kongen 
nu med ét op og gik tilbage til Kongehallen; men 
Gunvar krøb atter derind ad samme Bagdør som hun 
før var kommen igennem, og satte sig for alles Øjne 
paa sin forrige Plads. Da Gøtar saa hende, troede han 
knap sine egne Øjne; han vilde ej fæste Lid til hvad han 
saa, og gik nu tilbage til Erik, men fik her atter Øje 
paa Gunvar, der var sluppen ind ad sin egen Vej. 
Hver Gang han saalunde skiftede Hal, fandt han stadig 
paa begge Steder hende, han søgte; det var ikke bare 
et lignende, men det selv samme Aasyn, og Kongen 
pintes af svar Undren; ti det tyktes ham aldeles umu- 
ligt, at to Mennesker kunde se helt ens ud uden Spor 
af indbyrdes Forskel. — Omsider fik Gildet Ende, og 
Kongen førte sin Datter og Erik til Brudekamret, som 
høvisk Skik krævede det; selv lagde han sig til Ro 
andetsteds. 

Men Erik lod Alvild som Frodes fremtidige Fæste- 
mø sove særskilt, og holdt, som før, Kongen for Nar 
ved at tage Gunvar i Favn. Gøtar fik ingen Søvn den 
Nat, men var stadig uvis og underlig til Mode og tænkte 
paa det skuffende Syn; ti det tyktes ham ej, at han 
havde set to, der lignede hinanden, men én og samme 
Skikkelse; og derfor var han saa usikker og tvivlraa- 
dig i sin Dom, at han troede, han havde taget fejl, 
hvor han i Virkeligheden havde set ganske rigtigt. Om- 
sider faldt det ham ind, at der kunde være noget Lum- 
skeri med Væggen; men da han saa lod den møje se 
efter og gaa igennem, fandt han intet Spor af Brudd, ti 

over hele Hallen var der intet Hul eller Sprække at 
øjne. Erik havde nemlig midt om Natten sat den 
søndrede Væg i Stand, for at ej Svigen skulde røbes. 
Nu sendte Kongen to Spejdere ud, der i Løn skulde 
snige sig ind i Eriks Sovekammer og stille sig bag 
Tjælden for at lure nøje paa alt hvad der gik for sig, 
og hvis de fandt Erik sammen med Gunvar, havde de 
Bud at dræbe ham. De listede sig da ind i Huset, skjulte 
sig i en Vraa bag ved et Spærlagen, og saa Erik og 
Gunvar ligge paa samme Leje med Armene slyngede 
om hinanden. Endnu troede de, at de kun laa i en 
let Blund, og ventede derfor, at de skulde falde i en 
dybere Søvn, ti de vilde bie, indtil de fik god Lejlighed 
til at øve deres Brøde, naar de andre laa i Søvn og 
Dvale. Da saa Erik snorkede lydeligt, tog de det som 
Tegn paa, at han sov fast, og foer fluks frem med 
dragne Dolke for at tage ham at Dage. Men Erik vaag- 
nede ved at de brød frem af deres Baghold, og i det 
samme han saa Staalet over sit Hoved, udtalte han sin 
Stifmoders Navn, som hun i sin Tid havde bedt ham 
nævne, naar han var i Nød, og det hjalp ham ogsaa 
fluks ud af Faren; ti hans Skjold, der hang i Bjælken 
over hans Hoved, faldt med ét ned paa ham og skær- 
mede ligesom med Forsæt hans vaabenløse Krop, saa 
Stimændene ej kunde støde ham ned. Og Erik lod ej 
sin gode Lykke slippe sig af Hænde, men greb et Sværd 
og huggede begge Ben af den nærmeste Stimand; den 
anden stak Gunvar lige saa rask et Spyd igennem og 
øvede Mands Daad med Kvindes Legeme. 

Saalunde slap Erik ud af Fælden, søgte atter ned 
til Stranden og gjorde sig rede til at fare i Løbet af 
Natten. Men Roller gav med Luren Tegn til dem, der 
var lagt paa Vagt i Nærheden, at de skulde bryde ind 
i Kongens Gaard. Da Kongen hørte det, troede han, 
at det var Tegn paa, at Fjenden var nær, og flygtede 
skyndsomt paa sit Skib. Imidlertid ranede Brak og 
hans Følge Kongens Indbo og bragte det om Bord i 
Eriks Skibe; og det led fast ad Midnat, før de havde 
ført Byttet bort. Da nu Kongen om Morgenen fik Nys 

om deres Flugt, tænkte han paa at sætte efter dem; 
men en af hans Venner varede ham ad, at han ej 
maatte fare stundesløs frem eller handle i Hast, og 
søgte at faa ham til at indse, at han havde større Rust- 
ning behov, og at det ej var nogen Nytte til at forfølge 
Flygtningene ned til Danmark med nogle faa Folk. 
Men selv dette kunde ej hindre hans Hastværk, saa 
harmfuld var han over Skaden; ti intet havde ærgret 
Kongen saa meget som det, at hans egne Folk var 
faldne i den Fælde, han havde stillet op for andre. 
Kongen sejlede da ud og naaede den Havn, som nu 
har Navnet Ømi"). Der fik han Storm og Uvejr, og da 
tillige hans Levnedsmidler slap op, saa han sin Under- 
gang i Møde, og vilde da hellere falde for Sværd end 
dø Hungersdød; derfor lagde Skibsfolkene Haand paa 
hverandre indbyrdes og fremskyndede Døden ved gen- 
sidige Saar. Kongen undslap med nogle faa i Følge 
over Bjærgenes Aase; endnu minder de opkastede Grav- 
høje om Mandefaldet. Erik kom lykkelig og vel hjem 
paa sit Skib, og nu holdt Frode Bryllup med Alvild?). 


Dernæst kom der Bud om, at Venderne var i Landet, 
og Erik blev sendt ud med otte Skibe for at holde dem 
i Ave; ti Frode tyktes endnu noget uerfaren i Strid. 
Erik, der aldrig vægrede sig ved noget Manddomsværk, 
tog med Glæde det Hverv paa sig og gav sig djærvt i 
Lag dermed. Da han saa spurgte, at Vikingerne havde 
syv Skibe, stævnede han dem i Møde med kun ét af 
sine egne, men byggede Bolværker af Træ langs Ræ- 
lingen af de andre og overdækkede dem med afskaarne 
Grene. Dernæst sejlede han længere frem for nøje at 
udspejde Tallet paa den fjendtlige Flaade; og da Ven- 
derne saa satte efter ham, undveg han ilsomt og tyede 
tilbage til sine egne. Fjenderne anede ikke Uraad og 


1) Øen Eime ved Jæderen (Norges Vestkyst). 

2?) Her ender den egentlige Saga om Erik den maalspage; hvad 
Sakse i det følgende fortæller om Frodes Krigstog m. m., er yngre 
Udvidelse, sikkert opdigtet af den islandske Sagamand Arnold i Ab- 
salons Følge, se Indledningen S. 214. 

var opsatte paa at faa Flygtningen fat: de roede rask 
frem og satte Aarerne i Vandet med vældige Tag; ti de 
kunde ej tydelig skelne Eriks Skibe, der saa ud som en 
Løvskov. Da de saa var komne ind i et smallere Far- 
vand, saa de sig med ét omringede af Eriks Flaade. 
Først undredes de over det uvante Syn og troede, at 
det var en hel Lund der kom roende; men snart op- 
dagede de at der stak Svig under Løvet; de angrede nu 
for sent deres Sorgløshed og søgte at slippe samme Vej 
tilbage som de uvarligt var faret frem; men medens de 
søgte at vende deres Stavne, saa de Fjenderne entre 
om Bord. Men Erik satte sit Skib paa Land og dæn- 
gede paa Frastand Fjenden til med Slyngestene. Saa- 
ledes faldt de fleste af Venderne, og de fyrretyve, som 
blev tagne til Fange, blev plagede baade med Lænker 
og Sult og opgav omsider Aanden under alskens haarde 
Pinsler. 

Imidlertid tænkte Frode paå at gøre Tog mod Vend- 
land og havde til den Ende udbudt en stor Flaade hos 
Danerne og deres Nabofolk; hans mindste Skib havde 
seks Par Søfolk om Bord og lige saa mange Aarer at 
ro. Nu bød Erik sine Folk bie taalmodigt og drog Frode 
i Møde for at bringe ham Bud om den vundne Sejr. 
Undervejs fik han Øje paa et Vikingeskib, der var kom- 
met ind paa flakt Vand og var løbet paa Grund, og da 
han altid ved hver Lejlighed havde et Fyndsprog til- 
rede, udbrød han: »Liden er Stympers Lykke, og ussel 
er Stoddders Skæbne«; og dernæst lagde han sit Skib 
nærmere til og slog Vikingerne ihjel, medens de sled 
og slæbte for at stage Skibet løs og havde travlt med 
at bjærge deres Fartøj. Da det var udrettet, stævnede 
han tilbage til Kongens Flaade, og da han gerne vilde 
glæde Frode med en Hilsen der meldte ham Sejren, 
udbrød han: »Hil være Frode den fredgode!« Kongen 
ønskede at hans Ord maatte gaa i Opfyldelse, og sagde: 
»Varsel er i Vismands Ord«"). Erik svarede at han 
talte sandt, og at den lille Sejr tydede paa en større; 





1) Sakses Ord gengiver det norsk-islandske Ordsprog: Spå er spaks 
geta. 

»ti«, sagde han, »ofte kan man af det smaa tage Varsei 
om det store«. Han raadede nu Kongen til at dele sin 
Styrke og lade de jydske Hestfolk drage over Land, 
medens den øvrige Del af Hæren skød Genvej til Søs. 
Saa stort var Tallet paa de Skibe, der dækkede Havet, 
at Havnene ej kunde rumme dem, Stranden var for 
lille til Lejren, og det var umuligt at skaffe Kost til 
saa mange. Landhæren skal have været saa stor, at 
den for at fare den nærmeste Vej jævnede Bjærge med 
Jorden, slog Bro over Sumpe og byggede Dæmninger 
gennem Moser, ja kastede de største Kær til med Jord 
og Fyld. 

Imidlertid skikkede Vendernes Konge Strunik ham 
Bud og bad om Vaabenstilstand; men Frode vilde ej 
unde ham Ro til at ruste sig, og sagde at man ej burde 
hjælpe Fjenden ved at lade Vaabnene hvile. Desuden 
havde han hidtil levet daadløs og burde nu ej længer 
i tvivlraadig Nølen vente med at yppe Vaabendyst; ti 
hvo der havde Held paa sit første Hærtog, kunde og- 
saa i Fremtiden haabe paa en lignende Lykke; Hver- 
mand tog Varsel om sit Held i Kampen efter Udfaldet 
af den første Dyst, og var Lykken med en fra første 
Færd, lovede man sig ogsaa Sejre i de følgende Slag. 
Erik lovpriste hans kloge Svar og sagde, at man burde 
drive Legen histude paa samme Vis som man havde 
yppet den herhjemme, og dermed sigtede han til, at 
det var Venderne, der havde udæsket Danerne. Straks 
efter det Ord yppede han en vældig Strid, fældede Stru- 
nik samt de djærveste af hans Folk, og tilstod. de andre 
Fred, da de overgav sig. — Nu satte Frode Venderne 
Stævne og kundgjorde ved en Herold, at om der var 
nogen iblandt dem, som havde for Vane at røve og 
stjæle, skulde han skyndsomst melde sig, samt lovede 
at han vilde lønne slige Folks Færd med den ypperste 
Hæder; han bød ogsaa at hvo der var klog paa Trold- 
domskunster skulde træde frem og faa sin Løn. Det 
Løfte huede Venderne vel; mange satte mere villigt end 
velovervejet deres Lid dertil og røbede saalunde sig 
selv, inden andre havde kunnet naa at angive dem: de 


Google 


254 Frode hin fredgode. 


førtes aldeles paa Vildspor af deres svare Vindesyge, 
satte Gods og Guld over Æren og regnede sig deres 
Skam til Hæder. Da de saa frivilligt meldte sig, sagde 
han: »Den Farsot bør I selv, Vender, fri Eders Land 
for!« Dermed lod han Bødlerne slæbe dem bort, og 
deres egne Landsmænd maatte rejse høje Kors og nagle 
dem fast. Det saa næsten ud til at der var færre til at 
udøve end til at lide Straf. Saaledes fik den snilde 
Konge fast hele Venderfolket udryddet; ti vel havde 
han undt de overvundne Fjender Naade, men tilgav ej 
dem der havde tilstaaet deres Brøde. Saaledes fik 
Attraa efter ulovlig Sold sin lovlige Straf, og Lysten til 
uværdig Løn ramtes af retfærdig Hævn. Det var for 
sand ogsaa med Rette, at de fandt deres Død; ti de 
kunde have reddet deres Liv med Tavshedens Værn, 
men kaldte selv paa Faren ved at aabne deres Mund. 


Kongen var stolt af sin nyvundne Sejr, og da han 
ej vilde have Ord for at være mindre ivrig for Lov og 
Ret end for Kamp og Strid, tog han sig for at sætte Skik 
paa Hæren med nye Love'), hvoraf nogle endnu gæl- 
der den Dag i Dag, medens andre er satte ud af Kraft 
ved vilkaarlig Ændring af Ret og Vedtægt. Han bød 
saaledes, at ved Byttets Deling skulde Mærkesmænd 
have større Lod end de øvrige Hærmænd; Høvdinger, 
for hvem der bares Banner i Strid, gav han for deres 
Højheds Skyld Ret til det hærtagne Guld; derimod 
skulde de menige Hærmænd nøjes med Sølvet. Vaab- 
nene tilkom Kæmperne, de tagne Snækker Bønderne, 
da de med Rette hørte dem til, hvem det paalaa at 
bygge og udruste Skibe. Endvidere paabød han, at in- 
gen maatte vove at gemme sit Gods bag Laas og Slaa; 
mistede han noget, vilde Kongen af sin egen Skat godt- 
gøre ham det tvefold; men lagde han sit Eje i lukket 
Ørk, da skulde han bøde en Mark Guld til Kongen. 
Han fastsatte ogsaa, at hvo der lod Tyv løbe, ifaldt selv 


1) Sakse — eller maaske rettere: Arnold — bygger i dette Afsnit 


paa dansk Overlevering, rimeligvis især stammende fra Hærmænds- 
og Hirdkredse; se Indledningen S. 214. 

Tyvs Straf; og fremdeles at hvo der i Fylking først 
greb til Flugten, skulde være fredløs. 

Da han var vendt hjem til Danmark, vilde han med 
kloge Midler gøre godt igen hvad Grep ved sine onde 
Vaner havde lagt øde, og gav derfor Kvinderne Ret til 
selv at raade for deres Giftermaal, saa ingen gik tvun- 
gen til Brudeseng. Han drog derfor ved Lov Omsorg 
for at de indgik Ægteskab med dem som de havde taget 
til Husbond mod Faderens Vilje; men hvis en fri 
Kvinde tog en Træl, maatte hun dele hans Stand: mi- 
stede sin Frihed, og sank ned i Trællekaar. Mændene 
paabød han ved Lov at tage den Kvinde til Ægte, som 
de først havde favnet. Horkarle havde Ægtemændene 
Ret til at røve et Lem, paa det at ikke al Selvtugt skulde 
kvæles i Skændsel. Han kundgjorde ogsaa, at hvis en 
dansk Mand ranede noget fra en anden dansk, skulde 
han gengælde ham det tvefold og give Bøder for Freds- 
brud. Men om nogen bragte Tyvekost til anden Mands 
Bo, og Husbonden lukkede Husets Dør bag ham, da 
skulde han have hele sin Boslod forbrudt, samt faa en 
Dragt Prygl paa Tinge i alles Paasyn, som den der 
havde gjort sig skyldig i samme Brøde som Tyven. 
Om nogen landflygtig Mand yppede Fjendskab mod 
sit Fædreland eller bar Avindskjold paa sine Lands- 
mænd, da skulde han bøde med Liv og Gods. Om 
nogen af Trods sad Kongens Bud overhørig, da skulde 
han rømme af Lande; det var nemlig Sæd at der gik 
en Budstikke af Træ — i Lignelse af en Pil af Jærn — 
rundt fra Mand til Mand, saasnart det faldt ind med 
uventet Krig og Fejde. — Om nogen af Almuen gik 
frem foran Mærkesmanden i Slaget, da blev han fri 
saafremt han var Træl; men var han Bonde, blev han 
Ædling; og var han ædelbaaren, da vandt han Jarle- 
navn. Saa stor en Løn vandt djærve Kæmper sig i 
gamle Dage, og Mandemod tyktes vore Forfædre den 
rette Adkomst til Adelskab; ti man troede ej at Dyd og 
Ære rettede sig efter Stand og Kaar, men vel at Stand 
og Kaar burde rette sig efter Dyd og Ære. — Han paa- 
bød ogsaa at ingen maatte yppe Retstrætte med svoren 

Ed eller Væddemaal; hvo der æskede en anden til at 
vædde med sig, skulde udrede ham en halv Mark Guld, 
eller ogsaa ifalde en stræng Legemsstraf; ti Kongen 
havde faaet Syn for, at af Væddemaal kunde der rejse 
sig de største Retstrætter. Derimod fastsatte han, at 
alle Søgsmaal skulde afgøres med Sværd, da han holdt 
det for mere ærefuldt at strides med Haand end med 
Mund; og om nogen af de kæmpende veg saa langt, 
at hans Fod kom udenfor den forud skrevne Kreds, 
gjaldt han for overvunden og havde dermed tabt sin 
Sag. Om nogen Bonde udæskede en Kæmpe”) for no- 
gen Sags Skyld, da skulde han møde ham hærklædt, 
men Kæmpen maatte ej bruge andet Vaaben end en 
alenlang Kølle. — Fandt en dansk Mand sin Død for 
Udlændings Haand, da skulde to af disse bøde med 
Livet for hans Drab. 


Imidlertid”) rustede Gøtar en Hær til Strid for at 
tage Hævn over Erik; og Frode paa sin Side udbød en 
stor Flaade og stævnede til Norge. Da de i Fællesskab 
var landede paa Rennesø, sendte Gøtar Bud og bad 
om Fred, skræmt af Frodes store Navn. Da sagde Erik: 
»Det er en ublu Ransmand, som først søger Forlig eller 
djærves at byde gode Mænd Fred; ti hvo der vil vinde 
maa ogsaa virke, bedst er at møde Hug med Hug, og 
med ondt skal man ondt fordrive.« Gøtar lyttede paa 
Frastand til hans Ord, og da han havde hørt dem, 
raabte han saa højt han kunde: »Hvo der vil staa i 
Ærens Sold, tør ej glemme sin Velgører!« Erik sva- 
rede: »Din Velgerning har jeg gengældt ved det Raad 
jeg gav dig«; og dermed gav han til Kende at gode 
Raad er bedre end hversomhelst Gave. Og for nu at 
godtgøre, at Gøtar ej havde skønnet paa det Raad han 
havde faaet, sagde han: »Dengang du søgte at røve 
mig Hustru og Liv, spildte du det gode Efterdømmes 
Hæder. Nu kan ene Sværdet skifte os imellem«. Nu 
overfaldt Gøtar Danernes Flaade, men havde ej Held 


1) Der menes: en af Kongens Kæmper. 
?) Her tager atter Arnold Islændings Frodesag fat. 

og faldt i Striden. Siden fik Roller hans Rige til Len 
af Frode, og det strakte sig over syv Fylker. Erik skæn- 
kede ham ogsaa det Fylke, som Gøtar i sin Tid havde 
overdraget ham. — Efter dette sad Frode tre Aar i den 
fuldeste og tryggeste Fred. 

Imidlertid havde Hunekongen spurgt, hvordan hans 
Datter var bleven forstødt; og nu sluttede han Forbund 
med Kong Olimar af Østerleden og rustede sig i to Aar 
til Kamp mod Danerne. Frode kaldte derfor ej alene 
Landets egne Børn, men ogsaa Nordmænd og Vender 
under Vaaben. Han sendte Erik afsted at udspejde 
Fjendens Hær, og i Nærheden af Rusland mødte denne 
Olimar, som havde faaet Flaaden at føre, medens Hune- 
kongen stod i Spidsen for Landhæren. Erik tiltalte 
ham nu saalunde: 


Sig mig, hvad sigter du til med den vældige Hær som du 
samler? 
Hvor vil Kong Olimar stor styre sin Snække for Land? 


Olimar svarede: 


Fylker jeg Hær, da mod Fridlevs Søn mig lyster at stride; 
dog, hvo er du, som saa djærv vover at fritte mig ud? 


Erik genmælte: 
Tomt er dit Haab, naar du tror, at du Sejr over Frode kan 
fange; 
uovervunden han er, ingen kan slaa ham i Strid. 


Olimar svarede: 


Hvordan det gaar eller ej, én Gang skal være den første; 
tit hvad man mindst havde troet træffer helt mærkeligt ind. 


Med det Ordsprog gav han til Kende, at ingen kunde 
stole for meget paa Lykken. — Dernæst red Erik vi- 
dere for at udspejde Hunernes Hær; den drog forbi 
Erik, og Erik foer den modsatte Vej; ved Solopgang 
saa han den forreste Flok, ved Solnedgang den bageste. 
Han spurgte nu dem han mødte, hvem der var Høv- 
ding for saa mange tusende Mænd; og da Hun (saa 
hed Hunekongen) fik Øje paa ham, indsaa han, at det 

Google 


258 Frode hin fredgode. 


var en Mand der var ude at spejde, og frittede om 
Spørgerens Navn. Erik svarede, at han hed Alfar hin 
ukendte. Kongen spurgte ham nu videre ved Hjælp 
af en Tolk, hvad Frode tog sig for. Erik svarede: »Al- 
drig bier Frode Fjenden hjemme, eller venter i eget 
Bo sin Avindsmands Komme. Den Mand skal staa 
aarle op, som attraar en andens Rige. Sent fanger 
sovende Mand Sejr, og sjælden finder liggende Ulv sig 
et Lig.« Nu mærkede Kongen, at han var vis paa sind- 
rige Ordsprog, og sagde: »Det er vist Erik, vi her har 
for os, han som efter hvad jeg har spurgt falskelig har 
skyldt min Datter for ondt«; han bød fluks sine Mænd 
gribe ham, men Erik sagde: »Ej sømmer det sig at 
være mange om en«. Ved det Ord dæmpede han ikke 
alene Kongens Vrede, men vendte ogsaa hans Hu til at 
vise ham Naade. Dog var det nok mere af List end af 
Mildhed at de viste ham Skaansel; ti de slap ham især 
løs, for at han skulde skræmme Frode ved sin Melding 
om Fjendens Mængde. — Da han nu kom hjem, bad 
Frode ham gøre Rede for hvad han havde set; og han 
meldte da, at han havde set seks Konger med seks 
Flaader; i hver Flaade var der fem tusende Skibe, og 
om Bord i hvert Skib tre hundrede Rorskarle. Hvert 
Tusende af hele Flaaden bestod af fire Fylkinger; men 
ved et Tusende forstod han tolv Hundrede, ti hver 
Fylking talte trehundrede Skibe"). Da Frode nu var 
i Tvivl om hvad han skulde stille op mod saa stor en 
Mængde, og ivrig spejdede efter Hjælp, sagde Erik: 
»Godt Mod er gæv Mands Trøst; med bidsk Hund skal 
Bjørn bedes; Bulbidere har vi behov, og ej blide Fugle.« 
Med de Ord raadede han Frode til at samle sin Flaade; 
og da den var rustet, styrede de ud mod Fjenden. Un- 
dervejs vandt de i Strid de Øer som ligger mellem Dan- 
mark og Østerleden; og da de foer videre, stødte de 
paa nogle Skibe af den russiske Flaade. De var saa 
faa, at Frode ej holdt det for nogen Ære at overfalde 
dem, men Erik sagde: »Magert Sul er ogsaa Mad; 


1) De gamle Nordboer regnede i Reglen med »store Hundreder« 
(å 120). 

falden Mand vorder sjælden fed; den bider ej mer, 
som i Bælgen ligger«. Saalunde lærte han Kongen, at 
han ej skulde skamme sig ved at anfalde dem, og fik 
ham til at bruge sin Overmagt mod en faatallig Fjende 
ved at godtgøre for ham, at Nytten gjaldt mere end 
Æren. 

Dernæst drog de mod Olimar, der var tung i Ven- 
dingen som Følge af Skibenes store Tal og derfor hel- 
lere vilde oppebie end anfalde Fjenden; ti Russernes 
Snækker tyktes uhandelige og vanskelige at ro for de- 
res Størrelses Skyld. Men hans Overtal nyttede ham 
ikke; ti Russernes umaadelige Mængde var mere mand- 
stærk end kampdygtig, og Sejren tilfaldt Danernes lille, 
men kraftige Styrke. Da saa Frode atter vilde fare 
hjem, stødte hans Skibe paa en mærkværdig Hindring: 
det var alle de faldnes Lig samt Stumper af Skjolde 
og Spyd, der flød paa Havet og dækkede hele Farvan- 
det, saa der var kun smalle og stinkende Sunde at sejle 
ad, og Stavnene sad fast midt iblandt alle de døde 
Kroppe; de kunde hverken med Åarer eller med Stager 
støde de raadne Lig bort, som laa og flød paa Vandet; 
ti naar de fik skubbet ét til Side, drev fluks et nyt ind 
paa Skibets Sider. Det var som om de maatte yppe 
Strid med de døde og føre en underlig Kamp mod liv- 
løse Lig. 


Nu stævnede Frode de Folk sammen, som han havde 
sejret over, og fastsatte ved Lov"), at hver Husbond 
som var faldet der i Slaget, skulde højlægges med sin 
Hest og fuldt hærklædt. Vovede nogen Valrøver i fræk 
Havesyge at lægge Haand paa dem, skulde han ikke 
alene bøde med sit Liv, men ogsaa ligge ujordet hen 
og undvære Høj og Ligfærd; ti Frode holdt det for. 
retfærdigt, at den der skændede andres Lig, selv kom 
til at savne sømmelig Jordefærd, saa hans egen Krop 
fik samme Skæbne som den han havde bragt over an- 
dres. Herses eller Jarls Lig skulde brændes paa Baal, 


1) Ogsaa disse Love bygger paa hjemlig dansk Overlevering; jfr. 
ovenfor S. 254 og Indledningen S. 214. 





17" 


Google 


260 Frode hin fredgode. 


som byggedes op af hans eget Skib; ti Styresmænds Lig 
skulde have fælles Baalfærd om Bord i én Snække; 
men falden Høvding eller Konge skulde bringes om 
Bord paa sit eget Skib for at brændes. Saa nøje For- 
skrifter gav han for de faldnes Ligfærd, ti han vilde ej 
lade dem jordfæste paa Maa og Faa. 

Alt var Russernes Konger faldne i Kampen und- 
tagen Olimar og Dag"). — Han bød tillige Russerne 
føre Krig paa samme Maade som Danerne, samt fast- 
satte at ingen maatte tage Viv til Ægte, uden han 
havde købt hende med Mund); ti han mente, at Bru- 
dekøb vilde være mere lovfast, og at den Hustru holdt 
bedst sin Tro, som var tilslaaet ved retsgyldig Handel. 
Om nogen djærvedes at tage Mø med Vold, da skulde 
han straffes med Tab af Lemmer eller ogsaa give tu- 
sende Mark i Lejermaalsbøde. — Han fastsatte ogsaa, 
at hvo der traadte i hans Tjeneste og gjorde Krav paa 
Navn af anselig Kæmpe, skulde anfalde en, holde Stand 
mod to, vige en Fodsbred for tre, men for fire turde 
han uden Skam fly. — Fremdeles kundgjorde han føl- 
gende Vedtægt om Hærmændenes Sold, til at overhol- 
des af hans Underkonger: Kongens Hjemfæller og Hus- 
karle skulde om Vinteren hver have tre Mark Sølv, 
hans menige Mænd eller Lejesvende hver to, Bønderne 
og de udtjente Folk hver én. Ved den Lov øvede han 
Uret mod Æren: han værdsatte Mændene efter Kaar, 
ej efter Mod, og kunde nok skyldes for Misbrug, idet 
han tog mere efter Gunst og Venskab end efter ypper- 
lig Id. 


Siden”) spurgte Kongen Erik, om Hunehæren var 
lige saa stor som Olimars Styrke, og denne kvad til 
Svar: 

Myldrende Mængde jeg saa, men ingen for sand kan den 
tælle; 
hverken paa Hav eller Land rummes den uhyre Hob. 


1) Denne Sætning synes at være et senere Indskud og hører snarere 
hjemme ved Begyndelsen af det følgende Afsnåt. 

2) Fæstemandens Gave til Fæstemøen eller hendes Fader. 

3) Her tager Frodesagaen fat paany. 

Baal saa jeg brænde i Kreds: det var som en Skovbrand jeg 
mødte; 
trindt saa jeg blussende Ild: Tegn paa den talløse Hær. 
Markerne sank under Hestenes Hov, naar i Mulden de 
stamped, 
Vognene klirred med Brag, buldrende fremad de foer. 
Hjulene rasled og peb, om Kap de med Vindene kørte, 
rulled med vældige Drøn, stærke som Tordenens Skrald. 
Fremad i Flæng foer den væbnede Hob, og i Virvar sig 
flokked, 
Jordfladen bugned og veg under den vældige Vægt. 
Luften af skingrende Lyde var fuld, og i Jorden det skælved, 
alt som den fremmede Hær flytted med Vælde sit Fjed. 
Fylkinger femten jeg saa, med straalende Mærker i Spidsen, 
delte i mindre de var, hundrede Mærker i hver. 
Tyve var Bannernes Tal, som bag hvert af de hundred man 
skued, 
Høvdinger saa jeg i Hær, en for hvert Mærke der var. 


Da saa Frode spurgte ham, hvad han skulde stille 
op mod saa stor en Mængde, raadede Erik ham til at 
vende om og lade Fjenden lægge sig selv øde ved sit 
eget uhyre Antal. Frode adlød og fulgte Raadet lige 
saa rask som det var givet. Hunerne drog nu frem 
gennem uvejsomme Ødemarker, og da de ingen Steder 
fandt Føde, led de Hungersnød i Hobetal; ti Egnen 
var øde og sumpet, og der var ingen Hjælp at finde i 
Nøden. Omsider, da de havde slagtet og ædt deres 
Forspand, og hverken havde Vogne eller Levnedsmid- 
ler, løb de fra hverandre, men foer vild, saa den Fare 
var lige saa stor som selve Sulten. De sparede hverken 
Heste eller Æsler og afholdt sig end ikke fra uhumsk 
og raadden Æde; til Slut skaanede de end ikke Hun- 
dene; døende tog de sig Lov til den værste Skændsel; ti 
intet er saa trangt at den yderste Nød ej kan drive Folk 
dertil. Omsider blev hele Hæren slagen med Død og 
Undergang, da alle var udmarvede af Sult; uafladelig 
jordedes Lig, og da alle var rædde for Døden, ynkedes 
ingen over de døende; ti Frygten havde kvalt al Hjær- 
tensgodhed. I Førstningen faldt Folkene hist og her 
fra Kongen, dernæst rømmede Hæren hobevis fra ham. 

Ogsaa Sandsigeren Ygger”) lod ham i Stikken; hans 
Alder vidste ingen, men han var langt højere til Aars 
end andre Mennesker; han kom til Frode som Over- 
løber og røbede ham alt hvad Hunerne havde for. 


Imidlertid”) stødte Hiden, Konge over en Del af det 
norske Folk, til Frodes Flaade med halvandet hun- 
drede Skibe; af disse udtog han tolv, lagde med dem 
nærmere til, og tilkendegav ved at hejse Skjold i Ma- 
sten at det var Vaabenfæller der kom. Han blev op- 
taget blandt Kongens nærmeste Venner og bragte hans 
Hær en anselig Tilvækst. Siden opstod der Elskov mel- 
lem ham og Hilde, Datter af den jydske Underkonge 
Hogne, en overmaade navnkundig Mø. Alt inden de 
havde set hinanden, blussede de for hinandens Navn 
og Ry, og da de siden fik Lejlighed til at mødes, kunde 
de ej vende Øjnene fra hinanden: saa stærk en Elskov 
bandt deres Blik. 

Imidlertid lagde Frode sine Folk trindt omkring i 
Byerne og sankede ivrigt Laderne fulde for at have 
Forraad af Føde Vinteren igennem; men end ikke saa- 
lunde havde han Midler nok til Hærens byrdefulde Un- 
derhold, og blev hjemsøgt af fast lige saa stort Vanheld 
som den Hungersdød der havde ramt Hunerne. For 
at hindre fremmede i at fare did sendte han en Flaade 
til Elben som skulde stoppe dem der vilde sætte over, 
og dens Høvdinger var Revil og Mevil. 

Da Vinteren var til Ende, vilde Hiden og Hogne i 
Fællesskab fare paa Vikingetog; Hogne vidste ikke at 
hans Vaabenfælle bar Elskov til hans Datter. Hogne 
var stor og stærk af Krop, kraftig af Sjæl; Hiden var 
overmaade fager af Legeme, men kun liden af Vækst. 


1) Ygger d. e. den skræmmende, = Odin. 

2?) Sagnet om Hidens og Hogues Strid er af Sakses islandske 
Hjemmelsmand blevet indflettet i den store Frodesaga; enkelte 
Træk — saaledes Henførelsen af Kampen til Hidensø ved Rygen — 
synes dog at skyldes danske Fortællere. De to Konger nævnes allerede 
i det oldengelske Kvad Widsid som Fyrster paa Rygen og i Pommern, 
og deres Tilknytning til disse Egne har holdt sig i dansk Over- 
levering. 

Da nu Frode mærkede at det Dag for Dag faldt ham 
sværere at underholde sin Hær, sendte han Roller til 
Norge, Olimar til Sverige, Kong Ønev og den ypperlige 
Viking Glomer til Ørkenøerne for at hente Levneds- 
midler, og gav dem hver sine Folk at raade for. Tre- 
dive Konger fulgte Frode og tjente ham som Venner 
eller Undersaatter. Men da Hun hørte, at Frode havde 
delt sine Folk, samlede han atter frisk Mandskab. 

Hogne fæstede sin Datter til Hiden, og de svor gen- 
sidig hinanden til, at om nogen af dem faldt for Odd 
og Ægg, skulde den anden hævne hans Død. 

Om Høsten kom alle de hjem, som havde været ude 
at hente Fødevarer, endnu rigere paa vundne Sejre 
end paa Levnedsmidler. Roller havde nemlig gjort 
Fylkerne Nordmøde og Søndmøre”) skattepligtige og 
fældet deres Konge Arnthor. Olimar havde sejret over 
Thore den lange, Jæmternes og Helsingernes Konge, 
samt over to andre lige saa mægtige Høvdinger, og 
havde tillige undertvunget Estland, Kurland og Øland 
samt de Øer der ligger udenfor Sverige, saa han havde 
vundet det største Navn som Sejrherre over vilde Folke- 
færd. Han kom derfor ogsaa tilbage med syv hun- 
drede Skibe, dobbelt saa mange som han var draget ud 
med. Ønev og Glomer samt Hiden og Hogne kom sejr- 
sæle hjem fra Ørkenøerne med ni hundrede Skibe. Og 
nu havde de samlet saa store Forraad viden om og 
gjort saa meget Gods til Bytte, at de havde mere end 
nok til Hærens Underhold. Tyve Riger havde de un- 
derlagt Frode, og deres Konger tillige med de førnævnte 
tredive tjente Danerne i Striden. I Lid til denne Styrke 
holdt de nu Slag med Hunerne. Den første Dag dyn- 
gedes de døde op i saadanne Hobe, at tre af Ruslands 
største Floder fyldtes med Lig, saa man kunde gaa 
over dem som paa en Bro; og saa langt som en Mand 
kunde ride paa tre Dage, laa der fuldt af Menneskelig; 
saa vidt strakte Dødens Spor sig. Da Slaget havde 
varet i syv Dage, faldt Kong Hun; og da 'hans Broder 
og Navne saa Hunernes Hær vige, overgav han sig 


1) I Trøndelagen i det nordlige Norge. 

ufortøvet med sin Fylking. I den Kamp var der hun- 
drede og halvfjerdsindstyve Konger, som enten hørte 
Hunerne til eller havde tjent i Hunehæren, og som nu 
underkastede sig Kongen. Det var dette Tal som Erik 
havde sigtet til med sine ovenanførte Ord om Ban- 
nerne, da han paa Kong Frodes Spørgsmaal opregnede 
Hunernes Mængde. — Frode stævnede nu Kongerne til 
Tings og bød dem alle leve under én og samme Lov. 
Olimar satte han over Holmgaard, Ønev over Kønu- 
gaard”); den fangne Hun gav han Saksland, Revil over- 
drog han Ørkenøerne. Helsingernes, Jarnberernes og 
Jæmternes Lande”) samt begge Laplande satte han en 
Mand ved Navn Dimar til at styre; Dag overdrog han 
Estland. Hver af disse paalagde han visse lovfaste Af- 
gifter, og krævede deres Hyldest til Gengæld for sit 
Venskab. — Saaledes omfattede Frodes Rige Rusland 
mod Øst og grænsede mod Vest til Rinen. 


Imidlertid var der nogle avindsyge Folk, der satte 
ondt for Hiden hos Hogne, og skyldte ham for, at han 
inden det lovmæssige Bryllup havde lokket hans Dat- 
ter, hvad der dengang hos alle Folk gjaldt for en grue- 
lig Brøde. Hogne var lettroende nok til at laane Øre 
til det usande Rygte og faldt over Hiden med en Flaade, 
mens denne inddrev Kongens Skat hos Venderne; men 
han blev slagen i Kampen og stævnede til Jylland. Saa- 
ledes blev Frodefreden lagt øde ved indre Fejde, og 
Landets Børn var de første til at bryde Kongens Lov. 
Desaarsag sendte Frode paa samme Tid Bud efter dem 
begge og udspurgte dem nøje om Aarsagen til deres 
Fejde; og da han havde faaet den at vide, fældede han 
Dom efter sin egen Lovs Lydende. Men da han saa, 
at de end ikke paa det Vilkaar kunde forliges, og at 
Faderen haardnakket krævede sin Datter tilbage, bød 
han, at Sværdet skulde skille Trætten; ti det tyktes 
ham at være den eneste Udvej til at ende Striden. I 


1) Dele af Rusland. 


2?) Landskaber i det nordlige Sverige; Jarnberaland er en Del af 
Dalarne. 

Kampen fik Hiden et haardt Saar; men netop som han 
var svækket af det svære Blodtab, fandt han uventet 
Naade hos Fjenden: uagtet Hogne havde den bedste 
Lejlighed til at tage ham af Dage, ynkedes han over 
hans Ungdom og Skønhed, glemte sin Grumhed og lod 
Mildheden raade; han vilde ej tage Livet af Unger- 
svenden, der fast var ved at drage sit sidste Suk, og 
stak atter Sværd i Skede; ti fordum holdtes det for 
Skam at tage Yngling af Dage, der ej var mandvoksen 
og vaabenfør. Saa nøje holdt Oldtidens djærve Kæm- 
per over alle Ærens Bud. Saalunde beholdt Hiden sit 
Liv ved sin Fjendes Naade og blev af sine Mænd baa- 
ret ned til Skibene. Syv Aar efter yppede de Strid paa 
Hidensø”) og faldt for hinandens Haand. Det havde 
været et Held for Hogne, om han i sin Tid hellere 
havde været grum end mild mod den overvundne 
.Hiden. Sagnet melder, at Hilde havde saa brændende 
en Længsel efter sin Husbond, at hun om Natten ved 
Tryllekvad manede de faldnes Sjæle til ny Kamp. 


Imidlertid udbrød der en svar Strid mellem Sveernes 
Konge Alrik og Gøternes Konge Gestiblinde”). Gesti- 
blinde var den underlegne og bad Frode om Hjælp, samt 
lovede til Gengæld at give sig selv og sit Rige i hans 
Vold. Siden fik han Skalk Skaaning og Erik til Und- 
sætning og drog hjem med en Hjælpehær. Da han saa 
vilde fylke en Hær mod Alrik, raadede Erik ham til 
først at overfalde dennes Søn Gunthjov, Høvding over 
Vermeland og Solør”); »ti«, sagde han, »i Storm maa 
Sømand søge til den nærmeste Strand; og sjælden bla- 
des rodløs Bul«. De overfaldt da Gunthjov; han faldt, 
og en Høj har endnu Navn efter ham. Da Alrik spurgte 
sin Søns Drab, drog han ilsomt ud at tage Hævn. Da 
han saa fik Øje paa Fjenden, bad han Erik om at tales 
ved under fire Øjne; og her mindede han ham om de 

1) Ø i Nærheden af Rygen. 

2) Et af Odins Tilnavne, hvad der dog ej har staaet Sakse klart. — 
Atter her indfletter Sagamanden i Frodes Saga et gammelt Sagn, 


der egentlig intet har at gøre i denne Sammenhæng. 
3) Grænselande mellem Norge og Sverige. 

Baand, der havde knyttet deres Fædre sammen), og 
bad ham sige sig løs fra at tjene Gestiblinde. Da Erik 
haardnakket afslog dette, bad han ham om Adgang 
lil at gaa i Kreds med Gestiblinde, da han holdt Ene- 
kamp for bedre end almindeligt Slag mellem begge 
Hære. Men Erik svarede, at denne var for gammel til 
at bære Vaaben; han fremhævede stærkt hans høje 
Alder og undskyldte ham med hans usle Helbred, samt 
tilbød selv at kæmpe i hans Sted; ti, sagde han, det 
vilde dog være en Skam om han vægrede sig ved en 
Tvekamp til Værn for den Mand, for hvis Skyld han 
var draget did at holde Slag. Nu yppede de ufortøvet 
Kamp; Alrik faldt og Erik blev overmaade haardt 
saaret; kun med Nød og næppe fandt han Lægedom 
og vandt først sent sin Helse igen”). Frode havde først 
hørt et falsk Rygte om hans Død, og sørgede inderlig 
derover; men den Sorg fik Erik slukt, da han atter 
vendte hjem og meldte, at han havde lagt Sverige, Ver- 
meland, Helsingland og Solør under Frodes Herre- 
dømme. Siden gjorde Frode ham til Konge over de 
Folk han havde underlagt sig, og overdrog ham til- 
lige Helsingland og begge Lapmarker samt Finland og 
Estland mod at udrede aarlig Skat. Før havde ingen 
svensk Konge heddet Erik, men fra ham er Navnet 
gaaet i Arv til de senere Konger. 


Samme Tid?) sad Alf som Høvding i Hedemarken 
og havde Sønnen Asmund, men Bjørn styrede Viken 
og havde Sønnen Asvid"). Nu hændte det, at Asmund 


1) Herom har der ej tidligere været Tale; men dette hænger sam- 
men med at Sagnet om Erik og Alrik er vilkaarlig ændret her i 
Frodesagaen; i dets oprindelige Form er Erik og Alrik Brødre og 
tilhører begge den gamle svenske Kongeæt, og Odin (Gestiblinde) 
ægger dem begge til Strid mod hinanden. Denne Erik har oprindelig 
intet med Erik den maalspage at gøre. 

?) I Sagnets oprindelige Form dræber de to Brødre Erik og Alrik 
hinanden. 

3) Ogsaa den følgende Episode med Asmund og Asvid hører til 
de norsk-islandske Sagn, som Sagamanden løselig har indføjet i 
Frodes Saga, hvor de oprindelig ikke hører hjemme. 

4) Viken er Landet Øst for Kristiania Fjord, Hedemarken strækker 
sig Øst og Nordøst for Mjøsen, 

havde Uheld med sig paa Jagten, og medens han var 
paa Færde for at bede de vilde Dyr med Hunde eller 
fange dem i Garn, faldt med ét Mørket paa; han slog 
ind paa en vildsom Sti og kom langt bort fra sine Folk 
der bar hans Net; og nu flakkede han rundt blandt 
Ur og øde Aase, uden Hest og uden Klæder, og aad 
Svampe og Rødder. Omsider kom han paa Maa og 
Faa frem til Kong Bjørns Hal; og da han og Kongens 
Søn havde omgaaedes en stakket Stund, sluttede de et 
ubrødeligt Venskab og svor hinanden en dyr Ed paa 
at den af dem, der levede længst, skulde følge sin døde 
Fælle i Graven: saa fast var deres Forbund og Venskab, 
at ingen af dem ønskede at se Dagens Lys, naar Døden 
havde røvet den anden. 

Siden udbød Frode Leding af alle de Folk der var 
ham underlagte, og foer med en Flaade til Norge, samt 
bød Erik føre Landhæren. Det gik ham nemlig som 
andre griske Folk: jo mere han havde, des mere øn- 
skede han at eje, og kunde end ej lade være med at 
lægge voldelig Haand paa de mest øde og afskrækkende 
Egne af Jorden; ti hvor Rigdommen er i Opgang, øges 
ogsaa Havesygen. Nordmændene opgav Haabet om at 
værge sig og tiltroede ej sig selv Magt til at gøre Mod- 
stand, men tog for største Delen deres Tilflugt til Haa- 
logaland"). — Ogsaa Møen Stikla foer bort fra sit 
Fædreland for at holde sin Kyskhed i Hævd; ti hun 
vilde hellere udsætte sig for Hærfærd end Bryllup. 

Imidlertid fik Asvid sin Helsot og blev højsat med 
Hund og Hest. Asmund lod sig for den Eds Skyld han 
havde svoret Vennen, sætte levende i Jord sammen med 
ham, og fik Mad med ind i Hulen til at leve af. Ved 
den Tid var Erik draget igennem de øvre Egne og 
stødte netop paa Asvids Gravhøj; Sveerne troede at 
den gemte Skatte, og grov sig ind i den med Spader; 
og de saa nu en Hule aabne sig, som var dybere end 
de havde ventet. Til at undersøge den havde de Brug 
for en Mand, der vilde lade sig fire derned med et Tov 
om Livet; ved Lodtrækningen udtog de dertil en af de 


1) Den nordligste Del af Norge. 

raskeste Ungersvende og firede ham ned i en Kurv 
med et Reb om; men saasnart Asmund fik Øje paa 
ham, kastede han ham fluks ud af Kurven og steg 
selv op deri, og dernæst gav han Tegn til dem der stod 
ovenfor og tog Vare paa Tovet, at de skulde trække 
til. De hejsede saa Kurven op i Haab om at finde store 
Skatte, men da de fik Øje paa Aasynet af den ukendte 
Mand som de havde trukket op, blev de slagne af Skræk 
over det uventede Syn, troede at det var den døde som 
gik igen, slap Rebet af Hænde og flyede til alle Sider. 
Asmund saa nemlig gruelig ud og lignede fast et gu- 
stent Lig. Han søgte nu at kalde de flygtende tilbage, 
og raabte til dem, at han var levende, saa de kunde 
spare deres Frygt. Erik fik nu Øje paa ham og un- 
drede sig især over hans blodige Aasyn, ti Blodet 
randt i Strømme ned over hans Kinder. Asvid levede 
nemlig op igen om Natten og brødes uafbrudt med 
ham; i de Slagsmaal havde han revet det venstre Øre 
af ham, og her havde man da det fæle Syn af et frisk 
og ulægt Saar. Da nu de der stod hos bad Asmund 
sige, hvordan han havde faaet den Skade, tog han til 
Orde og kvad: 


Ej med Grund I tør jer undre, at jeg gusten er og bleg; 
hvo der lever blandt de døde, falmer hen som Løv i Høst. 
Det er ondt enlig at bo, hvor man saa er, uden al Støtte. 
Det er Ynk Menneskers Hjælp. svigte at se, haard var mig 
Skæbnen. 
I mit Dyb Mørket laa tæt, rugende Mulm, Nat for mit Øje, 
og mit Mod sank i mit Bryst; Fryden svandt hen, fæl var 
mig Hulen. 
Der var koldt dybt under Muld, kvælende Stank gemtes 
i Graven; 
overalt lugted af Lig; fejreste Lød snart maatte svinde; 
med min Kraft ude det var, Styrken var brudt, Kroppen 
mig værked. 
Og endda var det ej nok, nej med en død drages jeg maatte; 
ja en haard Dyst jeg mig fik, Faren var stor, ilde jeg 
stedt var, 
da med Negl Asvid mig hug, flænged min Kind, Lig kom 
til Live, 
og med Kraft efter sin Død ypped en Strid Dravgen i Højen. 

Ej med Grund I tør jer undre, at jeg gusten er og bleg; 
hvo der lever blandt de døde, falmer hen som Løv i Høst. 
Lidet jeg véd, om en Gud gram var mig vorden, 
manede Asvid fra Hel, drog ham af Døden. 
Grum han sin Ganger med Tand flænged og tygged, 
vanvittig aad han sin Hund, væmmes jeg maatte. 
Ej dog med Hest eller Hund nøjes han kunde; 
brat han sig vendte mod mig, kradsed med Klo mig, 
flenged og flaaed min Kind, afrev mit Øre. 
Derfor mit Aasyn er argt, flænget og saaret, 
Blod der mig driver paa Kind, drypper af Vunden. 
Ustraffet slap han dog ej, ilde jeg slog ham: 
Utyskets Hoved jeg hug, skar det med Sværdet, 
rask gennem Troldtøjets Krop rammed en Pæl jeg. 
Ej med Grund I tør jer undre, at jeg gusten er og bleg; 
hvo der lever blandt de døde, falmer hen som Løv i Høst. 


Alt havde Frode ført Flaaden helt op til Haaloga- 
land, og for her at skaffe sig Overblik over sin Styrke, 
hvis Tal tyktes at overskride alt Maal og Maade, bød 
han sine Folk at tue en Høj, ved Mand for Mand at 
kaste hver sin Sten til Dyngen. Samme Maade at holde 
Mandtal paa brugtes ogsaa af Fjenden, og endnu vises 
de tvende Høje og vidner om Sagen for hver som ser 
dem. Her holdt nu Frode Slag med Nordmændene, og 
hele Dagen.yppedes der vældig Mandslæt. Om Natten 
tænkte begge paa at trække sig tilbage; men aarle næste 
Morgen naaede Erik did frem over Land, og han raa- 
dede Kongen til atter at tage Kampen op. I det Slag 
skal der være faldet saa mange af Danerne, at der af 
tre tusende Skibe kun var hundrede og halvfjerdsinds- 
lyve igen. Men Nordmændene blev ilde medtagne af 
saa uhyre et Mandefald, at der, som Rygtet melder, end 
ikke i hver femte Bygd var en Bonde tilbage. 


Efter Sejren ønskede Frode at genoprette Freden 
blandt alle Folk”); og for at trygge Hvermands Eje 
mod Tyvehaand og efter Kampen fæstne Freden i sine 
Riger, holdt han Ting med Nordmændene og lagde en 


1) Det følgende Stykke synes atter væsentligt bygget paa dansk 
Overlevering, svarende til den S. 254 ff og S. 259 f, 

Guldring paa en Klippe, der bærer Navn af Frodefjæld, 
og en anden i Viken'), for saalunde at se om hans Bud 
om Ærlighed stod sin Prøve; og han truede med at 
hvis de blev listede bort fra Plads, vilde han hævne 
det paa alle Landets Høvedsmænd. Saa laa da Guldet 
uvogtet midt paa Alfarvej til stor Fare for Høvdin- 
gerne, som herlig Lokkemad for Havesygen; ti et Bytte, 
der var saa let at rane, stak alle rovgriske Sjæle i Øj- 
nene. — Frode fastsatte ogsaa at søfarende Mænd altid 
havde Lov til at tage sig Aarer hvor de fandt dem; og 
hvem der skulde over Aa, stod det frit for at tage den 
nærmeste Hest ved Vadestedet; men han skulde stige 
af, naar Hestens Forben stod paa Land, men Bag- 
benene endnu var ude i Vandet. Slig Hjælp og Laan 
vilde han nemlig ej give Navn af Lovbrud, men af 
Vennetjeneste; derimod paabød han, at hvis nogen efter 
at være kommen over Aaen ydermere lagde Beslag 
paa Hesten, da gjaldt det hans Liv. Han bød ogsaa, 
at ingen maatte sætte Slaa for sit Hus og sin Ørk?), 
eller overhovedet gemme noget af sit Eje bag Laas og 
Lukke, og lovede at han trefold vilde godtgøre det tabte. 
Fremdeles gav han Lov til at tage sig saa megen Rejse- 
kost af Andenmands Mad at man havde nok til et Maal- 
tid; hvo der overskred dette Maal skulde holdes for 
Tyv. Tyv skulde hænges i Galge med gennemstukne 
Sener, og en Ulv ved hans Side, for at den onde Mand 
og det arge Udyr kunde faa en og samme Straf. Samme 
Straf skulde ogsaa ramme Tyvs Hæler. 


Her levede han nu syv Aar i den livsaligste Fred og 
avlede Sønnen Alf og Datteren Øfura. I de Dage”) kom 
en svensk Kæmpe ved Navn Arngrim til Frode, æskede 
Skalk Skaaning til Kamp, fordi han fordum havde 


1) Landet Øst for Kristiania Fjord. 

2) Kiste. 

3) Det følgende Stykke om Arngrim er ligeledes et Indskud i Frode- 
sagaen, vistnok opdigtet af Sakses Hjemmelsmand; derimod synes 
det at være Sakse selv, der har tilføjet Sagnet om Holmgangen 
paa Samsø efter en Nordmands Fortælling. Med Frode har den 
intet at gøre. 

røvet ham et Skib, og fældede ham. Af denne Daad 
blev han overmaade stolt og vovede at bejle til Frodes 
Datter; men da han mærkede at Frode var døv for 
hans Bøn, bad han Erik, som raadede for Sverige, om 
Hjælp. Erik gav ham det Raad, at han skulde vinde 
sig Frodes Gunst ved en eller anden ypperlig Daad; 
han kunde jo kæmpe med Bjarmelands Konge Egder 
og Finmarkens Konge Thengil, ti de to var de eneste 
der ej vilde hylde Danerne som Herrer, medens alle 
andre var dem hørige. Han drog da ufortøvet did med 
en Hær. Finnerne er nogle Folkeslag i det høje Nord, 
som dvæler og dyrker Land i en ellers fast ubeboelig 
Del af Jorden; de er flinke til Vaabenbrug, og ingen 
andre Folk er saa færdige i at skyde med Bue; de bru- 
ger store tykke Pile i Kampen. De lægger sig ivrigt 
efter Trolddom og er ypperlige Jægere. De har ingen 
faste Opholdssteder, men flytter idelig rundt og fæster 
Bo hvor de finder Vildt. Paa krumme Skier farer de 
ilsomt over snedækte Aase. 


Det var altsaa dem, Arngrim nu overfaldt for at 
vinde sig Hæder, og han undertvang dem ogsaa. Som 
de nu efter en uheldig Kamp flygtede fra hverandre, 
kastede de tre Smaastene bagud efter sig, og tryllede 
derved Synet af ligesaa mange Bjærge frem for Fjen- 
dens Øjne. Arngrim lod sig skuffe af Blændværket og 
kaldte Hæren tilbage fra at forfølge Fjenden, i den 
Tro at de ej kunde komme frem for de store Fjælde 
som laa imellem. Næste Dag blev de atter overvundne 
i Kampen, men kastede da Sne paa Jorden og fik den 
til at se ud som en vældig Flod. Sveerne lod sig narre 
og tage ved Næsen af det skuffende Syn, da de saa de 
mægtige Bølger bruse sig i Møde; og medens Sejrher- 
rerne skrækslagne veg for Vandets tomme Gøglebillede, 
fik Finnerne Tid til Flugt. Endnu den tredie Dag tog 
de atter Kampen op; men nu havde de ikke længer 
noget kraftigt Middel til at sikre deres Flugt; og da de 
saa at deres Fylking veg, gav de sig Sejrherren i Vold. 
Arngrim lagde dem nu i Skat og fastsatte ved Lov, at 
Finnerne skulde lade sig tælle, og at de hvert tredje 

Aar for hver tiende Mand skulde udrede et Vognlæs 
Dyreskind. — Dernæst æskede han Bjarmelands Høv- 
ding Egder til Strid, overvandt ham i Tvyekamp, og satte 
Bjarmerne det Kaar, at hver Mand skulde løse sit 
Hoved ved at give et Skind i Skat. Dernæst drog han 
hjem til Erik, rig paa Bytte og paa Hæder. Erik fulgte 
ham til Danmark, fyldte Frodes Øren med Ungersven- 
dens Ros og Ære, og kaldte ham værdig til at ægte 
Kongens Datter, da han havde lagt de yderste Egne 
af Verden ind under hans Vælde. Frode tog da ogsaa 
hans ypperlige Daad i Agt og holdt det ej for urime- 
ligt at vorde den Mands Maag, der ved slig ærefuld 
Id havde udbredt hans lysende Navn og Ry viden om 
Lande. 


AÅArngrim avlede med Øfura tolv Sønner, hvis Navne 
her følger: Brand, Bjarbe, Brodd, Hjarrande, Tand, 
Tirving, tvende Haddinger, Hjørvard, Hjarvard, Rane, 
Angantir. Disse laa fra Ungdommen af paa Vikinge- 
tog; en Dag kom de alle sejlende til Samsø om Bord 
paa ét Skib, og her fandt de to Skibe liggende ved Ky- 
sten, tilhørende Vikingerne Hjalmer og Arvarodd; dem 
overfaldt de og ryddede dem for Rorskarle, og da de 
ej var visse paa om de ogsaa havde fældet Styresmæn- 
dene, satte de de faldnes Lig paa Plads, hvert paa sin 
Rorbænk, og fandt saalunde, at de Mænd som de søgte 
var der ikke. Herover blev de ilde til Mode og regnede 
den vundne Sejr for intet, ti de vidste at de nu stod 
for en langt farligere Strid, hvor de maatte sætte Livet 
ind. Sagen var den, at Hjalmer og Arvarodd havde 
været ude i en Storm, hvor deres Skibe havde taget 
Skade og faaet Roret revet af, og nu var de gaaet op 
i Skoven for at hugge sig et nyt; de tildannede det 
tykke Træ og brugte deres Økser mod Bullen, lige til 
den svære Stamme fik Skikkelse af et Skibsror. Det 
tog de saa paa Skuldrene og bar det ad Stranden til, 
uden at ane deres Fællers Fald; men da æskede Øfuras 
Sønner dem til Strid, endnu dryppende af de nys dræb- 
tes Blod, og nødte dem til at kæmpe to mod mange: 
og det maatte vel kaldes en ulige Kamp, hvor tolv stod 

mod tvende. Dog, Sejren tilfaldt ej Talstyrken, ti alle 
Øfuras Sønner faldt; og vel gav de Hjalmer Banehug, 
men Årvarodd gik ej Glip af Sejren, ti ham ene lod 
Lykken blive i Live ud af saa talrigt Mandskab; han 
svang den raat tilhugne Rorplanke med utrolig Kraft 
og hug den med saadan Vælde mod Fjendernes Hove- 
der, at han med et eneste Slag kvaste og knuste dem 
alle tolv. 


Saaledes”) var Krig og Ufred nu afværget paa alle 
Kanter; kun Havet var endnu ikke ryddet for Vikin- 
ger; og det var især for den Sags Skyld, at Frode nu 
vendte sine Vaaben mod Vest, ti hans eneste Attraa var 
at udbrede Freden overalt. Han sendte derfor Bud efter 
Erik, udbød en Flaade af alle de Riger, der lød under 
ham, og foer med utallige Snækker til Bretland. Kon- 
gen her paa Øen indsaa, at han ej kunde maale sig 
med ham i Magt; ti Havet var aldeles oversaaet med 
Skibe; han drog da til Frode og lod som om han vilde 
overgive sig, hyldede ikke alene hans Storhed i smig- 
rende Ord, men lovede ham ogsaa at underkaste sig 
selv og sit Land under Danerne, alle Folks Overmænd, 
og tilbød at udrede Skat, Afgift og Ydelser, alt hvad 
de krævede af ham. Til Slut bød han dem gæstfri til 
Gilde. Frode glædede sig over Brittens Venlighed, men 
anede dog Uraad; ti hans Mistanke vaktes ved disse 
Løfter der blev givne saa let uden Spor af ydre Tvang, 
og af denne Fjende der saa villig overgav sig inden 
Kampen, noget der aldrig plejer at gaa ærligt til. Han 
var heller ikke glad ved Gæstebudet; ti han frygtede, 
at der i Løn var lagt Mænd paa Lur, der skulde over- 
falde ham, naar han ej længer var ædru, men havde 
ladet sig hilde i Drukkenskabens Garn. Tillige tyktes 
de indbudnes Tal ham saa ringe, at de ej med Tryghed 
kunde efterkomme Indbydelsen; og desuden holdt han 
det for taabeligt at give sit Liv i Fjendens Vold uden 
først at have prøvet hans Tro. Da Kongen mærkede 
Frodes Vaklen, gik han atter til ham og indbød ham til 


1) Her tager atter den egentlige Frodesaga fat. 
Sakses Danesaga. I. 18 

Gæstebud med to tusende og fire hundrede Mand, me- 
dens han tilforn kun havde budt ham til Gilde med 
tolv hundrede Ædlinge. Frode lod dog endnu ikke sin 
Mistanke falde, uagtet han i Lid til de indbudtes øgede 
Antal kunde drage tryg og trøstig til Gilde, og sendte 
i Løn nogle Folk ud, der skulde strejfe rundt i Lan- 
dets Afkroge og skyndsomst lade ham det vide, saa- 
fremt de paa deres Spejderfærd stødte paa en eller 
anden Fælde. Til den Ende trængte de ind i Skoven; 
og da de fandt en Række Lejre, der indeholdt Britter- 
nes Mandskab, stod de tøvende stille; men saasnart de 
tydeligt fik set hvordan det hang sammen, ilede de 
skyndsomst tilbage. Teltene var nemlig mørke og lige- 
som oversmurte med Beg, for at de ikke skulde falde 
i Øjnene, naar man nærmede sig dem. Da Frode 
spurgte dette, lagde han til Gengæld en stor Skare 
Ædlinge paa Lur, for ej at fare uvarlig til Gilde uden 
at have tilbørlig Hjælp ved Haanden; og da de havde 
naaet deres Skjulested, traf han forud den Aftale med 
dem, at naar Luren lød, var det Tegn paa, at de skulde 
ile ham til Hjælp. Dernæst drog han til Gilde med det 
fastsatte Følge, som kun havde lettere Vaaben. 


Hallen var udstyret med kongelig Pragt og tjældet 
overalt med Purpurtæpper, som man kunde se var vir- 
kede med vidunderlig Kunst; Bjælkevæggene var smyk- 
kede med Skarlagens Dræt; Gulvet var dækket med 
kosteligt Klæde, som man fast var bange for at træde 
under Fødder. Under Loftet saa man talrige Lygter 
skinne, og oliefyldte Lamper lyse; af Røgelsekar strøm- 
mede sød Vellugt ud i Skyer, sammensatte af den lif- 
ligste Duft. Hele Hallen rundt stod der tæt med fyldte 
Gildesborde; Bænkene var prydede med guldvirkede 
Hynder, Sæderne bugnede af Puder. Det var som om 
Hallens skønne Aasyn smilede en i Møde, og i hele dens 
Udstyr og dens Ydre kunde man ej finde det mindste, 
som enten var uskønt at skue eller lugtede ilde. Midt 
i Hallen stod en Tønde af umaadeligt Omfang, hvoraf 
man kunde fylde Bægrene og tappe saa meget, at der 
var nok til alle Munde i det vældige Gildeslag. Skar- 

lagensklædte Tjenere bar gyldne Skaaler rundt, de gik 
om i Række og Rad og røgtede høvisk Skænkens Em- 
bede. Ej heller skortede det paa Dyrehorn, hvori Mjø- 
den raktes frem. Gildet straalede af gyldne Fade og 
vrimlede med glimrende Bægere, der for det meste 
var smykkede med straalende Ædelstene; der var Rig- 
doms Fylde alle Vegne; Bordene bugnede af Mad, Bol- 
lerne flød over af alskens Drikke. Der vankede ej slet 
og ret Vin, men fra fjerne Lande var der hentet Most 
som gav Mjøden dens skiftende Smag. Fadene skin- 
nede af velsmagende Spiser og var især fyldte med 
Vildbrad; dog skortede det heller ikke paa Retter af 
Slagtekvæg. 

Landets egne Folk drak ej saa flittigt som Gæ- 
sterne, ti disse følte sig saa trygge, at de lod sig 
lokke til at tage sig en Rus, men hine kom deres 
Rænker i Hu og lod sig ej friste til at drikke sig fulde. 
Danerne, som jo — med mine Landsmænds Forlov — 
var vante til at drikke til Væds, fyldte sig altsaa svar- 
lig med Vin; og da Britterne saa, at de var dygtigt 
drukne, sneg de sig sagte bort fra Gildet, lod Gæ- 
sterne blive inde i Hallen, og søgte af al Magt at spærre 
Kongehallens Dør med Slaaer og Bomme og alt hvad 
de kunde stable op, og dernæst satte de Ild paa Huset. 
Danerne, der var indespærrede i 'Hallen, stødte nu 
paa Dørene, men til ingen Nytte; men da Udgangen 
var stængt, stemmede de sig mod selve Væggen og 
søgte paa denne Maade at bane sig Vej. Da nu Eng- 
lænderne saa den vige for Danernes vældige Stød, 
stemmede de imod fra den modsatte Side og søgte at 
støtte den vaklende Væg ved at stive den af udefra, 
for at den ej skulde styrte om og aabne de indespær- 
rede Udvej. Omsider gav dog Væggen efter for Da- 
nernes vældige Styrke; ti jo større Faren var, des 
stærkere stemmede de imod, og slap saalunde sag- 
tens ud af den Nød. Nu bød Frode blæse i Lur for at 
kalde den Flok til Hjælp, som han havde lagt i Bag- 
hold; de brød frem ved Lyden af det gjaldende Horn, 
og nu slog Falsk sin egen Herre paa Hals; Britternes 


18" 


Google 


276 Frode hin fredgode. 


Konge blev under frygtelig Mandslæt fældet med utal- 
lige af sine Folk. Saalunde tjente Frodes Mænd ham 
tvefold vel, idet de baade frelste deres Landsmænd 
og fældede deres Fjender. 

Imidlertid var Irerne blevne slagne af Skræk over 
Danernes stedse stigende Manddomsry; og for at van- 
skeliggøre et Angreb paa deres Ø lagde de Fodangler 
af Jærn trindt om Land, hvormed de kunde spærre 
Adgangen til Stranden. — Irernes Folk bruger lette 
og hændelige Vaaben; de studser Hovedhaaret med 
Sakse og rager det helt af i Nakken, for at de ej paa 
Flugten skal blive holdt fast ved Haarene. De ven- 
der Spydsodderne mod Forfølgerne og har for Sæd 
at sigte med Sværdets Ægg mod dem der sætter efter 
dem, og som oftest slynger de ogsaa deres Spyd bag 
ud og véd bedre at vinde Sejr ved Flugt end ved Strid. 
Saaledes kan det hænde, at Faren først ret er for 
Haanden, naar man alt tror sig vis paa Sejren. — Da 
nu altsaa Fjenden underfundigt gav sig paa Flugt, 
satte Frode efter ham, dog ikke hidsigt, men med 
Overlæg, og slog Folkets Høvding Kervil i Strid. Hans 
Broder, der overlevede ham, opgav Haabet om at gøre 
Modstand og gav sit Land i Frodes Vold. Det tagne 
Bytte delte Kongen ud blandt sine Mænd, og lagde 
saalunde for Dagen, at han ene attraaede at vinde Ære, 
men var fri for al Havesyge og en Fjende af Grisk- 
hed efter Gods og Guld. 


Med Sejr over Bretland og Hærfang fra Irland 
vendte Frode hjem til Danmark, og i tredive Aar hvi- 
lede nu alle Vaaben"). Paa den Tid holdtes Danernes 
Navn højt i Ære i fast alle Lande for deres Dyds og 
Manddoms Skyld. Frode vilde nu styrke og lovfæste 
sin Ros og Magt, saa den kunde vare ved, og hans 
Hu stod derfor først og fremmest til at vise sig streng 
mod Tyve og Røvere; ti først naar Folkene var ren- 


1) Det følgende bygger væsentlig paa dansk Overlevering, dog 


stammer Underretningen om: Frodes Samtidighed med Kristi Fødsel 
sikkert fra islandsk Kilde. 

sede for slige onde Landsmænd og Ulykkesfugle ud 
af deres egen Midte, kunde de føre et roligere Liv, 
uden at Fredens Tarv og Fremgang hæmmedes af no- 
gen Art Ondskab. Derfor sørgede han for, at ingen 
hjemlig Sot hærgede Landet, nu da Fjenden holdt sig 
borte, og at ingen indre Ulov gik i Svang, efter at den 
ydre Fred var sikret. — Omsider lod han i Jylland, 
sit Riges Hovedland, en stor og tung Guldring lægge 
frem paa Alfarvej, for ved Hjælp af sligt herligt Bytte 
at sætte den af ham selv paabudne Ærlighed paa 
Prøve. Men uagtet den lokkede lumpne Sjæle og stak 
onde Folk i Øjnene, fik dog Frygten Overhaard, da 
Faren derved var saa utvivlsom. Saa højt holdtes da 
Frode i Agt og Ære, at selv det Guld, der laa fremme 
til Rov for alle, frededes ved hans Ord saa trygt som 
laa det bag Laas og Lukke. — Dette ny og mærkelige 
Kongebud skaffede sin Ophavsmand stort Navn og 
Ry: han, der før havde øvet Mandslæt vidt og bredt 
og overalt vundet herlige Sejre, var nu til Sinds at 
skænke alle Ro og lade Fredens Sødme følge efter 
Krigens Svie, saa Lykken drog ind hvor Striden endte. 
Og naar han nu søgte at værne og hegne alles Eje 
med sit Kongebud, var det især for at indre Ransmænd 
ej skulde tage hvad ydre Fjender ikke turde røre. 

Paa den Tid steg Verdens Frelser ned paa Jorden 
og tog sig for Menneskenes Skyld Menneskeskikkelse 
paa, medens alle Lande kunde glæde sig ved den lif- 
ligste Ro og Fred, og Stridens Luer var slukte overalt. 
Saa var Folks Tro, at denne vidtfavnende Fred, der 
overalt var ens og ikke blev brudt i nogen Egn af 
Verden, snarere indtraf til Ære for at Gud lod sig 
føde, end for nogen jordisk Fyrstes Skyld, og at Him- 
len føjede det saa, at en uvant timelig Lykke vidnede 
om at Tidernes Herre kom her til Jorden. 


Imidlertid") var der en Troldkvinde, der satte saa 
stor Lid til sin Kunst, at hun lidet frygtede Kongens 
Strænghed, men æggede sin Søn og indgav ham Lyst 


1) Ogsaa dette Stykke bygger paa dansk Overlevering. 

til i Løn at tilegne sig Byttet, samt lovede ham, at 
han nok skulde slippe uskadt derfra, saasom Frode 
næsten stod paa Gravens Rand, saa der kun var lev- 
net en ussel Smule Liv i hans affældige Oldingekrop. 
Og da han indvendte mod sin Moders Bøn, at der 
var en stor Fare derved, bød hun ham være ved godt 
Mod, ti enten vilde en Søko kælve eller ogsaa vilde 
der times noget andet, der kom paa tværs af Hæv- 
nen. Ved det Ord friede hun sin Søn for hans Frygt 
og fik ham til at lyde sit Bud. Herover harmedes 
Frode som over en Spot og Skam der var overgaaet 
ham, og foer ivrig frem i stor Hast for at lægge 
Kvindens Hus øde, samt sendte Mænd forud der 
skulde gribe hende og hendes Barn og føre dem for 
hans Aasyn. Dette vidste Kvinden forud og vildledte 
sine Fjender ved et Jærtegn, idet hun tog sig anden 
Lignelse paa og foer i Hesteham. Da saa Frode kom 
nærmere, skabte hun sig om til en Søko, og lod sig 
se nede paa Stranden, strejfende om efter Græsning; 
og sine Sønner gav hun Udseende af smaa Kalve. 
Slige Udyr undredes Kongen saare over, og bød sine 
Mænd omgaa dem og afskære dem Tilbagevejen til 
Vandet; og til sidst steg han selv ud af Vognen — 
ti for sin Alders og Legemssvagheds Skyld var han 
agende — og satte sig i sin Undren over Synet ned 
paa Jorden. Men idet samme rendte Moderen, der 
var faret i det største Dyrs Ham, sit Horn i Kongen, 
og borede Hul i Siden paa ham. Det Saar blev hans 
Død, og saaledes fik han en Udgang der lidet søm- 
mede sig for hans Navn og Højhed. Hans Mænd 
foer ivrigt frem for at hævne hans Død, og stak deres 
Spyd i Udyrene; men da de havde fældet dem, saa 
de at det var Menneskekroppe med Dyrehoveder; og 
det var især derved at Trolddommen kom for en Dag. 

Slig Død fik Frode, den over hele Jordens Kreds 
navnkundige Konge. Hans Lig lod Ædlingene tage 
Indvoldene ud af, lagde det i Salt, og opbevarede det 
tre Aar igennem; ti de var bange for at Landene vilde 
falde fra, naar Kongens Død rygtedes, og søgte især 

at skjule hans Endeligt for Udlændingene, for at værne 
det vidtstrakte Riges Grænser ved at bilde dem ind 
at han endnu var i Live, og ved Hjælp af Høvdin- 
gens gamle Navn og Ry lokke Undersaatterne til at 
udrede de vante Skatter. De førte derfor hans liv- 
løse Legeme trindt om Land, ej paa Ligbaare, men 
paa kongelig Vogn, for at det skulde se ud som om 
det var en Ære hans Mænd skyldte den svage og af- 
mægtige Olding. Saa stor Hæder viste hans Venner 
ham selv efter Døden. Men da de møre Lemmer faldt 
helt fra hverandre, og Forraadnelsen ej længer kunde 
standses, jordfæstede de hans Lig med kongelig Hæ- 
der ved Værebro paa Sælland, med de Ord at Frode 
havde ønsket at dø og højlægges i det Land der 
holdtes for det ypperste i hans Rige. 

Da Frode var død, troede Danerne falskeligt, at 
Fridlev, som fostredes ovre i Rusland, var død; og da 
nu Riget tyktes dem at mangle Årving, saa det ej 
kunde blive i Kongeætten, holdt de den Mand for vær- 
digst til at bære Kronen, som over Frodes friske Grav- 
høj kunde hædre ham med et Lovkvad, der som Ære- 
minde kunde bringe den afdøde Konges Ry til Efter- 
tidens Kundskab. Da var der en Mand ved Navn 
Hjarne, vel forfaren i dansk Skjaldskab, som ved den 
store Løn følte sig kaldet til med mærkelig Ordkunst 
at sætte den navnkundige Konge et Minde, og paa sin 
Vis lægge en Vise over ham paa Folkemaalet, hvis Me- 
ning jeg har udtrykt i fire Vers og gengivet med 
disse Ord: 

Længe bar Danerne Frode saa viden om Land efter Døden, 

Alle som en deres Drot længere Liv havde undt. 

Her under Grønsværen gemmes nu Høvdingens Legem i 
Graven, 

Frit under Himmelens Hvalv hviles i Mulde hans Ben. 


Ophavsmanden til dette Kvad overdrog Danerne 
Kongekronen, og gav saalunde Land og Rige i Løn 
for en Gravskrift, ja skænkede det tunge Kongespir 
bort for et Kvæde paa nogle faa Ord; saa her hed 
det: liden Umage, høj Løn. Slig storslaaet Pris paa 
et stakket Kvad overtraf endog det Ry, der gaar af 
Cæsars Gave. Ti den højlovlige Julius nøjedes dog 
med at skænke Borgerret til den Mand der opteg- 


7) Ogsaa dette Stykke, der nøje er knyttet til Frodes Død, skyl- 
des dansk Overlevering. — Her begynder Sakses sjette Bog. 

nede og kundgjorde alle de Sejre, han havde vundet 
trindt om Land; men her skænkede en ødsel Almue 
nok såa rundhaandet Kronen bort til en Bonde. End 
ikke Africanus kunde ved den Maade, hvorpaa han 
gengældte Mindeskriftet over hans egen Id, maale sig 
med Danerne i Gavmildhed; ti i hint Tilfælde bestod 
Lønnen for velgjort Værk ene og alene i Guld, men 
her vandt en Bonde sig Land og Rige med nogle faa 
enfoldige Vers"). .- 


1) Sakse har her benyttet Valerius Maximus, men kun efter Hu- 
kommelsen; han er derfor kommen til at nævne Cæsar for Pompejus, 
der skænkede sin Historieskriver Theofanes fra Mitylene romersk 
Borgerret; med Africanus's (9: Scipios) Historieskriver sigter han 
til Ennius, hvis Billedstøtte ifølge Valerius Maximus (og Cicero) var 
opstillet i Scipionernes Gravmæle; Sakse har da tænkt sig den af 
Guld. 

Sakses Fortælling om Fridlev røber sig straks ved hele sit Præg 
som en norsk-islandsk Æventyrsaga; den handler om Kampe mod 
Røvere og Jætter, og dens Skueplads er Norge; det overnaturlige 
Element spiller en betydelig Rolle, og der er i Sagaen indlagt ad- 
skillige »Løseviser«. Flere af dens Motiver er af keltisk Oprindelse 
(Kamphunden; Svanevarslet). Kun i Afsnittet om Fridlevs Kamp 
med Hjarne spiller dansk Overlevering ind med. Intet i Sagaen 
har noget synderlig gammelt Præg; den synes sammenarbejdet i 
12. Aarh. af forskellige Bestanddele og rummer selvfølgelig aldeles 
ingen historisk Kærne; men ved sine livfulde Optrin hævder den 
dog sin Plads ved Siden af Sakses andre Æventyrsagaer; maaske har 
ogsaa her Arnold Islænding haft en Finger med i Spillet. Kun 
Fridlevs Plads i Kongerækken lige foran Frode er en Rest af gam- 
mel Overlevering og gaar igen andensteds i Sakses Kongerække (se 
ovenfor S. 211 ff). 


Ved den Tid fik Sveriges Jarl Erik sin Helsot. 
Hans Søn Haldan overtog sin Faders Embede; men 
da tolv Brødre fra Norge idelig skræmmede ham med 
Overfald, og han ej ævnede at straffe Voldsmændene, 
søgte han i Haab om Hjælp Fridlev paa Haand, som 
den Gang dvælede i Rusland. Ham vendte han sig 
nu til med bønlige Lader, klagede over at udenlandske 
Avindsmænd havde brudt hans Vælde og traadt ham 
under Fod, og kom med et sørgeligt Kæremaal over 
alt hvad han havde lidt. Af ham fik Fridlev ogsaa 
Tidende om sin Faders Død. Han hjalp ham nu som 
han bad, og brød med Vaabenmagt ind i Norge. 

Paa den Tid havde de tolv Brødre, da deres Mænd 
faldt fra dem, bygget sig et vældigt højt Virke paa en 
Ø midt i en rivende Elv, og rejst sig en Jordvold 
paa dens Flade; og i Lid til dette Tilflugtssted hjem- 

søgte de Naboerne med idelige Overfald. Hver Gang 
de drog bort fra Øen, gik de over til det faste Land 
ad en kunstig Bro, der sluttede sig til en Aabning i 
Volden, og som de kunde styre saaledes med Reb, at 
den drejede sig som om et Hængsel og snart jævnede 
Vej over Floden, snart atter blev hejset op ved skjulte 
Tove og saaledes kunde tjene som Dør. Disse Mænd 
var djærve og kraftige Ungersvende, mærkelig vel- 
voksne af Krop, navnkundige af Sejre over Jætter, 
rige paa Bytte og paa straalende Ry som Sejrherrer 
over mange Folk. Nogle af dem kan jeg nævne ved 
Navn, men de andres er i Tidernes Løb gaaede i 
Glemme; de hed: Gerbjørn, Gunbjørn, Arnbjørn, Sten- 
bjørn, Esbjørn, Thorbjørn og Bjørn. Den sidste skal 
have ejet en 'kæmpestor og pilsnar Hest, og naar ingen 
andre kunde sætte over Elven, var han den eneste der 
uden Møje kunde svømme over den brusende Strøm. 
Denne har et saa brat og rivende Løb, at Dyrene for 
det meste ej mægter at svømme over, men drukner 
midt ude i Strømmen. Den kommer nemlig oppe fra 
Bjærgenes Tinder, styrter ned ad stejle Fjælde, brydes 
mod Klippeblokke, og falder ned i dybe Dale med du- 
rende Brag og Brusen; undervejs støder den stadig 
mod Stene, men styrter dog overalt lige ilsomt af Sted. 
Derfor gaar Elvens Vover vildt alle Vegne, og hvidt 
Skum sprøjter op overalt. Men der hvor den slipper 
ud af de snævre Fjælde og faar Plads til at brede sig, 
danner den undervejs en Ø af en Klippe der ligger 
i dens Løb. Paa begge Sider af den hæver der sig en 
brat Bjærgaas, overgroet med alskens Træer, der staar 
saa tæt at man ej kan øjne Elven uden paa nært Hold. 
— Bjørn havde ogsaa en umaadelig vild Hund, et 
gruelig bidsk Rovdyr, farligt for Mennesker at møde; 
ti den havde gentagne Gange alene gjort det af med 
tolv Mænd. Dog da jeg kun melder hvad jeg har 
spurgt, men ikke hvad jeg selv har set, maa Læseren 
selv dømme, om han vil fæste Lid dertil. Efter hvad 
jeg har hørt havde den i sin Tid været Jætten Offotes 
Yndlingshund og vogtet hans Kvæg naar det gik paa 
Græs. 

Ungersvendene havde altsaa for Skik at røve der 
i Nabolaget og gjorde derved ofte stor Skade; hærge 
Huse, slagte Kvæg, ødelægge alt, gøre vældigt Bytte, 
sætte Ild paa de plyndrede Gaarde, fælde Mænd og 
Kvinder i Flæng, alt sligt var i deres Øjne god og 
gyldig Manddomsid. Engang de uvarligt gjorde Ud- 
fald, tog Fridlev imod dem og drev dem alle tilbage 
til deres Virke samt fik den kæmpestore Hest i sin 
Vold; ti dens Rytter tabte Hovedet af Skræk; han lod 
den tilbage paa den anden Bred for at fly med des 
større II og turde ej tage den med sig over Broen. 
Dernæst kundgjorde han, at om nogen Mand fældede 
en af disse Brødre, vilde han veje den faldnes Lig op 
med Guld. Haabet herom æggede nogle af Kongens 
Kæmper, om det end snarere var Ærgerrighed end 
Vindesyge som drev dem dertil; de søgte i Løn Frid- 
lev, lovede ham at lægge Haand paa Værket, og gav 
deres Liv i hans Vold, saafremt de ej kom hjem med 
Ransmændenes afhuggede Hoveder. Fridlev priste 
deres djærve Løfte; siden bad han sine Mænd vente 
en Stund og gav sig om Natten med kun én Mand 
i Følge paa Vej ned til Elven; ti han vilde ej have 
Ord for at støtte sig mere til andres end til egen Styrke, 
og tog sig da for at handle inden Hjælpen kom. Der- 
næst dræbte han sin Følgesvend ved at dænge ham til 
med Stene og kastede hans livløse Krop i Vandet, men 
først tog han sine Klæder af og gav Liget dem paa, 
samt iførte sig selv den døde Mands Dragt, for at hver 
som fik Øje paa Liget, skulde tro at det var Kongen 
som var kommet af Dage. Ogsaa den Hest han havde 
redet paa saarede han med Vilje til Blods, for at den 
skulde bære Vidne om hans Drab naar den vendte til- 
bage til Lejren. Dernæst gav han sin Hest af Spo- 
rerne og drev den midt ud i Strømmen, svømmede 
over Elven paa dens Ryg, sprang af og søgte nu at 
slippe over Vold og Virke ved Hjælp af en Stige som 
han stillede op ad Værnet. Da han var naaet saa højt 
til Vejrs, at han kunde fatte om Tinderne med Haan- 
den, steg han sagte ind og listede sig let paa Taa hen 

til det Hus hvor Røverne sad bænkede til Gilde, uden 
at Vagterne mærkede det mindste. Da han var naaet 
hen til Stuen, stillede han sig i Ly af det Skjul som 
sprang frem for Døren. Ungersvendene følte sig trygge 
i deres faste Borg og tog sig derfor trøstigt en Rus, 
da de troede at Elvens rivende Løb afskar al Adgang 
til Værnet; ti det tyktes dem umuligt enten at svømme 
eller færge sig over, og Vadested fandtes ingensteds i 
Elven. Bjørn gav sig hen i Gildets Gammen og for- 
talte, at han i Drømme havde set et Vilddyr stige op 
af Vandet; arge Ildsluer stod det ud af Svælget, og 
det tændte hele Egnen i Baal og Brand. »Derfor«, 
sagde han, »maa vi ransage Smuthullerne her paa Øen 
og ej stole saa trygt paa det faste Sted, at vi i vor store 
Sorgløshed aldeles glemmer at vare os selv og styrter 
os i den yderste Nød. Ti intet Sted er i sig selv 
saa stærkt, at det slet og ret har nok i sit eget Værn 
uden Hjælp af Menneskehaand. Lad os da flittigt 
tage os i Agt, at ikke den Spaadom jeg har faaet i 
Drømme, skal blive opfyldt ved ynkelig Død og Un- 
dergang for os alle!« De gik da alle udenfor Værnet, 
ransagede med Omhu alle Vegne hele Øen rundt, og 
fandt Hesten; deraf sluttede de at Fridlev var druk- 
net i Elvens Vande; de tænkte at Gangeren havde 
kastet sin Rytter af og selv var svømmet over, og trak 
den derfor med Fryd og Glæde ind ad Porten, i den 
Tro at den meldte dem Kongens Død. Men Bjørn var 
endnu opskræmt af Mindet om sit Drømmesyn og ma- 
nede dem til at staa paa Vagt; ti endnu tyktes de ej 
med Tryghed at kunne slippe denne deres Frygt for 
Faren. Selv lagde han sig paa sit Leje for at finde 
Hvile, men kunde ej slaa Synet af Sinde. 

Imidlertid var den Hest, som Fridlev havde ridset 
til Blods i Huden for at den skulde bære Vidne om 
hans Drab, løbet til hans Mænds Lejr, ilde tilredt som 
den var. De ilede fluks ned til Elven og fandt der 
Trællens Lig, men troede at det var Kongens, som af 
den stride Strøm var skyllet op paa Stranden; ti det 
var kosteligt klædt. Denne deres Vildfarelse styrkedes 

især ved at Liget var saa hovnet og skamslaaet, og 
Huden var saa flænget og knust af Stenene, at det 
dødblege Aasyns Træk var aldeles udviskede. Herover 
harmedes de Kæmper, der nys havde lovet Fridlev at 
lægge Haand paa at rydde Røverne af Vejen, og styr- 
tede sig ud i den farlige Strøm, da de ej vilde skæmme 
deres ærefulde Løfte ved fejgt at gaa fra deres Ord. 
De andre vilde ej give dem efter i Mod, og styrtede 
sig lige saa ivrigt ud i Strømmen, med det Forsæt at 
finde Døden hvis det ej lykkedes dem at hævne Kon- 
gen. Da Fridlev fik Øje paa dem, skyndte han sig 
at vinde Broen ned, saa den naaede over til det faste 
Land, slap Kæmperne ind, overfaldt Vagterne og tog 
dem med ét Slag af Dage; dernæst gik han løs paa 
de andre og fældede dem med Vaaben, ene med Und- 
tagelse af Bjørn: hans Saar lod han omhyggelig læge 
og tog ham i sin Tjeneste mod at han højt og helligt 
svor ham Troskabsed; ti han vilde hellere bruge hans 
Årm end brovte af hans Død, og sagde tillige, at det 
var Synd og Skam, om saa fager en Manddom skulde 
fældes i Utide og lægges øde i sin Ungdoms Vaar. 
Men da Danerne spurgte, at Fridlev var undervejs, 
hvem de forlængst troede død som Følge af en falsk 
Tidende de havde faaet, sendte de Mænd ud at hente 
ham hjem og bød Hjarne give Afkald paa Riget, da 
han kun foreløbig og ej paa egne Vegne havde over- 
taget Styret. Men han vilde ej give Slip paa sin Høj- 
hed og vilde hellere vove sit Liv for sin Hæder end 
synke ned til en Almuesmands usle Kaar; og for 
altsaa ej at blive nødt til at afstaa sin kongelige Høj- 
hed og vende tilbage til sin forrige Stand, tog han sig 
for at værne sin nye Lykke med Vaaben i Haand. Saa- 
lunde sledes Landet sønder af Splid og Ufred, og et 
vældigt Røre vaktes alle Vegne: nogle stod paa Hjar- 
nes Side, andre stemte for at kaare Fridlev til Konge 
for Frodes Storværkers Skyld, og Almuen vaklede og 
vidste hverken ud eller ind, da den ene Del holdt den 
nuværende Tilstand i Ære, den anden hædrede Min- 
det om de henfarne Dage. Dog gik Frodes Minde af 

med Sejren, og hans livsalige Eftermæle skaffede Frid- 
lev den største Folkeyndest. Ti de fleste som saa lidt 
dybere i Tingene, fandt det rettest atter at tage Riget 
fra en Almuesmand, som uden Æt og Årveret, ene 
ved Lykkens Gunst og Gave, havde opnaaet en uventet 
Højhed; ellers vilde jo en uretmæssig Indehaver af 
Kronen drive den rette Arving ud. Fridlev bad nu 
Danernes Sendemænd drage hjem og æske Hjarne til 
enten at afstaa ham Riget eller møde ham i Marken. 
Hjarne holdt det for værre end Døden at hænge ved 
Livet fremfor ved Æren og frelse sig selv ved at give 
sin Hæder til Pris, og holdt Slag med Fridlev, men 
blev overvunden og undveg til Jylland; og da han 
atter drog mod Sejrherren med en ny Hær, faldt hans 
Mænd for Odd og Ægg, og han maatte fly uden nogen 
Mand i Følge, hvorom den Ø bærer Vidne som er op- 
kaldt efter ham"). Saaledes havde han kun en tynd 
Lykke, der lidet svarede til hans Mod; og da han saa, 
hvordan han i tvende tabte Slag havde mistet fast 
hele sit Mandskab, vendte han sin Hu til Svig, svær- 
tede sit Åasyn og drog til Fridlev for lumsk at indynde 
sig hos ham og saa se sit Snit til at fælde ham. Kon- 
gen tog imod ham, og en Tid lang dulgte han sit For- 
sæt under Skin af at røgte en Træls Syssel: han gav 
sig ud for Saltsyder, tog sig en skiden Tjeneste paa 
og færdedes i de usleste Trælles Flok; ved Maaltiderne 
sad han allernederst, og tillige undlod han at tage 
Bad, for at ej hans mange År skulde røbe ham, naar 
han trak Klæderne af Kroppen. Men Kongen nødte 
ham til at tvætte sig for at rydde sin Mistanke af Vejen; 
og da han saa kendte sin Fjende paa hans Ar, udbrød 
han: »Du arge Nidding og Stimand, hvordan vilde du 
handle mod mig, hvis du fik Vished for, at jeg stod dig 
efter Livet?« Hjarne studsede og gav til Svar: »I Fald 
jeg havde grebet dig i sligt, vilde jeg æske dig ud til 
Tvekamp, for at give dig en god Lejlighed til at godt- 
gøre din Uskyld.« Straks æskede Fridlev ham til 


1) Hjarnø i Horsens Fjord. 

Kamp i Henhold til hans egne Ord, fældede ham og 
tuede over hans Lig en Høj, der er opkaldt efter den 
faldne. 

Siden raadede Fridlevs Mænd ham til at tænke paa 
Giftermaal, for at han kunde faa sig en Søn og Ætling; 
men han sagde at hans Faders Skæbne havde lært 
ham at det var bedst at leve som Ungkarl, ti Frode 
havde lidt stor Skam og Skændsel ved sin Hustrus 
frække Færd. Omsider gav han dog efter, da alle saa 
indtrængende bad ham derom, og bejlede ved Sende- 
mænd til Kong AÅamunds Datter af Norge. En af disse 
ved Navn Frøke druknede undervejs i Voverne, og 
ved hans Død skete et mærkeligt Under: der hvor Bøl- 
gerne slog sammen over hans Hoved, boblede der Blod 
op fra Dybet og farvede hele Havets Spejl med et 
underligt rødligt Skær, saa Vandet, der nys af Stor- 
men piskedes til hvidt Skum, med ét bovnede af blo- 
dige Bølger og tyktes at antage en Lød der ellers ej 
hørte Havet til. — Men Aamund afviste barsk Kon- 
gens Bejlen og holdt ej hans Sendemænd i sømmelig 
Ære, samt lod dem vide, at Frodes Voldsherredømme, 
der fordum hvilede tungt paa Norge, var Aarsagen til 
at han ej vilde indlade sig paa deres Ærende. Dog, 
Frøgerd (saa hed Aamunds Datter) agtede ikke alene 
paa Fridlevs Æt, men holdt ogsaa hans navnkundige 
Id i Ære, og gav derfor sin Fader onde Ord fordi han 
ej vilde have en Mand til Maag, der i alle Maader var 
den ypperste Ædling og hverken stod tilbage i Mand- 
dom eller havde nogen Brist i sin Byrd. Hun talte 
ogsaa om den vidunderlige Lød som Havet fik, da Bøl- 
gerne med ét blev ligesom Blod, og udbrød: »Hvad 
andet var det end et tydeligt Varsel om Nordmændenes 
Nederlag og Danernes Sejr?x — Da saa Fridlev for 
anden Gang bejlede ved Sendemænd, og ved Udhol- 
denhed vilde overvinde hans Modstand, blev Aamund 
saa harmfuld over at han ihærdig vedblev med sin 
Bøn naar han én Gang havde faaet Nej, at han lod 
hans Sendemænd tage af Dage og gengældte hans paa- 
trængende Bønner med Grumhed. Da Fridlev spurgte 

denne Voldsdaad, tog han Haldan og Bjørn i Følge 
med sig og sejlede til Norge. Aamund udbød Leding 
mod ham og foer ham i Møde med sin Flaade; Frøka- 
sund”) hedder det Farvand, hvor begge Flaader stæv- 
nede hen. Her gik Fridlev om Natten udenfor Lejren 
for at spejde; da hørte han en underlig Klang skære 
gennem Luften tæt ved hans Øre, og da han stod stille 
og saa op, sang tre Svaner oppe i Luften og kvad saa- 
lunde i hans Øren: 


Hiden maa ro over Hav og bryde de rullende Bølger, 
medens hans Træl laber Mælk og af Guldskaale gør sig til- 
gode. 
Herlig er Tyendets Lod, ti Kongernes Ætling ham lyder. 
Skæbnen er brat skiftet om, og Højhedens Arving maa trælle. 


Da Fuglene havde sunget, faldt der et Bælte ned 
fra Himlen, hvori der var ristet Runer som tydede 
Kvadet. Kongen af Telemarken havde nemlig en Søn 
ved Navn Hiden, som var blevet røvet som Barn, en 
Gang han gik og legede, af en Jætte, der havde taget 
sig almindelig Menneskeskikkelse paa; nu brugte denne 
ham til Rorskarl, og da han netop i en Baad satte over 
til den næste Strand, kom hans Fartøj lige forbi Frid- 
lev, som dengang just var ude at spejde. Kongen vilde 
ej lade ham bruge den fangne Ungersvends Hjælp og 
attraaede at røve Ransmanden hans Bytte; og Unger- 
svenden raadede ham til først at smæde Jætten med 
arge Skældsord, og spaaede ham, at han var lettere at 
overvinde, naar han først havde kvædet en Nidvise mod 
ham?). Fridlev tog da saalunde til Orde: 


En Jætte er du, tre Mand høj og kæmpestærk; 

til Himlen fast dit Hoved naar i Højden op. 

Hvi binder du et lillebitte Sværd ved Lænd, 

og skærmer med et stumpet Spyd din svære Krop? 
Hvi værner du med skøre Staal dit stærke Bryst, 

og ænser ej din egen Kraft og Kæmpevækst, 

men stoler paa et stakket Værges svage Hjælp? 

Dog, snart dit vilde Stormløb skal jeg standse brat; 


1) Altsaa det samme som ovenfor omtalt. 
2) Om Troen paa Nidvisers magiske Kraft henvises til S. 88 Note 2. 


Sakses Dancsaga. I. 19 


Google 


290 Fridlev. 


med sløve Vaaben agter du i Strid at gaa. 

Et fejgt og frygtsomt Udyr vil jeg nævne dig, 

en vældig Krop, men kraftesløs og uden Marv, 

og brat du som en blodløs Skygge svinde skal. 

Se, Lykken gav dig Legemskraft og vældig Vækst, 
men ræd om Hjærtet ryster du med bange Bryst, 
og Modet svarer lidet kun til Lemmers Maal. 

Se, løs i alle Fuger staar for Fald din Krop; 
anseligt Ydre hæmmes af dit usle Sind, 

dit Væsen er splidagtigt, med sig selv i Strid. 

Se, derfor gaar du Glip af hver en Hæders Pris, 

og aldrig skal blandt djærve Mænd dit Navn du faa, 
men regnes til de hæderløses Hobetal. 


Med de Ord huggede han Haand og Fod af Jætten, 
drev ham paa Flugt og udfriede Fangen. Derpaa foer 
han til Jættens Fjæld, bar hans Skatte ud af Hulen 
og førte dem bort med sig. Frydefuld over det vundne 
Bytte kvad han med høj Røst denne Vise, medens han 
med den udfriede Ungersvends Hjælp styrede sit Skib 
henover Søen: 


Sværd har vi svunget i Strid, og Klingen i Blod har vi rødnet, 
nys, da vort Værge vi drog for den rovgriske Jætte at fælde. 
Den Gang, Kong Aamund, i dybeste Dvale du døsig dig 
strakte, 
Norgelands Ulykkesfugl! Naar det slappende Natmulm sig 
sænker, 
slukkes et Lys i din Sjæl, og din Manddom dig svigter og 
svinder. 
Vi har med Jætten faaet Bugt, har Rigdom og Lemmer ham 
røvet; 
dybt har vi vovet os ind i hans vildsomme vældige Hule; 
der har vi Dynger af Guld med rovgriske Hænder ham 
ranet. 
Alt er vi ude paa Hav, og med Aarerne Bølgen vi bryder, 
Snækken af Bytte er fuld, og hjem vi mod Stranden den 
styrer, 
glade vort Fartøj vi ror, og rask over Søen vi stævner, 
rider paa Havhestens Ryg, og frejdigt vi Bølgen vil pløje, 
at ikke Dagen skal gry, og Lyset for Fjenden os røbe. 
Derfor med vældige Tag saa lystigt paa Voven vi farer, 
Skibet vi ror over Sø, for frem til vor Flaade at komme, 
inden sit rødmende Haar over Havfladen Solguden hæver. 

Vidt skal da rygtes vor Daad, og naar Frøgerd de Tidender 
spørger, 

hvordan ved ypperlig Id vi det herligste Bytte har vundet, 

da vil hun vorde mig huld og sit Hjærte til Bejleren vende. 


Næste Dag holdt Fridlev et blodigt Slag med 
Aamund; Hærene tørnede vældigt sammen, og Kam- 
pen førtes baade til Lands og til Vands: de fylkede 
deres Hære i Marken, og tillige var mange Stridsmænd 
gaaede om Bord paa Flaaden. Nu blev der udgydt 
Blod i Strømme; men omsider, da Bjørn saa, at hans 
Mænds Fylking veg, løste han sin Bulbider af dens 
Baand og hidsede den paa Fjenden, for ved Hjælp af 
Hundebid at opnaa den Sejr han ej med Vaaben kunde 
vinde. Det havde ogsaa til Følge, at Fjenden med 
Skam tog Flugten, Helteskaren veg for Hundebid, og 
det er svært at sige om Skammen eller Skaden var 
størst. Undse sig maatte for sand Nordmændenes Hær, 
som Fjenden slog ved Hjælp af et Vilddyr; men for 
Fridlev var det ikke ilde at kunne genoprette sine 
Mænds vaklende Mod ved at lade en Hund kæmpe for 
dem. I det Slag faldt Aamund. — Hans Følgesvend 
Aan med Tilnavnet Bueskytte æskede Fridlev til Tve- 
kamp; men Bjørn, der var af lavere Stand, vilde ej 
vide af at Kongen indlod sig i Kamp med en Almues- 
mand, og bød sig selv til. Medens nu Bjørn spændte 
sin Bue og lagde Pil paa Strængen, skød Aan med ét 
en Pil ud, der ramte foroven i Buestrængen; straks 
efter fulgte en anden Pil, der fløj midt ind mellem hans 
Fingre, og dernæst en tredje, som traf den Pil, han 
havde lagt paa Strængen. Aan havde nemlig den største 
Færdighed i at sigte paa langt Hold, og havde med 
Vilje kun ramt Fjendens Vaaben for at vise ham, at 
han lige saa godt kunde have ramt ham selv, og derved 
faa Kæmpen til at afstaa fra sit Forsæt. Men Bjørn 
tabte ej Modet for den Sags Skyld: han brød sig lidet 
om Legemsfaren, men gik paa med fast Mod og frej- 
digt Aasyn; saa han tyktes hverken at ænse Aans Snille 
eller glemme det mindste af sit vante Mod. Saaledes 
lod han sig ingenlunde skræmme fra sit Forsæt, men 

indlod sig uden Frygt paa Tvekampen; og da begge 
blev saarede i Striden, yppede de atter en ny Kamp 
ved Addarnæs og kappedes med hinanden i Ros og 
Ære. 

Da Aamund var fældet, og Fridlev var fri for sin 
værste Fjende og havde vundet sig fuld og tryg Fred, 
vendte han sit vilde Sind til Vellyst, slog sin Hu til 
Elskov, og udrustede atter en Flaade for at bejle til 
den Mø der tilforn var bleven ham nægtet. Omsider 
gik han under Sejl, men Flaaden fik ingen gunstig Bør; 
og da han saa overfaldt nogle Landsbygder for at 
skaffe sig Levnedsmidler, tog en Mand ved Navn 
Grubbe gæstfri imod ham; Fridlev tog hans Datter til 
Viv, og avlede med hende en Søn ved Navn Olaf. Efter 
nogen Tids Forløb fik han ogsaa Frøgerd; men da han 
saa atter sejlede hjem, var Børen ham ej blid, og han 
iandede paa Kysten af en ukendt Ø. Her saa han i 
Drømme en Mand, som raadede ham til at grave en 
Skat frem der laa gemt i Jorden, og som vogtedes af 
en Drage; og naar han nærmede sig den, skulde han 
for at undgaa dens Edder hylle sig i Oksehud, samt 
aolde sit skindklædte Skjold for sig og lade den bide 
sig fast deri med sine giftige Tænder. Da han saa for 
at prøve Drømmens Sandhed anfaldt Dragen idet den 
dukkede op af Vandet, stod han længe og slyngede for- 
gæves sine Spyd i dens skælklædte Side, ti de tørnede 
alle af paa Kroppens haarde Panser; men Ormen 
snoede sig i mange Slyng og vred sin Hale med saa- 
dan Vælde, at den rørte ved Træernes Toppe og rev 
dem op med Rode, og den bugtede sin Krop saa mange- 
fold, at den hulede Jorden ud til Grunden, saa der 
blev en stejl Væg paa begge Sider, saaledes som man 
stundom kan se to modstaaende Højder med en Dal 
imellem. Men da Fridlev nu saa, at Udyret ej kunde 
saares paa Oversiden, sigtede han med Sværdet efter 
dets Bug, og stak det dybt i dets Indvolde, saa Edderen 
flød ud, og det droges med Døden. Da saa Ormen var 
fældet, drog han Skatten frem af Hulen og lod den 
bringe om Bord. 

Da et Aar var omme, udsonede han atter Bjørn og 
Aan, der havde holdt mange Tvekampe med hinanden, 
og nødte dem ihærdigt til at lade deres Avind vige for 
Venskab; og tillige gav han dem sin tre Åar gamle 
Søn Olaf at fostre. Sin Slegfred Jurid, Olafs Moder, 
gav han Aan til Ægte og tog ham op i sin Hird, da 
han tænkte, at hun med større Sindsro vilde finde sig 
i at blive forskudt, naar hun fik saa stor en Kæmpe 
til Ægte og favnede en Helt i Kongens Sted. 


Det var Sæd hos de gamle at spørge Nornerne til 
Raads om sine Børns kommende Skæbne. Saalunde 
vilde ogsaa Fridlev udforske sin Søn Olafs Lykke, og 
efter højtidelig at have holdt sin Bøn gik han med 
ydmygt Sind hen til Gudehuset, keg ind i Hovet og fik 
Øje paa trende Diser, siddende hver paa sin Stol. Den 
første af dem var huld og blid og skænkede Drengen 
Skønhed samt stor Yndest hos Folk; den anden lovede 
ham naadig en overvættes Gavmildhed; men den tredje 
var arrig og sur af Sind: hun lod haant om at følge 
sine hulde Søstre, vilde hellere handle paa tværs af 
deres Gaver, og skæmmede Drengens Fremtidsskæbne 
ved at spaa ham Karrighed. Paa den Maade ødelagde 
hun de andres Gaver ved den onde Lykke hun lovede 
ham; og saaledes gik det til, at Olaf fik Tilnavn efter 
sin dobbelte Vuggegave og kaldtes paa én Gang mad- 
karrig og gavmild. Saaledes blev den første gode 
sering skamskændet ved den Plet hun satte der- 
paa"). 

Da Fridlev atter foer hjem fra Norge og drog igen- 
nem Sverige, tog han sig frivillig en Sendemands 
Ærende paa og bejlede paa Haldans Vegne, der endnu 
var Ungkarl, til Hidens Datter”), som han i sin Tid 
havde udfriet af Jættens Vold. 

Imidlertid fødte hans Viv Frøgerd Sønnen Frode. 

1) Dette lille Stykke er egentlig Indledning til Ole den frøknes 
Saga, hvis Hovedstykke er indflettet i Harald Hildetands Saga 


længere fremme, i 7. Bog. 
2) Rettere vel: Søster. 

Starkad (Stærkodder) er en af Hovedpersonerne i de danske Old- 
sagn; Digtningen skildrer ham med Forkærlighed som den haardføre 
kraftige Gubbe, der Gang paa Gang griber ind i Kongeættens Skæbne 
for at redde den fra Slaphed og Vanære, og disse Skildringer rummer 
i poetisk Styrke noget af det ypperste som dansk Olddigtning har 
skabt. Kærnen i Sagnene udgøres af det Oldkvad, der handler om 
hvordan Starkad i haarde Ord revserFrodes Søn Ingeld for hans 
Slaphed og Nydelsessyge, haaner ham fordi han glemmer at hævne 
sin Faders Død og endog har taget hans Drabsmænds Søster til 
Ægte, og ægger ham svarlig til at mande sig op og fælde sin Faders 
Banemænd. Kvadet, som Sakse har bevaret os i en meget bred 
latinsk Gengivelse, stammer i den Form, hvori han har kendt det, 
antagelig fra Vikingetiden (10. Aarhundrede); men dets Æmne gaar 
meget længere tilbage i Tiden og synes at støtte sig til en virkelig 
Tildragelse, der har fundet Sted under de store Kampe i Danmark 
paa Folkevandringstiden (c. 500); i det angelsaksiske Beovulfsdigt 
(c. 700) skildres det nemlig, hvorledes Kampen mellem Danerne og 
Had-Barderne var endt ved en Aftale om Giftermaal åmellem »Frodes 
glade Søn« Ingeld og Hroars Datter Frøvar; men ved selve Brylluppet 
brød Striden ud paa ny: en gammel Kæmpe ægger Had-Barderne 
til Strid, og dermed er Freden atter brudt. Her har vi da den Spire, 
hvoraf i Vikingetiden en omfattende Starkaddigtning udviklede sig, 
da man havde glemt, at Frode-Fridlevslægten og den gamle Kæmpe 
hørte hjemme hos Danernes Fjender, Had-Barderne; og da først 
denne Starkad var skabt, opstod der snart Kvad og Sagn om ham, 
hvori han spiller en lignende Rolle som i Ingeldskvadet, især som 
Fosterlader og Værge for Ingelds unge Søster, Helga. Disse Sagn 
og Kvad har da Sakse øst af hjemlig dansk Overlevering, og de er 
i hans Gengivelse blevet endnu mere nationalt farvede end de vel 
oprindelig har været; Sakse dvæler med særlig Forkærlighed ved 
det Afsnit i Ingeldskvadet, hvor Starkad revser Kongen for hans 
vellystige Vedhængen ved forfinet og blødagtig tysk Levevis, og 
hans Ord faar deres Fynd og Farve netop som Udtryk for Valdemars- 
tidens Nationalhad, hvis Braad var vendt — ikke mod Venderne, 
men mod Sakserne og mod hele Tyskland. Hvad Sakse fortæller 
om Ingelds Fader Frode og hans Kampe mod Sakserne, er præget 
af samme Aandsretning: det er for det meste forholdsvis unge Sagn, 

der til Dels rimeligvis først har dannet sig i Valdemarstiden som 
Udslag af den nationale Uvilje mod de sydlige Naboer. Fortællingen 
om hvorledes Frode bliver indebrændt af Sakserkongen Sverting er 
dog af højere Ælde, da den forudsættes i Ingeldskvadets Skildring 
af Ingelds Faderhævn. 

Kun et enkelt, mindre Stykke i dette Afsnit bygger ikke paa dansk, 
men paa norsk Overlevering: det er Sagnene om Starkads Ungdoms- 
værker. Medens de danske Sagn kun kender Starkad som den 
daadkraftige Gubbe, der hævder god gammel Kæmpeskik overfor 
nymodens Blødagtighed, opfattes han i norsk Digtning som en mere 
sammensat Karakter, en Blanding af en Helt og en Jætte, hvem 
Odin har skænket Mandemod, Skjaldskab og tre Mandsaldre, dog 
saaledes at han skulde øve et Niddingsværk i hver, Sagnene dvæler 
derfor med Forkærlighed ved Gudernes, Odins og Thors, Indgriben i 
hans Ungdom og ved Opregningen af alle hans Storværker, der over- 
vejende øves i Østerleden. For den af Sakse benyttede norske Digt- 
ning ligger uden Tvivl et Oldkvad fra Vikingetiden til Grund, der 
afspejler Nordboernes mange Kampe især med finske Folkefærd 
under deres Fremtrængen i disse Egne, hvor de i det niende Aar- 
hundrede grundlagde det russiske Rige. 


Frode fik Tilnavn af sin store Gavmildhed; og da 
han ved sit Navn genkaldte Mindet om de gyldne Tider 
under hans Farfader, var han fra Barnsben af, ja 
mens han endnu laa i Svøb, saa elsket af alle, at han 
aldrig fik Lov til at gaa eller staa paa Jorden, men 
altid blev baaret paa Arme og fik Kys og Klap i 
Mængde. Saaledes nøjedes han ej med en enkelt Lærer 
og Vejleder, men var paa en Maade hele Folkets fælles 
Fostersøn. 

Da hans Fader døde, var han tolv Aar gammel; og 
nu søgte Underkongerne i Saksland, Sverting og 
Haanev, at svække hans Magt og rejse aabent Oprør; 
men han sejrede over dem i Strid og paalagde de over- 
vundne Folkeslag — til Tegn paa at de lød under 
ham — at udrede en Penning i Bøde for hvert Hoved. 
Saa rundhaandet var han, at han indførte en ny og 
gavmild Skik og fordoblede den gamle Hærmandssold. 
Ej heller fulgte han Voldsherres Sæd: at give sig selv 
til Pris for alle lokkende Laster; nej hele hans Hu 
stod til at lægge sig efter alt hvad der stemte bedst 
med Ærens Bud; han havde altid Hjælp paa rede 
Haand, søgte at. overgaa de øvrige i Gavmildhed, være 

den første i at tjene andre, og — hvad der er det van- 
skeligste — overvinde Avind med Dyd og Ære. For 
den Sags Skyld vandt han snart saa stort et Navn hos 
alle, at han alt i sin første Ungdom ikke alene havde 
naaet sine Forfædres Navn, men endogsaa overstraa- 
lede de ældgamle Kongers Eftermæle). 


Paa den Tid hændte det, at en Mand ved Navn 
Starkad, Storværks Søn, led Skibbrud tillige med sine 
Stalbrødre; og hvad enten det nu var hans Styrkes 
eller hans Lykkes Skyld, saa var han den eneste der 
undslap Døden; og for hans store Sjæls- og Legems- 
gaver tog Frode ham hjem med sig og bød ham til 
Gæst. En Tid lang dvælede han nu i Kongens Gaard 
og steg Dag for Dag i Hæder, og omsider skænkede 
Frode ham et ypperligt Skib og bød ham røgte en 
Vikings Hverv og holde Vagt og Udkig paa Søen”). 

Han var fra Fødselen mere velvoksen end andre 
Mænd, og Sjælens Storhed stod paa Højde dermed; 
saa han maatte siges ej at staa tilbage for nogen døde- 
lig i Dyd og Ære. Saa vidt om Lande løb hans Hæder, 
at hans Værker og hans Navn endnu den Dag i Dag 
stadig er paa Folkets Læber. Og det er ikke alene 
hos vort eget Folk at hans Storværkers straalende Ry 
var udspredt, nej ogsaa i alle Sveriges og Sakslands 
Egne havde han skabt sig det ypperste Eftermæle. Han 
var ifølge gamle Sandsagn født i de Lande, som Sverige 
mod Øst støder op til, og hvor nu Esterne og talrige 
andre vilde Folkefærd bygger og boer vidt og bredt. 
Et usandfærdigt, men udbredt Rygte melder dog om 
hans Udspring helt urimelige og usandsynlige Ting; 
Folk siger nemlig, at han var af Jætteslægt, og at han 
havde en usædvanlig Mængde Arme, der røbede hans 
Troldeæt; og de fortæller, at Guden Thor rev de fire 
overskydende af, som Skæbnen med Urette havde ud- 


1) Dette Stykke er væsentlig dansk Overlevering; se Indledningen 
S. 294 f. 

2?) Hvad der i det følgende berettes om Starkads Ungdom, bygger 
paa norsk Overlevering; se Indledningen S. 295, 

'styret ham med, sled Senerne ud af deres Fuger og 
ruskede ham Jættehænderne af Kroppen, saa der kun 
blev to tilbage, og hans Legeme, der hidtil havde været 
af vældig Jættevækst og røbet sin Art ved det uhyre 
Antal Lemmer, herefter holdt sig indenfor rimeligere 
Omfang og ikke overskred Menneskers Maal. 

I gamle Dage var der nemlig adskillige der var 
kyndige i Tryllekunster: Thor, Odin og mange andre, 
der var vidunderlig vise i Sejd og Trolddom, vidste at 
vinde enfoldige Sjæle og saalunde tiltog sig Guddoms- 
hæder; baade Norge, Sverige og Danmark var hildede 
i en tom Overtros Snare og lod sig lokke til at dyrke 
dem, og de skamskændede alle tre Lande med deres 
fule Løgn og Svig. De naaede nemlig saa langt ved 
deres List og Lumskhed, at de andre ærede dem som 
en Art højere Magter, regnede dem for Guder eller for 
Gudernes Fæller, holdt højtidelig Bøn til slige Sejd- 
mænd og i vanhellig Vildfarelse viste dem den Hæder 
som kun skyldes Guddommen selv"). Deraf kommer 
det, at Ugedagenes Rækkefølge hos os nævnes med 
deres Navne, ligesom jo de gamle Latinere har givet 
dem hver sit Navn enten efter deres Guder eller efter 
de syv Planeter. De som blev dyrkede her i Landet, 
var dog ej de samme som dem Oldtidens Romere kaldte 
Jupiter og Merkur, og som baade Grækere og Latinere 
hyldede som Hedenguder; det fremgaar tydeligt af 
selve Dagenes Navne; ti hvad der hos os hedder Thors 
eller Odins Dag, nævnes hos dem Jupiters og Merkurs. 
Hvis vi altsaa i Henhold til denne Tydning og Tolk- 
ning holder Thor for den samme som Jupiter og Odin 
som Merkur, saa maa, for saa vidt vort Folks Ord 
skal staa ved Magt, Jupiter have været en Søn af Mer- 
kur, ti hos os er det en almindelig Tro, at Thor var 
Søn af Odin. Men da nu Latinerne tværtimod paa- 
staar, at Merkur var Søn af Jupiter, er der ej andet 
for end at tro, for saa vidt deres Ord holder Stik, at 
Thor ej var den samme som Jupiter eller Odin som 


1) Om Sakses rationalistiske Opfattelse af de hedenske Guder som 
Troldmænd henvises til S. 78 ff. ovenfor. 

Merkur). Der er ogsaa nogle, der siger, at de Guder 
som dyrkedes her i Landet, kun havde Navnet tilfælles 
med dem Grækerne og Latinerne hyldede, men var 
dem underlegne i Højhed og havde laant baade Ære 
og Navn af hine. Dette faar nu være nok om Daner- 
nes Guder i Hedenold; jeg er blot kommet lidt ind 
derpaa for at gøre det tydeligt for Læserne, hvad for 
Sæd og Skik vort Land fulgte i Hedenskabets Tider. 
Lad mig nu tage Traaden op hvor jeg slap. 

De gamle vil vide, at ovennævnte Starkad indledte 
sit Livs Værk med at dræbe Kong Vikar af Norge for 
at vinde Gudernes Naade; og hermed hænger det efter 
nogle Folks Sigende saaledes sammen: Odin ønskede 
en Gang at Vikar skulde komme ynkelig af Dage, men 
vilde ej aabenlyst sætte det i Værk og skænkede derfor 
Starkad, der i Forvejen udmærkede sig ved sin væl- 
dige Vækst, baade Kæmpesind og Skjaldekunst, for des 
bedre at kunne bruge hans Hjælp til at faa Kongen 
taget af Dage; ti det var Takken som han ventede at 
faa til Gengæld for hvad godt han havde gjort ham. 
Han gav ham ogsaa tre Menneskealdre at leve i, for at 
han i hver af dem kunde øve et Nidingsværk, og fast- 
satte saalunde at den følgende Udaad skulde forlænge 
ham hans Liv. — Han drog nu til Vikar, dvælede en 
Tid lang i hans Hird og dulgte sin Svig under Huld- 
skabs Dække. Omsider drog han paa Vikingetog med 
ham, men etsteds undervejs blev de overfaldne af lang- 
varigt Uvejr og vilde Storme, saa de ej kunde sejle vi- 
dere, men maatte ligge stille den største Del af Aaret. 
De fandt det da bedst at sone Gudernes Vrede med 
Menneskeblod og kastede derfor Lodder i en Krukke, 
og Lykken føjede sig da saa, at den udsaa Kongen til 
Offer. Starkad snoede da en Strikke af Vidjer og klyn- 
gede Kongen op, for at det ikkun en liden Stund skulde 
lade som om han tog sin Straf; men den haarde Knude 


1) Til Trods for Sakses lidt spidsfindige Udviklinger er der ingen 
Tvivl om, at Nedertyskerne og efter dem Nordboerne har faaet 
Ugedagsnavnene fra de gamle Romere, idet de latinske Navne om- 
byttedes med tilsvarende nordiske. 

gjorde sin Pligt og tog Vejret fra den hængte Mand; 
og mens han endnu droges med Døden, røvede Starkad 
ham med Sværdet den sidste Smule Liv, og lagde saa- 
lunde Svig for Dagen i samme Nu han burde have 
bragt ham Hjælp. Der tykkes mig nemlig ingen Grund 
at være til at ænse det Sagn, at de bløde Vidjer med 
ét hærdedes til et sejgt Baand og snærede som en 
Strikke af Staal. 

Dernæst tog han Vikars Skib og gav sig i Lag med 
en Mand ved Navn Bemune, der overgik alle danske 
Vikinger i Mod, for med ham at drage paa Sørøver- 
tog. Bemunes Fælle ved Navn Frakke var nemlig led 
og ked af sit Vikingehaandværk og havde skilt sig 
ved sin Stalbroder samt efter Aftale udredt ham en 
Pengesum. Saa strænge var Starkad og Bemune til 
at holde sig ædru, at de siges aldrig at have rørt nogen 
rusende Drik, for at ikke Overdaadighed skulde faa 
Bugt med den Selvtugt, der er Mandemods bedste 
Værn og Støtte. — De hærgede nu viden om Land og 
hjemsøgte ogsaa Rusland paa deres vilde Voldsfærd. 
Her satte Indbyggerne ej synderlig Lid til deres Vaa- 
ben og Volde, men lagde nogle mærkelige spidse Fod- 
angler ud for at holde sig Fjenden fra Livet, for saa- 
lunde at sinke de Folks Udfærd, hvis Anfald de ej 
kunde vise tilbage, og lumsk lægge Snarer for deres 
Fod, da de ej turde møde dem i aaben Mark. Men 
heller ikke denne Hindring var i Stand til at holde 
Fjenden ude; ti det skortede ej Danerne paa Snille til 
at gøre Russernes Værk til intet: de tog fluks Træsko 
paa Fødderne og kunde nu uden Skade træde paa de 
spidse Brodder. Saadan en Fodangel bestaar af fire 
Spidser, der sidder saaledes for hverandre, at hvordan 
den saa vender og drejer sig, har den altid tre lige 
lange Ben at staa paa. Nu trængte de frem gennem 
uvejsomme Urskove og drev Russerfyrsten Floke ud 
af de Smuthuller mellem Fjældene, hvor han havde 
søgt Tilflugt. Der gjorde de saa stort Bytte, at der ikke 
var én som atter drog ned til Stranden uden Byrde af 
baade Guld og Sølv. 

Da Bemune var død, sendte Bjarmekæmperne Bud 
efter Starkad for hans Manddoms Skyld, og hos dem 
øvede han mangen en mindeværdig Id. Dernæst drog 
han ind i Sverige, hvor han i syv Aar slog sig til Ro 
hos Frøs Sønner”). Fra dem foer han saa atter til 
Hake Danehøvding; ti mens han dvælede i Upsal un- 
der Offerfesterne, væmmedes han ved de kvindagtige 
Kast med Kroppen, ved Legernes fjantede Fagter og 
ved Bjældernes blødagtige Raslen. Deraf kan man 
skønne, hvor fjærn al Yppighed var fra hans Sind, da 
han end ikke kunde udholde Synet deraf; saalunde er 
Dyd og Ære Overdaadigheds Fjende. 

Sammen med Hake førte han nu en Flaade til Ir- 
land, for end ej at lade Verdens fjærneste Riger i Fred 
for Danernes Vaaben. Paa den Tid var Huglek Konge 
over Øen. Han havde et rigt udstyret Skatkammer, 
men var alligevel saa gerrig af Sind, at han en Gang 
han skænkede et Par med kunstfærdig Haand udar- 
bejdede Sko bort, først tog Remmene af og ved saa- 
lunde at fjærne Skobaandene gjorde sin Skænk til en 
Haan; ti ved slig ussel Adfærd skændede han sin Gave 
saa slemt, at han kun fik Skam til Tak. Derfor havde 
han ej heller for Sæd at hædre ærlige Folk med Gaver, 
men mod Legere og Spillemænd var han rundhaandet 
nok; det maatte jo ogsaa være saa, at Skalk søgte Om- 
gang med andre Skalke, og at den der sølede sig i 
Skam og Skændsel, kælede ømt for sine Fæller i Last 
og Lyde. — Dog havde han tvende ypperlige og gæve 
Kæmper, Gegad og Svipdag, der midt i den kvindagtige 
Hob straalede i lysende Sejrsglans, ligesom Perler paa 
en Mødding; de to var ene om at værne Kongens 
Skatte. Da der nu yppedes Strid mellem Huglek og 
Hake, flyede Legerne rædde fra Kampen, lige saa upaa- 
lidelige af Sjæl som lette af Krop, og lønnede kun med 
skammelig Flugt al Kongens Gunst og Godhed mod 
dem. Men da traadte Gegad og Svipdag alene de mange 


1) Ynglingerne, Kongeætten i Upsal. Om Frøs (Frejs) Bosættelse 
i Upsal se S. 152. 

tusende Fjender i Møde, og holdt med utrolig Mand- 
dom Kampen oppe, saa det tyktes ej at være to enlige 
Kæmper, men en hel Hær der holdt Strid. Og da Hake 
trængte haardt ind paa Gegad, gav denne ham saa 
dybt et Saar i Bringen, at han skar ind til det øverste 
af Leveren. Der fik ogsaa Starkad et vældigt Saar i 
Hovedet, da han med Sværd i Haand gik løs paa 
Gegad; derom melder han siden i et Kvad, at ingen- 
steds havde han faaet værre Vunde, ti vel groede Flæn- 
gen atter sammen, og der voksede Hud derover, men 
indvendig i Saaret blev der siddende en lønlig Skade 
og et skjult Bullenskab. — Da nu Huglek var over- 
vundet og fældet, og Irerne drevne paa Flugt, fik 
Starkad tilfældigt fat paa nogle af Legerne, og lod dem 
rise igennem, da det tyktes ham bedre at give Gøgler- 
nes Sværm slig latterlig Straf og lade dem bøde med 
deres Hud fremfor at straffe dem paa Livet og styrte 
dem i Døden; og saaledes tog han en haanlig Straf 
over denne Hob, der kun gav sig af med Gøgl og Tant 
og drev et usselt Haandværk, og nøjedes med at volde 
dem Spot og Skam ved at straffe dem med tørre Hug. 
— Danerne drog nu ind i Dublin By, tømte Kongens 
Skatkammer og lod hans Gods og Guld lægge frem 
til Rov og Bytte for Hvermand; ti de fandt saa meget 
Fæmon, at ingen brød sig synderligt om at dele lige. 

Dernæst sendtes Starkad til Østerleden sammen med 
Vin Venderfyrste for at ave de frafaldne Folk; de kæm- 
pede i Fællesskab mod Kurernes, Sembernes, Sem- 
gallernes og i det hele alle de østlige Folks Hære, og 
vandt vidt og bredt straalende Sejre. — En Kæmpe 
af stort Ry, ved Navn Visin, boede og byggede paa et 
Bjærg i Rusland, som hedder Anafjæld, og hjemsøgte 
Landet baade fjærn og nær med alskens Vold og Ond- 
skab. Han kunde ved sit blotte Blik døve alle Odde 
og Ægge, og da han saaledes ej behøvede at frygte 
Saar, gik hans Frækhed saa vidt, at han endog røvede 
højbaarne Mænds Hustruer lige for deres Øjne og 
slæbte dem bort til Skam og Vanære. Rygtet om hans 
Ondskab drev Starkad did: han drog til Rusland for 

at rydde Ophavsmanden af Vejen, og da ingen Hin- 
dring var ham for svær at overvinde, æskede han Visin 
ud til Tvekamp, og fældede ham ogsaa ved at gøre 
hans Trolddomskunst til intet; han trak nemlig Klingen 
over med en tynd Hinde, saa Staalet var skjult for 
Sejdmandens Øjne, og hverken Visins vældige Kræfter 
eller Tryllekunst hjalp ham det mindste, men han 
maatte bukke under for Starkad. 

Dernæst brødes han i Byzants!) med en Kæmpe ved 
Navn Tanne, der holdtes for uovervindelig; men 
Starkad stolede paa sin Legemsstyrke og sejrede ogsaa 
over ham, samt nødte ham til at gaa i Landflygtighed 
til ukendte Egne af Verden. Saaledes kunde intet Lyk- 
kens Lune svige den vældige Kæmpe for Sejren, og nu 
drog han til Polen og overvandt i Tyekamp en Kæmpe, 
som hos os hedder Vasse, men hos de Tyske kaldes 
med det lidt afvigende Navn Vilze. 


Imidlertid”) gav Sakserne sig til at tænke paa Fra- 
fald og pønsede især paa hvorledes de kunde faa Bugt 
med den hidtil uovervundne Frode uden at møde ham 
med Hær i Marken. Dette mente de bedst at kunne 
opnaa ved Tvekamp, og skikkede derfor Sendemænd 
til Kongen der skulde æske ham til Holmgang; ti de 
vidste godt at han altid var redebon til at vove sig i 
Fare, og saa storsindet at han ej vilde vige naar han 
blev ægget. Nu fandt de at Øjeblikket var inde til at 
udæske ham, da de vidste at Starkad, hvis Manddom 
var en Skræk for de fleste, havde Ærende andensteds. 
Mens nu Frode tøvede og sagde at han maatte tale med 
sine Venner om Svaret, kom Starkad til, hjemvendt 
fra Vikingefærd. Han havde især det at indvende mod 
Holmgangen, at Konge bør kun skifte Hug med sin 
Lige og ej drage Sværd mod Almuesmand; bedre og 


1) Om Sakses Anvendelse af Navnet Byzants se ovenfor Side 85 
Note 2 og 160 Note 1. 


2?) Hele det følgende Afsnit om Starkad bygger paa dansk Over- 
levering. 

rettere var det, om han selv, der var af lavere Byrd, 
tog sig Kampen paa. 

Nu vendte Sakserne sig til Hame, der havde størst 
Navn iblandt dem som sejrsæl Kæmpe, overhængte 
ham med Løfter, og gav ham deres Ord paa at hvis 
han var villig til Tvekampen, vilde de til Gengæld give 
ham hans eget Legems Vægt i Guld. Kæmpen lod sig 
lokke af Guldet, og de fulgte ham saa højtideligt i Flok 
og Fylking hen til den Mark hvor Kampen skulde staa. 
Fra den anden Side kom Danerne med Starkad, der 
mødte paa sin Konges Vegne, og førte ham fuldt rustede 
ind i Kampkredsen. Hame stolede paa sin Ungdom og 
spottede slig affældig Gubbe, ja fandt det bedre at bry- 
des med en udmarvet Olding end drage Sværd imod 
ham. Han gik da løs paa ham og vilde ogsaa have 
slaaet ham til Jorden, hvis ej Lykken havde været den 
gamle god og hindret hans Fald og Ufærd; ti Sagnet 
melder at Hames Næveslag faldt saa haardt paa ham, 
at han sank i Knæ og rørte Jorden med sin Hage. Men 
havde han maattet krumme sin Krop, saa tog han til 
Gengæld en herlig Hævn; ti saa snart han kom paa 
Fode igen og kunde faa Haanden fri til at drage Svær- 
det, kløvede han Hames Krop i to. Meget Jordegods 
og seks hundrede Trælle var Sejrens Løn”). 

Men Sakserne maatte efter Hames Fald døje sligt 
overmodigt Herredømme af Danerne, at de som Tegn 
påa deres Trældom var tvungne til at udrede aarlig 
Skat af hvert alenlangt Lem. Dette tog Haanev sig 
nær og pønsede paa Krig for at afskaffe slig Ydelse; 
og da hans udholdende Fædrelandssind Dag for Dag 
ynkedes mere og mere over de undertrykte, fik han 
i Sinde at vove sit Liv for sine Landsmænds Frihed, 
og vendte sin Hu til aabent Oprør. Frode foer da med 
Hær over Elben, og fældede ham ved Hannover By, 
der er opkaldt efter ham. 

Sverting derimod følte vel lige saa fuldt Medynk 
med sine Landsmænd, men lod sig ej mærke med 


1) Sakse synes at glemme at fortælle, at Hamborg har Navn 
efter Hame. 


Google 


304 Frode Fridlevsøn; Starkad og Ingeld. 


hvad han mente om Landets Ulykke; ikke des mindre 
forfulgte han Frihedens Maal mere haardnakket end 
Haanev. Sligt Forsæt er Folk ofte i Vilderede med 
om de snarest skal kalde det godt eller ondt; jeg for 
min Del nævner rent ud den Id uærlig, der udgaar af 
svigefuld Oprørslyst. Ti selv om det kunde kaldes 
gavnligt at virke for Fædrelandets Frihed, var det dog 
ulovligt at stride for den Sag med Svig og Forræderi. 
Men Svertings Daad gik rent ud paa tværs af Ærens 
Bud, og derfor kan vi være visse paa, at den end ikke 
har været til Gavn. Ti det er til større Hæder at fejde 
aabent mod sin Fjende og styre sit Had for alles Øjne, 
end at dølge sin egentlige onde Attraa under falsk 
Vennesind; og hvad der undfanges i Synd er æreløst 
og sætter ej holdbar og varig Frugt. Ti ligesom den 
Mand er løs i sin Tro, der med lønlig List lægger 
Dølgsmaal paa de værste Rænker, saaledes er det rime- 
ligt at alt hvad der har med Svig at gøre er svagt og 
skrøbeligt. Det er nemlig et gammelt Ord, at Falsk 
slaar sin egen Herre paa Hals; og saa gik det ogsaa 
Sverting, efter hvad Sagnet melder: han bød paa Skrømt 
Kongen til Gilde med det Forsæt at brænde ham inde, 
men blev overmandet og fældet af ham; dog fik han 
tillige taget Frode af Dage. Det gik da saalunde at 
den enes Brøde bragte begge Døden; og selv om Svigen 
lykkedes mod Fjenden, saa skærmede den dog ikke 
sin Ophavsmands Liv. 


Efter Frode fulgte hans Søn Ingeld. Han vendte 
sin Hu til Vanære, fulgte ej Fædrenes Forbillede, men 
gav sig helt et tøjlesløst Vellevned i Vold. Vrangvillig 
mod Dyd og Ære lagde han sig efter det onde i Steden 
for det gode, brød al Selvtugts Baand, vanrøgtede sin 
Kongegerning, og blev Vellystens usle Træl. Alt hvad 
der stred mod Tugt og Sømme holdt han i Hævd; sin 
Faders og Farfaders Ære skændede han med ful og 
liderlig Sæd; Forfædrenes store Navn gjorde han Skam 
ved uhæderlig Syssel. Han var saa hildet i Bugens 

Glæder, at han hverken havde Sans for at hævne sin 
Fader eller for at afværge Fjendernes Overgreb; ja 
naar han blot kunde kildre Ganen, brød han sig lidet 
om Ærbarhed og Afhold. Sin høje Byrd skamskæn- 
dede han ved ørkesløs Lediggang, og levede i Fraadseri 
og Vellyst; hans vanslægtede Sjæl var ude paa de vilde 
Veje, saare langt fra Fædres Fodspor, og det var hans 
Lyst at styrte sig ud i den største Skændsel. Pølse- 
magere, Kokke, Bradepander, alskens Midler og Maa- 
der at kræse op, alle mulige Køge- og Syltemestre satte 
han en Ære i at samle om sig. Vaabenbrug, Hærfærd 
og Kamp indlod han sig derimod hverken selv paa at 
lære, ej heller lod han andre øve sig deri. Saaledes 
vragede han Mands Værk og lagde sig efter Kvinde- 
syssel; de dampende Gryder var den største Glæde for 
denne Ganens lystne Træl. Altid ræbede han af sin 
Rus, kendte ej til at være ædru, og hans Aande havde 
en ond Lugt af al den Raaddenskab hans Bug var fyldt 
med. Han indlagde sig ej mindre Skam ved sin Vellyst 
end Frode havde vundet sig Hæder paa Hærfærd. Saa 
blødagtig var han bleven ved al den utidige Leflen med 
Ganens Lyst. 

Men Starkad væmmedes saa stærkt ved Ingelds Vel- 
levned, at han drog af Gaarde, søgte til Sveakongen 
Haldans Hird, og valgte Daad for Lediggang; ti han 
kunde ikke finde sig i den ringeste Fraadsen. 

Men Svertings Sønner var bange for at Ingeld skulde 
hævne Faderens Brøde paa dem, og gav ham derfor 
deres Søster til Ægte, for at forebygge Straffen ved 
Gunst og Gave. Med hende fik han efter Oldsagnet 
Sønnerne Frode, Fridlev, Ingeld og Olaf; dog vil nogle 
vide at den sidste var Søn af hans egen Søster. 


Ingelds Søster Helga havde ladet sig lokke til at 
gengælde en Guldsmed hans Ast og Elskov; han var 
lav af Byrd, men snild til at indsmigre sig, og rigt ud- 
styret med alskens Smaagaver af den Slags der især 
vækker Kvinders Attraa. Ti efter Kongens Død var der 
ingen som til Ære for Faderens ypperlige Daad tog 

sig af hans Afkom, men hun stod helt uden Vogter 
og Værge. Da Starkad fik Nys herom af de vejfaren- 
des gentagne Frasagn, kunde han ikke tænke sig at 
lade Smedens onde Lyst gaa ustraffet hen — ti lige 
saa trofast han havde for Skik at mindes Velgerninger, 
ligesaa redebon var han altid til at ave Overmod — 
og drog ilsomt afsted for at straffe slig uhørt og ind- 
bildsk Frækhed, samt gengælde sin faderløse Foster- 
datter Frodes gamle Godhed mod ham. Omsider, da 
han var naaet ned gennem Sverige, traadte han ind i 
Guldsmedens Hus og tog Plads tæt ved Tærskelen, 
med Aasynet dulgt af Hætten for ej at røbe sig. Sme- 
den, der ikke var rigtig kendt med, at ofte findes stærke 
Hænder under Stavkarls Kappe, gav ham onde Ord, 
og bød ham skynde sig ud af Døren til Stoddernes 
Hob for med dem at sanke de Smuler der faldt fra 
Maden. Men Gubben, hvem indgroet Selvtugt havde 
lært Taalmod, slog sig ikke des mindre til Ro der paa 
Stedet, og agtede en Stund at oppebie hvor frækt Hus- 
bonden vilde te sig; ti hans Kløgt var stærkere end 
hans Harme og lagde Baand paa hvert et Vredesud- 
brud. Nu traadte Smeden uden Blu aabenlyst Møen 
nær, slængte sig i Skødet paa hende, og lod hende lyske 
sit Hovedhaar med sine Ungmøfingre. Han trak ogsaa 
Brogen til Side, og bad hende umage sig med at fange 
Lopper, og satte virkelig igennem at en Kvinde af den 
ypperste Æt ikke undsaa sig ved at røre ved hans 
skidne Bukser med sine favre Fingre. Siden troede 
han at turde give sin Frækhed frit Spil og dristede sig 
til at stikke sine lystne Hænder indenfor hendes Kjortel 
og famle hende paa Brystet med utugtige Fingre. Men 
hun skammede sig, da det ved nøjere Eftersyn gik op 
for hende at Gubben hun havde for sig var gammel 
Kending, afviste hans frække og liderlige Kærtegn, 
skød hans utugtige Hænder til Side, og lod ham høre, 
at nu havde han Vaaben behov, saa det var bedst han 
holdt inde med sin lystne Leg. Hidtil havde Starkad 
siddet nærved Døren med Hætten for Øjnene; men ved 
det Syn kunde han ej længer styre sin stedse stigende 

Harme eller holde sine Hænder i Ro: han kastede 
Kappen, lagde Haand paa Sværdet og drog det af 
Skeden. Guldsmeden, der ej var kyndig i andet end 
Lyst og Leflen, blev overrasket og slagen af Skræk da 
han mærkede at nu gik det paa Livet løs; han opgav 
alt Haab om at værge sig, og saa sig om efter Udvej 
til Flugt som eneste Hjælp i Nøden. Svært var det at 
slippe ud af Døren hvor Fjenden spærrede Vejen, og 
lige saa ondt at oppebie Hugget inden Husets Vægge. 
Omsider maatte han nødtvungen gøre Ende paa sin 
Nølen, og udfandt da, at fremfor den visse og øjen- 
synlige Ufærd maatte man vælge den Fare som dog 
indeholdt et ringe Haab om Frelse. Han greb da til 
Flugten, der vel var en saare trang Udvej under den 
overhængende Fare, men dog snarest syntes at kunne 
hjælpe ham af Vaande og redde hans Liv, og opgav 
sin Nølen, der var til ingen Nytte og derfor tyktes 
enstydig med den visse Død. Men i det samme han 
naaede Tærskelen, hug Gubben Bagen af ham, saa 
han snublede og sank halvdød om. Det var nemlig 
hans faste Forsæt at vare sig vel for at bruge sine 
Heltehænder til en ussel Askepusters Drab; ti han 
mente at slig uren Elskovsbrynde var haardere straf- 
fet ved den Skam der var overgaaet ham, end om han 
havde mistet Livet. Saadan er der dog nogle der kal- 
der Usseldom værre Straf end Døden. — Følgen blev, 
at den faderløse Mø for Fremtiden artede sig vel i Tugt 
og Skik, og vaagede over sig selv saa godt som den 
omhyggeligste Værge. — Men da Starkad ved at se 
sig om til alle Sider mærkede at Husets Folk tog sig 
den Skade nær, som deres Herre nys havde lidt, over- 
vældede han den saarede med bidende Haan og Spot 
og tog til at kvæde følgende Nidvise over ham: 


Hvi er i Huset saa tyst? Hvi surmuler alle i Salen? 
Hvor er han henne, den Svend, ej Karl, men Kærling at 
nævne? 
Nys jeg ham tugted med Sværd, hans ublu Elskov at ave. 
Varer hans Overmod ved, hans vege og yppige Væsen? 
Farer han frem som tilforn, og gejler endnu i sin Brynge! 

Ord vil jeg skifte med ham, og gode Stunder mig give, 

fordums Fjender paa ny med venlige Ord at forlige. 

Se da lidt huldt og lidt mildt, og vrid ikke Hænder i Bure, 

glat nu de rynkede Bryn, at Furerne ej skal sig fæstne. — 

Kende jeg maatte den Karl, der af Attraa til Jomfruen 
brændte, 

blussed af Elskov og Lyst min Fosterdatter at favne; 

Hætte paa Hoved jeg drog, for ukendt mit Aasyn at dølge. 

Ublu kom Smeden nu svansende ind, med yppige Lader, 

tripped saa let paa sin Taa, og vimsed og vrikked med Bagen, 

Øjnene spille han lod og smisked til alle i Stuen. 

Kostelig klædt gik han frem, med Bæverskind Kappen var 


bræmmet, 

stukne med Perler hans Sko, med Guld hans Kjortel var 
virket; 

Haaret var flettet med Baand, kunstfærdigt i Bukler og 
Krøller; 

bredt var det Lad som han bar, sine bølgende Lokker at 
tvinge. 

Sligt ham til Hovedet steg, saa han gjorde sig til af sin 
Glimmer, 

troede at Guld var det samme som Byrd, og at Gods gik 
for Adel, 


regnede Rigdom for Ære og Rang, og ænsed ej Ætten, 
Hovmod han havde i Hu, og kry han af Stadsen sig kroede. 
Askefis var han af Stand, men stort om sig selv han dog 
tænkte, 
agted sig lige med Ædlingebarn — den Usling, der ene 
Øvelse har i at træde sin Bælg, for at Ilden kan blusse; 
Asken han fejer med Haand, og stedse ved Essen han færdes, 
Bælgen han fylder med Luft, og Liv han i Luerne blæser, 
Vind med sin Vifte han gør for de ulmende Gløder at vække. 
Fræk han sig slængte i Jomfruens Skød, og til Hvile sig 
lagde; 
»Ungmø«, han kvad, »tag og kæm mig mit Haar, og i 
Hovedet lysk mig, 
find hvad der bider og klør paa min Krop, og med Fingrene 
klem dem!« 
Faldt saa til Ro og rakte og strakte de ringtunge Arme, 
læned til blødeste Bolstre sin Ryg, og paa Bænken sig lagde, 
rasled med Perler og Guld, saa stolt som en glammende 
Gaardhund, 
Sving med sin Hale den slaar, og logrer saa lystig med 
Svansen. — 

Møen dog mig tog i Agt, og Baand paa sin Bejler hun lagde, 
stødte til Bolerens Haand, og sagde at jeg var til Huse. 

»Bliv mig fra Livet«, hun kvad, »og læg Baand paa din 
blussende Elskov! 

Ser du den gamle ved Dør? Hans Vrede det gælder at sone. 

Legen vil ende med Graad; ti Starkad er kommen tilstede, 

rolig han sidder og spejder din Færd med aarvaagent Øje!« 

Hende gav Smeden til Svar: »Den fattige Ravn du ej frygte; 

Gubben i Klude og Laser er klædt; men den stærke du 
nævnte 
aldrig saa ussel og arm vilde vise sig her for al Verden, 

Kæmpe sig glæder ved kosteligt Skrud, og gaar klædt som 
en Stormand. « 

Brat fra mit Hoved nu Hætten jeg slog, og drog Sværdet 
af Skede; 

Smeden med ét stak i Rend, i en Fart ham Rumpen jeg 
flakte, 

kløved ham Kødet fra Ben, og hans Bagdel fra Kroppen 
jeg skar ham. 

Op jeg nu sprang, min højre jeg svang, og gav Møen et 
Munddask; 

svart jeg paa Kind hende slog, saa Blod hende styrted af 
Næsen, 

blandet med Taarernes Strøm i de strideste Bække det risled:; 

ikke til sligt var Læberne vant, men til Smil kun og Smisken. 

Bøde hun maatte for smægtende Blik, for sin Daarskab og 
Brynde. 

»Ilde har leget den Mø, der blindt af sin Lyst lar sig lokke, 

stunder til Mand, som Hoppe til Hingst, og skænder sin Ære. 

Sælges til fremmede Lande som Træl er den Løn du fortjener, 

Korn skal du male paa Kværn, hvis ej du for Skyld kan 


dig rense. 

Svulmer ej Brystet af Mælk, men Blod kun af Barm jeg dig 
kryster, 

skyldfri jeg nævne dig vil. — Ja saa tør jeg da virkelig 
tro dig 


ærlig og sagesløs Mø; dog, sky selv Skin af det onde! 
Aldrig giv Aarsag til Løgn og til Klaf, ti med tusinde Tunger 
spredes saa vide din Skam, og med Rygtet den løber om 
Lande. 
Vår dig for skadelig Sladder og Snak, der kan Vanry dig 
volde; 
lidet og løseligt Ord tit raader for Menneskers Rygte. 
Følg da i Fædrenes Spor! Hold de henfarne Frænder i Ære! 

Agt paa din Æt! kom din Hæder i Hu, og læg Baand paa 
din Brynde!« 
Sig mig, du Skalk af en Smed! Var med Vanvid af Skæbnen 
du slagen, 
at du saa frækt slig højbaaren Viv turde friste til Elskov? 
Mø, var det muligt at du som med Høvding dit Leje skal 
dele, 
lokke dig lod af din Lyst til med lavbyrdig Bejler at lefle? 
Ynded du askegraa Mund med Rosenlæber at minde? 
Følte med Fryd du hans Kulsviernæver paa Brystet dig 
klappe? 
Mærked du glad hans sværtede Arm om din Midje sig slynge? 
Skrubbed ej Haanden din Hud, naar han strøg dig om 
Kinderne røde? 
Var det for Alvor din Lyst at lyske hans støvede Lokker, 
lægge hans Hoved i Skød, og med snehvide Arme ham 


favne? 
-— Forskel dog er der paa Smed og paa Smed, det fik selv 
jeg at føle, 


da de med Hammer i Hoved mig hug. Kun Navnet er fælles; 
alle ved Essen de staar, men i Sind og i Hu de hverandre 
indbyrdes ulige er. Den Smed holder jeg for den bedste, 
som med sin Hammer kan Slagsværd og Spyd til Kæmperne 
i smede; 
sligt vil jeg kalde en haardfør Kunst og et hæderligt Haand- 
værk: 
Manden er Arbejdet lig, og Mod ved sin Syssel han røber. 
Andre der er som den dyreste Malm i Diglerne smelter, 
støber det flydende Guld i alskens sindrige Forme; 
Malmen de gløder ved Baal, og Sølv udi Guldet de blander; 
Fingrene bruge de kan, og kunstfærdigt de Malmen kan føje; 
vege og bløde dog er de af Sind, og har let ved at skræmmes. 
Ofte med Svig og med List, naar Malmen i Diglen skal 
smelte, 
lumsk kan de se deres Snit til at snyde den lovlige Ejer; 
gerne det tyvstjaalne Gods i den graadige Digel de gemmer. 


Saa kvad Starkad, og havde ej mindre Gammen af 
sit Ord end af sit Værk. Dernæst drog han tilbage 
til Haldans Gaard og tjente ham næst som hans tro 
Hærmand, aflod aldrig med Kamp og Orlog, skyede 
Vellevned, og undte sig ingensinde Ro for idelig Strid 
og Vaabenfærd. — — 

Ingeld havde Søstrene Helga og Aasa, hvoraf Helga 
var giftefærdig, men Aasa mindreaarig og endnu ej 
mandvoksen"). Nu fik Helge den Norske Hu til at 
bejle til Helga, og gik om Bord i sin Snække, den han 
havde udstyret saa prægtigt, at Sejlene var syede med 
Guld og fæstede til de forgyldte Ræer med Skarlagens- 
reb. Da han kom til Danmark, lovede Ingeld at op- 
fylde hans Ønske, hvis han blot havde Mod til at stad- 
fæste sit Manddomsry og vove en Dyst med de Kæm- 
per der bød ham ud til Holmgang. Det Kaar skræm- 
mede ikke Helge; han svarede, at den Aftale gik han 
grumme gerne ind paa; og der blev da drukket højtide- 
ligt Jaord, hvor han fæstede hende til sin Brud. 

Paa den Tid var der paa Sælland, saa melder Sag- 
net, ni mandvoksne Jarlesønner, overmaade stærke og 
vaabendjærve, og den ældste af dem hed ÅAngantir. 
Han havde bejlet til samme Mø, og da han nu spurgte 
at Helge havde faaet Løfte paa den Brud der var ble- 
ven ham selv nægtet, æskede han ham til Holmgang, 
for at styre sin Harme med Sværdet. Helge gik ind 
paa den foreslaaede Strid, og begge blev enige om at 
sætte Kampen til selve Bryllupsdagen. Hvo der undslog 
sig for en Kamp hvortil han var æsket, var nemlig til 
Spot og Spe for alle. Desaarsag var Helge ilde til Mode: 
paa den ene -Side bluedes han ved at afslaa Kampen, 
paa den anden Side var han bange for at tage den op. 
Han troede nemlig, at det i Modstrid med lovlig Holm- 
gangs Skik var en ulige Kamp der krævedes af ham, 
og mente at han havde givet sit Ord paa selv ene at 
møde ni i Marken. Som han nu gik og grublede over 
dette, lod hans Fæstemø ham høre, at her havde han 
Hjælp behov; hun bad ham afholde sig fra en Kamp 
der ej kunde bringe ham andet end Død eller Skam, 
især for den Sags Skyld at Tallet paa hans Modstan- 
dere stod aldeles hen i det uvisse; derfor skulde han 
sky Faren og sørge for sin Frelse ved at kalde Starkad 
til fra Sverige, hvor han opholdt sig: han var altid 


1) Denne Sætning viser, at hele det foregaaende Stykke om Starkad 
og Guldsmeden er indføjet af Sakse, efier at det følgende var skrevet. 

villig til at hjælpe i Nød og række Haand hvor det 
kneb, saa Sorgen vendte sig til Glæde. Det Raad huede 
Helge; han tog nogle faa Følgesvende med sig og drog 
til Sverige. Da han naaede Landets Hovedstad, Upsal, 
blev han selv udenfor, men sendte en Mand i Forvejen, 
der skulde føle sig for hos Starkad ved at hilse ham 
fra Frodes Datter og byde ham til hendes Bryllup. 
Men den Høflighed tog Starkad ham saa ilde op som 
om det var en Haan imod ham, saa hvast paa Unger- 
svenden, og sagde: »Havde du ej i dit Ærende ind- 
flettet min dyrebare Frodes Navn, da skulde du have 
bødet for dit fjantede Budskab. Tror du at jeg som 
en anden Gøgler og Snyltegæst har for Skik at løbe 
efter Lugten fra andres Køkken for at fraadse i de fine 
Retter?« Da Helge fik den Besked af sin Svend, gik 
han ind i Kongsgaarden, hilste Gubben fra Frodes 
Datter, og bad ham staa ved sin Side i en Holmgang 
han havde aftalt, »ti«, sagde han, »jeg er ikke vis 
paa at jeg kan staa mig, fordi det efter Aftalens Art 
staar hen i det uvisse hvor mange jeg skal kæmpe 
med.« Starkad lod ham nu nævne Tid og Sted for 
Kampen, og tog ikke alene venlig mod hans Bøn, men 
gav ham ogsaa trygt Tilsagn om Hjælp, og bad ham 
fare hjem til Danmark med sine Følgesvende: selv 
vilde han skyde Genvej ad en lønlig Sti og sætte sin 
Kaas sammesteds hen. Saa drog Helge af Sted, og ef- 
ter nogle Dages Forløb gav Starkad sig paa Færden; 
og om man tør tro Sagnet, foer han saa ilsomt frem at 
han paa én Dag lagde hele den Vej bag sig som de 
andre, der var dragne i Forvejen, havde været tolv 
Dage om; saa det gik saadan at de begge stødte sam- 
men og paa én og samme Tid naaede frem til Ingelds 
Gaard. 

Her gik Starkad paa Hovmænds Vis op langs Gæster- 
nes Borde; og alle de omtalte ni sad og skar Tænder 
med Skrig og Skraal og stygge Lader, skabede sig 
med at storme op og ned, og æggede gensidig hver- 
andre til Kamp; ja nogle vil endog vide at de gøede 
ad Kæmpen som galne Hunde. Men Starkad skældte 

dem ud fordi de skar slige Ansigter og teede sig taabe- 
ligt med vredne Kæber og vrængede Munde, samt 
ytrede at det var paa den Vis at kælne og liderlige 
Kvindekarle fremmede deres frække og tøjlesløse 
Utugt. Nu spurgte de ham om han havde Mod paa 
at slaas, og Starkad svarede: »Ja I kan stole paa at jeg 
er Mand for at maale mig ikke alene med en enkelt 
af jer, men med saa mange som det skal være.« Af det 
Svar skønnede de ni, at det var den Kæmpe som de 
havde hørt skulde komme langvejsfra for at hjælpe 
Helge. 

Selv vilde Starkad for Sikkerheds Skyld staa Vagt 
ved selve Brudekamret; han paatog sig derfor frivillig 
det Hverv at vaage Natten over, stillede sig ved den 
lukte Brudehusdør, og satte sit Sværd som Slaa for 
Døren, for paa den Vis at sikre Brudeparret uforstyr- 
ret Fred og Ro. — Ud paa Natten vaagnede Helge, og 
da han havde forvundet sin Søvnrus, kom han i Tan- 
ker om sit Løfte og tog til at iføre sig sine Vaaben. 
Men da han mærkede at Natten endnu ej helt var leden, 
vilde han bie til Daggry; imidlertid faldt han i Tan- 
ker over den farefulde Færd der forestod ham; og med 
ét paakom der ham en Døs, saa han atter strakte sin 
søvntunge Krop paa Lejet og faldt i en sød Blund. 

Aarle om Morgenen gik Starkad derind; men da 
han fandt ham sovende i sin Hustrus Favn, følte han 
ingen Lyst til med Vold og Magt at ruske ham op af 
hans søde Søvn, for at det ej skulde hedde sig at det 
var af Fejghed han tog sig paa at vække ham og bryde 
de nygiftes søde Blund. Han satte derfor en Ære i 
at opsøge Faren alene, fremfor at forstyrre andres 
Lykke for at skaffe sig selv en Følgesvend. Tavs trak 
han Foden tilbage igen, gik uden at ænse sine Mod- 
standere ud paa den Hede der paa vort Maal hedder 
Roljung"), og satte sig ned paa et Bakkehæld, midt i 
Storm og Snefog; trak dernæst Klæderne af som om 
det var en mild vaarlig Vind, og gav sig i Lag med at 

fange Lopper; ja hængte endog den Skarlagenskappe 
som Helge nys havde skænket ham, fra sig påa en 
Tjørnebusk, for at ingen skulde sige at han skærmede 
sig mod de stride Hagl med det allermindste Stykke 
Tøj. 

Nu kom Kæmperne op ad Højen fra modsat Side, 
søgte sig Sæde i Læ for Vinden, og tændte sig Baal 
for at bjærge sig for Kulden. Da de ikke saa noget til 
Starkad, sendte de dernæst en Mand op paa Toppen 
af Højen, hvor han kunde staa som paa en Varde og 
grant holde Øje med hans Komme. Da han nu var 
kommen op paa Bakkens Kam, saa han den gamle, 
der sad paa den modsatte Skrænt, helt indesnet til 
Skuldrene, og spurgte ham om det var ham, der efter 
Løfte skulde kæmpe med dem. Dertil sagde Starkad 
ja, og nu kom de andre til og spurgte ham om han 
helst vilde slaas med dem alle under ét eller med én 
ad Gangen. Dertil svarede han: »Naar en Flok galne 
Hunde glammer ad mig, da slaar jeg efter hele Svær- 
men og ikke efter hver især!« Paa den Vis gav han til 
Kende at han hellere vilde kæmpe med dem alle end 
med én ad Gangen, og fandt for godt at byde Fjenden 
Trods først med Ord og saa med Sværd. Nu yppede 
de Strid, og de seks vog han uden selv at faa den mind- 
ste Skramme; men i Kampen med de tre sidste fik han 
sytten svære Saar, saa det meste af hans Tarme hang 
ham ud af Livet, inden han omsider fik Bugt med 
dem som med deres Brødre. Mat og mødig, med Ind- 
voldene ud af Livet, pintes han af svar Tørst; og i sin 
Trang til en Læskedrik krøb han paa Knæene hen til 
Bækken tæt ved for at øse af dens Vand; men da han 
saa at det var blandet med Blod, væmmedes han ved 
slig plumret Drik og vendte sig med Afsky fra den. 
Det var Angantir der var falden ud i Aaen og havde 
blandet den rindende Strøm med sit Blod, saa den ej 
tyktes at flyde med Vand men med en rødlig Væske; 
men Starkad fandt det mere ærefuldt at lade Kræf- 
terne svinde end styrke dem med saa led en Drik. Fast 
helt afmægtig krøb han da paa sine Knæ hen til en 

stor Sten der laa der i Nærheden, og lænede sig en 
liden Stund til den; og endnu ses i dens Overflade en 
Hulhed, der kunde se ud som et synligt Aftryk af en 
tung Krop der har ligget paa Stenen. Jeg for min Del 
mener dog at det Mærke er gjort af Menneskehænder; 
ti det tykkes usandsynligt at den haarde Sten, som 
Staal ej bider paa, med ét skulde være bleven saa blød 
som Voks, saa der blev Mærke i den efter en Mands 
Sæde blot fordi han lænede sig til den, og opstod en 
varig Hulhed paa det Sted. 

Nu kom der en Mand agende forbi; og da han saa 
Starkad flænget af Saar fast over hele Kroppen, blev 
han paa én Gang slagen af Gru og af Undren, drejede 
af og kørte nærmere til, og spurgte ham hvad Løn 
han fik hvis han hjalp ham med at læge hans Saar. 
Men Starkad vilde hellere døje Saar og Svie end lade 
sig hjælpe af lumpent Folk, og spurgte ham derfor 
ud om hans Syssel og Æt. Da han saa fik at vide at 
han røgtede en Bysvends Hverv, nøjedes han ej med 
at kaste Vrag paa ham, men overøste ham med Haan, 
fordi han bed Hovedet af al Skam og tjente sit Brød 
som Øjenskalk, fik et ondt Lov paa sig alle sine Leve- 
dage, satte sin Vinst i Fattigfolks Vanheld, aldrig fri- 
kendte nogen, men altid var rede til at rejse Sag mod 
alle, var aldrig gladere end naar det gik ud over andre, 
og især var opsat paa at lure og udspejde andres Id, 
samt med Svig se sit Snit til at faa Ram paa sagesløse 
Folk. — Dermed drog han af; og nu kom der en ny 
til med Løfte om Hjælp og Lægedom; men da han 
ligeledes blev adspurgt om sin Stand, maatte han til- 
staa, at han havde en Trælkvinde til Ægte og gjorde 
Hovarbejde hos hendes Herre for at købe sin Kone fri. 
»Din Hjælp har jeg ikke Brug for«, sagde Starkad, 
»ti du har indlagt dig Skam ved dit Ægteskab og taget 
et Tyende i Favn; havde du haft lidt Ære i Livet, da 
havde du undset dig ved at omgaas anden Mands 
Træl, men valgt fribaaren Mø til Ægtefælle!« Hvor 
storsindet maa vi ej kalde denne Mand, der selv i den 
yderste Livsfare turde vise Hjælpen fra sig, med sam- 

me Sjælsstyrke som han havde lagt for Dagen da han 
stod for Hug og Saar! — Da han var gaaet sin Vej, 
hændte det sig at der kom en Kvinde forbi; hun gik 
hen til ham for at aftørre hans Saar, men maatte først 
gøre Rede for af hvad Æt eller Stand hun var, og lod 
ham da vide at hun var Trælkvinde og trak Kværnen. 
Atter spurgte Starkad hende om hun havde Børn; og 
da han hørte at hun havde et Pigebarn, bad han hende 
gaa hjem til sin skrigende Datter og give hende Bryst; 
ti han holdt det for den største Skam at tage mod 
Hjælp af slig ussel Kærling, og tænkte som saa, at hun 
egnede sig bedre til at trøste sin egen Unge med en 
Mælketaar end til at læge andres Ve og Vunder. — Da 
ogsaa hun var gaaet videre, kom en Ungersvend agende; 
og da han fik Øje paa Gubben, gik han hen til ham 
for at hjælpe ham med hans Saar. Starkad spurgte 
ham hvo han var; og han svarede at han var Bondes 
Søn og vant til Bondes Syssel. Da lovpriste Starkad 
hans Byrd, og kaldte hans Stand al Ære værd: det var 
Folk der tjente deres Brød ved hæderligt Arbejde og ej 
kendte anden Indtægt end hvad de med Sved og Møje 
kunde slide sig til. Med fuld Føje holdt han Bondens 
Kaar for bedre end bugnende Velstand; ti hans Flid 
satte friske og sunde Frugter, og hans Arbejde var et 
Udtryk for det rette Jævnmaal, lige langt fra Glans og 
Usseldom. Han glemte heller ej at gengælde Unger- 
svenden hans Godhed, men skænkede ham til Tak for 
Tjenesten sin Kappe, som han havde hængt fra sig 
paa Tjørnene. Saa gik Bondesønnen hen, lagde atter 
de udfaldne Indvolde paa Plads, og bandt den oprevne 
Bug sammen med Vidjer. Dernæst fik han Gubben op 
at age, og kørte ham med stor Ærbødighed helt hen 
til Kongens Gaard. 

Imidlertid gav Helga sig til at lære sin Husbond 
med snilde og forsynlige Ord. »Jeg véd«, sagde hun, 
»at saa snart Starkad har vundet Sejr over Kæmperne 
og atter vender hjem, vil han hævne sig paa dig fordi 
du blev borte; ti han troer at du fejgt har fulgt den 
lokkende Lyst i Steden for at holde dit Løfte om at 

møde i Marken. Derfor maa du straks sætte haardt 
mod haardt; ti modige Mænd plejer han at skaane, 
men fejge Folk hader og afskyer han.« Hendes Ad- 
varsel og Raad holdt Helge i Ære, og gjorde sig haard 
paa Krop og Sjæl, ivrig opsat paa at lægge Manddom 
for Dagen. Saasnart nu Starkad naaede Kongens Gaard, 
sprang han, uden at ænse sine Saar, ilsomt ned af Vog- 
nen, som om han var aldeles uskadt, sprængte Døren 
med et Slag af sin Næve, og brød ind i Brudehuset. I 
det samme sprang Helge ud af Sengen, som hans 
Hustru havde lært ham, og hug ham midt i Hoved- 
skallen; men da han atter svang sit Sværd og syntes 
at have nok et Hug i Sinde, sprang Helga skyndsomt 
ud af Sengen, holdt Skjold for Gubben, og skærmede 
ham saalunde mod den truende Fare; men saa haardt 
var Helges Hug, at det kløvede Skjoldet lige til Buklen. 
Al Ære værd var den snilde Viv, der kom sin Ven til 
Hjælp i Nøden, skærmede med sin Haand den gamle 
som hun med sit Ord havde skadet, og værnede sin 
Husbond med Raad, men Gubben ved Daad. Denne 
Helges Adfærd voldte at Starkad skænkede ham Livet; 
ti, sagde han, den Svend burde skaanes, der ved slig 
frimodig Færd viste usvigeligt Tegn paa Manddom; og 
hvo der var saa ædel af Sind at han havde Mod til at 
værge sig saa vel, var altfor god til at miste Livet. 


Længe inden hans Saar var lægte og atter groede 
sammen, drog Starkad tilbage til Sverige. Her var 
imidlertid Haldan bleven fældet af sine Fjender; men 
Starkad slog Oprørsflokken og satte hans Søn og År- 
ving Sivard i Faderens Kongesæde. Hos ham dvælede 
han nu en Stund; men da det rygtedes vide og ogsaa 
kom ham for Øre, at Ingeld, den svigefuldt dræbte 
Frodes Søn, var saa vrang i Hu og Sind, at han langt 
fra at hævne sig paa sin Faders Drabsmænd viste dem 
baade Gunst og Venskab, blev han greben af Harme 
over saa gruelig en Brøde; det gik ham nær til Hjærte 
at slig haabefuld Yngling helt kunde glemme sin høje 
Byrd og sin Faders store Navn og Ry; og derfor tog 

han en Sæk Kul paa Nakken og gik med den som med 
en kostelig Bylt ad Danmark til; og mødte han nogen 
undervejs, der spurgte hvad han vilde med slig un- 
derlig Byrde, da svarede han at i Sækken havde han 
Kul til at hærde og staalsætte Ingelds sløve Sind. 

Med ilsomme Fjed foer nu Starkad af Sted, undte 
sig knap Tid til at drage Aande, og skød overalt Gen- 
vej, saa han snart gæstede Ingeld i hans Gaard. Her 
satte han sig paa de stores Bænk, hvor han var vant 
til at have Sæde; ti i de gamle Kongers Tid holdtes han 
i den største Agt og Ære. Men da Dronningen kom 
ind og saa ham sidde der, overstænket med Skarn, i 
skidne og lurvede Bondeklæder, havde hun kun Øje 
for hans usle Ydre, men glemte at se nøjere paa Gæsten 
selv: hun dømte Karlen efter hans Klæder, skældte 
ham ud for en taabelig Nar, der satte sig selv til Høj- 
bords ovenfor Ædlingerne, hvor han i sin Bondekofte 
ej hørte hjemme, og bød ham vige sit Sæde, og ej slide 
Højsædeshynder med Stodderpjalter. Hvad han havde 
handlet af Stolthed, udlagde hun nemlig som frækt 
og taabeligt Hovmod, og mindedes ej, at Mands Hu 
i Højsæde lyser langt mere end kostbar Kappe. Den 
djærve Gubbe lød hendes Ord, om end harmfuld over 
den haanlige Medfart; han ænsede ej den ufortjente 
Spot, men holdt med sjælden Selvtugt sin Vrede i 
Tømme, og bar den Skam der var overgaaet ham, uden 
at mæle mindste Ord. Dog kunde han ej helt dølge den 
vilde Vrede som kogte i hans Indre: han rejste sig og 
gik længst ned i Hallen, og her satte han sig saa haardt 
paa Bænken med hele sin Krops Tyngde, at Væggen 
nær var ramlet ned og hele Huset styrtet sammen, saa 
voldsomt rystede han Bjælkerne. Paa den Maade gav 
han med urokkelig Haardhed sin Harme Luft, gram 
i Hu mod Dronningen, der ikke alene havde vist ham 
haanlig af, men endog skældt ham ud for en ussel 
Stodder. 

Siden kom Ingeld hjem fra Jagten, og saa nøjere 
påa ham; og da han mærkede at han ej havde det 
mindste Smil tilovers for nogen, ikke heller rejste sig 

for at hilse Kongen, men stadig sad med rynket Pande, 
skønnede han at det var Starkad: ved Synet af de 
haarde Kæmpehænder, det arrede Bryst, og det hvasse 
Blik gik det op for ham, at det var ingen Kvindekarl 
han havde for sig, men en Helt, hvis Krop bar Mærker 
af mange Hug. Han viste nu sin Hustru til Rette og 
manede hende alvorligt til at lade sin Haan og sit 
Hovmod fare, smigre den gamle som hun havde smæ- 
det, søge at stille ham tilfreds ved Gunst og Gave, kvæge 
ham med Mad og Drikke, samt muntre ham med 
mild og venlig Tale; »ti«, sagde han, »ham har min 
Fader i gamle Dage givet mig til Værge, og han har i 
mine unge Aar været mig en fuldgod Fosterfader.« Nu 
fik hun da endelig Øjet op for Gubbens Værd og blev 
ligesaa huld som hun før var haard, og ham, hvem 
hun haanlig havde afvist og udskældt, hædrede hun 
nu med at gaa ham til Haande; og havde hun før været 
gram mod sin Gæst, saa var hun nu baade ydmyg og 
slesk, og søgte ret at gøre ham det godt for om mulig 
at stille hans Vrede. For saa vidt tør man ikke lægge 
hende hendes Brøde saa tungt til Last som hun brat 
fik den ændret saa snart hun blev sat i Rette derfor; 
men dog skulde hun bøde haardt; ti den Bænk hvor- 
fra hun med Haan havde drevet den djærve Gubbe, 
skulde hun siden se vædet med sine faldne Brødres 
Blod. 

Siden satte Ingeld sig sammen med Svertings Søn- 
ner til et overdaadigt Nadverbord, der bugnede af de 
fineste Retter, og bad Gubben være med i Laget, for 
at holde ham tilbage og hindre at han for tidligt brød 
op fra Gildet; ret som om han kunde lokke Kæmpen 
med lækker Mad, og rokke ham i hans rolige Stræng- 
hed. Men da Starkad havde maalt det hele med Øjnene, 
kastede han Vrag paa slig yppig Skik, og vilde ej følge 
udenlandsk Sæd, men tvang sin Attraa med den Selv- 
tugt der altid havde været hans Styrke, og gjorde sig 
haard mod Ganens Lyst, for ej at skade sit Heltery 
ved at lade sig lokke med i Laget. Ti Kæmpen var 
Ven af knap Kost og yndede ej overflødig Spise, men 

afskyede al Fraadsen, saasom han aldrig gav sig Stun- 
der til at lægge Vind paa Vellevned, men altid satte 
Lysten til Side og ene agtede paa Dyd og Ære. Nu saa 
han for sine Øjne hvordan de nymodens Lækkerier 
og Kogekunster lagde al god gammel Skik og Tugt 
øde, og krævede sig derfor Bondekost, men væmmedes 
ved alt Kræs og Mundgodt; han hadede al overdaadig 
Fraadsen, aad helst røget og harsk Sul, og stillede sin 
Sult med des større Lyst jo tarveligere Føde han fik; 
ti den sande Heltekraft turde ej svækkes ved uden- 
landsk og yppig Smitsot, med al dens falske og lok- 
kende Lyst, ej heller skulde den gamle og nøjsomme 
Sæd vige Pladsen for den nye Bordskik der gjorde Bu- 
gen til sin Gud. Desuden harmedes han over, at samme 
Slags Sul kom baade kogt og stegt paa Nadverbordet, 
og regnede ej den Mad for Menneskeføde, der var ind- 
syltet i Køkkenos, og som Køgemesteren havde krydret 
med allehaande Urter. — Ingeld derimod lod haant om 
Fædrenes Forbillede, indførte en ny Bordskik, og gav 
sin Lyst langt slappere Tøjler end den fædrene Sæd 
tillod; ti da han først havde lagt sig efter tysk Skik, 
undsaa han sig ej ved at give sig sligt umandigt Vel- 
levned helt i Vold. Fra den Pøl er alskens yppige 
Lyster og Vaner strømmede ind over vort eget Land; 
derfra kom de bugnende Borde, det kræsne Køkken, 
de sværtede Køgemestre, der stopper deres Pølser i Sod 
og Røg; fra den Kant er indtrængt al liderlig Sæd der 
strider mod fædrene Skik og Tugt. I sit eget Skød 
har vort Fædreland kun fostret strænge Sæder; Fraad- 
sen er fremmed Laan og Lærdom, og har ej hjemme 
her hos os. Men Ingeld var hildet i Lystens Garn og 
undsaa sig ej ved at lønne Avind med Yndest; ja min- 
dedes end ej med et Smærtenssuk sin Faders ynkelige 
Død. 

Dronningen opgav dog endnu ikke Ævred, men 
tænkte at Skænk og Gave var det bedste Middel til at 
stille Gubbens Vrede, og tog derfor et med sjælden 
Kunst virket Lad af sit eget Hoved og lagde det i 
Gæstens Skød, i den Tanke at havde hun ej kunnet 

rokke hans Kæmpesind, saa kunde hun dog maaske 
købe hans Venskab. Men Starkad havde ej glemt hen- 
des haanlige Adfærd, og slængte det harmfuld tilbage 
i Hovedet paa hende; ti det kom ham for at slig Gave 
var skænket ham til Spot og ej til Hæder; og det var 
viselig gjort af ham, at han ej vilde sætte slig umandig 
Pynt paa sin arrede Isse, der ene var vant til at bære 
Hjælmen; ti han vidste vel at Kvindelad klæder Mands 
Hoved ilde. Saaledes gengældte han Haan med Haan, 
lønnede Spe med Spot, og tog Hævn for sin Skam med 
samme Storsind som han før havde baaret den med. 
Ti den gamle Kæmpe var knyttet til Mindet om Frode 
med saa uopløselige Venskabsbaand, og skyldte ham 
Tak for saa mangen herlig Skænk og Gave, at han 
aldrig ved nogen Årt Gunst og Smiger kunde lokkes til 
at glemme den Hævn han havde i Sinde; nej hans Hu 
stod altid til at gengælde ham hans Godhed selv efter 
at han var hedengangen, og ogsaa efter Døden tjene 
ham tro til Tak for al Ast og Yndest og gavmildt Ven- 
skab som Kongen havde vist ham i levende Live. Saa 
dybt var Tanken om Frodes ynkelige Død rodfæstet i 
hans Sjæl, at den herlige Høvdings Billede aldrig 
kunde rives ud af hans Hjærte; saa for hans Skyld 
vragede han uden Tøven den nye Naade der blev ham 
til Del, og valgte med Ære sit gamle Venskab. Des- 
uden huskede han godt den forrige Haan, og det tyktes 
ham ej at han skyldte nogen Tak for den senere Hyl- 
dest; ti han kunde ej glemme den Skam og Vanhæder 
der var overgaaet ham: Kæmpe gemmer mere trofast 
end Kærling Mindet om baade ondt og godt. Han var 
uvant med de Svendes Skik, der slaar Følge med deres 
Venner i Medgang, men svigter dem i Modgang, bryder 
sig lidet om Manden, men des mere om hans Lykke, 
og tænker kun paa egen Nytte, men ej paa deres 
Næstes Tarv. 

Men Dronningen gav dog ikke tabt; og da hun ind- 
saa at hun ej heller paa den Vis kunde lokke Gubben 
med i det lystige Lag, satte hun sig for at drive Smige- 
ren videre og ydermere vise Gæsten sin Gunst til Tegn 

paa hvor højt hun holdt ham i Ære, og bød derfor 
en Leger blæse ham et Stykke, i det Haab at Spillet 
kunde smelte hans haarde og harmfulde Sind, og den 
kunstfærdige Klang bøje hans barske Hu. Men Fløjtens 
og Strængenes lokkende Klang havde ej Kraft til at 
sløve Kæmpens stærke Vilje; ti ved at lytte til Legerens 
Spil skønnede han snart at den Hæder man viste ham 
var hul og tom og ingenlunde kom fra Hjærtet. Saa- 
ledes blev Gøgleren skuffet i sit Haab; det tyktes sna- 
rere at være en Støtte end et levende Menneske som 
han spillede for; og derved høstede han den Lære, at 
stræng Alvor fristes ej af Narrespil, og tomt Munds- 
vejr ævner ej at trække et tungt og vældigt Læs. Starkad 
var nemlig sejg i sin Vrede og viste haardnakket et 
harmfuldt Aasyn, der ingenlunde tyktes blidere end 
vanligt; ti den Strænghed som han skyldte sit Løfte, 
var hverken bleven dæmpet ved Legerens Spil eller 
ved Ganens Lyst, og han agtede mere paa sit djærve 
og mandige Forsæt end paa liflig Klang eller lokkende 
Spiser. Han kylede derfor det Kødben han havde sid- 
det og gnavet, lige hen i Gøglerens Aasyn, saa alt Vejret 
gik fra ham, og de oppustede Kinder faldt sammen i 
et Nu. Saalunde lagde han for Dagen at alvorlig 
Mand væmmes ved at vise Gøglere Gunst; og han 
havde døvet sine Øren for al vellystig Klang, saa den 
ej var i Stand til at virke paa ham. Legeren fik da 
Løn som forskyldt, ja Skam til Tak for sin Skalkehil- 
sen: Gubben vidste at værdsætte hans Idræt, han skæn- 
kede Piberen en Pibe") og gav ham en barsk Tak for 
hans bløde Triller. Men Gøgleren græd næsten lige 
saa højlydt som han havde leget nys: han fældede 
sine modige Taarer, og lagde saalunde for Dagen, hvor 
lidet Mod der huses i Kærlingesjæle; ti han havde helt 
givet sig Vellyst i Vold, og aldrig lært at se Ulykken 
under Øjne. Hans Skramme var et Varsel om det 
Blodbad der senere var i Vente ved Gildet. Med god 
Grund holdt den strænge Gubbe haardnakket fast ved 


1) Nemlig åen Benpibe han kylede i Hovedet paa ham. 

sit Forsæt om Hævn, væmmedes ved den Leg der var 
de andre en Lyst, lønnede med haanligt Benkast den 
Hyldest der huede ham saa ilde, og lagde for Dagen 
at han agtede sin store Vens hædrede Aske højere end 
sin usle Fostersøns æreløse Færd. For ydermere at 
smæde Gøgleren lagde han en Vise derom som vi om 
lidt skal faa at høre. — Men Dronningen undredes 
over en saadan Manddom som hun ej havde ævnet at 
rokke, og endte med at se op til Helten som hun for- 
gæves havde hædret med Gunst og Gave. 

Men da Starkad saa hvordan Frodes Drabsmænd 
stod højt i Yndest hos Danekongen, laante han dem 
et Par lynende Øjne, der røbede hans vilde Vrede; 
hans AÅasyn og Ydre var et udtrykt Billede paa hans 
Sinds indre Oprør, og den Harme der luede i hans 
Blik, vidnede om den Storm der lønlig rasede i hans 
Sjæl. Da saa Ingeld søgte at stille ham tilfreds ved at 
byde ham Mad fra Kongens Bord, stødte han Fadet 
fra sig; ti han var vant til at nøjes med simpel Bonde- 
kost og væmmedes kun ved udenlandske Retter, holdt 
sig til jevn Almuesmad, og kendte ej til at kildre Ga- 
nen med lækre Sager. Da han saa blev adspurgt hvor 
det kunde være at han sad der med rynkede Bryn og 
vragede Kongens Gunst og Gave, svarede han at han 
var kommen til Danmark for at finde Frodes Søn og 
ikke en Fraadser der fyldte sin forslugne Vom med et 
Utal af fine Retter; men det var Kongens tyske Venner 
der havde bragt det saavidt i Vellevned at de stegte 
det Sul som alt var kogt for at det skulde smage læk- 
kert. Nu tav han ej længer til Ingelds Adfærd, men 
udgød al sin Haan og Harme over hans Hoved, og 
kaldte ham en æreløs Usling, der aad til han ræbede 
og fik det ene Opstød værre end det andet fra sin over- 
fyldte Vom, lod de liderlige Saksere lokke sig paa 
Vildspor, kendte ej til at holde Maade, men skejede 
aldeles ud fra Dyd og Manddom og havde end ikke 
den svageste Skygge af Ære i Livet. Men Kronen paa 
al hans Skam var dog, sagde han, at han som mand- 
voksen vaabenfør Ungersvend ej droges til Minde at 

hævne sin Fader, glemte hvad han skyldte sin Byrd, 
viste sin Faders Banemænd Gunst og Naade, omfattede 
dem med det varmeste Venskab uagtet de havde for- 
tjent det værste af ham, og ikke alene havde undladt 
at straffe dem som han burde have hjemsøgt med den 
haardeste Hævn, men endog hædret dem og sat dem 
til Højbords hos sig, skønt han burde have straffet 
dem paa Livet. — Desuden skal han her have kvædet 
denne Vise: 


Vege unge Svend! vig for Gubben Sæde! 
Agt de mange Aar som paa Bag han bærer! 
Helten djærv og bold for hans høje Alder 
ingen tør laste! 


Graaner Gubbens Haar, dog hans Hu ej ældes; 
stedse lig sig selv er hans Mod og Manddom; 
Tidens stride Strøm har ej Magt at kue 
Kæmpen den stærke. 


Usselryg og Skalk har nu her til Huse, 

breder sig paa Bænk, og fra Bord mig driver; 
Bugen er hans Gud, og et Ædegilde 

alt hvad han ønsker. 


Fordum Frodes Mand jeg med Hæder nævntes, 
hørte til hans Hird, sad i Hal til Højbords; 
buden blev jeg først, var blandt ædle bænket 
øverst af alle. 


God og gammel Sæd er af Gaarde dragen: 
nu jeg kan til Nød i en Vraa mig fjæle, 
finde mig et Skjul, som en Fisk i Ebben 
søger et Smuthul. 


Bedre var jeg vant i de svundne Dage: 

højt jeg sad i Hal, var paa Hynder bænket; 
nu jeg nederst staar, og af Kongens Gaard jeg 
skubbes og stødes. 


Vist det gik saa vidt at paa Dør man drev mig, 
var ej Væggens Bul mig til Værn og Støtte: 
haardt de trænger paa, men de svære Stokke!) 
spærrer dem Vejen. 


1) Nemlig Bjælkevæggens Tømmerstokke. 

Hovmandsfolkets Haan jeg i Hal maa døje: 
ingen her har Hu for sin Gæst at hædre; 
Gluffer kun og Grin om mit Øre summer, 
Gubben at smæde. 


Nyt om Daners Færd jeg af Rygtet nemmed, 
sære Frasagn lød om min Hjemstavns Sæder; 
sligt mig lysted se, og til Danmark drog jeg 
Drotten at gæste. 


Ingeld! Er saa dybt du i Skændsel sunket? 
Staar da ej din Hu til at hævne Frode? 
Har saa brat du glemt, at din bolde Fader 
grumt kom af Dage? 


Ørkesløs og lad som en ussel Skøge 
fraadser du i Mad, og din Vom du mæsker; 
ænser du da ej, at din dræbte Fader 

uhævnet hviler? 


Sidste Gang jeg saa dig i Live, Frode, 
sagde mig min Hu at for Fjenders Vaaben 
snarlig du paa Val skulde slagen segne, 
Herre og Konge! 


Langt jeg var af Led paa de vide Veje; 
Varsel dog jeg tog af mit Hjærtes Vaande. 
vidste med mig selv, at for sidste Gang jeg 
Høvdingen skued. 


Ak, fra Frode fjærn i et fremmed Land jeg 
foer saa langt af Led, og med Folk jeg fejded, 
da min Drot de sveg, og i lystigt Lag ham 
lumsk tog af Dage. 


Ellers havde fluks jeg min Herre hævnet, 
eller var i Strid ved hans Side segnet: 
Gammen kun det var med den gæve Konge 
Døden at dele. 


Kommen er jeg ej for at kildre Ganen; 
alt jeg sætter ind paa at ave Uskik, 
hæger ej min Hud, vil ej heller madgrisk 
Vommen kun mæske. 

Aldrig er det hændt at en Heltekonge 

nederst har mig sat, eller næst ved Døren; 

højt jeg sad til Bords, var blandt Venner bænket 
øverst af alle. 


'Langvejs hid jeg drog fra de svenske Strande; 
Løn for møjsom Færd var jeg vis at finde, 
fryded mig i Hu til min kære Frodes 

Ætling at favne. 


Fyrste har jeg søgt, men jeg fandt en Fraadser, 
Vellyst er hans Id, og sin Vom han fylder; 
lastefuld og løj har han kun for Øje 

Lysten at følge. 


Nu jeg véd for vist hvad mig Haldan varsled; 
»snart du selv«, han kvad, »skal det med mig sande: 
Fader snild og klog faar til Søn og Ætling 

ynkelig Taabe.« 


Danekongers Arv er i Daares Hænder; 

skal da Frodes Skat blandt hans Fjender skiftes? 
Skal jeg rolig se at hans Gods og Rigdom 

røves af Ransmænd? 


Over de Ord blev Dronningen skrækslagen, rev af 
sit Hoved et Lad som hun paa Kvinders Vis bar flettet 
i sit Haar, og rakte det til den vrede Gubbe for at styre 
hans Sind med Skænk og Gave. Harmfuld slængte 
Starkad det med Haan tilbage i Hovedet paa hende, 
og tog atter til at kvæde med høj Røst: 


Bort med Brudestads! Tag din Skænk tilbage! 
Bind dit gyldne Baand om din egen Isse! 
Diser bære Lad, men for djærve Kæmper 

ej det sig anstaar. 


Rimes kan det ej, at den raske Hærmand 
sætter Hovedguld paa sin Heltepande; 
Kvinders kæline :Hob kun med Rette sømmer 
kosteligt Smykke. 

Helst din Husbond her du dog Gaven skænke! 
Sans han har for sligt, og med griske Fingre 
snager han i Fad, ja i Fugles Indmad 

roder og rager. 


Ingelds usle Viv med de lystne Lader! 
Sakslands Sæd og Skik du til Huse bringer! 
Yppig er din Id, i dit Køkken koges 
kunstige Retter. 


Nyt du kræser op, for at kildre Ganen, 
Stegens sjældne Smag skal vor Attraa vække; 
fraadse er din Lyst, og af fine Retter 
Bordene bugner. 


Skaal du skænker fuld, og paa Vinen smager, 
rækker saa din Mand, og har alt til rede; 
Kødet, én Gang kogt, over Ild du atter 
steger paa Spiddet. 


Ham du feder fræk, som et Svin paa Stien; 
liderlig i Færd som en skamløs Skøge 
aabner du din Favn, og med Frillelader 
ægger hans Attraa! 


Kogt du steger mørt, eller stegt du koger; 
altid har du Hu til et yppigt Gilde, 
bryder Lov og Sæd, fører an i Uskik, 
ledeste Lønviv! 


Fræk, med Brask og Bram du i Hallen færdes, 
Lækkermund du er, og til Lyst du lokker, 
vrager Tugt og Skik, men med kunstigt Kræs du 
kildrer vor Gane. 


Stærke Rødders Saft du paa Panden rører, 

blander dem i Hob, og en Budding bager; 

madgrisk er din Hu, og du fraadser helst i 
Musling og Østers. 


Aldrig har jeg set at den gæve Frode 

har med Hænder flaaet i en fjedret Vildbrad: 
Fingre ej han gav til i Fugles Indmad 
graadig at flænse. 

Saa man før en Drot i sin Føde snage, 
selv i Kro og Kraas sine Fingre søle, 
eller Hanens Gump mellem griske Hænder 
sønder at slide? 


Raa og blodig Brad — det er Kost for Kæmper; 
Helten ænser ej hvad paa Bordet brammer; 
Kampen er hans Lyst, og med Liv og Sjæl han 
stunder mod Striden. 


Bedre vist det var i sit Skæg at bide, 

tygge med sin Tand paa de frosne Læber, 
end med graadig Mund labe Mælk af Fadet, 
Vommen at fylde. 


Aldrig var vi Gæst ved et yppigt Gilde, 

harsk den Føde var, som vor Hunger stilled; 
faa i fordums Tid fandt i Saadd?) og Sylte 
Glæde og Gammen. 


Fadet ej var fyldt med en krydret Føde; 
Faarekød man aad, eller Svineflykke; 
Maade var med Mad, og en ublu Fraadser 
ingensteds fandt man. 


Du som sidder der og din Fløde søber, 
vaagn, og vær en Mand! jeg paa Sind dig lægger: 
Frode kom i Hu, og din Faders Hævn du 
drages til Minde! 


Usling arg og ræd kan ej Skæbnen undfly: 
Dødens Pil ham naar, og kun lidt ham nytter 
Vold til Læ og Ly eller vildsomt Smuthul 
fejg sig at finde. 


Ædlinge vi var, og i Tallet elleve, 

som i Hakes Hird var til Højbords bænket; 
Begad ypperst var, efter ham sad Belge 
øverst af alle. 


Kun den værste Sult var det Sæd at stille 
påa en røget Bov eller speget Skinke; 

med en Skorpe haard vi den slunkne Mave 
rundelig mætted. 


1) Saadd = Suppe (beslægtet med Ordet at syde). 

Branket vammel Bid os kun lidet lysted: 
fælles var vort Fad, deraf aad vi alle; 
Bordet bugned ej i vor Høvdings Hal med 
kostbare Retter. 


Ej fandt Bonden Smag i en fremmed Bordskik; 
ej var Stormands Hu til et yppigt Gilde; 
knap var al vor Kost, og med lidet Kongen 
lærte os nøjes. 


Honningblandet Mjød var ej Hakes Gammen; 
hjemmebrygget Øl var hans bedste Mundgodt. 
Knap hans Sul var kogt, og den stegte Vildbrad 
haanlig han vraged. 


Bondekost vi aad; paa vort Bord kun fandtes 

simpelt Saltmadsfad, og vi holdt os strængt til 
gammel Tugt og Skik, den vi skifted ej med 

udenlands Sæder. 


Bolle ej og Skaal paa vort Bord sig bredte, 
men ved Tøndetap stod den travle Mundskænk; 
Utal saa man ej paa vor simple Dug af 
brogede Diske. 


God og gammel Sæd holdt vi højt i Ære; 
Kande ej og Kovs?) vi for Hvermand satte; 
før det ej var Skik, at en smykket Staldsvend 
Fadene fyldte. 


Lidet Laagfad ej eller lette Tumling 

pranged paa vort Bord, naar vi bød til Gilde; 
nu har alt sig vendt, og de nye Sæder 

breder sig ublu. 


Saa man før en Helt, der for Frændes Bane 
tog mod Guld i Bod, men som Hævnen glemte, 
Fæ for Faders Drab af sin Fjende æsked, 
Pungen at fylde? 


Kan da Kongens Søn og hans ægte Arving 
sidde saa til Bords med sin Faders Bane? 
Blues han dog ej ved saa fejg en Fred med 
Fjenden at slutte? 


1) Kovs G= Øreskaal. 

Derfor, naar om Daad af de djærve Drotter 
Skjalden kvæder højt, og om Kongers Hæder, 
skammer jeg mig dybt, og i Kappens Folder 
Aasynet dølger. 


Ti om Daad af dig kan der intet meldes, 

ej du øved Værk som er værd at mindes; 
Frodes Søn og Æt tælles aldrig med blandt 
ærlige Helte. 


Stir kun ej saa stygt med de arge Øjne! 

Du som slider Bænk med din Faders Bane, 
styrer kun din Hævn paa det bagte Brød, den 
sydende Suppe! 


Kvædes der om Helt der har hævnet Udaad, 
som et Nidingsdrog maa du dybt dig skamme, 
ønske at du ej i dit Øre havde 

Ævne at høre. 


Lav og lumpen Sjæl lider ej de andres 

Navn og Heltery, og med Nag og Ondskab 
Niding nemmer alt hvad om raske Kæmper 
Rygtet ham melder. 


Stævner du mod Øst, eller drager atter 
ud i Vesterled, til de fjærne Lande, 
søger du mod Syd, og fra hine Egne 
hvileløs flygter; 


farer du mod Nord til de frosne Strande, 
Verdens Ende nær, hvor af Hvirvelvinde 
Himlen drejes rundt, og hvor Ledestjærnen!) 
lyser og straaler — 


Skammen følger med som en stadig Fælle, 
fylder dig med Blu, saa du dybt maa rødme, 
naar i højen Hal under Skæmt og Latter 
Kongerne samles. 


Evigt Nidingsnavn er din Lod i Live; 
ugleset du er hvor de ædle mødes: 
som et Skumpelskud du i alle Egne 
æreløs agtes. 


1) Polarstjærnen. 

Usæl var den Stund, da der fødtes Frode 

fejg og skamløs Søn — saa var Skæbnens Vilje — 
arg han er og ond, og af lave Lyster 

altid han ledes. 


Som i Skibets Last der sig stedse samler 

ful og plumret Pøl, og en Sump der stinker, 
saa i Ingelds Sjæl er til Hobe sanket 
Bundfald og Bærme. 


Nidings Navn og Ry skal med Blu du bære, 
og i Arnens Vraa skal du angst dig fjæle, 
krybe i din Krog, og blandt ædle Kæmper 
aldrig dig vise. 


Riv dit Skæg af Sorg for din usle Skæbne! 
Under Slegfreds Tvang maa med Skam du trælle, 
og din Frille fræk dig med Klynk og Klage 
Ørerne fylder. 


Naar den kolde Skræk dig om Hjærtet knuger, 
og din Faders Hævn du af Fejghed glemmer, 
Trællesind du ter, og med Skam du svigter 
Fædrenes Fodspor. 


Let det var for sand dig dit Liv at røve: 
glat fra Haand det gik, som en Ged at gribe, 
som naar Faaret fejgt under Slagtekniven 
Halsen maa strække. 


Da skal Svertings Søn over Danmarks Rige 
raade efter dig, som din rette Arving; 

alt han er din Maag, og hans usle Søster 
skamløs du favner. 


Guldsmykt er din Brud og med Perler prydet; 
med den væne Viv dig at lege lyster; 

vi med Sorg og Skam ved din bitre Skændsel 
harmes og blues. 


Du med lystent Sind til din Slegfred længes; 
mod er Kæmpers Hu, ti med Suk vi mindes 
god og gammel Sæd, og med gyldig Grund vi 
sørger og kvider. 

Andet Syn har vi paa den arge Fjende, 

ham hvem du i Hal har til Højbords bænket; 
sæl var svunden Skik, men den nye Alder 

ilde mig huer. 


Intet Gubbens Sjæl kan saa storlig glæde, 

som hvis Frodes Drab paa hans Fjender hævnes; 
ja med Fryd jeg saa at retfærdig Straf de 
skyldige ramte. 


Saa meget udrettede han da ved sin æggende Tale, 
at hans hvasse Ord faldt som Ildstenens Gnist i Kon- 
gens sløve og dorske Sind og tændte hans Manddom i 
glødende Lue. I Førstningen vendte Ingeld vel det 
døve Øre til hans Kvad; men efterhaanden som hans 
Fosterfader æggede ham med øget Kraft, kom han 
ogsaa selv i Aande: Hævnen blussede omsider op i hans 
Hu, og fra den Stund saa han i sine Gildesbrødre ikke 
Fæller, men Fjender. Til Slut sprang han op fra Bæn- 
ken for at styre sin Hævn og sit Had paa dem der sad 
til Højbords med ham, og drog med blodig Hævntørst 
Sværd mod Svertings Sønner; og havde han nys kræset 
op for dem paa Borde, saa satte han dem nu Kniven 
paa Struben. Dem fældede han fluks, druknede Gilde- 
freden i Blod, brød det skøre Venskabs Baand, og var 
ej længer Vært med Skam, men Fjende med Ære; saa 
Yppighedens usle Træl var omskabt til Straffens 
strænge Hævder. Saaledes indgød Starkad med sine 
stærke og manende Ord den vege og valne Ungersvend 
en ny Manddomsaand, fandt Vej til hans Sjæls lønlige 
Vraa, kaldte atter Modet til Live og satte igennem, 
at den arge Udaads Ophavsmænd fik Løn som for- 
skyldt. Ynglingens Retsind var nemlig kun som paa 
Rejse, men ej rykket op med Rode, og ved Gubbens 
Ord kom det atter for en Dag og gav sig — om end 
sent — Udslag i et ærefuldt Storværk; ti nu flød Bæg- 
rene med Blod, og ej kun som før med den klare Vin. 
Hvad for en Viljekraft har ikke denne Olding ejet, 
der vidste at føje sine Ord saa vel at han brød Ussel- 
dommens Borg, overvandt al den Last og Skam der 
havde til Huse i Kongens Hjærte, og saaede i dens 

Sted Manddommens frodige Sæd. Selv øvede han en 
lignende Daad Side om Side med sin Konge, og lagde 
saalunde ej alene selv den største Manddom for Da- 
gen, men vakte ogsaa den andens Mod af Dvale. Der- 
næst kvad han: 


Ingeld, min Konge, lev vel! Nu har du da vist at du ejer 
Manddom og Mod i dit Bryst, og din Vilje er vaagnet til Live: 
kraftig den styrer din Haand, og med Kløgt har du øvet 
dit Storværk. 
Hidtil du tøved og tav, og laa som i Døs og i Dvale; 
nu du med Ære og Dyd vil oprette alt hvad du ødte; 
daadrig og djærv du dig ter til Bod for din Søvn og dit 
Sløvsind. 
Haand da paa Værket nu lagt! lad os veje dem alle til Hobe! 
Ingen skal undgaa sin Død, da de alle var lige om Brøden! 
Falsk slaa sin Herre paa Hals, og for Svig skal de skyldige 
bøde! 
Trælle maa Ligene læsse paa Vogn, lad Bødlen dem bære 
ud nu af Ædlingens Hal, og bort med Kroppene age; 
ingen skal sørge ved Grav, og den sidste Ære dem vise, 
ingen dem brænde paa Baal, og ej skal med Højtid og 
Hæder 
Kroppene stedes til Jord, eller Kæmpehøj over dem tues; 
raadne paa Heden de skal, og Ravne skal sønder dem slide, 
Aadslerne slænges i Hob, og Agrene stinke saa vide, — 
Konge, i Fald du er klog, da sky din skændige Kvinde! 
Let kan Ulvinden en Unge sig faa der i ondt hende ligner, 
vild som en Varg vil han ligge paa Lur for sin Fader at 
fælde. — 
Sig mig nu, Rode), som revser og haaner de rædde og fejge, 
mener du Maalet er fuldt? Har Kong Frode vi hæderlig 
hævnet? 
Syv har vi slaget til Bod for hans Drab; se Ligene slæbes 
ud af din Hal”); deres Svig er nu endt; ti paa Skrømt de kun 


kaldte 

dig deres Herre og Drot; med List og med Løgn de dig 
hylded. — 

Længe i Løn har jeg gemt paa mit Haab; ti mit Hjærte 
mig sagde: 


1) Tilnavn til Odin? 
2) Det er nu atter Ingeld der tiltales. 

Ædlingens Søn maa Æren i Arv efter Faderen tage, 

følge den fædrene Dyd, og ligne sin Æt og sit Udspring. 

Ingeld! nu først har du vundet dig Hævd paa Høvdinge- 
navnet: 

Drot over Danernes Land, og Lejrekonning med Ære! 


Ung kun og skægløs jeg var, da for første Gang Hake jeg 
fulgte; 

tro jeg ham tjente i Strid, og Lede ved Leg og ved Lyst jeg 

fatted i Hu, ti Hærfærd og Kamp var mit eneste Ønske; 

Legem og Sjæl jeg hærded med Flid; hverken Last eller 


Skændsel 

gav i mit Hjærte jeg Rum; hvad der kildrede Ganen jeg 
vraged. 

Ene til Daad stod min Hu; ti naar fordum paa Hærtog vi 
droge, 

grov var vor Kofte, og sparsomt vort Skrud — saa var 


Kæmpernes Vane; 
sjælden vi undte os Rist eller Ro, og stakket var Søvnen. 
Slid kun og Slæb var vort Liv, og paa Yppighed intet vi 

ødte. 
Anden er Nutidens Sæd: med grisk og umættelig Madlyst 
fraadser man blindt, og døver sit Vid for Vommen at fylde. 
Mangen sig klæder i kosteligt Skrud, som kunstigt er virket, 
ager blødagtig i Vogn, og slynger et Lad om sin Isse, 
kruser og kæmmer sit Haar, og Lokkerne frit lader flagre. 
Helst dog paa Tinge han taler med Lyst, og den lumpneste 
Vinding 
attraar han grisk; med ørkesløs Id paa Tiden han tærer, 
holder sin Tunge til fals, og andres Sager han fører; 
Loven han vrider med Vold, paa Spydstagen Retten han 
bærer, 
sparker til sagesløs Mand, og ved Aager sin Pengepung 
spækker, 
horer og fraadser med Lyst, og Grin ved Gildet han ypper, 
stunder mod Skøgen saa grisk som Seglen mod Græsset at 


skære. 

Død er den fejge dog vis, selv i dybeste Fred den ham 
fælder; 

lidt det ham baader at krybe i Ly bag det skærmende Bryst- 
værn: 


ingen der lever kan undgaa sin Lod, eller løbe fra Døden; 

Skæbnen til alle har Bud, og det baader kun lidt sig at 
skjule. 

Jeg som al Verden omkring har stridt og har sejret med 
Ære, 

stille jeg venter min Død, og i Fred jeg til Stjærnerne farer; 

saarløs jeg lader mit Liv, og paa Sotteseng Skæbnen jeg 
bier. 

Sakses Fortælling om Haldan Bjærgram bærer i alle Maader Præg 
af at være en fra Norge stammende Æventyrsaga. Hans og hans 
Broders Ungdomshistorie svarer nøje til Sagnene om Hroars og 
Helges Flugt for deres Farbroder Frode, saaledes som vi kender 
dem fra islandske Kilder, og som Øhlenschlæger har genfortalt dem 
i »Frodes DrapacG vi staar da aabenbart her overfor et Laan fra en 
ældre og navnkundigere Sagnkreds. Hvad Sakse véd om hans se- 
nere Liv, er en lidet særpræget Opregning af Bedrifter i almindelig 
»Fornaldarsagastil«, hvis Kærne er hans Erobring af Sveriges Trone. 
Sagnhistorisk set er Haldan Bjærgram utvivlsomt den samme som 
den længere fremme omtalte Haldan, Harald Hildetands Fader; se 
nedenfor Side 369 ff. — Den korte Notits om Ingelds Søn Olaf, der 
danner Overgangen mellem denne og den foregaaende Fortælling, 
hviler derimod paa dansk Overlevering; Sakses Forgænger Sven 
Aggesøn véd at fortælle om denne Olaf, at han »undertvang med 
Kraft alle de omliggende Lande og naaede endog paa sit Sejerstog 
syv Dagsrejser hinsides Donau«; men Sakse har rimeligvis ikke 
fundet dette Sagn tilstrækkelig afhjemlet, siden han forbigaar det i 
Tavshed. 


Efter gamle og oldkyndige Mænds Frasagn") havde 
Ingeld fire Sønner, hvoraf de tre faldt i Strid, og ene 
Olaf blev Konge efter Faderen; nogle vil vide at han 
var Søn af Ingelds Søster, men det er kun et løst Rygte. 
Hans Eftermæle er saa overgroet af Ælde, at kun lidet 
deraf er naaet til Eftertidens Kundskab. 


Kun Mindet om den Klogskab, Olaf viste ved sin 
sidste Vilje, har holdt sig gennem Tiden; da han nem- 
lig laa paa sit Yderste, tog han sig med Omhu af sine 
Sønner Frode og Harald og bød den ene raade som 


1) Her begynder Sakses syvende Bog. 

Konge til Lands, den anden til Søs, dog saaledes at 
ingen af dem for længere Tid tiltog sig sit særskilte 
Styre, men at de aarlig skiftede indbyrdes med hin- 
anden. Saaledes gav han dem begge Styret paa samme 
Vilkaar. 

Frode fik først Søkongedømmet, og foer paa Vikinge- 
tog, men slap kun derfra med Skam og Skade; og Aar- 
sagen til hans Uheld var at hans Mandskab mest be- 
stod af nygifte Folk, der hellere vilde nyde Livet 
hjemme hos deres Koner end døje ondt paa Tog i frem- 
mede Lande. — Da Tiden var gaaet, fik hans yngre 
Broder Harald Høvdingedømmet paa Havet, og valgte 
ugifte Ungersvende til Mandskab, af Frygt for at det 
ellers skulde gaa ham lige saa galt som hans Broder. 
Lykken fulgte da ogsaa hans Valg: han vandt som 
Viking lige saa stor Hæder som hans Broder havde 
indlagt sig Vanry. Men herved vakte han sin Broders 
Skinsyge; og dertil kom, at deres Hustruer Signe og 
Ulvild, hvoraf den ene var Datter af Kong Sivard af 
Sverige, den anden af Karl Gøte-Jarl, ofte kivedes om 
deres Byrd og Rang og fik deres Ægtefæller til at bryde 
al indbyrdes Omgang med hinanden; saa Følgen blev, 
at Harald og Frode sønderrev deres Samlivs Baand, 
delte det fælles Bo mellem sig og rettede sig mere 
efter Kvinders Kiv og Strid end efter Broderskabets 
Bud. Ja da Frode fandt, at hans Broders Ry var ham 
selv til Skam og Ringeagt, lod han ham i Løn tage af 
Dage af en af sine Hjemfæller, fordi han saa sig over- 
gaaet af ham i Dyd og Ære, uagtet han selv var ældst 
af Aar; og siden lod han i al Stilhed Haandlangeren 
myrde, for at Medvideren ej skulde røbe hans Udaad. 
For dernæst at faa Folk til at fæste Lid til sin Uskyld 
og fralægge sig al Del i Brøden lod han ransage vidt 
og bredt, hvad i al Verden der kunde have voldt hans 
Broders bratte Død. Men med alle sine Kunster kunde 
han ej hindre, at Folket i Løn holdt ham for den rette 
skyldige. Siden spurgte han en Gang Karl"), hvem der 


1) Den ovennævnte Gøte-Jarl, 
Sakses Danesaga. I. 22 

var Haralds Banemand, men fik til Svar, at det var 
vel kun paa Skrømt han spurgte om saa vitterlig en 
Sag. De Ord blev hans Bane, ti Frode tog dem som en 
dulgt Sigtelse for Brodermord. 

Siden blev Harald og Haldan, Haralds Sønner med 
Karls Datter Signe, eftersøgte af deres Farbroder, der 
vilde dem til Livs; men deres Fosterfædre fandt paa 
en sindrig List for at redde dem fra Døden: de bandt 
afhuggede Ulvekløer under Fødderne og trampede med 
dem flittigt rundt i Æltet uden for deres Hus samt i 
den snedækte Muld, for at det skulde se ud som Ulve- 
spor; og dernæst dræbte de nogle Trælkvinders Børn, 
sønderrev dem Led for Led og strøede Stumperne 
trindt omkring. Spejderne kom nu for at søge efter 
Svendene, men fandt dem ikke; derimod fandt de de 
splittede Lemmer, blev opmærksomme paa Ulve- 
sporene, og saa Blodpletterne paa Jorden; de troede 
da at Drengene var ædt af Ulve, og det var jo da 
ogsaa fast umuligt at tvivle, naar man fandt saa tyde- 
lige Tegn paa at de var sønderrevet; men netop fordi 
det tog sig saa sandsynligt ud, slap deres Fostersønner 
fri. Siden gemte deres Fosterfædre dem i en hul Eg; 
og for ej at røbe det ringeste Tegn paa at de var til, 
fostrede de dem længe som var de et Par Hvalpe, og 
gav dem endogsaa Hundenavne, for at der ej skulde 
opkomme det ringeste Rygte om deres Skjulested. 

Kun Frode troede ej paa deres Død og tyede til en 
Spaakvinde for at faa deres Skjul at vide. Saa kraf- 
tige var hendes Tryllekvad, at hun ved dem kunde 
se saa langt som ingen andre og drage alt til sig fra 
det fjærne, hvor fast det end var bundet, og lægge 
Haand derpaa. Hun lærte ham, at en Mand ved Navn 
Regner i Løn havde fostret dem og kaldt dem med 
Hundenavne for at dølge og dække alt. Da de nu 
mærkede, hvordan de ved hendes Galdrekvads under- 
fulde Magt blev tvunget ud af deres Skjul og draget 
frem for hendes Blik, kastede de hende i Skødet noget 
Guld, som deres Fosterfædre havde givet dem, for at 
hun ej skulde røbe dem ved Hjælp af slig grufuld 

Tvang. Hun tog mod Gaven, lod som om hun med 
ét fik ondt, og segnede om som livløs; og da Kongens 
Raader spurgte hende om Åarsagen til at hun saa brat 
var sunket til Jord, svarede hun, at det var umuligt 
at komme paa Spor efter de flygtede Haraldsønner; ti 
de ejede saa sjælden en Kraft, at de kunde trodse de 
rammeste Tryllekvad. Saalunde nøjedes hun med en 
liden Gave og vilde ej bie paa den store Løn, som Kon- 
gen havde lovet hende. 

Siden, da Regner mærkede, at Rygtet om ham og 
hans Fostersønner kom ud blandt Folk, foer han til 
Fyn med dem begge; og da han her blev fanget af 
Frode, tilstod han at han havde haft Drengene i sin 
Varetægt, samt bad Kongen spare hans smaa Foster- 
sønner, som han selv havde røvet deres Fader, og ej 
holde det for Held og Lykke at gøre sig skyldig i tve- 
fold Frændemord. Ved de Ord opnaaede han, at Kon- 
gen undsaa sig ved sin Grumhed; og Regner lovede 
ham, at han skulde røbe det for ham, saafremt de 
rejste Oprør i Landet. Saaledes hjalp han sine Foster- 
sønner til at blive i Live, og levede nu mange Aar 
uden Frygt for Fare. 

Siden, da de blev voksne, drog de til Sælland; og 
da deres Venner manede dem til Faderhævn, lovede 
de, at inden Aar var omme, skulde enten de selv eller 
deres Farbroder lade Livet. Da Regner spurgte dette, 
kom han Aftalen i Hu, gik om Natten til Kongens 
Gaard og meldte i Løn, at han kom for at røbe hvad 
han havde lovet; men han vilde ej kalde ham op af 
Sengen, fordi Frode havde sat Dødsstraf for at vække 
ham af Søvne. Saa meget gjaldt det i gamle Dage, 
naar man i Utide afbrød Kongens Søvn. Om Morgenen 
fik Frode det hele at vide af Vagten; og da han hørte, 
at Regner havde bragt Bud om Baghold, samlede han 
Hærmænd for med haard Haand at forebygge Svig. 
Haralds Sønner vidste ej anden Udvej end at lade som 
om de var gale: da de mærkede at de uventet var over- 
listede, blev de ligesom slagne med Vanvid og teede 
sig som rasende; og da Frode virkelig holdt dem for 

afsindige, afstod han fra sit Forsæt og holdt det for 
en Skam at drage Sværd mod Folk der tyktes selv at 
ville rende sig Sværd i Livet. Men næste Nat brændte 
de ham inde og tog skyldig Hævn for Faders Drab: 
de gik ind i Kongens Gaard, stenede først Dronningen 
til Døde, stak dernæst Ild paa Huset og nødte Frode 
til at krybe i Skjul i et snævert Hul og en skummel 
Løngang, som han i fordums Tid havde ladet gøre. 
Her sad han og gemte sig, indtil han kvaltes af Os og 
Røg. 

Da Frode var død, stod Haldan i tre Aar for Styret; 
men saa overlod han sin Broder Harald at raade for 
Riget paa hans Vegne, og hjemsøgte med Vikingetog 
Øland og de omliggende Øer, som ved Bælter og Sunde 
skilles fra Sveriges faste Land. Om Vinteren trak 
han dér sine Skibe paa Land, omgav dem med en 
Vold, og gjorde Ende paa Ledingstoget. Siden lagde 
han Haand paa Sverige og fældede dets Konge i Strid. 
Dernæst vilde han holde Slag med hans Dattersøn 
Erik, Søn af hans egen Farbroder Frode; og da han 
hørte at han havde en Kæmpe ved Navn Haakon, som 
vidste at døve Sværd ved Tryllekvad, lod han gøre en 
vældig jærnbunden Kølle til at slaa med i Strid, for 
med Egebul at overvinde Trolddommens Magt. Da 
han udmærkede sig fremfor alle andre i Manddomsid, 
foer han med Hjælm paa Hovedet, men uden Skjold, 
midt ind blandt de vildt fremstormende Fjender, og 
svang med begge Hænder sin Egebul mod alle de 
Skjolde de skærmede sig med; og ingen Hindring var 
saa haard, at den ej sprang sønder for hans vældige 
Hug; saa Enden blev, at han med et mægtigt Kølleslag 
knuste Kæmpen, da han mødte ham i Marken. — Ikke 
des mindre blev han overvunden og undveg til Helsing- 
land"). Her tyede han til en Mand ved Navn Vitolf, 
som fordum havde tjent i Kong Haralds Gaard, for 
al søge Lægedom for sine Saar. Det meste af sin Tid 
havde Vitolf tilbragt under Vaaben; men omsider var 
han efter sin Høvdings ynkelige Død draget bort til 

1) Landskab paa Sveriges Østkyst ved den botniske Bugt. 

dette øde Land, hvor han havde lagt sig efter Bonde- 
syssel og glemt sin vante Vaabenfærd. Han havde ofte 
været udsat for Fjendens Spyd og havde ved idelig 
at helbrede sine Saar vundet ikke liden Indsigt i Læge- 
kunsten; men naar nogen med fagre Ord bad ham 
om Hjælp, havde han for Skik at sende ham en lønlig 
Skade paa Halsen i Steden for at helbrede ham; ti han 
regnede det for en større Ære, naar man ved Trusler 
tvang ham til at tjene sig, end naar man venlig bad 
ham derom. — Da nu Eriks Hærmænd vilde lægge 
sig paa Lur ved hans Gaard af Iver for at fange Haldan, 
blændede han deres Syn, saa de end ikke kunde se 
saa langt som til det nærmeste Hus eller finde frem 
ved Hjælp af visse Mærker; saa omtaagede var deres 
Øjne. 

Ved hans Hjælp vandt Haldan sin fulde Førlighed 
igen, gik dernæst i Ledtog med en udmærket djærv 
Kæmpe ved Navn Thore, og stævnede Erik til Strid. 
Men denne sankede Krigsmænd fra alle Kanter; og 
da Haldan saa, at han var ham overlegen i Mandtal, 
holdt han en Del af sin Hær tilbage og bød den lægge 
sig paa Lur bag Buskene ved Vejen, for saalunde af 
fange Fjenden i en Fælde, naar han vilde skyde Gen- 
vej ad en snæver Sti. Men Erik forudsaa dette; han 
udspejdede først om Vejen var farbar, og drog der- 
næst udenom, for at han ej ved at følge den slagne 
Vej skulde falde i Fjendens Snare og blive klemt inde 
mellem bratte Fjælde. — I en Dal helt omgivet af 
høje Aase stødte nu de tvende Hære sammen; og da 
Haldan saa sine Mænds Fylking vige, steg han og 
Thore op ad en Fjældside, brød store Stene løs og rul- 
lede dem ned paa Fjenden, og i Faldet knuste de hans 
Fylking under deres vældige Vægt. Saaledes endte det 
med at han med Stene vandt Sejr, hvor Staalet glipped, 
og for den Manddomsdaads Skyld fik han Tilnavnet 
bjærg-ram — et sammensat Ord, der synes at betyde 
klippestærk"). Desaarsag fik Sveerne saa høje Tanker 
" 1) Sakse opfatter Haldans Tilnavn som sammensat al Ordene 


Bjærg og gram (rettere, som i Oversættelsen anført: af Bjærg og 
ram, stærk). 

om ham, at de holdt ham for en Søn af den store Thor; 
Folket hædrede ham som en Gud og holdt ham for 
værdig til at dyrkes af alle. 

Dog, slagen Kæmpe har ondt ved at slaa sig til Ro, 
undertvungen Mand er utilfreds og stunder stedse mod 
hvad der ej kan tilstedes ham; og derfor gik det da 
ogsaa saa, at Erik for at fange Bod for Flugt og Skade 
overfaldt de Lande der lød under Haldan, og end ikke 
skaanede Danmark for slig grum Hærfærd, men mente 
at han var i sin gode Ret til at hærge den Mands Land, 
som havde taget hans eget fra ham. Saaledes vilde 
han hellere selv yppe end afværge Overvold, og friede 
derved ogsaa Sverige fra Fjendernes Vaaben; ti da 
Haldan spurgte, at hans Broder Harald havde tabt tre 
Slag imod ham og var faldet i et fjærde, blev han bange 
for at miste sin Magt, lod Sveernes Agre ligge i Fred, 
og saa sig nødt til at drage hjem. Lige saa let Erik 
havde ladt Sverige i Stikken, lige saa brat tog han nu 
Styret tilbage; og havde Lykken hjulpet ham lige saa 
godt til at holde paa Riget som til at genvinde det, 
vilde Haldan aldrig have faaet Overhaand; men nu 
blev han taget til Fange paa følgende Maade: Haldan 
drog tilbage til Sverige, lagde listig sin Flaade i Skjul 
og foer med kun to Skibe Erik i Møde. Da denne saa 
stævnede mod ham med ti, krydsede han baade ud 
og ind og styrede hen imod sine Mænds skjulte Styrke. 
Medens nu Erik forfulgte ham altfor langt, dukkede 
den danske Flaade frem paa Havet. Saalunde blev da 
Erik overmandet; men da man tilbød ham Lejde mod 
at tjene Haldan, kastede han Vrag paa slige Kaar, 
vilde ej med Friheds Tab købe sig Lys og Luft og 
valgte hellere at lade sit Liv end lyde andre, for ej 
at faa Ord for at hænge ved Livet, synke fra Frihed 
til Trællekaar og underdanigt hylde den Mand som 
Herre, hvis Ligemand han nys havde været. Saalunde 
vil ingen ærlig Kæmpe købe sig Liv og Lejde med 
Skam og Skændsel. Han blev nu lagt i Lænker og 
ført ud til et Sted hvor de vilde Dyr havde deres Vej, 
og fik saalunde en Død der lidet sømmede sig for slig 
højsindet Helt. 

Nu var da Haldan Herre over tvende Riger, og 
vandt sig herligt Navn og Ry ved tre ærefulde Ting: 
han var en Mester i Skjaldskab paa Modersmaalet og 
udmærkede sig ej mindre ved Kæmpekraft end ved 
Kongevælde. Han fik nu Nys om, at to raske Vikinger 
ved Navn Toke og Anund hjemsøgte de omliggende 
Lande, yppede Søslag med dem og fældede dem. Ti 
i Odltiden kendte man intet mere attraaværdigt end 
Navn og Ry, dem man ej vandt sig ved Guldets Glans, 
men ved Vaabendyst. Derfor stod i gamle Dage navn- 
kundige Heltes Hu til at vække Splid, yppe Strid, hade 
Ro og Mag, vælge Hærfærd fremfor Fred, vinde sig 
Ry ikke for Rigdom, men for Manddomsid, sætte sin 
Fryd i aaben Fejde, men bryde sig fejl om Gildeslag. 

Længe varede det dog ikke, før Haldan atter fik 
en AÅvindsmand; ti en højbyrdig Mand ved Navn Sivald 
stod op paa Sveernes Ting, mindedes med Suk og 
Graad Frodes og hans Dronnings Død og vakte hos 
næsten alle et saadant Had til Haldan, at Flertallet 
gav ham Fuldmagt til at rejse Oprør; og han nøjedes 
ej med at vinde deres Stemmer, men indyndede sig 
ved Smiger saa snildt hos Almuen, at han fik fast 
alle til at række sig Kongekronen. Han havde syv 
Sønner, der var saa kyndige i Trolddomskunster, at 
de ofte med ét blev vilde og gale, hylede og skreg i 
vilden Sky, satte Tænderne i deres Skjolde, slugte 
gloende Kul og løb lige lukt gennem brændende Baal, 
og intet kunde styre eller dæmpe deres vanvittige 
Væsen, før de enten blev overmandet og bundet eller 
ogsaa fik stillet deres Lyst til Manddrab — hvad enten 
nu denne afsindige Rasen udsprang af deres grumme 
Sind, eller det var Vanvid og Galskab som greb dem). 

Da Haldan spurgte dette, var han netop paa Vikinge- 
tog; og han kundgjorde da for sine Mænd, at det var 
bedst om de vendte deres Sværd mod deres egne 
Landsmænd i Steden for som hidtil at hærge i frem- 
mede Lande, og afværgede at det Rige gik tabt, som 


1) Hvad Sakse her skildrer, er den saakaldte Bersærkergang, der 
ogsaa kendes fra andre vilde Folkeslag. 

de saa ofte havde stridt for at øge og udvide. Da han 
nu trængte haardt ind paa Sivald, sendte denne ham 
Bud og æskede ham til at tage Kampen op med ham 
og hans Sønner og saalunde vove sit eget Liv for alt 
Folket, saafremt da hans Daad skulde svare til hans 
Ry, og han virkelig var saa stor en Kæmpe som han 
havde Navn for at være. Da saa Haldan svarede, at 
til retmæssig Tvekamp hørte der ikke flere end to, 
ytrede Sivald: »Ja, ingen kan jo undre sig over, at en 
ugift og barnløs Mand afslaar den tilbudte Strid, ti 
han ejer ingen Varme i Hjærtet, men er kold og valen 
paa Krop og Sjæl. Børn kan ej skilles fra ham, som 
de skylder Livet, og som har sat dem alle i Verden. 
Derfor er jeg og mine Sønner for én Mand at regne, 
der tilsammen saa at sige kun har ét Legeme.« Ved 
disse Haansord bluedes Haldan og gik ind paa den 
tilbudte Strid, for med herlig Manddomsdaad at gøre 
al den Spe og Spot over hans Ungkarlestand til 
Skamme. 

Som han nu gik tværs igennem Skovens Tykning, 
rev han en Eg op med Rode, som kun sad løselig fast 
i Jorden, og omdannede den til en drabelig Kølle 
blot ved at styne dens Grene. Med den paa Skulderen 
drog han trøstig videre og kvad denne korte Vise: 
Knortet og grov er min Bul, dog Byrden mit Hoved ej bøjer, 
Saar skal den Fjenderne slaa, Hoveder søndre i Strid. 
Aldrig en løvrig Eg til argere Vanheld er vokset, 

Gøterne vorder den gram, Køllen dem knuser i Kvag. 
Hug vil der vanke i Strid, saa de stiveste Nakker sig bøjer; 
Stammen, i Skoven er groet, søndrer dem Hovedets Skal. 
Aldrig en Kølle man saa, som Sveerne værre vil skade; 
indenlands Oprør og Storm tæmme og tøjle den skal. 
Knoklerne slaar den i Kvag, over søndrede Lemmer den 
svinges, 
tungt skal dens forreste Knast falde paa Uslingers Ryg. 
Haardt skal den hjemsøge Frændernes Bo, saa Landsmænd 
maa bløde; 
vidt i vort fædrene Land Vanheld den volder og Ve. 

Med de Ord gik han løs paa Sivald og hans syv 
Sønner, bød med sin uhyre Kølle al deres Kæmpekraft 
Trods, og slog dem alle ihjel. 


Google 


Haldan fælder Sivald og Hardben; hans Kvad om sin Kølle. 345 

Paa den Tid var der en Mand ved Navn Hardben, 
som kom fra Helsingland; han holdt det for en Ære 
at røve og skænde Kongedøtre, havde for Skik at tage 
dem af Dage, der vilde hindre ham i hans Elskovs- 
handel, kaarede sig ædelbaarne Møer fremfor Almues- 
kvinder, og troede, at jo højere den Viv var af Byrd, 
som han tog med Vold, des mere voksede hans Navn 
og Ry. Ingen Mand undgik hans Hævn, hvis han 
vovede at maale sig med ham i Manddom; og han var 
en saadan Kæmpe af Krop, at han maalte sine ni Alen 
i Længden. I Følge med ham var tolv Kæmper, der 
havde det Hverv at lægge ham i Baand og saalunde 
afvende hans ustyrlige Vildskab, naar Bersærkegangen 
kom over ham og varslede dem om at der var Fare 
paa Færde. Hardben og hans Kæmper æskede nu 
Haldan til at møde dem Mand mod Mand; og han 
gik ikke alene ind paa Kampen, men spaaede ogsaa sig 
selv Sejren i sikre og selvtillidsfulde Ord. De Hardben 
hørte det, fik han brat Bersærkegang, bed som en 
rasende i Overkanten af sit Skjold, gøs ej tilbage for 
at sluge gloende Kul, snappede Gløder med Munden 
og sank dem, løb lukt igennem luende Ild, og til Slut, 
da han havde svælget i alskens Galskab og Afsind, 
vendte han i sin vilde Rasen Staalet mod seks af sine 
egne Fæller; men om dette hans Vanvid kom af Kamp- 
lyst eller af medfødt Vildskab, er ej godt at sige. Der- 
næst stævnede han mod Haldan med de seks tilovers- 
blevne Kæmper; men denne knuste ham med sin uhyre 
Kølle, og røvede ham baade Sejr og Liv; saa han fik 
Straf som forskyldt for sin Brøde, baade mod Haldan, 
som han havde udæsket, og mod de Konger, hvis Døtre 
han havde taget med Vold. 

Dog, det var som om Lykken aldrig kunde blive 
træt af at sætte Haldans Kræfter paa Prøve, men altid 
bød ham ny og uventet Aarsag til Strid; og nu føjede 
det sig da saa, at Egder Finnehøvding hjemsøgte 
Sveerne med Vikingetog. Ham drog Haldan i Møde 
med tre Skibe — han havde nemlig spurgt at saa 
mange havde Egder med sig; og da Natten afbrød 
Kampen uden at han havde faaet Bugt med Fjenden, 

æskede han ham den følgende Dag ud til Enekamp og 
fældede ham. 

Siden spurgte han, at en vældig stærk Kæmpe ved 
Navn Grimme krævede Underkongen Haders Datter 
Thorild til Ægte under Trusel om Tvekamp, og at 
Faderen havde kundgjort, at hvo der vilde rydde 
Kæmpen af Vejen, skulde faa hans Datter til Viv. 
Endnu var Haldan Ungkarl, om end noget til Aars; 
men trods Alderen drog han til Norge, ægget baade 
af Kongens Løfte og af Kæmpens Overmod. Da han 
kom derop, gjorde han sig aldeles ukendelig ved et 
tykt Lag Sværte over sit Ansigt; og da han saa kom 
hen til Kamppladsen, drog han først sit Sværd, men 
slængte det dernæst fra sig, da han vidste at Fjenden 
havde døvet dets Ægg med sit Blik, og drog et andet 
ud af Skeden. Med det gik han saa Grimme til Livs 
og kløvede Underkanten af hans Brynje samt hans 
nederste Skjolderand. Herover undredes Grimme og 
udbrød: »Aldrig saa jeg Gubbe bide bedre fra sig!« 
Og i det samme drog han sit Sværd og kløvede i ét 
Hug Haldans Skjold som han skød for sig. Men inden 
han kunde faa draget Haanden tilbage, var Haldan 
ham for rap og skar den af med et lynsnart Hug. 
Desuagtet tog Grimme sit Værge i venstre Haand og 
stak i det samme Haldan i Laaret, og tilføjede ham 
saalunde et lidet Saar til Hævn for at han havde lem- 
læstet ham. Men Haldan gik af med Sejren og gav 
den overvundne Lov til at løskøbe sig og beholde den 
Smule Liv han havde tilbage; ti han vilde ej have den 
Skam at røve en værgeløs Krøbling hans usle Liv. Saa- 
ledes lagde han sin Storhed for Dagen, ej alene ved 
at vinde Sejr, men næsten lige saa meget ved at holde 
sin Haand over Fjenden. — I Sejrsløn vandt han 
Thorild til Brud, og fik med hende Sønnen Asmund, 
som Norges Konger roser sig af at nedstamme fra, 
saa de fører deres Æt i Rækkefølge op til Haldan?). 

1) Sakse (eller rettere: hans Hjemmelsmand) har her sammenblan- 


det Haldan Bjærgram med den norske Sagnkonge Halvdan den 
Gamle, fra hvem Harald Haarfagers Moder mentes at stamme. 

(Øder og Sigrid — Alf og Alvild — Haghard og Signe 
— Haldan og Gyrid). 


Vi kommer nu til en ejendommelig sluttet Sagnkreds hos Sakse, 
der har sit eget Særpræg og for en stor Del er stedfæstet i Midt- 
sælland; de enkelte Sagns Æmner er ikke saa meget Heltefærd som 
Elskovs alt overvindende Magt, og talrige Vers er indflettede i 
Fremstillingen, overvejende Lævninger af større Oldkvad. Men netop 
paa Grund af deres Æmner har disse Sagn vist sig mere modtagelige 
for Paavirkning af de syd- og østfra indvandrede Folkeæventyr, 
som i mange Aarhundreder er blevet fortalt fra Slægt til Slægt, 
men først i vore Dage er blevet optegnet saaledes som de lød paa 
Folkemunde. Især har Sagnet om Øder og Sigrid store Ligheder 
med Æventyret om Hundebruden, den nordiske Form af Fortællin- 
gen om Amor og Psyke. Mere præget af rent nordisk Aand er 
Sagnet om Alf og Alvild og især det herlige, paa Oldkvad byggede 
Sagn om Hagbard og Signe, hvis viljestærke Elskov byder Døden 
Trods, — et Sagn, der har vist sin Livskraft ned igennem Tiderne 
og ikke alene har affødt en velkendt ypperlig middelalderlig Folke- 
vise, men ogsaa har fristet nyere Digtere (Øhlenschlæger, Gjellerup) 
til dramatisk Bearbejdelse. Sagnene om Haldan er — i Modsætning 
til Hagbardsagnene — overvejende knyttede til Skaane; Kærnen i 
dem er Lævninger af Kvad, hvoraf det vigtigste — det der handler 
om hans Drab af sin Broder Hildeger — er affødt af tyske Sagn om 
Didrikskæmpen Hildebrands Sønnedrab — Sagn der gaar tilbage til 
Folkevandringstiden og bl. a. kendes af et oldtysk Kvad fra Ka- 
rolingertiden. Sagnene er i det hele fortalt af Sakse i en noget 
kunstfærdigere Stil end det jævne Folkesagns, og bærer Præg af at 
være blevet tildannet i Absalons og Valdemars Hærmandskreds; men 
Kærnen i Sagnene om den ældgamle midtsællandske Kongeæt, Siger- 
ætten eller Siklingerne, der i Tid ligger forud for Lejrekongerne, 
er utvivlsomt af meget høj Ælde, selv om de tildels er overgroet 
med yngre Slyngvækster. — Overgangen fra Haldan Bjærgrams Saga 
til de egentlige Siklingsagn dannes af en Fortælling (om en Kong 
Haldans Kamp med en Viking ved Navn Ebbe), som Sakse regner 
med blandt Haldan Bjærgrams Bedrifter, men som af flere Grunde 
(bl. a. fordi Navnet Ebbe er typisk dansk og ikke islandsk) ikke kan 
stamme fra norsk-islandsk Kilde. 

Nu var der en Viking af lav Byrd ved Navn Ebbe, 
der i Lid til sin Manddom løftede sine Øjne saa højt, 
at han ønskede sig en ædelbaaren Brud og bejlede til 
Gøtekongen Ungvins Datter Sigrud, samt krævede 
Halvdelen af Gøteriget i Medgift. Ungvin spurgte Kong 
Haldan til Raads, om han skulde indvilge i dette Gif- 
termaal; og Haldan bad ham blot samtykke paa 
Skrømt, samt lovede at han nok skulde gøre det Bryl- 
lup til intet, og bød ham holde Plads aaben til ham 
ved Gildesbordet. Ungvin fulgte hans Raad; Haldan af- 
lagde sit kongelige Ydre, tog sig en ful og fremmed 
Skikkelse paa, og kom da ud paa Natten til Stede ved 
Bryllupsgildet; og alle der mødte ham, ræddedes for 
ham, og undrede sig over hvad det var for en vældig 
Jætte der var kommet i Gaarde. Saa snart han stod i 
Kongens Hal, saa han sig rundt til alle Sider, og 
spurgte saa, hvem det var der sad Kongen næst. Da 
saa Ebbe svarede, at det var Ungvins vordende Sviger- 
søn der sad ved hans Side, spurgte Haldan ham med 
harmfulde Ord, om han var helt ellevild og ude af sig 
selv, siden han var fræk nok til at turde blande sit 
urene Blod ind i en ædel og ypperlig Æt og dristede 
sig til at lægge sine grove Bondehænder paa et Konge- 
barn, ja end ikke lod det være nok hermed, men endog 
krævede Lod og Del i en andens Rige. Dernæst æskede 
han ham til Holmgang, med de Ord, at først naar han 
havde sejret i den Strid, kunde han naa sine Ønskers 
Maal. Ebbe svarede, at Troldtøj sloges i Mulm og 
Mørke, Mænd ved Solens Lys; men dertil sagde Hal- 
dan, at Maanen skinnede saa klart som om det var 
højlys Dag, saa han kunde ikke nævne den sene Natte- 
time som gyldig Grund til at afslaa Kampen. Saaledes 
nødte han Ebbe til Strid, vendte Gilde til Kampleg, og 
fældede ham, saa det blev ej Brud, men Lig, der førtes 
af Gaarde. 

Nogle Aar efter døde han hjemme i sit eget Land; 
og da han ingen Børn havde, indsatte han paa sit 
Yderste Ungvin til Rigets Arving, og gav ham Konge- 

navn. Ungvin blev siden fældet i Strid af sin Fjende 
Regnald, og efterlod sig Sønnen Sivald. 


Sivald havde en Datter ved Navn Sigrid, og hun var 
saa bly og skær en Mø, at hun aldrig kunde bringes til 
saa meget som at slaa Øjnene op og fæste sit Blik paa 
en eneste af alle de mange Bejlere, der for hendes 
Skønheds Skyld bad om hende; ja hun var saa sikker 
paa sig selv, at hun bad sin Fader om kun at give hende 
den Svend til Ægte, der med søde Elskovsord kunde 
aflokke hende et Øjekast. Ti i gamle Dage var Møerne 
saa tugtige her til Lands, at de altid holdt Øjnene for 
sig selv og aldrig blinkede letfærdigt, for at ingen frie 
og løse Øjekast skulde skade Sindets Uskyld; og man 
satte Pris paa et blufærdigt Aasyn, der røbede Hjærtets 
Renhed. 

Nu var der en Ungersvend ved Navn Øder, Ebbes 
Søn, der bejlede til Møen med brændende og stand- 
haftig Elskov, enten i Lid til sine Storværker eller til 
sit vindende Væsen og sin slebne Tunge. Han søgte af 
al Magt og paa alle Maader at aflokke hende et Øje- 
kast, men kunde ikke ved nogen som helst Kunst faa 
hende til at løfte de nedslagne Øjne, og drog atter af 
Gaarde, opfyldt af Undren over at han ej havde kunnet 
rokke hendes standhaftige Strænghed. 

Nu var der en Jætte, der ogsaa attraaede Møen; og 
da han mærkede at han havde lige saa lidt Held med 
sig, satte han en Kvinde ud paa at liste sig ind i hendes 
Gunst; og da hun en Tid lang havde tjent Sigrid som 
Tærne og indyndet sig hos hende, lokkede hun hende 
en Gang med List paa Afveje, langt bort fra hendes 
fædrene Gaard, og her sprang Jætten frem og førte 
hende bort til sit trange Bo i Bjærgets Indre. Andre vil 
vide, at det var ham selv der havde skabt sig om i en 
Kvindes Lignelse og lumskelig lokket Møen bort fra 
hendes fædrene Hjem for saa til Slut at rane hende. 
Saa snart Øder spurgte det, søgte han at opspore Møen 
og ransagede Bjærgets Indre saa længe til han fandt 

hende, fældede Jætten, og førte Sigrid bort med sig. 
Men Jætten havde med Flid bundet Møens Lokker i en 
saa slynget Knude, at Haaret filtrede og hang fast sam- 
men, saa det var ingen let Sag at løse de sammenslyn- 
gede Lokker uden med Odd og Ægg. Atter søgte han 
nu paa forskellige Maader at lokke for Møen for at 
opnaa et Øjekast og løfte hendes sænkede Blik; men 
det var spildt Umage, og skuffet i sit Haab opgav han 
Ævred; ti det faldt ham aldrig ind at tage Møen med 
Vold og skænde den ædelbaarne ved at ligge hos hende 
i Løndom. Længe vankede hun nu vildfarende om i de 
øde og afsides Egne, og kom omsider til en arg Elle- 
kvindes Hytte. Hun satte hende til at vogte sin Gede- 
hjord; men Øder hjalp hende atter paa fri Fod og lok- 
kede paa ny for hende med følgende Ord: 

»Hvi vil du dog ej for min Bøn dig bøje, 

fæste dig til Brud, og din Bejler følge? 

Bedre vist det var end i Skov at vogte 

stinkende Geder. 

Troldkvind arg og ond du ej længer tjene; 

fly den fule Viv som du Frue nævner! 

Følg med mig om Bord, og som fri og frels paa 

Bølgen du fare! 

Slip din Faareflok! Lad den selv sig skøtte! 

Ej med Ged og Buk du paa Græsgang drive! 

Bliv min Venneviv, og min lange Attraa 

lifligt du lønne! 


'Du mit Liv og Lyst, mine Længslers Fylde, 
slaa dit Øje op, lad mig se det straale; 

dølg ej bly dit Blik, blot et hastigt Glimt din 
Bejler du unde! 


Til din Faders Gaard skal med mig du følge, 

" d din Moders Favn skal du glad dig gemme, 
om med Øjets Lys du kun én Gang lønner 
Bejlerens Ønske! 


Ud af Jætters Vold har jeg atter frelst dig; 
møjsom var min Id, efter Løn jeg længes; 

vær da ej saa haard, men med Ynk du mindes 
alt hvad jeg øved! 

Hvor kan du dog være saa ør og afsindig, at du hellere 
vil vogte andres Hjord og tælles blandt Utyskers Trælle 
end samtykke i et godt og sømmeligt Giftermaal?« 
Men Møen holdt strængt sit Blik i Tømme og rørte ej 
det mindste paa Øjnenes Laag, for ej at friste sit blu- 
færdige Sind ved frit at se sig om. Hvor ærbare har ej 
Kvinderne den Gang været, at end ikke de sødeste El- 
skovsord kunde lokke dem til bare at blinke en Kende! 

Da nu Øder end ikke ved de tvende gode Tjenester 
han havde gjort Møen, kunde aflokke hende et Øje- 
kast, søgte han skamfuld og syg i Sind atter ned til sine 
Skibe. . 

Sigrid strejfede nu som før vidt omkring blandt Stene 
og Klipper, og kom omsider vildfarende til Ebbes 
Gaard. Her udgav hun sig for en Stoddertøs, da hun 
bluedes ved sine revne Klæder og sin usle Tilstand; 
men Øders Moder indsaa godt, at hun trods sit falmede 
Aasyn og sin fattige Dragt var rundet af ædel Rod, og 
satte hende derfor med Hæder til Højbords samt bad 
hende venligt blive hos sig; ti Møens ranke og fagre 
Vækst røbede hendes høje Byrd, og hendes ædle Æt 
lyste hende ud af Øjnene. — Da Øder fik Øje paa 
hende, spurgte han hende, hvorfor hun dulgte sit 
Aasyn i Kappen; og for ydermere at prøve hendes 
Sind holdt han paa Skrømt Bryllup med en anden og 
satte Sigrid til at bære Blus, naar han steg i Brudeseng. 
Alt var Lyset næsten helt brændt ned, og Luen sved 
hendes Haand; men hendes Taalmod stod sin Prøve: 
ingen saa hende røre en Finger, saa man fast skulde 
tro at hun ingen Smærte følte ved den brændende 
Hede: for den indre Brand i Sjælen ænsede hun ej 
den ydre Ild, og den blussende Attraa, hun bar i sit 
Hjærte, tog Magten fra den Lue der sved hendes Hud. 
Omsider bad Øder hende vare sin Haand; og da løf- 
tede hun bly sit Blik og fæstede sine Øjne mildt paa 
ham. Dermed var det skrømtede Bryllup endt, og 
Sigrid steg selv i Brudeseng. 

Siden fangede Sivald Øder og vilde have dømt ham 
til Galge og Gren, som den der havde taget hans Datter 

med Vold; men Sigrid gjorde straks Rede for hvordan 
det hang sammen med hendes Rov, og udsonede ham 
ikke alene med Kongen, men overtalte endog sin Fa- 
der til at tage hans Søster til Ægte. 


Siden stod der paa Sælland et Slag mellem Sivald 
og Regnald, der begge havde udsøgt sig de gæveste 
Kæmper til Striden. Tre Dage varede Kampen med 
vældig Mandslæt paa begge Sider, og hver af Hærene 
sloges saa djærvt, at det tyktes uvist hvorhen Sejren 
vilde hælde; men da brød Øder uden at ænse Død 
og Fare midt ind i Fjendens tætteste Fylking — hvad 
enten han var ked af den endeløse Kamp eller ægget 
af Ærgerrighed — fældede Regnald midt i Kredsen 
af hans gæveste Kæmper, og skaffede med ét Danerne 
Sejren. 

Dette Slag var især mærkværdigt ved den Fejghed 
som de ypperste Ædlinge lagde for Dagen: saa skræk- 
slagne blev Styresmændene, at ikke mindre end fyrre- 
tyve af de modigste Sveer den Dag skal have vendt 
Ryg. Den ypperste af dem var Starkad, der ellers aldrig 
lod sig skræmme selv af den værste Trængsel og truende 
Fare, men denne Gang underlig nok blev grebet af 
Angst og fulgte sine Fæller paa Flugten i Steden for 
at staa imod. Troligt nok var det de høje Magter der 
slog ham med Skræk, for at han ej skulde tro om sig 
selv at han var udstyret med overmenneskeligt Mod; 
ti sjælden falder det i dødeliges Lod at vinde Lykken 
helt uden Lyde. — Alle disse, saa mange som Kampen 
havde lævnet i Live, tyede til Hake, den ypperste Vi- 
kingehøvding, og tog Tjeneste i hans Hird. 


Efter Sivald fulgte hans Søn Siger, der havde Søn- 
nerne Sivald, Alf og Alger, samt Datteren Signe. Af 
dem var Alf den ypperste af Sind og af Ydre, og fær- 
dedes meget paa Vikingetog. Hans Haar var mærkelig 
lyst og fagert, og Lokkerne skinnede som Sølv. — Paa 

samme Tid melder Sagnet at Gøtekongen Sivard havde 
Sønnerne Vemund og Østen samt Datteren Alvild, og 
hun var lige fra Barnsben saa bly, at hun altid dulgte 
sit Aasyn i Kappen, for ej ved sin Skønhed at vække 
andres Attraa. Hendes Fader holdt hende i stræng 
Varetægt og lod hende opføde en Øgle og en Orm, som, 
naar de voksede til, skulde ligge paa Vagt ved hendes 
Jomfrubur. Det var jo nemlig ingen let Sag at bane sig 
Vej til det Bur, der var stænget med saa frygtelig en 
Slaa. Han fastsatte ogsaa, at om nogen søgte at trænge 
derind, men kom til kort, da skulde hans Hoved straks 
hugges af og sættes paa Stage. Den Skræk, der stod af 
sligt Vovestykke, var da ogsaa stor nok til at holde 
de iltre Ungersvende i Ave. Men Alf Sigersøn tænkte 
som saa: jo værre Fare, des større Ære; han vilde 
prøve Lykken, meldte sig som Møens Bejler, og fik det 
Svar, at først maatte han fælde de Dyr der holdt Vagt 
ved Jomfruburet; ti efter Kongens Bud tilkom Møen 
den Mand der vandt Sejr over dem. For ret at ægge 
Udyrenes Ondskab svøbte han sig i et blodigt Skind, 
traadte saaledes klædt ind ad Borgeledet, og jog straks 
et gloende Jærn, som han holdt i en Tang, ind i Øglens 
aabne Gab, saa den faldt død om. Dernæst gik han 
mod Ormen, der bugtede sig frem imod ham, og fældede 
den ved at fæste sit Spyd midt i Gabet paa den. 

Nu holdt Alf sig til Aftalen og krævede den lovlige 
Løn for sin Sejr; men Sivard svarede, at han kaarede 
den Mand til Maag, som hans Datter selv fandt efter 
sit Hjærtes Ønske. Møens Moder var den eneste, der 
tog ham hans Bejlen ilde op; og hun søgte nu i Løn 
Samraad med sin Datter for at prøve hendes Sind. Da 
nu Møen priste Bejleren for hans Manddom, skam- 
mede Moderen hende ud med haarde Ord, fordi hun 
ej tog sin Ærbarhed i Agt, men lod sig lokke af fagert 
Ydre, glemte at veje hans Dyd og Manddom, og letfær- 
dig fæstede sine Øjne paa hans daarende Skønhed. 
Som Følge heraf lod Alvild haant om den danske Un- 
gersvend, og ombyttede sine Kvindeklæder med Mands- 
kofte; den bly Ungmø blev en vild Viking, og om hende 

fylkede sig en Del ligesindede Møer, som traadte i hen- 
des Tjeneste. Snart stødte hun tilfældig paa en Vikinge- 
flok, der sørgede over sin faldne Høvding; af dem blev 
hun for sin Skønheds Skyld kaaret til Søkonge og 
øvede langt større Manddomsid end man kunde vente 
sig af en Kvinde. 

Alf gjorde mangt et møjsomt Tog for at opsøge 
hende, og en Vinter stødte han paa Blakmannernes 
Flaade"). Samtidig frøs Vandet helt til, og der lagde 
sig saa fast Is uden om Skibene, at det var umuligt at 
drive dem frem, hvor stærkt de saa halede ud paa 
Aarerne. Da nu den strænge Kulde blev ved, var Isen 
snart saa tyk, at de indefrosne Folk turde vove sig ud 
paa den; og Alf bød da sine Mænd færdes hen ad Ha- 
vets frosne Spejl blot med Sokker paa Fødderne; ti 
naar de var fri for de glatte Sko, stod de bedre fast 
paa Isens Flade. Blakmannerne troede at de gav sig 
paa Flugt med ilsomme Fjed, og indlod sig i Kamp 
med dem; men de skræntede for hvert Skridt de tog, 
ti deres glatte Saaler gjorde dem usikre paa Fødderne. 
Danerne derimod traadte fast paa Havets frosne Flade, 
og drev de vaklende Fjender paa Flugt. 

Efter den Sejr satte de deres Kaas til Finland. Her 
lagde de ind i en snæver Bugt og sendte deres Spej- 
dere ud; og de kom da til Kundskab om at der i For- 
vejen laa nogle faa Skibe der i Havnen. Det var Al- 
vild der var kommet først med sin Flaade og havde 
lagt ind i den samme smalle Fjord. Men da hun i det 
fjerne fik Øje paa de fremmede Snækker, bød hun 
skyndsomst sine Folk lægge Aarerne ud og af al Magt 
ro dem i Møde, da det tyktes hende bedre at anfalde 
end at oppebie Fjenden. Alfs Stalbrødre søgte nu at 
afværge, at underlegen Flaade yppede Strid med Over- 
magt; men Alf svarede, at det vilde dog være en Skam 
om Alvild skulde spørge at de var faldet af fra deres 
Kaas for nogle faa Snækkers Skyld, og føjede til, at 


i 1) Blakmanner (Blakmænd) er det nordiske Navn paa Valakkerne 
i Rumænien, Her optræder de dog som et nordisk søfarende Folk. 

slig ringe Sag skulde ej gøre Skaar i den Ære de havde 
indlagt sig ved Storværker. Danerne kunde ikke nok- 
som undre sig over at deres Fjender var saa fagre af 
Aasyn og smidige af Lemmer. De lagde nu til Slag, 
og Alf sprang straks over i Stavnen paa Alvilds 
Snække, slog ned for Fode, og ryddede sig Vej lige til 
Løftingen. Hans Følgesvend Borkar slog Hjælmen af 
Hovedet paa Alvild; og da han fik Øje paa hendes 
glatte Hage, indsaa han at her var mere Brug for Kys 
og Klap end for Vaaben og Værge, samt at det var 
bedst at stikke Sværdet i Skeden og fare blidere frem 
mod Fjenden. Glad blev Alf, der saa uventet fandt 
den Mø som han utrættelig havde søgt til Lands og til 
Vands under alskens Fare og Møje; han tog hende fast 
i Favn, og nødte hende til at ombytte Mandsdragt med 
Kvindeklæder. Siden fik han med hende Datteren Gy- 
rid. Borkar tog en Mø af Alvilds Følge til Ægte, ved 
Navn Gro, og fik med hende Sønnen Harald, som Ef- 
terslægten kaldte Hildetand?). 

For at nu ingen skal undre sig over at Kvindekøn- 
net lagde sig efter Kamp og Strid, skal jeg i al Kort- 
hed komme med et lille Indskud om slige Møers Liv 
og Kaar. I gamle Dage fandtes blandt Danerne Møer, 
der klædte deres favre Lemmer i Mands Dragt og fast 
alle Dage øvede Kampens Id; og de var saa vaaben- 
djærve, at de aldrig lod sig smitte af sløvende Vellyst. 
De afskyede al yppig Levemaade, og hærdede helst 
deres Krop og Sjæl ved alskens Slid og Møje, aflagde 
al kvindagtig Svaghed og Vægelsind, og paatvang Vivs 
Sjæl Mands Vildskab; ja de lagde sig saa ivrigt efter 
Øvelse i Hærfærd, at man knap skulde tro det var rig- 
tige Kvinder. Det var navnlig de Møer, der enten ud- 
mærkede sig ved Viljestyrke eller ved slank og skøn 


1) Der synes her at være indløbet en Fejltagelse, idet Sakse se- 
nere fortæller, at Harald Hildetand var Søn af Alfs ovennævnte 
Datter Gyrid i hendes Ægteskab med den skaanske Høvding Bor- 
kars Søn Haldan (Hareskaar). Dette sidste er vistnok den bedste 
Form af Sagnet. Muligvis er ovenstaaende Sætning et uagtsomt se- 
nere Indskud. 

Vækst, som lagde sig efter et saadant Liv. De glemte 
saa at sige den Lod de var fødte til, kaarede barsk 
Kamp for blide Kærtegn, stundede ej mod kælne Klap, 
men mod Krigens Id, tørstede efter Blod og ej efter 
Kys, valgte Vaabendyst for Elskovslyst, krystede Vær- 
get med de fagre Fingre som hellere maatte have sys- 
let med Væven, tænkte mere paa Fald end paa Favn- 
tag, og truede med skarpe Spyd de Ungersvende som 
de kunde have tryllet med deres Skønhed. — Lad mig 
nu atter efter dette lille Indskud tage fat hvor jeg 
slap. 


Om Vaaren drog Alf og Alger atter ud paa Vikinge- 
tog; og som de nu strejfede viden om paa Havet, stødte 
de paa Smaakongen Haamunds Sønner Helvin, Hag- 
bard og Haamund, der havde hundrede Skibe ligesom 
de selv. De yppede Strid med dem, og først Mørkets 
Frembrud skilte de mødige Kæmper, saa de atter stak 
Sværd i Skede. Om Natten lod Hærene Vaabnene 
hvile, og næste Dag sluttede de en fast og varig Fred 
med hinanden; ti de havde begge faaet saa svære Saar 
den foregaaende Dag, at de ej havde Kræfter til ny 
Kamp; de havde stridt lige djærvt og var begge lige 
trætte, saa nu drev Nøden dem til at holde Fred. 

Paa den Tid var der en højbaaren tysk Ungersvend 
ved Navn Hildegisl, som i Lid til sit favre Ydre og sin 
ædle Byrd bejlede til Sigers Datter Signe; men hun 
havde kun Haan tilovers for slig navnløs Svend, der 
selv var blottet for Mandemod og kun vilde gøre sin 
Lykke ved Hjælp af andres gæve Id. Mest stod hen- 
des Hu til Hake for det svare Ry der gik af hans Stor- 
værker”); ti hun agtede kække Mænd højere end kælne 
Svende, og fæstede ej sine Øjne paa det fagre Ydre, 
men paa den ypperlige Id, da hun vel vidste, at et daa- 
rende Ydre aldrig kan opveje Dyd og Manddom, men 
falder igennem, naar de lignes ved hinanden. Der gi- 


1) Som det fremgaar af det følgende, mente Signe dog Hagbard, 
naar hun lovpriste Hake. 

ves nemlig Møer, der fængsles mere af Bejlerens Navn 
og Ry end af hans ydre Skabning, og som ej sætter 
Pris paa et glat Åasyn, men paa et gævt Indre, saa de 
kun er til Sinds at love den Svend, som de ser op til 
for hans Mandemod. 

Hagbard drog nu med Sigers Sønner til Danmark, 
satte uden deres Vidende deres Søster Stævne, og fik 
omsider hendes Ord og Løfte paa at hun vilde give 
ham sin Tro og love ham i Løndom. — Siden, da det 
engang blandt Tærnerne kom paa Tale, hvem der 
maatte kaldes den ypperste Ædling, kaarede Signe 
Hake fremfor Hildegisl, og sagde, at ved den sidste 
var ej andet værd at love end hans fagre Ydre, men 
Hakes herlige Sjæl opvejede til fulde hans arrede Aa- 
syn. Og hun nøjedes ej med at lovprise ham slet og 
ret, men kvad ogsaa saalunde: 


Straalende skøn er han ej, men ædel af Hu og af Hjærte, 

ti Modet lyser mer end Lød. 

, Kantet og haard er hans Krop; hans Sjæl ejer Styrke til 
Gengæld, 

der bøder hver en Legemsbrøst. 

Aasynet lyser af Mod, og Manddom i Øjnene luer; 

med haardfør Arm han Hæder vandt. 

Lov ingen Mand for hans liflige Lød, om du Retfærd vil følge; 

men lov en Mand med Mod i Bryst! 

Ej i det ydre han søger sin Ros, men i Daad og i Djærvhed, 

i Heltenavn og Heltery. 

Him er saa favr og fin, og hans hægede Hoved os fryder 

med gyldne Lokkers lyse Glans. 

Kort dog kun varer hans Skønhed og Huld, ti hasteligt visner 

en flygtig Ungdoms fejre Lød. i 

Skæbnen har selv sat urokkeligt Skel mellem Manddom og 
Skønhed; 

ti Æren holdt, naar Skinnet svandt. 

Falsk er den fejreste Lød, og lidet den glæder og gavner: 

den falmer let som Løv i Høst. 

Dannis og dydefuld Hu er bedre og tryggere Fæste: 

den trues ej og staar for Fald. 

Udvendigt Skin kan skuffe og daare den svajende Mængde, 

saa ej den ænser Ret og Skel. 

Sundere dømmer dog jeg, naar Dyd og naar Djærvhed jeg 
priser, 
men lader haant om fagert Huld. E 

Af dette Kvad fik de omstaaende det Indtryk, at det 
var Hagbard hun priste under Hakes Navn. Men Hil- 
degisl tog det saare ilde op, at hun gav Hagbard For- 
trin for ham, og fik ved Gaver den blinde Bolvis!) over- 
talt til at sætte Splid mellem Sigers og Haamunds Søn- 
ner. Kong Siger havde nemlig for Skik fast i alle Dele 
at rette sig efter to Oldingers Raad, og den ene af dem 
var Bolvis. De var hinanden saa ulige af Sind, at den 
ene helst vendte Avind til Yndest, men den anden satte 
gærne Splid mellem Venner og vakte indbyrdes Had 
og ond Tvedragt. Først satte da Bolvis ondt for Haa- 
munds Sønner hos Sigers Æt, og løj dem paa, at de 
aldrig havde for Skik at holde deres Venner Tro og 
Love, saa det var bedre at holde dem i Tømme ved 
Strid end ved Fred. Saa blev da Ungersvendenes Bro- 
derskab brudt; mens Hagbard var langt af Led, yp- 
pede Sigers Sønner Alf og Alger Strid med Helvin og 
Haamund, og fældede dem i den Fjord der hedder 
Haamundsvig?). Siden kom Hagbard til med friske 
Stridskræfter og fældede dem til Hævn for sine Brød- 
res Død. Hildegisl undflyede, men fik et Spyd tværs 
igennem Bagen, hvad der affødte megen Haan og Spot 
mod de tyske; ti det tyktes stor Skam og Skændsel at 
faa saa fult og ynkeligt et Saar. 

Siden foer Hagbard i Kvindeklæder og søgte atter 
Sigers Datter i Enrum i Lid til hendes givne Løfte, 
som havde han aldrig voldt hende Ve ved at raade 
hendes Brødre Bane; han stolede trygt paa hendes 
Troskab og ængstedes ej for sin egen Daad; ti Elskov 
frygter ingen Fare. For dog at have et Ærende at 
skyde sig ind under gav han sig ud for Hakes Skjold- 
mø, og sagde at han havde Bud fra ham at bringe 
Siger. Om Natten redte de Leje til ham hos Signes 

1) Navnet betyder ondskabsfuld. Hans Modsætning er den vel- 


sindede Raadgiver Bilvis, hvis Navn først nævnes længere fremme, 
?) Hvor dette Sted skal søges, vides ikke. 

Møer; og da Tærnerne tvættede og tørrede hans Fød- 

der, spurgte de ham, hvor det kunde være at hans 

Lægge var saa lodne og hans Hænder saa haarde at 

føle paa. Han kvad da: 

Er det saa sært, om min Saal vorder sej, og at Huden maa 
'hærdes? 

Undres I svart ved at se lodden og langhaaret Læg? 

Faret jeg har saa vidt paa min Fod, og i Sand har jeg vadet; 

vandret jeg har undervejs ofte paa Tidsel og Torn. 

Stundom jeg strejfer i Krat og i Skov, eller Bølgen jeg bryder, 

færdes saa viden om Land, stævner saa langt over Sø. 

Sluttet i Staal er mit Bryst, i Brynjens de flettede Ringe, 

vant kun til Vaabnenes Dyst, hærdet mod Hug og mod Stik; 

derfor er Barmen ej fyldig og blød som paa Fruer og Møer, 

klædte i kosteligt Skrud, Lærred og fineste Lin. 

Ej har jeg syslet med Traad eller Ten, men det blodige 

Værge 
tit har i Hænde jeg "haft, svunget i Striden mit Spyd. 


Signe sandede uden Tøven hans Ord og spillede un- 
der Dække med ham; det var jo kun rimeligt, sagde 
hun, at de Hænder der var mere vante til Kamp end 
til Karte, og som slog ikke Væv men Vunder, var 
haarde i Huden af slig Syssel, og ej bløde som andre 
Møers eller myge og glatte at føle paa: de var jo hær- 
dede baade i standende Strid og i stadig Søfærd; ti 
Hakes Skjoldmø havde ingen Tid tilovers til Kvinde- 
sysler, men var kun vant til at bruge sin blodige Højre 
til at svinge Spyd og spænde Bue. Derfor kunde de ej 
undre sig over at Fødderne var haarde af den langvejs 
Færden, og at de Saaler, der saa ofte havde slidt Stran- 
dens skarpe Stene, var seje og stive at føle paa, og ej 
saa bløde som de Møers, der altid sad hjemme og 
aldrig flyttede Fod uden for Borgens Led. 

Siden skulde Hagbard hædres med det ypperste 
Leje; og da han og Signe var kommet i Seng sammen, 
kvad han blandt megen anden Elskovstale saalunde 
til hende: 

Fik din Fader mig fanget her, 
vist han voldte mig Ulivssaar; 

lysted dig da, naar jeg var død, 
fluks at svigte din svorne Tro, 
fæste dig til en anden Svend? 

Er min Lykke saa arg og ond, 

ej om Naade jeg gør mig Haab: 
Faders Hævn kender ej til Ynk, 
Sønners Bane maa bøde haardt. 
Voldt jeg har dine Brødres Død, 
vejet dem paa den vaade Val; 

nu jeg, uden din Faders Ja, 
deler djærv med hans Datter Seng, 
ret som aldrig i mindste Maal 
mod hans Ønske jeg ypped Id. 
Sig mig da, du min væne Dis: 
Hvortil stander vel helst din Hu, 
naar du favner ej mer din Ven? 


Signe svarede: 


Hos dig vil helst jeg dvæle, du min Hjertenskær, 
selv naar Lykken er ond, varsler os Ve og Død; 

ti lidet det mig lyster kun at leve her, 

naar du gemmes i Grav, sænkes i mørke Muld. 

Har Dagens Lys dit Øje set for sidste Gang, 

slæber Bødlen dig bort, røver dig grum dit Liv; 

om Sværd dig raader Bane, eller blege Sot, 

om du fældes paa Land eller paa Bølgen blaa: 
fra Lyst og Brynde vender jeg med Blu mit Sind, 
og til selv samme Død giver jeg glad mig hen; 

ti bundet blev paa Lejet her saa fast et Baand, 
sammentvundet af to Traade i Liv og Død. 

Om Dødens Braad jeg smage skal, jeg svigter ej 
ham hvem frit jeg har valgt, fundet min Elskov værd; 
hvem Møen rakte første Gang sin Mund til Kys; 
som i Ungdommens Vaar brød hendes friske Blomst. 
Se højt og helligt sværger jeg dig her min Tro, 

om du ellers vil Lid fæste til Kvindes Ord. 


De Ord kvægede Hagbard med saadan Styrke, at 
han frydedes langt mere over hendes Løfte end han 
frygtede Skilsmissens Farer. — Siden, da Tærnerne 
havde røbet ham, og Sigers Svende søgte ham ind paa 
Livet, værgede han sig længe og djærvt og fældede 
mange af dem i Døren; men omsider blev han over- 

vældet og førtes fangen frem paa Tinge. Her var Al- 
muen delt i sit Omdømme: nogle holdt paa at saa 
grov en Misdæder maatte bøde med Livet, men Bilvis, 
Bolvis's Broder, samt adskillige andre var blidere til 
Sinds imod ham og raadede til hellere at drage Nytte 
af saa gæv en Kæmpes Haand end fare grumt frem 
imod ham. Men da stod Bolvis frem og sagde, at det 
var onde Raad, der gik ud paa at faa Kongen til at 
eftergive den skyldige hans Straf, saa han skammeligt 
glemte sin Hævn og lod Naade gaa for Ret. Hvor 
" kunde der være Tale om, sagde han, at Siger lod sig 
røre til Medynk eller Skaansel overfor en Mand, der 
ej alene havde røvet ham tvende Sønners Trøst og 
Hjælp, men ogsaa voldt ham Vanære ved at lokke 
hans Datter? — Disse hans Ord istemtes af Almuens 
Flertal; Hagbard dømtes til Døden, og en Galge blev 
rejst til at hænge ham i; og havde han nys fast ingen 
Stemmer haft imod sig, saa blev nu med ét alle ham 
gramme og kendte ham strafskyldig. — Siden rakte 
Dronningen Hagbard en Drik og bad ham dermed 
slukke sin Tørst, samt kvad denne Nidvise til ham: 


Velan, du haarde Hagbard, 

som dømtes skyldig til at dø 

af Folket her paa Tinge, 

tag denne Drik og stil din Tørst 
og læsk de tørre Læber 

med liflig Most af Hornets Mund. 
Lad ej af Angst dig skræmme, 
men drik paa Livets sidste Dag 
med dristigt Mod det Bæger, 

som vier dig til Dødens Ve. 

Naar Hornet ud er drukket, 

til Helhjems Strand du heden gaar, 
til Dødens Land i Dybet, 

hvor Hel sin skumle Højsal har; 
din Krop i Galgen stedes. 

din Sjæl paa Flugt til Skyggers Land. 


Ungersvenden tog Hornet af hendes Haand og kvad 
til Svar: 

Sidste Skaal vil jeg fro og frejdig smage, 
Dødens Horn med den samme Haand jeg tager, 
som til Hel dine tvende Sønner skikked. 

Uden Hævn skal jeg ikke heden fare, 

daadløs ej jeg til Dødens Skygger vandrer: 
Sværd jeg svang, som blev begge Brødres Bane; 
forud har jeg dem sendt til Helhjems Strande. 
Denne Haand i dit Afkoms Blod jeg dypped, 
denne Haand har i Ungdoms Vaar dem fældet, 
dine Børn, som du selv til Verden fødte, 

dem det dræbende Staal ej længer sparte. 

Arge Viv, i dit Vanvid vildt du raser, 

sønneløs er du haardt af Skæbnen slagen, 

Bod for Savn vil dig Lykken aldrig unde, 
Helhjems Pant kan du ikke faa tilbage, 

Dødens Borg kan du ingensinde bryde. 


Saaledes haanede han hende for hendes unge Søn- 
ners Drab til Hævn for hendes Trusler om Død, og 
slængte Dronningen Hornet tilbage i Hovedet, saa 
Mjøden randt i Strømme ned over hendes Aasyn. 

Imidlertid sad Signe blandt sine grædende Tærner 
og spurgte dem, om de var til Sinds at følge hende 
i hvad hun havde for. De lovede at udføre alt hvad 
Kongedatteren ønskede, og det gav -de hende deres 
Ord paa. Da brast hun i Graad og sagde, at den eneste 
Svend hun havde favnet i Live vilde hun ogsaa følge 
i Døden; derfor bad hun dem stikke Ild paa Buret, 
saa snart Vægteren gav Tegn fra Varden, samt gøre 
sig Strikker af deres Slør, stramme dem om Halsen, 
og skyde Skamlerne bort under Fødderne. Det lovede 
de hende, og hun skænkede da Vin og drak dem til 
for at dulme deres Dødsangst. 

Siden blev Hagbard ført ud til den Høj, der er op- 
kaldt efter ham, for at klynges op i Galgen. For at 
prøve sin Fæstemøs Troskab bad han nu Bøddelsven- 
dene først hænge hans Kappe op; ti, sagde han, han 
havde nok Lyst til paa Skrømt at skue sig selv død 
lige inden han skulde lade Livet. De gjorde som han 
bad; men Signes Spejder troede, at det var Hagbard 
selv, som de hængte, og meldte hvad han saa, til 

Møerne i Kongens Gaard. I det samme tændte de Bu- 
ret i Brand, skød Skamlerne bort under Fødderne, og 
snærede Strikkerne fast om deres Struber. Men da 
Hagbard saa Luen lege over Kongens Gaard og det 
kendte Bur staa i Baal og Brand, udbrød han, at nu 
frydedes han langt mere over sin Fæstemøs Troskab 
end han nagedes ved Tanken om sin nære Død; ja han 
æggede de omstaaende til at ende hans Liv, og til 
Tegn paa hvor lidet han ænsede Døden, kvad han: 


Grib mig nu, Svende, med Haand og hæv mig kun hastigt 
i Galgen! 

Glad jeg med frydefuld Hu følger i Døden min Brud. 

Ild ser jeg blusse i Bur, og Gaarden i lysende Lue, 

trofast min elskede Mø mindes den Ed som vi svor. 

Ej har du svigtet dit Ord, nej fast har vort Fæstemaal bundet, 

fælles om alting vi er, følges i Liv og i Død. 

Sammen vi lader vort Liv, ti sammen har Eden os knyttet, 

én er vor Elskov og Tro, Døden ej skiller os ad. : 

Held mig, saa herlig en Mø med mig vil sin Lykkelod dele: 

ene skal ej jeg med Ynk fare til Helhjem i Dag. 

Slyng mig da Løkken om Hals! lad Rebet min Strube kun 

snære! 

Livet jeg lader med Lyst, længes kun efter min Død: 

trygt tør jeg haabe og tro at vor Elskov vil hinsides vare, 

Livet nu lider mod Slut, gærne i Graven jeg gaar. 

Hisset og her skal de fejre vor Tro, at i Døden vi fulgtes, 

vidt over Verdener to lyder de elskendes Lov. 


Se, sagde han, jeg tager med Glæde mod den Skaal, 
der skænkes mig; ti saa stærk er Elskovs Magt, at 
end ikke Døden ævner at bryde dens Baand og rive 
de elskende ud af hinandens Favn. — Næppe havde 
han talt de Ord, før Bødlerne kvalte ham med Strikken. 

Og for at ingen skal tro, at Oldtidens Spor er aldeles 
udslettede, saa stadfæstes disse Frasagn ved visse 
Kendemærker som knytter dem til Stederne den Dag 
i Dag: efter Hagbards Død har en Landsby faaet 
Navn), og et Sted i Nærheden af Sigerstad højner en 
Vold sig noget over det omgivende Jordsmon og røber, 


—a) Sakse mener Landsbyen Havbyrd ved Ringsted, men hans For- 
tolkning af Landsbyens Navn er sproglig urigtig. 

at her har ligget en gammel Gaard. Der er ogsaa en, 
som har fortalt Absalon, at han selv har set en Bjælke, 
som var fundet dér paa Stedet, og som en Bonde havde 
pløjet op af Jorden. 


Da disse Tidender naaede Hake Haamundsøn?) i 
Irland, hvor han færdedes paa Hærtog, fik han i Sinde 
at vende sine Vaaben mod Danerne til Hævn for sine 
Brødres Død; men da blev han ladt i Stikken af Hake 
Sællandsfar, Vigers Søn, samt Starkad, der siden Reg- 
nalds Fald havde tjent ham tro lige til denne Dag, 
men nu begge sagde sig løs fra ham med lige stor Iver, 
om end ej af samme Aarsag: den ene handlede saa 
af Venskab, den anden kom i Hu af hvad Rod han 
var rundet. Hake mindedes nemlig hvad han skyldte 
sit Land, og kunde ej nænne at hærge paa sin Hjem- 
stavn; ti naar de andre fejdede mod en fremmed 
Fjende, vilde han være nødt til at kæmpe mod Lands- 
mænd. Men Starkad havde været Gæst i den gamle 
Kong Sigers Gaard og vilde derfor ej stride mod ham, 
for ej at faa Ord for at lønne godt med ondt. Saa 
meget gælder Gæstevenskab hos somme, at de aldrig 
kan overtales til at volde dem Skade, som de mindes 
har været dem hulde og blide. 

Men Hake holdt sine Brødres Drab for større Skade 
end sine Kæmpers Frafald; han lagde med sin Flaade 
ind i den Fjord der paa Dansk hedder Hærvig?), lod 
Mandskabet gaa i Land, og fylkede sit Fodfolk paa 
samme Sted, hvor nu Esbern”) har bygget en Borg, 
hvis Virke kan skærme Egnens Bomænd og stænge de 
vilde Vender ude. Dernæst delte han sin Styrke i tre, 
og sendte Flaaden i to Hold i Forvejen til Susaa med 
nogle faa Søfolk om Bord, for at den kunde krydse 
sig frem op ad det bugtede Aaløb og i Nødsfald komme 
Fodfolket til Hjælp. Selv drog han med dette over 
Land og holdt sig mest inde i Skoven for ej at blive 

") Altsaa Hagbards Broder. 


”) Kalundborg Fjord. 
3) Esbern Snare, Absalons Broder. 

set. Den Vej han slog ind paa var i gamle Dage tæt 
overgroet med Skov; men nu er Landet for en stor Del 
lagt under Plov, og kun hist og her staar lidt Smaa- 
krat tilbage. Og for at de selv ude i aaben Mark ej 
skulde savne Skov og Skjul, bød han dem hugge Grene 
af Træerne og holde dem foran sig. Ydermere bød han 
dem kaste en Del af deres Klæder samt deres Sværd- 
skeder fra sig, for at de uden den Byrde kunde være 
des rappere til Bens, og fare frem med blanke Klinger. 
Til evigt Minde herom har en Høj og et Vadested faaet 
Navn herefter”). 

Paa den Maade listede han sig i Nattens Løndom 
forbi tvende Vagthold; men da han kom til den tredje 
Varde, blev Kuren det underlige Syn vaer, løb til Sigers 
Sovekammer, og sagde at han bragte et mærkeligt 
Budskab: han havde set Løv og Krat vandre paa 
Menneskers Vis. Paa Kongens Spørgsmaal om hvor 
langt Skoven var naaet frem, svarede han, at den 
var lige i Nærheden; og Siger udbrød da: »Det Jærtegn 
varsler mig min Død.« Deraf kommer det at den Mose, 
hvor Grenene var skaaret, kaldes paa Folkemunde 
Helkær?). Han drog nu ud af Byen, hvor han var 
bange for at blive klemt inde i de snævre Gader, og 
søgte ud paa den aabne Slette for at møde Fjenden i 
Marken. Slaget stod paa det Sted, der paa Folkemaalet 
hedder Valbrønde, det er: Ligenes eller de faldnes 
Brønd; Lykken gik Siger imod, og han faldt i Striden”). 

Efter Sejren foer Hake grumt frem og brugte sin 
gode Lykke til at øve den værste Udaad: hans Hu stod 
til at hugge ned for Fode, uden at ænse Stand eller 
Køn; han kendte ej til Ynk eller Blu, men dyppede 


1) Vadestedet er Skedevad ved Landsbyen Ske i Midtsælland; 
Højen kendes ikke. 

2?) Hellekær er Navn paa et Mosedrag i den vestlige Side af Siger- 
sted Bymark, ret nær ved Byen. Hele Sigersted Bys nørre Mark 
hed endnu i 17. Aarh. »Hjemskoven« (d. e. den ved Byen liggende 
Skov) og maa tidligere have udgjort en sammenhængende Masse af 
Mose og Skov, hvis sydvestlige Udløb Hellekær er. 

3) Valbrønd var Navn paa en Fordybning, senere paa en Mark, 
tæt Nord for Sigersted. 


Google 


366 Siklingsagnene. 


Sværdet i Kvinders Blod, og fældede grum Mødre og 
Børn i Flæng. — Da dette kom Sivald, Sigers Søn, 
for Øre, der hidtil havde siddet hjemme paa sin Faders 
Gaard, samlede han en Hær for at tage Hævn over 
Hake. Hake blev ræd for hans store Mandtal og flyede 
med Tredjedelen af sine Folk tilbage til Flaaden i 
Hærvig, for at slippe bort til Søs. Men hans Stalbroder 
Hake med Tilnavnet den hugprude var saa stolt af 
den nysvundne Sejr, at han lidet ænsede Hakes Flugt: 
han vilde hellere falde end fly, og satte sig i Spidsen 
for den øvrige Hær. Han trak sig nu lidt tilbage og laa 
en Tid lang ved Alsted”) for at oppebie Flaaden, men 
havde al Grund til at laste sine Vaabenfællers sen- 
drægtige Færd; ti Skibene, der var sendt op ad Aaen, 
var endnu ikke naaet frem til det aftalte Sted. Saa 
stærkt havde Sigers Fald og Sivalds Yndest ægget hele 
Almuens Harme, at begge Køn gjorde sig rede til 
Kamp, og Kvinderne holdt sig ej tilbage fra Striden. 
Næste Dag yppede Hake og Sivald et Slag, der varede 
i to Dage. Det var den haardeste Kamp; begge Høv- 
dinger faldt, men de tiloversblevne af Danerne vandt 
Sejr. — Natten efter Slaget naaede Flaaden frem ad 
Susaaen til den aftalte Ankerplads. Fordum var nem- 
lig Aaløbet farbart for Skibe; men nu er det saa snæ- 
vert og tilgroet, med Grus og Dynd, at Skibe vanskeligt 
kan slippe ind i dets smalle og stillestaaende Vande. 
Ved Daggry fik Søfolkene Øje paa deres Stalbrødres 
Lig; de stedte da deres Høvding til Jorde og tuede en 
anselig Gravhøj over ham, som endnu den Dag i Dag 
er kendt under Navn af Hakes Høj”). — I det samme 
kom Borkar over dem med det skaanske Hestfolk, og 
fældede de fleste af dem; og da Fjenden var slagen, 
gik han med sine Folk om Bord i de tomme Snækker, 
satte skyndsomst efter Haamunds Søn?) og yppede 


1) Alsted ved Susaa, tæt Sydvest for Sigersted (her skrevet Axel- 
stad, andensteds hos Sakse — rigtigere — Alex[s]tath). 

2?) Hakes Høj er en stor Kæmpehøj ved Susaaens Bred, omgivet 
af en hel Del mindre. 

38) Den anden Hake, Hagbards Broder. 

Strid med ham; og her gik det Hake saa ilde, at han 
skrækslagen maatte fly til Skotternes Land med kun 
tre Skibe i Følge. Her fandt han sin Død to Aar efter. 





Under denne Strid og Vaade var det gaaet saa haardt 
ud over Danernes Kongehus, at den eneste der endnu 
var tilbage var Gyrid, Alfs Datter, Sigers Sønnedatter. 
Da nu Danerne saa, at de ej længer havde den gamle 
højbaarne Æt til at sætte for Styret, gav de Folkets 
Mænd Magten, kaarede sig Høvdinger ud af Almuen, 
og satte Østmar over Skaane, Hunding over Sælland; 
paa Fyn tog de Hane til Herre; og i Jylland gjorde de 
Rørik og Hader til Høvdinger, saa hver fik sin Del at 
raade. — Og for at nu ingen skal være uvidende om 
af hvad Rod den følgende Kongeæt er rundet, maa jeg 
her nødvendigvis gøre et lille Indskud og fortælle et 
og andet desangaaende. 

Saa er Sagn, at der var blandt Sveerne en stor 
Kæmpe ved Navn Gunner, der af gode Grunde var 
blevet Nordmændene gram og bad om at maatte fejde 
paa Norge; men da han først havde faaet Lov, var der 
ingen Ende paa al den Nød han voldte. Først rettede 
han sine Hævntog mod Jæderen”), hvor han foer frem 
med Ild og Sværd; Bytte brød han sig ikke om, men 
det var hans største Lyst at strø Lig for sin Fod og 
væde sin Vej med Blod i Strømme. Han var ej som 
andre, der gærne afholder sig fra Mandslæt og tørster 
mere efter Bytte end efter Blod; nej, han var mere 
grum end grisk og havde intet højere Ønske end at 
styre sin Mordlyst paa Menneskeliv. Af Skræk for 
hans Grumhed overgav hele Landsfolket sig til ham 
for at undgaa den truende Skæbne. Da Nordmænde- 
nes ældgamle Konge Regnald spurgte hans grumme Id, 
lod han gøre en Hule og gemte deri sin Datter Drot 
med et sømmeligt Følge og Levnedsmidler for lang Tid; 
og i samme Hule skjulte han ogsaa sine Kongeskatte 


1) Kyststrækning Syd for Stavanger paa Norges Vestkyst. 

samt flere Sværd, der var Mesterstykker af Smede- 
kunst; ti de Vaaben, som han ikke selv havde Kraft 
til at føre, vilde han ej lævne Fjenden at bruge. Og 
for at Hulen ej skulde rage op og være synlig udefra, 
lod han Højen over den jævne med Jorden. Dernæst 
drog han i Strid; men hans Lemmer var saa svage af 
Ælde, at han ej kunde vinde med i Kampen uden ved 
at støtte sig til sine Følgesvendes Skuldre og komme 
frem ved andres Hjælp. Saa yppede han da Slag; men 
hans Mod var større end hans Lykke: han faldt i Stri- 
den, og hans Land fik god Grund til at blues efter sin 
Høvdings Fald. 

For nemlig at straffe det overvundne Folk for dets 
Fejghed ved at lade det vederfares en uhørt Vanhæder, 
satte Gunner en Hund til Høvding over det. Dermed 
kan han vel næppe have haft andet for Øje end at 
give det indbildske Folk tydeligt til Kende, at Hovmod 
faar sin Straf, og tvinge de stive Nakker til at bøje sig 
for en bjæffende Hund. Ja for at gøre Maalet fuldt 
indsatte han Jarler, der i Hundens Navn skulde tage 
Vare paa Kongens og Rigets Sager, og gav den en ind- 
delt Hird og fast Livvagt af Ædlinge. Desuden fast- 
satte han, at om nogen af Hundens Hovmænd lod 
haant om at vise deres Høvding Hyldest og undlod at 
følge ham ærbødigt paa alle hans Strejftog, da skulde 
han til Straf slaas til Krøbling. Tillige lagde han tve- 
fold Skat paa Folket; den ene Skyld skulde svares af 
Avlen om Høsten, den anden om Vaaren. Saaledes 
blev Nordmændenes Overmod slaaet ned: de maatte 
hylde en Hund som Herre og fik eftertrykkeligt at føle, 
at Hovmod staar for Fald. 

Da nu Gunner hørte, at Kongens Datter sad i Skjul 
langt oppe i Landet, gjorde han sig al mulig Umage 
for at opspore hende. En Dag, han selv var ude med 
de andre at søge, hændte det, at det kom ham for 
som om han utydeligt hørte en fjærn Hvisken nede 
under Jorden. Han listede sig da frem efter Lyden 
og hørte nu tydelig Mennesketale, og bød sine Mænd 
grave Grunden ud hvor de stod, lige til de naaede 

Bunden; med ét kom Hulen for en Dag, og hans Øje 
faldt paa dens krogede Gange. Trællene søgte at spærre 
ham Indgangen til Hulen, som han havde opdaget, 
men fandt deres Bane, og Møen blev nødt til at gaa 
ud af Skjulet med alle de Skatte, som laa gemte der- 
inde; dog havde hun været saa forsynlig at lægge sin 
Faders Sværd i Løn paa et endnu tryggere Skjulested. 

Hun maatte nu være Gunner til Vilje, og fødte ham 
Sønnen Hildeger. Han kappedes ivrigt med sin Fader 
i Grumhed, var altid lysten efter Drab, brød sig ej 
om andet end Mandemord, og var opfyldt af en bræn- 
dende Tørst efter Blod. For denne hans gruelige Vild- 
skabs Skyld gjorde hans Fader ham fredløs; men siden 
gav Alver') ham Høvdingedømme, og nu hjemsøgte 
han Naboerne med Mord og Drab, var altid under Vaa- 
ben, aflod ingenlunde i sin Landflygtighed med sin 
vante Vildskab, og skiftede vel Sted, men ikke Sind. 

Men da Borkar”?) spurgte, at Regnalds Datter Drot 
var taget med Vold af Gunner, skilte han denne ved 
Hustru og Liv og tog selv Drot til Ægte; og det Bryl- 
lup huede hende ikke ilde, ti det tyktes hende ret og 
billigt, at hun tog sin Faders Hævner i Favn: den 
sørgende Datter havde ej med Glæde kunnet føje sin 
Faders Bane. — Hendes og Borkars Søn var Haldan, 
som i sin Opvækst gik for at være en Taabe, men siden 
gjorde sig navnkundig ved glimrende Storværker og 
vandt den største Hæder i Live. Engang han som 
Dreng legede med en navnkundig Kæmpe, gav denne 
ham et Munddask, men Haldan gik løs påa ham med 
den Genstand, han havde i Hænde, og fældede ham. 
Den Daad varslede om hans kommende ærefulde Id; 
og havde han hidtil været agtet ringe, saa steg fra nu 
af hans Navn og Ry; med den Daad indviede han sine 
herlige Kampens Storværker. 

Paa den Tid var der en russisk Viking ved Navn 
Røde, der hærgede grumt paa vort Fædreland; og han 
var saa haard om Hjærtet, at han ej undsaa sig ved at 


1) Konge af Sverige, se nedenfor S. 372. 
?) Om denne skaanske Høvding se ovenfor S. 355 og 366. 

udplyndre sine Fanger lige til Skindet, medens andre 
Ransmænd dog lod dem beholde Skjorten paa Krop- 
pen. Deraf kommer det, at vi den Dag i Dag plejer at 
kalde et raat og grusomt Rov for Røderan. Desuden 
havde han stundom for Skik at pine Folk paa den 
Maade, at han gjorde deres højre Ben fast til Jorden 
og bandt det venstre til en spænstig Gren, som han 
med Magt havde bøjet, og naar den saa sprang til- 
bage, flaktes Manden midt ad. — Kong Hane af Fyn 
vilde gerne vinde sig Hæder og Ære og prøvede der- 
for at overvinde ham i Søslag, men slap kun derfra 
selv anden; og det var til hans Haan, at det Ordsprog 
opkom: Hane er hjemme rigest). — Nu kunde Bor- 
kar ej længer sidde i Ro og se paa sine Landsmænds 
onde Lykke, men drog mod Røde; de holdt Slag med 
hinanden og fandt begge deres Død. — I samme Strid 
blev efter Sagnet Haldan haardt saaret og var en Tid 
derefter syg og svag af sine Vunder; blandt andet havde 
han faaet et iøjnefaldende Hug over Læben, der efter- 
lod et overmaade synligt År og stod som en aaben 
Revne længe efter at de andre var lægte; den søndrede 
Del af Læben blev nemlig ved med at hovne og bulne, 
uden at Skaden vilde heles eller Sprækken gro sam- 
men. Det voldte, at han fik et vanærende Øgenavn?), 
uagtet ellers de Saar, man faar paa den fremmerste 
Side, snarere skulde indbringe Hæder end Skam; men 
saa ilde kan Almuen stundom dømme om Dyd og Ære. 

Da nu Gyrid Alfsdatter indsaa, at hun var det eneste 
Skud af Kongestammen, der endnu var i Live, og at 
hun ej kunde vente at faa nogen jævnbyrdig Bejler, 
aflagde hun af egen fri Vilje det Løfte, at hun stedse 
vilde være Mø og hellere holde sig ugift end tage en 
Almuesmand til Ægte; og for at værne sig mod Vold 
satte hun en udsøgt Kæmpeskare til Vagt for sit Bur. 
Engang slap dog Haldan ind til hende, mens Kæm- 
perne var borte (de var Brødre til ham, hvem Haldan 

1) Ordsproget betyder: Hanen er kun mægtig Herre hjemme, 


men duer ej til stort uden for sin egen Gaard. 
2) Aabenbart »Hareskaar«. 


Google 


Rødes og Borkars Fald; Haldan bejler forgæves til Gyrid. 371 


som Barn havde fældet); og han lod hende da vide, at 
hun burde løse sit Jomfrubælte, lade sit kyske Liv vige 
for Elskovs Lyst, og ej af lutter Ærbarhed undlade at 
genoprette det hældende Kongedømme ved at kaare 
sig en Husbond. »Selv er jeg«, sagde han, »rundet af 
ædel Rod, og naar du tænker paa Giftermaal, da beder 
jeg dig mindes mig; ti jeg kan ej tro andet end at du 
for ovennævnte Aarsags Skyld agter at vende din Hu 
til Elskov.« Dertil svarede Gyrid, at der ikke var Tale 
om at hun, den sidste Kongeætling, vilde love en Mand 
af lavere Byrd; og hun nøjedes end ikke med at haane 
ham for hans hæderløse Æt, men lod ham endog høre 
ilde for hans Aasyns Lyde. Haldan udbrød da: »To 
Ting har du altsaa at udsætte paa mig: min ukendte 
Byrd og mit Skaar i Læben, der ej vil læges eller vokse 
sammen; derfor skal du ej atter faa mig at se som Bej- 
ler, før jeg har vundet saadant Navn som Helt, at det 
bøder baade paa den ene og den anden Brøst. Dog 
beder jeg dig, at du ej lover dig nogen anden Svend, 
før du spørger visse Tidender om min Hjemkomst eller 
Død.« 

Dermed skiltes han fra hende; men Kæmperne, hvis 
Broder han i sin Tid havde dræbt, harmedes over at 
han havde faaet Gyrid i Tale, og satte efter ham til 
Hest. Da han blev dem vaer, bød han sine Følge- 
svende søge Skjul, og sagde, at han vilde gaa ene mod 
Kæmpeskaren; og da de tøvede med at lyde og holdt 
det for en Skam at følge hans Bud, truede han dem til 
at holde sig paa Afstand, og ytrede tillige, at Gyrid 
aldrig skulde spørge, at han fejg var flyet fra Striden. 
I det samme kappede han en Eg, hug den til som Kølle, 
gik ene mod tolv, og tog dem alle af Dage"). — Men 
selv saa navnkundig en Daad som deres Drab var ham 
ikke Storværk nok; han vilde øve et endnu større, og 
fik dertil af sin Moder de Sværd, som hendes Fader 
havde ejet; det ene hed Lysing, det andet Hvitting, og 


1) Alene af dette Træk er det let at skønne, at denne Haldan sagn- 
historisk set er den samme som Haldan Bjærgram (ovenfor S. 340 
og 344). 

de havde begge Navn efter de slebne Ægges Straale- 
glans. 

Siden spurgte han, at der var udbrudt Strid mellem 
Russerne og Kong Alver af Sverige, drog straks til Rus- 
land og tilbød Landsfolket sin Tjeneste, og alle tog 
imod ham med Hæder og Ære. Alver var ikke langt 
borte, og stod kun et lille Stykke derfra. Hans Hær- 
mand Hildeger, Gunners Søn, æskede Russernes Kæm- 
per til Strid; men da han saa Haldan træde frem i 
Kredsen, og godt vidste at det var hans Broder, vilde 
han hellere være sin Frænde huld end lade sin Strids- 
lyst raade; han gjorde sig derfor til af at han havde 
fældet halvfjerdsindstyve Kæmper, og sagde at en Helt 
som han indlod sig ej i Strid med en navnløs Mand: 
Haldan maatte først maale sit Mod paa mindre Kampe, 
saa kunde han siden give sig i Kast med jævnstærke 
Kæmper. Dette sagde han ej af Mangel paa Mod, men 
for at vide sig fri for Skyld; ti han var ikke alene en 
vældig Kæmpe, men vidste ogsaa at døve Sværd med 
Tryllekvad. Han droges vel til Minde, at det var Hal- 
dans Fader, der havde fældet hans, og hans Hjærte 
var derfor som delt i to, mellem Faderhævn og Broder- 
sind; derfor vilde han helst undgaa Kampen i Steden 
for at gøre sig skyldig i den svareste Brøde. — I hans 
Sted æskede Haldan en anden Kæmpe til Strid og slog 
ham, da de mødtes i Kredsen; selv Fjenderne tilkendte 
ham Æresprisen, og alle kaldte ham den djærveste 
Kæmpe. Næste Dag æskede han tvende til Kamp og 
fældede dem begge; tredje Dagen vog han trende, den 
fjerde vandt han Sejr over fire, den femte Dag æskede 
han fem til Kamp, og saaledes øgede han for hver 
Kamp de overvundnes Tal, men da han naaede den ot- 
tende Dag, mødte han elleve paa én Gang og slog dem 
alle. Da nu Hildeger saa, at hans Manddomsid kunde 
maale sig med hans egne Storværker, kunde han ej læn- 
ger undslaa sig for at kæmpe med ham; men Haldan 
svøbte sit Sværd i Klude'), og da Hildeger mærkede, 

1) Nemlig for at tilintetgøre Virkningen af Hildegers Trolddom; 
denne forstod jo at døve Sværd. 

at.han havde Ulivssaar, slængte han Vaabnene fra sig, 
segnede til Jorden, og tiltalte sin Broder saalunde: 
Nu til at tale er Tid, og Ord med hinanden at skifte, 
sidde en Stund paa Marken i Mag, medens Vaabnene hviler; 
Tiden vi korter med Spørgsmaal og Svar, vore Tanker at 
kvæge. 
Stunden er inde til sligt; ti tvefold vor Livstraad er tvundet; 
lige er ej vor Lykke og Lod, men den ene har Skæbnen 
dødsdømt og viet til Hel, den anden faar Lov til at leve, 
Hæder og Ros er hans Lod, og hans Livsdag i Lykke skal 
rinde. 
Skæbnen har selv sat os Skel, og ulige Lykke os lover. 
Danmark dit Fødeland er, mig Sveernes Rige har fostret; 
fælles vor Moder dog var, ti Drot i din Barndom du died, 
Drot har jeg ligget ved Bryst, og Brødre vi begge maa 
nævnes. 
Søskende grumt gaar i Strid, og svinger de ulykkessvangre 
Sværd mod hinanden i Holmgang og Dyst, ja to højbaarne 
Brødre 
skifter de haardeste Hug, og higende blindt efter Hæder 
korter de Dagenes Tal, og Død de for Højhed sig henter; 
Vanheld dem rammer og Ve, og til Hel de som sr hun 
fare"). 
Her ved mit Hoved du ser mit Skjold det svenske at stande, 
smykket med Kunst og med Kløgt som et levende Spejl 
paa min Lykke, 
tegnet med brogede Billeders Tavl i de sindrigste Tærner. 
Der ser du malet de Mænd som jeg vog og de Kæmper jeg 
fælded; 
alle de Ædlinges Tal, som med Hæder min højre har slaget, 
rummer det spraglede Skjold, men i Midten mit Afkom er 
malet; 
tydelig tegnet han staar, og med Kunst er hans Billede 
stukket; 
selv med min højre jeg spildte hans Liv, og i Døden ham 
skikked. 
Han var min Årving, min enbaarne Søn, mit Haab og min 
Glæde, 
Faderens eneste Fryd, og sin Moder en Trøster i Nøden. 


1) Dette passer ikke med Ordene lige ovenfor om Haldans ven- 
tede Lykke og hører næppe oprindeligt hjemme i det af Sakse gen- 
givne Oldkvad. 

Ve over Skæbnen saa grum, som skikker os Sorg efter 
Glæden; 
Taarer der følger paa Smil, og tung er vor Lod her i Livet: 
harmeligt er det og haardt at leve, naar ilde man lider, 
Dagene svinder med Kvide og Sorg, og vor Lykke vi laster. 
Dog, den Traad som Nornerne tvandt, som med Dybsind 
de fæsted, 
dølger sig helt for vort Blik, skønt en højere Vilje vi skimter; 
alt hvad den styrende Skæbne har sat og tilsammen har 
føjet, 
ændres og omstyrtes ej af en skrøbelig Menneskevilje. 


Derefter lod Haldan ham høre ilde for hans Sløv- 
sind, at han saa silde havde aabenbaret deres Broder- 
skab; men Hildeger svarede, at han med Vilje havde 
tiet for ej at hedde fejg, om han undslog sig for Kam- 
pen, eller Niding, om han tog den op. Med slige und- 
skyldende Ord paa Læberne lod han sit Liv. Men 
blandt Danerne gik Rygte, at det var Hildeger, der 
havde fældet Haldan. 

Siden bejlede en saksisk Ædling ved Navn Sivar til 
Gyrid, det eneste Skud af den danske Kongestamme; 
men hun var i Løn Haldan huld, og satte Bejleren det 
Kaar, at han ej fik hende til Ægte, før han havde sam- 
let det sønderlemmede Danerige til ét og genvundet 
med Vaaben i Haand hvad der med Vold var hende 
røvet. Dette prøvede Sivar ogsaa, men uden Held; men 
ved at underkøbe alle hendes Raadgivere opnaaede 
han, at hun blev fæstet til ham. Dette fik Haldan at 
vide i Rusland af Købmænd, og satte straks alle Sejl 
til, saa han naaede hjem før Brylluppet stod. Den 
første Gildesdag gik han op til Kongens Gaard, men 
satte først sine Følgesvende paa Vagt og lod dem vide, 
at de ej maatte røre sig af Stedet, før de paa Frastand 
hørte Vaabengny. Fast ukendt af Gæsterne stedtes 
han for Møens Aasyn; og da han ej vilde ytre sig slet 
og ret i jævne Ord, der kunde fattes af flere, dulgte 
han sin Mening i mørk Tale og kvad som følger: 


Langt fra Fædrenelandet 
foer jeg uden at frygte 

Kvindens listige Løgne, 
Møens gækkende Mundsvejr. 
En og tvende jeg fælded, 
tre og fire derefter, 

fem og seks maatte segne, 
syv og otte jeg slog, ja 

ene gik jeg mod elleve, 

vog dem alle paa Valen. 

Ej jeg aned at slig en 
Skændsel skulde mig ramme: 
Svig og lokkende Løfter, 
Brud paa Ord og paa Eder. 


Gyrid gav til Svar: 


»Tvivl og Uro mig Tankerne fyldte, 
Udvej vidste jeg ikke at finde, 
raadvild vakled jeg, svajed som Sivet. 
Løse Rygter gik viden om Lande, 
nye Tidender naaed mit Øre, 

intet vist om din Skæbne jeg spurgte: 
angst jeg var at i Ynglingealder 

Odd og Ægg dig paa Val havde vejet. 
Ene Mø jeg ej mægtede modstaa 
Fosterfædre og graanede Gubber: 
Bejlers Bønner jeg ej maatte vrage, 
Bryllup brat de mig raaded at holde. 
Dog, min Elskov er en og den samme, 
svart mig lyster din Lige at vorde, 
ej min Ed og mit Ord har jeg sveget, 
trofast vil jeg dem hævde og holde, 


Hidtil har jeg ej brudt mit Løfte til dig«, sagde hun, 
»uagtet jeg stod ene og havde ondt ved at afvise alt 
hvad de vilde raade og overtale mig til, og handle imod 
deres strænge Bud om at samtykke i dette Giftermaal.« 
Møen havde endnu ikke talt ud, da Haldan stak Svær- 
det i Brudgommens Side; og han nøjedes ej med at 
fælde én, men tog største Delen af Gæsterne af Dage; 
ti da de ravende Saksere i deres Ølrus vaklede frem 
imod ham, kom hans Svende til og fældede dem. Paa 
den Maade vandt han Gyrid til Viv. 


Eg gle 

1 Fortællingen om Harald Hildetand synes Sakse eller maaske 
snarere hans Hjemmelsmand at have sammenarbejdet dansk og 
norsk-islandsk Overlevering, dog saaledes, at han af dansk Over- 
levering kun har øst nogle Smaasagn om Haralds Kampe i Dan- 
mark, som han har indflettet i en større norsk-islandsk Saga om 
Harald Hildetand, hvori Haralds Forhold til Odin og æventyrlige 
Erobringstog spiller en fremtrædende Rolle. I Harald Hildetands 
Saga er løst indføjet Hovedstykket af Ole den frøknes Saga, en norsk 
Æventyrsaga, egenlig Fortsættelsen af Fridlevs Saga (se S. 293), 
hvorfra Sakses Hjemmelsmand forsætlig har fjærnet den. Fortæl- 
lingen om Oles Død er ogsaa skilt ud fra Sagaens Hovedstykke og 
findes først efter Skildringen af Braavallaslaget (se ndfr. S. 401 f.). 
Sakses Skildring af dette vældige Slag, hvori en stor Mængde an- 
åensteds fra kendte Sagnhelte tager Del, er en Gengivelse (i Prosa) 
af et Oldkvad, der antages digtet i Thelemarken i Norge efter Mid- 
ten af det 11. Aarhundrede; Kvadet er lagt i Munden paa Starkad, 
en af Hovedkæmperne i Slaget, og Sakse er naturligvis gaaet ud fra, 
at han virkelig har haft et originalt Kvad af selve Starkad for sig. 
Kvadet bestaar for en stor Del i en Opregning af Navnene paa Del- 
tagerne i Kampen, og blandt disse møder vi, som nævnt, mange 
andensteds fra kendte Sagnhelte, idet Kvadet tilsigter at give en 
Opregning af en Mængde berømte Oldtidskæmper, geografisk grup- 
perede efter Landsdele, Stammer og Fylker. I Haralds Hær opreg- 
nes mest Sagnhelte fra det egentlige Danmark og fra Landene Syd 
og Øst for Østersøen, samt nogle søndenfjældske Nordmænd; Ho- 
vedstyrken af Nordmænd, Sveer og Gøter kæmper derimod paa 
Rings Side. Karakteristisk for Digtets forholdsvis unge Alder er det, 
at paa begge Sider nævnes Islændinger som Deltagere i Kampen. 
Men desuagtet maa vistnok det store Slag paa Braavoldene eller i 
Braavigen (ved Østergøtlands Kyst), der i nordisk Digtning opfattes 
som Oldtidens største Folkekamp her i Norden, regnes for en virke- 
lig historisk Tildragelse, som det dog er vanskeligt at tidsfæste 
nøjere, ligesom Harald Hildetand selv til Trods for alle den senere 
DE ns udsmykkende Træk maa anses for en virkelig historisk 

erson, 

Da Haldan mærkede, at Gyrid var gold og ufrugt- 
bar, og ivrig ønskede sig en Søn og Årving, drog han 
til Upsal for at søge Raad og skaffe hende Børn; og 
her fik han til Svar, at for at faa Afkom maatte han 
først stille sin døde Broders Sjæl tilfreds. Han fulgte 
Raadet og fik ogsaa sit Ønske opfyldt; ti nu avlede 
han med Gyrid en Søn, som han kaldte Harald”). 

I hans Navn søgte han atter at samle Danernes Rige, 
som Høvdingerne ulovlig havde sønderlemmet, og give 
det dets gamle Omfang; men da han paa Sælland holdt 
Slag med en navnkundig Kæmpe ved Navn Vesete, 
faldt han i Striden. Gyrid var af Godhed for sin Søn 
gaaet med i Slaget i Mands Klæder; og da hun saa, 
hvordan det gik, og at Harald djærvt holdt Stand mens 
hans Fæller flyede, tog hun ham paa Nakken og bar 
ham ind i den nærmeste Skov. Fjenderne var for trætte 
til at forfølge hende; men en af dem skød en Pil i Ba- 
gen paa ham, og Harald fandt derfor, at han havde 
haft mere Skam end Nytte af sin Moders Hjælp”). 

Harald var usædvanlig fager og velvoksen; han over- 
gik sine jævnaldrende baade i Styrke og i Vækst; og 
Odin, paa hvis Ord han var avlet, var ham saa huld 
og god, at han gjorde ham haard mod Jærn og Staal, 
saa de Vaaben, som voldte andre Saar, var ude af 
Stand til at gøre ham Skade. Han viste sig da heller 
ikke uskønsom mod Odin for hans Naade, men lovede 
ham efter Sagnet Sjælene af de Kæmper, han havde 
vejet paa Valen”). 

Til Minde om Faderen lod Harald hans Id kunst- 
færdigt hugge ind i den Klippe i Blekinge, som jeg 
ovenfor har omtalt"). Siden hørte han, at Vesete lod 
sit Bryllup bo ovre i Skaane, og drog da derover for- 
klædt som Stodder; og da Bryllupsgildet var endt, og 


1) Dette Stykke er Begyndelsen af den norsk-islandske Haralds- 
saga. 
2) Dette Stykke skyldes dansk Overlevering, dog snarest overar- 
bejdet af den islandske Sagamand. 

3) Dette Stykke hører atter til den norsk-islandske Haraldssaga. 

å) I Fortalen (S. 57). 


Google 


378 Harald Hildetand; Ole den frøkne. 


alle laa øre af Vin og Søvn, brød han Brudehuset med 
en Bjælke. Men Vesete slog ham saa haardt paa Kin- 
den med en Stok, dog uden at saare ham, at to Kind- 
tænder faldt ham ud af Munden; dog brød der siden 
uventet to nye frem og raadte Bod paa Tabet; og heraf 
opkom hans Tilnavn Hildetand, som dog andre mener, 
at han fik for sin fremspringende Tandrækkes Skyld). 
Der fældede han Vesete og fik Magten i Skaane; siden 
drog han mod Hader i Jylland og fældede ham, dér 
hvor der endnu ligger en By, som bærer hans Navn”); 
dernæst vog han Hunding og Rørik, vandt Lejre Gaard, 
og samlede atter den søndrede Danevælde'). 


Siden") spurgte han, at Vikboernes Konge Asmund 
var stødt fra Tronen af sin ældre Søster; og mens Stri- 
den endnu var standende, drog han med et eneste Skib 
til Norge for at bringe Asmund Hjælp, harmfuld over 
Kvindens Overgreb. Han yppede Strid og gik mod 
Fjenden svøbt i Skarlagenskind og med et gyldent 
Bind om Hovedet; saa han satte ej Lid til sine Vaaben, 
men stolede i al Stilhed paa sin gode Lykke, og tyktes 
derfor snarere klædt til Gilde end til Kamp; men hans 
Sind svarede ej til hans Dragt, ti uden Brynje og ene 
iført sit Kongeskrud gik han i 'Spidsen for de væbnede 
Skarer og søgte Lejlighed til at kaste sig ind i Striden 
overalt hvor Faren var størst. Men alle de Spyd, der 
rettedes mod ham, faldt matte til Jorden, som om Od- 
den var sløv, og var ude af Stand til at gøre ham Skade. 
Da de andre nu blev vaer, at han kæmpede uden 
Brynje, bluedes de og trængte haardere paa, ti Skam- 
men tvang dem til at søge ham tættere ind paa Livet. 
Men Harald forblev uskadt, fældede mange med sit 
Sværd og drev de øvrige paa Flugt; han vog ogsaa As- 
munds Søster og genvandt ham saalunde hans Rige. 

1) Haralds Tilnavn betyder: Kamptand, >: Kriger; det af Sakse 
fortalte Navnesagn kan først være opstaaet, da den rette Forstaaelse 
af hans Tilnavn var gaaet i Glemme. 

2?) Haderslev. 


3) Dette Stykke skyldes dansk Overlevering. 
4) Her tager den sammenhængende Haraldssaga fat. 

Asmund tilbød ham Løn for Sejren; men han svarede, 
at han havde Løn nok i Æren, og lagde saalunde ej 
mindre Storsind for Dagen ved at afslaa Gaven, end 
han havde udvist ved at gøre sig fortjent til den. Der- 
ved opnaaede han, at alle undredes lige saa fuldt over 
hans Maadehold som over hans Mandemod, og lagde 
for Dagen, at han ønskede at høste Ære af Sejren, 
men ej at vinde Guld og Gods. 

Imidlertid døde Kong Alver af Sverige og efterlod 
sig Sønnerne Olaf, Inge og Ingeld; af dem kunde Inge 
ej nøjes med sit fædrene Arverige, men søgte at ud- 
vide sit Herredømme og æskede Danerne til Strid. Som 
Harald nu var undervejs for at spørge Guderne til 
Raads om Kampens Udfald, mødte han en vældig stor 
enøjet Gubbe, svøbt i en grov og strid Kappe; han 
kaldte sig Odin, sagde at han var klog paa Krigens 
Kunst, og lærte ham den bedste Maade at fylke sin 
Hær. Han gav ham da det Raad, at naar han skulde 
kæmpe til Lands, skulde han dele hele den forreste 
Fylking i tre Hobe, hver tyve Rækker dyb; den mid- 
terste skulde han gøre tyve Mand længere end de 
andre, og trække den ud i en Spids ligesom paa en 
Kegle eller Kile; ogsaa Fløjhobene skulde løbe skraat 
til paa begge Sider. Hver Hob skulde han fylke saa- 
ledes, at han satte to Mand i forreste Række og stadig 
øgede de følgende Rækker med én Mand, saa der stod 
tre i anden Række, fire i tredje og saa fremdeles, naar 
Hæren var fylket til Kamp, saa Tallet stadig steg i 
samme Forhold, indtil Yderenderne af de tre Hobe 
naaede sammen; men hver Fløj skulde være ti Mand 
bred. Bag ved disse tre Hobe skulde han stille de unge 
Karle med Kastespyd, og bag dem de ældre Krigeres 
Fylking, som med deres prøvede Manddom kunde være 
et godt Rygstød for deres svagere og vaklende Vaaben- 
fæller. Deroptil skulde han som snild Regnemester 
lade Slyngekasterne slutte sig, der skulde staa bag ved 
deres Stalbrødres Fylking og paa Afstand skyde paa 
Fjenden. Bag ved dem skulde han stille Folk af en- 
hver Art og Alder i Flæng uden at ænse deres Stand 

og Kaar. Endelig skulde han dele den bageste Fylking 
i tre Fløje ligesom den forreste, opstillede i et lignende 
Forhold; men de skulde vende Ryg til den foran- 
staaende Fylking, og dække den bagtil med sine mod- 
vendte Rækker. — Naar han indlod sig i Søslag, skulde 
han udskille en Del af Flaaden, der kunde kredse uden 
om Fjendernes Snækker og stadig krydse ud og ind, 
medens han selv lagde til Kamp. 

Da Harald nu havde lært denne Krigens Kunst, drog 
han til Sverige, overraskede Inge og Olaf midt i deres 
Rustninger, og fældede dem. Deres Broder Ingeld bad 
ham ved Sendemænd om Vaabenstilstand, under Paa- 
skud af at han ej var karsk, og Harald indvilgede i 
hans Bøn; ti som djærv og dannis Helt havde han lært 
at ynkes over Ulykkeskaar og vilde ej vise Overmod, 
naar andre var stedt i Nød og Vaande. Men siden ud- 
æskede Ingeld ham ved med Vold at røve hans Søster, 
og nu førte han længe Krig med ham, hvori Lykken gik 
op og ned. Omsider sluttede han Venskab med ham 
og vilde hellere holde ham for Fælle end Fjende. 

Siden spurgte han, at der skulde staa en Kamp om 
Riget mellem Thrøndernes Konge Olaf og Skjold- 
møerne Stikla og Rusla; og harmfuld over sligt Kvinde- 
hovmod drog han did uden at hans Raader vidste der- 
af, hyllede sig i en Hætte, der skjulte hans lange Tæn- 
der, æskede Møerne til Kamp og vog dem begge; og 
siden den Tid har to Havne haft Navn efter dem”). 
Ved den Lejlighed gav Harald den mærkeligste Prøve 
paa sin Manddom, ti han gik brynjeløs i Kamp og ud- 
satte sig for Spydenes Kast uden at have andet paa 
Brystet end sin Skjorte. Da saa Olaf tilbød ham Løn 
for Sejren, afslog han den, saa det er ej godt at sige, 
om han viste sig størst ved sit Mod eller ved sin Selv- 
tugt. 

Dernæst drog han mod en Kæmpe af Frisernes Folk 
ved Navn Ubbe, som hærgede i Jylland og voldte Al- 
muen dér i Landet stor Skade; og da han ej kunde 


1) Paa Norges Vestkyst, ved Sognefjord og Stavangerfjord. 

overvinde ham med Vaaben, bød han sine Mænd lægge 
Haand paa ham, strakte ham til Jorden og lod ham 
baste og binde. Saaledes maatte Ubbe med Skam bukke 
under, og Harald vandt Sejr over en Kæmpe, som han 
nys havde ventet sig det værste af. Siden tog han ham 
i sin Tjeneste og gav ham sin Søster til Ægte. 

Dernæst gjorde han sig Folkene ved Rhinen skat- 
skyldige, og tog de djærveste Mænd af dem i sin Tje- 
neste; med dem yppede han Strid mod Vendland og 
fik Landets Fyrster Duk og Dal i sin Vold, men tog 
dem for deres Manddoms Skyld til Fange i Steden for 
at fælde dem. Dem optog han ogsaa blandt sine Mænd 
og underlagde sig Valland med Vaaben i Haand; der- 
næst drog han til Bretland, vog Humbrernes Konge 
og øgede sin Hær med de raskeste af det overvundne 
Mandskab; den ypperste af dem var Orm, kaldet hin 
angelske. 

Som Følge af dette hans Ry for Storværk strøm- 
mede Kæmper fra alle Jordens Egne til hans Gaard, 
og han tog dem i sin Tjeneste og gav dem Sold. Dette 
vældige Mandskab øgede hans Magt, og der stod saa- 
dan Skræk af hans Navn, at det alene var nok til at 
holde al Uro i Ave trindt om Land, saa for hans Skyld 
turde Folkenes Høvdinger ej yppe Fejde med hver- 
andre. Ej heller vovede nogen at tiltage sig Høvdinge- 
dømme paa Havet uden hans Minde. Fordum var 
det nemlig Sæd i Danernes Rige, at én var Herre til 
Lands, en anden raadede paa Søen. 

Imidlertid døde Ingeld i Sverige og efterlod sig en 
spæd Søn ved Navn Ring, som han havde avlet med 
Haralds Søster; ham gav Harald Fosterfædre og gjorde 
ham til Konge over hans Faders Rige. — Efter saale- 
des at have underlagt sig alle Lande og Fyrster, holdt 
han Fred i femti Aar. Men for at ej Mændenes Mod 
skulde slappes og sløves i ørkesløs Ro, lod han dem 
uafbrudt undervise af øvede Kæmper i at give og af- 
bøde Hug og Stød. Nogle af disse var mærkelig kyn- 
dige i Fægtekunst, og saa usvigelig sikre paa Haanden, 
at de kunde afhugge hverandres Øjenbryn; og hvis 

nogen ræddedes for Hugget og blinkede med ØJjenlaa- 
get, blev han drevet af Kongens Gaard, og taaltes ej 
længer ved hans Hird. 


Ved de Tider drog Ole, Søn af Sivard og Haralds 
Søster, fra Norge til Danmark af Lyst til at se sin 
Morbroder. Og da vi véd om ham, at han først en 
Tid var i Haralds Hird, og siden, efter Svenskekrigen, 
fik Danmarks Rige at raade for, turde det ikke være 
helt af Vejen at høre, hvad Frasagn der spørges om 
hans Id). 

Alt da Ole fyldte femten Aar hjemme i sin Faders 
Gaard, var det utroligt saa store og herlige Gaver han 
var udstyret med, baade paa Sjæl og Legem; og til- 
med havde han saa hvast et Blik, at han med et Øje- 
kast kunde udrette lige saa meget mod Fjenden som 
andre ved Sværdslag, og skræmmede selv den djær- 
veste Helt med sit skarpe og lynende Blik. 

Siden spurgte han, at Gunne, Høvding i Thelemar- 
ken, tillige med sin Søn Grim øvede Stimandsværk i 
Edeskov?), hvor der er tæt Tykning og skumle Dal- 
strøg; og harmfuld over deres onde Id bad han sin Fa- 
der om Vaabenudstyr samt Hund og Hest, med de Ord, 
at den Ungersvend skulde faa Last og Skam, som ør- 
kesløs drev Tiden hen, den han burde have brugt til 
Manddomsdaad. Det fik han ogsaa, og nu ransagede 
han nøje den nævnte Skov og fandt ogsaa en Mands 
Fodspor i Sneen; ti hvor Røveren havde traadt, var 
der Mærker at se efter ham. Det Spor fulgte han over 
en Bjærgaas og stødte saa paa en vældig Elv; her slap 
Fodsporet op, som han hidtil havde fulgt, og han tog 
sig da for at sætte over Elven. Men Strømmens stride 
Vande og brusende Løb tyktes at afskære al Overfart; 
ti Elven var fuld af blinde Skær, og Vandet hvirvledes 


1) Det Afsnit, her begynder, er egentlig Hovedstykket af en sær- 
skilt Saga om Ole den frøkne, der er indskudt her i Harald Hilde- 
tands Saga; jævnfør Indledningen S. 376. 

?) Paa Grænsen mellem Norge og Sverige, 

overalt af Sted i skummende og rivende Strøm. Men 
Ole havde saadan Il, at han lidet ænsede Faren: hans 
Manddom drev al Frygt paa Flugt, og hans Mod lod 
haant om Faren, saa intet var ham for svært, naar han 
først havde sat sig det i Hovedet; og han fik da ogsaa 
drevet sin Hest tværs igennem den stride Strøm. Da 
han saalunde var svømmet over, kom han ind paa en 
smal Sti omgivet af Sumpe til alle Sider; og snart havde 
han ondt ved at komme videre for et Dige, som laa 
ham i Vejen. Det satte han dog over paa sin Hest og 
fik nu Øje paa et Indelukke med mange Stalde. Han 
drev nu hele Hesteflokken ud for at sætte sin egen ind; 
men Toke — saa hed Gunnes Træl — harmedes over 
sligt Hovmod hos en fremmed Mand og søgte ind paa 
Livet af ham. Ole afbødede blot med Skjoldet hans 
Hug; og da han holdt det for en Skam at drage Sværd 
imod ham, tog han et Tag i ham, brød hans Lemmer, 
og slængte ham baglænds ind i Huset, som han saa 
hovedkulds var brudt ud af. 

Harmfulde over denne Haan kom Gunne og Grim 
paa Benene, foer ud hver af sin Dør og gik i Fælles- 
skab løs paa Ole, hvem de agtede ringe for hans unge 
Alder og ej tiltroede synderlig Styrke. Men han gav 
dem begge Banehug; og som det nu lakkede mod En- 
den med deres Legemskræfter, samlede Grim sin sidste 
Styrke, og uagtet hans Livskraft var ved at ebbe ud, 
kvad han med brusten Røst følgende Vise: 


Kortet har de vort Liv, svækket vort Legems Kraft, 
Blod os strømmer af Saar, Styrken af Kroppen svandt, 
Livet lider mod Slut, Vunderne varsler Død, 
Hjærtet mødigt og mat banker i saaret Bryst. 

Dog, før Døden os naar, vinde vi vil os Navn; 
vidt skal spørges vor Daad, øvet i sidste Stund. 
Aldrig djærvere Id nogen at nævne véd; 

ingen Steder paa Jord spørges der bedre Strid. 
Vaaben drog vi paa Val, ypped en vældig Kamp, 
Ry vi vinde os skal, varig er Sejrens Løn, 

selv naar Liget i Høj har sig til Hvile lagt. 
Fjendens Aksler vort Sværd kløver i første Hug, 
Staalet bide ham skal, kappe hans Hænder af. 

Ene skal vi da ej drage vor Vej til Hel: 

Ole farer med os, følger os i vor Grav; 
trende trues af Død, fælles er Lykkens Lod, 
én og selvsamme Høj huser os alle tre. 


Saalunde kvad Grim. Hans Fader vilde ej staa til- 
bage for ham i ukueligt Mod, men æggede ligesaa til 
Kamp og lod dette Kvad følge efter Sønnens djærve 
Vise: . 
Vælder end Blodet af Vunder og Saar, og af Aarerne ebber, 
luder vort Legem mod Fald, lider mod Enden vort Liv, 
dog vi i Døden vil yppe en Dyst og djærvelig stride; 

Ros vi da vinder og Lov, længe skal mindes vort Navn. 
Værgerne vende vi vil mod vor Avindsmands Skuldre og 
i Arme; 
da skal vi øde hans Værk, hugge ham Hænderne af. 
Trende da følges i Død, og en fælles Grav skal dem gemme; 
sammen de hviles i Høj, smuldrer til Aske og Støv. 


Med de Ord rejste de sig begge paa Knæene — ti 
de var Døden nær og havde knap flere Kræfter tilbage 
— og trængte af al Magt ind paa Livet af Ole, for at 
de endnu paa Gravens Rand kunde tage deres Fjende 
med sig i Døden; og de brød sig ej om at lade deres 
Liv, naar blot deres Banemand fulgte dem til Hel. 
Men den ene faldt for Oles Sværd, den anden blev 
Bytte for hans Hund. Dog undgik han ej at bløde for 
Sejren, ti han, som aldrig før var blevet ramt, fik nu 
for første Gang et Saar i Bringen. Men Hunden slik- 
kede saa ihærdigt hans Saar, at han atter vandt sin 
Helse igen; og dernæst klyngede han Røvernes Lig op 
i Galgen, saa de kunde ses vidt og bredt og bære Vidne 
om hans Sejr. Derpaa vandt han deres Borg, og hvad 
han dér fandt af Bytte, gemte han i et Lønkammer til 
fremtidig Brug. 

Paa den Tid var der to Brødre ved Navn Skat og 
Hjall, som drev deres Overmod og Vellyst saa vidt, at 
de røvede fagre Ungmøer fra deres Fædrehjem og 
skændede deres Ære. Paa den Vis tog de sig ogsaa 
for at røve Æsa, Datter af Bygdekongen Olaf i Verme- 
land, og sendte Faderen det Bud, at hvis han ej vilde 

give sin Datter til Pris for fremmedes Lyster, maatte 
han enten selv gaa i Kreds for hende eller ogsaa sende 
en anden i sit Sted. Da Ole spurgte den Tidende, glæ- 
dede han sig over den Lejlighed til Kamp, som her bød 
sig til, og drog til Olafs Gaard klædt i Bondekofte. Her 
satte han sig blandt de nederste; og da han saa Kon- 
gens og hans Frænders Sorg, fik han med Forsæt hans 
Søn under fire Øjne og spurgte ham, hvi de andre saa 
saa sørgmodige ud. Han svarede ham, at hans Søsters 
Ære skulde snart gives til Pris for raa Slagsbrødre, 
med mindre nogen i Tide lagde sig imellem og holdt 
Skjold for hende; og Ole spurgte ham da atter, hvad 
Løn der ventede den Mand, der vilde vove sit Liv for 
Møen. Sønnen lod Spørgsmaalet gaa videre til Kong 
Olaf, og denne svarede, at hvo der gik i Kamp for hans 
Datter, skulde faa hende til Ægte. Dette Løfte gav Ole 
svært Mod paa at udsætte sig for Faren. 

Møen havde nu den Vane, at naar der kom frem- 
mede Gæster i Gaarde, gik hun med et tændt Lys i 
Haanden tæt hen til dem og saa dem stift i Øjnene, 
for nøje at udforske de nytilkomnes Sind og Ydre; ja 
man troede, at hun i Aasynets Omrids og Træk kunde 
læse deres Byrd og alene ved Hjælp af sit skarpe Syn 
skelne deres Æt og Udspring. Som hun nu standsede 
ved Ole for at udforske ham med sit Blik, blev hun 
ramt af hans hvasse Øjekast og sank fast daanefærdig 
i Knæ. Lidt efter lidt kom hun til sig selv igen og aan- 
dede atter en Smule frit; og nu prøvede hun paa ny 
at fæste sine Øjne paa Ungersvenden, men daanede 
brat og faldt i Svime. Atter søgte hun for tredje Gang 
at slaa de sænkede Øjne op og løfte sit Blik; men nu 
var det ikke alene Øjnene, men ogsåa Fødderne der 
svigtede hende, og hun segnede brat til Jord. Saaledes 
kan Skræk og Undren lamslaa Livets Kraft. — Da 
Olaf saa dette, spurgte han hende, hvorfor hun stadig 
sank omkuld; og hun svarede, at det var den fremme- 
des hvasse Blik der voldte, at hun segnede om, samt 
ytrede, at han var sikkert af Kongeblod og værdig til 
at favne hende, saafremt han kunde gøre Røvernes 

Sakses Danesaga. I. 25 

Forsæt til intet. Nu bad alle Ole skyde Hætten til Side, 
som dulgte hans Aasyn, og stille sit Hoved frit til Skue. 
Han tog da Dækket bort og bød dem være ved godt 
Mod og glemme al Sorg og Kvide; og nu fæstede alle 
ivrigt deres Øjne paa ham og undredes over hans store 
Skønhed; ti han var lyslokket og guldhaarfager. Men 
Øjnene holdt han for sig selv under lukte Laag for ej 
at skræmme dem, naar de fæstede Blikket paa ham. 
Det var som de alle med ét Slag atter fattede Mod og 
Haab om bedre Tider: Gæsterne sprang af Glæde, Hird- 
mændene jublede af Fryd, og al den dybe Sjælekvide 
var afløst af overstrømmende Gammen; Haabet friede 
dem fra Frygt, Gæstebudet var som omskabt og lig- 
nede ej i mindste Maade sig selv fra før. Saaledes fik 
én fremmed Gæst ved sit gode Løfte drevet den fælles 
Frygt paa Flugt. 

Imidlertid kom Hjall og Skat til med ti Svende; det 
lod som de straks vilde have Møen med sig, de gjorde 
et farligt Ustyr og fyldte Hallen med Raab og Skrig, 
samt stævnede Kongen til Strid, hvis han ikke paa Ste- 
det holdt sin Datter til Rede. Til Svar paa al deres vilde 
Hujen æskede Ole dem fluks til Enekamp og satte blot 
som Vilkaar, at ingen under Kampen maatte snige sig 
i Ryggen paa den anden, men de skulde stride Bryst 
mod Bryst. Dernæst fældede han ene dem alle tolv 
med sit Sværd, som hed Løgde, og øvede saalunde et 
Storværk, der ej var at vente i saa ung en Alder. Kam- 
pen stod paa en Holm midt i en Sø, og ej langt derfra 
ligger en By, der har Navn efter begge Brødrene Hjall 
og Skat og saalunde bærer Vidne om deres Fald). 

Han fik nu Møen til Ægte som Sejrens Løn, og av- 
lede med hende Sønnen Ømund; siden bad han sin 
Svigerfader om Lov til atter at drage hjem til sin Fa- 
ders Gaard, da han spurgte, at Smaakongen Thore 
havde sendt Blot-Toste og Ljotar med Tilnavnet Trold”) 
ud at fejde mod hans Fædreland. Han drog nu ud at 


1) Hjålleskata i Vermeland. 
?) Tilnavnet mangler i Originaludgaven, men har staaet i Kristjern 
Pedersens Oversættelse. 

møde dem og havde kun en Følgesvend i Kvindeklæ- 
der med sig. Da han nærmede sig Thores Gaard, gemte 
han sit eget og sin Følgesvends Værge i hule Stokke; 
og da han kom ind i Kongehallen, dulgte han sit sande 
Ydre, gav sig Udseende af at være en anden og lod som 
om han var en udlevet Olding, samt sagde, at han 
havde været Stodderkonge hosSivard, men nu var fred- 
løs, fordi dennes Søn Ole haardnakket forfulgte ham 
med sit Had. Nu hilste mange af Hovmændene ham 
med Kongenavn, samt faldt paa Skrømt paa Knæ for 
ham og rakte ham Haand som for at hylde ham. Men 
i det samme bad han dem holde for ramme Alvor hvad 
de nys havde øvet for Spøg, drog sit Sværd, som han 
havde skjult i Stokkene, og gik løs paa Kongen. En 
Del tog nu Spøgen for Alvor og hjalp Ole, da de ej 
vilde bryde den Tro, de paa Skrømt havde svoret; men 
mange ænsede ej sligt intetsigende Løfte og stillede sig 
paa Thores Side, og saaledes opstod der Splid og Tve- 
dragt blandt Kongens Mænd. Omsider faldt Thore lige 
saa fuldt for sme Mænds som for de fremmedes Haand; 
ogsaa Ljotar fik Ulivssaar, og da han saa, at den sej- 
rende Ole baade var ildfuld af Sind og djærv i Daad, 
gav han ham Tilnavnet »den frøkne«"), og spaaede 
ham tillige, at den samme 'Svig, som han havde brugt 
mod Thore, skulde blive hans egen Død, saa han vilde 
utvivlsomt falde, overlistet af sine egne Mænd. Med 
disse Ord paa Læberne døde han; og den døendes sidste 
Ord varslede saalunde virkelig Sejrherren hans Frem- 
tidsskæbne med skarpsindig Spaadomskunst. 
Saalunde øvede Ole saadan Id og kom ej hjem til sin 
Faders Gaard, før han kunde bringe ham Fred til Huse. 
Denne gav ham Høvdingedømme over Havet; og nu 
overvandt han med en Flaade halvfjerdsindstyve Sø- 
konger, hvoriblandt de ypperste var Birvil, Hvirvil og 
Thorvil, Nef, Ønef, Redvard, Rand og Erand. Det store 
Ry, han herved vandt, lokkede mange djærve Kæmper, 
der satte al deres Hu til Manddomsdaad, og drev dem 
til i stort Tal at slutte Stalbroderskab med ham; ja 


1) Tilnavnet betyder: den djærve, den raske, jfr. S, 210. 

vilde og gale Ungersvende, der tørstede efter Navn og 
Ry, tog villigt Tjeneste hos ham; og blandt dem holdt 
han især Starkaåd i stor Ære og tog ham op blandt sine 
bedste Venner, sig selv til liden Baade. Saa mægtig var 
han blevet, at hans blotte Navn holdt Nabokongernes 
Overmod i Ave og røvede dem baade Midler og Mod 
til at yppe indbyrdes Strid. — Siden drog han til Ha- 
rald, der gjorde ham til Høvding over Søen, og traadte 
omsider i Rings Tjeneste”). 


Paa den Tid var en Mand ved Navn Brune særlig 
indviet i Haralds lønlige Raad og var halvt med ham 
om alt hvad han tog sig for. Ham havde Harald og 
Ring for Skik at sende imellem sig, hver Gang de 
skulde skikke hinanden Lønbud; han var som Barn 
fostret sammen med Harald og havde saalunde vundet 
hans nære Venskab. Men paa en af sine idelige møj- 
somme Rejser druknede han i en Elv; og nu tog Odin 
sig hans Navn og Skikkelse paa og røgtede sit Ærende 
saa rænkefuldt, at det lykkedes ham at rokke Kong- 
ernes faste Enighed og Venskab; ja saa lumsk saaede 
han Ufredens Sæd, at han indgav de fordums gode 
Venner og Frænder saa grumt et gensidigt Had, at det 
kun kunde svales i Blod. I Førstningen trivedes Tyve- 
dragten i det skjulte, men omsider slog den ud i lys 
Lue, og det lønlige Nag traadte aabenlyst frem: de 
sendte hinanden Fejdebud, og brugte de syv følgende 
Aar til at ruste sig til Striden. 

Dog er der nogle, der vil vide, at Harald ej bar Nag 
til Ring eller misundte ham hans Magt, men frivillig 
og med Forsæt søgte en dulgt Aarsag til at komme af 
med Livet; da han nemlig som Følge af sin høje Al- 
der og sit haarde Sind faldt sine Landsmænd til Byrde, 
vilde han hellere falde for Sværdet end pines paa Sotte- 
seng, og valgte at lade sit Liv paa Valen fremfor paa 
Lejet, for saalunde at faa en Død, der svarede til hans 


1) Her ender det Stykke af Ole den frøknes Saga, som er ind- 
flettet i Harald Hildetands; Slutningen kommer lige efter denne. 

daadrige Liv. For nu at vinde Hæder i Døden og fare 
til Hel med talrigt Følge vilde han dele Lod med 
saa mange som muligt og rustede sig med Vilje til 
Strid for at gøre alt rede til sit kommende Fald. For 
den Sags Skyld higede han altsaa efter at styrte sig 
selv og andre i Døden; og for at Mandefaldet kunde 
blive ens paa begge Sider, magede han det saa, at Hæ- 
rene kunde maale sig med hinanden, dog at Ring var 
noget mere mandstærk, da han var udset til at sejre 
og blive i Live. 

Om Striden med Sveerne") har Starkad, der selv var 
den ypperste Kæmpe i Slaget, først lagt et dansk Kvad, 
som har levet paa Folkemunde uden at blive tegnet op. 
Denne Række af Rim, som han efter fædrene Skik ud- 
arbejdede og kvad paa Modersmaalet, har jeg sat mig 
for at overføre paa Latin og skal nu for det første op- 
tælle de ypperste Ædlinge i hver Hær; ti Mængden ly- 
ster det mig ej at opregne, da man end ikke nøje véd 
dens Tal. Først vil jeg nævne dem, der stod paa Ha- 
ralds Side, og siden dem der tjente i Rings Hær”). 

De navnkundigste Høvdinger i Haralds Hær var 


Sven, Saam og 
dertil Salgard; 
Aam og Ella; 
Rade Fynbo og 
Roe Sid-Skæg?), 
Skalk Skaaning 
siden nævntes; 


1) Her begynder Sakses ottende Bog. 

?) Dette Kvad, som er digtet i Thelemarken i Norge ved 11. Aarh.s 
Midte (se Indledningen S. 376), har Sakse — i Modsætning til alle de 
foregaaende — nøjedes med at gengive i Prosa; men overalt, og 
især i Navneoptællingen, spores det gamle Kvædes Bogstavrim. 
Kæmperækken kendes iøvrigt ikke alene fra Sakse, men ogsaa fra 
en islandsk Optegnelse. Oversættelsen af Kvadet er holdt i Prosa 
ligesom Sakses Omskrivning deraf; kun de Dele af Navneoptællin- 
gen, hvor selve Navneformerne giver Oldkvadets Rytmer, er trykt 
i Verseform. For Kæmperækkernes Vedkommende bygger Over- 
sættelsen paa Axel Olriks kritiske Tekst (Arkiv for nordisk Filologi 
1894). 

8 D. e. med det side (lange) Skæg. 


Google 


390 Harald Hildetand; Ole den frøkne. 


Alf Aggesøn, 

Ølver hin brede; 

Gnep hin gamle, 

Gaard fra Stangby; 
samt Haralds Hjemfæller 

Blæng Islænding 

og Brand Billing"); 
dem fulgte: 

Torve, Tyrving, 

Teit og Hjalte. 


De sejlede paa Snække til Lejre, opøvede til Kamp, 
og lyste ogsaa af Sjælens Manddom, Ædlinge baade af 
Yidre og af Sind. De var raske og snilde til at skyde 
med Pile, bruge Bue og Blidekast, møde Fjenden Mand 
mod Mand, kvæde Viser paa Modersmaal. Saa ihærdigt 
havde de øvet baade deres Legeme og deres Sjæl. 


Fra Lejre kom 
Hort og Borge, 
Belge og Begad, 
Bare og Tole. 


Fra Slesvig By kom Hake med den huggede Kind; 


Høvdinger vare 
Hede og VisnaZ?), 
Tymme den sejlende 
Møerne tjente. 


De bar Mandsmod i Kvindebryst. Ogsaa Vebjorg var 
grebet af samme Aand, og hende fulgte kampgriske 
Mænd: 


Bo Bramesøn 

og Brat Jyde; 
Orm hin angelske, 
Ubbe Friser; 

Are hin enøjede, 
Alf og Gøter, 

Dal hin digre, 
Duk fra Vendland. 


1) Hans Tilnavn betyder en lille Bid (Bidling) Brød. 
2) To Skjoldmøer. 

Visna førte Vendernes Hær, mandhaftig Kvinde, kyn- 
dig i Krigskunst; hendes bedste Mænd var Barre og 
Gnisle. De andre i samme Fylking dækkede Kroppen 
med smaa Skjolde; de bar lange Spyd og lyseblaa 
Skjolde, som de i Slagets Stund enten skød om paa 
Ryggen eller rakte Lastdragerne; Brystet var blottet 
for Værn; Kroppen laa aaben for alle Hug; med dragne 
Sværd drog de i Strid. Ypperst iblandt dem var: 


Tolke og Ime, 

Toke fra Jomsborg; 

Ødrig hin unge 

var ogsaa med. 
Hede fulgtes af de raskeste Hærmænd; hun førte i 
Kamp væbnet Hundred; hendes første Mænd var de 
djærve Drotter 

Grim og Grensle, 

Ger fra Lifland; 

Hame og Hungér, 

Humble og Bjare. 


Disse havde tit kæmpet heldigt i Tvekamp og vundet 
navnkundige Sejre viden om Lande. De nævnte Møer 
var ej alene iført kosteligt Skrud, men ogsaa hærklædte, 
og de førte Landhærens Fylking; Danernes Hær flok- 
ked sig i Hundreder, Syv Konger, lige af Mod, men 
ulige af Agt, hjalp dels Harald, dels Ring i Kampen. 
End er at nævne i Haralds Hær: 
Øme og Øsadul; 
Hun og Haasten, 
Hiden den smækre; 
Dag den grenske?) 
dertil nævnes; 
Harald Olafsøn 
fra Hadeland?). 
Haar og Herlev, 
dertil Hødbrodd 
hin uvane 
eee fra Imesland?). 
1) Grenland er Kystlandet til Thelemarken. 
2?) Et af »Oplandene« i det sydlige Norge. 
3) Beliggenheden heraf kendes ikke. 

Disse tjente i Danernes Hær. Ydermere: 

Hunke og Harald, 

Hake kom nordfra; 

Sigmund og Serk, 

Bemunes Sønner. 
Alle disse tjente i Kongens Hird, og han hædrede dem 
med gavmildt Venskab: de holdtes højt i Ære af ham 
og modtog guldsmykte Sværd og ypperlig Kampløn. 
Gandalf Gubbes Sønner var ogsaa med, som fra gam- 
mel Tid var Haralds haandgangne Mænd. Havet var 
dækket af Danernes Flaade, der syntes at slaa Bro 
mellem Sælland og Skaane: hvo der ønskede at kom- 
me fra Land til Land, kunde gaa tørskoet over, saa tæt 
laa Skibene stuvede sammen. For ej at komme uven- 
tet over Sveerne med Hærfærd sendte Harald Mænd til 
Ring, som skulde bringe ham Bud om aaben Fejde og 
opsige ham Vaabenstilstanden; de skulde ogsaa sætte 
ham Stævne paa Slagmarken. — Nu har jeg nævnet 
Haralds Kæmper. 

Paa Rings Side er at nævne: 

Ulf, Agge, Vind, 

Egil Skeløje; 

Gøtar og Hilde, 

Gute Alfsøn; 

Styr den stærke 

og Sten fra Vænern, 

Gerd den glade 

og Glum fra Vermland. 

Efter dem ginge 

Elvegrimer-) : 

Sakse Flettir 

og Sale den gøtske; 

Thord den nikkende, 

Thrond med Næsen, 

Grunde, Øde, 

Grinder og Tove; 

med dem kom 

Kol og Bjarke, 

Hogne den husnilde, 

Hrok den svarte. 

1) Mænd fra Landet ved Gøtelven. 

Disse ringeagtede Samkvem med Almuen og havde stil- 
let sig op i en særskilt Hob uden for den øvrige Fylking. 
Efter dem er at nævne: 


Rane Hildsøn og 
Ljodbode, 
(Sote fra Sogn,)") 
Sven Skaarskæg; 
Reder Høg og 
Rolf Kvindekær, 
Ring Atlesøn, 
Harald fra ThotenZ?); 
Valsten nævnt den 
Vikverske?), 
Thorulf den tykke, 
Thengil den høje; 
i Hun og Sølve; 
Birvil den blege, 
Borgar og Skum. 


Fra Thelemarken kom de tapreste Kæmper, som ejede 
meget Mod og lidet Hovmod: 


Thorlev Traa?), 
Thorkel Gote, 
Gretter den vrange, 
grisk paa Ran; 
Hadd den haarde og 
Roald Taa. 


End fra Norge er at nævne: 


Thrond den thrøndske, 
Thore fra Møre”), 
Ravn den hvide, 
Hav og Bjarne; 
Blig Braknæse og 
Bjørn fra Sogné&); 
1) Denne mangler hos Sakse, men findes i den bevarede islandske 
Tekst. 
?) Landskab ved Mjøsen i Norge. 
3) Fra Viken, Landet Øst for Kristiania Fjord. 
4) Den ihærdige. 
5) Landskab i Thrøndelagen. 
6) Landskab i Vestnorge. 

Find fra Fjordene!), 
Fjale-Berse?) ; 

Sivard Svinhoved 

og Saga-Erik; 
Halsten hin hvide, 
Rut den raadvilde; 
sønden fra Jæderen?) 
kom Erling Snog; 
Alf fra Agder"), 
Odd vidførle?), 
Enar Skage?) og 
Ivar Thruve'”). 


Fra Island kom: 


Maar hin røde fra 
Midfjordsbygd, 
Glum den gamle og 
Grane fra Bryndal, 
Grim fra Skær i 
Skagefjord; 

Berg Skjald fulgte, 
Brage og Ravnkel, 


Disse var djærvest af Sveerne: 


Åre og Hake; 
Kekle-Karl?) og 
Krok fra Aker; 
Gudfast, Gumme af 
Gislemark. 


De var Guden Frøs Ætlinge og Asernes tro Talsmænd. 


Inge og Ole, 
Alver og Folke, 
Alriks Sønner, 


1) Firdafylke i Vestnorge. 

2?) Berse fra Fjalafylke i Vestnorge; Læsemaaden dog uvis. 
3) Landskab i det sydvestlige Norge. 

4) Landskab i det sydlige Norge. 

5) d. e. den vidtberejste. 

6) Skage er et Næs; jfr. Navnet paa Jyllands Nordspids. 

7) Hans Tilnavn betyder Snesko. 

8) d. e. Karl den stridbare. 

tjente i Rings Hær, raske og raadsnilde Mænd, Rings 
nærmeste Hjemfæller. Ogsaa de regned deres Æt til- 
bage til Guden Frø. 


Der var og Sigmund 
fra Sigtune?). 
Købstad-Kæmpe, 

og Kole-Froste?); 

Alf den overmodige 
fra Upsala; 
skudvant i Fylking 
han fremmest gik. 


Under Ole tjente syv raske og raadsnilde Konger: 


Holte og Hendil, 
Holm og Læser; 
dertil Hame; 
Regnald Russer, 
Raadbards Ætling; 


desuden pløjede Sivald Havet med elleve Snækker. — 
Læser, Hunernes Overvinder, hejste Sejl paa gyldent 
Langskib. Tririk drog did paa et Drageskib med 
krumme Stavne; Trygge og Tvivivil foer særskilt af- 
sted, og førte tolv Skibe did. I hele Rings Flaade fand- 
tes to tusinde fem hundrede Snækkers Tal. 

Den gutske Flaade?) laa i Garne Havn og biede paa 
den svenske. Ring var Høvding for Landhæren; Ole 
skulde føre Flaaden. Gøterne skulde til fastsat Tid 
møde Sveerne paa et Sted mellem Vik og Værend). 
Vidt og bredt saa man Snækker pløje Vandet, og Sej- 
lene, der vajede fra Masterne, spærrede Udsynet over 
Havet. Snart stævnede den svenske Flaade for fulde 
Sejl i god Tid til Slagmarken, medens Danerne laa og 
droges med Modvind. 

Nu gav Ring sig til at fylke det fra Flaaden land- 
satte Mandskab og det, som han havde ført did over 


1) Købstad i Upland. 

?) Frostes Tilnavn, Kola, betyder Tranlampe. 

3) d. e. Flaaden fra Gulland. 

4) Vik maa tænkes paa Østergøtlands Kyst; Værend er et Land- 
skab i det sydøstlige Smaaland. 

Land, Hob ved Hob. Da det ret tog til at brede sig ud 
over Markerne, saa man Yderfløjen strække sig ind i 
Værend. Kongen red rundt om Mængdens Virvar og 
vaklende Rækker og stillede forrest de raskeste Mænd 
og dem som havde de bedste Vaaben, under Høvdin- 
gerne Ole, Regnald og Vivil; den øvrige Flok fylkede 
han krumt, saa Hærens to Fløje stak frem som Horn. 
Over højre Fløj satte han Inge, Trygge og Alriks Søn- 
her; den venstre skulde lyde under Læsers Bud. Yderst 
paa Fløj og i Flanke stod især Kurers og Esters tætte 
Hob; sidst stod Slyngekasternes Flok. 

Nu blev Børen den danske Flaade blid; den sejled i 
Dage, den sejled i syv og satte Kaasen mod Kalmar 
Bygd. Et sælsomt Skue, da Vinden bar den vidt og 
bredt frem over Havet, saa Himlen ej var til at øjne for 
alle de Sejl, der var hejst i højen Raa. Vender og Li- 
ver og syv tusinde Sakserkæmper øgede Flaadens 
Mandskab. Men de, som drog over Land, fik de sted- 
kendte Skaaninger til Førere og Vejvisere. Da nu Dane- 
hæren naaede frem til de ventende Sveer, bød Ring 
sine Mænd bie i Ro, til Harald havde fylket Hær, og 
ej lade Luren lyde, før de saa Kongen paa sin Kærre 
ved Siden af Mærket. »Sagtens tør vi haabe«, sagde 
han, »at slaa en Hær, hvis Høvding er blind. Uagtet 
Harald er saa højt til Aars, er han dog grisk efter an- 
dres Vælde; det er ej alene Synet, men Sindet, der svig- 
ter ham; han vorder aldrig mæt af Magt, skønt Gub- 
ben efter sit Aaremaal snart gaar paa Gravens Rand. 
Sveerne maa stride for Frihed, Fædreland og Børn; 
det er Fjenden, som overmodig og fræk har yppet 
Fejde. I hans Fylking findes kun faa Daner, men 
Sakser og andre slige Kvindekarle i Mængde. Derfor 
bør Sveer og Nordmænd mindes, at for norrøn Fylking 
veg altid Vender og tysk. Den Hær er kun Haan værd, 
der mere ligner en sammenløben Hob end en fast Hær- 
mandsfylking.« Med de Ord æggede han svart sine 
Mænds Mod. — Harald bød Brune fylke Hæren i sit 
Sted, og han fylkede den fortil i en Kile, og stillede 
Hede paa højre Fløj, Hake som Høvding for den 

venstre; Visna valgte han til Mærkesmand. Højt paa 
Kærre knejste Harald og kærede med lydelig Røst over 
Ring, at han lønnede med Utak alt hans Venskab. 
»Strid har han yppet med mig«, sagde han, »skønt 
han af mine Hænder har modtaget Riget. Ring ynkes 
ej over Olding, skaaner ikke sin Mioders Broder, men 
sætter sine egne selvraadige Lyster over baade Frænd- 
skab og Venskab. Nu skal Daner drages til Minde, at 
de altid har vundet Sejr over Udlændinge og er mere 
vante til at byde over end til at lyde under deres Na- 
boer; lad nu ej et overvundet Folks Frækhed rokke 
Eders Ry og Navn; det Rige som I vandt i min fejre 
Ungdom, maa I ej i min høje Alderdom lade jer røve.« 

Nu lød Lurerne, og begge Hære brød frem med 
Vælde. Det var som Himmel og Jord flød sammen, 
Skove og Agre tyktes synke, alt stod i ét, det gamle 
Gabsvælg") kom igen, himmelsk og jordisk hvirvledes 
i ét, i vildt Virvar, alt luded mod Undergang. Da først 
Spydene kastedes, lød et ulideligt Brag og Bulder og 
fyldte alt med utroligt Drøn. Damp fra Saarene dæk- 
kede brat Himlen med Dunst; Sollyset skjultes af Spy- 
denes Hagl; kraftigt greb Slyngekasterne ind i Kam- 
pen. Men da Spyd og Pile var skudt bort, kæmpede 
de paa nært Hold med Sværd og jærnslagne Køller. 
Da flød Blodet i stride Strømme, Sved randt af kamp- 
trætte Kroppe, vidt og bredt lød Vaabnenes Gny. Star- 
kad, der først har lagt et Kvad paa Modersmaalet om 
Slagets Gang, kæmpede selv forrest i Fylkingen og si- 
ger, at han fældede Haralds Høvdinger: 


Hun og Ella, 

Hort og Borge; 
højre Haand 

hug han af Visna. 


- 


Han siger ogsaa, at Roe og to andre: Gnep og Gaard, 
gav han Banesaar i Kampen; til dem føjede han 
Skalks Fader, hvis Navn ej nævnes. Ydermere vidner 


1) Der menes rimeligvis Ursvælget »Ginnungagab«, den forvirrede 
Masse inden Jordens Skabelse. 

han, at han styrtede Hake, den djærveste af Daner, 
til Jord, men selv til Gengæld fik et Saar af ham, 
saa Lungen hang ham ud af Brynjen og Halsen til 
Hælvten var hugget over; uden en Fingers Tab slap 
han ej heller fra Kampen. Længe vilde hans Vunde 
ikke læges, sætte Ar eller vokse sammen. Han melder 
ogsaa, at Skjoldmøen Vebjorg stævned mod Fjenden, 
fælded Kæmpen Sote i Strid, og truede Kæmper med 
Død og Drab; da traf hende Thorkel fra Thelemar- 
ken med en Pil fra sin Bue. Skydefærdige Guter!) 
havde spændt Strængene saa stramt, at Pilene trængte 
tværs igennem Skjolde; intet voldte værre Mandslæt; 
gennem Brynjer og Hjælme borede de spidse Odde 
sig lige saa let som i vaabenløse Kroppe. Ubbe Friser, 
Haralds raskeste Kæmpe og højere end alle andre, 
saarede elleve i aaben Strid, og fældede fem og tyve 
store Kæmper, alle Sveer eller Gøter af Æt. Han 
brød frem mod den forreste Fylking, hvor Fjender 
stod tættest; Sveerne rystede af Skræk; med Spyd og 
Sværd splittede han dem ad. Fast havde alle vendt 
sig til Flugt, da Hadd, Roald og Gretter gik djærvt. 
frem at vove en Dyst med Kæmpen og med Fare for 
eget Liv afvende deres Landsmænds Ufærd. Dog turde 
de ej træde tæt hen til ham, men slyngede deres Spær 
paa Frastand; de fløj tæt og traf Ubbe paa langt Hold, 
da ingen vovede at skifte Hug med ham. Hundrede og 
fire og fyrretyve Pile sad borede ind i Kæmpens Bryst, 
før han mat og mødig sank i Knæ og segnede til Jor- 
den. Da blev der øvet vældig Mandslæt blandt Da- 
nerne af Thrønder og Gudbrandsdøler: Bueskytterne 
fornyede Kampen af al Kraft, og voldte vore Lands- 
mænd de værste Tab. 

Harald, bøjet af Aar og blind, hørte sine Mænds 
modfaldne Hvisken, og fattede, at Lykken var Fjen- 
derne huld. Agende paa sin Stridsvogn bød han Brune, 
der paa Skrømt var paa Kærren som Køresvend, 


1) Her er sikkert en Fejl i Sakses Gengivelse, Thorkel fra Thele- 


marken er den samme, som ovenfor kaldes Thorkel Gote; i Steden 
for Guter (Mænd fra Gulland) bør det derfor hedde: (Thorkel) Gote. 

spejde hvordan Ring havde fylket sin Hær. Brune 
trak paa Smilebaandet og svarede, at han stred i Svine- 
fylking. Ved det Ord fik Kongen Uro i Sind, undredes 
svart og fritted ham ud, af hvem Ring havde nemmet 
saadan Hærskik, især da Odin selv havde opfundet 
den Kunst og ejede den Visdom, og ikke havde lært 
nogen andre end ham selv denne nye Krigskunst. Da 
Brune tav hertil, kom Kongen i Tanker om, at han 
var vist ingen anden end Odin selv, og at Guden, der 
fordum var ham god, nu havde skabt sig om til en 
anden for enten at hjælpe eller skade ham. Han bad 
og bønfaldt ham da saare om at skænke Danerne 
Sejr ogsaa i Dag, da han altid hidtil havde været dem 
huld, og vise dem samme Naade som fra først af; til 
Gengæld lovede han at vie Valen!) til Odin. Dog, 
Brune rørtes ej ved hans Bønner, men styrtede brat 
Kongen ned af Kærren og kastede ham til Jorden; Køl- 
len rev han fra ham i Faldet, hug den i Haralds Hoved 
og vog ham med hans eget Værge. Utallige Lig laa 
om Kongens Vogn, Kroppenes Hob højnede sig over 
Hjulene, Valdyngen voksede op over Vognstangen. 
Tolvtusinde Ædlinge var faldet i Rings Hær; paa Ha- 
ralds Side segnede tredive tusende Ædlinge, foruden 
dem der faldt af Almuen. 

Da Ring hørte om Haralds Fald, gav han Tegn til 
at standse Striden og bød sine Mænd holde inde med 
"Kampen. Dernæst sluttede han Vaabenstilstand og 
Fred med Fjenderne, efter at have mindet dem om, 
at ilde strider hovedløs Hær. Siden bød han Sveerne 
søge trindt om blandt de faldnes Dynger for at finde 
"Haralds Lig, at det ej skulde savne fyrstelig Jordefærd. 
Rovgrisk gav Almuen sig da til at ransage de faldnes 
Lig; med den Syssel gik den halve Dag; endelig fandt 
de Kongens Lig med hans Kølle ved Siden. Nu vilde 
Ring hædre Harald i Døden; han spændte den Hest, 
han red paa, for Kongens Kærre, kostelig smykket med 
gylden Sadel, og viede den til den faldnes Ære. Der- 
næst paakaldte han Guderne og bad Harald ride forud 


1) De faldne Kæmper. 

til Valhal og bede Valfader om godt Sæde baade til 
Venner og Fjender. Dernæst lod han bygge et Baal, 
og bød Danerne drage deres gyldne Kongesnække did 
og stikke den i Brand. Øverst laa Liget; og mens Ilden 
brændte det til Aske, bød Ring sine Høvdinger gaa 
sørgende rundt og bad alle om gavmildt at lægge paa 
Baalet Vaaben og Guld samt gode Gaver, til Hæder 
for den høje og vensæle Drot. Det brændte Ligs Aske 
lagde han i Krukke og lod den bringe til Lejre; og 
her lod han ham sætte i Høj med Hest og Vaaben 
paa Høvdingevis. Med slig Omsorg stillede han sin 
faldne Frænde tilfreds; derved vandt han Danernes 
Gunst og vendte Fjendernes Had til Venskab. Siden 
bad Danerne ham sætte Hede til at raade over hvad 
der var lævnet af Riget; men for at ej Fjenden med 
ét atter skulde komme til Kræfter, skilte han Skaane 
fra Danmarks Rige og satte Ole for Styret her, men 
bød Sælland og Rigets andre Lande lyde under Hedes 
Høvdingedømme. Saalunde skiftede Lykken om, og 
Sveerne raadede for Danmarks Rige. Saaledes endte 
Braavallaslaget. 

Det første af disse Stykker udgør Slutningen paa Ole den frøknes 
Saga; se ovenfor S. 376. 382—388. — Sakses Fortælling om Ømund 
er en udpræget »Lyvesaga«, digtet paa hans egen Tid af en norsk- 
islandsk Sagamand, og ikke indeholdende noget oprindeligt eller 
gammelt Sagnstof, 


Men Sællandsfarerne havde ikke for intet haft 
Harald til Høvding, og deres fordums Velmagt stod 
dem stadig for Hovedet, saa det tyktes dem en Skam 
at lyde under Kvindes Lov; og de vendte sig da til 
Ole med Bøn om, at han ej vilde lade den navnkun- 
dige Konges gamle Kæmper trælle under Kvindes 
Tykke, samt lovede at gaa over til ham, hvis han greb 
til Vaaben for at udfri dem af deres usle Kaar. Ole 
var ej sen til at række dem Haand, ægget dertil baade 
ved Mindet om sin Morfaders Højhed og ved Hær- 
mændenes Hyldest: han stævnede Hede til sig og nødte 
hende ikke ved Sværdslag, men ved Trusler til at af- 
staa ham hele sit Rige paa Jylland nær; og af Jylland 
skulde hun svare ham Skat, da han ej vilde tilstaa en 
Kvinde fuldt og frit Høvdingedømme. — Ole fik en 
Søn, som han kaldte Ømund. 

Men Ole vendte sin Hu til Grumhed og teede sig saa 
ilde som Konge, at alle de, som før havde skammet 
sig ved at staa under Dronningespir, angrede, at de 
havde kastet Vrag paa hende; og tolv Høvdinger lagde 
Raad op mod hans Liv, hvad enten de nu sørgede 
over Landets Ulykke eller af andre Grunde bar gam- 
melt Nag til Ole. Blandt dem var ogsaa Lenne, Atle, 
Thot og Vidne; den sidste var vel Jarl i Vendland, 

Sakses Danesaga. I. 96 

men hørte dog til Danerne ifølge sin Æt. Men da de 
ej tiltroede sig Kræfter og Mod til at øve saa svart 
et Værk, lejede de for Guld Starkad dertil; han lod 
sig lokke til at hugge ham ned, paatog sig den blodige 
Daad, og tog sig for at give Kongen hans Bane, naar 
han var i Bad. Han traadte da ind i Badstuen; men 
straks da han mødte hans skarpe Blik og Øjnenes 
uafbrudt spillende Lyn, blev han lamslaaet af lønlig 
Frygt, standsede, trak sig tilbage og lod atter sit For- 
sæt fare; saa han, der havde slaaet saa mange Høv- 
dinger og Kæmper Vaabnene af Hænde, kunde ej staa 
for en enlig og vaabenløs Mands Øjekast. Men Ole, 
som godt vidste, hvor hvast hans Blik var, dulgte sit 
Aasyn og bad ham træde nærmere og fremføre hvad 
han havde at sige; ti paa Grund af deres lange Sam- 
liv samt gamle og prøvede Venskab laa det ham saa 
fjærnt som muligt at ane Uraad. I det samme sprang 
Starkad til med draget Sværd, stak det gennem ham 
og gav ham Bane, imedens han søgte at rejse sig. Hun- 
drede og tyve Mark Guld var Gerningens Løn. Siden 
blev han greben af Anger og Blu over øvet Udaad og 
nagedes saa haardt deraf i Hjærtet, at han ej kunde 
holde Taarerne tilbage, saa ofte som hans Værk kom 
paa Tale. Saa svart undsaa han sig ved sin Brøde, 
da han atter kom til sig selv igen. Ja, til Hævn for 
sit eget onde Værk slog han adskillige af dem ihjel, 
som havde tilskyndet ham dertil, og straffede saa- 
lunde den samme Daad, som han selv havde lagt 
Haand til. 


Danerne kaarede nu Oles Søn Ømund til Konge, 
mere påa Grund af hans høje fædrene Byrd end fordi 
han selv havde øvet noget, der var værd at nævne. 
Men da han voksede til, stod han ingenlunde tilbage 
for sin Fader i Daad, og søgte at naa eller endog at 
overgaa Ole i Storværker. 

Paa den Tid var Ring Konge over en Del af Norge; 
og da nu Ømund saa sig om efter en Brud, fæstede 
han sin Hu ved hans Datter Æsa, som der gik stort 

Ord af. Men det var saa sin Sag at bejle til hende; 
ti Ring havde sat sig i Hovedet, at han kun vilde 
have en navnkundig Kæmpe til Maag, og satte lige 
saa stor Ære i Vaabendaad som andre sætter i Gods 
og Guld. For nu at skaffe sig den Slags Ry og vinde 
sig Navn som bold Kæmpe, tog Ømund sig for at sætte 
sin Vilje igennem med Vaabenmagt og foer med en 
Flaade til Norge for at kræve Rings Rige som sin 
fædrene Arv. Kong Odd paa Jæderen tog venligt mod 
ham, udtalte, at Ring utvivlsomt havde tilegnet sig 
hans Arvegods, og kærede over, at han ogsaa selv ofte 
havde døjet ondt af ham. Paa den Tid var Ring ovre 
i Irland paa Vikingetog; Ømund faldt nu ind i det 
værgeløse Land, og lod vel Almuens Ejendom i Fred, 
men gav Rings egne Gaarde til Pris for Rov og tog 
hans Frænder af Dage. Odd havde ladet sin Hær 
slutte sig til Ømunds. Under al sin mangfoldige 
Manddomsid indlod han sig aldrig paa at overvælde 
dem, som han overgik i Styrke, og kom altid i Hu, 
at han, der var Søn af en bold Kæmpe, burde stride 
med Mod og ej med Mandtal. 

Imidlertid vendte Ring hjem fra sin Vikingefærd; 
og da Ømund spurgte hans Hjemkomst, rustede han 
en vældig Snække, hvorpaa han kunde staa som paa 
Vold og Værn og skyde fra oven ned paa Fjenden. 
Med sig om Bord tog han Atle Skaanings Sønner Ømod 
og Thole, og bød den ene være Styresmand, den anden 
Stavnbo"). Dog skortede det ej Ring paa Kunst og 
Snille til at tage imod dem: han viste dem kun en 
ringe Del af sin Styrke og lod sine Folk falde Fjenden 
i Ryggen. Da nu Odd underrettede Ømund om hans 
Kneb, sendte han Folk ud at overfalde dem, der havde 
lagt sig i Baghold, og bød Atle Skaaning lægge sig 
mod Ring. Denne adlød gærne hans Bud, men gik 
glip af Heldet: han kom til kort i Kampen, blev over- 
vundet og flygtede slagen til Skaane. Ved Odds Hjælp 
fik dog Ømund oprettet sit Tab, og lagde ud med sin 


1) Stavnbo er den, der leder Kampen i Forstavnen af Skibet. 
26" 

Flaade til Kamp; og i det samme kom AÅAtle, netop 
som Ømund vilde yppe Strid, og gjorde til hans store 
Glæde fælles Sag med ham: han havde i Drømme haft 
et Syn, der var ham et vist Varsel om Udfaldet af 
den norske Krig, og havde skyndsomst sat Kaasen did 
for at gøre sin Flugt god igen. I Lid til hans Hjælp 
yppede nu Ømund Slag, stolende paa sin Lykke, der 
da ogsaa fulgte ham: i egenhændig Strid genvandt 
han Sejren, som han ved sine Mænds Adfærd havde 
mistet. Dér fik Ring sit Ulivssaar; og nu fæstede han 
sit brustne Blik paa Ømund, vinkede ham hen til 
sig med Haanden saa godt som han kunde — ti Mælet 
svigtede ham — og bad ham blive hans Maag, samt 
lod ham vide, at han gærne gik i Døden, naar han 
vidste sin Datter fæstet til saa ypperlig en Mand. 
Inden han kunde faa Svar, var han alt gaaet heden; 
Ømund fældede Taarer over hans Død, fæstede den 
ene af Rings Døtre til Ømod, der trofast havde hjulpet 
ham i Striden, og tog selv den anden til Ægte. 

Paa den Tid hændte det sig, at Skjoldmøen Rusla, 
der i mangen djærv Daad lagde langt mere end kvin- 
deligt Mod for Dagen, var kommet i Strid med sin 
Broder Thrond i Norge og holdt mange Slag med 
ham om Overherredømmet. Hun vilde ej taale Ømund 
som Nordmændenes Herre og Høvding, og yppede 
Strid med alle, der havde givet sig i Danernes Vold. 
Da Ømund fik Bud herom, sendte han nogle af sine 
raskeste Kæmper ud for at dæmpe dette Ustyr; men 
dem overvandt Rusla og blev nu saa kry af Sejren, 
at hun hengav sig til forfængeligt Haab og vendte sin 
Hu til at vinde hele Danmarks Rige. Først faldt hun 
over Halland; men Kongen sendte Ømod og Thole 
did, og de tog saa varmt imod hende, at hun blev 
overvundet og slagen flyede ned til Flaaden; kun 
tredive af hendes Skibe undslap ved Flugt, de andre 
faldt i Fjendernes Hænder. Nu overfaldt Thrond sin 
Søster, netop som hun var sluppet Danerne af Hænde, 
men blev overvundet af hende, mistede alle sine 
Mænd i Slaget, og havde ej en eneste Følgesvend med 

sig paa sin Flugt over Dovre Fjæld; saa hun, der nys 
var slagen af Danerne, overvandt straks efter sin Bro- 
der og vendte Nederlag til Sejr. 

Da Ømund spurgte det, foer han atter til Norge med 
en mægtig Flaade, men sendte Ømod og Thole lønligt 
derop i Forvejen og rejste ved deres Hjælp Folket i 
Thelemarken mod Ruslas Herredømme. Saalunde 
drev Almuen selv Rusla ud af Riget; og da Danerne 
overfaldt hende ved de Øer, hvor hun var tyet hen 
for at redde Livet, vendte hun Ryg uden Kamp. Kon- 
gen forfulgte hende skarpt paa Flugten, afskar hendes 
Flaade i aaben Sø og øvede en ødelæggende Mandslæt; 
saa han vandt en ublodig Sejr og et ærefuldt Bytte og 
gjorde Fjenden den største Skade. Rusla undslap med 
nogle faa Skibe og roede skyndsomt hen over Havet; 
men netop som hun slap fra de Danske, mødte hun 
sin Broder og fik af ham Banesaar. Saaledes er uven- 
tet Fare ofte værst, og den Ulykke man mindst frygter, 
er tit tungere end den, som i Øjeblikket truer. Kon- 
gen gav Thrond Jarledømme, fordi han slog sin Søster 
ihjel, gjorde de andre skatskyldige under sig, og vendte 
saa hjem til sit eget Land. 

Paa den Tid laa Ruslas raskeste Kæmper Thore og 
Bjørn paa Vikingetog ovre ved Irland. Da de spurgte 
deres Dronnings Død, som de i sin Tid havde svoret 
at hævne, ilede de hjem at opsøge Ømund og æskede 
ham til Tvekamp. I gamle Dage fik nemlig Kongerne 
Last og Skam, ifald de vægrede sig ved sligt; ti i 
Hedenold vandt Høvdinger sig Ry ved Vaaben snarere 
end ved Rigdom. Ømod og Thole gik nu frem og 
tilbød at tage Kampen op, som de havde æsket Kon- 
gen ud til. Ømund priste dem højlydt, men vægrede 
sig i Førstningen for Skams Skyld ved at tage imod 
deres Hjælp. Omsider gav han dog efter for alle deres 
Bønner og lod andre prøve Lykken i sit Sted. Om 
den Kamp er der spurgt, at Bjørn faldt, og Thore slap 
ej uden svære Saar fra Striden; men da hans Vunder 
var lægte, tog Kongen ham i sin Tjeneste og gav ham 
Jarledømme i Norge. 

Siden sendte han sine Mænd at kræve den vante 
Skat af Venderne; men da Venderne ikke alene slog 
hans Sendemænd ihjel, men ogsaa udæskede ham ved 
at sende deres Hær op i Jylland, overvandt han i ét 
Slag syv Konger, og slog ved Sejren fast, at han var i 
sin gode Ret til at kræve den vante Skat. 

Starkads Død. 


I sin Skildring af Starkads Død søger Sakse at forene dansk og 
norsk Overlevering, uden at det dog paa alle Punkter er lykkedes 
ham helt. Hans Prosafortælling bygger overvejende paa danske 
Sagn, der nærmest er stedfæstede i Skaane; men jævnsides hermed 
løber hans poetiske Bearbejdelse af Starkads Dødskvad, der lige- 
som Braavallakvadet er digtet i Thelemarken i Norge, og hvori 
Starkad skifter Ord med sin Banemand og opregner alle sine Stor- 
værker, — Dette Kvad er det sidste, som Sakse gengiver i digterisk 
Form, næppe fordi han ikke har kendt flere Kvad, men snarere 
fordi han paa dette Tidspunkt har følt sig træt af den møjsomme- 
lige Affilen af Vers og derfor har nøjedes med Prosaen i den Del 
af Værket som endnu stod tilbage. 


Imidlertid var Starkad blevet gammel og aflægs, 
og holdtes for uskikket til længere at tjene sin Herre 
i Marken som Hærmand og Kæmpe; men for at han 
ej i sin Alderdom skulde gaa glip af sin gamle Hæder, 
satte han en Ære i selv at søge sin Død og frivillig 
korte sine Dage; ti han, der havde yppet saa mange 
navnkundige Kampe, holdt det for en Vanhæder at 
dø Straadød. For nu at øge sit fordums Navn og Ry 
ved en ærefuld Udgang, vilde han hellere lade sig 
fælde af en Ædling end bie saa længe til Døden sendte 
ham Bud; ti saa vanærende tyktes det de fordums 
Kæmper at finde sin Død paa Sotteseng. Skrøbelig af 
Krop og stærblind paa begge Øjne var han léd ved 
at leve længere, og bar derfor det Guld, han havde 
faaet for Oles Drab"), hængende om Halsen, for der- 
med at købe sig en Banemand; ti han mente, at han 
ej kunde finde en bedre Maade at sone sin Drotten- 


1) Se ovenfor S. 402. 

svig end ved at lønne sin egen Drabsmand med det 
samme Gods, som havde været Lønnen for Oles Død, 
og sætte det Guld han havde faaet for at fælde andre, 
som Pris for sit eget Hoved; ti det tyktes ham den 
bedste Brug af slige Blodpenge. Som han nu, omgjordet 
med to Sværd og støttet til tvende Stokke, stavrede 
frem med mødige Fjed, fik en Almuesmand Øje paa 
ham; og da han fandt, at Gubben dog ej kunde have 
Brug for begge Sværd, bad han ham af Kaadhed give 
sig det ene. Starkad bad ham komme nærmere og 
stillede ham i Udsigt, at han kunde faa sit Ønske op- 
fyldt, men drog i det samme Sværd af Skede og skar 
ham midt over. — Der var en Mand ved Navn Hader, 
hvis Fader Lenne Starkad i sin Tid havde dræbt af 
Ånger over Oles Død; han var netop ude at ride med 
sine Hunde og bede Skovens vilde Dyr; men da han 
blev dette Optrin vaer, holdt han op med Jagten og 
bød to af sine Følgesvende spore deres Heste og ride 
ind paa Gubben af al Magt for at jage ham Skræk i 
Livet. De foer ogsaa frem imod ham, men da de 
vendte om og vilde tilbage igen, slog Starkad saa haardt 
til dem med sine Stokke, at de maatte bøde med Livet. 
Ved det Syn blev Hader helt ilde til Mode, og sprængte 
derhen paa sin Hest, kendte straks Gubben, men uden 
at denne kendte ham igen, og spurgte ham om han 
ikke vilde bytte sit Sværd bort og faa en Vogn i Steden 
derfor. Starkad svarede, at i gamle Dage havde han 
altid haft for Skik at tage Hævn for Haan og Spot, 
og fordum var det aldrig gaaet ustraffet hen, naar 
nogen havde brugt Mund imod ham; men nu var han 
saa sløv paa Synet, at han ej kunde skelne Unger- 
svendens Aasyn og Træk. For at give sin Harme Luft 
tog han da til Orde og kvad: 


Ret som den rullende Elv mod Havet ustandselig stunder, 
saa er og Menneskets Liv; ti Aarene løber saa fage, 

aldrig de kommer igen, men med I! vore Dage udrinder, 
Ælde os venter til Slut, og i Hælene Hel hende følger. 

Ælde os blinder vort Syn, og Benenes Styrke hun bryder, 
Mæle og Mod kan hun røve en Mand, og det straalende Rygte 

slukker med Læmpe hun ud, saa hver lysende Id gaar i 
Glemme. 

Lemmer med Lamhed hun slaar, og svart hun for Brystet 
os stemmer, 

knap kan vi Ordet faa frem, og vor Aandskraft med Alderen 
sløves. 

Hoste vor Strube gør hæs, og vor Hud bliver skjoldet og 
runken, 

Tænderne tæres af Orm, og vor Mave kan Føden ej taale, 

Ungdommens Huld svinder bort, og vor Lød bliver gusten 
og blygraa, 

furet og rynket vor Kind, og Huden i Folder sig krymper, 
Ælde kan sløve den ypperste Id, selv Fædrenes Minder 

styrter i Støvet hun ned, og Heltenes Hæder hun øder; 

Styrken hun svækker, og Manddommens Løn hun graadig 
OS røver, 

spilder vor djærveste Daad, og alting i Virvar hun vælter. 

Selv har jeg følt hendes Tand, ti den tærende Alder mig 


tynger: 

halvblind jeg færdes og hæs, og Hoste for Brystet mig 
stemmer; 

alt har til Ve og til Vanheld sig vendt; som man ældes, 
man arges. 

Nu maa jeg stavre mig frem, ti af Kroppen er Kræfterne 
svundne; 

Lemmerne svigter mig helt, og afsted jeg paa Krykker maa 
humpe. 

Stærblind jeg famler mig frem, mine Stave maa Vejen mig 
vise; 


tvende er Stokkenes Tal, som maa hjælpe mig Stien at finde; 

udslukt er Øjnenes Lys, men ved Kæppene frem jeg mig 
lister. 

Ingen mig ænser paa Jord, ej nogen af Hærkongens Kæmper 

tænker at trøste den graanede Helt — medmindre da Hader 

møder mig her paa min Vej og vil hjælpe sin Ven i hans 
Vanheld. 

Trofast er han i sin Hu mod enhver, som han Venskab 
har skænket; 

stedse den samme han er, og sit Sindelag ikke han ændrer; 

aldrig han bryder de Baand, som ham fordum til Venner 
har knyttet. 

Graanede Kæmper og modige Mænd vil han gærne med 
Gaver 
lønne for ypperlig Id, og navnkundige Venner han ærer, 

Hæder han under hver Helt, og rundhaandet Gave ham 


rækker. 

Guldet han strør paa sin Vej, og ved Gavmildhed stedse 
han øger 

Rygte og Navn, ja han kappes i Ros med de rigeste Stor- 
mænd. 


Djærv er han ogsaa til Kamp, ti hans Mod med hans Høj- 
sind sig maaler, 
snar til at stride, og sen til at fly, men rask til at fejde, 
rede til Kamp, ej vender han Ryg og for Fjenderne flygter. — 
Mig gav alt Lykken paa Vuggen den Lod — naar mit Livs- 
løb jeg mindes — 
stedse at færdes i standende Strid, og Sværdslag at skifte, 
rustet og rede til Kamp, til i Blod mine Hænder at rødne. 
Aldrig jeg undte mig Rist eller Ro, kun mod Hærfærd jeg 
higed; 
tro har jeg Valfader tjent, og graa er i Faren jeg vorden, 
Fjenderne frygted jeg ej, men en Ære jeg satte i Striden, 
holdt det for Skændsel at fly, men for hæderligt Kæmper 
at fælde, 
Fjender for Fode slaa ned, og en frygtelig Mandslæt at øve. 
Tit var jeg Vidne til Kongernes Strid, naar de kampdjærve 
mødtes, 
Hjælme og Hærskjolde brast, over Valen flød Blodet saa vide, 
Brynjerne bedes af Odd og af Ægg, som dem splintred og 
søndred, 
Huggene hagled saa tæt, at den hærdede Staalsærk gav efter, 
ujordet Ligene laa paa Val, for Vilddyr til Føde. 
Vældig og vaabendjærv Helt vil gærne i Striden sig styrte, 
vove i Kampen sig frem, og møde sin Fjende i Marken; 
fluks dog en anden ham kløver hans Hjælm, som hans 
Hoved skal skærme, 
splintrer hans Hue af Staal, og Æggen i Issen ham sætter. 
Farer af Skeden den kæmpendes Sværd, og kryster han 
Værget 
fast i sin Haand, da flænger det Skjold og i Hoved sig fæster. 


Til Svar kvad Hader: 


Du som paa Danernes Maal saa mangfoldige Viser har 
kvædet, 

sig mig, hvad fører dig hid? hvi vakler du saa henad Vejen? 

Sangrige Skjald paa vort fædrene Sprog, hvi saa hastigt paa 
Færde? 

Flygtet er Manddommens Kraft, og din Førlighed helt har 
du mistet; 
falmet er Aasynets Lød, og Sindet ej mer kan sig fryde, 
Stemmen af Ælde er sløv, og hæs er din Hals og din Strube. 
Selv kun en Skygge du er, ti Hel har til Døden dig mærket, 
røvet hun har dig din Styrke og Kraft, og dit Huld har 
hun ranet. 
Ret som en Snække paa Sø omsider af Bølgerne brydes, 
saa er og Ælde os vis; ti naar Livet mod Udgangen lakker, 
baner for Døden hun Vej, og magtløse gaar vi i Graven; 
hastigt har Lykken sig vendt, og Vanheld den gamle maa 
taale. 
Vidtkendte Gubbe, hvi skal du ej mer lege med blandt de 
Unge? 
spille med Bold, og bide i Nød for Kærnen at nyde? 
Bedre det baaded dig vist, om du kørende frem kunde 
komme; 
sælg dine Sværd for en Vogn, eller skaf dig en Hest, af de 
spage; 
køb med det samme en Kærre paa Hjul, at i Mag du kan fare. 
Oldingen aflægs og svag, som knap kan paa Benene støtte, 
bedst kommer agende frem; ti naar Foden ham fejler og 
svigter, 
hjælper det rullende Hjul ham af Sted ved sit hastige 
Kredsløb. 
Lyster dig ej at sælge det Sværd som du selv kan ej bruge, 
tager en Mand det med Magt, og med eget Værge dig vejer! 


Starkad svarede: 


Tungen dig løber saa let, du Skalk, med usømmelig Tale; 
skurrende lyder i ærlige Øren dit Ord. Tør du kræve 

Gave og Løn for at lede mig frem, som du frit burde gøre? 

Færdes jeg tør paa min Fod, og mit Sværd jeg i Stikken 
ej lader; 

Hjælp jeg ej køber med Skam; ti for Vandringsmand Vejen 
er aaben, 

Hvermand har Ret til at flytte sin Fod saa langt som ham 
lyster. 

Frivillig burde den farende Mand du lede og følge; 

dog, du ham haaner og holder for Nar med smædende Tale. 

Vil du mig lægge til Last hver en ypperlig Id som jeg øved? 

Regner du Storværk for Skam, skønt forvist det var vær- 
digt at mindes? 

Hvi vil med Spe og med Spot du den aldrende Stormand 
forfølge, 

smæde mit Navn og mit Ry, mine Sejre og storladne Værker, 

træde i Støvet min Ros, og dadle min Daad og min Manddom? 

Hvad er din Ret til at kræve et Sværd du ej mægter at 
svinge? 

Ej skal en Kryster det binde ved Lænd, eller Kvæghyrde 
drage, 

én som er vant til at vogte sit Fæ, og paa Fløjte at spille, 

sysle med Køer og Faar, og paa Græsgang med Kvæget at 
drive, 

Du hører hjemme i Trællenes Flok, hos den fedtede Gryde; 

der kan påa Panden du brase dit Spæk, og paa Bagværket 
smøre, 

dyppe dit Brød i det flommende Fedt, for Skorpen at bløde, 
søbe din Suppe saa varm, og graadig i Grødfadet snage. 

Mester du er i at slænge dig hen paa din Kappe ved Arnen, 
snorke ved Dag og ved Nat, og dorsk ved Ilden at døse, 

flittig at færdes i Køkkenets Os, og i Gryderne kigge, 

men kun en Stymper i standende Strid, hvor Kæmperne 
bløder. 

Dagslys du hader og skyr, i den skumleste Vraa du dig 
dølger, 

Bugens ynkværdige Træl! jeg ved glammende Gaardhund 
dig ligner, 

Ærter og Klid er dens Kost, af det sølede Trug den sig 
mæsker. 

Fordum forsand du vist ej var til Sinds mig mit Værge at 
røve, 
dengang jeg Ætlinger tre af Ole med Livsfare fælded. 

Da var i Hær jeg med haandfaste Mænd; naar de drog deres 
Værge, 

søndred de Fjenden hans Sværd, eller splintred hans Skjold 
og hans Brynje; 

vældige var deres Hug. Paa Kysten af Kurland vi hærged; 

strø't var hver Vej og hver Sti med utallige Angler og Spidser; 

Raad dog jeg vidste, og lærte dem Træ under Saalerne lægge: 

Før vi blandt Fodangler voved os frem, der os grumt vilde 
flænge, 

lagde jeg Klamp under Sko, vore Fødder mod Staalet at 
skærme. 

Siden med Hame jeg stred, og den vældige Kæmpe jeg fælded; 

foer saa paa Tog med Høvdingen Vin, som var Ætling af 
Flebak, 

hærgede Kurernes Land, og de Folk som i Estland har 
hjemme; 

samlandske Bygder jeg tvang. Mod Thelemarken jeg fejded; 
Hug jeg i Hovedet fik, og blodige Pander der vanked; 
haarde var Smedenes Slag, da med Hamre min Isse de ramte. 
Der fik jeg første Gang kendt, hvad Kraft i et Hammerslag 
findes, 
lærte tillige hvad Manddom og Mod der hos Bønder kan 
bygge. 
Ogsaa de tyske fik smage min Hævn, og den haardelig føle, 
dengang jeg Svertingssønnerne slog, og ved Gildet dem 
fælded, 
hævned Kong Frode, min Drot, og dyrt for hans Drab lod 
dem bøde. 
Mindes skal ogsaa den Daad, at til Værn for Møen den dyre?) 
voved jeg Strid med Brødrene syv, og vejed dem alle; 
Vidne kan være det Sted hvor jeg Tarmene efter mig slæbte; 
aldrig vil Græs der grønnes og gro, eller Urter der trives. 
Siden paa Sø med Høvdingen Kerr vi yppede Fejde; 
stærk var hans Flaade, og djærve hans Mænd, ig 4 vi 
inge. 
Siden jeg skikkede Vasse til Hel, og den skamløse Guldsmed?) 
gav jeg til Straf et Skaar i hans Bag; med Sværdet jeg vejed 
Visin paa sneklædte Fjæld, der Vaabnene vidste at døve; 
fire jeg fældede, Sønner af Ler, og Bjarmernes Kæmper 
slog jeg i Strid; jeg fangede Fyrsten for Irernes Fylke, 
hærged Dublin med Rov og med Ran; og evigt med Hæder 
mindes hver ypperlig Id som i Braavallaslaget jeg øved. 
Kort, mine herlige Storværkers Tal er saa højt at jeg knap kan 
komme dem alle i Hu, og min Id ikke klarlig jeg mindes; 
større dog véd jeg min Daad end med Mund jeg mægter 
at sige; 
Ry der af Værkerne gaar, men med Ord kan min Manddom 
ej maales. 
Saalunde lød Starkads Ord. Omsider, da han mær- 
kede, at det var Hader, Lennes Søn, som han talte 
med, indsaa han, at han havde en ædelbaaren Unger- 
svend for sig, og rakte frivillig sin Nakke frem til 
Hug, samt æggede ham til uden Blu at hævne sig paa 
sin Faders Bane; og til Løn lovede han ham det Guld 
han havde faaet fra Lenne. For ydermere at ægge 
hans Harme hidsede han ham op mod sig ved at kvæde 
som følger: 


1) Ingelds Søster Helga, se S. 311 ff. 
?) Se ovenfor S. 305 ff. 

Hader, saasandt det er mig som Lenne, din Fader, har fældet, 
gengæld nu Gubben hans Daad, tag den livslede Olding af 
Dage! 
Sving nu dit hævnende Sværd, og hug mig mit Hoved fra 
Kroppen! 
Stedse jeg haabed: for Ædlingehaand i Døden at segne; 
aldrig en Usling ræd vil jeg bede at raade mig Bane. 
Lovligt det er at korte sit Liv, naar mod Enden det lakker; 
ingen kan undgaa sin Død, men Dagenes Tal kan man 
mindske. 
Vaarfriske Træer skal grønnes og gro, men de gamle skal 
fældes; 
rydder du raadnende Stub, og styrter hvad ikke kan stande, 
fremmer du Nornernes Bud; ti bedst er sin Bane at møde, 
naar man af Dage er mæt, og ønsker med Længsel sig Døden, 
led ved at øge sit Liv med en ynkelig Oldingealder. 


Med de Ord tog han Guldet frem af sin Pung og 
rakte det til Hader; og grebet af Attraa efter hans 
Fæ og efter at hævne sin Fader lovede denne at op- 
fylde hans Ønske og ej vægre sig ved at tage mod 
Lønnen. Ivrig rakte nu Starkad ham sit Sværd, strakte 
sin Hals frem, bad ham ej være ræd for at hugge til 
og ikke heller svinge Staalet med Læmpe, og spaaede 
ham, at hvis han efter Hugget kunde springe mellem 
Hovedet og Kroppen inden den faldt, vilde han være 
hærdet mod Hug og Saar. Men om han sagde saa 
for at vejlede sin Drabsmand eller for at hævne sig 
paa ham, er ej godt at afgøre; ti det kunde let ske, 
at den styrtende Kæmpekrop knuste ham midt i 
Springet. Hader drog nu Sværdet rask og hug Hovedet 
af Gubben; og da det var skilt fra Kroppen og faldt 
til Jorden, melder Sagnet, at det bed i Græsset, saa 
det grumme Aasyn endnu i Døden røbede hans ustyr- 
lige Sind. Drabsmanden var dog klog nok til at lade 
Springet fare, da han frygtede, at der stak Svig under; 
havde han vovet det, vilde han kanhænde være blevet 
knust af den faldende Krop og med sit eget Liv have 
bødet for Gubbens Drab. Dog vilde han ej lade saa 
stor en Kæmpes Lig ligge hen uden Gravhøj, men jord- 
fæstede det paa den Hede, der hedder Roljung?). 


1) I Skaane. 

Sakses Fortælling om Jarmerik falder i to Afsnit, som begge er 
øste af dansk Overlevering: 1) hans Ungdom og Venderkampe; 
2) hans Mistanke til sin Dronning Svanild, samt dennes Død under 
Hestenes Hove, og hendes Brødres Hævn derfor. Det sidste Afsnit 
er en Gengivelse af ældgamle Sagn, der dog oprindelig ikke hører 
hjemme i Danmark, men stammer fra Gotefolket og er opstaaede 
paa Grundlag af Tildragelser i Folkevandringstiden, da Goterne var 
bosatte i det østlige Evropa; det stemmer derfor ret nøje baade 
med islandsk, oldengelsk og tysk Overlevering; et enkelt Træk er 
paavirket af den sidste. Jarmerik er den mægtige østgotiske Konge 
Ermanarik, hvis Rige styrtede sammen ved Hunnernes Indfald 375, 
og som derpaa dræbte sig selv; Svanild var dog i Historien ikke 
Jarmeriks Dronning, men tilhørte et undertvunget Folkeslag, og 
Kongen lod hende slide ihjel af Heste til Straf for hendes Ægtefæl- 
les Forræderi; hendes Brødre naaede kun at saare, ikke at dræbe 
ham. — Fortællingen om Jarmeriks Ungdom og Venderkampe er 
derimod en i 12. Aarhundrede digtet æventyrlig Novelle, præget af 
et stærkt og grusomt Had til Venderne, og bygget over adskillige fra 
Troldeæventyr laante Motiver, men blottet for alt historisk Værd 
— fraset det Lys, som den kaster over Stemninger og Tilstande ved 
det tolvte Aarhundredes Midte. — Sagnet i den Form, som det har 
hos Sakse, opfatter uden videre Jarmerik som dansk Konge, og 
man havde altsaa dengang her i Danmark glemt, at han egentlig 
hørte hjemme paa Øst-Goternes Kongesæde. 


Ømund døde efter hvad jeg har hørt i den dybeste 
Fred og Ro, og efterlod sig to Sønner og to Døtre; den 
ældste Søn hed Sivard, og da hans Broder Budle endnu 
var Barn, var det ham der arvede Riget. 

Paa den Tid blev Sveriges Konge Gøtar grebet af 
mægtig Attraa til den ene af Ømunds Døtre, der 
havde Ry for at være overmaade fager, og gav en 
Mand ved Navn Ebbe Sibbesøn det Hverv at drage 
did som hans Sendemand og bejle til Møen. Han ud- 

rettede ogsaa sit Ærende snildt, og vendte hjem med 
det kærkomne Budskab, at Møen havde givet Bejle- 
ren Ja. 

Nu stod der kun tilbage at holde Bryllup; og da 
Gøtar nødig vilde fejre det i fremmed Land, bad han 
Ebbe, som før havde røgtet hans Ærende, føre ham 
Bruden hjem. Ebbe drog nu med ringe Følge ned 
gennem Halland og tog undervejs ind i en Landsby 
for at overnatte der. Her boede der to Brødre hver 
paa sin Side af en Aa, og de havde for Skik at laane 
vejfarende Folk Hus, og saa bagefter slaa dem ihjel; 
saa deres Gæstfrihed var kun Skalkeskjul for Rov og 
Ran. De havde nemlig en aflang Klods eller Klamp 
med en skarp Kniv hængende oppe under Taget i 
skjulte Snore, og den havde de for Skik at slippe 
ned ved Nattetid og skære Halsen over paa Gæsterne, 
som laa derunder; og med det Hejseværk havde de 
allerede kappet Hovedet af mange. De gjorde nu et 
rundeligt Gilde for Ebbe og hans Mænd; og siden 
redte Trællene dem Seng ved Arnen og indrettede det 
saadan, at Hovedgærdet vendte ind mod Ilden, lige 
under Faldkniven. Da Trællene gik bort, fik Ebbe 
Øje paa Hejseværket, som hang dem over Hovedet, 
og bad sine Følgesvende flytte sig til Side som i Søvne, 
med de Ord, at det baadede dem bedst at skifte Stade. 
Men der var nogle iblandt dem, som ej hørte med til 
Ebbes Følge, og de agtede det Raad ringe, som de 
andre tog til Følge; de rørte sig ej af Pletten, men 
lagde sig til Hvile, hvor der var redt Leje til dem. Ved 
Midnatstid satte nu de lumske Værter Hængetræet i 
Gang, og løsnede de Baand, der holdt det oppe, saa 
det faldt ned paa Gulvet med hele sin Vægt og slog 
dem ihjel som laa derunder. For at være visse i deres 
Sag kom nu Haandlangerne ind med Lys, og saa da, 
at Ebbe, for hvis Skyld de især havde sat Sagen i 
Værk, snildt havde undgaaet Faren. Han sprang nu 
straks ind paa dem, og de maatte bøde med deres 
Blod for Udaaden; men Ebbe mistede ogsaa sine Mænd 
i Kampen, fandt sig en Baad, slap over den isfyldte 

Aa, og bragte Gøtar Bud, ej om udrettet Ærende, men 
om Mord og Drab. 

Gøtar troede, at det var Sivard, der stod bag ved 
dette Værk, og rustede sig for at hævne Vold med 
Vaabenfærd; han faldt ind i Halland og overvandt 
Sivard, der maatte flygte til Jylland og lade sin Søster 
i Fjendevold. — I Jylland holdt han Slag med Vender- 
nes Folk, der havde vovet sig i Strid uden Høvding, 
overvandt dem, og indlagde sig lige saa stor Hæder 
ved Sejren, som han ved Flugten havde paadraget sig 
Skam. Dog, det var kun hovedløse Fjender han havde 
slaaet paa Flugt; og da de kort efter havde faaet sig 
en Høvding, tabte han paa Fyn et Slag imod dem. 
Siden stred han ogsaa med dem ovre i Jylland, men 
havde ej Held i Kampen; og Enden blev da, at baade 
Skaane og Jylland havde han mistet, og havde kun 
Midten af sit Rige tilbage: kun Stumper og Stykker 
af en hovedløs Krop. Hans Søn Jarmerik var med 
sine smaa Søstre faldet i Fjendernes Hænder, og den 
ene af disse blev solgt til Norge, den anden til Tysk- 
land; ti fordum var det Sæd at købe sin Brud for 
Guld og Fæ. Saa vidt var det da kommet, at Daner- 
nes Vælde, der var vokset ved Stordaad, øget ved 
mangefold Sejre, omstraalet af alle de ærefulde fædrene 
Minder, ved én Mands Uduelighed faldt ned fra Lyk- 
kens lyse og livsalige Tinde og sank saa dybt i Skam 
og Skændsel, at Landet maatte skatte til dem, som 
det før selv havde krævet Skat af. 


Men Sivard, der saa ofte havde set Sejren glippe 
og gjort sig skyldig i skammelig Flugt, kunde ej efter 
al Fædrenes Stordaad udholde at skue sit Fødelands 
Skændsel og styre Riget med rystende Haand; han 
vilde ej opleve at se sin Ære lagt aldeles øde, og 
skyndte sig at søge en hæderfuld Død i standende 
Strid; ti naar han mindedes sit Vanheld, væmmedes 
han ved Livet og længtes kun bort fra sin Ve og 
Vaande: han attraaede ene at slette sin Skam og havde 
Lede ved at se Dagens Lys. Han sankede da Strids- 
mænd og æskede Sime, Gøtars Jarl i Skaane, til aaben 

Sakses Danesaga. I. 27 


Google 


418 Jarmerik. 


Fejde, førte fast og djærvt sit Forsæt igennem, fældede 
Sime, og segnede selv i Døden paa Dynger af fjendt- 
lige Lig. Dog ævnede han ej at udfri sit Land af dets 
skatskyldige Trældom. 


Imidlertid sad Jarmerik fangen i Taarnet hos Ven- 
derkongen Ismar sammen med sin jævnaldrende Fost- 
broder Gunne. Langt om længe blev han udfriet af 
Fængsel og sat til at dyrke Jorden, saa han maatte 
røgte Bondearbejde; og det Hverv skilte han sig saa 
godt ved, at han blev forfremmet til Foged over alle 
Kongens Trælle. Ogsaa her tjente han ham ærlig og 
tro, og blev da optaget i Kongens Følge af haandgangne 
Mænd. Og da han førte sig som en ret Hirdmand 
med høviske Lader, vandt han snart frem blandt Kon- 
gens Venner og opnaaede den ypperste Plads i hans 
Raad, saa han steg ved sine Tjenester Trin for Trin 
fra de usleste Kaar til Ærens Højde. Ej døsede han 
dorsk sin Ungdom hen, men vænnede sig til Orlog 
og Vaabendyst, og øgede ved ihærdig Flid sine med- 
fødte Ævner. Den haabefulde Jarmerik var alles Ynd- 
ling, og kun Dronningen havde sine Tvivl om Unger- 
svendens Sind. 

Med ét rygtedes det nu, at Kongens Broder var død, 
og Ismar agtede at stede hans Lig til Jorden med den 
største Hæder og gøre hans Gravøl med kongelig 
Pragt og Højtid. Jarmerik, der ellers styrede Huset 
sammen med Dronningen, saa sig nu om efter Udvej 
til Flugt, hvortil Kongens Fravær tyktes ham at byde 
god Lejlighed. Det randt ham nemlig i Hu, at han 
midt i al sin Magt og Rigdom dog kun var Kongens 
usle Træl, der levede og drog Aande af andres Naade; 
og uagtet han nød baade Højhed og Hæder i Kongens 
Gaard, holdt han Frihed for bedre end et bugnende 
Bord, og brændte af svar Længsel efter at gense sit 
Fædreland og kendes ved sin Æt. Men han vidste 
godt, at Dronningen havde Mænd paa Vagt og holdt 
skarpt Udkig, for at ingen af Fangerne skulde und- 

løbe, og derfor søgte han med List at fremme hvad 
han ej med Magt kunde opnaa. Han gjorde sig da et 
Fletværk af Flæg og Vidjer i en Mands Lignelse, af 
den Slags som Bønder stiller op for at skræmme Spur- 
vene fra Kornet, og satte en levende Hund ind deri; 
dernæst trak han sine Klæder af og gav Billedet dem 
paa, for at det end mere skulde ligne en virkelig 
Mand. Saa slog han Kongens egen Skatkiste itu, tog 
Guldet ud, og gemte det paa et Sted, som kun han 
selv vidste. Gunne, der havde faaet Bud om at lade 
som om hans Fælle var borte, gik nu med Fugle- 
skræmslet ind i Kongens Gaard, og fik Hunden til at 
gø; og da Dronningen spurgte ham, hvad det var for 
noget, svarede han, at det var Jarmerik, der var ble- 
vet gal og gøede som en Hund. Hun lod sig da ogsaa 
narre af Billedets skuffende Lighed med en Mand, 
og bød at den gale Karl skulde sættes paa Døren. 
Gunne bar saa Billedet ud og lagde det i Seng, som 
om det virkelig var hans Ven, der var blevet vanvittig. 
Ud paa Natten fik han Vagten paa Gled ved lystigt 
Gilde og rigelig Vin; og da de var faldet i Søvn, hug 
han deres Hoveder af, og lagde dem mellem Benene 
paa dem, for ret at skamskænde dem i Døden. Ved 
det Bulder vaagnede Dronningen og ilede til Døren 
for at faa at vide, hvad der var paa Færde; men i det 
samme hun uden at ane Uraad stak Hovedet ud, hug 
Gunne til hende med sit Sværd. Dødelig saaret sank 
hun om, stirrede stift paa sin Drabsmand, og udbrød: 
»Om jeg havde faaet Lov at leve, da skulde du aldrig 
med al din List slippe uskadt her fra Landet!« Af den 
Slags Trusler udstødte hun mange mod sin Drabsmand, 
inden hun døde. 


Siden gik Jarmerik tillige med Gunne, der delte 
Æren for Værket med ham, hen til den Hal, hvor 
Kongen sad og drak Gravøl efter sin Broder; og da 
alle var døddrukne, satte de i Løn Ild paa Huset. 
Men da Luerne bredte sig viden om, vaagnede nogle 
af deres Søvnrus, sprang til Hest og satte i skarpt Trav 
efter de opdagede Brandstiftere. I Førstningen red 

de to Ungersvende paa nogle Heste, de havde fundet; 
men disse blev omsider trætte af det skarpe Trav, og 
de maatte da flygte videre til Fods. Nu var de nær 
blevet grebet; men i det samme naaede de en Aa, og 
det reddede deres Liv. Der førte nemlig en Bro over, 
hvor de i Forvejen for at sinke deres Forfølgere havde 
skaaret Fjælene midt over, saa den ikke alene var 
ude af Stand til at bære, men helt igennem faldefærdig. 
Den løb de forbi og sprang med Vilje ud i Aaens 
Vande; men Venderne, der var efter dem, ænsede ej 
Faren, saa sig ikke for og red ud paa Broen; Fjælene 
gav efter, og de faldt i Aaen; de søgte da at svømme 
i Land, men der stod Gunne og Jarmerik i Vejen og 
druknede eller fældede dem, de fik fat. Saaledes lagde 
Ungersvendene stort Snille for Dagen, teede sig ej 
som bortløbne Trælle, men som forfarne Oldinge, 
øvede en Id, der var større end man kunde vente af 
deres Alder, og satte med Held deres snedige Raad i 
Værk. — Da de saa kom ned til Stranden, tog de det 
første det bedste Skib, og stævnede til Søs. Da de 
forfølgende Vender saa dem om Bord, raabte de ud 
til dem og søgte at kalde dem tilbage ved at love dem 
Riget, ifald de vendte om; ti efter gammel Sæd arvede 
en Konges Drabsmand hans Rige. Længe stod Ven- 
derne og skreg ud efter de flygtende Svende med deres 
øredøvende Raab og falske Løfter. 

Paa den Tid stod Budle, Sivards Broder, midlerti- 
digt for Styret hos Danerne; men da Jarmerik kom, 
fvang de ham til at give ham Riget, saa han sank ned 
fra Konge til Undersaat. 

Samtidig slog Gøtar Sibbe ihjel, der var skyldt for 
at have taget hans Søster med Vold. Harmfulde over 
hans Drab foer hans Frænder til Jarmerik og kærede 
deres Nød samt lovede ham, at de til Hævn vilde over- 
falde Gøtar sammen med ham. De holdt ogsaa godt 
nok deres Ord: Gøtar blev fældet ved deres Hjælp, og 
Jarmerik fik Held til at vinde Sverige. 

Nu var han da Konge over tvende Folk; og i Lid 
til sin voksende Vælde hjemsøgte han Venderne med 

Vaabenmagt, tog fyrretyve af dem til Fange og klyn- 
gede dem op, hver med en Ulv ved Siden. Saalunde 
var det ellers fordums Sæd at straffe Fadermord; men 
Jarmerik vilde netop handle ligesaa mod Fjenden, for 
at hver som saa dem hænge med et Vilddyr ved Siden, 
deraf kunde skønne, hvor rovgrisk de havde hærget 
Danernes Land. Han undertvang ogsaa deres Land, 
og lagde Vagthold paa de Steder, der egnede sig dertil. 

Dernæst drog han videre mod Øst og hærgede paa 
Sembernes, Kurernes og mange andre Folkefærds 
Lande”). Medens Kongen var sysselsat langt af Led, 
saa Venderne deres Snit til at falde fra, slog hans Om- 
budsmænd ihjel, og hærgede paa Danmark. Men Jar- 
merik kom brat hjem fra Vikingetog, afskar deres 
Flaade og lagde den øde, og øgede ydermere ved den 
Daad sine ærefulde Sejre. Med Vendernes Stormænd 
handlede han saa, at han stak Remme gennem Ha- 
serne paa dem, bandt dem til Hovene af uvane Tyre, 
og hidsede Hunde efter dem, saa de blev slæbt over 
Myr og Mose og kom ynkeligt af Dage. Nu faldt Ven- 
derne til Føje og hyldede ham skrækslagne som deres 
Herre og Konge. 

Jarmerik vilde nu bygge sig en fast Borg, hvor harm 
kunde gemme alt det rige Bytte han havde røvet fra 
saa mange Folk, og opførte da paa et højt Bjærg et 
mærkeligt Hus. Virket byggede han af Jord, Grunden 
lagde han tæt med store Stene; forneden var Volden, 
midt oppe hans Hal, og øverst var Huset kranset af 
Tinder. Overalt satte han Mænd paa Vagt, ved Dag 
og ved Nat. Fire vældige Porte gav fri Adgang til 
Borgen fra alle fire Verdenshjørner. I dette prægtige 
Hus gemte han alle sine herlige Skatte. 

Da han nu havde bragt alt i Lave hjemme i sit eget 
Land, vendte han atter sin Hu til fremmede Strande. 
Efter at han var stukket i Søen, mødte han paa Havet 
fire overmaade stridsvante Brødre af østerlandsk?) 

1) Sembernes Land er Samland, det nuværende Østpreussen. 

2) Sakse taler her og i det følgende om Hellesponten (Strædet ved 


Dardanellerne) som deres Hjemstavn; dette Navn bruger han for at 
betegne de vidtstrakte Lande Øst for Østersøen. Jfr. ovenfor S. $5. 

Æt, og indlod sig straks i Søslag med dem. Da det 
havde varet i tre Dage, sluttede han Vaabenstilstand 
paa det Vilkaar, at de afstod ham deres Søster samt 
Halvdelen af den Skat og Tynge, som de havde lagt 
påa de overvundne. 

Siden undveg Bikke, en Søn af Livernes Konge, af 
det Fangenskab, som de førnævnte Brødre havde holdt 
ham i; og han glemte ej gammel Skade, men foer til 
Jarmerik, der fordum havde dræbt hans Brødre. Kon- 
gen tog vel imod ham, og snart var Bikke den eneste, 
der blev taget med i alle hans lønlige Raad. Da han 
nu mærkede, at Kongen i alle Maader føjede hans 
Ønsker, raadte han ham til de skændigste Ting, naar 
han blev spurgt, og skyndede ham til at gøre sig skyl- 
dig i Synd og Brøde. Saaledes vidste han vel at volde 
Skade ved at lade som om han gjorde hans Vilje. Især 
æggede han Kongen mod hans næste Frænder, og 
søgte saalunde ved Svig at øve den Broderhævn, som 
han ej med Magt kunde fuldføre. Deraf blev Følgen, 
at Kongen faldt fra Dyd og Ære og lagde sig efter Last 
og Skændsel, ja vakte hele Folkets Had ved den 
grumme Adfærd han paa sin troløse Raadgivers Ord 
lagde for Dagen. 

Ogsaa Venderne rejste sig til Oprør imod ham; og 
for at dæmpe det lod han Remme stikke gennem 
deres fangne Høvdingers Haser, og lod dem dernæst 
sønderslide af Heste, der trak hver til sin Side. Paa 
saadan Vis kom Førerne af Dage og maatte med søn- 
dersledne Kroppe bøde for deres standhaftige Sind. 
Derved holdt han Venderne i Ave og tvang dem med 
fast Haand under det vante Aag. 

Imidlertid var de Sønner, som Jarmeriks Søster 
havde faaet og fostret i Tyskland, vokset til, og i Lid 
til deres mødrene Æt greb de nu til Vaaben mod deres 
Morbroder, og paastod at Riget tilkom dem med 
samme Ret som ham. Kongen drog da til Tyskland 
og skød deres Borge ned med Blider, omsluttede eller 
indtog mange Byer, jævnede ogsaa adskillige med Jor- 
den, og vendte hjem efter at have vundet en Sejr, der 

ej havde kostet en Draabe Blod. — Nu bragte de 
østerlandske Brødre ham efter Aftale deres Søster som 
Brud; men saa snart Brylluppet var holdt, drog han 
efter Bikkes Raad atter til Tyskland, tog sine Søster- 
sønner til Fange i Strid og tøvede ej med at dømme 
dem til Døden i Galgen. Han indbød ogsaa paa Skrømt 
Landets Stormænd til Gilde, og lod dem ligervis tage 
af Dage. 

Kongen havde af et tidligere Ægteskab en Søn ved 
Navn Broder; og ham satte han nu til at tage Vare 
paa sin Stifmoder, hvad han da ogsaa gjorde med 
ærlig Hu og rent Hjærte. Men Bikke sværtede ham 
for hans Fader, og skyldte ham for Blodskam; og for 
ej at faa Ord for at fare med Løgn, underkøbte han 
Mænd til at vidne falsk i Sagen. Da nu Søgsmaalet 
var fremmet fuldt og fast, og Broder ej kunde føre 
Værn i Sagen, holdt Faderen ham for skyldig, og bad 
sine Raader fælde Dom, da han ej regnede det for 
saa stor en Vanhelg at lade andre dømme sin Søn som 
selv at sidde i Rette over ham. Alle de andre kendte 
ham skyldig til at fare fredløs af Lande; men Bikke 
undte ham værre Lod, og undsaa sig ej ved at dømme 
ham til Døden, med de Ord at hvo der var skyldig i 
sligt skammeligt Hor, burde straffes med Galge. Men 
for at ingen skulde sige, at Faderen selv tog sin egen 
Søn af Dage, raadede han til at naar man klyngede 
ham op, skulde man lade nogle Trælle staa hos og 
støtte hans Fødder med en Stang; og naar de saa ud- 
mattede lod Armene synke, var det jo dem, der var 
Skyld i Ungersvendens Død, og ingen kunde give Kon- 
gen Sag for Sønnemord. Men hvis der ej fulgte Straf 
paa Søgsmaal, da vilde han sikkert, sagde Bikke, 
lægge onde Raad op mod sin Faders Liv. Den utro 
Svanild raadede han til at give en skammelig Død og 
lade hende træde sønder under Hestehove. 

Kongen fulgte Bikkes Raad, og skikkede sin Søn 
til Galgen, men lod nogle Mænd staa hos med en Fjæl 
og holde ham oppe, for at han ej skulde kvæles; og 
Rebet laa saaledes løst om hans Hals og gjorde ham 

ej videre Skade, som var det kun for et Syns Skyld 
de havde klynget ham op. Men Dronningen lod han 
binde fast paa Jorden med stærke Strikker, for at 
Hestene skulde træde hende ihjel med deres Hove. 
Dog melder Sagnet, at hun var saa fager, at selv Dy- 
rene ræddedes for at træde hende under Fod og skam- 
skænde de dejlige Lemmer. Dette tog Kongen som et 
Tegn paa sin Ægtefælles Uskyld, angrede sin Vild- 
farelse, og skyndte sig at kende hende sagesløs at 
være; men i det samme kom Bikke farende, og sagde 
at saa længe hun laa med Aasynet opad, køs hun He- 
stene med sine ramme Runekvad; kun hvis de vendte 
hende om, kunde de faa Hestene til at træde hende 
sønder. Han vidste nemlig, at det var hendes fagre 
Aasyn der havde frelst hende. Saa vendte de hende 
da og drev Hesteflokken hen over; og nu traadte de 
hende alle haardt under Hov, og trampede hende til 
Døde. Saaledes endte Svanild sit Liv. 

Imidlertid kom Broders Hund, som han havde holdt 
meget af, hylende hen til Kongen, ret som klagede den 
over sin Herres Nød; og da de kom ind med hans 
Høg, gav den sig til med Næbbet at plukke alle Fjerene 
af sin Krop. Synet af dens nøgne Bryst tog Kongen 
som Varsel om sit Sønnetab, og sendte Ilbud til Galgen 
at tage Sønnen ned, for at den Spaadom ej skulde 
ske Fyldest; ti den fjerløse Fugl var ham et Tegn paa, 
at hvis han ej tog sig i Agt, da vilde han snart være 
sønneløs Fader. 

Broder blev da udfriet af Døden; men Bikke fryg- 
tede nu at blive straffet som Øretuder, og foer derfor 
til de østerlandske Brødre for at melde dem, at Svanild 
var taget ynkelig af Dage af sin egen Husbond. De 
kom nu sejlende for at hævne deres Søster, og Bikke 
vendte da tilbage til Jarmerik og meldte ham, at Øster- 
lændingerne rustede sig mod ham. Kongen holdt det 
for tryggere at kæmpe fra Vold og Virke end i aaben 
Mark; han tog sin Tilflugt til den Borg, han havde 
bygt, og for at kunne udholde en Belejring fyldte han 
Kældrene med Fødevarer og Tinderne med hærklædte 

Mænd; guldskinnende Skjolde hang trindt om dens 
øverste Værn. 

Nu hændte det sig, at Østerlændingerne blev uens, 
da de skulde dele Byttet, og fældede en stor Del af 
deres egne Folk, som de skyldte for svigagtig Færd; 
og da de saalunde ved indre Tvedragt havde mistet en 
stor Del af deres Mænd, indsaa de, at det oversteg 
deres Kræfter at indtage hans Gaard, og søgte Raad 
hos en Troldkvind ved Navn Gudrun”). Hun voldte da, 
at Kongens Vagtmænd med ét blev som slagne med 
Blindhed og vendte deres Vaaben mod hverandre. Da 
Østerlændingerne saa det, gik de frem under Storm- 
tag og satte sig fast forrest i Portene, rev Dørstolperne 
løs, brød ind i Borgen, og slog de blindede Fjender 
ned for Fode. Men midt i Slagets Tummel kom nu 
Odin til Stede, foer ind mellem de stridende Fylkinger, 
og gengav med Guddomsvælde Danerne, hvem han 
altid havde elsket som en Fader, deres Syn, som de 
kun ved Tryllekunster havde tabt, samt lærte dem at 
de skulde dænge Østerlændingerne til med Stene, da 
de vidste at døve Vaaben med Trolddomskvad og 
hærde sig mod Odd og Ægg. Saaledes fandt da begge 
Hære Døden for hinandens Haand, og Jarmerik væl- 
tede, med afhugne Ben og Hænder, sin lemlæstede Krop 
blandt Lig. 


1) Denne Gudrun er egentlig Moder til Svanild og hendes Brødre 
og optræder i Eddakvad som den der ægger sine Sønner til at hævne 
deres Søsters Drab; hun er identisk med Eddadigtningens Gudrun 
Gjukesdatter. 

Sakses Fortælling om Kong Snjo bygger paa dansk Overlevering. 
Navnet Snjo betyder Sne, og oprindelig har Snjo været opfattet som 
en Sne- og Frostjætte; saaledes forstaar man ogsaa bedre, hvorfor 
der i Sagnene altid er knyttet haarde Uaar og Misvækst til Snjos 
Navn. Først da denne hans mytologiske Betydning var glemt, kan 
han være indføjet i den danske Kongerække. Fortællingen om, 
hvorledes Snjo med List bortfører Swenskekongens Datter, kan 
næppe være opstaaet før i 12. Aarhundrede; den synes digtet paa 
Baggrund af saadanne virkelige Tildragelser som Svenskekongen 
Sverkes Bortførelse af Kong Niels's Dronning Ulvild og Jon Sverke- 
søns Bortførelse af den hallandske Jarl Karls Hustru og Søster. Der- 
næst fortæller Sakse et Skæmtesagn om en Dranker, der trods Hun- 
gersnøden ej lader sig afholde fra at brygge Øl af Kornet. Endelig 
har Sakse sammenarbejdet et hjemligt Sagn om Udvandring fra 
Danmark som Følge af Uaar med de Efterretninger om Longobar- 
dernes Udvandring fra Norden, som han kendte fra den lombar- 
diske Historieskriver Paulus Diaconus, der i Slutningen af det 8. 
Aarhundrede skrev et historisk Værk om 'Longobarderne. 





Efter Jarmerik fulgte Broder"), der kun lidet var 
skikket til at staa for Styret. — Efter ham herskede 
Sivald. Hans Søn Snjo lagde sig djærvt efter Vikinge- 
færd, da Faderen blev gammel, og værnede ikke alene 
Land og Rige, men vandt ogsaa igen hvad der var 
gaaet tabt. Og da han selv blev Konge, undertvang 
han de overmodige Kæmper Eskil og Alkil; og ved 
den Sejr vandt han Skaane tilbage til Fædrelandet, og 
lagde atter det løsrevne Land under Danevælden. 

Siden blev han grebet af Elskov til Gøtekongens 
Datter, og hun gjorde Gengæld; og han sendte da sine 


1) Se ovenfor S. 423 f. Hans Uduelighed har Sakse øjensynlig ud- 
ledt af hans Mangel paa andre Oplevelser end de forud fortalte. 

Lønbud til hende for at aftale et Stævne; men de blev 
grebet af Møens Fader og maatte i Galgen dyrt bøde for 
deres dumdristige Færd. 

Til Hævn for deres Drab faldt nu Snjo ind i Gøtland. 
Kongen mødte ham mandstærk og æskede ham ved 
udvalgte Kæmper til at afgøre Sagen ved Tvekamp 
mellem deres Mænd; og Snjo tog mod hans Tilbud 
paa det Vilkaar, at den overvundnes Rige blev Sejrens 
Løn, saa den ene af dem enten tabte sit eget Land 
eller vandt den andens Vælde, alt efter Kampens Ud- 
fald. Det gik da saadan, at Lykken sveg Gøtekongens 
Kæmper, saa han blev overvundet og maatte afstaa 
Danerne sit Rige. 

Siden, da Snjo hørte, at Sveernes Konge efter Fade- 
rens Ønske havde ført Gøtekongens Datter hjem som 
Brud, sendte han en Stodder, der var vant til at fare 
paa Landevejen og tigge sit Brød, op til hende for at 
udforske hendes Sindelag. Han satte sig da som de 
andre Stoddere nede ved Døren, og engang han saa 
Dronningen gaa forbi, hviskede han i Løn til hende: 
»Snjo elsker dig.« Dronningen opfattede i sit Øre Orde- 
nes Lyd, men lod som intet; hun hverken vendte sig 
om eller saa sig tilbage, men gik sin Gang op i Hallen, 
kom atter tilbage og hviskede sagte med næppe hørlig 
Stemme: »Hvo mig elsker jeg genelsker.« Dermed gik 
hun atter ud; men Stodderen glædede sig over at have 
faaet hendes Ord paa, at hun gengældte hans Herres 
Elskov. Næste Dag sad han atter ved Døren, og da 
Dronningen kom, sagde han med vanlig Korthed: 
»Sted bør fæstes for Længslers Fylde.« Dronningen 
opfattede godt de snilde og sindrige Ord, men lod som 
ingenting og gik videre; men lidt efter lagde hun atter 
sin Vej tæt forbi ham og sagde: »Til Bøkerør skal jeg 
bradelig komme«; herhen var det nemlig hendes For- 
sæt at fly. Da Stodderen fik dette Svar, søgte han 
endnu ved et af de vante snilde Spørgsmaal at skaffe 
sig at vide, naar hun vilde indfri sit Løfte; og Dron- 
ningen, der var hans Lige i Kløgt og kappedes med 
ham i mørk Tale, sagde: »Naar Vinter er i Vente.« 

Men hendes Følge, der havde opsnappet lidt af den 
Elskovs Tale, havde ej Øje for hendes snedige List, 
men troede at det hele var Galskab og Vanvid. 

Saa snart nu Stodderen havde bragt Snjo visse 
Tidender hjem, sendte han et Skib op, der tog Dron- 
ningen om Bord, en Gang hun var gaaet bort fra Gaar- 
den under Paaskud af at tage Bad; og sin Husbonds 
Skatte tog hun med sig. — Siden var der mange Fejder 
med skiftende Udfald mellem ham og Sveriges Konge; 
tiden ene krævede sin lovlige Viv tilbage, og den anden 
holdt fast ved sin ulovlige Elskov. 

Ved den Tid faldt det ind med saa ondt et Vejrlig, 
at Agrenes Afgrøde blev lagt øde, og der opkom stor 
Dyrtid paa Korn; og da der fandtes saa faa Fødemidler 
blandt Folk, at det truede med den haardeste Hun- 
gersnød, blev Kongen ængstelig for hvordan han kunde 
raade Bod paa dette Uaar; og da han lagde Mærke til, 
at Dyrtiden mere skyldtes Drankerne end Fraadserne, 
paabød han Folket Maadehold, afskaffede alle Gilder, 
forbød at brygge Øl af Korn, og mente at kunne stille 
den haarde Sult ved at forbyde unødig Drik og skaffe 
rigelig Mad til Huse ved at lade Folket tørste. 

Nu var der en Fyldevom, der sørgede dybt over at 
han ej maatte drikke; og han var da snild nok til at 
finde paa en sindrig Udvej til paa ny at stille sin Lyst 
og løse sig selv fra den fælles Lov om at alle skulde 
afholde sig fra Drik, og opnaaede Frihed til at gøre 
sig til gode ved et baade snedigt og snurrigt Paahit: 
han søbede såa smaat den forbudne Drik i sig, og 
stillede saalunde sin Trang til en Rus. — Da han saa 
for den Sags Skyld blev stævnet for Kongen, vidnede 
han, at han nøje havde fulgt Kongens Bud om Maade- 
hold: han havde lagt Baand paa sin Trang til at bælge 
sig, og undte sig kun en sparsom Slurk, men søbede 
Øllet ind med Skeer; og han vedblev derfor at fralægge 
sig den Brøde, som man skyldte ham for. — Nu blev 
det med strænge Trusler forbudt ham ej alene at 
drikke, men ogsaa at søbe; men han kunde ej aflægge 
sin gamle Vane, og for nu dog med et Skin af Ret at 

nyde den forbudne Frugt og ej underkaste sig andres 
Bud om hvormeget han turde bælge i sig, blødte han 
Brødskorper i Øllet, og satte dem til Livs, naar de 
var helt gennemtrængte af Drikken; saa paa den 
Maade aad han sig saa smaat til den ønskede Rus, og 
skaffede sig en Slags Ret til at tage sig en Taar over 
Tørsten, uagtet det egentlig ej var tilladt. Saa vidt drev 
han sin Drankergalskab, at han satte sit Liv paa Spil 
for at følge sin Lyst, og ej lod sig skræmme af Kongens 
Trusler, men lod haant om al Fare og stod fast ved 
sin dumdristige Attraa. — Nu blev han anden Gang 
stævnet for Kongen, sigtet for at have overtraadt hans 
Lov; men heller ikke denne Gang lod han sig sige, og 
paastod at han aldeles ikke havde handlet mod Kon- 
gens Ord, eller krænket det kundgjorte Maadeholds- 
bud; ti Loven paabød blot at spare paa Øllet, og efter 
dens Ordlyd var det vel forbudt at drikke sig en Slurk, 
men ikke at æde sig den til. — Nu kaldte Kongen 
Guderne til Vidne og svor ved Landets og Folkets Vel- 
færd, at om han oftere vovede sligt, da var han vis 
paa at miste sin Hals; men han regnede Afhold for 
værre end Død, og vilde følge sin Lyst, om det saa 
skulde koste ham Livet; han kogte atter Byg i Vand 
og bryggede sig Øl, og da han ej længere kunde gøre 
sig Haab om med gode Grunde at undskylde sit Hang 
til Drik, fyldte han fri og frank sit Bæger og drak 
aldeles aabenlyst, var ej længer snu, men fræk, og 
vilde hellere udsætte sig for Kongens Straf end holde 
sig ædru. Da saa Kongen spurgte ham, hvorfor han 
saa ofte gav sig selv Lov til at bryde hans Bud, svarede 
han: »Sligt lyster mig at gøre, ikke saa meget for at 
væde Ganen, men snarere af Godhed for dig, Herre 
Konge: jeg kom i Tanker om, at ved Kongens Ligfærd 
drikker alle i Lag; og for at der nu ej ved dit Gravøl 
skal fattes Øl til at drikke din Skaal, har jeg forud 
brygget den forbudne Drik, ikke af Hang til Fuldskab, 
men af aarvaagen Omhu. Ti jeg tvivler ikke paa, at 
du vil dø af Hunger før alle andre, og at dit Lig bliver 
det første vi skal fly til Jorde, da du jo sikkert maa 


Google 


430 Snjo. 


frygte for at Føden først skal slippe op for dig, siden 
du har udstedt et saa uhørt Afholdsbud: det maa jo 
da være for din egen og ikke for andres Skyld at du 
ved dine nye Paafund skaffer dig Navn af karrig 
Niding.« Ved slig vittig Skæmt afvendte han Kongens 
Vrede; han skammede sig, da han saa, at den Lov han 
havde givet til Landets Tarv, blev regnet ham selv til 
Spot og Spe, opgav sin Omsorg for Folket, kaldte sin 
Kundgørelse tilbage, og vilde hellere udslette sin Lov 
end støde sine Landsmænd fra sig. 


Men, som sagt — hvad enten nu Landet fik for lidt 
Nedbør, eller Jorden i sig selv var altfor tør, saa syg- 
nede Sæden hen, og Agrene gav fast ingen Afgrøde; 
Føden slap op, og Landet hjemsøgtes af Hungersnød. 
Og da der nu var Dyrtid paa Korn, og der ej var Udvej 
at øjne til at undgaa den truende Sult, fik Agge og 
Ebbe Folket til at vedtage paa Tinge, at Oldinge og 
Børn skulde tages af Dage, og alle der ej var vaaben- 
føre udryddes af Riget, saa kun de kraftige fik Landet 
at raade, og ingen andre blev boende i de fædrene 
Hjem end de der var i Stand til at svinge Sværd og 
køre Plov. Men da de meldte deres Moder Gambaruk 
dette, indsaa hun straks, at Ophavsmændene til saa- 
dan ond Lov vilde frelse Landet ved arg Udaad; og 
derfor brød hun Staven over hvad. der var vedtaget 
paa Tinge, og lod dem vide, at Frændemord hjalp dem 
ej ud af Faren; men der var et andet Raad, som stem- 
mede bedre med Ærens Bud og var mere gavnligt for 
Dyd og Manddom baade paa Sjæl og Legem: de skulde 
ej krumme et Haar paa Forældre og Børn, men kaste 
Lod om hvem der skulde drage af Lande; og faldt Lod- 
den påa nogle gamle og svage, da burde de unge og 
stærke tilbyde at rømme Riget og frivillig tage den 
Byrde paa sig i de skrøbelige Staklers Sted. Men hvo 
der virkelig var til Sinds at skaffe sig længere Livstid 
ved at bryde Blodets hellige Baand og forfølge For- 
ældre og Børn med Ulov og Brøde, han var selv uvær- 
dig at leve længere, da han var dem grum, som han 
burde være god. Og alt i alt tjente de alle deres Fædre- 

land ilde, hvis de lod Egennytten raade og glemte hvad 
de skyldte Forældre og Børn. 

Da disse Ord kom Almuen paa Tinge for Øre, gav 
de fleste dem deres Stemme; saa det blev vedtaget, at 
alle skulde trække Lod, og de hvem Lodden ramte 
blev dømt til at drage af Lande. Mangen én, som ej 
frivillig havde villet bøje sig for Nødens Bud, maatte 
nu af Sted tvunget af Skæbnen. 

Først stævnede de til Blekinge, og saa sejlede de 
forbi Møre") og landede paa Gulland, hvor de ogsaa 
ifølge Pavlus” Ord?) paa Gudinden Friggs Raad skal 
have taget Navn af Longobarder, som det Folk hed, 
der udsprang fra dem. Siden landede de paa Rygen, 
lod Skibene i Stikken, og tog Vejen over Land, færde- 
des viden om paa Jorden og hærgede mange Egne med 
Vaaben; og efter at have slaaet ned for Fode fæstede 
de omsider Bo i Italien og kaldte Landet op efter sig, 
medens dets gamle Navn gik af Brug. 

Imidlertid var der saa faa tilbage i Danmark til at 
dyrke Jorden, at Furerne helt groede til, og Landet 
kom til at ligge hen i Skov: hvor der før var yndige 
Agre og Enge, der bredte sig nu Skovenes skumle 
Tykning. Dette kan man endnu den Dag i Dag se 
Spor af paa Markerne; ti hvor der før var frugtbart 
Agerland, ser man nu Træer vokse tæt, og hvor for- 
dum Ploven skar dybt i Jord og vendte Mulden vidt 
og bredt, der er nu Skoven skudt op; men endnu ses 
inden for dens Hegn Spor af ældgammelt Agerland. 
Havde det ej i lang Tid ligget øde og udyrket hen, 
da kunde man umuligt over et helt Stykke Land finde 
Plovfurer tværs ind imellem Træernes Rødder. Ogsaa 
Gravhøje, som de gamle har opført paa aaben Mark 
til at gemme deres døde, ser man nu ligge midt inde 
i Skoven. Tit kan man ogsaa se Dynger af Stene ligge 
inde blandt Skovens Træer, som fordum har ligget 
strøede over hele Marken, og som Bønderne saa i sin 


1) Herred i Smaaland. 


2) Paulus Diaconus (Warnefrid), Longobardernes Historiskriver; 
se Indledningen S. 426. 

Tid omhyggelig har sanket i Hob, for at de ej skulde 
ligge i Vejen for Ploven: de har hellere villet spilde 
et lille Stykke af Agren end støde paa Hindringer over 
det hele. Alt hvad Bønderne saalunde fordum har gjort 
for at lægge Land under Plov, tyder paa, at i Hedenold 
har der boet flere Mennesker her i Landet end nu til 
Dags, da vi nøjes med smaa Agerskifter og langtfra 
dyrker Jorden saa vidt som Spor af gammelt Pløjeland 
strækker sig. Derfor maa Nutiden vel undres over, 
at den Mark, som før bar Aks, nu ej duer til andet 
end Oldenskov, og at Plovens Fjæl og Kornets Vipper 
er veget for Træernes tætte Løvtag. — Det var hvad 
jeg — saa sandfærdigt som muligt — havde at melde 
om Snjo. 

Gorm og Thorkel Adelfar. 


Sakses Fortælling om Kong Gorms og hans Mand Thorkel Adelfars 
(g: den ypperlige rejsendes) Søfærd til Jætternes Land bærer helt 
igennem Præg af at være en norsk-islandsk Æventyrsaga, hvis Ind- 
hold genspejler de stærke religiøse Brydninger i Overgangstiden 
mellem Heden- og Kristendom. Det er ligesom i Haddings Saga 
Jætteverdenens og Jættedyrkelsens Gru, der her afsløres, om mu- 
ligt udmalet med endnu grellere Farver; dog er det ikke Asadyrkel- 
sen, der stilles op som Modstykke dertil, men derimod Paakaldelsen 
af »den Gud der havde skabt Himlen og Jorden.« Kong Gorm, der 
dør af Sorg over at høre hvad for et Uhyre han har tilbedt som 
Gud, er utvivlsomt identisk med den sidste hedenske Konge i Dan- 
mark, Harald Blaatands Fader Gorm den gamle; men dette véd 
Sakse intet om, og Sagafortælleren har heller ikke taget det for nøje 
med den historiske Sandsynlighed ved at lade Islændinge optræde 
paa Gorms Tid, da Island først lige var opdaget af Nordboerne. 


Efter Snjo fulgte Bjørn, og efter ham fik Harald 
Herredømmet. Hans Søn Gorm har ved djærv Daad 
vundet sig en hædret Plads blandt Danernes gamle 
Høvdinger: han lagde en ny Slags Mod for Dagen og 
valgte at udøve arvet Manddom ej i Vaabendyst, men 
i at efterspore Verdens Ophav; og ligesom andre Kon- 
ger var opfyldt af Kamplyst, saaledes var han grebet 
af en indre Trang til at udforske alt vidunderligt i 
Verden, hvad enten det virkelig var hændt eller blot 
fortaltes paa Folkemunde. Og som han nu var ivrig 
efter at opsøge alt hvad der var fremmed og uvant, 
vendte han især sin Hu til at prøve Sandheden af de 
Frasagn, som han havde hørt af Islændingerne om 
Geirrøds Gaard”); ti det var utroligt alt hvad de havde 

1) Geirrød var en Jætte, som Thor gæstede; om hans Oplevelser 
i Geirrøds Gaard findes en vel kendt Fortælling i Eddaen. 

at melde om de store Skatte, som dér var sanket sam- 
men; men Vejen did var nok yderst farefuld og fast 
ufarbar for dødelige Mænd. Man skulde nemlig efter 
forfarne Mænds Frasagn sætte over det store Hav som 
omslynger alle Lande, lægge Sol og Stjærner bag sig, 
flakke ud i det øde Svælg, og omsider naa frem til 
Lande, hvor Lys ej fandtes, og hvor alt var hyllet i 
evigt Mulm. Men Ungersvenden tvang sin Frygt for 
hvad Fare der fulgte med Færden, ti han tørstede mere 
efter Ære end efter Bytte og haabede svarlig at øge 
sit Ry ved at vove en Færd, som endnu ingen havde 
turdet friste. 

Trehundrede Mænd aflagde Løfte sammen med 
Kongen, og til Fører paa Færden valgte han Thorkel, 
fra hvem de sære Frasagn stammede, da han holdt 
ham for stedkendt og forfaren i at færdes i disse Egne. 
Han var ikke heller uvillig til at tage sig det Hverv 
paa, men raadede ham blot til at bygge stærke Skibe 
til Færden, der kunde trodse de vilde Vovers mægtige 
Vælde, af svært Tømmer, med mange Knaster og tæt 
besatte med Bolte og Nagler; dernæst skulde han lade 
bringe en Mængde Rejsekost om Bord og spænde 
Oksehuder over Snækkerne, der kunde skærme de 
indre Rum mod Styrtesøerne. — Saa gav de sig da ud 
paa Færden med trende Snækker, hver med hundrede 
udvalgte Mænd om Bord. 

Men da de naaede Haalogaland), blev Børen dem 
gram, og de tumlede om paa Havet og dreves hid og 
did uden at kunne holde Kaasen; omsider slap deres 
Levnedsmidler op, saa de endogsaa manglede Brød og 
kun havde en Smule Grød at holde Sulten hen med. 
Efter nogle Dages Forløb hørte de paa Frastand en 
brusende Brænding som af Bølger, der brød sig mod 
Klipper og Skær; deraf sluttede de, at de ej var langt 
fra Land; en af de smidigste Ungersvende blev sendt 
op i Mastetoppen at spejde, og meldte nu, at en Ø med 
stejle Klinter var i Sigte. Da blev alle glade; de stir- 
rede længselsfuldt ind mod Landet som han viste dem, 


1) Det nordligste Norge. 

og haabede for vist at finde Læ ved den ventede Kyst. 
Omsider naaede de did og klatrede ad bratte Stier og 
stejle Brinker op paa Højden af Øen. En Mængde 
Kvæg strejfede rundt langs Stranden; men Thorkel 
forbød at tage mere end hvad man havde behov til 
straks at stille Sulten med; ellers vilde Landvætterne 
ej give dem Lov til at fare videre. Men Mandskabet 
havde mere Hu til oftere at æde sig mæt end til at 
lyde hans Ord; de ænsede mere Ganens Lyst end det 
gode Raad og fyldte Skibenes tømte Forraadsrum med 
Kroppe af slagtet Kvæg; ti Okserne lod sig med Lethed 
fange: de flokkedes om dem uden Frygt, undrende 
sig over det uvante Syn. Men næste Nat styrtede 
Utysker frem paa Stranden med Skrig, saa det sking- 
rede i Skoven, omringede Snækkerne og holdt dem 
fast; ja ét af dem, som var større end de andre og 
væbnet med en vældig Kølle, vadede langt ud i Vandet 
og raabte, da han kom Skibene nær, at de slap aldrig 
derfra, før de havde sonet Oksernes Drab og givet 
en Mand for hvert Skib i Bod for det hellige Kvæg. 
Thorkel tog hans Trusler til Følge, holdt det for bedst 
at redde alle ved at ofre nogle faa Mænds Liv, og lod 
ham tage de tre, som Lodden traf. 

Dernæst fik de Bør efter Ønske og sejlede til det 
yderste Bjarmeland"). Det er et Land, dækket af den 
dybeste Sne, hvor Frosten evig raader, og Sommer- 
solens Magt er ukendt; der er fuldt af uvejsomme 
Skove, Korn trives ej, men Landet er rigt paa vilde 
Dyr, som ikke kendes andensteds; mangfoldige Elve 
styrter brusende og skummende ned og bryder sig 
mod Klipperne, der ligger i Vejen for deres Løb. Der 
lod Thorkel dem trække Snækkerne paa Land og bød 
at slaa Lejr paa Stranden, samt lod dem vide, at nu 
var de kommet til et Land, hvorfra der ej var langt 
til Geirrøds Gaard. Han forbød dem ogsaa at indlade 
sig i noget Ordskifte med hvem de mødte, og føjede 
til, at der var intet som gav Utyskerne større Magt til 
at skade deres fremmede Gæster end om disse lod 


1) Landet ved det hvide Havs Kyster. 

falde et uvenligt Ord; »derfor«, sagde han, »er det 
sikrest for Eder, mine Fæller, at tie stille; jeg selv er 
den eneste, der trygt kan føre Ordet, da jeg forud ken- 
der dette Folks Sæd og Færd.« 

Da Mørket faldt paa, kom der en kæmpestor Mand, 
som hilste paa Søfolkene og nævnede dem hver især 
ved Navn. Alle undredes derover, men Thorkel bad 
dem tage imod ham med Glæde, og sagde, at det var 
Gudmund, Geirrøds Broder, som midt i alle Farer 
huldt skærmede hver og én, der kom sejlende did. Da 
Gudmund nu spurgte, hvi de andre var saa tavse, sva- 
rede Thorkel, at de endnu ikke kendte hans Mundart 
og undsaa sig ved at bruge et ukendt Maal. Gudmund 
tog nu gæstfrit imod dem og bød dem sætte sig op at 
age. Undervejs fik de Øje paa en Åa med en gylden 
Bro over; men da de ytrede Lyst til at gaa over, holdt 
Gudmund dem tilbage fra deres Forsæt og lod dem 
vide, at den Elv var sat som Skel mellem Menneske- 
nes og Thursernes Verden, saa ingen dødelig Mand 
turde vove sig did. 

Dernæst kom de til Gudmunds egen Gaard. Her tog 
Thorkel sine Fæller til Side og bad dem te sig som 
Mænd og vise sig haarde mod alle de Fristelser, som 
de monne møde: afholde sig fra al fremmed Føde, nære 
sig med deres egen Kost, sætte sig adskilte fra de ind- 
fødte og ikke røre ved nogen af dem under Maaltidet; 
ti hvis de aad sammen med dem, vilde de miste Min- 
det om alt i Verden og al deres Levetid blive hos de 
arge Utysker, som Lemmer af deres lede Samfund. 
Ej heller maatte de røre ved Mundskænkene eller 
Skaalene. 

Gudmund havde tolv vakre Sønner og lige saa mange 
væne Døtre, som gik for Borde; men da han saa, at 
Kongen kun smagte den Mad, hans egne Folk bragte 
ham, gav han ondt af sig over at han afslog hans gode 
Gaver, og klagede over hans Uhøflighed mod Værten. 
Men Thorkel fattedes ej fyldestgørende Undskyldning 
derfor: han sagde, at hvo der aad fremmed Mad, fik 
sig ofte en slem Syge paa Halsen, og at Kongen var 

ej uskønsom overfor andres Høviskhed, men blot tog 
sin egen Helse i Vare, og derfor holdt fast ved sin 
vante Levevis og lod Bordet dække med hjemlig Kost; 
saa han maatte ikke tro, at han kastede Vrag paa hans 
Mad, nej han bar sig kun saaledes ad for at bjærge 
Livet og undgaa Sot og Syge. 

Da nu Gudmund indsaa, at hans List med Lokke- 
maden strandede paa Gæsternes Nøjsomhed, tog han 
sig for at undergrave deres Ærbarhed, da han ej kunde 
mindske deres Maadehold, og satte al sin Kraft og sit 
Snille ind paa at lægge deres Tugt og Ære øde: han 
tilbød Kongen en af sine Døtre til Ægte og gav de 
andre Lov til at tage hvem de vilde af Tærnerne, der 
tjente i hans Gaard. Mange fandt hans Tilbud godt; 
men Thorkel fik dog ved sit gode Raad forebygget hvad 
Skade denne og de andre Snarer kunde have voldt; 
ti han vidste snildt at sno sig og træffe den rette Mid- 
delvej mellem varsom fremmed og glad Gæst. Dog 
var der fire af Danerne, som tog mod hans Tilbud og 
tvært imod deres sande Vel valgte at følge deres Lyst; 
men ved saalunde at lade sig lokke blev de afsindige 
og ellevilde og tabte helt Mindet om gamle Dage, ja 
siden den Tid kom de nok aldrig rigtig til Sans og 
Samling. Havde de blot i deres Færd holdt sig inden 
for tilbørlig Tugt og Ære, da havde de naaet Herkules 
i Navn og Ry, havde modigt vundet Sejr over al Jæt- 
ternes Styrke og vundet et varigt Navn i Fædrelandet, 
som Folk der havde mærkelige Frasagn at melde. 

Endnu holdt Gudmund fast ved sit Forsæt og satte 
atter en Snare for dem: han lovpriste sin herlige Have, 
søgte at lokke Kongen did at nyde af dens Frugter og 
stræbte saalunde at overvinde hans Varsomhed og 
faste Sind ved Øjenslyst og lokkende Smag; men ogsaa 
overfor denne Fælde holdt Kongen sig stiv som før, 
efter Thorkels Raad, vragede Gudmunds skrømtede 
Gæstfrihed og Godhed, undslog sig for at nyde godt 
deraf og gav som Grund, at han maatte fremskynde 
Rejsen. — Da nu Gudmund mærkede, at den anden i 
alle Maader var hans Overmand i Snille, opgav han 

Haabet om at føre sin Svig til Ende, færgede dem alle 
over til den anden Flodbred, og lod dem drage videre 
paa Færden. 

Som de nu gik, saa de en sort og forfalden By ligge 
ej synderlig langt af Led; den lignede mest en Taage- 
sky. Mellem Tinderne stod der Stager med afhuggede 
Mandshoveder paa; glubske og gale Hunde stod uden 
for Borgeleddet og vogtede Indgangen. Dem rakte 
Thorkel et Horn, der var smurt i Fedt, til at slikke 
paa, og stillede saalunde med en ringe Gave deres 
rasende Vildskab. Porten stod kun aaben foroven; de 
kravlede did op ad Stiger og slap med Nød og næppe 
ind. Derindenfor vrimlede Staden af sorte og lede 
Trolde, der gjorde en ulidelig Støj, saa det er ej godt 
at sige om de var værst at se eller høre; alt var sølet 
og skident, og af det raadne Skarn stod der en utaale- 
lig Stank op i de fremmedes Næser. Omsider fandt 
de Stenstuen, hvor Geirrød efter Sagnet havde sin 
Kongesal; men netop som de havde sat sig for at styre 
deres Fjed ind i dens trange og rædsomme Indgang, 
blev de slagne af Gru midt i Døren og kunde ej flytte 
en Fod. Thorkel saa sig nu om blandt de tøvende 
Mænd og fik ved mandigt Raad Bugt med deres Ulyst 
til at træde ind, samt manede dem til at afholde sig 
fra at røre alt Indbo, som de fandt dér i Huset, om 
det end var nok saa ønskeligt at eje eller lifligt for 
Øjet; de skulde holde sig lige fjærnt fra Griskhed og 
Frygt og hverken attraa hvad der var fristende at tage 
eller ængstes for hvad der var ræddeligt at skue, selv 
om de ogsaa paa deres Færd skulde finde rig Lejlig- 
hed til begge Dele; ti hvis deres Hænder greb efter 
Bytte, vilde de med det samme hænge fast derved og 
ej kunne rives løs fra hvad de rørte ved, men blive 
sammenslyngede dermed som ved en uløselig Knude. 
Desuden bød han dem gaa ind fire og fire i Række. 
Broder og Bugge vovede sig først ind, og med dem 
fulgte Thorkel og Kongen; de andre fulgte efter i Række 
og Rad. Indvendig var Stuen helt forfalden, fyldt af 
en afskylig Røg og Dunst, og vrimlede af alt, hvad der 

kunde støde Øje og Sind. Dørstolperne var dækkede 
med mange Åars Sod, Væggene var sølede til med 
Snavs, Loftet var gjort af lutter Spyd, Gulvet var strøet 
med Orme og fuldt af alskens Skarn og Møg, saa det 
hele var et lige saa uvant som rædselsfuldt Skue for 
de fremmede Gæster. Overalt stod der en arg og ved- 
holdende Stank op i Næsen paa dem og plagede dem 
svarlig. Blodløse Skygger og Utysker sad paa Bænke 
af Jærn; mellem Sæderne var der Skillerum af Bly, 
og ved Døren stod gruelige Trolde paa Vagt; nogle 
gjorde Støj og slog løs paa hverandre med Stænger, 
andre havde en styg Leg for og slængte et Bukkeskind 
frem og tilbage mellem sig. — Her gentog Thorkel 
atter sin Advarsel og bad dem ej fare saa uvarligt, at 
de grisk lagde Haand paa forbuden Frugt. Nu gik de 
videre og fik Øje paa et sprængt Klippestykke og tem- 
melig nær derved en Gubbe med gennemboret Krop, 
der sad ligesom i et Højsæde med Ryggen mod et revnet 
Fjæld; og ved Siden af ham sad tre skrutryggede 
Kvinder, der saa ud som om der ingen Benrad fandtes 
i Kroppen paa dem. Thorkels 'Stalbrødre var nysger- 
rige efter at vide Besked; og han, som var vel kendt 
med Aarsagen til sligt, fortalte dem, at Gud Thor, op- 
bragt over Jætternes Frækhed, havde drevet en gloende 
Staalstang ind gennem Geirrøds Bryst, da denne bød 
ham Trods, og den var saa trængt videre frem og havde 
knust og flakt Klippens Sider; men Kvinderne, sagde 
han, var blevet ramt af Lynet og havde med brudt 
Ryg maatte bøde for deres Angreb paa hans Guddoms- 
vælde. 

De gik nu videre og fik Øje paa syv guldbundne 
Kar, hvori der hang mangefold slyngede og snoede 
Ringe af Sølv; ved Siden af dem fandt de en Tand 
af et mærkeligt Dyr"), guldslagen i begge Ender; og. 
tæt ved den laa et vældigt Bøffelhorn, omhyggelig 
smykket med herlige skinnende Ædelstene og tillige 
kunstfærdigt udskaaret; jævnsides det saas en over- 
maade vægtig Armring af Guld. Den fik én af dem 


1) Sikkert en Hvalrostand. 


Google 


442 Gorm og Thorkel Adelfar. 


en umaadelig Lyst til at eje og lagde grisk Haand paa 
Guldet, uden at tænke over, at under Malmets herlige 
Glans dulgte sig det værste Vanheld, og at Død og Un- 
dergang laa gemt i det glimrende Bytte. En anden 
kunde lige saa lidt lægge Baand paa sin Havesyge og 
rakte sine Hænder ud at røve Hornet, og en tredje 
vilde ikke staa tilbage for de andre i Mod og kunde ej 
holde sine Fingre i Ave, men vovede at tage Tanden 
paa Nakken. Men lige saa fagert Byttet var at se til, 
lige saa frygteligt var det i sin Virkning; ti det ydre 
Omrids var kun lokkende og skuffende Blændværk: 
AÅrmbaandet omskabtes til en Edderorm, der hug sin 
hvasse Gifttand i ham, der bar det; Hornet videde sig 
ud til en Lindorm, som røvede sin Ransmand Livet; 
og Tanden blev til et Sværd, der borede Odden i Bry- 
stet paa ham, der bar det. De andre frygtede for at 
de skulde dele deres onde Skæbne, troede at baade 
skyldig og sagesløs Mand gik én og samme Død i Møde, 
og turde end ikke haabe, at Uskylden slap fri for 
Straf. 

Nu kom de til en Dør, der sad i en smal og snæver 
Indgang til et andet Rum; og her aabnede sig da et 
Lønkammer for dem med rige Skatte, hvor der trindt 
om laa alskens Vaaben, saa store som ingen Menne- 
sker kunde magte; og blandt dem saas ogsaa en Konge- 
kaabe tillige med en herlig Hat og et vidunderligt 
kunstfærdigt Bælte. De Sager stak Thorkel saadan i 
Øjnene, at han gav sine rovgriske Lyster Tøjlen og 
glemte sit eget Forsæt om Afholdenhed; saa han, der 
saa ofte havde vejledt andre, kunde nu end ikke lægge 
Baand paa sin egen Attraa: han lagde Haand paa Kaa- 
ben og gav ved sin dumdristige Adfærd ligervis de 
andre Mod paa at røve og plyndre. I det samme tog 
Huset til at ryste fra Grunden af, og gav sig til at gynge 
og skælve; dertil raabte og skreg Kvinderne, at de alt- 
for længe havde taalt de skændige Ransmænd; og alle 
de Skikkelser, som de før havde holdt for daanede og 
livløse, sprang med ét op fra deres Sæder, som om 
Kvindernes Raab var dem et Løsen, og stormede ind 

paa de fremmede; andre udstødte hæse Brøl. Nu tog 
Broder og Bugge deres Tilflugt til den Kunst, de var 
kendte med fra gammel Tid: de anfaldt fra alle Sider 
de fremtrængende Hekse med skarpe Vaaben og over- 
vældede Utyskernes Sværm med Bueskud og Slynge- 
kast: det var det bedste Middel til at holde dem fra Li- 
vet. Dog var det kun tyve Mand af hele Kongens 
Følge, som reddedes ved deres Mesterskab i at skyde; 
de andre blev sønderrevne af Utyskerne. 

Nu drog de efterlevende tilbage igen, kom atter til 
Aaen, og blev færget over af Gudmund, der tog gæst- 
frit mod dem og bad dem tit og mange Gange blive i 
hans Gaard; men da han ej kunde holde dem tilbage, 
lod han dem omsider fare med gode Gaver. Her tog 
Bugge sig ej ret i Agt, men tabte Herredømmet over 
sig selv, lod sin hidtidige Dyd og Ære fare, fattede 
uimodstaaelig Elskov til en af Gudmunds Døtre og 
fæstede dermed sin egen onde Skæbne til Brud, ti 
fluks løb alt rundt i hans Hoved, og han tabte Mindet 
om svundne Tider; saa Utyskernes herlige Overmand, 
der havde budt saa mangen Fare Trods, blev et Bytte 
for Elskovsbrynde til én Ungmø, forvildede sig bort 
fra Dyd og Ære og trællede under Vellystens usle Aag. 
Da Kongen vilde drage videre, fulgte han ham for 
Skams Skyld paa Vej, men idet han vilde age over et 
Vadested, sank Hjulene i, saa han blev revet med af 
Strømmen og fandt sin Død i Bølgerne. Kongen sør- 
gede over sin Vens Skæbne, skyndte sig om Bord og 
sejlede bort. I Førstningen havde han blid Bør; men 
siden omtumledes han af Modvind; hans Stalbrødre 
omkom af Hungersnød, saa der til Slut kun var nogle 
faa i Live; og da vendte han sin Hu til det hellige, tog 
sin Tilflugt til at bede til de høje Magter, og tænkte, 
at i denne yderste Nød maatte man ty til Guderne om 
Hjælp. Hver paakaldte nu sin Guddom og holdt for, 
at der maatte blotes til denne eller hin af de høje Mag- 
ter; men selv vendte han sig til Utgarde-Loke med 
Bønner og Sonofre, og opnaaede ogsaa den blide Bør 
som han ønskede sig. 

Da han kom hjem, faldt han i Tanker over alle de 
Have han havde pløjet og alle de Farer han havde 
fristet, følte sig træt af al den Sorg og Møde, og vilde 
for Fremtiden holde sig fjærn fra al stræng Syssel, 
hvorfor han tog sig Viv i Sverige, lod sine forrige Ly- 
ster fare og tænkte ene paa Ro og Mag. Hans Dage 
svandt ogsaa hen i den dybeste Fred; men omsider, 
da han fast havde naaet sit Livs Ende, og havde hørt 
nogle Mænd godtgøre for ham med gode Grunde, at 
Sjælene var udødelige, faldt han hen i alskens Tanker 
og spurgte sig selv, hvor han skulde fæste Bo, naar 
Aanden skiltes fra Legemet, og hvad Løn han kunde 
vente sig for sin ivrige Dyrkelse af Guderne: 

Mens han nu grundede herover, gik nogle af Thor- 
kels Uvenner til ham og raadede ham til at spørge Gu- 
derne selv og af de høje 'Magters egen Mund skaffe 
sig Vished i saa vigtig en Sag, der oversteg Menneskers 
Ævne og ej var let at udrede for dødelige Mænd; der- 
for maatte han gøre sig Utgarde-Loke huld og god, og 
ingen egnede sig bedre hertil end Thorkel. Ja der var 
endog nogle der skyldte ham for Svig og sigtede ham 
for at stræbe Kongen efter Livet. Da nu Thorkel mær- 
kede, at han skulde sendes ud paa slig livsfarlig Færd, 
udbad han sig Øretuderne til Følgesvende. Nu indsaa 
de Folk, der havde sat en Skamplet paa sagesløs 
Mand, at den Fare de havde tiltænkt en anden, kom 
over deres eget Hoved, og søgte at tage deres Raad 
tilbage; men det hjalp intet at de tudede Kongen 
Ørerne fulde: de blev bare udskældt for fejge Uslinger 
og tvunget til at fare under Thorkels Førerskab. Saa- 
ledes gaar det gærne: hvo der pønser paa ondt mod 
andre, falder i sin egen Fælde. 

Da de nu indsaa, at de uundgaaelig var nødt og 
tvunget til at styrte sig i Faren, spændte de Oksehuder 
over en Snække og fyldte den med rigelig Rejsekost; 
dernæst sejlede de ud og naaede did, hvor Sol ej skin- 
ner og Stjærner ej ses, hvor Dag ikke kendes, men et 
evigt Mulm og Mørke ruger. Længe sejlede de nu un- 
der dette uvante Himmelstrøg; omsider slap deres Ved 

op, saa de ej kunde holde deres Ild ved lige eller faa 
deres Gryde i Kog, men maatte æde Føden raa for at 
stille deres Sult. Men mange af dem blev dødsens syge 
af at fylde sig med slig ufordøjelig Føde: først fik de 
efterhaanden ondt i Maven af den uvante Mad, og til 
Slut greb Sygdommen værre om sig og truede deres 
Liv. Saaledes var de stedt i en dobbelt Vaande mel- 
lem tvende Yderligheder: det var haardt at lide Hun- 
gersnød, men dog en tvivlsom Sag at smage Mad, saa 
de maatte baade holde det for utrygt at æde og for 
skadeligt at lade være. Omsider, da de var ved at op- 
give alt Haab — som Buen gærne brister, naar den 
spændes for stramt — oprandt der uventet Hjælp og 
Frelse: de fik med ét Øje paa en Ild ikke ret langt 
borte, og nu fattede de udmattede Folk nyt Haab om 
at holde sig i Live. Thorkel opfattede den som en 
Haandsrækning fra Himlen og tog sig for at hente no- 
get deraf; og for des sikrere at kunne finde tilbage til 
sine Fæller, fæstede han en straalende Ædelsten i Top- 
pen af Masten. Dernæst gik han i Land og fik Øje paa 
en smal Sti, der førte op til en trang og snæver Hule. 
Her bød han sine Følgesvende blive udenfor og traadte 
selv ind 1: Hulen, hvor han saa to kæmpestore Svartal- 
fer med Næser som lange Horn, 'hvormed de ragede alt 
hvad de stødte paa, ind i Ilden for at holde den ved 
lige. løvrigt var Døren ful, dens Stolper raadne, Væg- 
gene sølede med Skarn, Loftet skident, og Gulvet strøet 
med Orme, saa baade Øje og Sind maatte væmmes 
derved. Den ene af Jætterne bød ham velkommen og 
sagde, at det var en overmaade vanskelig Sag han 
havde vovet sig ind paa: saaledes at udforske de util- 
gængelige Egne ved Verdens Ende blot af Attraa efter 
at finde en fremmed Gud. »Alligevel«, sagde han, »vil 
jeg vise dig Vej til Rejsens Maal, hvis du vil sige mig 
tre Ordsprog, der rummer lige saa mange Sandsagn.« 
Da sagde Thorkel: »Aldrig mindes jeg for sand at have 
set en Slægt med styggere Næser; aldrig har jeg været 
noget Sted, hvor jeg nødigere vilde dvæle; den Fod 
kalder jeg bedst som Døren er næst.« Jætten glædede 

sig over Thorkels Snille, lovpriste Sandheden af hans 
Mundheld og meddelte ham, at først maatte han fare 
til et Land, hvor Græs ej groede, og som var hyllet i 
Mulm og Mørke; men inden han naaede dette sit Maal, 
maatte han i fire Dage fare paa Søén og uafbrudt bruge 
sine Aarer. Der vilde han faa Utgarde-Loke at se i 
hans skumle Bo, siddende i en rædsom skiden Hule. 
Thorkel blev helt skrækslagen over at der endnu ven- 
tede ham en lang og farefuld Søfærd; men hvor uvist 
Haabet end var, drev han dog fluks med det Frygten 
paa Flugt, og bad om en Brand af Baalet. Jætten sva- 
rede: »Vil du have Ild, maa du først nævne mig tre 
andre og lignende Ordsprog og Sandsagn.« Da sagde 
Thorkel: »Godt Raad bør lydes, selv om Raadgiveren er 
en ringe Selle«. Fremdeles: »Jeg har nu vovet mig saa 
vidt, at hvis jeg overhovedet kommer tilbage, skylder 
jeg mest af alt Fødderne min Frelse.« Ydermere: 
»Hvis jeg slipper fri og frels hjem fra denne Færd, 
skal jeg vel vogte mig for atter at komme hid.« 

Nu bragte Thorkel sine Stalbrødre Ild, fik god Bør 
og løb fjerde Dagen derefter ind i den attraaede Havn, 
gik i Land med sine Mænd og stod nu i en Egn, hvor 
Nattens Mulm altid rugede og aldrig omskiftedes med 
Dagens Lys. Uagtet de knap kunde skimte det 
mindste, fik han dog Øje paa et vældigt Fjæld; det 
tog han sig for at ransage, satte nogle af sit Følge paa 
Vagt derudenfor og bød dem slaa Ild af Flint ved Ind- 
gangen, som et godt Værn mod Uvætter og Trolde. 
Dernæst lod han de andre gaa foran med Lys og 
klemte sig gennem en snæver Aabning ind i en Hule, 
hvor der vrimlede med Kryb og Slanger, og hvor han 
alle Vegne saa en Mængde Bænke af Jærn. Dernæst 
fik han Øje paa en temmelig stille Strøm, hvis Vande 
flød sagteligt hen over Sandbund; den satte han over 
og kom nu ind i en noget dybere liggende Hule; fra 
den keg man ind i et sort og skummelt Hul, hvor man 
saa Utgarde-Loke sidde med svare Lænker om Hæn- 
der og Fødder og med stinkende Haar saa lange og 
stive, at de lignede Stager af Horn. Et af dem trak 

Thorkel med sine Fællers Hjælp ud af hans Kindskæg, 
uden at han rørte sig derved, og gemte det, for at man 
des snarere skulde fæste Lid til hans Oplevelser; men 
fluks bredte der sig en saa rædsom Stank blandt dem 
der stod hos, at de kun kunde trække Vejret, naar de 
holdt deres Klædebon op for Næsen. Næppe var de 
naaet til Udgangen, før de blev overfaldet af flyvende 
Øgler alle Vegne fra, der spyede Edder paa dem; og 
kun fem af Thorkels Følgesvende naaede om Bord 
med deres Fører; alle de andre lod deres Liv. De arge 
Utysker trængte truende frem og spyede deres giftige 
Edder ned paa dem; men Søfolkene holdt deres Huder 
for til Skærm og rystede saalunde den udspyede Edder 
af sig. Dog var der én, som var nysgerrig nok til at 
kigge ud; men fluks ramte Edderen hans Hoved, saa 
det skiltes fra Halsen, som om det var skaaret af med 
en Kniv; en anden tittede blot en Smule ud af det 
skærmende Dække; men da han atter tog Øjnene til 
sig, havde han tabt sit Syn; og en tredje, der blot stak 
Haanden ud for at glatte paa Tjældingen, mistede den 
ligesaa ved Edderens Magt og beholdt kun Armstum- 
pen tilbage. 

Medens nu de andre til ingen Nytte paakaldte hver 
sin Skytsgud, vendte Thorkel sig med Bøn til Alver- 
dens Herre og ofrede tillige til ham; og fluks fik han 
blid Bør og naaede atter ud under aaben Himmel, 
hvor der baade var Lys og Luft; og det var nu som 
saa de en anden Verden ligge for sig og øjnede selve 
Indgangen til Mandhjem. Omsider landede han i Tysk- 
land, som netop da var omvendt til Kristendommen, 
og lærte hos Folket der i Landet Troens første Grund- 
lag. Hans Følgeskare var nu fast helt uddød, da den 
ej havde kunnet taale den fremmede Luft; kun tvende 
af dem havde Døden skaanet, og i Følge med dem 
vendte han nu hjem til sit Fædreland. Dog, alt det 
Skarn, der havde lagt sig over hans Aasyn, havde al- 
deles ændret hans tidligere Ydre og Omrids, saa end 
ikke hans Venner kunde kende ham igen; men da han 
saa tvættede Smudset af sig og gav sig til Kende for 

dem der saa han, vaktes stor Længsel hos Kongen 
efter at spørge nyt om hans Sendefærd. Men hans 
Avindsmænd var endnu ej trætte af at sætte ondt for 
ham; og nogle af dem lod sig da forlyde med, at hvis 
Kongen hørte hvad Thorkel havde at melde, vilde han 
med det samme være Døden vis; denne fæstede Lid 
hertil og blev ydermere styrket i Troen derpaa ved et 
falsk Varsel han havde haft i Drømme. Paa Kongens 
Bud blev der derfor i Løn lejet Folk til at snigmyrde 
Thorkel i Søvne. Men han kom paa Spor derefter, 
listede sig i al Stilhed ud af sit Sovekammer og lagde 
en stor og tung Træklods i Sengen; Snigmordernes 
Hug ramte kun Blokken, og han gjorde saalunde 
Kongens Årgelist til intet. Næste Dag, da Kongen tog 
sig en Hjærtestyrkning, gik Thorkel frem for ham og 
sagde: »Jeg tilgiver dig din Grumhed og undskylder 
din Vildfarelse, at du har villet give mig Skam til Tak 
for det gode Budskab jeg bragte om min Sendefærd. 
For dig har jeg udsat mit Liv for saa meget ondt og 
løbet Panden mod saa mange Farer; og jeg haabede 
at høste stor Tak og Løn for al min Id, men fik kun 
den haardeste Straf for min Dyd og Manddom. Allige- 
vel vil jeg ej øve Gengæld, og ønsker ingen anden 
Hævn for hvad Uret jeg har lidt end at du vil undse 
dig dybt i dit eget Indre — hvis da ellers utaknem- 
lige Sjæle er i Stand til at føle nogen Skam. Iøvrigt 
har jeg gyldig Grund til at holde dig for argere og 
grummere end alle Trolde og Vilddyr; ti efter at være 
sluppet levende ud af saa mange Utyskers Kløer har 
jeg ej kunnet undgaa dine Efterstræbelser.« Kongen 
ønskede nu at høre alt af hans egen Mund; og da 
han fandt, at det oversteg hans Kræfter at byde Skæb- 
nen Trods, bad han ham fortælle hvordan det hele 
var gaaet til. Han lyttede nu ivrigt til alle hans øvrige 
Frasagn; men da Raden omsider kom til hans egen 
Afgud, taalte han ej at høre ham saa ilde omtalt: han 
kunde ej udholde, at Utgarde-Lokes Usseldom blev 
lagt for Had, og hans Skam gik ham saa nær til Hjærte, 
at han af Harme over Thorkels Ord lod sit Liv, 

medens denne var midt i sin Melding; og i sin Iver 
for at tjene en falsk Guddom lærte han, hvor den 
virkelige Ulykkeshule var at finde. Iøvrigt stod der 
en saadan Stank af det Haar, som Thorkel til Vidnes- 
'byrd om sine Storværker havde revet ud af Jættens 
Skæg, at det blev flere af de omstaaende Mænds Bane. 

Den første Del af Sakses Fortælling om Kong Gøjrik er en lille 
islandsk Skæmtesaga, som handler om en Islænding, der gør sin 
Lykke ved Kong Gøtriks Hof; at denne Kong Gøtrik antages for 
samme Person som den historiske danske Konge Gudfred (d. 810), 
maa staa for Sakses egen Regning; Island var som bekendt paa den 
Tid endnu ikke opdaget. Hvad Sakse siden fortæller om Gudfreds 
spændte Forhold til Kejser Karl den store og om hans bratte Død 
(810), bygger uden Tvivl paa danske Aarbøger, især Lundeaarbogen, 
der atter hviler paa Bremerklerken Adams Krønike fra 11. Aar- 
hundrede og andre ældre Kilder, og er vel i Hovedtrækkene histo- 
risk rigtigt, men i Enkeltheder overgroet med Forvanskninger og 
Misforstaaelser, der rimeligvis skyldes Fejlhuskninger og anden 
tilfældig Omdannelse af det overleverede Stof; hertil knytter Sakse 
ogsaa nogle Træk om Danernes Forhold til Sakser og Friser, der 
maa skyldes folkelig Sagndannelse. 


Efter Gorms Død stod hans Søn Gøtrik for Styret. 
Han udmærkede sig ikke alene ved gæv Vaabenid, 
men ogsaa ved sit gavmilde Sind, saa man havde ondt 
ved at afgøre, om han var mest bold eller blid: hans 
Huldskab holdt hans Haardhed Stangen, og de tyktes 
at veje hinanden op. Paa den Tid kom to Islændinger 
ved Navn Bjørn og Ræv til Kong Gøte i Norge, og 
denne viste Ræv stor Yndest og Venskab og skænkede 
ham en meget vægtig Armring. Den fik en af Hov- 
mændene Øje paa og udbrød da i store Lovtaler over 
saa anselig en Gave, samt lagde til, at ingen kunde 
maale sig med Gøte i Vennesælhed. Men uagtet Ræv 
var ham Tak skyldig for hans Skænk, kunde han dog 
ikke lide at give den anden Ret i hans urimelige Skam- 
ros af Gøte, og gav Gøtrik Fortrin fremfor denne: for 
at gøre den tomme Smiger til Skamme vilde han 

hellere give en fremmed Fyrste Skudsmaal for Gav- 
mildhed end falskelig gaa sin forhaandenværende Vel- 
gører under Øjne, fandt det tillige adskilligt bedre at 
skyldes for Utaknemlighed end at istemme en tom og 
intetsigende Ros, og satte større Pris paa at sige Kon- 
gen den rene Sandhed end paa at smigre ham med 
Løgn og løs Tale. 

Dog, Ulf holdt ikke alene haardnakket fast ved sin 
Lovtale over Kongen, men vilde ogsaa gøre Prøve 
derpaa og foreslog sin Modstander et Væddemaal. Det 
indvilgede Ræv i, drog til Danmark og fandt Kong 
Gøtrik, siddende i sin Stol, i Færd med at give sine 
Hærmænd Sold. Kongen spurgte ham, hvem han var; 
og han svarede, at han kaldtes en lille Ræv. Nu var 
der nogle der brast i Latter, mens andre fandt det 
løjerligt; men Gøtrik sagde: »Ræven skal da ogsaa 
have en Mundfuld«, og dermed kaldte han ham til 
sig, strøg en Kæde af Armen og stak ham den i Mun- 
den. Ræv fæstede den straks paa sin Arm og holdt 
den frem, at alle skulde se dens gyldne Pragt, men 
skjulte den anden Arm, som ej var smykket; og ved 
den List opnaaede han, at Kongen, hvis Gavmildhed 
var usvækket, med rund Haand skænkede ham Ma- 
gen til den forrige Gave. Nu var Ræv glad, ikke saa 
meget fordi Ringene havde høj Værd, som fordi han 
havde vundet sit Væddemaal; og da Kongen hørte, 
hvad det var han havde væddet om, glædede han sig 
over, at han, ej med Flid, men uden at tænke videre 
derved havde teet sig gavmild mod ham, og sagde, at 
han var gladere ved at give end Ræv ved at tage hans 
Gaver. Ræv vendte nu hjem til Norge; og da Ulf 
ej vilde udrede hvad de havde væddet om, slog han 
ham ihjel, samt fangede Gøtes Datter og bragte Gøtrik 
hende som Bytte. 

Gøtrik, der ogsaa kaldtes Gudfred, drog i Leding 
mod udenlandske Folk, og øgede sejrsæl sit Ry og 
sin Vælde; og blandt andre Minder om hans Daad 
maa ogsaa nævnes, at han ved Lov lagde den Skat 
paa Sakserne, at hver Gang, der i Danmark blev 

Kongeskifte, skulde deres Hertuger hylde den nykaarne 
Konge ved at sende ham hundrede hvide Heste i Gave; 
og hvis der omvendt kom en ny Hertug til Magten 
hos Sakserne, maatte 'han udrede samme Skat og 
saalunde indlede sit Styre med at hylde Danernes Høj- 
hed, hvorved han baade godkendte vort Folks Over- 
herredømme og gav et tydeligt Tegn paa Under- 
kastelse”). 

Gøtrik nøjedes ej med at underlægge sig Tyskland, 
men søgte ogsaa at vinde Sverige og sendte Ræv derop 
i saadant Ærende. Øveerne turde ej aabenlyst tage 
ham af Dage, men dristede sig da til et Snigmord: de 
dræbte ham i Søvne ved at styrte en Sten ned over 
ham; og det gik saadan til, at de hængte en Møllesten 
op over hans Hoved, skar Snorene over, og lod den 
falde ned paa ham. Til Bod før deres Brøde maatte 
hver af Gerningsmændene udrede Gøtrik tolv Mark 
Guld, og hver Mand af Almuen en Ørtug Guld, og det 
kaldtes Rævegæld”). 


Nu hændte det imidlertid, at Frankernes Konge 
Karl knuste Tyskland i Kamp og tvang det til ej alene 
at tage ved Kristentroen, men ogsaa lyde under hans 
Herredømme'). Da Gøtrik spurgte dette, faldt han 
over Folkene ved Elben og søgte atter at gøre sit 
gamle Herredømme gældende over Saksland, der gærne 
tog Karls Aag paa sig og kaarede Romerrige for Dane- 
vælde. Paa den Tid havde Karl trukket sine sejrrige 
Hære tilbage over Rhinen og indlod sig desaarsag ej 
i Kamp med den fremmede Fjende, ret som om Floden 


1) Dette Stykke hører ej til Gave-Rævs Saga, men bygger paa 
dansk Overlevering, der dog sikkert ikke kan være videre gammel; 
den er i nær Slægt med saadanne Træk som Knud Lavards Lens- 
gave til den tyske Kejser, blot omsat fra tysk til dansk Overhøjhed. 

?) Mark og Ørtug er Vægtenheder; en Mark var omtrent — 1 &, 
en Ørtug = 1/4, deraf. — Med dette Skæmtesagn ender Gave-Rævs 
Saga. Ræfgæld er et Ordspil med Næfgæld — Hovedskat, Personskat, 

3) Der sigtes til Karl den stores sejrrige Kampe med Sakserne. 

var ham i Vejen; men netop som han satte sig for 
paa ny at overskride den og undertvinge Gøtrik, sendte 
Pave Leo i Rom ham Bud om at komme did og værne 
Byen, og han gjorde som han bad og gav sin Søn 
Pipin det Hverv at føre Krigen mod Gøtrik: selv drog 
han mod den fjærne Fjende og overdrog ham Kampen 
med Nabofolket; ti da han sad i en dobbelt Klemme, 
maatte han dele sin Magt for at finde Raad og Udvej 
af begge Farer”). 

Gøtrik, som havde vundet en ærefuld Sejr over 
Sakserne, samlede nu atter Mandskab, udbød en tal- 
rig Hær, og agtede at hjemsøge ikke alene Sakserne, 
men hele det tyske Folk til Hævn for deres Frafald 
fra hans Herredømme. Allerførst undertvang han med 
sin Flaade Frisland. Det er et Land, som ligger over- 
maade lavt; og hver Gang Havet bruser vildt og bry- 
der de Diger, som de har bygget til Værn mod Bøl- 
gerne, bliver det helt oversvømmet, og de aabne Agre 
sættes under Vand. Det Land lagde nu Gøtrik en Skat 
paa, der i og for sig var mere mærkværdig end haard 
at bære. Lad mig kortelig gøre Rede for dens Vilkaar 
og Væsen. Først blev der bygget et Hus paa tohundrede 
og fyrretyve Fods Længde, inddelt i tolv Fag, der hvert 
maalte tyve Fod, saa den samlede Længde blev saa 
stor som ovenfor nævnt. Inderst i Huset sad Kongens 
Skattefoged, og yderst ude stod der et rundt Skjold, 
som de brugte det der i Landet. Naar saa Friserne 
skulde udrede Skat, maatte de kaste den, Penning for 
Penning, ned i dette Skjolds Hulrum; og Fogeden 
regnede ikke andre med til Kongens Skat end dem der 
havde saa ren en Klang, at han tydeligt kunde høre 
den dér hvor han sad. Saaledes talte han kun det 
Malm med til Skatten, hvis Fald han selv paa Fra- 
stand kunde høre; men var der noget som havde en 


3) Hvad Sakse fortæller om Spændingen mellem Karl og Gudfred 
og om Gudfreds Planer mod Sakser og Friser er vel i det hele og 
store historisk rigtigt; men i Enkelthederne tager han for det meste 
fejl, saaledes bl. a. i hvad han fortæller om Pipin og Leo. Det er 
heller ikke rigtigt, at Sakserne villigt gik under Karls Aag. 

mattere Klang, der ej naaede Skatmesterens Øre, saa 
tog han det vel ind i Kassen, men regnede det ikke 
med. Da der nu var mange Penninge, som ikke havde 
saa tydelig en Klang at den naaede Fogedens Øren, 
kunde det ofte hænde, at de der skulde give deres fast- 
satte Gæld, kom af med en stor Mængde Penge, der 
ikke regnedes for noget. Denne trykkende Skat skal 
Karl siden have friet dem for”). 

Gøtrik drog nu tværs igennem hele Frisland, og efter 
at Karl var vendt hjem fra Rom, havde han i Sinde at 
trænge dybere ind i Tyskland; men da blev han snig- 
myrdet af en af sine egne Svende og faldt saalunde 
for sine Landsmænds Svig. Da Karl spurgte det, 
glædede han sig overmaade og tilstod, at Lykken aldrig 
havde været ham saa huld som ved dette heldige 
Dødsfald”). 


1) Dette Sagn stemmer ret nøje med gamle Lovbestemmelser fra 
Frisland og rummer saaledes en retshistorisk Kærne; i disse Love 
hedder det bl. a. om Skattepenningene, at de skal være saa store, 
at man gennem ni Fag Hus kan høre dem klinge i en Kedel. 

?) Efterretningen om Gudfreds Dødsmaade er aldeles historisk 
rigtig. Han døde 810. 

Om Olaf, der utvivlsomt er den samme som den Kong Aale, der 
ifølge samtidige frankiske Aarbøger faldt 812, har Sakse aabenbart 
kendt en — om end svag — hjemlig Overlevering, især knyttet til 
hans Høj ved Lejre. Aale vides dog ikke at have været i Slægt 
med Gudfred; han faldt i Kampen mod Gudfreds Brodersøn Sigfred. 
Hemming kender Sakse udelukkende fra Lundeaarbogen, der atter 
bygger paa Adam af Bremens Krønike. 


Olaf, Gøtriks Søn"), stod for Styret efter sin Faders 
Død. Af Iver for at hævne sin Fader styrtede han 
Landet i Borgerkrig og satte sin egen Attraa over det 
almene Vel. Han faldt i Striden, og hans Lig blev 
jordet i en Høj ved Lejre, der er kendt under Olafs 
Navn. 


Efter ham fulgte Hemming; om ham har jeg ej 
fundet andet mindeværdigt at melde end at han slut- 
tede edelig Fred med Kejser Ludvig”). Men maaske 
er mangen mærkelig Id fra hans Dage hyllet i Oldtids 
Mørke, hvor navnkundig den saa kan have været. 


1) Her begynder Sakses niende Bog. 

2) Rettere med Karl den store; Fejlen stammer fra Lundeaarbogen. 
Hemming fulgte i Virkeligheden umiddelbart efter Gudfred og slut- 
tede Fred med Karl 811, men døde snart efter. 

I sin Fortælling om Vikingetidens navnkundigste Sagnhelt bygger 
Sakse overvejende paa norsk-islandsk Overlevering, men indfletter 
dog nogle danske Sagn, ligesom Adam af Bremens Efterretninger om 
danske Konger i det 9. Aarhundrede paa adskillige Steder spiller 
ind med. Sagaen er i det hele en løst sammenføjet Æventyrsaga, 
om end ikke helt blottet for Træk, som rummer historisk Kærne; 
men de virkelige historiske Tildragelser, der ligger til Grund, til- 
hører for en stor Del ikke fra første Færd Regner og hans Æt; 
mindst to forskellige Vikingehøvdinger synes at være sammensmel- 
tede i Regners Sagnskikkelse. Saaledes er et Uheld, som Vikinge- 
høvdingen Ragner 845 led paa Seinen, det virkelige historiske Grund- 
lag for Sakses Fortælling om Regners Bjarmelandsfærd, ligesom hans 
Fremstilling af Regners Søn Hvitsærks Død genspejler en historisk 
Tildragelse, der rigtignok intet har med den virkelige Regner at 
gøre, nemlig de nordiske Vikingers Indtagelse af Kiev 882. Regners 
Død i England er i høj Grad digterisk udsmykket, men Fortællingen 
rummer dog vistnok en historisk Kærne; end mere gælder dette 
om hans Sønners Sejr over Nord-Humbrernes Konge Ella (867), der 
hører til de vel afhjemlede historiske Kendsgerninger fra Vikinge- 
tiden, En Del af Regners Storværker, som Sakse nævner uden 
nøjere Udmaling af Enkeltheder, har han rimeligvis kendt fra et 
nu tabt Kvad, hvori Regner døende har opregnet alle sine Mand- 
domsværker. Friere Spillerum har Digtningen dog haft overfor 
Regners Giftermaal og Elskovsæventyr, der vistnok er noget senere 
poetisk udformede end hans krigerske Storværker; hos Sakse er de 
dog langtfra saa fremtrædende som i den yngre islandske Overleve- 
ring, hvor Regner selv træder i Skygge for Aslog (hos Sakse: Svan- 
log) og hendes Sønner. Ejendommeligt for Sakse er det danske 
Sagn, han fortæller om Regner og Bondens Datter, samt om deres 
Søn Ubbe, der historisk set tillige med Ivar (Benløs) var den mest 
fremtrædende af Regners Sønner, 


Derefter tog Sivard Ring Styret, kaaret af Skaanin- 
ger og Sællandsfarer; hans Fader var en norsk Fyrste 
af samme Navn, hans Moder Gøtriks Datter. Hans 

Frænde Ring, der ogsaa var Gøtriks Dattersøn, tog 
derimod Magten i Jylland”). Saaledes var Riget splittet 
i tvende; og saasom hver Del for sig agtedes ringe 
for sin Lidenhed, fik det ikke alene de fremmedes 
Spot at føle, men endogsaa deres Fjendskab. Men 
Sivard bar større Avind til Udlændingene end til sin 
egen Medbejler, kaarede ydre Fejde for indre Splid, 
og værnede i fem samfulde Aar Fædrelandet mod 
truende Fare; ti han vilde hellere finde sig i en indre 
Vunde for des snarere at læge det ydre Saar. Som 
Følge deraf saa Ring sit Snit til at vinde hans Rige, 
søgte at opkaste sig til enevældig Herre, og bluedes 
ej ved at yppe Splid herhjemme imod ham,. der laa 
paa Vagt histude: han faldt ind i de Lande, der lød 
under ham, og skønnede kun lidet Påa; at Sivard var 
hele Rigets Landeværnsmand. 

Nu var der nogle af Sællandsfarerne, som var Sivard 
særlig hulde og tro og gærne af al Magt vilde støtte 
deres fraværende Konges Sag; og de gav derfor hans 
Søn Regner Kongenavn, uagtet han knap var vokset 
fra Vuggen, og det ikke fordi de var uvidende om, at 
han var alt for ung til at styre, men for at ægge deres 
sløve Stalbrødre til Kamp mod Ring under den dyre- 
hare Drengs Banner. Imidlertid spurgte Ring, at 
Sivard var kommet hjem fra Leding, og hjemsøgte 
nu Sællandsfarerne med en stor Hær, samt kundgjorde, 
at hvo der ej gav sig i hans Vold, skulde falde for 
Odd og Ægg. Sællandsfarerne, som han kun gav Val- 


1) Sakse bygger her delvis paa Adam af Bremen i sin Skildring 
af Fejden mellem Sivard (hos Adam Sigfred, Gudfreds Brodersøn) 
og Ring (hos Adam Anulo, et Navn der sikkert er en Latinisering af 
Aale, men i tidlig Tid er blevet opfattet som en Art Oversættelse paa 
Latin af Ring; anulus — en Ring). Dog blander sig tillige en mundt- 
lig Saga (Begyndelsen af Regner Lodbrogs) ind i hans Beretning, 
idet han gør den ene af disse Konger identisk med Sigurd Ring, der 
ifølge islandsk Overlevering var Regner Lodbrogs Fader. I Virke- 
ligheden stod det store Slag mellem Sigfred og Aale allerede 812; 
begge Konger faldt, og Aales Brødre Harald og Reginfred blev Kon- 
ger efter dem. Denne sidste antager Sakse urigtigt for identisk med 
Regner Lodbrog. 

get mellem Skam og Død, var for faa til at stole paa 
egen Styrke og bad om Henstand for at overveje Sagen. 
Den fik de ogsaa; men da det hverken tyktes dem 
raadeligt at slutte sig til Sivard eller hæderligt at gaa 
over til Ring, vaklede de længe mellem Frygt og Skam, 
og selv Oldingene havde ej Raad paa rede Haand. 

Da traadte Regner frem paa Tinge, hvor han netop 
var til Stede, tog Ordet og sagde: »Kort Bue skyder 
snarest; jeg er kun en Dreng, og det tykkes dumdri- 
stigt af mig at komme de ældres Raad i Forkøbet, saa 
jeg beder Eder tilgive mine Fejl og bære over med 
mine umodne Ord. Godt Raad bør ej vrages, selv om 
det gives af ringe Selle. Lærvillig Mand bør nemme 
hvad til Nytte tjener. Det er Skam at hedde frafalden 
og Overløber, men det er urimeligt at vove over sin 
Ævne; saa begge Dele er lige gale, og derfor bør I paa 
Skrømt søge Fjenden paa Haand for atter at svigte 
ham ved den første den bedste Lejlighed I finder. Det 
er bedre ved falsk Hyldest at stille Fjendens Vrede i 
Steden for at sige Nej og derved opirre ham til at 
fare værre frem imod os. Hvad opnaar vi nemlig ved 
ej at lystre Overmands Bud andet end at vi selv giver 
ham Vaaben i Hænde at knuse os med? Omsvøb baa- 
der ofte bedst, om List skal lykkes; i Fælde skal Ræv 
fanges.« Med dette kloge Raad gjorde han Ende paa 
al Uvished og skaffede Fjendernes Styrke en Tilvækst, 
der skulde blive dem selv til Skade; Tingfolket undre- 
des lige meget over Drengens Veltalenhed og Snille 
og greb med begge Hænder det opvakte Barns Raad, 
der viste hvor langt han var forud for sin Alder. End 
ikke de raadvilde Oldinger undsaa sig ved at tage 
efter Drengens Ord, der vel var talte af en Barnemund, 
men dog vejede tungt til og rummede den sundeste 
og bedste Lære. Raadgiveren selv vilde de dog nødig 
udsætte for de forestaaende Farer, men sendte ham 
op til Norge at fostres der. 

Kort efter yppede Sivard Slag med Ring og fældede 
ham, men fik selv en ulægelig Vunde og døde efter 
faa Dages Forløb af sit Saar. Efter ham fik Regner 
Riget. 

Paa den Tid havde Kong Frø af Sverige fældet Kong 
Sivard af Norge samt spærret hans Frænders Hustruer 
inde i Horehus og givet deres Ære til Pris for alle”). 
Da Regner spurgte det, drog han til Norge for at hævne 
sin Farfaders Død. Da han kom did, var der mange 
Kvinder, som enten nylig havde maattet friste Skam 
og Skændsel eller frygtede for at blive røvet deres 
Ære i den nærmeste Fremtid, og som derfor nu skare- 
vis strømmede til hans Lejr i Mands Klæder med de 
Ord, at de hellere valgte Død end Vanære; og den 
vordende Hævner af voldtagen Viv bluedes ej ved at 
tage mod Hjælp af de Kvinder, hvis Skam han var 
kommet for at hævne, til Kamp mod deres Skændsels 
Ophav. 

Blandt dem var ogsaa Skjoldmøen Ladgerd, der 
ejede Mands Mod i Kvindebryst og med udslaget Haar 
stred forrest blandt de raskeste Kæmper. Alle undre- 
des over hendes enestaaende Id; ti Lokkerne som hun 
lod flagre løst om Skuldrene, røbede at hun var en 
Kvinde; og da Regner havde fældet sin Farfaders 
Drabsmand, udspurgte han ivrig sine Kampfæller om 
den Mø, som han havde lagt Mærke til forrest i Fyl- 
kingen, og tilstod, at den ene Kvindes Mod havde skaf- 
fet ham Sejren i Hænde. Da han saa hørte, at hun 
var rundet af ædel Rod her i det fremmede Folk, 
sendte han hende Bud og lod bejle for sig. Hun gav 
ogsaa paa Skrømt sit Ja; men i Løn vilde hun ej vide 
af ham at sige; og da hun først ved sit skrømtede Svar 
havde givet sin blussende Bejler Mod paa at fremme 
sin Vilje, lod hun en Bjørn og en Hund binde i sin 
Forstue og satte de vilde Dyr paa Vagt for ved deres 
Hjælp at værne sit eget Bur mod al Bejlerens ÅAttraa. 
Men Regner glædedes over det gunstige Svar, gik om 
Bord og stævnede over Havet til Gølerdal”), bød sine 


1) Frø er ikke nogen svensk Konge, men identisk med Guden Frej. 
Sagnet synes at indeholde et Minde om de utugtige Ceremonier, der 
antagelig har været knyttede til Dyrkelsen af Frej som Frugtbarhe- 
dens Gud. 


2?) Guldalen i Trøndelagen. 

Følgesvende blive tilbage og gik ene til Møens Bur. 
Her foer de vilde Dyr ud imod ham; men han stak sit 
Spyd gennem det ene, greb det andet i Struben, vred 
Halsen om paa det og kvalte det, og vandt Møen til 
Løn for overstanden Fare. — Tre Aar dvælede han 
der i Fred, og fik i Ægteskab med hende tvende Døtre, 
hvis Navne ej mindes, og en Søn der hed Fridlev. 

Nu var der ingen som ventede den nygifte Mand 
hjem igen; og imidlertid fik Jyderne, et selvraadigt 
Folkefærd, Skaaningerne i Ledtog med sig, og hjem- 
søgte tilsammen Sællandsfarerne, der trofast hang ved 
Regner af fuldt Hjærte. Da Regner spurgte den Ti- 
dende, rustede han tredive Snækker, fik .blid Bør, og 
knuste Skaaningernes Styrke ved Hviteby"), da de 
vovede at holde Slag med ham; og da Vinteren var 
leden, kæmpede han sejrrigt med de Jyder der bor 
ved Limfjorden histovre; endnu holdt han et tredje 
og et fjerde Slag, hvori han med Held underlagde sig 
Skaaninger og Hallandsfarer. 

Regner vendte nu sin Hu til at ægte Kong Herrøds 
Datter Thora, og satte Skilsmisse mellem sig og Lad- 
gerd; ti han mindedes vel, at hun i sin Tid havde 
hidset de værste Vilddyr løs paa ham, og tvivlede om 
en saadan Hustrus Troskab. Imidlertid var Sveernes 
Konge Herrød en Dag ude i Skoven at jage, og her 
fandt hans Følgesvende to Snoge, som han gav sin 
Datter at fostre. Møen adlød fluks sin Faders Bud 
og fodrede endog med egne Hænder Øgleætten; ja 
hun sørgede for at de hver Dag fik en hel Okse at stille 
deres Sult paa, uden at vide at hun i sit eget Hus 
fostrede en Landeplage; ti da de voksede til, lagde de 
Omegnen øde ved deres arge og giftige Aande. Kongen 
angrede nu sit enfoldige Værk og kundgjorde, at hvo 
der kunde rydde det onde af Vejen, skulde faa hans 
Datter til Ægte; og mange var de Ungersvende, der 
baade af Manddomstrang og af Elskovslyst lod sig 
lokke til at prøve det farefulde Værk, men ingen havde 
Held med sig. Da nu Regner af vejfarende Folk hørte 


4) I Albo Herred i det østlige Skaane. 

Sagens Sammenhæng, bad han sin Fostermoder om 
en Faareskindspels og en strid og lodden Brog, der 
kunde gøre Ormenes Bid til Skamme. Han valgte 
nemlig at iføre sig en tæt og ulden Pels, fordi den baade 
var bedst til Værn og myg at røre sig i. Han stævnede 
nu med sit Skib til Sverige; og da det imidlertid faldt 
ind med Frost, sprang han med Vilje i Vandet for at 
væde sin Dragt, og hærdede den dernæst i Kulden for 
at gøre den uigennemtrængelig. Saaledes klædt bød 
han sine Følgesvende Farvel, manede dem til at være 
Fridlev tro, og gik ene op til Kongens Gaard. Saa 
snart han fik den i Sigte, bandt han sig Sværd ved 
Side og tog et Kastespyd i højre Haand; og som han 
nu gik videre frem, snoede en kæmpestor Orm sig 
frem imod ham, og tæt efter den krøb en anden, der 
var lige saa stor som den første af Vækst; snart slog 
de til Ungersvenden med krummet Hale, snart over- 
spyede de ham med Edder og Gift. Imidlertid krøb 
Hoffolkene i sikkert Skjul og saa til paa Afstand, lige- 
som rædde Smaapiger; ja Kongen selv tyede lige saa 
skrækslagen med nogle faa Følgesvende ind i et lidet 
Kammer. Men Regner stolede paa sin stivfrosne 
Dragt; han gjorde ej alene med Vaaben, men ogsaa 
ved Hjælp af sin Kofte alle deres edderspændte An- 
fald til intet, og holdt, skønt ene, utrættelig Kampen 
gaaende mod de to Øgler, der uafbrudt spyede Gift paa 
ham ud af Svælget: deres Bid afbødede han med sit 
Skjold, deres Edder med sin Brog. Omsider slyngede 
han sit Spyd mod Fjenden, fæstede det rask i begge 
Udyrenes Kroppe, saa det skar ind til Hjærtet, og endte 
saalunde Striden med Held. 

Kongen tog nøje hans Klædning i Agt og saa, at 
den var strid og lodden; og for at gøre Løjer med hans 
stive skræksomme Dragt og ikke mindst med hans 
stygt udseende Bukser kaldte han ham for Spøg Lod- 
brog. Tillige bød han ham til Gilde med sine Venner, 
for at kvæge ham efter hans møjsomme Id; men Reg- 
ner svarede, at han først maatte hen og se til sine 
Mænd, som han havde ladet tilbage. Han gik da hen, 

lod dem iføre sig prægtige Skrud til Gildet, og kom 
saa atter did i Følge med dem. Omsider, da Gæste- 
budet var endt, fik han den lovede Sejrsløn, og avlede 
med Thora Raadbard og Dunvaat, to overmaade lo- 
vende Sønner, samt dertil Brødrene 'Sivard, Bjørn, 
Agner og Ivar. 

Imidlertid havde Jyderne og Skaaningerne i deres 
uslukkelige Oprørslyst røvet Regner hans Kongenavn 
og sat en Mand ved Navn Harald for Styret. Regner 
sendte nu Bud til Norge og bad om venlig Hjælp imod 
dem; og Ladgerd, i hvis Hjærte den gamle Elskov 
stadig vældede op igen, stak ogsaa i Søen med Hus- 
bond og Søn, og kom virkelig med en Flaade paa 
hundrede og tyve Skibe den Mand til Hjælp, der for- 
dum havde slaaet Haanden af hende. Alligevel skøn- 
nede Regner, at han trængte til alt det Mandskab han 
kunde faa, og udbød derfor Folk af hver en Alder, 
fylkede stærke og svage i Flæng, ja undsaa sig ej ved 
at stikke Oldinge og Poge ind i de raske Kæmpers 
Rækker. Dernæst gik han først i Lag med Skaanin- 
gerne paa den Slette, som hedder Uldager”), og holdt 
en svar Strid med Oprørerne. Her yppede den syv- 
aarige Ivar en vældig Strid og lagde, skønt kun Barn 
af Vækst, en voksen Mands Mod for Dagen. Sivard 
brød ogsaa brystgængs ind paa Fjenden, men snublede, 
faldt og fik et Saar; og da hans Fæller fik Øje derpaa, 
vendte de al deres Hu til Flugt; saa det var ikke alene 
Sivard, men næsten alle Regners Folk, der for den 
Sags Skyld var ved at tabe deres Vaaben af Hænde. 
Men Regner indgød ved mandig Id og manende Ord 
de skrækslagne Sjæle ny Kraft og Styrke; og netop 
som de kun ventede at blive overvundet, gav han dem 
atter Mod paa Sejren. Ogsaa Ladgerd, der trods sine 
spæde Lemmer ejede et enestaaende Mod, dækkede 
ved sit djærve og ærefulde Forbillede over de rædde 
Hærmænds Frygt: hun omgik Fjenden med sin Fyl- 
king og faldt ham uventet i Ryggen, saa Frygten, der 


1) Dette Sted, Ullaråker, ligger ellers i Upland i Sverige. 

før havde grebet Regners Folk, gæstede nu Fjendens 
Hær. Omsider veg Haralds Fylking; han blev slaaet 
paa Flugt og mistede en Mængde af sine Folk. Da saa 
Ladgerd var vendt hjem fra Slaget, dulgte hun et Spyd 
under sin Kaabe, myrdede sin Mand om Natten, og 
tilvendte sig hele hans Magt og Højhed; ti den hov- 
modige og selvraadige Kvinde vilde hellere herske 
foruden Husbond end være halvt med ham om Æren. 

Imidlertid blev Sivard bragt til en By dér i Nabo- 
laget, for at Lægerne kunde tage sig af ham; men det 
endte med at de opgav alt Haab, ti Saaret var saa stort, 
at det intet hjalp, hvor mange Omslag de saa lagde 
paa. Da saa man en kæmpestor Mand træde hen til 
hans Sotteseng; han tilbød fluks at gøre ham karsk, 
hvis han lovede ham Sjælene af alle de Mænd, han 
siden vejede med Vaaben; og han lagde heller ikke 
Dølgsmaal paa sit Navn, men føjede til, at han hed 
Roster"). Da nu Sivard indsaa, at han ved et ringe 
Løfte kunde købe sig en stor Lykke, indvilgede han 
gærne i hans Ønske; og i det samme lagde Gubben 
sin Haand paa Saaret og drev med ét al Bullenskab 
ud, saa der fluks groede År over Vunden. Inden han 
gik bort, kastede han ham noget Sand i Øjnene; og 
derved opstod straks nogle Pletter, som gav den 
undrende Svends Øjne en mærkelig Lighed med Orme. 
Uden Tvivl har Ophavsmanden til dette Under ønsket, 
at Ungersvendens Øjne skulde bære tydeligt Vidne 
om den Vildskab, man maatte vente sig af ham, saa 
han ej i den Legemsdel, hvor hans Synsævne havde 
Sæde, skulde savne Vartegn paa sit fremtidige Liv. 
Men da den gamle Kone, der sørgede for at give ham 
Drikke, saa Ormemærkerne i hans Øjne, blev hun 
slagen af en mærkelig Skræk for Ungersvenden, saa 
hun segnede om og faldt i Svime. Dette er Aarsagen 
til at Sivard vidt og bredt er kendt under Øgenavnet 
Orm-i-Øje”). 

1) Hrostr eller Hroptr var et af Odins Navne, jævnfør ovenfor 


S. 157. 
1) Tilnavnet betegner naturligvis oprindeligt hans hvasse Blik; se- 


Google 


464 Regner Lodbrog. 


Imidlertid blev Regners Viv Thora revet bort af en 
hæftig Sygdom; og da han elskede sin Ægtefælle over- 
maade højt, voldte hendes Død ham uslukkelig Sorg 
og Kvide. Da han nu mente, at han bedst ved Daad 
kunde dulme sin Sorg, tog han sig for at trøste sig 
med Hærfærd og svale sin Harm ved møjsom Id, satte 
sin Hu til at drage ud paa Tog for at søge Lise for sit 
syge Sind, og kundgjorde, at hver Husbond skulde 
lade ham faa med i Leding den Søn han agtede ringest 
af alle, eller ogsaa en af sine Trælle, som var doven til 
sin Dont og af tvivlsom Troskab. Den Lov kunde 
synes at svare lidet til sit Formaal; men i Virkelig- 
heden viste den, at de svageste Daner var mere værd 
end de djærveste Mænd af andre Folkeslag, og gjorde 
tillige de udtagne Ungersvende stor Gavn; ti de kap- 
pedes ivrigt om at aftvætte det Sløvsindsmærke der 
var sat paa dem. — Ydermere fastsatte han, at alle 
Retstrætter skulde afgøres ved tolv lovfaste Fædres 
Dom, uden nogen Rettergang, saa hverken Klageren 
havde Lov til at fremme sit Søgsmaal eller den sigtede 
til at føre Værn i Sagen. Ved den Lov afskaffede han 
alle løse og letfærdige Trætter og tænkte tillige, at han 
havde slaaet en forsvarlig Bom for ondskabsfuld Løgn 
og Lovtrækkeri”"). 

Dernæst vendte han sine Vaaben mod Bretland og 
fældede i Kamp dets Konge Hame, som var Fader til 
den unge Ædling Ella. Dernæst vog han Jarlerne 
over Skotland og Petland og de saakaldte Syderøer”?) 
samt lagde de herreløse Lande under sine Sønners, 
Sivards og Raadbards, Høvdingedømme. — Ogsaa 
Norge fratog han med Magt dets Fyrste og bød Folket 
hylde Fridlev som Herre, samt gav ham tillige Ørken- 


nere er det ovenfor genfortalte Sagn opstaaet til Forklaring af 
Navnet. i 

i) Dette Stykke om Lovene er bygget paa dansk Overlevering. 
Det er, som det vil ses, den fra Landslovene velkendte Brug af Næv- 
ninger eller Sandemænd i visse Arter af Retssager, som Sagnet her 
henfører til Regner som Ophav. 

?) Petland er det nordligste Skotland, og Syderøerne Hebriderne. 

øerne at styre, der ogsaa havde mistet deres egen Jarl. 
Imidlertid var der nogle af Danerne, der nærede et 
haardnakket Had til Regner, og idelig satte deres Hu 
til atter at rejse Oprør; og de sluttede sig nu til Harald, 
der alt én Gang var flyet af Lande, og søgte at rejse 
hans Herredømmes sjunkne Lykke; ja de var frække 
nok til at ægge den argeste Splids og Selvraadigheds 
Aand frem mod Kongen og styrte ham i indre Nød 
og Fare, nu da han var fri for ydre Fjender. For at 
underkue dem foer Regner did med Ø-Danernes Flaade, 
ødelagde Oprørernes Styrke, drev den slagne Hærs 
Høvding, Harald, paa Flugt til Tyskland, og tvang 
ham til med Skam at skille sig ved den Højhed som 
han uhæderligt havde ranet. Fangerne kunde han 
ikke nøjes med slet og ret at give Døden, men vilde 
hellere pine dem ihjel, for at slige Folk, der ikke paa 
nogen mulig Maade havde villet lade deres Ondskab 
fare, ej heller skulde faa Lov at lade deres Liv uden 
under de værste Pinsler. De Folks Gods og Gaarde, 
som var flyede af Lande med Harald, delte han ud 
blandt sine Hærmænd, og tænkte som saa, at den Straf 
sved saa meget værre til Fædrene, der nu saa Æren 
og Arven tilfalde de Sønner, som de selv havde kastet 
Vrag paa, medens deres Hjærtebørn gik glip af det 
fædrene Gods. 

Dog, end ikke hermed havde han helt stillet sin 
Hævnlyst, men tog sig ydermere for at hjemsøge Saks- 
land, hvor han troede at hans Fjender fandt Tilhold 
og Harald Ly. Han kaldte da sine Sønner til Hjælp 


og overfaldt Karl"), som da netop dvælede i den Egn 


af sit Rige. Vagten fangede han, og sneg sig udenom 
dem der stod paa Udkig; og nu haabede og troede han, 
at det øvrige vilde falde ham let og gaa rask fra Haan- 


1) Der menes Kejser Karl den store. Adam af Bremens Beretnin- 
ger om Kampene mellem Harald og Reginfred, og om hvordan den 
første tyr til Kejseren (Karls Søn Ludvig) om Hjælp, spiller atter 
ind her; Sakse opfatter Regner Lodbrog som identisk med den hi- 
storiske Reginfred og antager ham derfor for en arg Fjende af Kej- 
seren. 


Sakses Danesaga. I. 30 

den; men da kom der med ét en Spaakvinde til Karl 
ret som et Tegn sendt fra Himlen for at tolke Herrens 
Vilje, og advarede Kongen i rette Tid; hun kom med 
sit Varsel lykkeligt og vel den nære og truende Fare i 
Forkøbet, og meldte ham, at Sivards Flaade laa ved 
Seinens Munding. Kejseren hørte opmærksomt efter, 
fattede at Fjenden var nær, og sendte nu selv en Hær 
i Marken mod de Hedninger, som han var advaret 
imod. Han yppede nu Strid med Regner, men var ej 
saa heldig med dens Udfald som han havde været til 
at afværge Faren; saa han, den utrættelige Sejrvinder, 
der havde underlagt sig fast hele Evropa og udstrakt 
sit straalende Sejrsløb over saa mange Riger og Lande, 
maatte nu se den Hær, der havde overvundet saa 
mange Stæder og Folkeslag, give tabt i Kampen og 
bukke under for en liden Hob fra et enkelt Land”). 
Da Regner havde lagt Sakserne i Skat, fik han visse 
Tidender fra Sverige om, at Herrød var død, og at 
Sørle, der havde faaet Riget efter ham, lumsk havde 
sveget hans Børn for deres Arv efter Morfaderen; og 
han bad da Bjørn, Fridlev og Raadbard slaa Følge 
med sig, — Regnald, Hvitserk og Erik, som han havde 
avlet med Svanlog”), havde endnu ikke naaet vaaben- 
før Alder — og drog med dem til Sverige. Sørle drog 
ham i Møde med en væbnet Styrke og gav ham Valget 
mellem Hærslag og Tvekamp; og da han valgte at gaa 
i Kreds, fik Sørle den vaabendjærve Kæmpe Skarde 
til sammen med sine syv Sønner at æske ham ud til 
Enekamp. Regner tog da sine tre Sønner med i Kred- 
sen, kæmpede med dem i begge Hæres Paasyn, og gik 
sejrrig ud af Striden. Bjørn, der selv usaaret havde 
bragt Død og Ufærd over Fjenden, fik for stedse Navn 
heraf og kaldtes fra nu af Jærnside, som den der 


1) Hele dette Stykke om Karl er en halvlærd og aldeles uhistorisk 
Sagndannelse; Sakse har end ikke passet at overholde Skuepladsens 
Enhed, ti Saksland og Seinen stemmer ikke vel med hinanden. — 
Her tager atter den norsk-islandske Regnersaga fat. 

1) Sakse har glemt at fortælle om Regners Giftermaal med Svan- 
log (= Kraaka-Aslog i den islandske Regnersaga). 

tyktes hærdet mod Hug. Ved den Sejr fik Regner 
Mod paa at overvinde hversomhelst Fare, angreb 
Sørle samt hele den Styrke han havde ført did, og 
fældede ham. Bjørn gav han til Tak for hans ypper- 
lige Manddomsid Høvdingedømme over Sverige. 

Nu slog Regner sig en Tid til Ro og lod Vaabnene 
hvile; han fattede Elskov til en Pige, og for lettere 
at skaffe sig Adgang til at vinde hende, overvældede 
han hendes Fader med den største Venlighed og Tjenst- 
villighed: bød ham tit og ofte til Gilde og tog over- 
maade høvisk og artigt imod ham, idet han baade 
rejste sig for ham ved hans Komme og hædrede ham 
ved at give ham Sæde ved Siden af sig; ofte glædede 
han ham med Gaver, og tiltalte ham jævnlig med de 
venligste Ord. Men da Manden indsaa, at han var 
kommet aldeles uforskyldt til al den Ære som veder- 
fores ham, tænkte han frem og tilbage over Sagen 
og opdagede, at al Kongens Gavmildhed stammede 
fra, at han i Løn vilde love hans Datter, og at hans 
Venlighed kun var Skalkeskjul for hans lystne Attraa. 
For at gøre Bejlerens snildeste Paafund til intet lod 
han hende vogte med saa meget des større Omhu, da 
han vidste at Regner i Løn gjorde sig al Umage for 
at faa hende i sine Hænder. Men Regner havde faaet 
visse Tidender om hendes Godvilje, drog frejdig til 
den By, hvor hun var gemt, og tog alene Herberg hos 
en Bonde der i Nærheden, i den Tanke, at for Elskov 
var intet umuligt. Aarle om Morgenen byttede han 
Klæder med Møerne, hjalp i Kvindedragt sin Veninde 
med at sysle med Ulden, og brugte snildt sine kejtede 
Fingre til sligt Kvindeværk, for ej at røbe sig; om 
Natten fik han sit Ønske opfyldt og tog Møen i Favn. — 
Da det nu led hen imod Fødselsstunden, og Møens 
trinde Liv røbede, at der var nogen der havde nydt 
hendes Ære, kunde Faderen ikke fatte, hvem Datteren 
havde ladet sig skænde af, og udspurgte hende idelig 
med den største Iver om hendes ukendte Boler. Men 
hun holdt haardnakket fast ved at hun ej havde søgt 
Seng med andre end sin Tærne; og han bad da Kongen 

skaffe Lys i Sagen. Men Regner kunde ej lide, at der 
skulde rejses saa usædvanlig en Mistanke mod den 
sagesløse Tjenestemø, og undsaa sig ej ved at tilstaa 
sin egen Brøde og saalunde godtgøre den andens 
Uskyld; og ved det Vennestykke opnaaede han baade 
at gøre det falske Kæremaal mod Kvinden til intet, 
og hindrede tillige, at alskens latterlige Rygter kom 
Skarnsfolk for Øre. Ydermere lagde han til, at Møen 
vilde føde ham en Søn, og at de skulde kalde ham 
. Ubbe. Alt som denne voksede til, røbede han trods 
sit Barnesind en moden Mands Dømmekraft, og ytrede, 
at han holdt meget af sin Moder, der havde søgt Seng 
med slig Ædling, men ej var i Stand til at agte sin Fa- 
der, der havde taget sig Viv langt under sin Stand”). 

Dernæst rustede Regner sig til Tog mod Østerleden?), 
stævnede Danerne til Tings, gav Folket Løfte om de 
bedste Love, og kundgjorde, at ligesom hver Husbond 
forrige Gang havde maattet overlade ham sin mindst 
elskede Søn som Hærmand, skulde han denne Gang 
udruste sin raskeste Søn eller sin mest trofaste Træl. 
Alle sine Sønner med Thora tog han med, men ikke 
Ubbe, og underlagde sig Østerleden samt knuste i en 
Række Kampe Kong Dians Magt, ja tilføjede ham 
omsider saa mange store Tab, at det blev hans Død. 
Hans Sønner Dian og Daxon, der i sin Tid havde taget 
Russerkongens Døtre til Ægte, fik nu Mandskab hos 
deres Svigerfader og gav sig med glødende Iver fluks 
i Lag med at hævne deres Fader. Da Regner saa deres 
vældige Hære, turde han ej stole paa sit Mandskab, 
men brugte Kobberheste, der var satte paa Ruller og 
indrettede til at trilles rundt paa Hjul, og dem lod han 
af al Kraft køre ind paa Fjenden, hvor han stod tæt- 
test; og de havde en saadan Magt til at bryde Fjender- 
nes Fylking, at Haabet om Sejr mere tyktes at af- 


1) Hele dette Stykke om Regner og Bondedatteren samt om Ubbes 
Fødsel er bygget paa dansk Overlevering. 

?) Ligesom i Jarmeriksagnet taler Sakse her om Hellespont som 
Togets Maal; han mener de vidtstrakte Lande Øst for Østersøen, — 
Her tager den norsk-islandske Regnersaga atter fat. 

hænge af disse kunstige Værker end af Hærmændene 
selv; ti med deres uimodstaaelige Masse knuste de 
alt hvad de tørnede imod"). Den ene af Høvdingerne 
faldt, den anden undslap ved Flugt, og hele Øster- 
lændingernes?) Hær blev slagen. Ogsaa .Skytherne, 
Daxons nære mødrene Frænder, fik efter Sagnet sam- 
me onde Lykke. Deres Land blev givet til Hvitserk; 
og Russernes Konge turde ej lide paa sin Styrke, men 
skyndte sig at fly af Lande, før Regners frygtelige Vaa- 
ben naaede ham. 

Nu tilbragte Regner fast fem Aar paa Vikingetog; 
og alle andre underkastede sig villigt, kun de nys over- 
vundne Bjarmer havde hyldet ham paa Skrømt og 
viste sig snart aabenlyst ulydige mod hans Bud. Da 
de saa spurgte hans Komme, galdrede de for at gøre 
Vejr, kaldte Skyerne til Hjælp og voldte med dem den 
værste Skylregn. Derved holdt de en Tid lang Da- 
nerne op paa Søen, saa de led Nød paa Levnedsmidler. 
Med ét holdt saa Uvejret op, og det faldt ind med en 
saa glødende Varme, at Danerne blev aldeles stegte, 
og den Plage var lige saa utaalelig som den bidende 
Kulde; saa de faldt fra den ene Yderlighed i den anden, 
og begge gjorde dem stor Skade paa Legemet som 
Følge af de bratte Overgange: mange Daner døde af 
Bugløb, og de fleste blev revet bort af de Farsoter, 
der udbrød iblandt dem i det omskiftelige Vejrlig, som 
de ej kunde undgaa?). 

Da nu Regner mærkede, at det snarere var Blænd- 
værk end virkeligt Uvejr, der standsede ham paa hans 
Vej, vilde han dog paa en eller anden Maade sejle 
videre og styrede derfor til Kurernes og Sembernes 
Land"), og de hyldede ham efter bedste Ævne som 


1) Fortællingen beror snarest paa en Misforstaaelse af et Digts 
omskrivende Udtryk Rulleheste for Skibe. Til at trække Skibene 
paa Land og atter fra Stranden ud i Vandet brugte de gamle Nord- 
boer nemlig Rullestokke (hblunnar), og disse brugtes ogsaa til at af- 
stive Skibenes Sider med, naar de laa paa Stranden. 

2?) Hos Sakse: Hellespontiernes; se S. 468 Note 2. 

3) Om Regners Bjarmelandsfærd se Indledningen S. 456. 

4) Samland, Østpreussen, se ovenfor S. 421 Note 1. 

høj og hædret Sejrvinder. Men ved denne deres God- 
vilje blev Kongen end mere gram i Hu over Bjarmer- 
nes Hovmod, og faldt uventet over dem for at hævne 
den Haan, de havde vist mod hans Højhed. Deres 
Konge — hans Navn er ukendt — blev slagen af 
Skræk over Fjendens bratte Indfald; og da han ej 
turde indlade sig i Kamp med ham, undflyede han til 
Mattul, Finmarkens Høvding. Hos 'ham fik han ud- 
lærte Bueskytter til Hjælp, og kunde nu trygt overfalde 
Regners Hær i dens Vinterlejr i Bjarmeland. Finnerne 
er nemlig øvede i at løbe paa Ski og fare frem saa 
rask dem lyster, saa man siger at de i et Nu kan være 
ved Haanden og atter langt af Led: saa snart de har 
gjort Fjenden Skade, farer de bort lige saa ilsomt som 
de kom, og løber lige rapt frem og tilbage; de er lige 
raske til at bruge deres Skier og bøje deres Kroppe, 
og er derfor øvede Mestre i Angreb og i Flugt. Rime- 
ligt nok, at Regner nu undredes over hvor let hans 
Lykke kunde briste, naar han saa, hvordan han, Ro- 
mervældens Overvinder, her var bragt i den yderste 
Nød af en raa og brynjeløs Hob. Han, der med Ære 
havde vundet Sejr over de ypperste Romerhære og 
over den største og navnkundigste Høvdings herlige 
Fylking, veg her for en ussel Almuehob af ringe og 
slet rustede Bønder; han, hvis Hærmandsry havde holdt 
Stand overfor det stærkeste og mest stridbare Folke- 
færd, kunde her ej staa sig mod en Haandfuld lumpen 
Almue. Enden blev da, at han med den selvsamme 
Hær, hvormed han som en Helt havde knust Verdens 
største Stridsmagt og standset den i dens Sejrsløb, ja 
i aaben Kamp trodset saa mange Fodfolks, Lejres og 
Hestfolks Gny og Bulder, ikke bluedes ved i Løn at 
snigløbe en ussel og lumpen Almuehob, og ej undsaa 
sig ved med Svig at overfalde sin Fjende om Natten, 
og saalunde skæmme sit gode Navn og Rygte, det som 
han havde vundet ved højlys Dag, ja bruge Rænker 
og Lønraad i Steden for aaben og ærlig Herrefærd. Dog, 
var hans Værk ham end til Vanære, saa skaffede det 
ham til Slut Sejren i Hænde; og Regner frydede sig 

ej mindre over Finnernes Flugt end over Kejser Karls, 
og tilstod, at han havde fundet større Kraft hos disse 
fast vaabenløse Bønder end hos de bedst rustede Hære; 
ti han havde ej nær saa ondt ved at staa sig mod Ro- 
mernes tunge Vaaben og Værge som mod disse pjal- 
tede Folks lette Pile. Der faldt Bjarmernes Konge; 
Finnernes Høvding maatte fly; og Regner rejste paa 
en Høj Runestene, der kunde staa som et evigt Min- 
desmærke over hans Sejr og ved deres Indskrift vidne 
om hans Daad. 

Imidlertid var Ubbe af sin Morfader Esbern blevet 
lokket til ryggesløst at attraa Regners Rige, saa han 
uden at ænse hvad han skyldte sin Fader selv tiltog 
sig Kongekronen. Men Regner fik af de svenske Jarler 
Kelther og Thorkel Nys om dette hans Overgreb, gik 
ilsomt om Bord og sejlede ad Gøtland til. Da nu 
Esbern mærkede, at de to Jarler var Regner særdeles 
hulde og tro, lokkede han for dem ved at love dem 
Løn og søgte saalunde at faa dem til at falde fra Kon- 
gen; men de lod sig ej rokke i deres Forsæt og svarede, 
at Bjørns Vilje var deres Lov, og at ingen af Sveerne 
turde yppe nogen Id, der stred mod hans Ønske. Ufor- 
tøvet anglede nu Esbern efter ham med honningsød 
Hilsen og Budskab; men han svarede, at det tyktes 
ham bedre at holde end at bryde sin Tro, og at han 
vilde regne det for den værste Skam at kaste Vrag 
paa en kærlig Faders Venskab for at tækkes et Skarn 
af en Broder; Ordførerne, der havde ægget til sligt 
Niddingsværk, dømte han til Galge og Gren, og Sveerne 
gav ogsaa de andre Sendemænd samme Død til Straf 
for deres onde Raad. 

Da nu Esbern indsaa, at han ingen Vegne kom ved 
at spille under Dække og ruste sig i Løn, samlede han 
Mandskab ved højlys Dag og drog ud til aaben Kamp. 
Ivar, der var Jarl i Jylland, ønskede ej at tage Del i 
slig ryggesløs Strid mellem Fader og Søn, og unddrog 
sig Fejden ved frivillig at drage af Lande. Regner 
angreb nu Esbern i Grønsund, fældede ham, og lod 
den faldne Mands Hoved sætte paa Stage i Forstavnen, 

til Skræk og Advarsel for Oprørerne. Ubbe undflyede 
og yppede atter paa Sælland Strid med sin Fader; i 
det Slag veg hans Fylking, og han stod ene tilbage, 
omringet paa alle Sider; men dog fældede han saa 
mange af Fjendehæren, at han stod bag Dyngen af 
fældede Fjenders Lig som bag det fasteste Brystværn 
og uden Møje afslog alle Angreb. Omsider blev han 
dog overvældet af Fjendernes Masse, og blev som alles 
Fange ført bort for at spændes i Fjeder; men han 
sprængte og søndersled alle Lænker; dog, uagtet han 
splittede og brød alle de Baand man lagde paa ham, 
kunde han ej paa nogen Maade undgaa sit Fængsel. — 
Men da Ivar spurgte, at Tvedragten hjemme i Fædre- 
landet var endt med at Oprørerne havde faaet sin 
Straf, drog han atter hjem til Danmark; og Regner 
tog imod ham med stor Ære, fordi han midt under de 
rasende Storme og den syndige Strid mellem Fader og 
Søn havde holdt begge Frænder sin Tro. 

Imidlertid havde Daxon længe forgæves søgt at over- 
vinde Hvitserk, Skythiens Høvding; og omsider slut- 
tede han paa Skrømt Fred med ham for at overliste 
ham. Hvitserk bød 'ham gæstfri til Gilde; men han 
førte i Løn væbnede Mænd med sig, og smuglede dem 
som Handelsvarer ind i Byen paa Vogne, for med dem 
at overfalde sin Vært om Natten. Men Hvitserk øvede 
et vældigt Blodbad paa Stimandsflokken og lagde et 
saadant Bjærg af Fjenders Lig uden om sig, saa de 
maatte sætte Stiger til for at komme over og tage 
ham til Fange. Tolv af hans Følgesvende blev ligeledes 
fanget af Fjenden; og uagtet de fik Lov til at vende 
hjem til deres Land, vilde de hellere give deres Liv 
hen for Kongen og dele Døden med deres Herre frem- 
for selv at undgaa den. Men Daxon blev rørt over 
Hvitserks skønne Ydre; han nænnede ej at oprykke saa 
favr og fin en Ungdoms Blomst, og tilbød ham ikke 
alene Livet, men ogsaa sin egen Datter til Ægte og det 
halve af sit Rige i Medgift; saa han vilde hellere give 
ham fri for hans Fagerheds Skyld end straffe ham for 
hans Mandemod. Men Hvitserk var storsindet nok til 

at lade haant om at tigge sit Liv af andre; han kastede 
Vrag paa Friheden som paa en ussel Gave, og kaarede 
selv frivillig Døden, med de Ord, at hvis Regner 
spurgte, at han selv havde faaet Lov til at vælge sin 
Dødsmaade, vilde han nok fare frem med større Læmpe 
i sin Hævn for Sønnens Drab. Fjenden undredes over 
hans vilde Mod og lovede at tage ham af Dage paa den 
Maade, som han selv vilde dømme sig til; og Unger- 
svenden takkede for Tilladelsen som for en stor Vel- 
gerning, og bad om at maatte bindes og brændes paa 
Baal sammen med sine Stalbrødre. Daxon var ej hel- 
ler sen til at opfylde hans Bønner om Død og tilstod 
ham som en Naade den attraaede Udgang af Livet. 

Da Regner fik den Tidende, havde han nær sørget 
sig til Døde, og blev ikke alene harm i Hu, men lagde 
sig ogsaa til Sengs, syg i Sinde, og udgød sin Kvide i 
Suk og Klage. Men hans Hustru holdt Modet bedre 
oppe end sin Husbond; hun skammede ham ud for 
hans Svaghed, styrkede og æggede ham med mandige 
Ord og mindede ham om at lægge Sorgen til Side og 
bruge sit Sværd af al Magt, samt lagde til, at en bold 
Fader bedre med Vaaben end med Graad kunde sone 
sin Søns blodige Død; og hun manede ham tillige til ej 
i sin kvindagtige Sorg at høste lige saa stor Skam af 
sine Taarer som han fordum havde indlagt sig Ære 
ved sin Manddomsid. Ved de Ord blev Regner bange 
for at han ved at klynke som en Kærling skulde skæm- 
me sit gamle Heltenavn, lod sin Kvide fare, aflagde 
alle ydre Tegn paa Sorg, og kaldte atter det slumrende 
Mod til Live ved ivrigt at stunde efter Hævn. Saaledes 
kan de svage undertiden sætte Mod i de stærke. 

Han overdrog nu Ivar at vogte Riget, tog atter Ubbe 
til Naade og favnede ham som kærlig Fader; dernæst 
stævnede han med en Flaade til Rusland, fangede 
Daxon, lod ham lægge i Lænker og sendte ham til Ut- 
gaard i Fængsel"). Saaledes viste da Regner en mærke- 
lig Mildhed og Naade mod sin elskede Søns Banemand, 


1) Sakse har her misforstaaet et norsk Udtryk: færa vid utgarda, 
sende til Utgaard (Verdens Udkant), : tage af Dage. 

idet han nøjedes med at stille sin Hævnlyst ved at 
drive den skyldige af Landet i 'Steden for at tage ham 
af Dage. Som Følge af denne hans Godhed bluedes 
Russerne svart ved ydermere at fare fjendtligt frem 
mod en Konge, hvem end ikke den argeste Brøde kunde 
opirre til at give Fangerne Døden. Nogen Tid efter tog 
Regner ham atter til Naade og gav ham Lov til at vende 
tilbage til sit Rige paa det Vilkaar, at han til Straf hvert 
Aar barbenet skulde bringe ham Skat sammen med 
tolv Fædre, disse ogsaa paa bare Fødder. Han vilde 
nemlig hellere fare lemfældigt frem mod sin ydmyge 
Fange end farve sin Økse med hans Blod, og fandt det 
bedre at tugte den stolte Nakke med et varigt Træl- 
domsaag end at knuse den én Gang for alle. 

Derfra drog han videre og gjorde sin Søn Erik med 
Tilnavnet Væderhat”) til Jarl over Sverige. Her spurgte 
han, at medens Fridlev og Sivard fulgte ham paa Tog, 
havde Nordmænd og Skotter uretmæssigt kaaret sig to 
nye Konger; han drog da først til Norge og ryddede 
den selvgjorte Hersker af Vejen, samt gav Bjørn Lan- 
det at raade; dernæst stævnede han i Følge med ham 
og Erik til Ørkenøerne, hærgede dem, og landede om- 
sider i Skotland, hvor han i tre Dage holdt Slag med 
Kong Murial og gav ham Bane; men Regners to Søn- 
ner Dunvaat og Raadbard blev efter en ærefuld Kamp 
fældede af Fjenden og købte saalunde deres Fader en 
blodig Sejr, der kostede dem selv Livet. 

Da han saa atter kom hjem til Danmark, spurgte 
han den Tidende, at hans Hustru Svanlog havde faaet 
sim Helsot; han søgte da straks Bod for Vaande ved 
at ty ud i Enrum og vilde ej stænge sig inde i sin 
Gaard med sin Sorg. Men af denne beske Kvide blev 
han atter revet ud, da Ivar med ét kom hjem, drevet 
ud af sit Rige: Gallerne”) havde jaget ham bort og 
uretmæssigt kaaret Ella, Hames Søn, til Konge. — 


1) Vejrhat, Vindhat. Tilnavnet antyder, at han ved at dreje sin 
Hat kunde vende Vindens Retning. Han er rimeligvis identisk med 
en historisk svensk Konge Erik c. 850. 

?) Der menes vistnok Valerne, Walesboerne. 

Regner bad nu Ivar vise Vej som stedkyndig Mand, 
udbød en Flaade, løb ind i den Havn der hedder Jor- 
vik"), gik i Land med sine Mænd, holdt i tre Dage Slag 
med Ella og hans galliske Hjælpehær og lærte ham 
til Slut at fly; og den Kamp kostede de Engelske 
meget, men Danerne kun lidet Blod. — Et Aar sad 
nu Regner der som Sejrherre; men siden kaldte han 
sine Sønner til Hjælp og drog til Irland, fældede dets 
Konge Melbrik, lejrede sig for Dublin, hvor der var 
fuldt op af udenlandske Skatte, og indtog Byen med 
stormende Haand. — Der slog han sig atter til Ro et 
Aar, og sejlede saa over Middelhavet helt op til Helle- 
spont, og hans Tog gennem alle de mellemliggende 
Lande var det navnkundigste Sejrsløb; ti han havde 
stadig og uafbrudt Held og Lykke med sig paa Færden. 

Imidlertid”) dukkede Harald op igen, fik nogle Daner 
med sig, der kun ugærne fulgte Regner paa Tog, vakte 
atter Uro i Landet, og tiltog sig selv Kongenavn. Da 
saa Regner kom hjem fra Hellespont, bar han Vaaben 
paa ham; Harald kom til kort, og da han indsaa, at 
hjemme var ej nogen mere til Sinds at række ham 
Haand, drog han til Ludvig”), som da dvælede i Mainz, 
for at bede ham om Hjælp. Men Ludvig, der brændte 
af Iver for at udbrede Troen, satte Hedningen det Kaar, 
at han kun vilde hjælpe ham, hvis han tog ved Kristen- 
dommen; ti, sagde han, der kunde ingen ret Samdræg- 
tighed finde Sted mellem Folk af modsat Tro, og der- 
for maatte han, naar han kom og bad om Hjælp, først 
slutte sig til Kirkens Samfund; ti naar de tilbad for- 
skellige Guder og ej havde samme Helligdom, kunde 
de ikke gaa i Fællig om store Sager. Ved det Raad 
gjorde han paa én Gang sin Gæst Gavn og vandt sig 


1) York i Nordengland. 

2) Det følgende Stykke er i alt væsentligt historisk og bygger 
overvejende paa Adam af Bremen; urigtigt er det dog, naar Sakse 
opfatter Adams Reginfred som identisk med Regner Lodbrog (jfr. 
ovenfor S. 457, 465). Haralds Daab foregik 826. At han senere atter 
faldt fra Kristendommen, er uhjemlet. 

3) Kejser Ludvig den fromme. 

selv Ry for Fromhed; ti Harald lod sig højtidelig døbe 
og fik siden en saksisk Hjælpehær til Undsætning; og 
i Lid til den byggede han med stor Umage et Gudshus 
paa Slesvig Bys Grund. Han tog Romerkirkens høj- 
hellige Lære til Rettesnor, lagde de vantros Vildfarel- 
ser for Had, skændede deres Helligdomme, gjorde 
Offergoderne fredløse og ophævede det hedenske Præ- 
steskab; saa han var den første, der indførte Kristen- 
dommen i vort vankundige Fædreland, kastede Vrag 
paa de hedenske Vætter, og dyrkede den sande Gud. 
Kort sagt, han overholdt med den største Omhu alt 
hvad der hørte til at tage Vare paa Troen. Men hvor 
fromt end det Værk var, som han indlod sig paa, havde 
han dog ikke Heldet med sig; ti Regner kom til, skæn- 
dede de Helligdomme, som Harald havde indført, 
gjorde den sande Tro fredløs, satte atter Hedenskabet 
i Højsædet, og lod dets gamle Skikke komme til Ære 
og Værdighed. Harald maatte fly af Lande og lod 
sig atter friste til Helgbrud: ligesom han havde været 
forrest, da det gjaldt at tage ved Troen, var han nu 
den første til at slippe den igen; saa Troens hæder- 
fulde Banebryder lod den nu atter med Skam i Stik- 
ken. 

Imidlertid drog Ella over blandt Irerne og fældte 
med Sværdet Straffedom over alle, som havde svoret 
Regner Huldskab og Troskab. Regner angreb ham 
med en Flaade, men blev ramt af den almægtiges Ret- 
færdshaand og maatte øjensynlig bøde for sit Fjend- 
skab mod Troen: han blev taget til Fange og kastet i 
et Taarn, hvor han maatte give sin syndige Krop til 
Ormeføde og ynkeligt lade sine Indvolde æde af Øgler. 
Medens nu Ormen aad hans Lever og derefter mord- 
lysten krystede hans Hjærte, opregnede han med 
mandig Røst alle sine Storværker i Rækkefølge, og 
endte sin Tale med disse Ord: Om Grisene vidste Gal- 
tens Ve, da vilde de vist bryde ud af Stien og ile til 
for at fri ham af Nød. — Af disse hans Ord sluttede 
Ella, at han endnu havde adskillige Sønner i Live, 
og bød, at Bødlerne skulde holde inde, og Ormene 

tages bort. Men da Svendene ilede til for at udføre 
hans Bud, var Regner alt død, inden Kongens Vilje 
kunde ske Fyldest. — Om ham kan man næppe sige 
andet end at tvende stridige Skæbner raadede for hans 
Lykke: den ene gav ham en uovervindelig Flaade, 
Overtag i Magt og Vælde, ypperligt Vikingemandskab; 
den anden lagde hans Navn øde, tog hans Stalbrødre 
af Dage og gav ham selv en pinefuld Død, dengang 
Bødlen lod Edderormene omslynge ham og Øgler stille 
deres Sult paa hans Hjærte — det Hjærte som aldrig 
havde skælvet selv i den værste Nød og Fare. Saa- 
ledes fik den straalende Sejrherre en ynkelig Lod i 
Fangetaarnet; og af hans Skæbne kan vi drage den 
Lære, at ingen skal stole for meget paa Lykken. 


Det Budskab kom Ivar for Øre, engang han stod 
og saa paa Mændenes Lege; men desuagtet rørte han 
ej en Mine, var ej mere nedbøjet end vanligt, og lagde 
ikke alene Dølgsmaal paa sin Sorg over Tidenden om 
Faderens Død, men hindrede ogsaa Folket i at gøre 
Ulyd og forbød den skrækslagne Almue at bryde op 
fra Legevolden: han ændrede ej sit smilende Aasyn 
for ikke at bryde Legen og standse Spillet, og vendte 
ej heller Blikket bort fra Folkets Morskab til sin egen 
Kvide, for ej at styrte sig fra Glædens Tinde i Smær- 
-tens Dyb og saaledes faa Ord for at te sig mere som 
sorrigfuld Søn end som munter Høvding. — Men da 
Sivard fik den samme Tidende, havde han kun Tanke 
for sin elskede Fader og ænsede ej sin egen Smærte: 
han blev saa sorgslagen, at han jog det Spyd, han netop 
holdt i Haanden, dybt ned i Foden, og i sin bitre Ve 
helt glemte hvad hans Legem led; ti for lettere at taale 
det Sting i Sjælen valgte han at saare sit eget Lem, 
og lagde saalunde baade sin Styrke og sin Kvide for 
Dagen, ja teede sig paa én Gang som sorrigfuld Søn 
og haardfør Helt. — Bjørn fik Budskabet om sin 
Faders Død mens han sad ved Tavlebordet, og krystede 
sin Brik saa haardt i Haanden, at Blodet sprang ham 

af Fingrene og sprøjtede ned paa Bordet, hvorved han 
aabenbart gav til Kende, at Lykkens Leg var endnu 
mindre at lide paa end det Spil han netop sad ved. 

Da Ella spurgte dette, dømte han straks, at den af 
de tre, som havde baaret Faderens Død med størst 
Sjælsstyrke, var ham, der ej havde ytret den mindste 
Sorg, og at han især maatte vogte sig for Ivars Daads- 
kraft. Ivar drog nu over til England; men da han 
ej fandt sin Flaade stærk nok til at holde Slag med 
Fjenden, vilde han hellere læmpe sig frem end sætte 
alt paa Spil, søgte at overliste Ella, æskede Vaaben- 
stilstand og bad ham som Pant paa Freden tilstaa ham 
saa meget Land, som han kunde spænde om med en 
Hestehud. Han fik ogsaa hvad han ønskede; ti Kon- 
gen tænkte, at den Bøn slap han fra for billigt Køb, 
glædede sig over at saa mægtig en Fjende bad om slig 
en Billing i Steden for en større Gave, og troede at en 
Smule Hestehud ikke kunde tage synderlig Plads. Men 
Ivar skar Huden ud i helt smalle Remme, og om- 
spændte med dem en Ager saa stor, at der paa den 
kunde bygges en By. Nu angrede Ella sin Ødselhed, 
fik for silde Øjet op for hvor stor Huden virkelig var, 
og tog nøjere Maal af den sønderskaarne Hud end 
han havde gjort da den var hel; ti han havde troet at 
den vilde spænde over en lille Stump Land, og saa nu 
at den omfattede vidtstrakte Agre. Ivar lagde nu 
Grunden til en Stad og lod rigelige Forraad bringe ind 
i Byen, saa den kunde udholde en Belejring; ti han 
ønskede at værge den baade mod Hungersnød og mod 
Fjendesværd. 

Imidlertid kom Sivard og Bjørn til med en Flaade 
paa fire hundrede Skibe og æskede aabenlyst Kongen 
til Kamp. De mødtes saa med ham til aftalt Tid, tog 
ham til Fange, og ristede Ørn paa hans Ryg"), glade 
over at mærke deres arge Fjende til Døden med den 


1) g: frembragte ørnelignende Saar ved at hugge Ribbenene fra 
og brede dem ud til Siderne, Denne særlig udtænkte Grumhed an- 
vendtes kun i Tilfælde af Faderhævn. 

grumme Rovfugls Tegn; og de nøjedes ej med at skære 
ham sønder, men strøede Salt i det blodige Kød. — 
Da Ella saalunde var taget af Dage, drog Bjørn og 
Sivard atter hjem og krævede hver sit Rige; men Ivar 
sad to Aar i England. 

Imidlertid blev Danerne haardnakket ved med at 
gøre Oprør og gav Kongeætlingerne Sivard og Erik 
Høvdingedømme. Mod dem gjorde Regners Sønner i 
Fællesskab et Tog med sytten hundrede Skibe, an- 
greb dem ved Slesvig og fik efter et halvt Aars Kamp 
Bugt med dem; endnu bærer Højene Vidne om Kampen; 
og ogsaa den Vig, hvor Slaget stod, har faaet Navn 
efter Sivards Fald). 

Nu var fast hele Kongeætten uddød paa Regners 
Sønner nær; Bjørn og Erik drog hjem til deres eget, 
men Ivar og Sivard blev i Danmark for ret at holde 
Oprørerne i Ave, og satte Agner til Høvding over Eng- 
land. Men Englænderne vilde ej vide af ham; og harm- 
fuld over deres Trods lagde han med Sivards Hjælp 
Landet øde og vilde hellere lade de vidtstrakte Agre 
ligge udyrkede hen end føde et hovmodigt Folkefærd; 
han gjorde Øens fedeste Jorder til en folketom Ørken 
og vilde hellere være Høvding for en Ødemark end 
for et genstridigt Land. 

Siden kom Erik af Dage ovre i Sverige ved Østens 
Ondskab; og Agner vilde hævne hans Død, men i sin 
Iver for at faa Bod for sin Frændes Drab satte han 
selv Livet til, og fandt Døden for sin elskede Broders 
Skyld, hvis Fald han saa inderlig ønskede at hævne. 

Sivard blev nu paa Danefolkets samlede Ting kaaret 
til Faderens Eftermand; og efter alle de Hærtog trindt 
om Land nøjedes han med at vinde Navn herhjemme 
og vilde hellere faa Ord for Fredens Id end for Vaaben- 
daad; han lod fra nu af Sværdet hvile; den vilde Vi- 
king blev Fredens faste Værn og Vogter, og satte lige 


1) Sakse synes her at bygge paa en hensmuldrende dansk Over- 
levering om de store Kampe ved Slesvig, der i 10. Aarh.s første 
Halvdel fandt Sted mellem den svenskfødte Kong Sigtryg i Slesvig, 
Søn af Gnup, og Harald Blaatand.- 

saa stor Ære i Ro og Mag som fordum i vældig Vaaben- 
færd. Saalunde skiftede han Sind; men Lykken var 
ham lige huld, saa nu, da han selv aldrig mer yppede 
Fejde, var der heller ingen der æskede ham til Strid”). 


1) Sivard nævnes i en samtidig tysk Aarbog som dansk Konge 
873 sammen med sin Broder Haldan. Om hans fædrene Æt vides 
intet. 

og Harald. 


Sakses Fremstilling afspejler her paa en yderst forvirret Maade 
de Tronkampe, der fandt Sted i Danmark ved det 9. Aarh.s Midte. 
Der er i hele dette Afsnit ikke Tale om nogen virkelig historisk 
Overlevering, men kun om alskens løse Kombinationer, byggede paa 
Adam af Bremens Fremstilling og tildels allerede fremsatte af de 
ældre danske Krønikeskrivere, Næsten alle Enkeltheder er derfor 
urigtige; se herom de tilføjede Noter. 


Da Sivard døde, efterlod han sig Sønnen Erik, der 
endnu kun var et lidet Barn og trods sin Byrd hverken 
arvede sin Faders Vælde eller hans trygge Fred og Ro; 
ti Erik, en Broder af Harald, lod haant om saa spædt 
et Nor, faldt med en oprørsk Flok ind i Fædrelandet, 
og tilrev sig Kronen; saa han bluedes ej ved at fejde 
mod den lovlige Høvding, fordi han var et Barn, og 
med Urette trænge sig frem til Riget, men lagde da 
ogsaa derved for Dagen, at han var uværdig til at bære 
Kongenavn, siden han ej undsaa sig ved at rane det 
fra et værgeløst Barn. Ham skilte han ved Kongespir, 
men sig selv ved Dyd og Ære; og ved at vende sine 
Vaaben mod et Vuggebarn slog han alt Mandemod ud 
af Sinde; ti hvor rovgrisk Magtlyst raader, kan Frænde- 
tro ikke trives. Men til Hævn for denne sin Ondskab 
fik han ogsaa Himlens Vrede at føle; ti mellem ham 
og Gudorm, Haralds Søn, stod der snart et afgørende 
Slag, hvori der fandt saadan Mandslæt Sted, at de 
begge faldt tillige med utallige andre”). 


" 1) Ved 9. Aarh.s Midte var Haarek (— den første af Sakses Erik'er) 
Konge i Danmark, men han var ikke Broder til den Harald, der lod 








Sakses Danesaga. I. 31 

Nu var Danernes Kongestamme ved det gruelige 
Mandefald blevet saa afkvistet, at der kun var ét Skud 
tilbage, og det var Sivards Søn. Ved sine Frænders 
Fald havde han vundet sin Kongevælde, og havde haft 
større Held af sine nærmestes Død end hvis de var 
blevet i Live; nu brød han sig ej om at ligne de andre, 
men traadte i sin daadrige Farfaders Fodspor og viste 
sig med ét som den djærveste Viking. Blot han ikke 
ogsaa havde arvet Regners ustyrlige Sind til at ud- 
rydde Kristendommen! Men nu dømte han ihærdig 
alle de troende til Døden eller straffede dem med at 
tage deres Gods eller drive dem af Lande. Dog, det 
er ej ret at kære over hans Indgang, naar man dog 
maa prise hans Udgang; ti det er dog bedre, naar en 
Mands Liv oprinder i Skændsel og ender i Dyd og 
Ære, end naar det begynder med Hæder og siden 
synker ned i Synd og Skam. Erik aflagde nemlig paa 
Ansgars gode og gavnlige Raad sin Vildfarelse og Hel- 
ligbrøde, gjorde Bod for hvad han selvraadig havde 
forbrudt, og viste sig lige saa ivrig for at fremme Troen 
som før i at lægge den for Had: han nemmede ikke 
alene villig den rette Lære, men aftvættede ogsaa sin 
Ungdoms Skam ved sin rene Færd til Slut”). 


Erik havde med en Datter af Gudorm, en Broder- 
datter af Harald, faaet Sønnen Knud”), og han over- 
levede sin Faders Død; men da han endnu var et Barn, 








sig døbe ved Mainz 826. Haarek faldt i et blodigt Slag 854 med 
andre Kongeætlinge, og hans Frænde af samme Navn (— Sakses 
anden Erik) kom paa Tronen. Men denne Erik var saa langt fra Søn 
af Sivard, at han tværtimod var hans Formand paa Kongesædet; ti 
Sivard nævnes først som Konge 873; se S. 480 Note 1. 

1) Fortællingen om Eriks (Haareks) Kristenhad og Omvendelse 
bygger helt igennem paa Adam af Bremen, men indeholder kun en 
halv historisk Sandhed. Mulig har Ansgar stemt ham mildere mod 
Kristendommen, men døbt er han aldrig blevet. 

?) Denne Knud er vistnok identisk med den Harde-Knud der efter 
Adam af Bremen var Fader til Gorm den gamle; han var ikke Søn 
af Haarek (ejheller af Sivard, som Sven Aggesøn beretter), men af 
en Vikingehøvding ved Navn Sven. 

trængte baade han og Riget til en Formynder. Men 
da det var et Embede, som de fleste kun ventede sig 
Utak og Møje af at overtage, vedtog de at kaste Lod 
om hvem det skulde være; ti selv de klogeste af Da- 
nerne turde i en saa usædvanlig Sag ej stole paa deres 
frie Valg, men lod hellere det ydre Tilfælde end deres 
egen Vilje raade; saa Valgets Udfald kom ej til at 
afhænge af sindigt Raad, men af Lykketræf. Saaledes 
gik det til, at en dannis og dydefuld Mand ved Navn 
Enni-Gnup blev nødt til at tage det tyngende Hverv 
paa sine Skuldre, styre det Rige, som var faldet i hans 
Lod, og tage Vare baade paa Almuens Sager og paa 
den lille Barnekonge. Derfor er det kun Folk der ej 
er hjemme i Historien, som giver ham Plads i Konge- 
rækken”). 

Da Knud voksede til og naaede Mands Aar og Alder, 
jog han dem bort, som godvilligt havde fostret ham; 
men den unge Galning blev dog mod Forventning en 
god og retskaffen Mand, paa hvem der ej var andet at 
sige, end at han gik heden uden Daab og Kristendom. 





Derefter gik Kongedømmet over til hans Søn Frode”), 
Han havde det største Held i Kamp og var saa sejrsæl, 
at han paa ny lagde de Lande under sig, der i sin Tid 
var faldet fra Danerne, og atter tvang dem til at lyde 
under sig. Han lod sig ogsaa højtidelig døbe i England, 
som forlængst havde taget ved Kristentroen; og da 
han ønskede, at hans egen Frelse ogsaa skulde komme 
hele Folket til gode, bad han Agapitus, som paa den 
Tid var Biskop i Rom, at han skulde lade Danmark 


1) Sakse synes her at bygge paa et svagt og forvirret Minde om 
den Kong Gnup af svensk Æt, der i 10. Aarh.s Begyndelse var 
Konge i Slesvig. Se ovenfor S. 479, Note 1. 

2?) Denne Konge kendes ogsaa af andre Kilder; han synes at have 
levet i Begyndelsen af 10. Aarh.; men om han har været andet og 
mere end en Vikingehøvding, er vanskeligt at afgøre. Hvad Sakse 
fortæller om hans Forhold til Pave Agapitus II (946—56) beror paa 
løse Kombinationer; at han var Søn af Knud er ligesaa Sakses eget 
Gætteværk. 

oplære i Guds Ord. Dog, førend han saa sit Ønske 
opfyldt, blev han ramt af Døden og endte sine Dage, 
inden der kom Bud herop fra Rom; men hans Vilje 
var god, om han end ej fik sat den i Værk, og han 
har sikkert faaet samme Løn af Herren for sit fromme 
Forsæt som andre faar for udført Id. 

Hans Søn var Gorm, der fik Tilnavnet hin engelske, 
fordi han var barnefød i England. Da Faderen var 
død, vandt han Kongedømmet der paa Øen; men den 
let vundne Lykke varede ej længe: han drog fra Eng- 
land over til Danmark for at bringe alt i Lave dér; men 
det korte Fravær skilte ham af med Landet for stedse; 
ti Englænderne fandt, at deres Frihed stod sig bedst 
naar han var borte, lagde Raad op om at rive sig løs 
fra Danerne, og fik lige med ét Mod paa at rejse Op- 
rør. Dog, kastede England haanligt Vrag paa ham, 
saa var Danmark ham des mere huld og tro. Saalunde 
strakte han herskesyg sine Hænder ud efter begge 
Lande, fik det ene fat, men gik uigenkaldeligt glip 
af Herredømmet over det andet, og prøvede ingensinde 
for Alvor at vinde det tilbage igen. Saa svært er det 
at holde sammen paa store Riger”). 

Efter ham blev hans Søn Harald Konge i Danmark; 
men han har ej vundet sig videre Eftermæle eller øvet 
nogen ypperlig og mindeværdig Id, ti han nøjedes med 
at holde Kongedømmet ved lige, men øgede ej sin 
Magt og Vælde?). 


1) Gorms Tilnavn rummer maaske et svagt og hensmuldrende 
Minde om den Kong Gudorm (Gorm), der paa Ælfred den stores 
Tid var Høvding over en Del af England (d. 890); men hvad Sakse 
iøvrigt fortæller om ham, er lige saa løst og uvederhæftigt Gætte- 
værk som hele det øvrige Afsnit. 

?) At Sakse intet véd om denne Harald, er ikke saa mærkeligt, ti 
han er kun en ved en Misforstaaelse opkommen Dobbeltgænger af 
Harald Blaatand, der ligesom Formanden, Gorm, allerede findes i 
den ældste Danmarkskrønike fra Tiden om 1140 (»Roskildekrø- 
niken«). 

Den uden Tvivl aldeles misvisende Skildring af Gorms Kristenhad 
har Sakse taget lige ud af Adam af Bremens Krønike; hvad Sakse 
eliers fortæller om Gorm, bygger derimod paa virkelig folkelig dansk 
Overlevering, der indeholder nogen historisk Kærne, især angaaende 
.. Gorms Sindelag og Sønnernes Englandstog samt Knuds Fald å Ir- 
land. Derimod hører Sagnet om Thyres Drømme til de vandrende 
Sagn, der tillægges forskellige Personer og ikke har nogen historisk 
Værd. Skildringen af Gormsønnernes Forhold til Kongen af Eng- 
land synes tilsat med adskillige Træk, der snarest skyldes Sakses 
egne Kombinationer. 


Efter ham kom Gorm til Magten; men han var alle 
sine Dage Gudstroen gram og attraaede ene at sætte 
alt Hensyn til de kristne til Side, som var de de argeste 
Uslinger: han forfulgte med alskens Vold og Uret dem 
der havde taget ved Troen, og aflod ingensinde med at 
plage dem med haartrukne Søgsmaal. Ja for at gen- 
give Gudehovene deres gamle Helg lagde han den 
Kirke, som de troende havde bygget i Slesvig, øde 
1 Bund og Grund, ret som var den Ugudelighedens 
Årnested, og straffede saalunde dem, som hans Arm 
ej kunde naa, ved at omstyrte det hellige Hus. 

Gorm gjaldt for at være usædvanlig stor af Vækst; 
men hans Sind svarede kun lidet til hans Krop; ti han 
var saa nøjsom, at han i al sin Færd holdt sig inden 
for sin Højheds Skranker og kun fandt Glæde i at 
haandhæve, men ej i at øge sin Magt: han vilde hellere 
tage Vare paa sit eget end gribe efter andres Eje, og 
kærede sig mere om at vogte hvad han alt havde, end 
om at vinde sig nyt"). 

1) Sakse tænker her aabenbart paa Gorms Tilnavn Løge (= den 
løje, lade), som Sven AÅggesøn har opbevaret os. 

Da nu de store raadede ham til at holde Bryllup, 
bejlede han til Thyre, en Datter af Kong Edelraad 
af England”). Men hun, som ragede op over andre 
Møer i Sjælsstyrke og Snille, satte sin Bejler visse Vil- 
kaar og sagde ham forud, at hun ej vilde tage ham 
til Ægte, med mindre hun fik Danmark i Morgengave. 
Det aftalte de da med hinanden, og hun gav nu Gorm 
sin Tro; men den første Nat hun søgte Seng med sin 
Fæstemand, tiggede og bad hun ham saa mindelig 
om at lade hende være Mø i tre Nætter; ti hun havde 
sat sig for ej at lade sig tage i Favn, før hun ved en 
Drøm havde faaet Tegn og Varsel paa at hun skulde 
avle Børn i sit Ægteskab. Saaledes gav hun sig Skin 
af Tugt og Ære, ventede med at favne sin Brudgom, 
og lod saa blufærdig for at lægge Dølgsmaal paa sin 
Lyst til at lære sit kommende Afkom at kende: hun 
opsatte indtil videre al Elskovshandel og søgte under 
Undselighedens Dække at udforske sine Børns Frem- 
tidsskæbne. Andre gætter dog paa, at hun holdt sig 
borte fra sin Ægtefælles Seng for ved slig Afholdenhed .- 
at vinde ham for Kristendommen. Og uagtet Unger- 
svenden brændte af Elskovsattraa, vilde han dog hel- 
lere føje hendes Tugt end sin egen Lyst, holdt det for 
større Hæder at gøre sig til Herre over sin natlige 
Brynde end at te sig haard mod sin Vennevivs Bønner 
og Taarer, og troede at hendes snildt udregnede Ønske 
stammede fra hendes Undselighed. Det gik da 'saa- 
ledes, at han, der kunde have krævet sin Ret som 
Ægtemand, selv holdt Vagt for hendes Ære, for ej ved 
Indgangen til sin Ægtestand at faa Ord for at være 
et liderligt Skarn, der hellere adlød Lystens Bud end 
den Tugt og Ære han skyldte sig selv. Og for ej af 
Elskovsbrynde at favne modvillig Mø, lod han ikke 
alene sin Ægtefælle ligge i Fred, men lagde ogsaa sit 
dragne Sværd imellem dem, og satte Skel mellem sig 
og hende midt i deres Ægteseng. Men den Glæde, som 


1) At Thyre var engelsk Kongedatter er aldeles uhjemlet; Nævnel- 
sen af Edelraad skyldes snarest en Kombination af Sakse selv; han 
maa vel mene den angelsaksiske Konge Ædelred I (866—71). 

han godvillig opsatte, fik han dog snart en Forsmag 
paa ved et frydefuldt Drømmesyn. Da han nemlig var 
faldet i Søvn, drømte han, at to Fugle fløj op af hans 
Hustrus Skød, den ene større end den anden; de fløj 
rask i Vejret og svang sig højt i Sky, men kom snart 
tilbage igen og satte sig hos ham, hver paa sin Haand. 
Dog slog de sig kun kort til Ro, men fløj atter anden 
og tredje Gang i Vejret med vældige Vingeslag; men 
sidste Gang kom den mindste ene tilbage med blodige 
Fjedre. Ved det Syn udstødte han i Søvne et Klage- 
skrig, som gav Genlyd i hele Huset. Da saa Tjenerne 
spurgte, hvad der var i Vejen, fortalte han dem sit 
Drømmesyn, og Thyre, som nu troede, at hun sikkert 
blev velsignet med Børn, tabte Lysten til at vente med 
Bryllup og lod ham villig nyde sin Ære, som hun før 
saa ivrig havde bedt om at beholde: Ungmøen gav sig 
Elskov i Vold, lod gærne sin Brudgom tage sig i Favn, 
og gav ham til Løn for hans Tugt og Ære Lov til at 
søge Seng med sig. Dog lod hun ham først vide, at 
hun aldrig havde taget ham til Ægte, hvis hun ej af 
de Syner, han havde haft i Søvne, havde taget sikkert 
Varsel om sin Frugtbarhed. Det blev da Enden paa 
hendes skrømtede Undselighed, at hun ved sit snu og 
sjældne Raad vandt Kundskab om sit kommende Åf- 
kom. Og Skæbnen gjorde ej heller hendes Tro til 
Skamme; ti snart efter blev hun lykkelig Moder til 
tvende Sønner: Harald og Knud. 

Da de havde naaet voksen Alder, stak de i Søen og 
kuede de vilde og ustyrlige Vender, ja lod end ikke 
England slippe fri for slig Vikingefærd; men Edelraad 
frydedes kun over deres Mod og havde sin Glæde af 
Dattersønnernes voldsomme Fremfærd, ja optog den 
argeste Udaad som det største Vennestykke: han satte 
langt større Pris paa deres Manddom end paa deres 
Godvilje og holdt det for større Hæder at udæskes af 
ærlige Fjender end at hyldes af fejge Folk; ti i deres 
djærve Ungdomsmod skimtede han som i et Spejl de- 
res kommende Manddomsid, og kunde ikke tvivle om, 
at de siden vilde tage for sig af fremmedes Eje, naar 

de alt nu havde saadant Mod paa at kræve deres 
Mødrenearv. Ja han skønnede saa meget mere paa 
deres Haan end paa deres Hyldest, at han gik sin egen 
Datter forbi og indsatte dem til Arvinger af England; 
saa han tog ej i Betænkning at tage fra sit Barn og 
give til sine Børnebørn; og deri handlede han klogt, 
ti han vidste at det sømmer sig adskilligt bedre for 
Mænd end for Kvinder at staa for Styret, og gjorde 
med Vilje Forskel påa en værgeløs Datter og to vaaben- 
djærve Dattersønner. Derfor misundte Thyre ej heller 
sine Sønner, at de var indsatte til Arvinger af hendes 
Faders Eje, uagtet hun selv var gjort arveløs, men 
fandt at hun havde Ære og ikke Skam af at de havde 
faaet Fortrin for hende selv"). 

De to Sønner sankede sig store Skatte paa Vikinge- 
tog og fik nu stort Mod paa at lægge Haand paa Ir- 
land, og Kongen her i Landet blev indesluttet i Øens 
Hovedstad Dublin. Engang sneg han sig med nogle 
faa udlærte Bueskytter ind i en Lund tæt ved Byen, 
hvor Knud med en star Mængde Hærmænd ved Natte- 
tid stod paa Legevolden”) og saa til, lagde sig lumsk 
i Baghold, og skød paa Frastand en Pil imod ham, 
der ramte Kongen i Brystet og gav ham Banesaar. 
Knud var nu bange for at Fjenderne skulde fryde sig 
alt for meget over hans Ulykke, og søgte derfor at 
lægge Dølgsmaal paa sit Ulivssaar, ja bad dem med 
Døden paa Læberne om ej at vække Ustyr, men fuld- 
føre Legen i Ro. Ved den List opnaaede han, at Da- 
nerne blev Herrer over Irland inden Irerne spurgte 
hans Død. Hvo maatte ej sørge over Tabet af slig en 
Herre, hvis snilde Raad overlevede ham selv og gav 
hans Mænd Sejren i Hænde? Ti Danerne, der var 
stedt i den yderste Nød og fast ingen Udvej kunde øjne 
af Faren, gjorde sig snart til Herrer over dem, som de 
nys ræddedes for, og det ved at lyde deres døende 
Høvdings Bud. i 

Paa den Tid var Gorm ældgammel og havde alt i 


1) Alt dette er aldeles uhistorisk. 
?) Teksten synes her forvansket. 

mange Åar været blind; han havde naaet saa høj en 
Alder som det er et Menneske muligt, og brød sig der- 
for ej stort om den Smule Liv han selv havde igen, 
men des mere om sine Sønners Tarv og Trivsel; og 
han elskede sin ældste Søn saa højt, at han havde svo- 
ret, at den første der bragte ham Budskab om hans 
Død, skulde have sit Liv forbrudt. Da nu Thyre fik 
visse Tidender om hans Fald, var der ingen der aaben- 
lyst turde melde det til Gorm; men hun tog da sin 
Tilflugt til List og gjorde ved Tegn Rede for hans Død, 
som hun ej i Ord vovede at røbe. Hun tog nemlig 
Kongekaaben af sin Husbond, hængte en lurvet Kappe 
om ham, og viste ham ogsaa andre Tegn paa Sorg, 
der kunde lede hans Tanker hen paa Åarsagen til al 
den Kvide; ti hos de gamle var alt sligt Skik og Brug 
ved Jordefærd, og ved at bære grove og lasede Klæder 
lagde de deres bitre Sorg og Savn for Dagen. Da ud- 
brød Gorm: »Er det Knuds Død som du har at melde? « 
Og Thyre svarede: »Det er dit Ord og ikke mit!« Med 
det Svar tog hun sin Husbond af Dage, og sad nu som 
en sørgende Enke, der savnede baade Mand og Søn. 
Ved saalunde at melde sin Ægtefælle deres Barns 
Skæbne blev hun Aarsag til at de fulgtes i Døden, og 
maatte som Hustru og Moder fælde Taarer ved begges 
Baare, og det paa en Tid da hun netop trængte til 
Trøst i Steden for at knuges af Kvide"). 


1) Som bekendt kan Sagnet om Gorms Død ikke forenes med Ind- 
skriften paa den mindre Jællingesten, der er sat af Gorm over hans 
Hustru Thyre. 

Hele den første (og større) Del af Sakses Fortælling om Harald 
Blaatand bygger — med enkelte Undtagelser — paa norsk Overle- 
vering; dog beror Skildringen af Forholdet mellem Harald og Adel- 
sten (d. e. den engelske Konge Ædelstan, 925—41) snarest paa Sakses 
egen Kombination og er i hvert Fald aldeles uhistorisk. Fortællingen 
om Haakon Adelstensfostres Kamp med Harald Gunildsøn om Nor- 
ges Trone og paafølgende Fald rummer en historisk Kærne; ligesaa 
Skildringen af den svenske Kongeætling Styrbjørns mislykkede For- 
søg paa med dansk Hjælp at styrte sin Frænde Erik Sejrsæl fra 
Sveriges Trone, og af Jomsvikingernes Kamp med Haakon Jarl af 
Norge; men i Enkelthederne er alle disse Tildragelser sagnagtigt ud- 
smykkede. — Slutningen af Afsnittet om Harald Gormsøn er en 
Gengivelse af danske Folkesagn om Toke Palnesøn (Palna-Toke) og 
om Haralds Fald. Vi staar her overfor en frisk folkelig Overleve- 
ring, som afspejler det udbredte Misnøje med Haralds Styre der 
fandtes i vide Kredse af Folket; men alle Enkelthederne, især Afsnit- 
tet om Toke, er aldeles sagnagtige og kan ikke gøre Krav paa at 
anses for virkelig Historie. 


Da Gorm var død”), higede Harald efter at øge sit 
arvede Herredømme ved udmærket Manddomsid, foer 
paa Vikingetog til Østerleden og tumlede sig paa Ha- 
vet trindt omkring. Men imidlertid døde Edelraad?) ; 
og uagtet Harald stadig vandt sig store Skatte og rigt 
Bytte, havde han dog større Sorg af sin Morfaders Død 
end Glæde af sit eget Høvdingedømme; ti medens Lyk- 
ken skænkede ham udenlandske Skatte i Overflod, fra- 
tog den ham hans Gods i England: den lod ham vinde 
Bytte hos fremmede Folk, men røvede ham hans 
hjemlige Arv og Eje. Sagen var den, at Edelraads 





1) Her begynder Sakses tiende Bog. 
2?) Om denne se ovenfor S. 486 f. 

Søn Adelsten”), der var forbigaaet i Faderens sidste 
Vilje, harmfuld satte sig op mod det Brev, hvorved 
han havde indsat Harald til Arving”), satte Faderens 
Bud ud af Kraft og fulgte kun sit eget Hoved. Men 
Norges Konge”) ærgrede sig over at saa mægtigt et 
Rige var tilfaldet en tosset Taabe, og drog derover med 
væbnet Flaade for at vinde Landet. Da nu Adelsten 
indsaa at han var ham underlegen i Magt, turde han 
ej yppe Strid, men afvendte Ufred ved at vise ham 
Hyldest, og søgte ved Vennetjenester at vinde Fjen- 
den som han ej med Vaaben kunde drive af Lande: 
han tog ikke alene mod Kongen med det mildeste Aa- 
syn og de venligste Ord, men tilbød ham ogsaa at 
fostre hans lille Søn Haakon for heldigt at fri sit Land 
for Fjendernes Vaaben, og lovede ligeledes at indsætte 
ham til Arving af Riget. Dette Tilbud gjorde han især 
for den Sags Skyld, at han vilde sikre sig Nordmæn- 
denes Hjælp mod Harald; ti han frygtede hans Vild- 
skab, og da han selv var sønneløs, fandt han større 
Trøst i at kaare sig en Årving, der havde ham sin 
Magt at takke, end i at bie paa én der tog Riget med 
Vold. Fjenden gik ogsaa med Glæde ind paa hans 
Forslag, samtykkede i den tilbudte Aftale og havde 
saa høje Tanker om hans gode Vilje, at han uden Tø- 
ven overlod ham sin egen Søn som var ham kærere 
end Livet, uden at have sat hans Troskab paa Prøve"). 

Siden førte Harald sin Hær hjem fra Østerleden; 
men uagtet han havde haft skellig Grund til at om- 
støde sin Morbroders Værk, lagde han Dølgsmaal paa 
sin Harme og lod taalmodigt hans Overgreb gaa 
ustraffet hen, ti han vilde hellere godvillig give Af- 
kald paa sit lovlige Eje end gribe derefter med grumme 
Hænder. 

1) Ædelstan var ikke Søn af Ædelred, men af dennes Brodersøn 
Edvard, Konge 901—24; selv var han engelsk Konge 925—41. 

2?) Se herom S. 488, Note 1. 

3) Der menes Harald Haarfager. Om hvordan denne fik Kong 
Adelsten til at fostre sin lille Søn Haakon, har de norske Konge- 
sagaer en afvigende Fortælling. 


4) At Ædelstan fostrede Harald Haarfagers Søn Haakon, er histo- 
risk; men alle Enkeltheder i Sakses Fremstilling er misvisende. 

Ikke længe efter fik Haakon Tidende om sin Faders 
Død; men i det samme han hejste Sejl og lagde fra 
Land, kom Adelsten til og kaldte ham af al Magt til- 
bage, og han lod da for en Stund Sejlet falde og lagde 
nærmere ind til Land, i den Tanke, at Kongen for- 
uden alle de andre Leveregler som han daglig havde 
lært ham, endnu vilde give ham et Visdomsord med 
paa Vejen. Han nemmede da nu den Lære, at han al- 
drig maatte sidde og skule ved Gildesbord, men hel- 
lere med glad og smilende Aasyn se sig om blandt sine 
Venner; ti Adelsten, der paa saa mange andre Maader 
havde tugtet ham op til Dyd og Ære, vilde ej heller 
lade ham være uvidende om høvisk Omgangsskik. 

Næppe havde hans Faders Død skaffet ham Norge, 
før hans Fosterfaders Endeligt aabnede ham Vej til 
Englands Krone; men Harald blev nu bange for, at 
det Taalmod overfor Uret, som han hidtil havde vist 
af Frændesind, i Fremtiden skulde lægges ham til 
Last som Fejghed, saa han kun høstede Skam af sin 
Sindsro, og desaarsag tog han sig for først at vække 
Oprør i Norge og saalunde volde Haakon Skade, i den 
Tanke, at naar han først havde stækket hans Magt 
derhjemme, fik han lettere Bugt med ham histude. 

Da han nu med sit Kongesværd havde underlagt 
sig de vilde Folkeslag, vendte han atter hjem til Dan- 
mark og mødte der Harald Gunildsøn'), der bad ham 
om Hjælp mod samme Haakon og lovede ham at give 
ham Skat, hvis Danerne vilde støtte ham med Vaaben- 
magt. Han fik da ogsaa i sin haarde Modgang Kon- 
gens varme Venskab at føle, ti Harald gav ham Evind 
og Karlhøfde til Hjælp i Kampen samt en Flaade paa 
tresindstyve Skibe; saa han drog bønhørt bort fra Lan- 
det og satte nu saa megen Lid til Danernes Hjælp, at 
han glemte at frygte sit eget Vanheld. 





1) Norsk Kongeætling, ogsaa kaldet H. Graafeld, Søn af Harald 
Haarfagers ældste Søn Erik Blodøkse i dennes Ægteskab med 
Gunild. Erik var blevet norsk Konge efter sin Fader, men var siden 
blevet fordrevet af Nordmændene, der valgte Haakon i hans Sted. 
Efter Eriks Død tyede Gunild med sine Sønner til Danmark og fik 
Hjælp af Harald Blaatand til deres Tog mod Norge. 

Han drog nu atter hjem til Norge; og da han ej saa 
Lejlighed til et Søslag, yppede han til Lands Strid med 
Fjenden. I det Slag æggede Evind Haakon til at gaa 
forrest frem i Fylkingen, og da Kongen tydeligt gav 
til Kende, hvor han var, stævnede han frem imod ham 
med en vældig Økse og vilde ogsaa have ramt ham, 
hvis ikke en af hans Svende havde vovet sit Liv og 
med sin egen Krop afbødet det Hug der var Kongen 
tiltænkt. Mod ham svang nu Evind sin Økse og hug 
Æggen i ham med saadan Kraft, at den uden at møde 
nogen Modstand skar midt igennem hans Lemmer, 
kløvede hele hans Krop, og foer videre dybt ned i Jor- 
den, saa han maatte støtte paa sit Knæ for at vriste 
den op igen; men i det samme traadte Haakon op paa 
sin faldne Hærmands Lig og jog sit Sværd igennem 
Evind. Svært at sige, hvem af de to der lod størst God- 
vilje kende: den ene gav sit Liv hen for at afværge sin 
Konges Død, den anden tog til Gengæld den herligste 
Hævn for sin Redningsmands Fald, til Bod for den 
Mands Drab der havde hjulpet ham ud af Fare og Død; 
dog, hvo har indlagt sig større Ære end denne Strids- 
mand, der hellere vilde frelse andre end hytte sit eget 
Skind, frivillig lod sit Liv for sin Drot, og selv søgte 
Døden for at ej hans Landsmænds Haab og Trøst 
skulde trues af Fare! 

Imidlertid kom Thoralf til, hvem Haakon havde 
lagt i Baghold for at han skulde falde Fjenden i Ryg- 
gen, brød ind paa Danernes Fylking, fældede Karl- 
høfde og nødte Danerne til at fly; ti den ene Mands 
Fald tog ogsaa Heldet fra de andre. Men Haakon var 
bange for at trænge haardt ind paa de flvetende Fjen- 
der, og holdt viseligt sine utaalmodige Folk i Tømme, 
at ikke en eller anden sorgløs Hærmand af Vanvare 
skulde volde at Sejrherren fik samme Skæbne som de 
slagne. Paa begge Sider var der nemlig faldet lige 
mange Mænd, saa Kampens Udfald var for saa vidt 
tvivlsomt, ti selv om Sejren hældede til den ene Side, 
saa var dog Mandefaldet ens hos Sejrherren og hos de 
slagne. 

Haakon drog atter ned til sin Flaade; men her 
hændte der ham et Under som lyder helt utroligt: man 
saa et Spyd svæve i Luften og svaje hid og did — et 
Syn der fyldte alle med Skræk og Undren; ti det sig- 
tede snart til den ene og snart til den anden Side og 
ligesom spejdede efter hvem det vilde saare. Som nu 
alle stod og undredes svarligt over sligt Jærtegn, uden 
ret at vide, hvad et saa mærkeligt Tegn monne varsle, 
foer Spydet med ét ned og ramte Haakon, saa den 
Ufærd der havde truet dem alle, kom over hans Hoved 
alene. Nogle vil vide, at det var Haralds Moder Gunild, 
som ved Sejd havde koglet det Spyd frem for saalunde 
at hævne sig paa sin Søns Overvinder”). — Saalunde 
vandt Harald Kongedømme ved sin Fjendes uventede 
Død, og udredte i tre Aar trolig Danerne den Skat, som 
han havde lovet dem. 

Paa den Tid var Styrbjørn, Søn af Kong Bjørn af 
Sverige, blevet røvet sit Rige af Erik, hans Farbroder 
Olafs Søn, og søgte nu Harald Thyres Søn paa Haand 
tillige med sin Søster Gyrid for at bede ham om Hjælp; 
og han fandt ham ogsaa villig til at vise Venskab, ikke 
mindst fordi han gærne gik ind paa at give ham sin 
Søster til Ægte. — Siden indtog Harald Vendland med 
Vaaben i Haand, lagde en anselig Hærmandsstyrke i 
Landets Hovedstad Julin”), og satte Styrbjørn til Høv- 
ding her. Deres Vikingefærd og ypperlige Manddoms- 
værk voksede efterhaanden ved Sejre over Nabofolk; 
og omsider drev de det saa vidt i Vildskab, at hele 
Nordhavet genlød af al den Ufærd de voldte søfarende 
Folk. Deres Vikingetog øgede Danevælden mere end 
nogen Daad af Hæren til Lands. Blandt dem var Bo, 
Ulf, Karlsevne, Sivald og mange andre, som jeg her vil 
springe over, da en slig vidtløftig Opregning snarere vil 
vække Lede end Moro. 

Imidlertid higede Styrbjørn af Nag og Hævnlyst ef- 
ter at øve Gengæld for gammel Skade; han mindedes 


i) Haakon faldt c. 9%0 i Kamp med Gunildsønnerne. Enkelthederne 
i Sakses Fortælling er sagnagtige. 
2?) Det samme som Jomsborg (paa Øen Wollin i Odermundingen). 

hvad han havde mistet, kaldte Harald til Hjælp og 
drog Sværdet for at styre sit Had og sin Harme mod 
Eriks Vælde. 

Mens Harald for den Sags Skyld gav sig paa Vej til 
Halland, fik han Bud om at de Tyske under Kejser 
Ottos Førerskab var faldet ind i Landet; og mindre 
ivrig for at angribe andres Eje end for at værge sit 
eget tog han hellere Kampen op herhjemme end han 
yppede Strid udenlands, vendte atter om og drog il- 
somt over til Jylland for at hjælpe dem, der var i Nød. 
Her var Kejseren uden Modstand draget op gennem 
Landet, der savnede sin Konge til Fører; og da han ej 
kunde komme videre frem for Limfjorden, som den- 
gang helt afskar Vendsyssel med sine Vande, havde 
han slynget sit Spyd i Sundet; men nu da Harald kom 
til, vendte han ikke alene om ad Ejderen til, men trak 
sig saa ilsomt tilbage, at hans Færd aldeles lignede en 
Flugt. Det Spyd han havde hos sig, slyngede han ud 
i Søens Vande for saalunde at sætte sig et Minde, og 
Sundet fik ogsaa Navn efter ham"). Men hvor svart 
han tog paa Veje i Opløbet, saa fik han kun en ynke- 
lig Udgang; ti Harald trængte haardt ind paa de flyg- 
tende Fjender og fældede Eppe, Bagtroppens Fører, 
samt alle dem han kunde naa?). 

Imidlertid lod Styrbjørn sig af sine Hærmænds 
drilske Haansord ægge til det Vovestykke ene at sætte 
sin Lid til sine Vaabenfællers Mod: han styrtede sig 
selv i Død og Fare og var dumdristig nok til ej at bie 
paa Kongens Hærs Atterkomst. Han yppede overilet 
Strid og faldt i den Kamp som han sorgløst æskede 
Sveerne ud til. Og for vist rækker den Mand frivillig 
Hals for Fjendens Sværd, der i Farens Stund hellere 
følger andres dumdristige Raad end sit eget Overlæg”). 


1) Der sigtes til Oddesund i Limfjorden, et Navn hvis Lighed med 
Ottos Navn dog kun er rent tilfældig. 

2?) Dette Stykke om Kejser Ottos Indfald i Jylland tilhører ikke 
den norske Saga, men bygger ene paa Adam af Bremens Krønike, 
der urigtigt henfører Toget til Otto den store i Steden for til hans 
Søn Otto II (974). 

3) Styrbjørns Nederlag og Fald ved Upsala er historisk; derimod 

Siden vilde Thyre trygge sit Land, at ingen frem- 
mede i Løn skulde liste sig ind, og tog sig for at lægge 
Vold og Grav tværs over det aabne Land mellem Sles- 
vig og Vesterhavet; og ved at rejse et Værn derpaa 
byggede hun det fasteste Jordvirke. Siden lod Kong 
Valdemar og Danefolkets Ærkebiskop Absalon af lig- 
nende Kærlighed til Fædrelandet bygge en Mur af 
brændte Tegl derovenpaa; ti de vilde hellere med et 
nyt og stærkere Bygværk bøde paa det gamle falde- 
færdige Virke end lade den skrøbelige Vold ligge og 
fremtidig synke mere og mere i Grus. De brugte det 
forrige Virke som Grundvold, fuldførte med Mands 
Snille den modige Kvindes ufuldendte Værk og skilte 
sig saa meget bedre ved deres Arbejde som de vidste 
sig Kvinden overlegne i Kraft. — Og da hun bar 
Mands Mod i Kvindebryst, udfriede hun ogsaa Skaane 
fra Sveriges Vælde og fra den tyngende Skat de skyldte. 
Saalunde drev hun Fjenden bort, hist ved Vold og 
Virke, her med Vaaben, og hegnede lige trygt og fast 
alle Landets Ydergrænser!). 

Imidlertid døde Harald i Norge. Hans Søn Haakon”) 
higede efter at udfri sit Land af den arvede Skatskyl- 
digheds Skam; og da han spurgte hvad Kejseren havde 
øvet i Jylland, haabede han, at Harald nu en Tid lang 
vilde være optaget af den tyske Fejde, og vovede aaben- 
lyst at nægte ham Skat, mere i Lid til Saksernes Vaa- 
ben end til sin egen Kraft og Styrke. Men Harald slut- 
tede Forlig med Kejseren, lod sig optage i den almin- 
delige Kirkes Skød og skaffede saalunde sit Rige Fred, 
baade i himmelsk og i jordisk Forstand: han gjorde 
Haakons løse Haab til intet og friede paa én Gang sig 


er det aldeles vilkaarligt, naar Sakse sætter det i Forbindelse med 
Kejser Ottos Tog mod Danmark; det fandt snarere Sted i det føl- 
gende Tiaar. 

1) Dette Stykke om Danevirke hører heller ikke til den norske 
Saga, men skyldes folkelig dansk Overlevering og rummer en paa- 
lidelig historisk Kærne; Thyre har uden Tvivl forstærket og udvidet 
den lange, af Gudfred i 9. Aarh.s Begyndelse opførte Vold. 

2?) Sakse antager urigtigt Haakon Jarl for Søn af Harald Graafeld. 
Denne sidste faldt c. 970. 

selv for Vildfarelse og Fædrelandet for Fejde”). Og 
da han spurgte Haakons Frafald, tog han sig for at 
fare haardeligt frem mod den unge norske Høvdings 
Overgreb, saa meget mere som han hørte at han hov- 
modigt havde slaaet med Hovedet ad ham. Han sendte 
da Jomsvikingernes Hær imod ham og bød Bo og Si- 
vald som dens Høvdinger at tage Hævn for den Haan 
der var vist ham. Da Haakon saa deres Styrke, mær- 
kede han, at der truede ham og hans Magt et utaale- 
ligt Aag, og da han manglede Midler til at tage det op 
med Fjenden, tog han sin Tilflugt til Gudernes Naade, 
hvor Menneskenes Hjælp ej var at vente, og holdt et 
uhørt Blot for at sone de høje Magter: han slæbte to 
overmaade haabefulde Sønner til Alteret som Offerdyr 
og slagtede dem skammeligt for at skaffe sig Sejr, tø- 
vede ej med at købe sig Riget for sine Børns Blod, og 
vilde hellere miste Fadernavn end Fædreland. Kan 
man tænke sig værre Taabe end denne Konge, der 
ofrede to elskede Børn for et enkelt Slags uvisse Ud- 
fald og kunde bære det over sit Hjærte at skaffe sig 
Sejr i Strid ved Sønnemord og gøre sig selv barnløs 
for at tækkes Kampens Guder? Han opnaaede derved, 
at da Danerne indlod sig i Søslag med ham, fik 'de 
overalt hvor de vendte sig hen for at yppe Strid, den 
haardeste Haglbyge mod sig, der gjorde dem samme 
Skade som en virkelig Fjende: Skyen skyldtes Sejd 
og Trolddom og piskede vore Folk igennem med saa 
vældige Hagl, at det var som deres Øjne blev ramte af 
en Pileregn fra oven, saa de ikke kunde se en Haands- 
bred for sig, og havde en haardere Kamp mod Vind og 
Vove end mod selve Fjenden. Enden blev da, at Nord- 
mændene havde Lykken med sig, mere ved Himlens 
end ved egen Hjælp, saa Danerne maatte fly uden 
større Mandefald, da de tydeligt mærkede at Guderne 
var dem gramme. 

Karlsevne og Sivald blev taget til Fange af Sejrher- 
rerne; og uagtet de i Slaget havde kæmpet med Hæder 


1) Harald havde i Virkeligheden antaget Kristendommen længe før 
Ottos Tog og sit Brudd med Haakon Jarl. 


Sakses Danesaga. I. 32 

og Ære, vandt de sig dog nu i Baand og Lænker end 
større Navn. Haakon ønskede nemlig, at lære de 
danske Ungersvendes navnkundige Mod nøjere at 
kende og kaldte to Mænd did for ret at sætte deres 
Taalmod paa Prøve. Rygtet vilde nemlig vide, at de 
ejede saa stor en Sjælsstyrke, at de ikke blinkede det 
ringeste med Øjnene, om man såa hug dem midt i 
Aasynet, og uvægerligt bevarede deres Sindsro, hvor 
meget man saa slog og stak dem. Først blev Sivald 
sat paa Prøve: en af Svendene slog ham med en vældig 
Knippel midt imellem Øjnene; men han rørte ikke en 
Mine, og jo værre hans Manddom blev sat paa Prøve, 
des mindre gav han efter for sin onde Lykke. Den 
anden lagde ej mindre Sjælsstyrke for Dagen: da en 
af Svendene foer frem mod Karlsevne med hævet Økse 
for at hugge ham i Hovedet, spændte han Ben for ham 
og kastede ham omkuld; og bunden som han var, vri- 
stede han Øksen ud af Hænderne paa ham, den han 
nys havde svunget over hans Nakke, rev den til sig og 
hug Hovedet af sin styrtede Fjende"). Saaledes kom 
han lige saa djærv som rask Faren i Forkøbet: den 
bolde Fange kunde end ej de klirrende Lænker røve 
hans Kraft, nej midt i den værste Spe og Spot lagde 
han med saa meget større Hæder sit Mod for Dagen, 
jo haardere han mærkede at Lykken var ham imod; 
og hverken den truende Død eller de vanærende Læn- 
ker kunde hindre ham i frit at øve sin djærve Daad. — 
Den haarde Herre undredes over deres faste Mod, og 
vilde hellere tage tvende saa gæve Kæmper i sin Tje- 
neste end straffe dem begge paa Livet; og derfor bo- 
vede han dem, at de skulde slippe for Straf, hvis de 
blot vilde være ham tro og hulde. Men de holdt det 
for uhæderligt at hylde ham nødtvungne for at bjærge 
Livet, og vilde hellere holde deres Herre deres Tro end 
redde sig selv: de kastede haanligt Vrag paa hans Til- 


1) Hvad Sakse her fortæller om Karlsevne, tillægger den islandske 
Jomsvikingasaga Vagn Aagesøn, Navnet Karlsevne betyder: den, i 
hvem der er Æmne eller Stof til en tapper Mand, og er maaske med 
Urette af Sakse blevet opfattet som et Egennavn. 

bud, og vilde ej tigge sig længere Liv ved at tage imod 
saa skammelige Kaar. Da Haakon mærkede det, vilde 
han ej straffe dem for en Standhaftighed som han 
une Pris paa, og valgte at spare de bolde Heltes 
Liv"). 


Saa er os sagt at Harald havde to Sønner med Gyrid. 
Den ældste hed Haakon og overstraalede langt sin 
Broder Sven ved sine ypperlige medfødte Gaver og 
sin Lykkes Vækst og Trivsel. Han gjorde et Tog mod 
Semberne”?); og da han mærkede at hans Mænd var 
paa Nippet til at tabe Modet af Frygt for Krigens Fa- 
rer, lod han dem trække Flaaden paa Land og stak 
den i Brand for ret at afskære sine vankelmodige 
Landsmænd al Udvej til at undfly; og ved Hjælp af den 
haarde Nød drev han al skammelig Fejghed paa Flugt: 
han fik dem til at indse, at i Mangel af Skibe maatte 
de ved Sejre bane sig Vej hjem, og ved med Sindsro 
selv at skille sig ved sin Flaade røvede han netop trygt. 
Fjenden hans Bytte. Vist maa man sige, at Lykken 
ynkedes over den danske Høvding, der til Søfolkenes 
Bedste lagde Skibene øde, fordi han saa, at kun Sav- 
net af Flaaden kunde bringe dem Sejren i Hænde. 
Det snilde, men farefulde Raad fik da en lykkelig Ud- 
gang: Danerne indtog Samland, slog Mændene ihjel og 
nødte Kvinderne til at tage sig til Ægte: de brød deres 
Tro mod Hustruerne derhjemme, vendte deres Hu til 
fremmed Viv, og knyttede deres Skæbne sammen med 
Fjendens ved de fælles Giftermaals Baand. Det er da 
ej med Urette at Semberne regner sig for Ætlinge af 
Danefolket; ti Sejrherrerne fattede saa stærk en Elskov 
til de hærtagne Kvinder, at de tabte Lysten til at vende 








1) Med denne Skildring af Jomsvikingernes Nederlag i Hjørunga- 
vaag paa Norges Vestkyst (der først synes at have fundet Sted i 
Aarene 985—990) ender de norske Sagabrudstykker, som Sakse har 
indflettet i Harald Blaatands Historie. Hvad der følger efter, byg- 
ger paa dansk folkelig Overlevering. 

2?) Samland (det nuværende Østpreussen). Én 

hjem, valgte at fæste Bo i den vildfremmede Egn frem- 
for i deres Fædreland, og kaarede udenlandsk Viv for 
Konen derhjemme!). 

Siden døde Thyre, Danmarks Bod”). Harald gav 
hende en prægtig Ligfærd og jordede hende under al- 
mindelig Landesorg ved Siden af sin Faders Gravhøj; 
ti der var intet Hus der ej genlød af Klage og Kvide 
over saa stort et Tab, og de troede at med denne ene 
Kvindes Død var ogsaa Danmarks Lykke ude. — Dér 
er nu ogsaa en Kirke at skue, liggende midt imellem 
begge Ægtefællers Høje. 

Ej heller tør jeg forbigaa hvad der nu følger. En 
Mand hed Toke og tjente en Tid lang i Kongens Gaard; 
og da han i al sin Dont overgik sine Stalbrødre i Lyst 
og Iver, fik han sig mange Avindsmænd, der saa skævt 
til hans Dyd og Ære. Engang han sad i lystigt Lag 
og var blevet noget ør af Øllet, lod han Tungen løbe 
og pralede blandt andet af, at han var saa kunstfær- 
dig en Skytte, at om de tog det aller mindste Æble og 
lagde det paa en Pog'), saa skulde han paa Frastand 
ramme det med sin Pil i første Sigte. Det Ord blev 
opsnappet af hans Avindsmænd og kom omsider ogsaa 
Kongen for Øre; og Fyrsten var ond nok til fluks at 
udnytte Faderens Selvtillid for at komme hans Søn 
til Livs: han bød dem stille hans kæreste Barn op i 
Kæppens Sted og sagde, at hvis han ej med den første 
Pil skød Æblet ned af Sønnens Hoved, som han havde 
lovet at gøre, skulde han til Straf for sit tomme Pral 
have sit Liv forbrudt. Her nødte da Kongen sin Hær- 
mand til at gøre langt mere end han havde lovet, fordi 
hans rænkefulde Avindsmænd hængte sig i det Ord han 
i Fuldskab havde ladet falde. Saaledes blev han som 
Følge af sit Udsagn tvunget til at øve hvad han aldrig 


1) Dette Sagn om Samlandstoget kendes kun fra Sakse; det rum- 
mer maaske en historisk Kærne. 

?) Hos Sakse: Danicæ majestatis caput, ordret: Danevældens Ho- 
ved. Tyres Tilnavn betegner hende som den der bøder paa Dan- 
mark, bringer Riget i Lave. Hun jordedes i Jellinge ved Gorms Side. 

3) Pog betyder paa gammeldansk en Kæp. 

havde sagt; og Følgen blev da, at han indlod sig paa 
en Sag som han aldrig havde tænkt sig, og for Alvor 
prøvede et Værk som han ej havde pralet af; ti uagtet 
han var hildet i Ondskabs 'Snare, kunde han dog i sit 
faste Mandsmod ej give Slip paa sin frejdige Tiltro til 
sig selv; og jo værre han blev sat paa Prøve, des vis- 
sere følte han sig i sin Sag. 

Nu blev Knøsen stillet frem, og Toke manede ham 
indtrængende til at holde Ørerne stive og Hovedet 
højt, samt aldeles rolig staa for Skud naar han hørte 
Pilen suse, og ikke røre sig det ringeste for ej at spilde 
hans Mesterstykke for ham. Ydermere fandt han paa 
et Raad for at dæmpe hans Frygt: han lod ham vende 
sit Aasyn bort, for at han ej skulde blive skræmmet 
ved Synet af Pilen. Dernæst tog han tre Pile frem af 
Koggeret; og med den første som han lagde paa Stræn- 
gen, ramte han ogsaa det Maal han sigtede efter. — 
Men hvis Skæbnen havde villet, at han skulde ramme 
Knøsens Hoved, da vilde utvivlsomt Sønnens Død 
være blevet lagt Faderen til Last, og han havde 
maattet bøde med Livet for sit Fejlskud. Derfor véd 
jeg ikke ret om jeg mest skal beundre Faderens Mand- 
dom eller Sønnens Åandskraft: den ene opbød al sin 
Kunst og sit Snille for at undgaa Barnemord, den an- 
den stod fast og rolig baade paa Legem og paa Sjæl 
og reddede saalunde sit eget Liv samt holdt sit søn- 
lige Sind i Hævd; ti i sin unge Krop ejede han en 
Oldings stærke Sjæl, og havde hans Fader lagt sit 
Snille til at skyde for Dagen, saa røbede han ej mindre 
Mod ved at staa for hans Skud. Saaledes var det hans 
Fastheds Skyld, at han hverken selv mistede Livet, ikke 
heller hans Fader fik en Ulykke paa Halsen. 

Kongen spurgte nu Toke, hvor det kunde være at 
han havde taget flere Pile frem af Koggeret, da han 
jo dog kun havde Lov til én Gang at prøve sin Lykke 
med Buen; og Svaret lød: »For at bruge de andre til 
at hævne mig paa dig, hvis jeg havde skudt fejl med 
den første; ti naar jeg, skønt uskyldig, maatte bøde, 
skulde dog ej din Voldsfærd gaa uhævnet hen!« Ved 

sligt frimodigt Ord lagde han for Dagen, at der med 
Rette tilkom ham Heltenavn, og viste tillige, hvor straf- 
værdig Kongens Vilje var. 

Næppe var han sluppet frelst ud af den Nød og 
Fare, før et nyt Uvejr af samme Slags trak op over 
hans Hoved. Harald pralede nemlig engang af sit 
Mesterskab i den Kunst, ved hvis Hjælp Finnerne 
færdes gennem Skovene om Vinteren; og da Toke 
vovede at prise sin egen Raskhed og ligne sig ved 
Kongen selv, tvang Harald ham til at give Prøve paa 
sin Kunst ned ad Kullebjærget"). Men hvor liden 
Øvelse han saa havde, gik han paa med frejdigt Mod: 
han gik op paa Toppen af det høje Fjæld og spændte 
de glatte Skier under Fødderne, og i Lid til slig lille 
Fjæl lod han staa til ned ad Skrænten. Paa sin hoved- 
kulds Færd stødte han ofte paa Stene der stak frem; 
men desuagtet var han i Stand til med fast Haand at 
holde ret Kaas uden at slingre; ti han lod sig hverken 
af den truende Fare eller af nogen Slags Frygt hindre 
i at holde sig rolig og rank, hvor en anden havde ladet 
sig skræmme ved at se ned i det svimlende Dyb og 
var blevet ramt af sløvende Skræk allerede inden Fa- 
ren var for Haanden. Omsider mistede han sine Skier 
ved at støde paa et Klippestykke; og det var hans 
Held at de gik itu, ti derved bjærgede han Livet, me- 
dens han ellers havde haft Døden for Øje, og ved lyk- 
kelig at strande paa Skæret fandt han uventet et Frel- 
sens Anker at klamre sig til: han blev slynget haardt 
mod Klippen, og netop fordi Skierne knak og sprang 
fra ham, fik hans Løb en lykkelig Udgang. Men havde 
ikke de fast ufarbare Klipper og de dybe Kløfter stand- 
set ham i Farten, da var han uden Tyivl styrtet i Havet 
ved Fjældets Fod. Her fandt han nogle Søfolk, der 
tog ham med om Bord, og efterlod ej den forhadte 
Konge andet end et Rygte om at det var gaaet ham 
værre end det virkelig var; og da der tillige var nogle 
søfarende Mænd, der fandt Stumperne af hans Skier 
flydende paa Vandet, fæstede man saa meget snarere 


É 1) Kullen i Skaane. 

Lid til den falske Tidende om hans Død. Selv holdt 
han det dog ej for raadeligt at mødes med Harald, 
da han mærkede at han ej fik anden Løn for sin Dyd 
og Ære end at stedes i Nød og Fare, og traadte med 
Liv og Lyst i hans Søn Svens Tjeneste. 

Siden udbød Harald hele Rigets Flaade for ej at 
møde karrigt rustet til et Kæmpeværk, og bød at Folk 
og Fæ med forenede Kræfter skulde slæbe en vældig 
stor Sten fra Stranden hvor den laa ovre i Jylland, 
op til hans Moders Gravhøj, hvor han vilde rejse den 
som et Mindesmærke. Imidlertid havde de Mænd der 
sammen med Sven var Flaadens Høvdinger, fattet Had 
til Haralds Styre, dels fordi han yndede Guds Kirke, 
dels for det uvante Aags Skyld som han lagde paa Al- 
muen; og de satte da en snild og underfundig Selle ud 
påa lumskelig at spørge Sven, om han vilde gribe til 
Vaaben mod sin Fader og tage hans Vælde. Ved det 
Budskab lokkede de Sven til at staa sin Fader efter 
Livet for at vinde hans Rige: han takkede dem for 
deres Spørgsmaal og svarede, at han gærne vilde have 
sin Faders Høvdingedømme. Ved den Tidende fik 
Stormændene Vished for at de havde afluret ham hans 
Hjærtens Ønske, og vovede nu at bringe deres dulgte 
Raad for Dagens Lys: de udførte aabenlyst deres løn- 
lige Anslag og lod ham fluks udraabe til Konge. 

Imidlertid havde Harald kun Tanke for at slæbe 
Stenen; og da en af hans Flaademandskaåab netop kom 
hen til ham, spurgte han ham ivrigt ud, om han 
nogensinde før havde set saa svar Vægt drages af Men- 
neskehænder. Han svarede, at han havde nys med 
egne Øjne set Folk trække et endnu tungere Læs; og 
da Harald blev ved med at fritte ham ud, sagde han: 
»Nu for nylig var jeg med, hvor Danmark droges dig 
af Hænde; døm saa selv, hvor det tungeste Læs blev 
draget!« Saaledes fik Harald Nys om at Riget var ham 
røvet i samme Nu som han ventede at høre sit Værks 
Ros af den andens Mund; og nu angrede Kongen at 
han havde spændt Folk i Aaget som andet Fæ; ti i 
det samme han opgav at slæbe Stenen videre og bad 

Mandskabet lade den ligge og i Stedet derfor gribe til 
Vaaben, fik han Folkenes Stivsind og Trods at føle: 
Hæren harmedes over den Haan, han havde vist den 
ved at sætte den til slig hæderløs Syssel, og vægrede 
sig nu ved at gribe til Vaaben for ham, der havde lagt 
den under Aaget; og hverken Kongens Bud eller Bøn 
kunde bringe dem til at holde Haanden over den 
Mands Liv, der med sit ublu Krav havde kuet dem 
alle. 

Dog var der nogle, som ej fulgte Folkets Dom, men 
midt under Almuens vilde Oprør viste Kongen, at de 
ej havde glemt deres gamle Venskab; og ved deres 
Hjælp søgte han med Vaaben i Haand at gøre sin Søns 
Vilje til intet, men blev trængt haardt af sit eget Barn: 
han tabte et Slag mod Sven og undflyede til Sælland; 
her samlede han en ny Hær og indlod sig i Søslag med 
ham, men havde ikke bedre Held. Nu var han røvet 
al indenrigs Hjælp og havde ej anden Udvej end at 
tigge sig en Hær i Udlandet; han drog derfor af Lande 
og tyede som fredløs Flygtning til Julin!), hvor der 
var fuldt af danske Stridsmænd, og som var hans tro 
Mænds trygge Tilhold. 

Imidlertid lod Sven sig ej nøje med at fejde med 
sin Fader og saalunde bryde al Tugt og Skik; nej, for 
at vinde Almuen for sig gav han ret sine ugudelige 
Lyster Tøjlen og satte sig haardnakket i Hovedet, at 
han vilde lægge alle Helligdomme øde: han lukkede 
al Gudsdyrkelse ude af Landet og indførte atter Blot i 
Hovene og Ofre paa Hedengudernes Altre?). 

Nu angreb hans Fader ham paa ny med en blandet 
Hær af Daner og Vender, mødte ham ved Kysten af 
Helgenæs, og holdt Kampen gaaende hele Dagen uden 
at fly, men ogsaa uden at vinde Sejr. Næste Dag holdt 
de kampmødige Hære Maalstævne for at slutte Forlig; 
og Harald vovede sig i Lid til Fredsmødet længere bort 
og trængte ind i Skovens Tykning, hvor han satte sig 

1) Det samme som Jomsborg, se ovenfor S. 494 Note 2. 


2) Om denne uhistoriske Skildring af Svens Kristenhad se Indled- 
ningen S. 506. 

imellem Buskene for at forrette sin Nødtørft; men her 
fik han et Pilskud af Toke, der tørstede efter Hævn 
for hvad han havde døjet. Saaret blev han af sine 
Mænd bragt til Julin og opgav snart efter sin Aand. 
Hans Lig blev ført til Roskilde og højtidelig stedt til 
Jorde i den Kirke, som han selv nys havde bygget. Ti 
Fædrelandet, der ofte kun lidet skønner paa hvad godt 
det har i Eje, fik bagefter Øjnene op for den gudfryg- 
tige Høvdings Værk; og havde man ej hyldet ham 
videre i levende Live, saa ærede man ham des mere 
efter hans Død, viste ham ved hans Ligfærd al mulig 
Hyldest og Godhed og tog venligt mod den Mands Støv, 
som man i levende Live kun havde vist Haan og 
Had”). 





1) Sagnet om Fejden mellem Harald og hans Søn Sven rummer 
en virkelig historisk Kærne, selv om Enkelthederne er uhistoriske; 
ligesaa Beretningen om Haralds Død i Julin (0. 985) og Jordefærd 
i Roskilde, der aldeles stemmer med Adam af Bremens Skildringer. 

Sakses Skildring af Svens Styre er sammensat af flere ret uensar- 
tede Bestanddele, der gennemgaaende ikke er af synderligt Værd i 
historisk Henseende. Fra Adam af Bremen laaner han den (aldeles 
uhistoriske) Skildring af Sven som ivrig Hedning og Kristenforføl- 
ger. At Kong Sven en Gang er blevet taget til Fange af Jomsvikin- 
gerne kan næppe betvivles; denne Tilfangetagelse er allerede hos 
Adam blevet fordoblet, og i den ældste Danmarkskrønike, den 0. 1140 
affattede Roskildekrønike, endog tredoblet; Sakse følger den sidste, 
men sammenarbejder dens Fremstilling med hjemlige Folkesagn og 
gamle Overleveringer om retslige Forhold, der sikkert indeholder en 
historisk Kærne, I det følgende Afsnit om Svens Nederlag overfor 
Erik Sejrsæl og om hans forgæves Henvendelser til Kongerne af 
Norge og af England samt om hans Omvendelse til Kristendommen 
synes Sakse at sammenarbejde Adam af Bremens (urigtige) Fremstil- 
ling med norsk Overlevering; historisk er kun Erik Sejrsæls Erob- 
ring af Danmark. Sakses Skildring af Biskop Poppes Jærnbyrd paa 
Isøre Ting bygger helt igennem paa Roskildekrønikens Fremstilling; 
den urigtige Henførelse af denne Tildragelse til Svens (i Steden for 
til Harald Blaatands) Tid stammer fra samme Kilde. Hertil knytter 
Sakse en i historisk Henseende ret værdiløs Opregning af nordiske 
Bisper i Datiden; den bygger i det hele paa Adam af Bremen, men 
med adskillige vilkaarlige Omdannelser, Dernæst følger et paa norsk 
Overlevering bygget Afsnit om Svens spændte Forhold til Olaf Tryg- 
gesøn i Norge, om hvorledes denne holdt Sigrid Storraade for Nar, 
samt om Olafs Fald i den Strid med Sven, hvori Enar Thambeskæl- 
ver særlig udmærkede sig. Denne norske Overlevering viser i det 
hele Sagndannelsen paa et ældre Trin end de norske Kongesagaer 
og indeholder en historisk Kærne, om end den er udsmykket i En- 
keltheder. — Medens Sakse dvæler meget udførligt ved Svens Uheld 
i Kampe med Jomsvikinger og Sveer (som han opfatter som Himlens 
Straf for hans Kristenforfølgelse), har han næppe et Ord om hans 
mægtige Erobringstog til England. Hans Billede af den vældige Vi- 
kingefyrste er derfor historisk set aldeles fortegnet. 





Efter Haralds Død glædede Sven sig over at han 
nu havde frie Hænder til at fare voldsomt frem mod 

alt hvad helligt var; han rykkede Kirkens Spire op 
med Rode, og paa hans Ord kastede Danerne Vrag 
paa den Tro som de nys havde taget ved, og gik atter 
over til Hedenskabet: de faldt frimodigt tilbage til 
deres gamle Vildfarelse, nu da de havde Vished for 
at dens argeste Fjende var død. Men Herren hævnede 
den Haan der var vist ham, og sendte dem onde Dage 
til Gengæld for deres Frækhed, ja hjemsøgte dens Op- 
havsmand med den værste Ufærd: han foer haardt 
frem mod selve Frafaldets Hovedmand, aflod ikke 
med at styrte ham i den ene Ulykke værre end den 
anden, røvede ham alt Held og Medgang og tvang ham 
til at friste en ublid Skæbne. Sven blev nemlig taget 
til Fange af Jomsvikingerne paa et af deres Tog mod 
Danmark, og fik kun Lov til at slippe løs mod Løfte 
om at udrede lige saa meget Guld og dobbelt saa me- 
get Sølv som han selv vejede. Men Danerne var ham 
saare hulde, fordi han havde lagt Helligdommene øde, 
og skød virkelig saa meget sammen. Saaledes kom 
Sven hjem til sit Land; men desuagtet faldt det ham 
ikke ind at vende sine Øjne fra Vankundighedens 
tykke Taage til Dagens straalende Lys, nej det arge 
Utyske var sin Fader saare ulig og bluedes ej ved at 
kaste Vrag paa hans Glans og Hæder og vige ud i det 
yderste Mørke. 

Dog, var hans egen Synd ham til Skade, saa blev 
andres Godvilje ham til Gavn; ti da der for anden 
Gang overgik ham samme Skæbne, gav Ædlingerne 
deres Børn som Gidsler for ham, lovede at give lige 
saa meget som sidst og købte ham saalunde atter løs. 
Men da han ej af sit eget Skatkammer kunde udrede 
det lovede Guld, solgte han, dels under ét, og dels 
særskilt, Skove og Lunde til dem, der for at redde 
hans Liv havde givet deres Børn som Gidsler, uagtet 
de elskede dem højere end deres eget Liv; og hvad 
han saaledes tog ind, udredte han fluks til dem der 
havde taget ham til Fange. Skaaningerne og 'Sællands- 
farerne købte Skovene i Fællig til Almindinger”); men 


1) Saadanne ejedes af Bymændene i Landsbyen i Fællesskab eller 
endog af flere Nabobyer i Fællesskab. 

i Jylland var ingen andre fælles om Købet end Fræn- 
der, der hørte til én og samme Æt. 

Paa den Tid var Vikingefærd hyppig hos os, men 
sjælden blandt Venderne; men nu vandt den ogsaa i 
større Omfang Indgang hos dem, derved at Joms- 
vikingerne vendte den fædrene Id mod Fædrelandet 
selv og netop gjorde Danerne den største Skade, fordi 
de af dem havde laant deres Mod og Snille. Disse 
idelige Overfald er først i vore Dage blevet holdt i Ave 
af Kong Valdemar og Ærkebiskop Absalon, som med 
Fynd og Klem har ligget ude paa Vagt for deres Lands- 
mænd; og som Følge af deres djærve Daad kan man 
nu dyrke Jorden i Fred og færdes trygt med Skib paa 
Havet. 

Sven tørstede nu efter Hævn for hvad ondt der 
var overgaaet ham; han higede især efter med Vaaben 
at lægge Julin") øde, hvor det værste Vikingelag havde 
Tilhold, og lagde sig med den kongelige Flaade i det 
Sund, der skiller Møn fra Falster. Men netop som han 
tænkte at han stod paa Nippet til at gøre Tog mod 
Vendland, fandt Jomsvikingerne paa en List, hvorved 
de lige saa snildt som djærvt kunde forebygge Fjen- 
dens Indfald: de fik at vide at Danerne om Natten 
havde Spejderbaade liggende ude paa Vagt for at 
værne Flaaden, og udsaa nogle Rorskarle til den under- 
fundige Færd; tidlig næste Morgen gav disse sig ud 
for Nattevagt, lod som om de kom hjem fra Tjenesten, 
roede i en lille Skude midt ind i Havnen, hvor alle 
de fjendtlige Skibe laa, og naaede helt frem til Konge- 
snækken. Her sagde deres Styresmand, at han havde et 
lønligt Ærende til Kongen og endelig maatte have ham 
i Tale. Kongen troede, at han bragte Bud om et eller 
andet som han havde udspejdet i Nattens Løb; han 
slog Tjældet til Side, stak Hovedet ud og ludede ned 
mod ham der havde kaldt, for at kunne tale med ham 
under fire Øjne; men i det samme saa den anden sit 
Snit til at øve sin Svig: han greb med et kraftigt Tag 
Kongen om Nakken, trak ham ned af Snækken og fik 


i 1) Jomsborg, jfr. ovenfor S. 494, Note 2. 

ham ved sine Haandlangeres Hjælp kastet ned i Bun- 
den af sin Baad; og Søfolkene var ej sene til at fly, 
men roede undaf med rappe Aaretag. — Saaledes tog 
de deres Tilflugt til et rask Krigspuds, og vandt ved 
Svig hvad de ej med Vaabenmagt kunde udrette; og 
han, der lige forinden havde staaet paa Højhedens 
straalende Tinde, blev nu ved Lykkens haanende Leg 
en ussel Træl af Venderne. Svært at sige, om han mest 
maatte bøde for Frændedrab eller Helligbrøde: den 
Jord, som han havde gjort Uret mod ved at jage sin 
fredløse Fader did, blev nu hans eget Fængsel og tog 
Hævn for hans Fadermord; og Fædrelandet, som han 
havde røvet dets Helligdomme, maatte han nu ogsaa 
plyndre for alle dets Skatte. — Hans Mænd kunde 
nemlig ej hurtigt nok komme ham til Hjælp; ti de 
skulde først tage Tjældingerne af Skibene, lægge 
Aarerne for Borde og lette Anker. Ved List blev da 
Ledingen gjort til intet: de vovede ej at hjemsøge de 
vilde Vender uden Kongens Førerskab og gav Flaaden 
Hjemlov, saa Hærmændene drog hjem hver til sit. 

I denne sin Vanskæbne, hvor han maatte undvære 
Mændenes Hjælp, fandt Sven Trøst hos Kvinderne: 
hans Rige var saa udarmet, at det ej tyktes at rumme 
Guld nok til at købe ham løs; men da var Fruerne ham 
saa hulde, at de kappedes om at rive deres Ørenringe 
af, sanke deres øvrige Smykker i Hob og saalunde 
skaffe den fornødne Vægt til Veje; ti det laa dem 
mere påa Hjærte at frelse deres Fyrste end at fryde 
sig ved al deres Pynt og Stads; og naar det gjaldt at 
udfri ham, havde begge Køn kun én Tanke og Åfttraa. 
Saaledes var det snarere Hustruerne en Glæde end en 
Sorg at købe Folkets Fyrste løs for egne Midler, og 
man tøvede ej med i Fællesskab at skyde sammen til 
en Skat for at afværge Faren fra den Mands Hoved, 
der haardnakket var gaaet i Spidsen for Frafaldet fra 
Troen. Ti Landet havde ej Øje for sin egen Ufærd og 
holdt det for en god Gerning at gengælde den værste 
Brøde med de største Vennestykker, skønnede med 
ufortjent Taknemlighed paa en Mand, der havde for- 

brudt sig baade mod sin Fader og mod Himlen, og 
lønnede med Hyldest den Id, som burde have været 
sonet med Bod og Straf. Lige saa meget som de ha- 
dede Harald, lige saa inderligt og varmt var deres 
Venskab for Sven: de kastede Vrag paa Troens Kæmpe 
og overøste dens Avindsmand med Velvilje. Saaledes 
knæsatte Folket Helligbrøden og straffede den rette 
Tro; og havde det kastet Vrag paa den kristne Fader, 
saa hædrede det højt hans syndige Søn, viste ham 
Huldskab og Venskab i rigt Maal, fordi han havde af- 
lyst al Gudstjeneste, og købte tre Gange deres Konge 
løs af Vikingetrældom ved efter Aftale at skyde Gaver 
sammen. 

Sven var ej heller uskønsom overfor Hustruerne, 
men lønnede dem gavmildt for den Godvilje de havde 
vist ham: han gav Kvinderne Ret til for Fremtiden 
at tage Arv, hvad der tilforn ifølge Loven var dem 
nægtet. Men for at skaffe det Sølv til Veje som han 
ydermere skyldte, lod han Kronens Jordegods sælge 
bort; og ligesom han selv var blevet solgt af uden- 
landske Mænd, saaledes falbød han nu sine Mænd sit 
Land. — Derfor er det svært at sige, om det var til 
hans Gavn eller Skade at han stadig blev magrere; ti 
hvad han tabte i Legemsvægt, sparede han jo ogsaa i 
Skat, og bjærgede sit Guld ved at miste sit Huld. 

løvrigt nøjedes Venderne ej med at røve ham hans 
Gods, men nødte ogsaa den ilde medfarne Mand til 
at aflægge Ed paa at lade al Vrede fare, og plagede 
den arme Stakkel ved at paalægge ham en dobbelt 
Pligt: det første Løfte var tungt at holde, men det sid- 
ste Kaar var det en Skam og Skændsel at gaa ind paa; 
ti det kan til Nød gaa an at slænge sit Gods og Guld 
til Fjenden, men at slaa sin egen Skade af Sinde og 
lønne Lidelse med at sige sig fri for Straf, det er en 
Tjenstvillighed, der er Vanæren saare nær; og maa 
det kaldes svagt at vige for Vold, saa er det skamme- 
ligt selv at frasige sig sin Hævn; ti man har større 
Ære af at bukke under, naar man har spændt sine 
Kræfter over Ævne, end naar man kun bruger dem 
slapt. 

Men Sven var saa ivrig efter at slippe fri af Fangen- 
skab, at han ufortøvet aflagde Ed paa at undlade al 
Hævn og gik ind paa de Kaar som man krævede af 
ham; saa han gjorde Fjenden rig ej alene ved det 
Guld og Gods som han gav ham, men ogsaa ved sit 
Løfte om at lade ham være i Fred, og røbede netop 
sit Trællesimd ved med Skam at købe sig fri. — Men 
saa stor var dog Rømningsmændenes?) Kærlighed til 
deres Fædreland, at de holdt det for rettest at spare 
hans Liv, for at Riget ej skulde falde i fremmede Hæn- 
der; ti de havde spurgt, at Haralds Søn var det sidste 
Skud paa Danernes Kongestamme. Derfor tørstede de 
kun efter hans Guld, ej efter hans Liv, og vilde hellere 
bøde paa deres Fattigdom med hans Skatte end med 
hans Blod. 


- Men”) Herren aflod ej med at hjemsøge den fra- 
faldne Konge med Tugtens Ris og styrtede nu ogsaa 
Danerne i Fejde med Sverige. Kongen her i Landet 
hed Erik med Tilnavnet Sejrsæl; han mindedes vel, 
hvordan Harald i sin Tid havde hjulpet Styrbjørn mod 
Sveerne'), og var Sven overmaade gram. For nu at 
fuldføre sin Hævn faldt han med en Hær ind i Dan- 
mark og attraaede at sone Faderens Skyld ved at gøre 
det af med Sønnen; og uagtet han påa mødrene Side 
var hans nære Frænde, lod han Harmen og ikke Slægt- 
skabet raade, og kunde gøre det med saa meget tryg- 
gere Tillid, som han vidste, at Svens Lykke var baade 
svag og skrøbelig og havde været udsat for saare 
mange Tab og Vanheld, medens han selv altid havde 
Sejren. og Heldet med sig. 

Det kom til et Slag i Skaane, som Sven tabte; og 





1) Der menes Jomsvikingerne. 

2?) Det følgende Stykke bygger til Dels paa norsk Overlevering; 
men ogsaa Adams Efterretninger spiller ind med. Erik Sejrsæls 
Sejr over Sven er historisk, det øvrige ikke. 

3) Jfr. ovenfor S. 494 f. 

han lod da sin overmaade fagre Datter Thyre”) blive 
i Landet — hun var opkaldt efter sin Farmoder, men 
hvad hendes Moder hed véd jeg ikke — og drog selv 
i Landflygtighed til Norges Drot Olaf Tryggesøn, af 
hvem han haabede sig det bedste, fordi han kom i 
Hu, at Harald i sin Tid havde hjulpet hans Fader til 
Riget igen, da han var drevet ud af Landet”). Olaf 
bar endnu ikke Kongenavn, men styrede dog med fuld 
kongelig Magt og Myndighed. Men uagtet han paa den 
Maade var i Gæld til ham, skønnede han ej paa hvad 
han skyldte hans Fader, kastede Vrag paa den land- 
flygtige Mands Bønner, nægtede ham selv den ringeste 
Støtte og afslog saa at sige at hjælpe ham i hans Ulykke: 
han vilde ej række den fredløse sin Haand, og undsaa 
sig ikke ved at vise den Mand Døren, hvis Fader havde 
hjulpet hans Fader til Riget. 

Da Sven her kun fik haanligt Afslag, tog han sin 
Tilflugt til Anglernes Hjælp. Men deres Konge 
Edvard”), som da var meget ung af Aar, skyldte ham 
for at staa ham efter Riget, da han kom og bad ham 
om Hjælp, og troede at han ej var en fredløs Mand 
der for Alvor æskede hans Støtte, men paa Skrømt 
lod som om han var landflygtig for lumsk at tage 
Magten fra ham: han holdt hans tabte Lykke for et 
listigt Paafund og vendte sit døve Øre til den land- 
flygtige Mands Bønner; ti da Faderen havde haft 
Lykken med sig, var der ingen der troede paa Søn- 
nens Vanheld. — Da nu disse ildesindede Fyrster 
havde gjort hans Haab og hans Bønner til Skamme, 
drog han til Skotland og fandt her hos en raa og vild 
Stamme den Godvilje, som han ej havde mødt hos 
mere slebne Folkefærd. Saa let skifter Lykkens Lu- 


1) Sven vides ikke at have haft nogen Datter af dette Navn; Sakse 
tænker sikkert paa hans Søster Thyre, senere gift med Olaf Tryg- 
gesøn. 

2?) Dette vides der ellers intet om. Olafs Fader Trygge var Under- 
konge i Viken og dræbtes af Gunildssønnerne. 

3) Sakse, hvis Kendskab til den engelske Kongerække er meget 
mangelfuld, forveksler Edvard med Ædelred Il (den raadvilde); jfr. 
S. 523. 

ner om, og tit kan man skuffes i sit Haab om Held, 
men saa finde det, hvor man mindst havde ventet”). 





Denne idelige Modgang drev omsider Sven til at 
tage ved Troen, saa han til sit eget Held vendte sit 
Blik bort fra Mørket og aabnede sine Øjne for Lyset: 
han mærkede, hvordan han for sine to svare Synders 
Skyld: Fadermord og Helligbrøde, var blevet ramt af 
tvende haarde Straffe: Fangenskab og Fredløshed, 
bluedes nu inderligt over at have kastet Vrag paa den 
saliggørende Tro, omvendte sig til den hellige Kirke, 
og sonede med Graad og Anger sin dobbelte Synd; 
ja han blev en ivrig Kirkens Søn, lod sig tvætte i Daa- 
bens Bad og iagttog alt hvad der herved rettelig hører 
sig til; og havde han før været Troens Fjende, saa blev 
han siden dens Trøst og Støtte. — Herren var ej heller 
sen til at lade sig røre af hans Anger og gav ham 
naadig og huld hans gamle glimrende Lykke tilbage; 
ti i hans Landflygtigheds syvende Aar døde Erik, og 
saalunde jævnede Gud ham Vejen hjem til hans Rige, 
ja, gav den fredløse Mand hans Fædreland igen og 
skænkede ham den største Højhed og Ære i Steden 
for hans hidtidige Armod. Eriks Søn Olaf drog nem- 
lig hjem til Sverige sammen med sin Moder Sigrid, og 
sad siden der som Konge under sin Moders Formyn- 
derskab?). 

Saaledes havde Sven fast i selv samme Stund baade 
taget ved Troen og vundet sit fædrene Rige tilbage; 
men da han i sin Tid havde vundet sine Landsmænds 
Huldskab ved sin Hedendom, vilde han nødig ved 
iøjnefaldende Iver for Kirken brat vække deres Vrede 
mod sig, og dulgte derfor sin Tro for Folket, dyrkede 
kun sin Gud i Løn, og skjulte sit fromme Sind for 


1) Hele dette Stykke om Svens Omflakken er aldeles uhistorisk, og 
det samme gælder om den følgende Skildring af Svens Omvendelse, 
der udelukkende bygger paa Adam af Bremens Krønike. 

2) Sigrid er vel kendt under sit Tilnavn Storraade; hendes Søn 
var Olaf Skotkonge. 


Sakses Danesaga. I. 33 

andre. Saaledes havde en tvefold Lyst og Trang til 
Huse i ét og samme Hjærte: paa den ene Side Angst 
og Frygt, paa den anden Side hellig Fromhed; og hans 
Sjæl svajede hid og did og endte omsider i den yderste 
Tvivl og Tøven: paa den ene Side var han ræd for at 
miste Riget, paa den anden Side for at vække Herrens 
Vrede, og hans Hjærte søndersledes af den dobbelte 
Vaande han var stedt i; ti hvis han kastede Vrag paa 
Troen, frygtede han Herrens Hævn; men tog han ved 
den, ventede han sig Almuens Vrede. Som han nu 
nøje vejede de stridige Følelser mod hverandre, blev 
han enig med sig selv om at man bør frygte Gud mere 
end Mennesker. Han gik da i Løn til de store og bad 
og bønfaldt dem under fire Øjne om at tage ved Troen, 
og uagtet han baade var ulærd og lidet dannet, tog 
han sig det Kald paa at undervise andre, som han ej 
havde boglig Lærdom til; ja i sin Iver for at lægge 
Troens Grund røgtede han en Lærers Gerning, som 
han hverken havde Kundskab til eller Øvelse i. Men 
skønt Hovedet var paa rette Vej og havde fundet Frelse 
og Sjælebod, var Lemmerne ligesom tørre og golde 
og kastede hadefuldt Vrag derpaa; ti Folket yndede 
gammel Sæd og var lidet lærvilligt overfor den ny og 
uvante Skik: det hadede den fremmede og holdt sig 
til den fædrene Tro. 

Da han saalunde med al sin Iver ej ævnede at saa 
Troens Sæd, gav Gud ham til sit Navns Ære Poppe 
til Hjælp i det herlige Værk, en Mand der udmærkede 
sig ved Fromhed og Snille og desuden var overmaade 
boglærd. Han talte til Danerne paa deres Folketing, 
som holdtes ved Isefjord; og da han ej ved sit Ord 
kunde faa dem til at lade være med at holde Gude- 
hovene hellige, godtgjorde han med det tydeligste 
Jærtegn sin Tales Sandhed, og gav ved et mærkeligt 
og helligt Under Folket fuld Tillid til Troen. Han 
spurgte dem nemlig, om de ikke vilde følge hans Raad, 
hvis de saa ham røre ved gloende Jærn uden at hans 
Haand tog Skade; og da alle svarede ja, lod han sig 
bringe en glødende Plade af Jærn, ligesom en Handske 

at se, stak Armen ind deri til Albuen, bar den fluks 
uden Frygt rundt blandt Folket og lagde den ned for 
Høvdingens Fødder; og nu lod han alle se med hellig 
Undren, at hans højre Haand slet ingen Skade havde 
taget, men baade var hel og havde samme Farve som 
før. Ved dette mærkelige Syn fik han de ellers saa 
haarde Halse til at føje sig efter sin Vilje; og den Fare 
han udsatte sig for, stod saa langt fra hans Ord i Vejen, 
at den netop blev et Vidnesbyrd om 'deres Sandhed; ti 
ved sin djærve og faste Vilje overvandt han selve 
Verdenskræfterne. Ja ved dette navnkundige Under 
podede han for stedse Troens Aand ind i vort Folk"). — 
Følgen blev nu ogsaa, at Danerne aflagde Tvekamp 
i Rettergang og lod de fleste Sager afgøre paa denne 
Maade”), i den Tro at det var bedre at skille Trætte 
ved Guds Dom end ved Menneskers Strid. 

For den Sags Skyld blev nu Poppe af Ærkebisp 
Adaldag af Bremen højtidelig viet til Bisp i Aarhus, 
som han vel havde fortjent det baade ved sit Levned 
og sine Værker. Samme Kald fik Henrik i Slesvig og 
Lefdag i Ribe; Gerbrand vandt Navn i Roskilde. Saa- 
ledes udbredte den gudfrygtige Fyrste i sin store From- 
hed Kristendommen ved at grundlægge nye Bispedøm- 
mer, og byggede ogsaa Kirker og Gudshuse til dens 
Ære. Ti før den Tid havde disse fire Troens Arneste- 
der maattet nøjes med fremmede Bisper og ej kendt 
indenlandske Kirkehøvdinger, saa de havde snarere 
haft Bisper i Flæng end i nogen fast Rækkefølge”). 

Lige saa meget kom det Norge til gode, da Bern- 
hard drog did fra England og prædikede Frelsens Ord 
der. Men dets Konge Olaf havde saa travlt med at 
tyde Tegn og tage Varsler, at han selv efter at have 








1) Om dette Under, der rettelig hører hjemme i Harald Blaatands 
Tid, se Indledningen S. 506. 

2?) Ved Jærnbyrd. 

3) Denne Opregning af Bisper er en stærkt forvansket Gengivelse 
af Adam af Bremens Oplysninger og historisk værdiløs. Poppe var 
bl. a. ikke Bisp i Aarhus, men i Slesvig; Henriks Navn var egentlig 
Haared; Gerbrand i Roskilde levede over halvhundrede Aar senere 
end disse. 

faaet Daabens Bad og en Mundsmag af den kristne 
Børnelærdom ej kunde afholdes fra at rette sig efter 
Spaamænds Ord og ransage Fremtiden ved Hjælp af 
dem, der udlagde Tegn, hvor meget saa andres hellige 
Forbilleder og Troens Ord talte derimod. Saaledes var 
han uden virkelig Gudsfrygt; han lagde sig kun efter 
dens tomme Skin, og skamskændede med hul Over- 
tro den hellige Kirke, hvis Søn han i det ydre var 
blevet”). 

Samme Biskop. lykkedes det ogsaa at omvende 
Kong Olaf af Sverige til Kristendommen, og han gav 
ham i Daaben Navn af Jakob, til Tegn paa at han 
skulde lægge sig efter et nyt Levned”). Men om det 
var ham eller Ærkebisp Unne af Bremen, som døbte 
og underviste Kongen, er jeg ikke rigtig vis paa. — 
Paa den Tid byggede Lunds Borgere sig en Kirke, og 
holdt Gudstjeneste i deres egen By under Bisp Ger- 
brand af Roskilde. — Unnes Lig er jordet i Birka, en 
gammel navnkundig By, men Bernhards i Kryptkirken 
i Lund”). 


Kong Olaf af Norge") havde hidtil været Ungkarl; 
men da han nu fik i Sinde at øge sit Ry og vinde 
Danmarks Rige, bejlede han til Sigrid”) og søgte saa- 
lunde at drage Sveernes Vælde over paa sin Side for 


1) Atter her bygger Sakse i alt væsentligt paa Adam af Bremens 
meget farvede Skildring af Olaf Tryggesøn. — Bernhard var Bisp 
hos Olaf den hellige, ikke hos Olaf Tryggesøn; han blev senere Bisp 
i Lund. 

2) Sakse forveksler her Olaf med hans Søn Anund, der ogsaa hed 
Jakob. 

3) Ærkebisp Unne af Bremen døde paa Missionsrejse i Birka, en 
Købstad i Upland, ikke langt fra det senere Stockholm; han døde 
allerede 936 og kan følgelig ikke have haft det mindste med Olaf 
Skotkonge at gøre. Ligeledes er det grebet ud af Luften, naar Sakse 
taler om Biskop Bernhards Mission i Sverige. 

a) Det følgende Stykke om Olaf Tryggesøn og Sigrid Storraade 
samt om Olafs Fald bygger paa norsk Overlevering og indeholder 
en historisk Kærne, se Indledningen S. 506. 

5) Sigrid Storraade, jfr. ovenfor S. 513. 

des lettere at naa sit Maal. Men Sven vilde nødig ud- 
sætte sit Rige for paa én Gang at blive overfaldet af 
tvende Kongers samlede Stridsmagt, og fandt derfor 
paa et overmaade snildt Raad: han sendte under- 
haanden to skarpsindige Svende op til Norge, der lod 
som om de var domfældte Mænd og vendte sig med 
Bøn om Hjælp til Kong Olaf. Han tog ogsaa huldt 
og naadigt mod de fredløse Folk; og da de efter nogen 
Tids Omgang med ham mærkede, at de frit kunde 
forfølge deres Maal, nøjedes de ej længer med at give 
Kong Sven onde Ord, men føjede dertil den varmeste 
Lovtale over Thyre'); og lige saa argt som de smæ- 
dede Faderens Færd, ligesaa højt priste de Datterens 
Skønhed. — Saaledes gav de sig falskelig ud for fred- 
løse Mænd og lod som om de mente ham det vel, for 
at lægge Dølgsmaal paa deres Løgne; og ved at fore- 
snakke Olaf om Møens Skønhed fik de ogsaa lokket 
ham til at bejle til hende, saa han skikkede Mænd til 
Sven med Bud og Bøn; og da Sven fik deres Ærende 
at høre, gav han Bejleren Ja og lovede ham Møen til 
Brud. 

Ved den Tidende blev Olaf baade glad og fro; han 
kaarede Ungmø for moden Frue, ønskede sig hellere 
Jomfruen til Ægte, og havde ej Lyst til at spilde sin 
favre Ungdom i en Enkekones Favn. Han lagde ogsaa 
snart for Dagen, hvor ringe han agtede den ene og 
hvor højt han holdt den anden i Ære. Han sendte 
nemlig højtidelig Bud efter Sigrid under Skin af at 
han ønskede et Maalstævne med hende, og bad hende 
gaa med om Bord i hans Skib, for at de kunde tales 
ved. Dronningen vilde dog for en Sikkerheds Skyld 
tage sin Ære i Agt og vægrede sig en Tid lang derved; 
men omsider gav hun dog efter for hans Bøn; saa det 
var kun med Nød og næppe at han fik hende til at lyde 
sit Ord. Han lod nu lægge en Fjæl med Hager som 
Bro mellem Skibene, for at hun kunde gaa om Bord; 





1) Sven Tjugeskægs Søster, af Sakse urigtigt antaget for hans 
Datter; se ovenfor S. 512. 

men i det samme Dronningen satte Foden derpaa, lod 
han nogle af sine Mænd lumsk snappe den bort under 
hende, saa hun faldt hovedkulds i Vandet; og Søfol- 
kene slog sig end ikke til Taals med at have tilføjet 
saa vældig en Dronning den værste Vanære, men haa- 
nede hende med rene Ord for hendes elskovssyge Sind 
og nøjedes ej med skammeligt at styrte hende i Van- 
det, men gav hende Gluffer og Grin oven i Købet. Se 
det var norsk Artighed, med svigefuldt Raad og Skog- 
gerlatter: de undsaa sig ej ved at sætte skammelige 
Snarer for den godtroende Fyrstindes Fod, krænkede 
plumpt hendes Kvindeære og lønnede frækt Godvilje 
med Haan og Spot. Saa meget er vist, at hvo der ter 
sig artig og tjenstvillig mod det Folkefærd, faar kun 
Skam til Tak for al sin Godhed. — Dronningen var 
meget nær ved at drukne, og slap kun med Nød og 
næppe i Land, medens Sveerne stod og harmedes over 
det hele. — Omsider kom hun til sig selv igen; og da 
hun indsaa, at det var Kongens Mening at haane hende 
for hendes Ublufærdighed, kunde hun ej tie til den 
Skam, der var overgaaet hende, men udstødte alle mu- 
lige Trusler til Gengæld for den Skændsel og Vanære 
som var hende vederfaret. Udsat som hun havde væ- 
ret for de to argeste Ulykker: Livsfare og Vanhæder, 
kunde hun da ej heller med Sindsro bære det Stød, 
hendes Ære havde faaet: hun, den mægtige og ophøjede 
Dronning, var sunket saa dybt i Skam og Skændsel, at 
en storsnudet Bejler havde hende til Bedste! — Saa- 
ledes lykkedes det den snu Høvding?) snildt og snedigt 
med lønlig List at unddrage Olaf hendes Magt og vise- 
lig vinde den for sig selv; ti han bejlede fluks selv til 
Sigrid og fandt saa meget villigere Øre som hun var 
Olaf arg og ond. Ej heller var han sen til at tage Hævn 
for sin Hustrus Skam ved at nægte Bejleren sin Datter. 
— Efter nogen Tids Forløb fik han med Sigrid Sønnen 
Knud>?). 


1) Nemlig Sven Tjugeskæg. 


2?) Knud (den store) var ej Søn af Sigrid, men af Svens første Dron- 
ning, Gunild. 

Saalunde gik Olaf glip af tvende glimrende Gifier- 
maal, og ved haanligt at kaste Vrag paa det første 
gjorde han sig fortjent til med Skam at miste det sidste, 
saa det ene spildte han selv ved sit Afslag, det andet 
ved sit Overmod”). Men da han vidste, at Sven kun 
sjælden havde Held med sig i Strid, ænsede han lidet 
hans Magt, men des mere hans onde Lykke, udrustede 
et navnkundigt Langskib og gjorde sig rede til at tage 
Hævn med Vaaben i Haand. Men Sven kaldte sin Stif- 
søn?) til Hjælp og holdt et Søslag med sin Fjende”). I 
dette udmærkede sig Olafs Bueskytte Enar!), som 
baade ejede Kæmpekræfter og var en Mester i sin 
Kunst: han spændte sin sjældne Bue saa haardt, at 
intet kunde staa for den Pil der fløj fra Strængen, men 
den foer afsted i flyvende Fart og borede sig gennem 
hver en Hindring, hvor haard den saa var. En af dem 
ramte Masten paa Kongens Skib, foer med Kraft tværs 
igennem den, borede sig med Vælde gennem Kongens 
Skjold, fløj ud gennem en Skibsplanke og sagtnede 
knap sin Fart i Vandet. Saaledes var han, ene Mand, i 
Stand til at gøre Fjenden værre Skade end alle hans 
Vaabenfæller tilsammen; og han var saa vis paa at 
træffe sit Maal, at han altid ramte hvad han sigtede 
efter. Derfor var Sven ogsaa slagen af Skræk over sligt 
Vidunder af en Bue og frygtede mere denne ene Vaand 
end hele Fjendens samlede Flaade; han indsaa, at den 
eneste Udvej var at lægge den øde, og bød sine bedste 
Skytter sigte ikke saa meget paa Manden selv som paa 
den Bue han brugte; ti naar dens Lykke først var 
brudt, haabede han at kunne kæmpe under tryggere 
Kaar. De udvalgte Skytter kappedes da om at sigte 
did, og en af dem lykkedes det virkelig at ramme Buen 
og røve Mesteren hans Kunst, Fjenden hans Sejr. Da 
nu Buen brødes med et Brag, der hørtes vidt og bredt, 


1) Som bekendt er dette urigtigt: Olaf Tryggesøn ægtede Thyre, 
dog uden hendes Broders Samtykke. 

2) Olaf Skotkonge af Sverige. 

3) Der sigtes til Slaget ved Svold Aar 1000 e. Kr. 

a) Den velkendte Enar Thambeskælver. 

undredes Olaf og spurgte: »Hvad var det som brast?« 
Og Enar svarede: »Norges Rige af din Haand!« Han 
tiltroede nemlig sin Bue mere Styrke end hele Hæren, 
og varslede i et kort og sindrigt Svar Kampens fore- 
staaende Udfald. Det gik ogsaa som han havde spaaet: 
Buen, der brast, varslede Nordmændenes Nederlag. 
Men Olaf vilde komme Fjendehæren i Forkøbet ved at 
tage sig selv af Dage; han søgte frivillig Døden og 
sprang fuldt væbnet hovedkulds i Vandet, i den Tanke, 
at han gærne skiltes ved Livet og Lyset i Steden for at 
hænge ved dem og saa være nødt til at skue Sejrher- 
rens Åasyn. 

Da nu Sven saa, at Fjendens Hær var faldet i hans 
Hænder, søgte han med Ord at overtale dem til at vise 
ham Hyldest, efter først med Vaaben at have drevet 
dem paa Flugt; saa skønt han havde vundet en navn- 
kundig Sejr, gav han dem dog gode Ord og bluedes 
ej ved som Sejrherre at underhandle med de over- 
vundne”). 

Dog kunde han ej nøjes med at have underlagt sig 
Norge, men drog ogsaa over til England og traf den 
Aftale med Adelsten, at han efter hans Død skulde arve 
Konges Navn og Eje”). 


Ved samme Tider blev Rimbrand Biskop efter 
Poppe'), Marke efter Henrik"), Fulbert efter Lefdag'), 
og efter ham fulgte den ædelbaarne Odinkar Hvide 
paa Bispestolen. Han var en Mand af gavmildt og 


1) Her ender det norske Indskud; det følgende er atter væsentlig 
dansk præstelig Overlevering, overvejende bygget paa Adam af 
Bremen. 

2) Det behøver knap at tilføjes, at de faa Ord, Sakse har om Svens 
Englandstog, indeholder lige saa mange historiske Urigtigheder: han 
véd intet om Svens mange Hærtog og forveksler Ædelred II (979— 
1016) med Ædelstan (925—41). 

3) Reginbrand var Bisp i Aarhus c. 950 (altsaa inden Poppes Tid 
i Slesvig). 

t) Marke var Haareds (Henriks) Eftermand og Poppes Formand 
paa Slesvig Bispestol. 

5) Paa Ribe Bispestol. 

gudfrygtigt Sind, og beholdt ej den ringeste Smule for 
sig selv, men skænkede hele sit rige Fædrenegods til 
Kirkernes Brug og Tarv, og gjorde Guds Huse, der hid- 
til havde manglet Midler, rige paa frugtbare Agre og 
Jordegods; saa fast alt hvad de ejer af Gods i hele Jyl- 
lands Hovedstæder, skylder de hans fromme Gaver. 
Saaledes tænkte han mere paa Menighedens Tarv end 
paa sin egen Pengepung, søgte ej den forfængelige, men 
den varige Ære, ofrede sit timelige Gods for at vinde 
Sjælens evige Glæde, og vilde hellere selv skille sig ved 
sin Fædrenearv end vide Kirken arm paa Gods; og der- 
for indsatte han den Herre til sin Arving, som han 
vidste kunde skænke ham evig Rigdom til Gengæld 
for hans fromme Gaver. Dog, det var ham ej nok at 
skænke Helligdommene sit Gods, men for i alle Maa- 
der at fuldkomme al Dyd og Ære føjede han ogsaa 
gode Gerninger til: han drog til Sælland og Skaane at 
prædike Troen og blev Folket en herlig Læremester i 
Guds hellige Ord; og for ej at tjene Herren mindre i 
Aanden end i Kødet, teede han samme Iver for at ud- 
brede Kirken, som han havde vist for at udstyre den 
rigt, og var rede til ogsaa at give sit Liv hen for ham, 
hvem han alt havde skænket sit Arvegods”). 

Da Sven følte sig tynget af Aarenes Vægt, brugte 
han sin sidste Levetid til med utrættelig Flid at lægge 
sig efter Troen og holdt fast ved Herren lige til sit Livs 
Ende: fri for al jordisk Slingren gik han heden i et 
helligt Livs Straaleglans?). Han havde i sit Liv fristet 
baade haarde og blide Kaar, og Lykkens lunefulde Leg 
havde skiftevis skænket ham Haan og Hæder: Fyrste 


1) Om Odinkar (hvem Sakse med Urette giver Tilnavnet Hvide, 
der tilhører en ældre Missionspræst i Sverige af samme Navn) sy- 
nes Sakse at have kendt en selvstændig dansk præstelig Overleve- 
ring. O. var Bisp for hele Nørrejylland (med Sæde i Ribe) c. 1000 
—1043. 

2?) Denne Skildring af Svens sidste Dage, der stemmer saa slet 
som muligt med de virkelige Forhold — Sven døde som bekendt i 
sin kraftigste Alder ovre i England (1014) netop som han havde 
fuldendt Landets Erobring — er kun en uheldig Udtværing af Adam 
af Bremens Karakteristik af Sven efter hans »Omvendelse«. 

var blevet Fange, og Fange fredløs. Hvo skulde have 
troet, at han fra sit høje Kongesæde skulde styrtes i 
Vendernes Fangetaarn? Hvo skulde paa den anden 
Side have troet, at Vendernes Fange atter skulde gen- 
vinde sin Kongekrone? Og dog blev Kongen taget til 
Fange, og Fangen blev atter Konge. Saalunde var han 
snart i Ulykkens Dyb, snart paa Lykkens Tinde, og 
lærte under sin omskiftelige Skæbne baade Medgang 
og Modgang i ligeligt Maal. 


Google 


Knud den Store. 


Sakses Beretning om Knud den store er ligesom hans Fortællinger 
om de foregaaende Konger sammensat af forskellige Stykker af 
højst ulige Værd, de fleste dog uden synderlig historisk Betydning. 
I Modsætning til de foregaaende Kongers Historie spiller en særlig 
norsk Overlevering her kun en ringe Rolle: den indskrænker sig 
til nogle spredte Oplysninger og en Legende om Olaf den hellige. 
Langt omfangsrigere er de Stykker, der bygger paa Adam af Bre- 
men; men da Adams Efterretninger som sædvanlig hos Sakse frem- 
træder i meget misforstaaet og omdannet Skikkelse, fordi han synes 
at bygge mere paa Genfortællinger end paa Adams egne Ord, er det 
historiske Værd af disse Afsnit kun saare ringe. Langt lødigere er 
de overvejende skaanske Folkesagn om Olaf den helliges Overfald 
paa Danmark samt om Slaget i Helgeaa; her skimter man tydelig 
bag de sagnagtigt udformede Optrin den ægte historiske Kærne. Det 
samme gælder om Overleveringen om Ulf Jarls Drab; hvad Sakse 
derimod ellers fortæller om Ulf, er langt fra alt videre godt afhjem- 
let, og om hans Udspring giver han et æventyrligt Sagn til bedste. 
Af størst historisk Værd er ubetinget Sakses Optegnelse af Knuds 
Hirdlov, den saakaldte Vederlov (oa: Straffelov). Ganske vist vil det 
altid være tvivlsomt, i hvor stort Omfang disse gamle Lovregler 
stammer fra Knud selv; men de rummer i hvert Fald en gammel og 
paa sin Vis paalidelig Overlevering, arvet fra Slægtled til Slægtled 
i de ansete Ætter, som Kongerne især tog sig Mænd iblandt, og spre- 
dende et ejendommeligt Lys over det Lag, det Stalbroderskab, som 
disse Kongsmænd dannede, staaende under en stræng Hærtugt. Ved 
Tidernes Ugunst var denne gamle Skik og Tugt kommet i Forfald, 
og Sakses Optegnelser af disse gamle Lovregler maa da ses i Lys 
af den Iver han overalt lægger for Dagen for at genoplive Fædrenes 
Kæmpeskik; ogsaa paa dette lille Omraade havde Absalon vist Vejen, 
idet han sammen med Kong Knud Valdemarsøn havde ladet de gamle 
Hærlove optegne i et kort Udtog; dette Arbejde udvider og fuldstæn- 
diggør nu Sakse i Tilslutning til sin Forgænger Sven Aggesøn, der 
allerede havde givet en udførligere Bearbejdelse af Lovene paa La- 
tin. Sakses Fortælling om Knuds Død er aldeles uhjemlet og maa 
snarest skyldes en Forveksling mellem Knud den store og Knud 
Gormsøn. 

Efter Svens Død vilde Anglerne og Nordmændene ej 
længer vide deres Lande under fremmed Styre og fandt 
det bedre at tage sig Konger blandt deres egne end 
hente dem hos Naboerne; og derfor kaarede de uden 
at ænse Danenavnet Edvard!) og Olaf”) til Konger. 
Deres store Magt turde Knud, der var kommet paa 
Tronen i Danmark, i Førstningen af sin Kongetid ej 
give sig i Kast med”); men for dog ej at faa Ord for at 
være en Fyrste, der blev siddende hjemme og ej turde 
vove sig uden for sit Riges Grænser, lagde han blot 
Dølgsmaal paa sin Attraa efter at genvinde Faderens 
Rige, men glemte den ikke, og vendte for det første 
sine Vaaben mod Vendland og Samland, der ej ud- 
gjorde saa mægtige Riger. Det første Land havde Sven, 
for den Eds Skyld han havde svoret, ej turdet løfte en 
Haand imod, hvor haard en Medfart han end dér havde 
lidt; og det andet havde vel Haakon underlagt sig"), 
men efter hans Død havde det atter rejst Oprør mod 
Danevælden. Det var da med Flid at Svens Efterføl- 
ger paa Danernes Trone tog sig for at hævne det ene 
Lands Voldsfærd mod hans Fader og det andet Lands 
skammelige Frafald; ti han vidste meget vel, at haabe- 
fuld Ungersvend ved liden Hærfærd styrkes til større 
Dyd og Manddom, og ønskede derfor som ny og uprø- 
vet Stridsmand at indvarsle sin Ungdom med et ypper- 
ligt Værk. Derfor var han ej heller sen til at lægge sin 
Haand paa de frafaldne Lande, men tværtimod over- 
maade opsat derpaa; ti jo mere raske Mænd øver de- 
res Manddom, des større Mod faar de paa at udføre 
ypperlig Id. Efter at have fuldført sit Forsæt følte han 
sin Tillid vokse ved de tvende ærefulde Sejre, og turde 
nu ogsaa gøre sig Haab om at vinde en tredje over 
Anglerne'). 

1) Rettere Ædelred (den raadvilde), som Sven havde forjaget. 

2) Olaf den hellige. 

3) Dette er som bekendt ikke rigtigt; Knud fornyede kort efter sin 
Tronbestigelse sin Faders Englandstog. 

4) Se ovenfor S. 499 f. 


5) Om Knuds Tog til Vendland og Samland (der iøvrigt først 
fandt Sted efter hans Erobring af England) maa Sakse have kendt 

For des snarere at faa Held dertil dulgte han den 
ÅAvind han bar til Olaf, der havde vundet Norge, med 
samt hans Broder Harald”), og kaldte ham til Hjælp i 
Kampen mod det andet frafaldne Land: han brugte 
snildt den ene Fjende mod den anden, skønt det kunde 
være farligt nok at skille de to fra hinanden i Striden, 
der egentlig havde fælles Sag”). 

Danernes og Anglernes Hære tørnede nu sammen i 
et vældigt Slag”); og da Tymme Sællandsfar saa sin 
Fylkings Mærker vige for de frembrydende Fjender, 
fik han fat i den første den bedste Kvist og fæstede 
den paa sit Spyd, bar den højt som Banner, yppede 
det samme Raab som Knuds Mænd havde for Skik, 
naar de æggede hverandre til Kamp, og fik lykkeligt 
og vel de flygtende Skarer holdt tilbage under Mærket. 
Dog var det vel snarere hans Manddoms end hans Ban- 
ners Værk, at han havde sligt Held som Mærkesmand, 
saa det lykkedes ham at vende Danernes vaklende 
Lykke til den visse Sejr: han lagde ikke alene selv det 
største Mod for Dagen, men gengav ogsaa sine Vaaben- 
fæller deres glippende Mod. Af den ærefulde Daad fik 
han siden sit Navn; Kongen fandt hans Værk værd at 
hædre og udnævnte ham til Bannerfører; og Danehæ- 
ren bluedes ej ved i Mangel af en ædelbaaren Mærkes- 
mand at tage en Almuesmand til Fører, af lav Byrd, 
men lysende Id, og med nyt Mod følge ham som Fore- 
gangsmand til Frelse"). 

Men da Edvard") saa, at hans Mænds Mod var sun- 
ket og ej kunde holde Stand mod Danehærens Mand- 
domsaand, turde han ej mere stride imod den og slut- 
tede Forlig med Fjenden paa det Vilkaar, at saa længe 


en hjemlig Overlevering; iøvrigt bygger han paa Adam af Bremen; 
underlig er dog hans Forveksling af Ædelred og Edvard. 

1) Olafs yngre Halvbroder Harald (Haardraade), der dog som be- 
kendt ved Olafs Fald 1030 kun var en Dreng paa 15 Aar. 

?YDenne ganske urigtige Fremstilling er bygget paa Adam af Bre- 
men og Roskildekrøniken. 

3) Ved Assandun (Ashington i Sydengland) i Aar 1016. 

4) Her genfortæller Sakse aabenbart et dansk Folkesagn. 

5) Rettere Ædelreds Søn Edmund (Jærnside). 

han var i Live, skulde han og Knud være halvt om Ri- 
get, men efter hans Død skulde Knud arve alt hans Eje. 
Saaledes tvang Sejrherren den overvundne til i levende 
Live at give ham Lod og Del i Herredømmet, samt 
overlade ham det hele ved sin Død). 

Ved samme Tid blev Knud indtaget i den skønne Al- 
viva, Olafs Slegfred, og lokkede hende; og Olaf fattede 
nu saadant Nag til ham, at han ej længer ænsede den 
fælles Hærfærd — hvad enten det nu var fordi Knud 
havde taget hans Frille fra ham, eller fordi han havde 
sveget ham for den Del af England, som han havde gi- 
vet ham Løfte paa — nok er det, da hans Tjeneste var 
omme, drog han harmfuld og gram i Hu hjem til Norge, 
og fandt det kun billigt at bryde med den Mand, der 
havde voldt ham slig Spe og Spot”). 

Nu gik der syv Aar”); da traadte en skønne Dag 
nogle Mænd frem for Knuds Bord, hvor han sad ved 
sit Maaltid, og hilste ham som hele Englands Konge. 
Kongen troede, at de paa en skjult Maade stiklede til 
det Forlig han havde sluttet med Edvard"), og svarede, 
at det undsaa han sig ikke ved; men han kunde dog 
hverken styre sin Vrede eller hindre at Blodet steg 
ham til Hovedet, fordi han troede, at de holdt ham for 
Nar. Men deres Ord var kun Udtryk for deres Brøde: 
de var uforsigtige nok til at røbe deres arge Nidings- 
daad, og pralede af at det var dem som havde taget 
Edvard af Dage; de troede, at de derved skulde vinde 
Kongens Venskab, men vakte kun hans højeste Vrede. 
Han dømte dem fluks til at klynges op i Galgen som 
Kongemordere, i Steden for at give dem den ventede 
Løn, og straffede Skarnsværk med Skam og Skændsel; 
ti uagtet han nu vidste sig fri for en farlig Fjende, vilde 
han hellere hævne deres Brøde end takke dem for hvad 


ly Ved Freden 1016 blev virkelig England delt mellem Knud og 
Edmund. 

7) Knud havde ganske vist i sine unge Aar en Frille Ælfgifu (Al- 
fifa), men at han skulde have lokket hende fra Olaf den hellige, er 
aldeles grebet ud af Luften. 

3) Rettere: et halvt Aar. 

"Y Rettere: Edmund (Jærnside). 

Gavn de havde gjort ham. — Andre vil dog vide, at det 
var Knud, der i Løn lod Edvard dræbe og dernæst 
dømte Udaadsmændene fra Livet for at rense sig for 
Mistanke: for at godtgøre sin Uskyld og eftervise, hvor 
lidt han havde haft med Brøden at skaffe, foer han 
haardt frem mod Synderne. Dog tabte Kongen for den 
Sags Skyld en Del af sine Landsmænds Yndest!). 

Da Knud nu havde faaet Magten i England, ønskede 
han at slutte Venskab med Naboerne, og tog en Dat- 
ter af Hertug Robert af Normandiet ved Navn Imma?) 
til Ægte, samt fæstede sin Søster Estrid som Brud til 
Roberts Broder Rikard”). Med Imma fik han Børnene 
Knud og Gunild, og fæstnede saalunde Venskabet mel- 
lem de tvende Folk ved det fælles Blodets Baand der 
bandt dem sammen”). 

For nu des snarere at sanke sig raske og flinke Hov- 
mænd tog han de ypperste Ungersvende i sin Tjeneste 
og gav Heltene den højeste Sold, i den Tanke, at ikke 
Hærmændenes Tal, men deres Mod var det bedste Mid- 
del til at holde hans Herredømme i Ære. Derfor kap- 
-pedes ogsaa djærve Kæmper om at strømme til hans 
Gaard; ti Løn lokker ærgerrig Helt. 

Blandt dem der som Følge af Knuds Gavmildhed 
følte sig dragne til at tage Tjeneste i hans Hird, var og- 
saa en Mand fra Sverige ved Navn Ulf, som dog var 
større Rænkesmed end Kæmpe. Og siden jeg er kom- 
met til at nævne ham, saa vil jeg kortelig gøre Rede 
for hans Udspring. Der var en Husbonde ovre i Sve- 
rige, som havde en Datter baade favr og fin. En Gang 
gik hun med sine Møer ud at lege; men da kom der 
en vældig Bjørn, splittede hendes Tærner ad, tog hende 
i Favnen og røvede hende: den holdt hende lemfældigt 


1) Edmund Jærnside døde 30. Nov. 1016, Om hans Død er Sakse 
næppe rigtigt underrettet; han døde vistnok en naturlig Død; Sakse 
bygger her paa Adam af Bremen. 

2) Ædelreds Enke, Datter af Hertug Rikard (den frygtløse) af Nor- 
mandiet. 

3) Rettere til Hertug Robert II af Normandiet, men først efter 
hendes første Ægtefælles, Ulf Jarls, Død. 

4) I dette Stykke bygger Sakse i det hele paa Adam af Bremen. 

i sine Labber og bar hende bort til sit Hi i Skoven. Her 
blev den optændt af en sælsom ÅAfttraa til hendes favre 
Krop; den fik større Lyst til at tage hende i Favn end 
til at æde hende op; og havde den røvet hende til at 
rive ihjel, brugte den hende nu som Bytte for sin lider- 
lige Lyst: Ransmanden blev fluks til Boler, stillede sin 
Attraa i hendes Favn og glemte sin glubske Hunger 
ved at føje sin Elskovslyst. Ja for at skaffe hende run- 
delig Føde hjemsøgte han Kvæget der i Nabolaget med 
idelige Overfald, og vænnede hende, der før var vant 
til fine Spiser, til at æde blodig Brad. Saa stærkt et 
Baand lagde da hans Fanges Skønhed paa hans Grum- 
hed og Vildskab, at han ej, som hun havde ventet, tør- 
stede efter hendes Blod, men attraaede hendes Elskov, 
og hun fik sin Føde af den samme Bjørn som hun 
troede vilde æde hende selv. Hvor vidt strækker sig 
ikke Elskovs overvældende Magt! 'Selv hos de glu- 
bende vilde Dyr maa under dens Tvang Ganens graa- 
dige Attraa vige for Vellystens Bud. — Omsider har- 
medes Kvægets Ejermand over at hans Hjord blev saa 
udtyndet; han lagde sig paa Lur, hidsede sine Hunde 
paa Bamsen, trængte under Skrig og Hujen haardt ind 
paa den, og forfulgte den helt hen til det Skjul hvor 
Møen sad gemt; men dens Hi laa afsides, ude i uvej- 
somme Kær, i Ly af det tykkeste Løv og de tætteste 
Grene. Her blev Vilddyret snart fanget i Garn og stuk- 
ket ihjel af Jægernes Spyd. — Dog, Skæbnen vilde i sin 
Godhed vise, at den kunde mestre de stridige Stoffer 
og dække Samlivets Misforhold ved ej at gøre Frug- 
ten deraf saa fæl at skue: det Barn hun havde avlet 
med Udyret, var ved sin Fødsel ej anderledes end 
andre; og uagtet der flød Bjørneblod i dets Aarer, havde 
det dog helt menneskeligt Ydre. — Den Søn, hun fødte, 
fik af hendes Frænder Faderens Navn; og siden, da 
han fik sit sande Udspring at vide, fældede han til 
Hævn sin Faders Drabsmænd. — Hans Søn Thrugils 
kaldet Sprageleg vanslægtede paa ingen Maade fra sin 
Faders Kraft, men traadte ærligt i hans Fodspor; og 

hans Søn Ulf røbede ogsaa ved sit Sindelag sit Udspring 
og var i Aanden sin Farfader op ad Dage”). 

Men for nu at tage Traaden op hvor jeg slap, saa 
truede Olaf og hans Broder Harald”) Danerne med 
svarlig Strid; men da kom Knud til fra England, over- 
faldt ham og nødte ham til at gaa i Landflygtighed til 
hans Maag Geridaslav"), Fyrste i Østerleden; han ind- 
tog Norge, vendte saa hjem, og jog Rikard ud af Lan- 
det, fordi han havde teet sig som sin Hustrus argeste 
Avindsmand; men sin Søster sendte han hjem til Sæl- 
land og skænkede hende Dronningenavn'). 

Imidlertid døde Sveernes Konge Olaf, og efter ham 
fulgte Ømund, der for sit lange Livs Skyld fik Tilnav- 
net hin gamle. Ved hans Død fik Olaf af Norge Mod 
paa at vende hjem til sit Land og tilrev sig djærvt med 
Sveernes Hjælp Herredømmet over Norge, da han saa, 
at Knud ej længer kunde ty til sin Broders Hjælp og 
saaledes havde mistet en stor Del af sin Magt”). 

Samme Olaf gav sit Folk gode Love og viste det der- 
ved Vej til et bedre Levned, medens det tilforn ikke 
vidste hvad Ret var, og levede som en spredt Land- 
almue; og disse gamle Love fra hans Dage holdes end- 
nu i Hævd og mindes med Ærefrygt af det norske Folk. 
Han var ogsaa overmaade gudfrygtig og har vundet 
Navn ved den mindeværdige Maade hvorpaa han viste, 
at Helg skal holdes i Agt og Ære. Han sad nemlig en 


1) Sakse fortæller her et æventyrligt dansk Folkesagn om den se- 
nere danske Kongeæts Udspring. Ulfs Farfader var vistnok den 
svenske Kongeætling Bjørn eller Styrbjørn; se ovenfor S. 494 f. 

2?) Naar Sakse stadig nævner Harald (Haardraade) sammen med 
Olaf, beror dette paa en Misforstaaelse; ti Harald var kun 15 Aar 
gammel ved sin Broders Fald. 

3) Ellers kendt under Navnet Jaroslav, Fyrste i Rusland. Det var 
Aar 1028 at Olaf blev fordrevet fra Norge. 

4) Denne sidste Efterretning om Rikard og Estrid er aldeles urig- 
tig (se ovenfor S. 527). 

5) Sakse antager jo nemlig urigtigt Knud og Olaf Skotkonge for 
Halvbrødre; se S. 518. løvrigt var Olaf Skotkonge død længe før 
Olaf den helliges Forsøg paa at genvinde Norge. Sakse forveksler 
her og i det følgende Olafs Søn og Efterfølger Anund (Jakob) med 
dennes Broder Ømund den gamle, der fulgte Anund paa Tronen. 

Google 


530 Knud den store. 


Søndag og skar tankeløst i et Stykke Træ med sin Tol- 
lekniv; og da saa de der stod hos, mindede ham om at 
det var Helgbrud, fattede han fluks Nag til sin højre 
Haand, ved hvis Hjælp han havde øvet sin uoverlagte 
Synd, samlede de spredte Spaaner, stak Ild paa dem og 
lod dem brænde inden i sin Haand, saa han led baade 
Svie og Smærte til Straf for hvad han af Vanvare havde 
gjort. Saa omhyggelig var han for at overholde de hel- 
lige Bud selv i Smaating, at han uden Tøven idømte 
sig selv en haard Straf for sin Overtrædelse deraf: han 
troede for vist, at der ventede Synderne Straf i Helvede, 
og vilde derfor hellere straks døje lidt ondt for at und- 
gaa hin langt værre Pine; ti han fandt det tryggest at 
vise Taalmod og standhaftig udholde den øjeblikkelige 
Svie i Haanden fremfor at plage sig i sit Indre med 
Frygten for den forestaaende Pine. Saaledes vilde han 
ej se gennem Fingre med sig selv, at ikke de andre 
skulde rokkes i deres Gudsfrygt, og sonede med Straf 
hvad han godt kunde være gledet let henover; ja uagtet 
han kunde have undskyldt sig med at han af Vanvare 
kom til at synde, vilde han hellere lægge sm Anger for 
Dagen for ej at skulke fra Kirkens Bud, og valgte at 
tage sin Straf og vise at han gjorde Bod, fremfor at 
slippe fri og netop derved vidne om sin Synd. Saaledes 
vilde den gudfrygtige og vise Herre hellere lyde den 
hellige Kirkes Bud end lægge Dølgsmaal paa sin egen 
Skyld; og denne hans fromme og hellige Færd mindes. 
da ogsaa for stedse i det Tilnavn han har faaet. Tillige 
var han de fattiges Værn og de umyndiges Værge; han 
holdt Præstestanden i Ære og hjalp dem der led Vold 
og Uret; ja af hans Bryst udsprang som af et velsignet 
Væld mange andre Dyders Tegn. Dette faar være nok 
om ham; ti en Mand, som er kaaret til Kirkens Helgen, 
trænger ej til Enkeltmands Lov og Pris?). 

Men Ulf misundte Knud hans Dyd og Ære og bar 
svar Avind til ham; og da han ej følte sig stærk nok til 
at byde ham Trods, tog han paa Skrømt Tjeneste hos 


1) Hvad Sakse her fortæller om Olaf den hellige, bygger aaben- 
bart paa legendarisk norsk Overlevering. 

ham, for at dølge sin Svig og spinde sine Rænker med 
Held. Da nemlig Sveerne idelig faldt ind i Skaane, bad 
han først om at blive sendt over at holde dem i Ave; 
og da han havde opnaaet at faa det Hverv overdraget, 
bad han Knud give ham et med hans Segl forsynet 
Brev med til Estrid om at hun skulde gøre som han 
bød. Det fik han, og krævede fluks at hun skulde tage 
ham til Ægte, saa han vendte Fejde-Fuldmagt til Frier- 
brev og valgte at stille sin Elskovslyst fremfor at ud- 
rette sit Ærende flinkt. Estrid troede, at han handlede 
efter Knuds lønlige Bud, og turde ej sige nej, da han 
blev ved med sin indtrængende Bøn. Saaledes vanrøg- 
tede den underfundige Høvding af Had og Avind sit 
Ærende; og ved Hjælp af sin flydende Tunge, som var 
hans Styrke, lokkede han troløs det lettroende Sø- 
skendepar i en skammelig Fælde. — Han æskede nu 
aabenlyst Danmark til Strid og afslørede dristigt sin 
lumske Svig; og for ej i Danmark at oppebie Knuds 
Hævn, drog han i Tide med sin Hustru over til Sverige 
for at unddrage sig Straf. 

Her havde han stadig ej Tanke for andet end sit 
Forsæt om at falde ind i Danmark; han fik Ømund!') 
og Olaf”) i Ledtog med sig og foreslog den ene at 
hjemsøge Sælland med en Flaade, den anden at falde 
ind i Skaane med en Landhær; selv lovede han at føre 
den svenske Flaade. Men en Mand ved Navn Haakon 
fra Stangby”) kom under Vejr med hvad der var i 
Gære, og da han var Kongen tro og huld, gik han skynd- 
somst om Bord og sejlede over til Knud, saa denne fik 
god Lejlighed til at sætte sig ind i hele Sagen. Ved det 
Vennestykke lagde han for Dagen, hvor inderlig han 
elskede sin Fyrste og sit Fædreland. Da Kongen fik 
Bud om slig Sammensværgelse, drog han kort efter did 
med sin Hær, men vilde dog ej lade den Mand ulønnet, 
der først havde bragt ham Tidende derom, og skæn- 
kede ham til Tak for hans Troskab og for den lange 


1) Rettere Anund (Jakob). 
2) Olaf den hellige. 
3) Nord for Lund, i Torna Herred i Skaane. 
34” 

og farefulde Søfærd han havde givet sig ud paa, tvende 
Bols Jord af Skaanes Land. 

Imidlertid lod Olaf sin Flaade ligge ude ved en af 
Øerne og styrede selv til Sælland om Bord paa en rask 
Sejler. Her stævnede han Folket til Tings og søgte at 
vinde det for sig ved at føje sine Ord saa snildt som 
muligt, samt lokkede med Smiger baade for hver især 
og for alle under ét; ti han tænkte, at det Rige var tryg- 
gest Eje, som vandtes med fagre Ord og ej med Fejde. 
En af de store gav ham med List et overmaade gun- 
stigt Svar; og han gjorde sig derfor det bedste Haab 
om at vinde Folkets Yndest; men det var kun paa 
Skrømt det viste ham Huldskab; og alt imens Almuen 
og Fyrsten stod og skiftede Ord med hinanden, kom 
en af hans Spejdere op fra Stranden og meldte, at der 
var store Sejlere i Sigte som stævnede did. Nu blev 
Olaf tvivlraadig; men Oldermanden, der ventede Kon- 
gens Komme, bad ham ej være bange, og sagde at det 
kun var den vante -Købmandsflaade der var under Op- 
sejling; ti han tænkte at de fik aldrig bedre Lejlighed 
til at overfalde Fjenden end hvis han nu dulgte deres 
Had under Venskabs Dække, saa det lykkedes ham at 
trække Tiden ud og holde ham hen med Talemaader. 
Nok en Gang blev der bragt Kongen et lignende Bud 
paa Tinget hvor han stod; men Oldermanden gav ham 
samme Besked som sidst og fik ogsaa Bugt med hans 
Frygt. Omsider fattede Olaf Mistanke til hans Ord, 
sendte en Spejder ned paa Stranden, og bad ham se 
efter, om det var Knud der kom, eller om det var Køb- 
mandsskibe, der havde gjort Indtryk af en Orlogs- 
flaade. Da han saa kom tilbage og meldte, at han saa 
en talrig Flaade ude paa Havet, skyldte Olaf fluks Ol- 
dermanden for Svig og brød Ting og Stævne; men 
denne paastod, at han trods alt havde talt den rene og 
skære Sandhed; ti, sagde han, de, som nu kom, var 
netop de rette Købmænd at vende sig til, naar man 
vilde handle om Danmark med Jærn og Staal. 

Olaf undslap med Nød og næppe, og roede ilsomt 
tilbage til sin Flaade. Nu lagde Knud med sin Flaade 

ind i Havnen for at unde sit udmattede Mandskab 
Nattero. Her fik han at vide af Landsfolket, at Ømund 
med en Landhær var faldet ind i Skaane, og at Ulf 
havde lagt sig med en Flaade i Helgeaa'). Han drog 
saa selv mod Ømund, men sendte sin Flaade ud mod 
dem, der havde lagt sig i Aaen. Ved Stangebjærg?) slog 
han Ømund i et navnkundigt Slag; og da Flaadens Hø- 
vedsmænd spurgte den Tidende, attraaede de ogsaa 
selv at øve et lignende Manddomsværk og vilde ej have 
Ord for at tjene deres Konge fejgt og trøvt, naar han 
selv teede sig saa djærvt; og for des før at sætte over 
til den Ø, hvor Fjenden havde sat sig fast, gik de op 
paa en anden Holm tæt derved og slog en Fjælebro 
tværs over Aaen. Paa dette Sted vider Strømmen sig 
ud; den bliver langt bredere end en Aa, og ligner sna- 
rere en stor Sø. Ulf bød nu sine Mænd lade være med 
at afbryde Fjenden i hvad han havde for, og lod dem 
blot paa Frastand skyde med Spyd og Pile paa dem, 
mens de gik over; »ti«, sagde han, »I vil snart faa at se, 
at han med egne Hænder bygger sig Helvej.« Da saa 
Værket var skredet længere frem, fylkede han sin Hær 
paa den modsatte Bred og gav det Udseende af at han 
vilde hindre vore Folk i at gaa over. Da Danerne saa 
det, blev de saa meget ivrigere efter at vinde frem og 
gik i stort Tal ud paa Broen. Som de nu her tætpak- 
kede trængte sig frem for at yppe Strid, uden at ane 
hvad for en farefuld Færd de havde givet sig ud paa, 
sank Broen med ét under dem, og de stridslystne Kæm- 
per lod i Bølgen deres Liv; ti det gik her som saa ofte 
i slige Tilfælde: naar der var nogen som en enkelt 
Gang atter flød oven paa Vandet, kom straks andre til, 
hagede sig fast i ham, og trak ham til Bunds; de klyn- 
gede sig gensidig til hver andre for at bjærge sig i det 
vilde Virvar, men opnaaede kun at drage hverandre 
med i Døden; og naar nogen søgte Frelse hos en an- 
den, endte det blot med at de fulgtes i Graven; ti i de- 


1) I det østlige Skaane. Slaget stod vistnok Aar 1026. 
2?) I Vestre Gønge Herred i Nørre Skaane. 

res tunge Rustninger kunde de ej redde sig ved at 
svømme. 

Saaledes maa man snarere sige, at Ulf sveg end at 
han slog de Danske: han vandt ved andres Dumdri- 
stighed hvad han ej kunde opnaa ved egne Kræfter, 
og havde Held til at overvinde haarde og modige Fjen- 
der, ej ved at gaa paa, men ved at trække Kampen i 
Langdrag. Men da han frygtede for, at Hævnen snart 
vilde ramme ham for hans Værk — ti til den ene Side 
spærrede Flaaden ham Vejen, og påa den modsatte 
Kant truedes han af Kongen — søgte han at redde sig 
ved et snildt Raad, som dog var vanskeligt at sætte i 
Værk: han overvejede nøje hvorledes han kunde und- 
slippe, fandt, at han ej havde anden Udvej end at lade 
Flaaden i Stikken, lod derfor de større Snækker blive 
liggende hvor de var, og satte om Natten hele Hæren i 
Baade ind til den nærmeste Strand; og paa den Vis 
undveg han i Løn og søgte Skjul med hele sin Skare. 
Ved Daggry faldt Danerne over Fjendernes Skibe, tør- 
stende efter Hævn for deres Landsmænds Skade, men 
fandt dem tomme og værgeløse. — Kongen lod nu Søen 
ransage og de druknede Kroppe fiske op med Baads- 
hager og Bundgarn, og dernæst lod han dem hæderlig 
jorde i Aasum By tæt ved Aaen!?). 

Siden underkøbte han nogle af Nordmændene og 
overvandt saalunde Olaf ved at vække Oprør i hans 
eget Rige; saa den højsindede Høvding fik en Ufærd 
som Følge af sine Landsmænds 'Havesyge; og de sam- 
me som udenlands stred for hans Sag, blev hjemme 
hans Banemænd. — Hans Broder Harald frygtede for 
at det troløse Folk skulde give ham samme Skæbne, 
drog til Byzants, og foer saalunde langt af Led for at 


1) I sin Fortælling om Olafs Overfald paa Danmark bygger Sakse 
paa dansk (skaansk) folkelig Overlevering, der utvivlsomt rummer 
en historisk Kærne, om end adskilligt er noget sagnagtigt. At Ulf 
mod Knuds Vilje tog Estrid til Ægte, fortælles allerede i Roskilde- 
krøniken, men lyder ikke videre sandsynligt. Selve Beretningen om 
Kampen i Helgeaa rummer derimod en vistnok i Hovedtrækkene 
rigtig Overlevering, 

slippe bort fra et Land, som han ej længer havde Til- 
lid til"). 

Over seks mægtige Riger var Knud nu blevet Herre, 
og lod da ogsaa sin Straaleglans lyse over det romerske 
Rige; han gav nemlig Kejser Henrik sin Datter Gunild 
til Ægte; og da Italien kort efter rejste sig mod ham, 
kom han ham til Hjælp, dæmpede.Oprøret og gengav 
ham atter hans gamle Højhed”). 

Da han saa kom hjem derfra, satte han sin ældste 
Søn Harald over England, Knud over Danmark, og 
Sven, sin Søn med Alviva, over Norge, dog uden at 
gøre noget Skaar i sin Vælde; ti selv om han overlod 
sine trende Sønner de tre Lande at styre, beholdt han 
dog selv Overherredømmet over alle tre og vilde ej give 
andre den øverste Magt. Ydermere gav han de unge 
Konger gæve Mænd til Værger, der kunde hjælpe dem 
i deres Embeder”). 

Siden fik Estrid Sønnen Sven; og for Barnets Skyld 
tog Broderen atter hendes Husbond til Naade; ti uag- 
tet Knud ej havde noget til overs for Ulf og hans tro- 
løse Id, vilde han dog gærne være sin unge Frænde 
huld og blid. Ja han fæstede Ulfs Søster som Brud til 
Anglernes Jarl Godvin og søgte at knytte Venskabs og 
Svogerskabs Baand mellem de tvende Folkefærd; og 
saa er spurgt, at hun blev Moder til Harald, Bjørn og 
Toste. — Men Kejseren fik med Gunild Sønnen Mag- 
nus, hvis Lykke blev lige saa stor som hans Navn, og 
fra hvem højbaarne tyske Ædlinge skal stamme ned i 
mange Slægtled"). 


ly) Sakse bygger her væsentlig paa Adam af Bremen. 

?) Denne aldeles uhistoriske Fortælling findes allerede hos Sven 
Aggesøn og skyldes sikkert kun en Misforstaaelse af nogle Ord hos 
Adam af Bremen. Rigtigt er det derimod, at Knud fæstede sin Dat- 
ter til Kejser Konrads Søn Henrik; hun ægtede ham dog først Aaret 
efter Knuds Død. 

3) Sakse slutter sig her ret nøje til Sven Aggesøn. At Knud gjorde 
Sven og Hardeknud til Underkonger i Norge og Danmark, er vistnok 
historisk rigtigt; derimod vides intet om at han gjorde den tredje 
Søn Harald til Underkonge i England. 

4%) Den rigtige Efterretning om Godvin Jarls Ægteskab med Ulfs 
Søster Gyda har Sakse fra Adam af Bremen. Derimod var Henriks 

Paa den Tid kom Gudskalk Venderfyrste, en haabe- 
fuld ung Mand, til Kongens Gaard for at tage Tjeneste 
hos ham. Hans Fader Pribignev var Kristendommen 
overmaade huld og søgte forgæves at bringe det fra- 
faldne Vendland tilbage til Troen, og han havde derfor 
tvært imod sit Folks Sæd ladet Sønnen undervise og 
optugte i boglig Lærdom; men da Gudskalk spurgte, 
at Sakserne i deres griske Attraa efter at vinde Vend- 
land havde taget hans Fader af Dage, kunde den frede- 
lige Læsning ej dæmpe hans vilde Vrede: han lod med 
ét Lærdommen ligge og greb til Vaaben, vilde ej for- 
sømme fædrene Sæd for at tilegne sig en fremmed 
Aand, lagde Bøgerne bort og bandt Sværd ved Side, 
vendte Videnskaben Ryggen, vilde hellere hedde djærv 
Hævner end daadløs Lærling, og fandt det bedre at 
lægge sig efter Mod end efter Snille. Han adlød hellere 
Blodets Røst end sin Tugtemesters Raad; og først da 
han havde faaet Hævn, drog han til Knud og blev hans 
Mand. Saaledes blev Ungersvenden standset paa Vi- 
denskabens Tærskel af den Vildskab der kom op i ham, 
og den sindige Lærdom kunde ej faa Bugt med den 
Haardhed og Grumhed som sad ham i Blodet”). 

Ved den Tid fik Danmark nok nogle nye Bisper: 
Aveke blev Gerbrands Eftermand, og Odinkar den 
yngre kaaredes til Bisp i Ribe”). 

Naar Knud drog rundt i de tre nævnte Riger, fordelte 
han sit Hærfølge, som talte sekstusende Mand, paa tre- 
sindstyve velrustede og prydede Snækker, der saaledes 
hver rummede hundrede væbnede Mænd. Om Somme- 
ren laa de ude paa Vagt for at værne Riget; men om 
og Gunilds Ægteskab i Virkeligheden sønneløst; og naar Sakse taler 
om deres Søn Magnus, er han altsaa paa Vildspor. — Navnet Mag- 
nus betyder sfor. 

1) Dette Stykke om Gudskalk Venderfyrste er ogsaa bygget paa 
Adam af Bremen. 

?) Som sædvanlig er Sakse unøjagtig i sine kirkelige Opgivelser 
fra denne Tid; Aveke blev ganske vist c. 1030 Gerbrands Eftermand 
i Roskilde, men Odinkar den yngre var allerede kort efter Aar 1000 
blevet Bisp i Ribe; jfr. ovenfor S. 520 £.; Sakse véd, at der har væ- 


ret to Bisper af dette Navn, men anbringer fejlagtigt dem begge i 
Ribe. 

Vinteren lagde han dem gærne i Borgeleje trindt om 
Land og gav dem tillige Kost og Tæring; hver Maaned 
fik de deres Sold. 

Siden, om Julehelligdage, paa den Tid af Aaret, 
da vor Skaber tog sig for at dele sin Udødelighed med 
os, var Ulf buden til Gilde hos Knud i Roskilde, og fik 
sig her en såadan Rus, at han ud paa Natten glemte 
sit Vid og for at prale af sin Daad kvad en Vise om 
hvordan Knuds Hærmænd nys havde maattet lade de- 
res Liv i Bølgen. Men da Kongen mærkede, at han 
haanede ham for hans Mænds Uheld lige op i hans 
aabne Øjne, blev han saa harm i Hu over hans Nidvise, 
at han vægrede sig ved at agte den Mand for Gæst, som 
vitterlig havde skilt ham af med hans raskeste Svende, 
og lod Ulf dræbe af de omstaaende Mænd midt under 
Maaltidets Helg. Saaledes maatte han med Rette bøde, 
fordi han ej kunde tøjle sin Tunge: i sin Drukkenskab 
kvad han om andres Død og varslede dermed sin egen 
Bane; og Bægrene, som han havde været saa fus til at 
tømme, løb nu fulde af hans eget Blod. Dog, det var 
kun Løn som forskyldt, at hans Frækhed ej tjente ham 
til Gode, men tværtimod blev hans Ulykke, fordi han 
havde gjort sig til af at han havde været Mand for at 
tilføje Kongens ypperste Stridskræfter det største Tab. 
— Siden gav Knud sin Søster, den dræbtes Enke, to 
Herreder i Mandebod for sin Maag; og dem overdrog 
hun senere hen som Tiende til den hædrede og højhel- 
lige Trefoldigheds Kirke i Roskilde”). 


Alt var Hærmænd i Hobetal strømmet sammen i 
Knuds Gaard; og selv om det ej faldt ham svært at 
skaffe dem Kosten, saa kneb det med at ave deres 


1) Sakse bygger her paa hjemlig Overlevering; dog maa vi snarere 
tro Roskildekrøniken, naar den fortæller, at Drabet foregik i selve 
Domkirken. Det skete vistnok Aar 1027. — Den Tiende, som her 
omtales, er ikke den almindelige kirkelige Tiende (Tiendeparten af 
Indtægter), som paa denne Tid ikke endnu var indført, men den 
saakaldte Hovedtiende. Denne bestod i en Tiendedel af Formuen 
og ydedes sikkert oftest som Sjælegave paa Dødslejet. 

ustyrlige Sind; ti hos mange var Modet større end 
Mandstugten, og mangen, som havde indlagt sig stor 
Hæder i Strid, ringeagtede den Ros som i Fred kan 
vindes; saa hvo der havde udmærket sig hist ude, hø- - 
stede kun Skam her hjemme, og det var fast umuligt 
at finde en Mand som paa én Gang var dannis og djærv; 
ja der var mange som havde den onde Vane at kives 
og klamres i Kongens Gaard. Da nu Kongen saa, hvor 
forskellige de var i Byrd, Tungemaal og Tænkemaade, 
og hvor lidt de indbyrdes kunde forliges og stemme 
overens — ti nogle var hovmodige, andre skinsyge, at- 
ter andre havde let til Vrede — vilde han faa dem til at 
te sig mindre tøjlesløst og udstedte en ypperlig Gaards- 
ret med de nøjagtigste Love og Bud, som kunde gøre 
Ende paa al den Strid og Splid og vise Hærmanden det 
høje Stade som man med Rette kunde kræve af ham. 
Han overvejede Sagen meget nøje og rettede sig efter 
Øpe Sællandsfars Raad — en Mand der overgik alle de 
andre i Klogskab og i Myndighed; og for at ej den ydre 
Magt skulde lægges øde ved indre Fejltrin, avede han 
det indbyrdes Had mellem Stalbrødrene, og ved Lo- 
vens strænge Bud lagde han Baand paa Hærmændenes 
Oprørsaand og knyttede dem saa at sige sammen i et 
indbyrdes Broderskab. Og for at føje Dannished til 
Djærvhed lærte han de boldeste Hærmænd den yp- 
perste Tugt og Sømme, og tog sig for at rense sin Hird 
for tøjlesløse og trættekære Seller, hvem man maatte 
blues ved som ved det værste Bundfald. 

For altsaa at holde Skarnsfolk borte fra sin Gaard, 
fastsatte han, at de skulde sidde til Bords i samme 
Rækkefølge som de havde opnaaet Hærmandsnavn, 
saa den sad øverst som var ældst i Gaarde; ti han 
mente, at hvo der havde tjent Kongen længst, skulde 
lønnes med at sættes til Højbords, og vilde ej give dem 
Lov til at sidde i Flæng, hvorved det kunde se ud som 
ar han ej ret skønnede paa deres Fortjenesters Række- 
ølge. 

Hvo der havde Forfald, naar der blev kaldt til Bords, 
og saalunde kom for sent, skulde lige fuldt have Ret 

til at sidde blandt de andre; men havde de sat sig saa 
tæt sammen, at de fyldte Bænken helt, saa der ej var 
Rum for den sidst komne, skulde den der sad paa hans 
Plads, rejse sig og søge det næste Sæde, og saaledes 
skulde de blive ved med høvisk at vige hverandre Plad- 
sen, lige til hele Rækken efterhaanden havde rejst sig 
fra Bænken og rettelig gjort Rum for ham; hvo der saa 
sad nederst, maatte gaa fra Borde. 

Om nogen paa Trods blev ved med at tage en an- 
dens Plads, skulde den, som det gik ud over, klage sin 
Nød til sine nærmeste Bordfæller, føre dem frem som 
Vidner paa Tinge og sagsøge den skyldige; og derved 
udvirkede han, at den der var varet om at vige ham 
Sæde, men paa Trods havde siddet overhørig, med 
Skam maatte rømme af Gaarde. — Tre Gange havde 
Kongen dog Ret til at eftergive slige skyldige deres 
Straf, dog kun paa det Vilkaar, at saa mange Gange 
han haanligt havde nægtet sin Fælle hans rette Sæde, 
… saa mange Pladser rykkede han ned. Saaledes holdt 
Loven den rette Middelvej mellem Haardhed og 
Læmpe og var baade stræng og blid, saa den ikke viste 
den angrende bort, men heller ej bar over med Brøden. 
— Men gjorde han sig fjerde Gang skyldig i samme 
Brøde, fik han ej længer Adgang til Hærmændenes 
Bord, men maatte sidde for sig selv og hverken dele 
Fad eller Stob med nogen af sine Lagsfæller; ti naar 
Kongen havde tilgivet tre Gange, vilde han ej ydermere 
bære over med ham, eftersom den 'der saa ofte gør sig 
skyldig i samme Brøde, ogsaa med Rette fortjener sin 
Straf. Saaledes ønskede han at revse Trods med Ringe- 
agt; ti Kongen harmedes over den Haan, der vistes 
Hærmændenes Hæder, og mente som saa, at hvo der 
ej holdt sin Ligemand i Agt og Ære, var ikke heller til 
Sinds at lyde sin Overmands Lov. 

— Samme Slags Straf var der sat for alle mulige mindre 
Overtrædelser, som naar nogen gav en anden Ukvems- 
ord eller paa Trods spildte Drikke paa ham. 

Kongen gjorde oftere Hærtog til Søs end til Lands; 
og naar der var Brug for Ryttere, maatte derfor Hær- 

mændene uden nogen Staldsvendes Hjælp skiftes til at 
passe hverandres Heste. Hvo der da, naar han red 
dem til Vands, uafbrudt sad paa sin Stalbroders Hest, 
i Steden for at bruge sin egen ind imellem, ifaldt oven- 
nævnte Straf; ti Kongen var til Sinds at holde saa 
stræng Mandstugt blandt sine Folk, at han revsede og 
avede selv smaa Udskejelser og Overtrædelser. — Hvo 
der tre Gange ved Fodring i Stalden gav sin egen Hest 
Kærnen og sin Stalbroders Straaet, maatte i Henhold til 
ovennævnte Vedtægt enten blive i Tjenesten med Spe 
og Spot eller rømme af Gaarde med Skam og Skænd- 
sel. — Lige saa viseligt var der sat samme Straf for at 
tørne sammen med sin Stalbroder, naar han red sin 
Hest ud i Aaen, saa man plumrede Vandet for ham. 
Saa omhyggeligt overvejedes selv Samfundets mindste 
Sager. 

Hvo der faldt i Søvn paa sin Vagt og sov saa haardt, 
at man kunde tage hans Klæder eller Vaaben fra ham, 
ifaldt en lignende Straf; ti man fandt, at Kongen var 
ilde tjent med den Slags Folk, som for deres egen 
Dvaskheds Skyld glemte at vaage for alles Vel. 

Men mod større Overtrædelser var der fastsat en 
strængere Rettergang”). Om nemlig nogen havde gjort 
nogen af sine Stalbrødre Skade med Næve, Staal eller 
Stav, eller med Vold vristet noget ud af hans Hænder, 
eller ogsaa rykket Haar af hans Hoved, eller endelig 
lagt onde Raad op mod Konge og Rige, og Sagen var 
fuldt vidnefast, da skulde han have sit Hoved forbrudt, 
udstødes af Hirden og træde ud af Kongens Tjeneste. 
— Naar nemlig nogen var blevet haardt krænket af en 
anden, bad han først Kongen sætte sig i sin Stol og 
holde Retterting paa Huskarlestævne; dernæst stæv- 
nede han trende Gange den sagsøgte til at møde paa 
Tinge, og hver Stævning skulde ske ved to Lagsbrødre. 
Ejede den, der skulde sagsøges paa offentligt Ting, 


1) Medens ifølge Landslovene den sagsøgte i Reglen havde Ret til 
at sværge sig fri sammen med et vist Antal Medédsmænd, er Hær- 
loven langt strængere, idet den giver Sagsøgeren Ret til at føre Vid- 
ner i Sagen og saaledes faa den skyldige domfældt. 

Gaard og Gods, da var det Skik at han skulde stævnes 
én Gang hjemme hos sig selv, og to Gange ved sit Sæde 
i Kongens Gaard, hvad enten han var tilstede eller ej; 
men ejede han ikke Jord, skulde han stævnes alle tre 
Gange ved sin vante Plads i Høvdingehallen. — Naar 
Tinget var sat, skulde Stævningsmændene sværge, at 
de redeligt havde stævnet den sigtede og ej ved at give 
ham Sag ladet sig lede af nogen Slags Yndest eller 
Uvilje; og de optraadte saaledes paa én Gang som Sag- 
søgere og Vidner. Dernæst skulde Vidnesbyrd aflægges 
mod den sigtede i selve Sagen af tvende Mænd, der 
først maatte sværge, at de hverken af Venskab for Sag- 
søgeren eller af Avind til den sagsøgte vilde sige andet 
end hvad de med egne Øjne og Øren havde forfaret; i 
Sager angaaende Drottensvig toges der mest efter hvad 
man havde hørt og spurgt, men ellers krævedes Øjen- 
vidner. — Endvidere var det ikke tilladt at gendrive 
Sigtelsen ved at føre Værn i Sagen, ti Vidnernes fæl- 
dende Ord kunde ej omstødes enten ved at andre kom 
én til Hjælp eller ved at man selv fralagde sig Skyld; 
nej man lagde saa stor Vægt paa deres Vidnesbyrd, at 
det holdtes for en til Helligbrøde grænsende Galskab at 
tvivle om Sandheden af deres Udsagn. Saaledes var den 
sagsøgte værgeløs overfor de fældende Vidner og kunde 
intet Modbevis føre, hvad enten han var skyldig eller 
ej; og naar han var stævnet med lovfast Søgsmaal, 
kunde han ej føre Værn i Sagen. — Dommerne holdt 
sig strængt til Vidnernes Udsagn og dømte den sag- 
søgte som sandskyldig, der ej havde kunnet fralægge 
sig Sigtelsen, til Tab af Ære, Gods og Hærmands 
Hverv, samt til at rømme Land og Rige; og alle kunde 
ustraffet og med Ære løfte Haand imod ham. — Dom 
afsagdes lige saa fuldt over fraværende som over nær- 
værende; og om man var aldrig saa langt af Led, saa 
kunde dog Vidnerne føre deres Kæremaal og Sagen paa- 
kendes; og naar begge Dele rettelig var sket Fyldest, 
kunde den stævnede ej undskylde sig. Først nu tog 
Kongen Sagen op til Doms og spurgte de andre, om 
vedkommende Kendelse huede dem alle; ti selv var 

han kun Tilhører i Sagen og overlod Huskarlene selv 
at fælde Dom, da han holdt det for Skam og Skænd- 
sel at straffe Mænd, som han selv havde vist Huld- 
skab. Derfor undsaa han sig ved at optræde som de 
Mænds strænge Dommer, der havde tjent ham tro, og 
henviste alle Klager, der forebragtes ham, til Gaards- 
rettens Kendelse; ti han vilde hellere tie til Tegn paa 
sin Mildhed end ved Straffedom lægge sin Strænghed 
for Dagen. 

Naar saa Hærmændenes Svar var æsket, og hele 
Tinget havde istemt Dommen, var det Sæd at adspørge 
den dømte, om han ønskede at undfly til Lands eller 
til Vands. Paa den Vis vilde Kongen hellere straffe 
sine Mænd med Fredløshed end med Død; og for at 
det ej skulde hedde, at han foer voldelig frem imod 
dem, overlod han dem at vælge hvad Vej de vilde fly. 
— Vilde den dømte drage bort til Søs, skulde alle hans 
Stalbrødre følge ham did, skaffe ham et Skib samt 
Aarer, Farkost og Øsekar, og blive staaende paa 
Strandbredden saalænge de endnu kunde øjne Åarerne, 
hvis han roede, eller Raaen, hvis han sejlede. Først 
naar de var ude af Syne, gentog de alle den over 
Flygtningen fældede Dom og ønskede al Landsens 
Ulykker over ham samt bød ham hedde hver Mands 
Niding. Slog Vind og Vove ham atter i Land, blev 
han fluks behandlet som Fjende og maatte bøde for 
sit Brud mod Laget, og alle hans Stalbrødre stræbte 
at fuldbyrde Straffen og stod ham ivrigt efter Livet. 
Saaledes ventede der Flygtningen ej alene Vanære, men 
ogsaa Fare og Død. — Men hvis den udstødte Hær- 
mand hellere vilde undfly til Lands, skulde Hirden 
ligervis følge ham til Skovs og bie saa længe efter 
hans Bortfærd, indtil de vidste ham langt af Led; da 
skulde hele Hirden opløfte et Raab med Gny og Bulder 
og fylde Skoven med Skrig og Skraal, at ej Flygtnin- 
gen skulde tage fejl og sætte sin Kaas hjem igen. Først 
derefter, naar Loven var sket Fyldest, skred hele Hir- 
den med haard og ubønhørlig Strænghed til det yderste 
og fældede den afgørende Dom, for at det ej skulde 

hedde sig, at de straffede uden Lov og Dom; og ifølge 
den maatte han, der havde lukket sig selv ude af 
Hærmændenes ærefulde Lag, med Nidingsnavn drage 
fredløs ud paa de vilde Veje. Saalunde ifaldt de, som 
brød Hærens Tugt, en svar og vanærende Straf, og 
sank ned i de usleste Kaar; ti Kongen vilde hellere 
tilføje de skyldige Skam end Død og holdt det for 
værre Straf at styrte dem i Skændsel end at tage deres 
Liv. — Mødte siden nogen af Stalbrødrene den dom- 
fældte og var blot ét Spyd rigere eller én Mand stær- 
kere, men dog undlod at anfalde ham, da fik han selv 
Lod og Del i den andens Vanære, fordi han ej turde 
hævne hans Brøde. — Saaledes blev de skyldige, der 
havde overtraadt Hirdens Skik, efter Loven udstødt 
af Hærmandslaget, og paa den Vis holdt Dommens 
Skærm og Skjold al Skyld og Skam ude af Kongens 
Gaard. 

Kunde Sagvolderen ej fælde sagsøgte med Vidnes- 
byrd, havde denne Ret til sammen med seks Lagsfæller 
at sværge sig fri og fralægge sig den Brøde han sig- 
tedes for. — Havde nogen af Lagsfællerne forbrudt 
sig mod en anden af Ukyndighed, fordi han ej vidste 
at han hørte til Hirden, maatte han ligeledes faa seks- 
Stalbrødre til at sværge sammen med sig, til Vidnes- 
byrd om at han virkelig havde taget fejl. 

Hvo der paa ovennævnte Maade højtidelig havde 
faaet sin Dom, var en Ulykkesfugl, hvem intet Held 
mere fulgte, og 'det saa meget vissere, som Bisperne 
i trende Riger lyste slige Overtrædere højtideligt i 
Band. Saaledes hvilede Mændenes Tugt paa tvende 
Støtter og byggede baade paa Kongen og paa Kirken, 
saa man kunde sige at Guds Kendelse stadfæstede Men- 
neskenes Dom. — Lovens Haardhed kuede al Kiv og 
Strid, gjorde Ende paa alle Fejder, kvalte Oprør og 
Ustyr, og skaffede Kongen mere fredsæle Hærmænd. 
Men siden den Tid er Strængheden slappet, enten ved 
Fyrsternes Sløvsind eller Mildhed; og nu straffes alt 
med Pengebøder, undtagen Stokkeprygl, som man 
ellers kun bruger til at genne Hunde af Gaarde med; 

"ti efter de ærekære Forfædres Mening var Slag med en 
Kæp den værste Spot der kunde vederfares en Mand. 

Det føjede sig nu saa, at Kongen selv var den første 
som brød Loven: han dræbte i Drukkenskab en af 
sine egne Mænd og rokkede saalunde ved Lovens 
Grund, der hidtil havde været holdt i ubrødelig Hævd. 
Men saasnart han indsaa, at han havde gjort sig skyldig 
i aabenbart Brud paa sine egne Love, blev han grebet 
af bitter Anger, stævnede Huskarlene til Tings, steg 
ned fra sit Kongesæde, sank i alles Paasyn i Knæ paa 
Jorden, og bød Hærmændene idømme ham Straf som 
forskyldt, samt lovede villig at tage mod hvad Bod 
de vilde paalægge ham for hans Brøde: uagtet han 
kunde have skudt sig ind under sin Kongehøjhed, 
valgte han at underkaste sig Gaardsrettens Straf, og 
vilde hellere sagtmodig ydmyge sig end bryste sig af 
sin Magt og Styrke. Grædende gik hans Mænd fra 
Tinge for at pleje Raad med hverandre, og udfandt 
da, at det ikke alene vilde være usømmeligt at dom- 
fælde Kongen, men ogsaa vilde gaa ud over dem selv; 
ti de vidste vel, at uden ham var de som en Krop uden 
Sjæl og vilde blive til Rov og Bytte for dem de hidtil 
havde hersket over; kort sagt: hele Hærmandslaget 
vilde sprænges, hvis han skulde lide sin Straf; blev 
Høvdingen dømt fredløs, var de alle om en Hals; fæl- 
dede man ham, da faldt det hele; hans Dom betød 
Død og Ufærd for dem alle. Og da de nu ej vidste 
Raad i en saa vanskelig Sag, og baade var bange for 
at bruge deres Domsmagt alt for lemfældigt og alt 
for strængt, endte de med at overlade Kongen Selv- 
dømme, i den Tanke, at Høvdingens Vilje burde have 
større Vægt end hans Undersaatters Dom; ti de fandt 
hans Brøde tilgivelig, da han ej havde fejlet med Vilje, 
men kun i Overilelse. Saa kaarede de da den ankla- 
gede til Dommer, og gav ham i Steden for Straffen 
han ventede sig, Magt til at frikende sig selv; og uagtet 
han havde givet sig under deres Dom, overlod de ædel- 
modigt alt til hans egen fri Vilje, for ej at afgøre en 
vanskelig Sag med en overilet Kendelse og enten 

hævne deres Stalbroder slapt eller straffe Kongen 
strængt. Saaledes var det nær gaaet Kongen ilde paa 
Grund af hans Brøde, men af Hensyn til Sagens Van- 
skelighed slap han skadesløs derfra; desuden mente 
de, at han var straffet haardt nok ved at han paa sin 
Lykkes Højde havde maattet ydmyge sig saa dybt. 
De rejste ham da ærbødigt op, satte ham atter i hans 
Sæde og gav ham Dommerens trygge Hverv i Steden 
for den anklagedes uvisse Lod. Kongen dømte da, at 
Brøden skulde sones med Pengebøder; og medens den 
almindelige Mandebod ellers var fyrretyve Mark, 
ikendte han sig selv trehundrede og tresindstyve Mark 
i Bøde; dertil lagde han ni Mark Guld som Gave”), 
samt fastsatte ved Lov for stedse samme Bod for lig- 
nende Brøde; og af alle Pengene tilkendte han Kongen 
den første Tredjedel, Hærmændene den anden, og den 
dræbtes Frænder den tredje; og da han her i denne 
Sag baade var Konge og sagskyldig, delte han den Lod, 
der tilkom ham, mellem 'Kirkens Præster og de fattige, 
og ønskede saalunde ved en from Gave at forsone al 
Skabningens Gud og Herre. Saa viste han sig da baade 
som godmodig Dommer og gavmild Skyldner, der 
som Følge af sin fyldestgørende Bod turde gøre sig 
Haab om Afløsning og Naade. 

Ellers blev i Knuds Levedage Hærskikken aldrig 
overtraadt, saa lidt som der blev givet Bøder; ti da det 
gik saa haardt ud over de trættekære, havde ingen 
af Hærmændene Lyst til at yppe Kiv; i sine Straffe- 
domme skaanede han nemlig hverken Venner eller 
Frænder, men foer frem imod dem efter Lovens Stræng- 
hed. — Nu derimod er Gaardsrettens gamle Kraft 
svækket og sløvet, og der gaar værre Ting i Svang mel- 
lem Lagsfæller indbyrdes end mellem udenforstaaende; 
ti Loven sover overfor Ildgerningsmænd, og den, der 
skulde hævne Brøden, holder sin Haand over den; saa 
der er ingen som med Kraft og Strænghed kan tæmme 
Hærmændenes tøjlesløse Sæder. Ja den gode gamle 


1) Den saakaldte »Gørsom«. 
Sakses Danesaga. I. 35 

Mandstugt og Hærskik, som længe havde været holdt 
i Hævd, har vor Tids Fyrster ikke undset sig ved at 
sætte ud af Kraft; ti naar Oprørets Bølger bryder 
Landets Fred, gaar det ud over gammel Sæd og Skik. 
Mod tøjlesløse og trættekære unge Hærmænd er det 
nemlig bedre at vise sig haard end være dem altfor 
huld og blid. Paa den Maade ser man, at Knud med 
Kraft og Fynd ihærdigt har søgt at holde Hærens 
Tugt og Skik i Hævd. — Ydermere havde hverken 
Kongen eller hans Mænd Ret til at sige hinanden op 
uden paa Nyaarsaften. — Selvsamme Lov og Skik har 
fra Kongens Gaard bredt sig videre til andre ej fuldt 
saa høje Herrers Husstand, og i lange Tider har Kon- 
gens Gaardsret været brugt ogsaa blandt Mænd af la- 
vere Kaar”). 





Imidlertid døde Sven, som paa den Tid tog Vare 
paa Norges Rige, og Landestyret gik da over til hans 
Fader”). 

Nu vilde Knud tage Hævn over Rikard, fordi han 
havde forskudt hans Søster og som hendes Husbond 
lagt utilbørligt Hovmod for Dagen i sin Adfærd over- 
for hende; han ønskede til Straf at øve Gengæld for 
den Haan han havde vist mod Ægteskabets Helg, og 
stævnede med en stor Flaade til Normandiet. Her fik 
han snart efter en ny sørgelig Tidende om Haralds 
Død'), men agtede den fælles Leding højere end sin 
egen Sorg: han foer frem med usvækket Il og tabte 
ej sit Mod eller glemte sin Pligt, men blev sit Forsæt 
tro og stirrede sig ej saa blind paa sin egen Kvide, 
at han derover tabte hele Rigets Hærtog af Syne. 
Saaledes lagde han efter Tid og Lejlighed en sjælden 
Sindsro for Dagen og teede sig baade som bold Fader 





1) Om denne Sakses Fremstilling af Knuds Hærlove se Indlednin- 
gen ovenfor S$. 523. 

2) Sven blev 1035 drevet ud af Norge og døde kort efter; og da 
Knud selv døde samme Aar, fik han ikke Tid til at tænke paa at 
genvinde Norge. 

3) Harald Harefod døde først fem Aar efter Knud (1040). 

og djærv Høvding; ti han viste ej mindre Sjælsstyrke 
ved taalmodigt at bære Sønnens Død end ved rask at 
stunde efter Fjendens. — Rikard drog til Sicilien og 
kom ved Flugt hans Angreb i Forkøbet”). 

Imidlertid havde Knud faaet Sot og Vanhelse som 
Følge af Hærtogets byrdefulde Møje; og da han følte 
sig syg og svag og mærkede Døden nærme sig, kaldte 
han Stormændene til sig og bød dem ej vende hjem 
før Kampen var endt; ti, sagde han, de vilde uden 
Tvivl vinde Sejr, naar de løftede Baaren med hans 
Lig op paa deres Skuldre og bar hans livløse Legeme 
forrest i Kampens Rækker, saa det var som førte han 
deres Fylking i Striden; og naar saa Fjenden var slaaet 
paa Flugt, skulde de stede hans Lig til Jorde i Rodo- 
mag”) og love Indbyggerne Frihed og Frelse for at 
faa rejst et hæderligt Mindesmærke over hans Støv; 
og det Kaar gik de franske sikkert gærne ind paa, naar 
de hørte at Fjenden med det samme vilde drage af 
Lande, og for saa billigt Køb kunde fri deres Fædre- 
land for en frygtelig Fare. Hvor stor maa vi ej kalde 
den døende Konges Iver og Omhu: han hjalp sine 
Mænd i deres Nød og Vaande og gav dem en gavnlig 
Lære, som kunde overleve ham selv, saa ved sit Snille 
paa Dødslejet værnede han om de efterlevendes Liv 
og Velfærd; ti da hans Mænd havde løftet hans Lig 
paa Baare og bar det frem i Striden, var det som om 
han endnu var i Live og æggede dem til Kamp; og 
han førte dem virkelig ogsaa til Sejr, saa Lykken syn- 
tes lige saa fuldt at følge ham efter Døden som i hans 
levende Live. — Siden bad de Borgerne i Rodomag 
om at maatte jorde ham der, paa det Vilkaar at de 
atter drog af Lande; og Fjenderne gik med Glæde ind 
derpaa og skænkede hans Støv et Hvilested i deres 
By. Saaledes fulgte hans Mænd deres Høvdings Raad 
gennem Kamp og Fred til Grav og Ligfærd: de bar 


1) Hvad Sakse her fortæller er aldeles uhistorisk og skyldes sna- 
rest en Videreudvikling af nogle i sig selv urigtige Efterretninger hos 
Adam af Bremen. 

2?) Rouen i Normandiet. 

deres døde Konge paa Skuldrene i Slaget, stedte ham 
til Jorde efter Sejren og drog dernæst hjem uden at 
medtage andet end hvad Levnedsmidler de havde Brug 
for"). 

Saalunde endte da Knud sine Dage; og ingen af vore 
Konger har indlagt sig større Navn end han, selv om 
der er andre som har vundet flere straalende Sejre; 
ti Rygtet har været ham huldt og øget hans Storvær- 
kers Eftermæle, saa hans Navn og Ry langt overstraaler 
dem, der i ærefuld Daad vel maatte kaldes hans Lige; 
og medens de andres Glans er hyllet i Glemsel og tæret 
af Tidens Tand, har hans Hæder vundet varig Hævd 
paa Folkemunde, og hans Minde grønnes stedse med 
friske Skud. Men han var jo da ogsaa en Herre baade 
from og djærv, og det laa ham ej mindre paa Sinde 
at fremme Kirkens end Rigets Tarv: da han vidt og 
bredt havde vundet sig Ry i Kampen, lagde han sig 
ogsaa efter Fredens Sysler, oprettede mange Steder for 
egne Midler Kannikesamlag, øgede Gudshusenes Tal 
med nye Sognekirker og fremmede Ærbødigheden for 
Helligdommene — den han altid selv lagde for Dagen 
— ved at tillægge dem Indtægter af Kongens Gods. 
Ogsaa Munkestanden skænkede han rige Gaver, da 
han ej vilde hedde en større Ven af Mod og Vildskab 
end af Fromhed og Gudsfrygt, men ønskede at høste 
lige stor Ros for begge Dele; og ved sin rastløse Iver 
har han vundet sig et herligt lysende Navn; saa mens 
de ypperste Heltekongers Manddomsid er udslettet af 
Ælde, har hans straalende Æreminde holdt sig ved lige 
og fæstnet sig til navnkundigt Eftermæle”). 








1) Hvorfra Sakse har faaet dette aldeles urigtige og uhistoriske 
Sagn om Knuds Død, er vanskeligt at afgøre. Det synes at være 
samme Sagn som ovenfor er fortalt om Knud Gormsøns Død (S. 488), 
fejlagtigt henført til Knud den store; Henlæggelsen af Scenen til 
Rouen er snarest Sakses egen vilkaarlige Gætning. 

2) Sakse bygger her paa en afbleget præstelig Overlevering om 
Knuds kirkelige Virksomhed. 

Ogsaa i dette Afsnit blander sig værdifulde Folkesagn, hvis Kærne 
er historisk, med Efterretninger, der gennem et eller flere Mellem- 
led gaar tilbage til Adam af Bremen. Se nærmere herom i Noterne. 


Imidlertid dvælede Sven Estridsøn i England for 
der at oppebie Knud; og for helt at røve Landsfolket 
Mod paa at gøre Oprør, lagde han Mandskab rundt 
om i Borgene, for ej at give Anglerne, som han troede 
ilde, Vaaben i Hænde ved frit at overlade dem Raadig- 
hed over Vold og Virke"). — Men da Nordmændene 
fik Tidende om Knuds Død, undsaa de sig fluks ved 
det fremmede Herskab, gjorde Ende paa Danevælden, 
gik over til Olafs Søn Magnus med Tilnavnet den gode, 
og kaarede ham til Konge; ti hans Faders store Hel- 
lighedsry havde vundet ham Almuens Yndest, og de 
nøjedes ej med at vide hans Fader Tak, men overførte 
ogsaa deres Huldskab paa Sønnen. 

Imidlertid blev Knud”) ej mindre ilde til Mode ved 
Rygtet om Norges Frafald end ved Tidenden om Fa- 
derens Død; han turde ej ret yppe Strid med Nabo- 
folket af Frygt for at den kunde trække saa længe 
ud, at England under hans Fravær faldt fra ham, og 
fandt det derfor raadeligere at bære Tabet af det min- 
dre Rige fremfor at give det større Lejlighed til et 





1) Sakse véd intet om, at Knuds Søn Harald (Harefod) efter Knuds 
Død opkastede sig til Konge i England (han antager ham urigtigt 
for at være død før Faderen, se S. 546), og tror som Følge deraf, at 
Hardeknud arvede England lige efter Faderen. 

2?) 3: Harde-Knud. 

lignende Vovestykke; saa bare Tanken om det værre 
Vanheld var ham tungere at bære end selve det ringere 
Onde. Derfor dulgte han sin Harme over den Haan, 
der var overgaaet ham, sluttede Forlig med den fra- 
faldne"), og fæstede med Ed det Vilkaar, at hvo af 
dem der døde først, skulde lade den længstlevende 
arve sit Rige, at ej det vanlige Styresæt paa ny skulde 
splittes, og de éngang forenede Riger skilles. Ja saa 
ivrig var han for at Danmark og Norge skulde være 
under fælles Styre, at han hellere vilde gøre det ene 
Rige til Lydland under det andet end lade dem hvert 
beholde sin Konge, og fandt det mere ønskeligt, at 
Fædrelandet stod under fremmed Herskab, end at det, 
naar det selv var ved Magten, skulde undvære uden- 
landske Undersaatter. Taabelig maa man for sand kalde 
slig Aftale, der overlod alt til et Lykketræf og enten 
maatte hæve det ene af Landene til glimrende Vælde 
eller styrte det i skammelig Trældom. Dette Forlig 
stadfæstede de begge med svoren Ed”). 

Dernæst drog Knud til England, hvor han, som Følge 
af Svens Omsorg, fandt alt fredeligt og roligt; og her 
tog han til Medkonge sin Broder Edvard, hvis Fader 
havde baaret selvsamme Navn”) og havde avlet ham 
i sit Ægteskab med Imma; det gjorde han ikke fordi 
han havde ham kær som Broder, men for at komme 
hans Magtstræb i Forkøbet ved gavmild Ædelmodig- 
hed og hindre ham i at tage hele Riget ved at skænke 
ham en Del deraf. Derfor gav han ham Lod i Riget, 
ikke saa meget fordi han holdt af ham, men snarere 
fordi han var bange for ham paa Grund af hans Yndest 


1) Nemlig Magnus den gode. 

?) Dette Forlig omtales allerede i Roskildekrøniken c. 1140; men 
da det absolut strider mod Adam af Bremens Fortælling om at det 
var Magnus, der i Hardeknuds levende Live overfaldt Danmark, maa 
Overleveringen i hvert Fald kaldes af tvivlsom Værd. 

3) Edvards Fader var Ædelred (den raadvilde), hans og Harde- 
knuds Moder var Emma, se ovenfor $. 527. Det er ikke rigtigt, at 
Hardeknud tog Ædelreds yngste Søn Edvard (kendt under sit Til- 
navn »Bekenderen«) til Medkonge; han blev først valgt til Englands 
Konge efter Hardeknuds Død. 

hos Almuen og hans høje fædrene Byrd. Men Edvards 
Hu stod ej paa Højde med hans Æt: han var en tvær 
Taabenakke og lagde tydeligt for Dagen, hvor ringe 
Ævner der boede i ham. 

Da Knud havde styret i tvende Aar, døde han"); og 
i Lid til sit Frændskab med ham lagde Sven sit Mand- 
skab i Borgeleje i England og sejlede over til Danmark; 
ti han gjorde sig godt Haab om at hævde Øen, ikke 
alene fordi han stolede paa Godvins Sønner, som var 
hans nære Frænder”?), men ogsaa fordi hans Medhøv- 
ding var saa dorsk og dum. Men da Magnus spurgte 
den Tidende, indtog han med Almuens stiltiende Sam- 
tykke Danmark, der jo skyldtes ham efter gensidig 
Overenskomst og ifølge Knuds egen Vilje hørte ham 
til; og da Sven gjorde sit Frændskab gældende, satte 
han det afsluttede Forlig op derimod, og tøvede ej 
med i Henhold til Aftalen at kræve et Rige, som han 
ingenlunde var ætbaaren til. Men ogsaa Danerne holdt 
den edfæstede Overenskomst i Ære og valgte den 
svorne fremfor den baarne: de vejede de to Medbejlere 
mod hinanden og kaarede Udlændingen for deres egen 
Landsmand; ti de satte Forligets Ord over Arveretten 
til Riget og vilde hellere holde deres Tro, selv om det 
gik ud over Fædrelandet. Derfor tog de sig trofast 
af den fremmedes Sag, forbigik Knuds Æt, og vilde 
hellere haanligt vrage deres egen Kongestamme end 
bryde Edens Baand; ti i deres Valg lagde de ej Vægt 
paa favre Ord, men paa svoren Ed, tilstod, at det var 
dem vigtigere at holde deres Tro end at fremme Rigets 
Tarv, og vilde ikke paa nogen Maade lade sig lokke 
til at bryde deres Ed og Ord. Hvor højt maa ikke 
Retten dengang have været agtet mellem Landsmænd 
indbyrdes, naar den selv blandt Mænd af forskellige 
Folkefærd gjorde sig gældende med saadan Kraft! Nu 
er Troen alt gammel i Gaarde her; men gid den havde 
samme Magt og Myndighed blandt os som den i sin 
svage og spæde Barndom havde hos vore Forfædre! 


1) Hardeknud døde i England Aar 1042. 
2?) Jfr. ovenfor S. 535. 

Det nyttede kun lidet Sven, at han fandt Forliget taa- 
beligt og søgte at kuldkaste sit Søskendebarns uover- 
lagte Aftale ved at vise Danerne, hvor dumt det var 
at lyde under dem, hvis Herrer de før havde været, 
og paa Grund af en enkelt Mands uvittige Ed opgive 
hele Folkets Frihed og brat synke fra straalende Høj- 
hed ned i de usleste Trællekaar: Almuens Ordholden- 
hed gik dog af med Sejren, og ved deres Valg ænsede 
Danerne ej Blod og Byrd, men ene Forligets Ord. 

Men holdt Danerne ærligt Magnus deres Ord, saa 
gik Anglerne fra deres og sveg træsk den godtroende 
Sven; ti da han var draget fra England, fattede Harald 
Godvinsøn Haab om ulovligt at vinde hele Englands 
Rige, lagde Raad op med Indbyggerne og lod paa én 
og samme Dag med skrømtet Venskab Danehæren, 
som laa i Borgeleje trindt om Land, indbyde til et 
pragtfuldt Gilde paa mange forskellige Steder; og da 
saa de drukne Daner om Natten var sunket om i Søvn- 
rus, lod han dem lumsk tage af Dage; saa den Nat 
gjorde i et Øjeblik Ende paa Danernes gamle Vælde 
og paa det Rige, som Fædrene ved ihærdig Mand- 
domsid havde vundet; og vort Folk har aldrig siden 
haft Held til at vinde det tilbage. Saaledes vandt Eng- 
land ved Ulov det Herredømme tilbage, som det ved 
Fejghed havde tabt”). 

Harald, der baade var Ophavsmand til Danernes 
Mord og til sit eget Fædrelands Frihed, overlod Ed- 
vard Kronen, ej for hans Hjærtelags, men for hans 
Byrds Skyld; dog styrede Edvard kun Riget af Navn, 
men Harald af Gavn, og han svang sig ved Hjælp af 
sin Magt og Vælde langt højere op end han egentlig 
var adelbaaren til. Edvard, der kun havde sin anselige 
Æt at støtte sig til, men ellers var en uvittig Taabe, 
ejede kun en Afglans af Kongemagten, der kun tjente 

1) Dette er aldeles uhistorisk; Fortællingen maa være opstaaet ved 
Forveksling med Danemordet i England Aar 1002; dog spiller ogsaa 
en Efterretning hos Adam af Bremen ind med, gaaende ud paa at 
Godvins Sønner svor sig sammen mod Sven Estridsøns Brødre Bjørn 


og Asbjørn, dræbte den ene og forjog den anden; dette opfatter 
Adam som Enden paa Danevælden i England. 

til at nære Nidingers Ondskab og de stores Overmod; 
af Navn var han Landets Konge, men af Gavn de høje 
Herrers uselige Træl og maatte finde sig i, at andre 
høstede den egentlige Frugt, mens hans selv maatte 
nøjes med et Skin og en Skygge. Saalunde delte de 
med hinanden Fyrstemagt og Høvdingedømme over 
AÅnglerne, saa Kongenavn og Kongevælde var paa helt 
forskellige Hænder. — Dog, Harald kunde ikke nøjes 
med at styre et Rige, som dog ej af Navn var hans, 
men higede efter selv ogsaa at opnaa Højhedens Skin; 
han misundte derfor Edvard hans ærefulde Navn, 
attraaede at tilvende sig alle Kongemagtens ydre Tegn, 
og styrede sin Lyst ved syndig Udaad: han ryddede 
Kongen af Vejen og tiltog sig det Æresnavn, som han 
tyktes var det eneste der endnu fattedes ham”). 


Imidlertid tog Sven sig for at drage i Marken mod 
Magnus og prøve sin Lykke, uagtet han kun havde 
lidet Tilhæng, og yppede ufortøvet Strid mod en over- 
legen Fjende med sine faa og uøvede Folk. To Gange 
havde han Uheld med sig ovre i Jylland, først i et 
Søslag og siden i en Rytterkamp; slagen i begge veg 
han til Fyn, saa hans Held var ej større end hans Hær. 
Da han nu saa sig blottet for al Hjælp og mærkede, at 
han var til Spot ikke alene for Fjenden, men ogsaa for 
sine egne Mænd, drog han tværs igennem Sælland og 
Skaane og agtede sig til Sverige i Lid til sin fædrene 
Æt. 

Som nu Magnus satte efter ham af alle Kræfter, 
baade til Lands og til Vands, brød med ét en Vender- 
hær ind i Jylland. Ved dens Indfald blev Sejrherren 
tvivlraadig, om han skulde drive den flygtende Fjende 
af Lande eller vende sig mod den ny overhængende 





1) Hvad Sakse fortæller om Forholdet mellem Kong Edvard og 
Harald Godvinsøn er ellers i det hele historisk rigtigt og bygget paa 
Adam af Bremens Udsagn; fra Adam stammer ogsaa hans Uvilje 
mod Harald Godvinsøn; men naar denne hos Sakse giver sig Ud- 
slag i en Beskyldning mod Harald for at have ryddet Edvard af 
Vejen, er han rigtignok langt udenfor al historisk Sandhed. 

Fare. Det var en vendisk Høvding, der i Danmark 
havde mistet tolv Sønner, som alle var Sørøvere, og 
som nu faldt ind i Jylland med Vaabenmagt for at 
hævne sine Børns Død. Nu overhængte Almuen Mag- 
nus med ihærdige Bønner om at drage i Marken mod 
ham; og han lod da sin Medbejler fare, vendte sine 
Vaaben fra den indre Fjende mod den ydre og glemte 
saa at sige sin egen Lyst for at føje Folkets Ønske, 
da han ej vilde have Ord for snarere at røgte sine 
egne end Rigets Sager; saa Fyrsten fra det fremmede 
Folk tøvede ej med at vove sit eget Liv for et Land, 
som han ej var vis paa at eje, da Kampen endnu var 
uafgjort. 

Natten før Slaget skulde staa saa han i Søvne et 
sikkert Varsel; han drømte nemlig, at der kom en 
Mand hen til ham og spaaede ham, at han skulde over- 
vinde Fjenden, og det skulde være ham et vist Varsel 
om Sejren, at han først skulde fælde en Ørn. Da Kon- 
gen vaagnede næste Dag, fortalte han sit Drømmesyn. 
og alle undredes svarligt derover. Snart indtraf ogsaa 
det Varsel, han i Søvne havde faaet; ti da Hæren ryk- 
kede frem, saa han den Ørn han havde drømt om, 
sidde lige for sine Øjne; han red da til paa sin rappe 
Hest, sigtede paa den med sit Spyd og ramte Fuglen 
med sit flyvende Spær, inden den fik taget Flugten. 
Sligt nyt og uvant Syn vakte hos hans Mænd Haab 
om Sejr: Hæren greb med Glæde Varselet og udlagde 
det Lykketræf med Ørnens Fald som usvigeligt Tegn 
paa at Død og Ufærd ventede Fjenden. Alle saa de, 
hvor godt Drømmen var gaaet i Opfyldelse; sejrsæle 
tydede de det Kongen givne Tegn som et gunstigt Var- 
sel og troede alle med Lyst og Iver, at de var visse 
paa at vinde; ja selve det Løfte som laa i Varslet, gav 
dem Mod til at vove alt, saa de holdt sig Sejren for 
Øje og uden at ænse Faren kappedes om at styrte sig 
i Kampen: de greb den første Lejlighed til Slag, vandt 
Sejr i Striden, som der var dem varslet, og slog Ven- 
derne sønder og sammen”). 





1) Her som i det hele i Skildringen af Magnus den godes Styre 

Som Følge af Kampens heldige Udfald vandt Magnus 
stor Yndest hos Almuen; og styrket ved Folkets Huld- 
skab og Hjælp rykkede han paa ny i Marken mod 
sin Medbejler, og det med saa meget større Kraft, som 
hans Fremgang og Held stedse vandt ham fleres Ven- 
skab og svækkede Tilliden til Sven, saa Almuen vendte 
sit Sind fra ham, og den Styrke han endnu havde til- 
bage, stadig svandt ind: han røvede ham ikke alene 
Haabet om at sanke større Mandskab, men splittede 
endog de Skarer, han havde samlet. 

Blandt dem der forlod den uheldige Høvdings Ban- 
ner, var ogsaa Gudskalk Venderfyrste: da han saa, 
hvor længe han havde maattet friste Modgang under 
en anden Fyrstes Mærke, og skønnede at alt Haab 
var ude for hans Herre, sagde han ham sin Tjeneste 
op og undsaa sig ej ved at falde fra ham; ti han fandt 
det tryggere at prøve sin egen Lykke end at stole paa 
andres Held, og da han ej troede at Kongen kunde 
vente sig bedre Kaar, vilde han i alt Fald søge at 
hævne sin Faders Død. Hans Regning slog ogsaa til: 
han lagde under mange og svare Kampe Vendland 
under sit Herredømme, og lige saa ilde det var gaaet 
ham udenlands, lige saa sejrsæl var han blandt sine 
Landsmænd. Han nøjedes heller ej med det heldigt 
vundne Herredømme, men faldt siden ogsaa hærgende 
ind i Saksland for at hævne sin Fader; ti han regnede 
sig baade Magt og Rigdom til ringe Hæder, naar han 
ej dertil fik føjet Faderhævn'). 

Magnus vandt nu saadan Yndest hos sine Under- 
saatter, fordi han havde værnet Rigets Grænse, at alle 
enstemmigt gav ham Navn af den gode; saa det Navn, 
som andre vinder ved Dannished og Dyd, opnaaede 
han ved det Lov han havde paa sig, at han havde Lyk- 
ken med sig. Men Sven opgav som sagt alt, satte over 
til Skaane, og agtede sig atter ind i Sverige, hvor hans 








og Kampen med Sven bygger Sakse aabenbart paa hjemlig Over- 
levering, der indeholder en historisk Kærne. Slaget stod paa Lyr- 
skov Hede Nord for Slesvig By d. 28. Sept. 1043. 

1) Sakses Fortælling om Gudskalk er i det hele bygget paa Adam 
af Bremen. 

fædrene Æt havde hjemme. Magnus satte i største 
Skynding efter ham; men da han red forbi Alsted”), 
sprang en Hare op foran hans Hest og køs den saadan, 
at den kastede ham af mod en Bul med nogle spidse 
udstaaende Grene, og det blev hans Død?). Hans Lig 
blev ført op til Norge og jordfæstet i Throndhjem, 
dér hvor Kongerne har deres Grave. — Saalunde fik 
Sven Hjælp fra oven, netop som han var stedt i den 
værste Nød og saa sig svigtet af al Menneskemagt; og 
det Rige, som hans Vanheld havde røvet ham, gav 
Himlen ham atter Held til at vinde tilbage. 


1) I Midtsælland, ved Susaaens øvre Løb. 
?) Magnus døde Aar 1047. 

Sakses Fortælling om Sven Estridsøn er saa lidt som Stykkerne 
om de foregaaende Konger en Helhed, men udgør en broget Mosaik 
af forskellige Overleveringer, delvis af ret ringe historisk Værd. At- 
ter her møder vi den lidet værdifulde præstelige Overlevering, der 
væsentlig bygger paa Adam af Bremen; men tillige findes der Fra- 
sagn som maa være forialte ved Hove, iremdeles en til Roskilde- 
kirken knyttet sagnagtig Overlevering om Bisperne her, og endelig 
en værdifuld Overlevering indenfor Hvideætten, som Sakse aabenbart 
har fra Absalon personlig. Om de enkelte Stykkers Værd henvises 
til Noterne. 


Derefter”) gik det op og ned for Danmarks Rige 
med skiftende Held og Uheld; ti Sven var snarere kom- 
met til Magten ved et heldigt Træf end ved Hjælp af 
egen Styrke, og hans Valg til Høvding ævnede ej at 
hjælpe Danernes Navn og Lykke paa Fode igen; han 
var nemlig hverken saa vennesæl eller saa kraftig som 
Konge, at han kunde faa Bugt med sine Undersaatters 
gamle og indgroede Nag og vinde deres oprigtige 
Yndest, ej heller vende deres Vrede til Venskab. Saa 
dybe Rødder havde nemlig Danernes gamle Uvilje 
mod ham slaaet i deres Hjærter, at de tænkte mere 
paa egen Traa end paa Rigets Tarv og hellere vilde 
spilde Fædrelandets Hæder ved at sidde med Hænderne 
i Skødet end genoprette den under deres kaarede Høv- 
dings Mærke. Men saadan gaar det: det er ej let at 
rykke Avinds Udsæd op med Rode, og lige saa let som 
Huldskab slaar over i Had, lige saa vanskeligt er det 
at vende Vrede til Venskab; hvo der først for Alvor 
har fattet Nag til nogen, vil sjælden siden tjene ham 





1) Her begynder Sakses 11. Bog. 

tro; og har man éngang baaret Avind til en anden, 
bliver man ham sjælden af Hjærtet god. Denne Svens 
Vanmagt, der havde sin Rod i det gamle glødende Nag 
og næredes af lønlig Avindsyge, røvede ham ikke alene 
Haabet om at udrette store Sager, men skilte ham 
endog ved Æren for den ypperlige Id han alt havde 
øvet; saa idet man kastede Vrag paa den ny Konge, 
lagde man sin Troskab mod hans Formand for Dagen, 
og godtgjorde paa én Gang sin Uvilje mod den ny og 
sin Huldskab mod den gamle”). 

I Svens første Kongetid”) døde Biskop Aveke af 
Roskilde; og efter ham fulgte Vilhelm, der havde været 
Klerk og Præst hos Gamle-Knud?), engelsk af Byrd, 
men iøvrigt rig paa al Dannished og Dyd samt højlærd 
og kyndig som Kirkens Hyrde. Indtil hans Tid havde 
Roskildebispens kirkelige Højhedsret ogsaa omfattet 
Skaaningernes Folk; men fra nu af blev Bispedømmet 
delt: Skaane fik saa at sige den ene Halvdel deraf, og 
delte fluks det ny Embede mellem tvende Nabobyer. 
Lund og Dalby fik nemlig hver sin Del af det nyopret- 
tede Bispedømme og kappedes begge om én og samme 
Højhed og Ære. Henrik toges til Biskop i den ene By 
og Egin i den anden; men da Henrik drak sig ihjel, gik 
hele hans Bispedømme med al Højhedsret og ydre 
Ærestegn over til Bisp Egin af Lund, og de tvende 
Embeder voksede saa at sige sammen til ét, uagtet det 
egentlig var Uret, at den ædru Menighed skulde miste 
sin Hæder til Bod for den drikfældige Biskops Død. 
Dog, Hyrdens skammelige Fuldskab blev til Hjordens 
store Skade, og den drukne Bisp skilte den sagesløse 
Stad ved dens Bispesæde. Saaledes endte den ene sine 
Dage som Følge af sin usalige Drikfældighed, mens 
den anden blev forfremmet, fordi han til sit eget Held 
vidste at holde Styr paa sig selv. Et usselt Endeligt for 

1) Hele dette Stykke indeholder intet andet end Sakses egne Be- 
tragtninger i Anledning af Svens mange Uheld. 

2) Rettere c. 1060. 

3) Knud den store. Denne, som døde forholdsvis ung, har ikke 


faaet Tilnavnet paa Grund af sin Alder, men som den første danske 
Konge af dette Navn, — Med Klerk menes Haandskriver, Sekretær. 

en Lægmand, endsige for en Bisp, hvis skammelige Ud- 
gang for stedse mindes med Spot og Spe! Denne drik- 
fældige Biskop skamskændede sit høje Kald ved sit 
lumpne Fylderi i levende Live, og lagde det ved sin 
Død aldeles øde; og ved sit Hang til den jordiske Kalk 
forbrød han sin Ret til den himmelske. Han, der burde 
have højnet sin Stands Hæder, var den tvært imod til 
Skam og øvede ondt i Stedet for godt; han burde have 
været et Forbillede for andre paa Nøjsomhed og Maa- 
dehold, og det var da kun Løn som forskyldt, at han 
ved slig usømmelig Død maatte bøde for sin Synd mod 
Afholdenhedens Bud. Hans Minde er en Skamplet i 
Danmarks Aarbøger; ti ved sin latterlige Dødsmaade 
har han bragt sin egen Vanhæder over alle sine Lands- 
mænds Hoveder”). 

Her vil det være paa Tide at mindes Haralds?) Navn 
Navn og Ry. Da han havde mistet sin Broder og ej 
kunde bjærge sig hjemme i sit eget Land, undflyede 
han til Byzants. Her blev han af Fyrsten skyldt for 
Manddrab og kastet i hans Ormetaarn at sønderrives 
af en Øgle, hvis Bid man troede var den visse Død for 
enhver Misdæder. Som han nu førtes ind i Fængslet, 
tilbød hans Tjener, der var ham tro af Hjærtet, at dele 
Straffen med ham: han holdt sig ej længer for hans 
Træl, men for hans Stalbroder, og vilde hellere smage 
Døden end svige sin Herre. Fangevogteren ransagede 
dem begge nøje og firede dem nøgne og vaabenløse ned 
igennem Hulens Gab. Tjeneren klædte han af til Skin- 
det, men Harald lod han for Skams Skyld beholde sin 
Skjorte; og da denne i Løn gav ham en Guldring, 
strøede han ogsaa Smaafiske paa Gulvet, for at Øglen 
kunde have noget at stille sin værste Sult paa, og tillige 
for at Skællene kunde lyse lidt op i Hulens Mørke, saa 








1) Dette Stykke bygger paa Adam af Bremen, men dennes (rigtige) 
Efterretninger er som sædvanlig blevet noget forvanskede: det var 
ikke Vilhelm, men Henrik, der havde været Knud den stores Kapel- 
lan, og Sakse har ombyttet Henriks og Egins Bispesæder: Egin var 
oprindelig Bisp i Dalby, men flyttede efter Henriks Død Bispesædet 
til Lund. 

2?) Der menes Harald Haardraade. 

Fangerne dog kunde skimte en Smule gennem den 
Skumring der taagede deres Øjne. Dernæst sankede 
Harald en Del Dødningeben sammen, svøbte dem ind 
i Skjortens Læg og pakkede dem saa tæt sammen i en 
Klump, at de udgjorde en Slags Kølle. Da saa Øglen 
krøb frem for graadig at kaste sig over sit Bytte, satte 
han i et rask Spring op paa Ryggen af den, og stak sin 
Ragekniv, som han bar skjult paa sig, i dens Navle — 
det eneste Sted hvor Jærn kunde bide; ti paa sin øvrige 
Krop var Øglen usaarbar, fordi den var klædt med 
stenhaarde Skæl. Den Kniv var siden i Kong Valde- 
mars Eje, hvis Lyst det var at spørge og fortælle Fra- 
sagn, og han viste den ofte til sine Venner, sløv og 
rusten som den var. Men Harald sad saa højt paa 
Udyrets Ryg, at det ej kunde naa ham med sit væl- 
dige Gab eller gøre ham nogen Skade med sine skarpe 
Tænder, ikke heller ramme ham med sin krumme 
Hale. Tjeneren tog nu den tætte Klump og hamrede 
uafladelig løs paa Udyrets Hoved, lige indtil han fik 
hugget den til Blods og taget den af Dage. — Da Kon- 
gen spurgte det, slog hans Avind over i Undren; han 
eftergav saa djærv en Mand hans Straf og skænkede 
ham Livet til Løn for hans Manddom; og han nøjedes 
ej med at skaane ham for Straf, men skænkede ham 
oven i Købet sin Yndest; han gav dem nemlig baade 
Skib og Rejsepenge og lod dem dermed drage bort. 
Saaledes sparede han ham for hans Manddoms Skyld, 
uagtet han burde have straffet ham efter hvad han 
havde forbrudt, og vilde hellere hædre hans Mod end 
hævne hans Brøde!). 

Siden kom Harald hjem til Norge, vandt Riget og 
vendte dernæst sine Vaaben mod Danmark. Sven sam- 
lede da Jyderne, og i Djursaa indlod han sig mere hid- 
sigt end veloverlagt i Strid med hele Nordmændenes 





1) Dette Sagn har aabenbart været nøje knyttet til den ovenfor 
omtalte Kniv; Sakse maa have faaet det fra Kong Valdemar selv, 
maaske med Absalon som Mellemmand, og Kongen har hørt det af 


den Mand (rimeligvis en Nordmand eller Islænding), der havde 
skaffet ham Kniven. 

Styrke, men kom til kort i Slag som i Tal; saa hans 
Held var ej større end hans Hær, og lige saa fus han 
var til Dysten, lige saa ilde var den Udgang den fik. 
Størstedelen af Jyderne sprang af Frygt for Sværdet 
ud i Aaen og kom saaledes Fjenden i Forkøbet, da de 
hellere selv vilde søge Døden end tage den af andres 
Haand; saa den Skade som de frygtede fra Fjendens 
Side, styrtede de sig selv ud i, og vilde hellere drukne 
i Bølgen end dø for Sværdet, da de kun havde Valget 
mellem disse tvende Kaar. Saaledes undgik de ængste- 
ligt den ene Dødsmaade for ivrigt at gribe efter den 
anden, skyede at møde deres Modstander og bar sig 
samtidig ad som de værste Fjender overfor sig selv, 
ret som var det mere læmpeligt at lade sit Liv i Van- 
det end i Luften, eller en voldsommere Død at segne 
for Sværd end sluges af Bølgen. Saaledes er det ej godt 
at sige, om de gik i Døden som Mænd eller som Kær- 
linger; og det er uvist, om man maa kalde det modigt 
eller fejgt, at de saalunde styrtede sig i Døden; ti denne 
hæsblæsende Hast kunde nok lade én i Tvivl, om det 
var af Manddom eller af Frygt at de tog sig selv af 
Dage. 

Kort efter") fik Sven, den slagne Hærs Fører, Und- 
sætning af nyt Mandskab fra Skaane, Sælland og flere 
andre Øer, og lagde med sin Flaade ind i Nisaa; og da 
saa Harald kom sejlende did, lagde han ud paa Dybet 
mod ham. Da nu Danerne saa, hvor faa de var i For- 
hold til Fjendens Overtal, vilde de bøde paa deres 
tynde Fylking ved tæt Sammenhold; de lagde deres 
Skibe i Række og hagede dem indbyrdes fast til hver- 
andre, for at Flaaden skulde hænge godt sammen, saa 
de nemt kunde komme hverandre til Hjælp: den svare 
Nød skulde hærde dem alle, saa de stod Last og Brast 
med hverandre, hvad enten det vendte sig til Flugt el- 
ler Sejr, og ingen skulde have Lov til at sige sig løs fra 








1) Medens Slaget i Djursaa maa have fundet Sted i de nærmeste 
Aar efter Haralds og Svens Tronbestigelse, fandt Nisaakampen (i 
Halland) først Sted Aar 1062. 

sligt trofast Stalbroderskab; Faren skulde netop styrke 
de fejge og stive dem af. 

Her maa jeg med Hæder og Pris indføje dit Navn, 
Aslak, Skjalm Hvides Rorskarl, fordi du ved din 
sjældne Manddom indlagde dig ypperlig Ære i Striden. 
Ti under Søslaget mellem Daner og Nordmænd nøjedes 
du ej med ærefuld Kamp indenfor din egen Stavn; 
nej, du slængte alt hvad der kunde skærme din Krop, 
ene med Undtagelse af dit Skjold, sprang om Bord i et 
Fjendeskib hvor Folkene stod tættest, slog i Lid til din 
Styrke løs paa Fjenden med en Eg, du i Forvejen 
havde fældet til at holde Roret fast, knuste med mange 
og haarde Kølleslag alt hvad der kom dig i Vejen, og 
vakte ved dine vældige drønende Hug Kæmpernes Un- 
dren, saa de glemte deres egen Fare og kun havde Øje 
for din Manddomsid. Ja, de djærveste Helte i begge 
Hære studsede saa svarligt over dit Værk, at Kampen, 
som de var midt i, helt gik dem af Minde: de glemte 
baade Strid og Fare og havde saa travlt med at holde 
Øje med dig, at de ej tænkte paa at tage sig selv i Vare; 
ja, alle de boldeste Kæmper ænsede ej deres egen 
Ufærd og undredes mere over Synet af dig end de 
ængstedes for deres uvisse Lod. Saaledes brugte du 
din Bul bedre end de andre deres Sværd, slog med 
uimodstaaelig Kraft alting sønder og sammen, og øvede 
et Værk, som baade Daner og Nordmænd vilde have 
fundet utroligt, om de ej selv havde set det med egne 
Øjne. Du udjævnede Forskellen mellem dine Lands- 
mænds Faatal og Fjendens Mængde, saa den ulige 
Kamp trak ud ad Natten, uden at Sejren hældede til 
nogen af Siderne, og voldte at de tvende ulige store 
Hære var lige heldige i Slaget. Omsider, da du havde 
fældet hele Skibets Mandskab med din Bul eller styrtet 
dem i Bølgen, vendte du tilbage, dækket med mange, 
men ej svære Saar, og vandt, ene Mand, en mærkelig 
Sejr over Fjenders Mængde. Dette vilde lyde utroligt, 
hvis det ej var Absalons egen Mund at Fortællingen 
skyldtes. i 

Dog, medens Danerne ej øjnede nogen Undsætnings- 

styrke, fik Nordmændene uventet Hjælp af en Jarl 
der hjemmefra. Da Skaaningerne saa det, blev de saa 
nedslagne og modfaldne, at de i al Stilhed skilte sig 
ud fra den øvrige Flaade, for ej at røbe sig ved den 
Støj de vakte; de brød alle Baand, skar Knuderne over 
og listede sig i Nattens Mulm og Mørke bort fra de an- 
dres Fylking. Dernæst roede de undaf med lydløse 
Aareslag, stjal sig af Vejen og tyede atter til deres 
gamle Ankerpladser oppe i Aaen; der lod de Skibene 
ligge og flyede hver til sit ad afsides Veje; og det skal 
de med Rette høre ilde for lige saa længe Danmark 
staar; ti slig ussel Flugt var ej alene sine Ophavsmænd 
til den største Skam, men kaster endog sin Skygge over 
Efterkommerne. 

Da det atter dagedes, bluedes Sven saare over sin 
Flaades Flugt, men holdt alligevel haardnakket Stand 
og vilde hellere lade sin Haand end sin Hæl raade for 
sin Lykke: uagtet han saa, at han var underlegen 
baade i Skibe og i Mandskab, lagde han til Kamp med 
den ringe Styrke der var ham lævnet, attraaede ved 
egen Manddom at aftvætte sine Stalbrødres Skam, og 
tænkte, at ikke Tallet, men Modet havde den største 
Magt i Striden. Men hans dumdristige Vovestykke 
faldt overmaade uheldigt ud; ti Sejren fulgte Over- 
magten. 

Skjalm Hvide, som fordum førte hele Sællandsfa- 
rernes Hær, blev haardt trængt af en umaadelig Fjen- 
destyrke, der afskar ham og tog ham til Fange, ikke 
fordi han havde kæmpet fejgt, men fordi han som 
Følge af sit store Blodtab var aldeles udmattet; og 
Sejrherrerne agtede den anselige Høvding saa højt, at 
de, uagtet de ellers ej havde for Skik at skaane deres 
Fanger, satte en Livvagt til at tage Vare paa ham; ti 
de kunde ej tænke sig at bære Vaaben paa saa ypper- 
lig en Ædling, og hans Uheld i Øjeblikket røvede ham 
intet af den Agt og Ære han hidtil havde nydt. Dog, 
ved Gedesø saa han i Nattens Mulm og Mørke sit Snit 
til at undslippe fra sine Vogtere. 

Harald kunde end ikke nøjes med i to sejrrige Slag 

Sakses Danesaga. I. 37 


Google 


564 Sven Estridsøn Enekonge. 


at have knust Danernes Styrke; han var dem stadig 
gram og truede dem tit og ofte med Fejde. Da nu Ha- 
rald gik Sven' saa haardt paa Klingen, søgte denne 
med større Mod end Held at værne sit Land mod 
fjendtligt Indfald; men saasom han alt tvende Gange 
havde tabt, turde han ej tredje Gang friste Lykken 
med det samlede Ledingsopbud, da han nu i to Slag 
havde set Danernes Held briste som Følge af hans 
forvovne Angreb”). 

Imidlertid fattede Godvins yngre Sønner”) af Magt- 
stræb Nag til deres ældre Broder; de drog frivilligt i 
Landflygtighed for at undgaa hans forhadte Herre- 
dømme, og valgte selv Fredløshedens mørke Skygge 
fremfor at blive i Landet og være Vidner til deres Bro- 
ders straalende Lykke. Omsider kom de til Kong Ha- 
rald af Norge og tilsagde ham deres Tjeneste, samt lo- 
vede at underkaste sig ham og underlægge ham deres 
Land, hvis han vilde hjælpe dem til Magten. Harald 
var herskesyg nok til med Glæde at gribe de fredløses 
Tilbud, og stævnede med en norsk Flaade mod Eng- 
lands Strande”). Samtidig angreb Normannernes Her- 
tug lige saa hidsigt Øen fra en anden Kant; og overfor 
dette dobbelte Indfald vaklede Kong Harald af Eng- 
land en Stund: han vidste ikke ret, hvem han først 
skulde vende sig mod, og gav en Tid lang dem begge 
frit Spil. Denne hans Nølen tog Nordmændene som 
Tegn paa Frygt, og uden at ænse hverken Skærm eller 
Skjold kastede de sig ivrigt over Byttet som om der 
var Fred og ingen Fare; men netop som de foer saa 
uvarligt frem, blev deres spredte og omstrejfende Ska- 
rer uden Møje hugget ned af Anglerne. Dette gav Sejr- 
herrerne Mod paa at vove lige hvad det skulde være; 
men da de i deres stigende Selvtillid dumdristigt an- 


indeholder en paalidelig historisk Kærne og bygger paa hjemlig 
dansk Overlevering, der i alt Fald for Nisaaslagets Vedkommende 
har været nøje knyttet til Hvideætten og aabenbart er meddelt Sakse 
af Absalon personlig. 

2) Der sigtes særlig til Harald Godvinsøns Broder Toste Jarl. 

3) I Aaret 1066. 

faldt Normannerne, tabte de Slaget og spildte deres 
nysvundne Sejrsære; og af den slagne Konge vilde der: 
ej have været ringeste Spor, hvis ej nogle Bønder 
senere hen havde opdaget ham i en øde og afsides 
Vraa”). 

Hans to Sønner undveg fluks tillige med deres Sø- 
ster til Danmark; og Kong Sven mindedes ej hvad de- 
res Fader havde misgjort imod ham, men tog imod 
dem som Ven og Frænde; og Møen fæstede han som 
Viv til Russernes Konge Valdemar, hvem hans Mænd 
ogsaa kaldte Jarislav. Den Dattersøn?”) som denne 
siden fik, var vor Tids Høvding, paa én Gang hans 
Ætling og hans Navne. Saalunde randt Bretlands og 
Østerledens Kongeblod sammen i et velsignet Væld 
ved vor Fyrstes Fødsel; ti runden af dobbelt Rod blev 
han begge Folkeslags Pryd og Ære”). 





Nu da Harald den onde, som han kaldtes for sine 
Ugerninger, var død og borte, var Sven af med sin ar- 
geste Fjende; og hans Styre, der hidtil havde haltet 
stærkt, skred atter frem i Held og Hæder: Danmarks 
Kongesnække, der tilforn var ilde stedt, fik nu blid 
Bør og stævnede afsted for fulde Sejl. Sven var nåavn- 
kundig for sin Gavmildhed og Vennesælhed og havde 
Ord for at være den ypperste Mand i alskens Dannis- 
hed og Dyd; han virkede ogsaa med største Iver for 
at bygge og smykke Kirker og viste Landet Vej fra 
dets hidtidige Vankundighed i alt hvad helligt var, til 
en bedre og rettere Gudsdyrkelse. 

Denne hans lysende Færd havde dog én Plet: hans 
Ukyskhed og løse Sæder; han nød mangen en højbaa- 
ren Ungmøs Ære, og af hans Sønner var ingen født i 





1) Sakse bygger her i det hele paa Adam af Bremen, hvis Skil- 
dring af de to Kampe ved Standfordbro (25. Sept. 1066), hvor Harald 
Haardraade faldt, og ved Hastings (14. Okt. 1066), hvor Harald God- 
vinsøn faldt, i Hovedtrækkene er historisk rigtig. 

2) Rettere Sønnedattersøn. Sakse mener Valdemar den store. 

3) Sakse maa her bygge paa Overlevering i det danske Kongehus. 

Ægteskab, men des flere af Friller. Hans Sønner var: 
».Gorm og Harald, Sven og Ømund, fremdeles Ubbe og 
Olaf, Nils, Bjørn og Bent, der alle slægtede Fader, ej 
Moder paa. Af lige saa uren Byrd var Sønnerne Knud 
og Erik, der skulde blive Fædrelandets Pryd og 
Smykke. Ogsaa Datteren Sigrid, der senere blev gift 
med Gudskalk Venderfyrste, og som vi siden skal 
vende tilbage til, skal ligeledes have været Frille- 
barn”). 

Omsider blev Kongen ked af sit liderlige Levned og 
sin udskejende Elskov og tog sig for at tvinge den un- 
der Ægteskabets Tugt: han ønskede at afløse de tal- 
rige Frilleforhold ved lovligt og sømmeligt Giftermaal 
med én Ægtehustru, og vilde ej længer øde sin Høj- 
hed og Kraft paa sligt Slegfredlevned. Men det blev 
hans Frænke Gyda, Sveakongens Datter, som han i sin 
Iver for ægte Afkom kastede sine Øjne paa: med hende 
indgik han et Skinægteskab og holdt hende hos sig 
som sin Hustru”). Vel stod hans Hu til at holde Bryl- 
lup, men det var dog egentlig kun et Navn hvormed 
han smykkede sin Skændsel: han lod én Synd fare og 
faldt brat i en anden. Begge Slags Elskovsforhold maa 
vel kaldes Ukyskhed og Synd; men dog gik det bedre 
an at fæste sig Viv af fremmed Blod end af sin egen 
Æt. 

Dette kunde Bisperne Egin og Vilhelm ikke lade gaa 
upaatalt hen; men det var forgæves at de søgte at faa 
Kongen til at opgive sligt Giftermaal, idelig manede 
ham til at bryde Baandet og i skarpe, men velfortjente 
Ord revsede ham for hans Ukyskhed og Blodskam. 
Da de nu mærkede, at de ingen Vegne kom, hvor ind- 


1) Sakse bygger her paa værdifuld hjemlig Overlevering. Sigrid 
ægtede c. 1058 Venderfyrsten Gudskalk, der blev myrdet 1066. Deres 
Søn var den senere Venderfyrste Henrik. 

2?) Hun var Kongens Søskendebarn og derfor alt for nærbeslægtet 
med ham til at Kirken kunde godkende deres Ægteskab som lov- 
ligt. Hendes virkelige Navn synes dog at have været Gunild; Gyda 
var Navnet paa en anden af Svens Dronninger eller Friller. — Sakse 
synes her ikke at bygge paa Adam af Bremen, men paa hjemlig 
præstelig Overlevering, der dog næppe er upaavirket af Adam. 

trængende de saa viste ham til Rette, klagede de til 
Ærkebiskoppen af Bremen over hans ulovlige Ægte- 
skab og overlod saalunde deres foresatte at anvende 
Kirkens Tugt imod ham. Denne gav nu Kongen en 
from og gavnlig Advarsel og gik i Rette med ham for 
hans Blodskam; men Sven mødte Tugt med Trusler 
og lod sig forlyde med, at han nok med Sværdet skulde 
vide at skræmme slig selvgjort Dommer: i sin Harme 
over at blive saa ilde medfaren tog han mere efter egen 
Trods end efter den hellige Kirkelovs Lydende og vilde 
hellere svigte Herrens end sin Hustrus Sag. Desaarsag 
flyttede Ærkebispen sit Sæde fra Hamborg til Bremen 
af Frygt for Angreb fra Søsiden”). 

Dog fik Vilhelm ham ved sine manende Ord bragt 
til at afstaa fra slige Tanker, saa han lod sit Forsæt 
fare: ved sine hellige Raad jog han al hidsig Harme ud 
af hans Sind og fik ham ved ihærdig Undervisning til 
af afstaa fra sin Hensigt. Saaledes kom Kongen brat 
paa bedre Tanker, og Læremesterens gavnlige Bud 
bragte ham til sig selv igen: han sønderrev fluks det 
ulovlige Samlivs Baand, aflagde sin ukyske Attraa og 
forskød sin Ægteviv. Saaledes aflod han ikke alene 
med sin Vrede, men opgav ogsaa sit utilbørlige Ægte- 
skab. 

Men Gyda drog hjem til sit Fædreland, hvor hun i al 
Tugt og Ære blev graa under Enkesløret, lovede at 
forblive kysk og sagde sig fra alt Samkvem med Mænd: 
hun havde voldt sig selv Skam ved sit ulovlige Ægte- 
skab og nægtede sig derfor Ret til et nyt. I Kraft af 
sit fromme Forsæt om at leve ugift al sin Tid førte 
hun det strængeste og reneste Liv og gjorde Bod for sit 
brødefulde og utilbørlige Samliv ved at sky selv det 
som hun havde Lov til. Dog lod hun ikke Livet svinde 
i Ørkesløshed og Lediggang, men virkede hver eneste 
Dag herligt Kirkeskrud og holdt stadig sine Tærner til 


1) Egin og Vilhelm, der først blev Bisper c. 1060, har intet haft 
med denne Sag at gøre, der foregik i Svens første Kongetid. Det var 
udelukkende Ærkebisp Adalbert af Bremen, der paatalte Kongens 
Ægteskab. Sakse bygger her paa upaalidelig præstelig Overlevering. 

samme Syssel. Blandt andet skænkede hun til Ros- 
kilde Domkirke en Messekaabe baldyret med fagre 
Billeder og i det hele baade gjort af kostbart Stof og 
udført med mærkelig Kunst. Hun virkede ogsaa mange 
andre Alterklæder til Brug ved Messetjenesten”). 

Sven holdt meget af at have Præstemænd om sig af 
anset og prøvet Livsvandel. For Lærdom havde han 
al Ærbødighed, men saa dog mere paa deres Levned: 
det var i hans Tanker en Fejl at bryde sig om boglig 
Visdom ved sit Valg af Hjærtensvenner, og Ærens 
Skole var vigtigere end al skriftlærd Øvelse. Ved sit 
Valg af Klerke spurgte han derfor mere efter Dyd og 
Dannished end efter store Kundskaber og vilde hel- 
lere omgive sig med trofaste end med højlærde Tje- 
nere. Nu var der en Mand fra Norge ved Navn Sven, 
som han havde optaget i sit Vennelag, og som var 
saare vel bevandret i al Slags Dyd og gode Sæder; men 
med hans boglige Viden var det kun smaat bevendt. 
Han havde været Ombudsmand, før han blev Præst; 
og var det kun smaat med hans Kendskab til Latinen, 
saa vidste han des bedre at føje sine Ord paa Moders- 
maalet. Men da de andre mærkede, at Kongen saa 
mere paa hans Dyd, hvori han var dem overlegen, end 
paa deres Vid, udtænkte de nogle slemme Narrestre- 
ger, hvorved de vilde haane ham for hans Uvidenhed 
og derved gøre ham til Spot. Da'han skulde læse Messe, 
gav de ham nemlig for at holde ham for Nar en Bogi 
Hænde, hvori der var slettet nogle Bogstaver ud. Nu 
skulde han altsaa efter Bogen læse den højtidelige Bøn 
for Kongens Held og Lykke og her bruge Ordet Tjener 
(famulus) om Kongen, men hans Avindsmænd havde 
handlet ilde med det skrevne Ord, saa han i Steden 
derfor skældte ham ud for et Æsel (mulus): han 
kunde ikke Latin nok til at rette Fejlen og raade Bod 
paa de udslettede Bogstaver. De omstaaende slog ved 
den Læsning et højt Grin op over hans Uvidenhed og 
brast i en umaadelig Skoggerlatter, saa det endte med 
at de ved deres grove Skæmt drev Gæk med selve 





1) Sakse synes her at tale ud af Selvsyn. 

Gudstjenesten. Da Messen var til Ende, tog Kongen 
Alterbogen til sig; og da han saa, hvordan avindsyge 
Hænder havde handlet ilde med den, og fik Øje paa 
de friske Spor af den Rettelse, der var Skyld i den taa- 
belige Ordlyd Bønnen havde faaet, harmedes han over 
hans Fællers misundelige Sind og viste dem til Rette 
for deres Kaadhed og Lumskeri: de havde, sagde han, 
større Skam af deres Nidsyge end Sven af sin Ukyn- 
dighed. Det skulde ikke vare længe, lagde han til, før 
Sven selv var i Stand til at laste sine Spottere for deres 
Uvidenhed. Derpaa bad han ham drage til en Skole 
og lovede selv at udrede hvad det kostede; og hele 
denne Sag gjorde intet Skaar i Kongens vante Venlig- 
hed mod ham; ti han vilde ikke have Ord for at føje 
Avind i Steden for at standse den. Saa drog da Sven 
af Sted og arbejdede ivrigt paa at tilegne sig de ædle 
Videnskaber: hans Hu stod til at drage Lære af Bø- 
gerne, som han hidtil kun lidet havde lagt sig efter; 
og for at tage Undervisning heri brød han op hjemme- 
fra og gav sig i Lære ved en udenlandsk Skole, hvor 
han, lærenem som han var, uddannede sig videre og 
snart vænnede sig til Latinen. Han satte sig grundigt 
ind i dette Sprog og tilegnede sig lærvillig Ordenes Be- 
tydning samt den vanskeligste Sætningsbygning. Borte 
var nu det kejtede og bondske Væsen, som man havde 
lagt ham til Last, og hans Veltalenhed var ved Øvelse 
blevet fint sleben. Saa brændende var hans Lærelyst, 
at han efter kort Tids Forløb vendte hjem som en her- 
lig Mester i Lærdom, saa de der havde spottet hans 
Uvidenhed, nu maatte undres over hans Vid”). 





Vilhelm var dog den af Kongens Venner, der stod 
ham næst og af fuldt Hjærte gengældte hans Yndest: 
han elskedes højere end de andre og var derfor ogsaa 
Kongen særlig tro og huld til Tak for al hans Kærlig- 
hed og Naade. Disse Mænd holdt Kongen for de mest 


1) Denne Anekdote fortælles ogsaa om andre Bisper i Middelalde- 
ren og er aabenbart uden historisk Værd. 

trofaste og paalidelige Tjenere, hvem han gærne saa 
om sig og betroede sig til. 

Den skønneste Prøve paa Bispens Nidkærhed og 
Kongens 'Selvtugt gav dog den Tildragelse, som nu 
skal fortælles"). 

En hellig Nyaarsaften sad han bænket til Gilde med 
de høje Herrer; og da han her spurgte, at nogle Høv- 
dinger i 'Løn havde lagt ham for Had og brugt Ukvems- 
ord imod ham, tænkte han at de i deres yrende Ølrus 
havde røbet deres skjulte Svig, og sendte i sin Harme 
Folk ud, der skulde dræbe dem ved selve Ottesangen 
i Trefoldighedskirken, ret som om Herrens Hus var 
det rette Sted til at myrde Mennesker. Saaledes øvede 
han en Helligbrøde, hvorved hans Brud paa Gæsteret- 
ten blev én Gang værre; han gjorde Guds Hus til en 
Morderhule og gav sin grumme Attraa Tøjlen uden at 
ænse Tid eller Sted. Bispen blev, som rimeligt var, 
rystet over sligt Brud paa Kirkens Fred, men lod fore- 
løbig som ingenting og gav ikke i nogen Maade Følget 
sin Vrede tilkende, men biede med Hævnen, til det rette 
Øjeblik var inde. Da han nu efter Sæd skulde holde 
Højmesse, undlod han ikke alene at gaa Kongen ær- 
bødigt i Møde paa Kirkevej, men stillede sig endog i 
fuldt Bispeskrud op i Kirkedøren og stødte ham uden 
at ænse deres Venskab tilbage med sin Stav, idet han 
vilde træde over Tærskelen; han kendte ham uværdig 
til at indgaa i Herrens Hus, hvis Fred han havde 
brudt, og hvis hellige Grund han havde plettet med 
Blod; og med Tilsidesættelse af hans høje Navn kaldte 
han ham ej Konge, men Menneskeslagter. Ja han 
nøjedes end ikke med at gaa i Rette med ham, men 
satte ham ogsaa Spidsen af sin Stav for Brystet, for 
at lære hans forhærdede Hjærte at angre den Udaad 
han havde paabudt. Saaledes holdt han den hellige 
Kirke højere i Ære end sit eget Stalbroderskab, vel vi- 
dende, at ét er Vennetjeneste, og et andet Præstens 


1) Det historiske Værd af det af Sakse fortalte Sagn om Kong Sven 
og Bisp Vilhelm er saare omtvistet. 

uden at gøre Forskel paa Herre og Tjener, paa Ædling 
og paa Almuesmand. Ja skønt det alt var store Ting 
at drive Kongen bort fra Døren, lyste han ham tilmed 
i Band og tøvede ej med at afsige hans Dom lige op i 
hans aabne Øjne; saa overfor saa mærkeligt et Mod 
er det svært at sige, om det var med Haand eller Mund 
at han kraftigst stødte Kongen tilbage: han revsede 
ham for hans svare Synd først med sin Tunge og der- 
næst med sin højre Haand, og sønderknuste Lasten i 
det Kongebryst, hvori han fordum havde opelsket Dy- 
den. Ti overfor saa aabenlys en Brøde fandt han det 
ej rigtigt at opsætte Hævnen, i den Tanke, at det var 
lettere at stemme Synden i dens første Udspring end 
naar den havde vokset sig stor og stærk, for at ikke 
Brøden skulde trives des bedre jo mere det trak i 
Langdrag med Straffen. Ligesom Kongen var blevet 
ført paa Afveje af sit tøjlesløse Vredesanfald, saaledes 
æggedes Bispen af sin strænge Nidkærhed for Herren 
til at øve Hævn derfor; ti ved djærvt at værne om Kir- 
kens Helg holdt han baade sin Stands Ære tilbørligt i 
Hævd og revsede tillige med velgørende Tugt den an- 
dens Ustyr. For nemlig ej at svigte sit høje Embede 
glemte han saa at sige sin Godvilje og lod Strængheden 
raade; han vilde ej være Ven med Fromhedens Fjende 
eller snakke Kongen efter Munden fremfor at følge sit 
Kald som Bisp. Dog, det var kun i det ydre han bar 
Avind paa ham; i Virkeligheden viste han sig som hans 
Ven, som hellere vilde lønne trofast og samdrægtigt 
Venskab med stræng Retfærd end med ulovlig Over- 
bærenhed. Derfor gav han nu Strængheden Raaderum 
i sit ellers saa sagtmodige Sind, satte for en Stund sin 
Mildhed til Side og lagde sig saa at sige lidt efter Grum- 
hed for at haandhæve Kirkens Tugt. 

Nu trængte Hærmændene ind paa ham og truede 
ham paa Livet; men han stod fast og ænsede ej deres 
dragne Sværd, saa han ringeagtede Faren med samme 
Ro som han havde udæsket den med: væbnet med 
slig ædel Sjælsstyrke og Aandens Kraft holdt han Guds 
Kærlighed frem som sit Skjold, højt hævet over Men- 

neskefrygt. Men Kongen forbød at dræbe 'ham, da han 
indsaa, at han ej dreves af Trods og Avind, men af 
Nidkærhed for Menighedens Tarv; han bluedes ved 
Tanken om sin Brøde, skammede sig værre over sin 
Synd end over sin Tilrettevisning og skyndte sig fluks 
hjem til Kongsgaarden: han bar med Sindsro den 
Skam der var overgaaet ham, og blev ej opbragt over 
de Ord som Bispen havde talt i hellig Vrede. Dernæst 
kastede han sin Kongedragt, iførte sig fattige Klæder 
og vilde hellere skamskænde sit Ydre til Tegn paa sin 
Sorg end trodse paa sin Prunk og Pragt; ti naar Bispen 
havde lyst ham i Kirkens Band, kunde han ej udholde 
at bære en glimrende Kongekaabe, men lagde baade 
Krone og Spir og iførte sig en grov Kappe til Tegn paa 
sin Anger; ja han afførte sig med Dragten ogsaa sin 
Magt og var ej længer en gudsforgaaen Voldsherre, men 
en troende og ærbødig Kirkens Ven. Dernæst gik han 
barfodet tilbage til Kirkens Forhal, kastede sig ned paa 
Tærskelen, kyssede ydmygt Gulvet, og lagde for Skams 
Skyld Baand paa den svare Harme der ellers gærne 
avles af krænket Ære; langt fra paa Stedet at hævne 
den haarde Afvisning han havde mødt, gjorde han med 
Blu og Anger Bod for den Brøde, at han ved sit Ord 
var Ophav til den blodige Daad. Vi maa da tro, at 
hans Sjæl kun havde forvildet sig ind i Misdæderlag, 
men ej hørte hjemme der; ti havde end hans Hidsig- 
hed først ført ham paa Afveje, saa vidste han siden at 
styre sit Sind, og lagde den ligeligste Sjælsro for Da- 
gen. Hvor sagtmodig maa han ej have været af 
Hjærte, naar han ikke alene undlod at hævne sig paa 
Bispen, der havde brugt Kirketugtens strængeste Mid- 
ler imod ham, men endog fandt sig i at bede ham yd- 
mygt om Forladelse og gjorde sig fortjent til Naade 
ved at tage sin Tilflugt til Blu og Anger! Han vidste 
nemlig vel, at man snarere soner Herrens Vrede ved 
at bøje Knæ end ved at pukke paa sin Magt, og søgte 
derfor at opveje sin gruelige Synd ved at græde Ange- 
rens modige Taarer. Havde nys et lidet Angreb paa 
hans Ære bragt ham helt ud af Fatning, saa vakte 


Google 


Kong Svens Anger og Oprejsning. 573 


Skammen nu hans Højsind og lærte ham at tvinge sin 
Vrede; og lige saa voldsomt han var faret frem mod 
Kirken, da han gav sit blodtørstige Bud, lige saa højt 
hædrede han den nu til Gengæld i sit Hjærtes Sønder- 
knuselse. Men som Følge af denne hans Adfærd blev 
ogsaa en uvant Naade ham til Del fra Kirkens Side. 

Bispen havde alt istemt Salmesangen og fuldendt 
dens første Del; men netop som han havde messet den 
græske Bøn”) og skulde til at istemme »Ære være Gud 
i det høje«, fik han af sine Klerke at vide, at Kongen 
stod ydmyg bedende ved Døren. Fluks afbrød han 
Messen, bød Præsteskabet holde inde med Sangen, 
ilede ned til Indgangen, og spurgte Kongen om Aarsa- 
gen til hans Adfærd. Da saa Kongen havde skriftet 
sin Synd, lovet Kirken fyldestgørende Bod og bedt sin 
Sjælesørger hjælpe sig til Syndsforladelse, løste Bispen 
ham ufortøvet af Band, rejste ham op og tog ham i 
Favn, samt bad ham tørre sine Taarer, aflægge Sørge- 
dragten og med Kongemod atter iklæde sig Konge- 
kaaben; ti, sagde han, det sømmede sig ej at tage sine 
egne Sorger med ind til Menighedens Glædesfest. Han 
kunde nemlig ej bære over sit Hjærte at se saa høj en 
Herre med saa ydmygt et Aasyn knæle bodfærdig i 
Kirkedøren; og derfor talte han Trøstens Ord til ham 
og bad ham iføre sig sin forrige Dragt og træde frem 
i Glans og Pragt som det sømmede sig for hans Konge- 
højhed; ti han fandt, at Kirken kunde ej kræve yder- 
ligere Bod af en Konge, der havde ydmyget sig saa 
dybt og vist sig saa angergiven. Dernæst lod han alt 
gøre rede til Kirkeboden, bød alle Sangerne, der var 
til Stede ved Gudstjenesten, gaa ham højtidelig i Møde, 
tog fluks ærbødigt imod ham, og førte ham under al- 
les Fryderaab helt op til Alteret. 

Saaledes raadede han med sømmelig Mildhed Bod 
paa sin tilsyneladende barske Færd, opvejede den 
haanlige Afvisning med ærefuld Hyldest og holdt An- 
geren lige saa højt i Ære som han havde vist sig 
stræng mod Brøden; ja han udfriede den sorrigfulde 








1) Kyrie eleison >: Herre forbarm dig. 

Mand af hans Kvide, indgød ham nyt Mod, og adsplit- 
tede alle Sorgens Skyer i hans Indre ved sin offentlige 
Velkomsthilsen. Saalunde raadede han med hellig 
Nidkærhed Bod paa hvad den mægtige ved sin Synd 
havde forbrudt; og ogsaa Menigheden jublede over 
Kongens Ydmyghed og fandt den al Ære værd, samt 
dømte, at hans fromme Anger langt opvejede hans 
brødefulde Bud. Bispen havde nu røgtet sit Kald som 
en påa én Gang stræng og gudfrygtig Dommer; han 
viste sig baade haard og mild og var ej senere til at 
benaade end til at straffe: han kuede med Strænghed 
Kongens Trods, men viste sig huld og blid mod den 
skamfulde Fyrste, og forenede Retfærd med Fromhed, 
saa han hverken stødte den ydmyge bort eller tog den 
hovmodige til Naade; han lagde i det hele i denne Sag 
i fuldt Maal sit Fadersind for Dagen, idet han paa rette 
Fædres Vis først revsede og siden talte ham venligt 
til, og hverken vilde tage den stolte i Favn eller bryde 
Staven over den sønderknuste. 

Derefter genoptog han den afbrudte Messe og sang 
»Ære være Gud i det høje« for Kongens Omvendelse, 
og nu lyste Glæden saa meget des mere op i hans 
Hjærte, jo mørkere hans Sind nys havde været af 
Sorg. 

Kongen tilbragte nu to Dage i Ro; men paa den 
tredje traadte han, iført sin Kongedragt, under selve 
Messen frem i Højkoret, lod en Herold højtidelig paa- 
byde Stilhed, og rettede dernæst i alles Paahør den 
haardeste Anklage mod sig selv, samt tilstod, at han 
havde grovelig forbrudt sig mod Kirken. Dernæst 
priste han Biskoppens Mildhed, der saa hastigt havde 
tilgivet saa svar en Synd og skyndt sig at løse ham af 
Band, uagtet han med Mund, om end ikke med Haand, 
var skyldig i saa stor en Brøde, samt kundgjorde, at 
han til Bod for sligt blodtørstigt Bud skænkede Kir- 
ken det halve Støvnæs Herred") i Gave. Han undsaa 
sig ej ved i alles Paahør at give sin egen Skændsel til 
Kende; og hele den Sag knyttede et uopløseligt Enig- 


1) Nu Sokkelund Herred (om København). 

heds Baand mellem Kronen og Kirken; ti Kongen viste 
ikke alene Bispen samme Venskab som før, men øgede 
endogsaa hans Højhed og Rang; han skønnede langt 
mere paa hans Vennetjenester end han vrededes over 
hans Tilrettevisning, da han vidste, at det ej var Had 
og Avind, men Nidkærhed for den hellige Kirke, som 
havde drevet ham til at handle saaledes imod ham. 
Kongen var Bispen tro og huld for hans sjældne 
Strængheds Skyld, og Bispen var atter Kongen god 
for hans hellige Ydmyghed; og det var begges daglige 
Bøn, at Døden ikke maatte skille to saa samdrægtige 
Sjæle ad. Saaledes kappedes de gensidigt om at tjene 
og hædre hinanden; de viste indbyrdes hinanden al 
mulig Ære og holdt saa trofast det sjældne Stalbroder- 
skab i Hævd, at det snarere maatte kaldes et Venskab 
mellem Ligemænd end en fornem Herres Naade mod 
sin Undermand”). 


Omsider, da Sven var gammel og mæt af Dage, 
faldt han i Suddatorp”) ovre i Jylland i en Febersygdom 
og Vanmagt, der blev hans Helsot. Da han mærkede, 
hvordan de onde Vædsker bredte sig videre, og følte 
Dødskampen nærme sig, samlede han de faa Kræfter 
han endnu havde tilbage, og ytrede til de omstaaende 
den Bøn, at han vilde jordfæstes i Roskilde; og han 
nøjedes ej med deres Løfte alene, men tog dem og- 
saa i Ed derpaa; ti dette Sted var fra gammel Tid 
Kongerne helligt; her havde de i levende Live deres 
Sæde og fandt efter Døden deres Hvilested. 

De gav sig nu paa Vej med Kongens Lig i højtide- 
lig Tog, og stod alt paa Sælland, inden Vilhelm fik 
Bud om at drage det i Møde. Han ilede da ufortøvet 
ind til Byen, sendte Bud efter Graverkarlene og bød 
dem i selve Trefoldighedskirken gøre en Grav til Kon- 





1) Her er oversprunget et Stykke om Knud den helliges Ungdom, 
der snarere hører hjemme som Indledning til Afsnittet om »Harald 
Hen og Knud den hellige« (forrest i 2. Bind). 

2) Søderup ved Aabenraa. 

gen og dernæst én til ham selv. Graverne tænkte at 
han i sin Sorg ikke ret vidste hvad han sagde, og sva- 
rede ham, at det var kun de døde og ikke de levende 
som havde en Grav behov; men han bad dem være vis 
paa, at de kom til at jorde ham før Kongen; »ti jeg 
har altid ønsket at dø sammen med ham, og den Bøn 
vil heller ej blive mig nægtet.« Da de endnu undredes 
svarlig derover og fandt, at hans Bud grænsede til 
Galskab, truede han dem til'at lystre ved at love dem 
Straf, saafremt de ej adlød ham. Saa vis var han paa 
sin Død, uagtet han endnu ingen Sygdom følte i Krop- 
pen. Dernæst agede han ilsomt Ligtoget i Møde; og da 
han kom til Topshøj Skov”) og fik Øje paa to ranke 
og høje Træer der stod ved Vejen, bød han sine Folk 
fælde dem begge og gøre en Ligbaare deraf. De adlød 
hans Bud, i den Tanke, at det skulde være en Baare 
til Kongen, og læssede dernæst den tunge Ligbør paa 
Ryggen af et Par af de stærkeste Heste. Da Bispen 
kom ud paa den anden Side af Skoven og saa Kongens 
Lig nærme sig, bød han sin Køresvend holde stille, af- 
førte sig fluks sin Kappe som for at gøre sig det mage- 
ligt, bredte den ud paa Jorden og lagde sig ligesom til 
Hvile paa den; dernæst strakte han Hænderne mod 
Himlen og bad sin Gud og Skaber ende hans Dage, 
saa sandt som han havde tjent ham til Velbehag; ti 
han frygtede ej Skæbnen og vilde hellere følge sin Ven 
i Døden end skilles fra ham ved at blive i Live. Med 
de Ord sov han hen, saa sødeligt som laa han i sin egen 
Seng. Det kan man kalde et vidunderligt Venskabs 
Baand, der endog var ham kærere end selve Livet. 
Hans Tjenere undredes over at han saa længe blev lig- 
gende dér, de søgte da forgæves at rejse ham op og 
blev derved vaer, at han havde endt sine Dage; saa nu 
fik de uventet et nyt Dødsfald at sørge over. Hans 
Mænd løftede ham paa Baare og førte ham afsted foran 
Kongen, saa den der senest var hedengangen, færdedes 
forrest i Ligtoget. Mændene løftede nemlig Kongens 
Ligbaare paa deres Skuldre og bar ham afsted, men 


1)  Topshøj er en Landsby i Nærheden af Sorø. 

Bispen bares frem af Heste, og drog saalunde som en 
Slags Køresvend forud til Graven; og han var den 
første der bragtes til Kirke, saa hans Spaadom slog 
godt nok til, og ved den mærkelige Død han fik, godt- 
gjorde han tilfulde, at han elskede Kongen af Hjærtet 
og ej for hans Højheds Skyld. Efter den højtidelige 
Jordefærd blev begges Lig lagt i Grav ved hinandens 
Side. Højt maa man holde sligt et Venskab i Ære, 
der knytter tvende saa inderligt sammen, at naar den 
ene af dem gaar heden, da ledes den anden ved Livets 
Lyst og stunder selv efter sin Død. — Derefter blev 
Sven Nordmand, som jeg ovenfor har nævnt, af Præste- 
skabet enstemmigt kaaret til Bisp. 

